
Gianni Gregoricchio al è nassùt a Udin, il 21.3.1927, in 
vie Cicogne, une androne di borc di Glemone. Culi al e 
restát fin tal 1934. Di chest an- e par altris sis- al à vivúta 
Avian. Daspo, fintremai il 1943, a Sacil. In chel an al e 
muart so pari. Inchevolte al e tornát a Udin e no si e plui 
mot. 

Fevelant di studis, si pò di che si e fat dibessól, ancje se un 
diploma al é rivàt a gjavassal für. Al à vude simpri ché di 
scrivi, ma al à scomenzát a publica vonde tart, tal 1977. 
Prin di chel moment si jere dedicat ad altris ativitàz 
culturals; in realtàt, no si sintive ancjemo pront a frontà 
l'impegn di scritór. Il prin libri al à par Gul" Piccole storie 
avianesi” e al è scrit in lenghe taliane. Doi agns dopo al à 
fat stampà “Chiocciole e lumache”, une flabe pai frutins. 
Podopo si è metüt a scrivi - cheste volte in marilenghe - 
"IR E DOMAN - 1918/1940”, il romanz ch'al à vàt il 
“Premi S. Simon 1984". Prin di ché volte, in furlan, al 
veve butadis-jü dome che une diesene di poesiutis par 
cjanzons. Chestis a' son stadis musicadis di Viviana 
Gallet di Rude e il “Cjanzonir Popolar di Dael” an’ cjante 
qualchidune. Simpri tal 1984 j an conferit il “Premio 
Candoni - Teatro Ora Zero”, a Arte, pal radiodram “Una 
storia senza storia". 

Te só vite si è une vore interessát di teatri e di cine. Cumòj 
da un jutori a “Onde furlane”. L'an passát al a senegját e 
realizàt pe istesse aradio il romanz “Prime di sere” di 
Carli Sgorlon. Al va indevant a scrivi in furlan e in talian. 
Ala See prontat un altri libri- di contis, cumò- intitulat 

RELAZION DE GJURIE 


Il "Premi leterari di prose in lenghe furlane San 
Simon”, instituit de Comune di Codroip, al e rivát chest 
an a la V.e edizion. L'interès e la partecipazion dai 
scritòrs furlans si son fats simpri plui vifs. Tal 1984 a son 
rivats dongje 12 lavòrs, venastaj 2 romanès, 3 contis 
lungjis, 5 ricoltis di prosis curtis, 2 voris di teatri. 

La Zurie dal "Premi San Simon” 1984, componude 
di Ottorino Massa (president), e di Andreina Ciceri 
Nicoloso, Giorgio Faggin, Giovanni Frau e Alan Brusini 
(membris), si é dade dongje ai 16 di Otubar dal 1984 li de 
Biblioteche Comunal di Codroip. Icommissaris de Zurie, 
ch'a vevin bielZà letis cun atenzion dutis lis òparis 
presentadis al Concors, a an decidüt a majorance di 
premia il lavór: "Iredoman" (Conte furlane. 1918-1940) 
di Gianni Gregoricchio, cun chest judizi: 

«Il romanè ecelent di Gianni Gregoricchio al pre- 
supon un grant impegn e une lungje vore di composizion. 
Cun dut ch'al imbraci une lungje dade di timp, nol à mai 
coladis stilistichis. Ogni episodi e ogni personaé al mostre 
vivór e veretát. Ancje i moments dramatics a vegnin 
presentats cun naturalece e cence sfuarè. Il larc senari 
uman, ben ricognosibil, al e chel di un pais dal Friul di 
miec. I fats storics a son su par jù chej sucedüts realmentri 
Jenfri il 1918 e il 1940. In chest fonz si insede e si distache 
la liende di unevore di personis, ma soredut ch'e dal 


protagonist. Il madresiment dal so caratar e lis espe- 
riencis de sò formazion sintimental e poetiche, a vegnin 
motivadis dal Autòr cun sapience e misure. La conte si 
davuelè cence pierdi mai il so ritmi e la só sostance. La 
lenghe a jè avonde rigorose, nobil e essenzial. Lis formis 
masse dialetals a vegnin evitadis. Il romanè alèimbom- 
bat di une atmosfere ricje di estrose umanitat e di une 
cjarie poetiche positive, che no concét nuje al sintimen- 
talisim e a la retòriche». 


Il frut lu vevin clamát Firmato, come tanc', nassüz fra 
il disevot e il vincjedoi, cjapant il “Firmato Diaz” dal bo- 
letin de vitorie pal nom e cognom dal gjenerál in capo, che 
nol veve su la cussienze lis **decimazions di Cjaurét”, al- 
mancul cussi si sperave o si voleve crodi. 

Firmato al veve reditát di so pari Gusto (muart ancje lui 
in uere, propit tal disesiet) il ronc e la cjase; e la cjase la 
vevin tirade-su lui e la só femine Mariane, ch'a vevin gja- 
vadis lis pieris une a une sot dal vignál dal ronc e po lis 
vevin menadis abas cu la cosse, e i clas ju vevin tiráz-su de 
Tór. 

Firmato lu. vevin imbastit une setemane juste prin di 
Cjaurét, co so pari al veve fate une scjampade a cjase: tre 
oris in dut, e dentri 'e jere jentrade ancje la sgurlade sul 
pajon; ansit: ché come prin pinsir, senze nancje gjavà la 
cjamese penze di militár; e Mariane, fra un suspir e un 
muardon di orele, j veve soflat: 

* Diu, ce ch'e beche!...” 

Une setemane; e dopo — Diu nus diliberi — e” jere ri- 
vade la buere, e Mariane 'e jere scjampade ca di so pari, a 
Cjalminis, e par chel, in pais, la clamavin “la sclave”. Sigür, 
lassü, i crucs no saressin riváz. 'E jere rivade, invessit, la 
disgrazie, plombade parsore a colp, tant che un grebano 
rondolât-jù pe mont cuintri dal cuviárt de cjase. E la cjase 
'e jere ché istesse d'indulà ch'a jere partide nuvizze. Mariane 
ancjemó no saveve di vé dentri di sé une vite, che apene 
apene "e scomenzave a fasi: si tirave sul pujùl cul voli in- 
claudát de bande di Cividát. Alore si che j tornave iniment 
le vilote tantis voltis cjantade cu lis altris fantatis, d'unviár, 
te stale o su pe mont, d'istát, a rastielà il fen sot dal soreli 
ch'al spacave lis pieris. 


“Montagnutis, montagnutis ribassáisi..." 

Cussi Firmato al jere vignüt in chest mont póc prime 
che fos finide la uere maladete. E sò mari no veve olút 
viodilu par dute la zornade, che si jere butade cu la muse 
cuintri dal cussin, e la comari ’e veve scugnüt voltáj doi 
slampars, parcé che il frutin al vaive di fan. Po j al veve 
metüt sot de tete, sglonfe di lat e di vite. 

Une setemane dopo parturit, la fantate 'e jere bielzà in- 
pins. Ma segnade, dentri. Für no lu lassave viodi, ma se 
qualchidun j butave la peraule, 'e rispuindeve dome che cui 
voi: vueiz, lontans, za vieris tant che il mont. No veve olût 
sinti resons di fermasi a cjase di so pari, par tant che duc' 
a' vessin batüt chel claut. Jé e' menave il cjaf, dure, e no 
jerin stáz ni sanz ni madonis di voltáj il proposit. Siché une 
matine, dopo di vélu ben ben involuzzát in-t-une cuviarte, 
'e veve pojat Firmato dentri de cosse, e cun ché su la schene, 
un fagot in man e la vacje daür, "e veve cjapát il troi ch'al 
coreve-jü pe mont, incuintri a la strade di Nimis. 

'E veve tignüt dür la cjase e il ronc, judade prin di un 
cugnat — il plui vieli dai fradis di Gusto — e cuintri di chei 
ch'a smicjavin di puartáj-vie tiare e cjase par póc e par 
nuje, prin di duc' il mulinár. Une sere ch'al jere capitát a 
cjase só cu la scuse di fevelá dal ronc e al veve cirüt di 
metij lis mans intór, lu veve sberlotát di dret e di stuart, 
sot dai voi di Firmato ch'al veve tacát a vai. Vitis, vitis di 
cjan, massime quanche il cugnát, tirant une blesteme daür 
di ché altre, al veve scugnüt bandonále, parvie de só femi- 
ne, gjelose tant che une gjate, ma soredut parcè che a cjase 
ancje 1 fis a' jerin saltáz-su, berlant ch'al robave il pan di 
bocje ai siei par stáur daür a Mariane e a Firmato. 

“Tu mi capissis...”, al spesseave a di di un continuo; e 
intant al jemplave la tazze. 

E co al jere lát-vie, al blestemave plui di prin e al misu- 
rave la strade di un fossál a di chel altri. 

“Vent-su dut e torne a Cjalminis!”, al businave il pari di 
Mariane, ma al jere tant che feveláj a un clap. 

Diu al sa cemút che tignive dûr, e quanch'e rivave ore 
di là a durmi, "e cirive simpri une gnove vore, par plombá 

tal jet strache disfate, tant di colà tal siun a colp, come un 
clap butát tal fondon de Tòr. 

La matine — a cinc d'istát e a sis d'unviár — 'e jere une 
altre volte inpins e chestis, par jé, a’ jerin lis oris plui bielis, 
quanche Firmato al durmive tant che un agnulut te scune 
fonde. E l'ajar al jere lizér e garbin, e dal ronc al vignive-jü 
un ventisel ch'al pareve un suspir. Qualchi volte, su la 
viarte, fra une corse e ché altre, si sintave sot dal caco, su 
la bancje che il so omp al veve fate apene finide la cjase 
(e ancjemó prin di meti-jü lis ultimis breis dal pujül), plan- 
tant i picoi partiare, e parsore al veve inclaudát un breon 
di ról. No si fermave trop, dome chel tantin che j bastave 
par dasi cür e gjoldi il cidin di chel moment. Po la vacje 
si lamentave e alore 'e scugnive cori cul seglot, a molzi. 
Cussi 'e scomenzave la zornade. Intant la muse 'e deven- 
tave di stiele e su lis mans a' saltavin für i grops de fadie. 
Dome il cuarp al restave intat, fresc di cjár zovine, ansit 
plui tenar, cumó che i agns j vevin dat il miór de femine. 

Fintremai la di ch'al jere comparit Celso: plui zovin di 
jé di quatri agns, cusin lontan parvie di sürs, uarfin di pari 
e di mari, apene tornát di militár. So pari al veve stát co- 
lono dai conz di Montegná, su lis tiaris de bande di Buje 
e co al jere muart — doi agns dopo de só femine — j veve 
lassát dome che i braz. Celso al jere finit in-t-un orfano- 
trofi, a Sante Marie, e li al jere restát fin dodis agns. Dopo 
j vevin cjatát di vore: garzon di stale, mangjá e durmi e 
vonde, e qualchi volte un par di braghessis o une cjamese, 
butadis in bande dal paronzin. Cussi fin disevot agns, 
quanche lu vevin clamát-sot e butat sul Piave. E cumò al 
jere a pit, che il vieli paron al veve vendudis bestiis e 
cjamps e il gnüf al veve menade cun sé la só int. 

Al jere rivát une matine, daúr dal pari di Mariane, cul 
zuf che j colave di un continuo sui voi; e plui al jere im- 
bredeát e plui al spesseave a parálu inadür cun-t-un colp 
de man. Mariane, in prinzipi, no j veve fat câs. Dome dopo 
che so pari si jere sintat e ch'al veve un tantin sgrasajat, e 
veve jevaz i voi su la muse sute di lui, apene segnade di 
un fil di barbe. 

"Diu, ce frutin...”, 'e veve pensát. 

"Mariane... — al veve scomenzat intant so pari, — di- 
bessole no tu puedis lá-indevant. Ti covente qualchidun che 
ti dedi une man e magari dòs”. 

Mariane "e veve bielzà scomenzát a mená il cjáf, ma so 
pari, cheste volte, al veve tirade une croste. 

“Eh no, frute! — al veve berlát, ros in muse. — Une 
volte ogni tant tu fasis ce che ti dis jo. Ca alè Celso. Alè 

| cusin lontan, ma simpri de nestre parintât. Si vin bielzà 
intindûz. Tù tu j dâs di mangjâ, tu lu lavis e tu lu pontis. 
| Po, cemüt che ti semearà a tì e s'in' sara avonde par duc’, 
| tu j darâs un sac di blave, dôs formis di formadi e un 
| brantielut di vin. Cussi al podarà cjapasi un franc. Par 
y durmi, al pò durmi te stale d'unviár e sul ronc d'istat.” 
i Intant che il vieli al fevelave, Celso al stave cul cjâf bas 
e cui voi plantâz partiare. 
“Sino intindüz?" al veve dit tal ultin il vieli. E Celso al 
veve fat moto di sì. 


“Visiti ben... — Cumò il pari di Mariane si jere tirât 
inpins e lu cjalave cun voli scûr. — No uei sintî nainis, par 
nissune reson. Astu capit?" 


| Celso al jere deventát dut ros, ma al veve ancje strenzudis 
lis ganassis. Mariane `e vares volüt paráju-vie ducjidoi, ma 
'e capive che so pari lu faseve par jê e par Firmato. Celso 
j faseve dúl e rabie insieme. Ma forsit plui rabie che altri, 
senze savé parcè. 'E veve gnarvòs par chel. Co Celso si jere 
tirât dongje de scune, a cjalà Firmato ch'al durmive, "e veve 
vit un scat: 

“Lassilu stá, che tu m'al dismovis!” 

Di ché di indevant Celso al semeave un di chei püars 
disgraziaz che no an il don de peraule. Si faseve intindi 
dome che cun mots, e chés pocjis di peraulis che Mariane 
'e rivave a tiráj-für de bocje, a’ jerin dome che qualchi ‘‘si” 
e qualchi “no”. 

Lavoradór Celso. Te buine stagjon al tacave prin ch'al 
cricas il di e nol molave fin che il soreli al lusive tal cil. 
Ma squasi simpri tal ronc. Al vignive-jù che bielzá al 

scomenzave a fà scür, cu la muse tirade e i voi senze lusór, 
tant che un pavér apene distudát. Si butave su la taule e 
al parave-jü la cene di sburide, e no si saveve se jere plui 
la fan o la presse di cori-vie. Te ostarie al lave di rár, ancje 
parcé, par chei dal pais, al jere un forestir, e plui di qual- 
chidun al rideve par sot o al pocave il compagn. Ma une 
domenie, quanche j jere rivade in orele une mieze peraule e 
soredut ““la sclave”, si jere disfigurat a colp, deventant gris 
in muse, nancje ch'al ves viodude la muart. Voltasi de 
bande dal cjoc ch'al veve ridüt e tiraj in plen music dut il 
vin de tazze, al jere stát dutun. Figurinsi la barufone ch'e 
jere vignude-für. Par furtune il zavalét al jere stát grant 
dome che pés vosadis e par lis blestemis. Di grues al jere 
sbrissát dome che qualchi sbrego; e difat Celso al jere tor- 
nat a cjase cun-t-un siet. Mariane 'e veve savüt dal fat ta 
ché sere istesse, apene poját il pit in latarie. Poscrodi se lis 
babis a’ varessin lassade scjampà l'ocasion. 

Plui tart, in cusine, si jere metude a cusi. Ma dopo apene 
qualchi pont, i voi si jerin fuscáz e il flát al stentave a vi- 
gni-su. Si jere ancje inacuarte che lis mans a' trimavin, 
come dopo une póre. Cu la muse ch'e brusave, 'e veve 
spalancade la puarte, bandonant su la taule fil e cjamese. 
L'ajarin j cjarinave la muse in flame; cussi, un póc a la 
volte, si jere sintude plui cujete. Il voli, peró, al jere fis sul 
toglat, lassü, tal fen, indulà che Celso — par no fà ogni sere 
la strade dal ronc — si butave a durmi, tant che une bestie, 
parsorevie di une cuviarte. 

Mariane a momenz 'e sintive come une ricognossinze par 
Celso, ma subit dopo rabie: une rife sorde, squasi che j ves 
mancját di rispiet a palesáur a duc ce che zaromai al sin- 
tive par jé. E alore, di une bande 'e vares olút cori sul to- 
glát a dismovilu o dome a cjalálu intant ch'a durmive; di 
ché altre j vignive-su l'estri di parálu-vie daurman senze 
spietà matine. "Eiere finide ch'e veve sbatude la puarte e 
che si jere butade tal jet, senze nancje gjavà la cotule. La 
matine dopo, cui voi come dós boris, 'e veve tacát un'altre 
volte a cusi, in maniere che co Celso al jere jentrát in cu- 

sine, cidin e inmumionát, la veve cjatade su la cjadree. 

Par ché zornade no vevin fevelát, nancje sul misdi, quan- 
che Mariane, cun Firmato dent de cosse, j veve puartát 
di mangja sul ronc. Lu veve cjalat ch'al seave tant che un 
mat, cun granc' colps di bras, e a ogni colp la jarbe `e 
svolave parajar, come ch'e fos soflade-vie de buere. 

Celso si jere discrotát de cjamese e j zirave la schene: une 
schene colór de tiare e secje tant che une bree stagjonade. 
Lu veve olmát par un piezzut, ma lui al lave indevant, un 
pas a la volte, nancje ch'al fos sort e mut. Salacór 'e vares 
spietát ancjemó, ma Firmato al veve tacát a vai: alore e 
veve pojade la gamele su la piere, devant dal fen, e po 'e 
jere tornade indaür di corse, jú pal troi, che Firmato, 
spaurit, al berlave cun dute la vós ch'al veve, tigninsi in- 
grampát tes tiracjis de cosse. 

In ché sere Celso al jere vignüt-vie dal ronc sot dal lusór 
de lune; e al sares lat dret tal toglát, senze mangja, se Ma- 
riane no lu ves clamát. Celso la veve viodude su la puarte, 
cuintri de lüs dal pavér. 

“Ce isal?" al veve dit, glotint tant che un frut. 

“No si use a mangja?” jé 'e veve la vós dure, tal mòt che 
si comandij a lis bestiis. 

“No ai fan...” 

“Moviti dent e no stà fa il frut.” 

Nol podeve tirasi indaùr. E quanch’al veve metút pit in 
cusine, il sanc di Mariane al veve fat un salt. 

Celso al jere sporc di tiare e di jarbe, e il polvar dal fen 
si jere tacát in dute la muse. Firmato, ch'al lave a gjat sui 
madons dal paviment, lu veve smicját di sot in su e al veve 
butade-für une ridadute. Ancje Celso al veve ridüt, ma di 
un ridi senze fuarze. 

“Ti ài parecjade l'aghe te mastele.” 

Mariane no rivave a tira-fòr un mit plui cristian di fe- 
velá. 

“Te stale...” e intant "e pleave il tavaiuz ch'al taponave 
la polente. 

Ma Celso, ch'al jere masse strac par rivá fin te stale, si 

jere butát su la cjadree e al veve tacát a pará-jú la polente 
a fetis, senze nancje tirà il flat. A Mariane j jere vignüt un 
grop tal cür e cjalanlu di daür e slungjant la fertae e il 
formadi, 'e sintive lis lagrimis ch'a sbruntavin par cori-für. 

“Mangje, mangje...” "e murmujave, e no j impuartave 
ch'al sintis. 

E quanche Celso al veve finit di mangjá e cu la muse 
rosse tant che un papavar, al jere scjampât te stale, Mariane 
j veve corüt daür, cun Firmato tal bras. 

Dopo di ché sere si jerin dismoz insieme ogni matine, e 
tal jeton de cjamare grande. 

Firmato, pal guviar, al jere “uarfin di uere”, e par cheste 
reson culi al podeve-là in colez senze pajá un franc. Figu- 
rinsi Mariane! Di chel moment in ca no veve vüt plui padin. 
Duc’ j disevin ch'e jere une furtune, che no vares vòt pinsîr 
€ che il frut al veve un avigni. Mariane si jere metude di 
ponte: Firmato al sares restát cun jé, e nancje i carbinirs 
no j al varessin menát-vie. Celso nol diseve nuje. Ogni tant 
Mariane si sbrocave cun lui e lui al scoltave cun pazienze 
e al parave indaúr il zuf. Il fat al è che Celso al veve altris 
pinsirs che lu roseavin dentri e che lu tignivin dismot plui 
di qualchi gnot, tal jet, dongje di Mariane. Tirant i voi tal 
scür, si domandave ce avigni ch'al veve devant di sè e ce- 
mút che sares finide cun Mariane. Parcè, qualchi volte, j 
pareve parfin che Mariane lu ves in asse, massime quanch'al 
veve di dáj la só part dal vin e de blave, come ch'al veve 
ordenát so pari, la di che j al veve consegnát. Parcé alore 
— cemút ch'al jere sucedút pal formadi che s'al veve tignüt 
dut cu la scuse che no'nd'jere avonde par duc' — parcè la 
di dopo j veve regalát il vistit neri dal so omp, ancjemó 
gnüf? Daspes je finive che il cjàf j dulive pal tant lambicási; 
e alore, cun-t-un empit che Mariane — dismote a colp — 
'e cjapave fra il ridi e la pore, al bussave la femine pardut 
e dopo al faseve l'amór come un mat, fin che si instupidi- 
ve-vie. Paraltri di quanch'e jere saltade-für la nuvitát dal 
colez, Mariane lu parave-vie, apene che lui al faseve par 
tocjale. 

A fuarze di daj, a Celso la smanie di Mariane no j jere 
lade plui. Fin che une sere, tirát pai cjavei, al veve cirüt di 
cunvinzile ch'al jere un ben che Firmato al las in colez e 
almancul lui no si vares lambicát e strussiát tal ronc e te 
stale, a tirále ogni di, senze savé se te gnove stagjon al va- 

res vüt avonde ce mangjá e béz par paja debiz e prediál. 
Mariane `e jere saltade-su tant che un gjalut: 

“II gno frut in colez? O” sês für di cjáf, tú e chei ch'a 
fevélin come té. Puars ninins, cuissà ce che ur dan di 
mangjá... 'O soi sigure che là dentri a’ patissin la fan.” 


"Parcé? — al ribateve Celso cun-t-un fiát mai vüt prin. 
“Mangjal trop culi, a cjase só?” 
“Simpri!” 


*Quanch'ind'é, tu varessis di di.” 

Mariane si jere inviperide. 

"E alore? Ustu dimi che no j doi di mangjá avonde? Mi 
gjavi il pan de bocje.” 

Celso al veve cirüt di bonále, ma Mariane si sintive toc- 
jade tal cür. 

"Lu sai ch'o stentin. Ma cheste... — e intant 'e faseve un 
gran zir cul bras. — ...cheste 'e je dute robe só. No je robe 
di caritát. Jo e so pari o' vin fate cheste cjase e o” vin ti- 
gnüt dür il ronc ancje quanch'o jerin plens di debiz fin 
parsore dai cjavei.” 

A scoltà chesc' discórs, i pinsirs ch'a tignivin dismot 
Celso, si jerin metüz in moto un'altre volte, tant che un 
grop di viárs quanche si ribalte un clap. Nol veve ni flat 
ni fiát di rispuindi. Al veve glotüt e, cidin, cu la muse 
grame, al veve bandonade la cusine. Ma prin di lá-fúr al 
veve butát-lá, cun vós dolorose: 

“Il to destin al è chel cà. E va ben. Ma parcè ustu con- 
daná ancje Firmato?" 

Se no vés vit il claut dal fi, Mariane si sares inacuarte 
che sot dés peraulis di Celso si platave alc altri. Invessit 'e 
veve dade une spacade di spalis, dure tal proposit. 

Luncvie plui di un més, cun chel bruseghin tal stomit, no 
j veve dat padin adinissun. “E jere corude là dal sindic, là 
dal cont; `e veve fevelát cul spezziár e cul plevan (che la 
veve cjalade in stoz parvie di Celso). Insumis 'e veve tant 
fat e tant dit, che infin, stufs di jé, la vevin fate fevelá 
cun-t-un de pulitiche, ami dal predi. 

In chest mt ” veve otignüt che invessit di meti Firmato 

in colez, il guviár j vares passát un sussidi fin che Firmato 
nol fos stát in etát di là a vore. No veve spietát gnot par 
dilu a Celso. Si jere metude di sburide su pal troi dal ronc. 
'E jere rivade lassù cul seon tal flòt. Lu veve cjalát cun doi 
} voi ch'a lusivin. 

| nO’ ài cumbinát. Al è dut apuest.” 

| Celso nol veve rispuindüt. Ansit: al pareve che nancje nol 
| ves scoltât. Mariane `e jere restade vonde mal e cul so ca- 
| ratar no lu veve tignüt dentri. 

“Tu varessis podüt ancje dimi «eri-mus»!” 

Celso al veve bandonade la roncee par cjalá lontan, dila 
de Tór, squasi ch'al ves volút fá dut un svol e spari. Po al 
veve cirüt di ridi. 

“Ben, 'o ài gust.” 

Mariane `e jere deventade di füc a colp. 

“No tu as nujaltri di dimi?” 

Ma Celso al veve molát il cjáf sul pet. Cui voi di un'altre 
bande, al veve dite: 

“Usgnot si viodin te coperative.” 

"Te coperative. A ce fà?" 

"0" vin di fevelá. Al ven-su un di Udin.” 

“Un di Udin? Ce mistir astu cun lui?” 

Senze nancje savé ce ch'e faseve, lu sdrondenave. Ma 
Celso al veve dat un tiron. 

“OQ' sin in tanc’... Duc’ chei ch'a lavòrin a zornade...” 

Se a Mariane j vessin plantade une stiletade tal stomit, 
no vares sintüt plui mal. Senze vé flat di fevelá, si jere sin- 
tade sul zoc, dapit dal cjariesár. Celso al veve butade la 
roncee sul grun dal fen e cumò si jere pojat cuintri dal 
arbul e al soflave, come ch'al ves fate une corse di rive-su. 

‘SE je cussì, alore?” 

Cu l'impression che j mancjas il flòt, Mariane `e veve 
strenzút il siál sul sen, ma cun-t-une fuarze tal che lis mans 
a' jerin deventadis blancjis. 

Par ché di no veve fevelát: un grop, dür tant che un clap, 
al jere restát fér tal so pet e qualchi volte j pareve che la 

| scjafojas. Epür "e veve simpri savút che, prin o dopo, alc 

al veve di saltá-fúr. Dome che veve sperát che lis robis a’ 
podessin la indevant simpri cussi, cun-t-un fevelà senze di 
e un vivi a oris, glotint il pinsir di lór doi e de robe e di 
Firmato e di ce ch'e vares stade la lór vite cui agns. 

Ta ché sere Celso al veve mangját in presse, butant-jü 
bocons intirs e po al jere corüt-vie senze squasi saludále. 
Par oris lu veve spietat, dismote, sul jeton, cu l'orele pon- 
tade a ogni sunsür: ma dibant. La matine dopo, apene che 
il soreli al veve sblancját il cil, 'e veve slungjade une man 
sui bleons e ju veve cjatáz frêz e vueiz. Dome in cusine "e 
veve vude la prove che Celso al jere tornát a cjase: su la 
taule a' jerin ancjemó la polente vanzade e une tazze cun 
qualchi gote di clinto. Il vai di Firmato la veve fate cori 
disore; e dopo a’ jerin vignudis lis voris di cjase e la stale 
e dut il rest. 

Ce ch'al jere nassüt in coperative, lu veve savüt sot misdi, 
co Miute 'e jere jentrade tal curtil, cui spelocs gris ch'a 
scjampavin-für, disot dal fazzolet neri. "E jere in pinsir par 
chel beadin di so fi Gjelindo, ch'al jere tornát ros in muse, 
a dós di matine, e ch'al veve fat un gran fevelà di contraz, 
di siopar e Diu sa ce, ch'al veve dismote dute la cjase e 
par póc nol veve barufát cun so fradi Redo, ch'al veve di 
jevási a quatri, par là a seá la braide dal cont. Miute `e 
vares olüt sinti di Mariane alc di plui sigür, ma Mariane 
— spauride e savoltade parvie de gnove — `e menave il 
cjaf, cui pinsirs che si soremontavin. 

"Alc ti varà dite..." 'e bateve Miute cun vós frignote. 

Mariane nancje no la scoltave. ' E cjalave in direzion dés 
culinis, cirint d'imagjnási i pinsirs ch'a saltavin dentri di 
Celso. 

“Oh ce mont! — "e jesolave Miute. — Ma t'impensistu? 
A” uelin puartáur vie la tiare al cont e al nodár. Robis di 
maz!” 

Infin Miute `e jere tornade a case cul cür plui sglonf di 
prin. Ma la cunvigne te coperative no veve savoltát dome 
che Miute e Mariane. Dut il pais — cui poc cui trop — al 
jere sotsore. Lis feminis a” babavin sui balcons o sot dai 


19 


puartis; te ostarie di “Smicje” i vielis a” menavin il cjáf, 
bruntulant cuintri dai zovins; te casermute dai carbinirs e 
jere une arie di funerál. Dome te cjase dal cont (la vilone 
in bande dal stradon) al pareve che dut al fos come simpri, 
cu lis massariis ch'a corevin dentri e für e cu lis contessinis 
ch'a zujavin tal zardin. Il nodár, invessit, no si jere fat viodi 
e al veve mandat a di che par ché setemane nol podeve 
viarzi l'ufizi. 

Celso si jere inacuart dal ferment dal pais quanch'al jere 
tornát-jü, sotsere. Gjelindo di Miute lu spietave sul portel 
di cjase sò, ancjemó imborezzát. Apene che lu veve viodút, 
insomp de strade, al veve menáz i braz tant che un mat e 
po, apene che Celso al jere rivát dongje, al veve tacát a 
fevelá di spirtát. Celso al veve vüt il so bon ce fà a bo- 
nalu. 

In cusine, Mariane lu spietave senze falu viodi. Sul 
prinzipi no vevin fevelat. Po Mariane ’e veve dite: 


“Sul misdi 'e à stade Miute.” 
Celso nol veve nancje tirade-su la muse. 


‘E veve pinsir par Gjelindo. Al jere avonde tart, ir di 
sere." 

Celso al veve fat di si cul cjáf. 

"Ce t'impazzistu cun Gjelindo? Alè un püar stupidat.” 

Cheste volte Celso la veve cjalade tai voi. 

"E alore?” 

Mariane 'e veve sintüt il sanc saltáj te muse. 

"Alore nuje! — Lis peraulis a' sclopavin tant che une 
scoreade. — Ti dirai un'altre robe, invessit: che dute la 
famee di Gjelindo no mi va-jü. Fra lór mi clàmin «sclave». 
Crodistu che no lu sepi? Alore ti dis che cheste sclave-ca 
'e à savüt tigni-dür la robe e no à bisugne di mendicá lavór 
di nissune bande!" 

Subit dopo si vares tajade la lenghe. Celso al jere de- 
ventát blanc tant che la néf. Mariane lu veve cjalát senze 
flât, cui voi spalancáz e cu la bocje viarte. Po 'e jere corude 

vie, in cjamare, inzopedansi te cotule, su pe scjale di len. 

Un póc a la volte il sunsür di ché gnot de coperative si 
jere cujetat e il marasial dai carbinirs al veve trat un respir 
di soro. 

“Che volete... — j veve cunfidát al spezziár, intant ch'a 
bevevin un “Amaro di Udine”. — Li conosco tutti, fin da 
quando erano ragazzi. E poi, coi tempi che vengono avan- 
ti... Lo sapete che Pisenti ha mandato qua, proprio ap- 
presso alla riunione uno dei suoi?" 

Mariane no saveve nuje di Pisenti, dai fassisc', dés leghis 
blancjis e rossis, ma e sintive il cúr strent e la gole secje. 
Siché la domenie dopo, ch'al jere il prin di mai, di matine 
abuinore, quanch'e veve viodüt Celso traviarza il curtil, cu 
la jachete tal bras e il zuf che j colave plui che simpri su 
la muse, 'e veve fat un salt, come in ché di che il so omp 


al jere partit pal front. Su la puarte de cusine lu veve 
clamát: 


“No mangistu nuje, prin di lá-vie?” 

Celso si jere fermát sul portel. 

“No ái fan.” 

“Indula vastu?” Lis peraulis a’ jerin vignudis für dibes- 
solis. 

Celso al veve menát il cjáf. Infin, passát il portel, j veve 
butat-la: 

“O” nin a Udin.” 

La gnove `e jere corude pal pais tant che une saete e 
parfin in glesie la int "e businave. A” jerin partiz in dis o 
dodis — duc' chei de riunion de coperative — sul cjàr di 
Setimio, ch'al faseve il cjaradór e al menave la glerie de 
Tór. 

“Mal... — a’ disevin lis vielis. — Mal s'al è tal miez ancje 
Setimio. Al è mat, spostát, Al à tal cjáf dome che pulitiche. 
Diu nus uardi.” 

E lis puaris femenutis si fasevin il segn de crós. Difat, 
quanche il cjár al jere passát devant de canoniche, Setimio 
al veve tacát a cjantá ' Addio Lugano bella", e se un dal 

trop no j ves fracade la man parsore de bocje, cui sa ce 
ch'al vares zontàt dongje. 

Partiz chei fantaz, sul pais al jere colát un cidinór di 
plomb, nancje ch'e fos la di dai muarz. Cussi al jere passát 
misdi; po al jere rivát gjespui, e oramai il soreli al deven- 
tave simpri plui bas e flap. Dopo vé gustát cun Firmato, 
Mariane 'e jere lade simpri plui daspes su e jú sul portel. 
Cussì 'e veve podüt viodi la mari di Tilio “Cjaviestri” e la 
sür di Bepo Modot, in trop, ch'a fevelavin su la strade cun 
Miute. 


A ore di cene Celso e chei altris no jerin ancjemò tornáz. 
Mariane no podeve stà ferme un minüt. ’E veve berlát ancje 
cuintri di Firmato che, püar frut, al voleve che la mame 'e 
zujas cun lui, come ogni sere, dopo lavade la massarie. Su 
e jü pe cusine, tant che une bestie in te ghebe, cirint di meti 
il cjâf su lis voris ch'e faseve, Mariane no rivave a bonási 
e il bruseghin dent tal stomit al deventave un muardon di 
cjan. Par furtune che Firmato si jere indurmidit in te scu- 
nute, dongje de vetrine. Quanch'e veve sintüt bati dis oris, 
no veve resistüt plui e, dopo di vé spalancát il balcon ch'al 
dave dret su la strade — mieze dentri e mieze für, a risc di 
colà tal fossalut — si jere slungjade a scrutinà la strade, 
tant che un gjat. 


No si jere ancjemó tirade indaür, che il rondola di un 
cjar insomp de strade, al veve jemplat la cusine. "E veve 
tirat-ju il pavér e cun chel in man, ch'al slargjave un zercli 
di lûs dal colór dal zuf, 'e jere lade incuintri. Par prin "e 
veve induvinát il cuarp distirát su la bree. Subit dopo "e 
veve cognossude la sacume di Setimio, sintát sul cjár, e tal 
scür al semeave ancjemó plui mostro. In bande e daür a’ 
vignivin altris doi o tre di lór. Vie vie ch'a jentravin te lüs, 
Mariane 'e viodeve i vistiz frussáz e lis cjamesis sbregadis. 
Celso al jere daür dal cjár, cu la muse sglonfe di une bande 
e cun-t-une scurtiade. 

“Celso!” je veve berlàt Mariane; ma plui fuart dal so al 
jere stát l'urli di Miute. 

Il pùar Gjelindo, sec tant che un bachet d'unviar, al 
mostrave dutis lis cuestis framiez dai sbrenduj de cjamese, 
e un riul di sanc j coreve-jü pe muse, pestade come un 
bacalà, e al gotave su la bree dal cjar, fra il polvar dal fen. 

Miute la veve strassinade in cjase so fi Redo, e i fradis 
a' vevin tirát-jü Gjelindo, e só sür Clelie, cu lis lagrimis che 
j stropavin i voi, j passave planc a planc un pezzolut su la 
muse, come la Veroniche cun nestri Signór. 

“Bastarz! Sassins!..." al blestemave Setimio, cui voi ch'a 
brusavin e il pugn parajar.” 

L'urli di Miute al veve dismote dute la contrade e lis 
feminis a” jerin vignudis sui balcons, cui cul pavér, cui cu 
la cjandele, e i umins a' jerin corüz te strade; e cumó a' 
jerin intór dal cjár o su la puarte de cusine, a smicjá 
spauriz, epür seneós di viodi e di savè. 

Gjelindo lu vevin puartát disore e cumò al jere distirát 
sul so jet di scuz, tal curidór. Al veve i voi siaráz e al ru- 
gnave di un continuo. Chei altris a' lavin atór tant che 
barbezuans. Par furtune Redo nol veve piardüt il sintiment 
e al jere corüt-jü pal país, a clamá Melie mate, che cuin- 
zave i ues e ch'e sbisiave cu lis jarbis in ché só cjasate ch'e 
pareve la puarte da l'unfiar. Melie mate ’e veve butát un 
colp di voli a Gjelindo e, senze tocjálu, je veve bruntulát: 

"Une vore mal.” 

A Celso il stomit j sbisiave za di un piez. Ma in chel 
moment j veve parüt che si disledrosas, e cui voi spauriz, 
scumbussolát dentri e für, al veve scugnüt scjampá tal cur- 
til, sbruntant la int che s'ingrumave su la puarte. Cumò al 
jere sintát sun-t-un clap, dongje de cucje dal cjan. Mariane 
'e veve miez cjáf in cusine só e miez culi. 


"Ven a cjase, — j veve dite in presse. — Anin-vie." 
Ma Celso nol scoltave. 
"Moviti. — 'e spesseave Mariane. — Jeviti e anin. 'O ài 


lassát Firmato dibessòl.” 

Nancje cheste volte Celso nol veve viarte bocje. La ga- 
nasse di bot nere j faseve une muse ancjemò plui di fru- 
tin, cussi che Mariane, cjalanlu tal lusór dal pavér, 'e veve 

vòt un strinziment di cúr, e j pareve di viodilu come la di 


-ch'al jere jentrát ca di jè, tant zovin di fò pene. Cun vôs 


plui dolze 'e veve tornát a di: 
“Anin, mo', Celso. 'O ài pore che Firmato si dismovi.” 
Cheste volte, simpri senze fevelá, Celso si jere tirát-su e 
metüt daür di jé, ch'e lave indevant cul lusór in man. 


La di dopo, tal país, no si fevelave di altri. Ma al jere 
un busina parsot. Il marasial dai carbinirs no si jere fat viodi 
in dute la zornade, nancje a bevi il solit “Amaro di Udine" 
in spezziarie. Ce ch'al jere sucedüt a Udin — la dimostra- 
zion, la barufe grande cui ““ardiz”, moláz de caserme tal 
moment dal comizi, lis sclopetadis e soredut il muart — lu 
vevin savüt dal puestin. Dome Setimio al veve vit fiat di 
là a bevi te ostarie, su la place; e quanche il plevan al jere 
jentrát par crompá il so miez toscan, si jerin cjaláz tai voi: 
il plevan cun-t-une muse come ch'al ves viodût l'anticristo; 
Setimio cun-t-un estri di mená pal cül, ma cun-t-une brute 
flame insomp dai voi. 

“Cujetiti, Setimio..." al veve soflát “Smicje”. 

Ma Setimio si jere metüt su la puarte, propit difazze de 
glesie e dal studi dal nodar, e li, cu la tazze in man, al veve 
berlát robonis. 

In ogni mát, tre o quatri dis dopo di chel prin di mai, 
il sunsúr, in país, si jere bonát. Dome il pùar Gjelindo nol 
jere plui chel: lis pachis e la pore lu vevin insemenit daldut. 
Ma ancje Celso al jere un altri. Mariane lu viodeve dür tant 
che un clap, segnát. Zaromai no fasevin squasi plui l'amór: 
ansit, Celso al cirive di no là a durmi tal jeton, dongje di 
jè. Si butave sul fen, tal toglát, tant che un remit. Ma il 
plui dés gnoz lu passave für, a fevelá te coperative, e al 
tornave cul prin lusór: juste in timp di fà un pisul e dopo 
vie, a vore sul ronc. 

L'amór lu fasevin come salvadis, in-t-un lamp, senze 
nancje cjalasi tai voi. Fin che une sere Mariane lu veve 


frontát su la puarte de stale, in tal mentri che lui al stave 
par la-vie. 

‘’O ai bisugne di fevelá cun te,” 'e veve dite cui voi ch'a 
cjalavin di un'altre bande. 

Celso nol veve fat moto e al veve cirüt di slontanasi. Ma 
Mariane, pronte, si jere metude devant di lui. 

“Di ca no tu ti movis. Prime 'o fevelin. Dopo tu fasaras 
ce che tu crodis.” 

Celso al veve sbassát il cjaf come un ch'al sedi rassegnat 
al so destin. A Mariane j trimavin lis gjambis intant ch'e 
traviarzave chel tocut di curtil. Dentri, Firmato al zujave 
cui curubui, dongje dal spolert. 

“Sintiti,” 'e veve dite Mariane; e jé si jere butade prin di 
lui sun-t-une cjadree. 


Par un piezzut no vevin viarte bocje. Mariane `e reme- 
nave il pic dal grumál e Celso al strussiave lis mans su la 
bree de taule. Po, di colp, Mariane 'e veve butadis quatri 
peraulis ch'a jerin tant che stiletadis: 

“Ce vino di fà di noaltris doi?” 

Celso al vares volùt scjampà vie. 

“No sai...” 


A Mariane j jerin coláz i braz. 'E vares bramát che ma- 
gari Celso al berlas, parfin che la ves sdrondenade. Invessit 
Celso al stave-li, cui voi inclaudáz sui madonz dal pavi- 
ment. 


“Parcè, Celso?" Cumò, cuintri de sò istesse volontát, 
Mariane squasi lu preave. ““Isal pe robe? Isal par mè? 
Parvie che no sin maridáz? Fevele, dis alc!” 


Man a man che lis peraulis si slargjavin pe cusine, Celso 
al sintive cressi une grande gramezze che j induliave il 
stomit. Al menave il cjáf, tant che il batecul di un orloi. 
Infin al veve cjatát il flat par bruntulá: 

“Al e miór ch'o vadi-vie.” 

“No!” Mariane `e jere saltade-su e Firmato la veve cja- 
lade spaurit, in forsit se tacá a vai. "No Prin tu fevelis. I 
tiei socjos a” puedin spieta.” 


Ma Celso al veve vòt come un estri di ridi, che j stuar- 
zeve la muse, ancjemò sglonfe. 

“Par simpri, Mariane,” al veve dite. 

Mariane s'al spietave, epür al jere come che la vessin 


scoreade. 
“La veretát "e je une sole, — al veve dite alore Celso, cul 
cür che j faseve mal. — To pari mi à menât culi par cari- 


tát. Jo no soi nuje, ni par té ni par nissun. Ce vite poda- 
ressino fà noaltris doi?” 


Cul moto di simpri al veve parát indaür il zuf e, senze 


zontá nancje une peraule, al veve tirade-su la jachete e al 
jere jessút. 


Póc dopo, Mariane 'e veve sintút a cjulá i cancars dal 
portel. 


III 


Celso al veve bandonát il pais di matine abuinore, prin 
che Mariane ’e fos dismote. A lis feminis de contrade no j 
jere parude vere di podé babà e in-t-un lamp a vevin 
sparnizzade la vòs par dut il paîs. Difat, une domenie, dopo 
messe prime, il plevan la veve tirade di bande, dongje dal 
confessional, e j veve dite senze preambui: 

“O ai savùt che chel Celso al è lát-vie. 'E jere ore. Vô 
"o jeris in pecját mortál. E po al è un ben par dut il país. 
Masse pulitiche. Prin o dopo al podeve sucedi alc di brut 
cui squadrisc' ch'a còrin di ca e di la.” Po la veve sfulmi- 
nade cun-t-une voglonade di füc. 

"Quant isal che us confessajs?" 

Mariane, cu la muse in flame, 'e jere corude-vie e par 
qualchi di nissun no la veve viodude, nancje a puarta il lat. 
Sigür che la vite di Mariane si meteve in brut. In dute la 
zornade no veve un minüt di padin, massime cumó che la 
stagjon 'e jere tal plen e ch'al coventave stáj-daür al ronc. 
Qualchi volte Mariane nancje no vignive-jü. "E veve puar- 
tade lassü la vacje, un pocje di massarie e doi pajons. 
Firmato se gjoldeve a cori su e jú pe jarbe alte o luncvie 
pai filárs dés viz, ancje se só mari j berlave e ognitant j 
molave qualchi slampar sul culut. Se Mariane 'e sborfave 
il solfato, si picjave intór de cotule e j lave daür; s'e seave 
la jarbe, si rondolave sul grun che só mari 'e rastielave; s'e 
molzeve la vacje, al lave a cucá sot de bestie e ogni tant j 
rivave un sclip te muse che lu faseve mo ridi e mo vai. In- 
sumis al vignive-su tant che une besteute, ma fuart. 

La sere, prin di metisi a fà di cene, Mariane, cun duc’ i 
ues a tocs, 'e veve un pinsir par Celso. 'E jere come une 
stiletade tal zarneli. Alore je menave il cjàf di ca e di là, 

che la vacje quanch'e úl pará-vie lis moscjis. Dal di 
ch'al jere | partit, no veve savüt plui nuje di lui. 

Q Qualchi volte, prin d'indurmidisi dongje di Firmato, j 
vignive di domandási s'e veve fat ben a piardi Celso e cun 
lui dute une vite, che dolórs, fature e sodisfazions a’ po- 
_devin jessi dividüz in doi: e dut par tigni cont de robe. Ma 
po e mirave Firmato e alore ’e glutive il bocon. Ma no 
_podeve gloti la fadie che, ogni di di plui, j spacave la 

“schene. 
Une gnot — al jere il més di lui e ancje lassü il cjalt nol 
. lassave tirá flit — no rivave a indurmidisi di tant strache 
ch'e jere. Si remenave sul pajon, messedant il cussin di 
grene ch'al pareve di bol. E plui si remenave e plui i pinsirs 
a’ deventavin mostros e j fasevin cori pai gnarfs une smanie 
ch'e sgurlave pes gjambis; e il cúr la pocave come ch'al fos 
un martiel. Co no'n' veve podút plui, `e jere saltade in 
Sinton e po — cidine cidine par no dismovi Firmato — `e 
“jere. jessude su la puarte. 
Jn ajarin lizér, ch'al faseve apene busina i braz dés viz, 
Di veve dat un pòc di respîr. Ma subit dopo, apene che si 
| jere sintade sul zoc, i pinsirs di prin a’ jerin saltáz intór di 
je un'altre volte. Dentri si slargjave la pore di no rivá a ti- 
ra indevant dibessole. J vignive iniment ch'e veve ancjemó 
di svangjà lis viz, di tajá il mei, di smozá lis cjarandis e 
_ tantis altris voris che, dome a pensáj, j vignive voe di rindisi 
— edi butási in-t-une buse par no saltá-fúr plui. Tal clár de 
lune gnove 'e veve cjaladis lis sós mans; e po i braz bru- 
| stinàz, e lis gjambis ch'a jerin deventadis duris tant che il 
tronc di un morár; e parsorevie de cjamese, 'e veve palpadis 
| lis cuessis, ma chestis a jerin slissis, tarondis, ancjemó 
frescjis. Il lancùr par Celso e pai prins momenz, quanche 
lui, ancjemó sudizionós ma plen di gole, la strenzeve sul 
| jeton, a colp la veve strozzade. Cussi no veve podút stá plui 
sintade e si jere mote su e jü devant de puarte, sul plazzalut 
spelat. Cu la cjamese blancje, lungje fintremai a mieze 
gjambe, 'e semeave une anime dal purgatori in cercje di 
e. pas. 

Il país, lajù, al jere imobil, neri cuintri dal lusór de lune. 
Dome che la ponte dal cjampanili 'e lusignave di une lüs 
frede. Mariane lu sintive lontan, nemi parfin, squasi che 
ancje il zito dés cjasis e il padin de campagne dulintór, a” 
fossin cuintri di jé. Sichè, quanche lajú insomp, de bande 
de latarie, si jere slargjade une lús rosse e un fun penc' al 
veve tacát a montá viars il cil, j veve parút che fos une 
rispueste ai siei pinsirs e sul colp 'e veve vüt un moto di 
pore, come ch'e fos colpe só. 

Cumò si viodeve ben che la lùs rosse `e jere füc. Lis flamis 
si slungjavin e si slargjavin. Chel póc di siun che Mariane 
"e podeve vé, si jere bel che squaiát. Cui voi spalancáz 'e 
cjalave il füc, cirint di capi se si brusave la latarie o la 
coperative o si nó qualchi cjase li-dongje. “Pùare int, a chei 
che ur tocje...” "e veve pensât. 

Si jere fermade ancjemó un pocut a cjalá lis flamis che, 
un póc a la volte, si sbassavin, forsit parvie che lis distu- 
davin o parcè che no vevin avonde ce brusá. Un sgrisul di 
frét j jere corüt par dute la persone e alore si jere decidude 
a torná dentri. 

I pinsirs a" parevin un tic bonáz. Cun-t-un suspir, si jere 
butade cu la muse sul cussin, zaromai rassegnade a spietà 
dismote il prin lusór. Un póc a la volte, paraltri, si jere 
instupidide-vie, cui voi miez viarz e miez siaráz, e quanch'e 
veve sintút un businá di umins intór dal fen, j veve parút 
ch'al fos un siun. Ma i colps cuintri de puarte e il berlá di 
une vós che no cognosseve, la vevin fate saltá-su tant che 
un cjavrül spaurit. 

“Viarz, carogne!” `e berlave la vôs, e i colps a’ deventa- 
vin plui fuarz. 

“Cui e?” 'e veve tartajat Mariane, intant che cirive di 
impirá la cotule. 

“O” savin che tu sês là dentri! — Cumò lis vôs a” jerin 
dós o tre. — Viarz, e no sta paráti daür dés cotulis." 

Infin Mariane 'e jere rivade a vistisi. Ma intant Firmato 
si jere dismot e al veve grampadis lis gjambis di só mari. 

Cun-t-un gran ton la puarte si jere spalancade e Mariane, 

inceade parvie dai lusòrs dés pilis e dai pavérs, no veve 
podút viodi in tros di lór ch'a jerin jentráz. 

"Indulà isal chel bastart?" La vós di prime 'e jemplave 
dut il lüc. 

Mariane 'e veve glotude la pore e cumó, tignint lis mans 
sul cjavut di Firmato, 'e veve cjatade la vós par fevelá. 

“Cui sèso? Ce voléso?" 

Alore chel di prin, ch'al pareve il capo, si jere plantat 
devant di jé. I lusòrs ch'a cirivin par dut il local, j sclarivin 
la muse partraviars: une muse dure, di trist, che jé no veve 
mai viodude prin di cumò. Su la cjamese `e jere pontade 
une crepe di muart. 

"S'al é platát di qualchi bande, alè miór ch'al salti-für. 
Mi àstu capit?" 

“Ma cui?" 

Un sberlot a man ledrose la veve squasi butade partiare, 
e Firmato, spirtát, al veve tacát a berlá. 

“Putane!” Il capo si jere pleát parsore di jé, muse cuintri 
muse. "Cui, 'e domande! Il to drudo, scrove, chel cumunist 
zh’al ven tal jet cun tè!” 

Une vôs un póc plui cristiane "e jere vignude dal scûr, 
laür dal capo. 

"Ca dentri nol é nissun. T'al vevi dite che nol jere plui 
in pais." 

“Cirit ancjemó! Nol pò jessi lontan.” 

"Ma no sta di monadis! — al veve dite un altri. — Tu 
às siarât il cjót quanche il purcit al jere bielza scjam- 
pat!...” i 

Il capo si jere voltât a colp e, rugnant tant che une be- 
stie, si jere butat cuintri dal so compagn, cjapanlu pal cuel. 
Chei altris si jerin metüz tal miez e ju vevin strassináz-für. 
Mariane, senze aghe in bocje, 'e veve strenzüt Firmato ch'al 
vaive ancjemó, cun-t-un suston di fà mâl tal cür. Für, in- 
tant, lis vós a' montavin une parsore di ché altre, fin che 
il capo al veve berlát: 

“Alore o' din füc a dut!” 

Mariane, cu la vòs ch'e trimave di rabie e di pore, 'e 
veve grampát il massanc: 

"Prove, e ti copi come un cunin!” 

Il capo la veve cjalade cu la muse grise. In chel moment 
al podeve nassi di dut. Ma un di chei altris lu veve tirât 
pal bras. 

"Lasse stá. Anin vie." 

“Tas-tù! Ustu ch'o mi fasi meti-sot di une femine?" 

“Sta tent. — al veve dite un altri. — *E je vedue di uere. 
No sai cemút che la cjaparessin a Udin.” 

Ancje Firmato al jere jessüt e cumó al veve tacát un'altre 
volte a vai tant che un disperát, clamant la mame. Mariane 
"e veve molát il massanc e brassát so fi. 

“Lait-vie, lait-vie di ca!” e spesseave a berlá. 

Il trop si jere sbandat, senze savé ce fà. Dome il capo 
al voleve tigni-dür, ma la vós di Mariane 'e cresseve tant 
che il sgnaulá di une sirene. Un al veve dite: 

“Anin. And'é altris cumunisc' in pais, se propit tu as 
morbin di sbrocáti.” 

Il capo al veve scugnút rindisi, ma prin di lá-vie al jere 
lòt dongje di Mariane: 

“Par cheste volte ti è lade drete, — j veve zivilat su la 
muse. — Ma prin o dopo o' tornarin a viodisi.” 

Quanche ancje lis lôr vôs si jerin spiardudis jù pal troi, 
Mariane 'e jere colade partiare, squasi senze sintimenz e 
dome il pinsir di Firmato la veve tignude-su. 

Ta ché gnot il pais al veve passát qualchi brut moment 
pardabon, parcé che, dopo che la int 'e veve distudát il füc 
de coperative e che la cjazze a Celso `e jere lade strucje, la 
squadrate si jere butade a ciri qualchi altri di chei ch'a 
vevin stáz a la dimostrazion, lant atòr pal pais come il lôf 
vie pe campagne. Par furtune Redo al veve nasát a colp 
ch'a jerin i fassisc' e al jere corüt vie cun Gjelindo che, 
beadin, al rideve. Siché i quatri scalmanáz no vevin cjatát 
nissun e a cjase di Setimio non vevin vit fiât di fási viodi. 
Tant par no lá-vie cu la code framiez dés gjambis, in place 
a' vevin berlát ch'a saressin tornáz e che de coperative, la 

volte dopo, nol sares restát nancjé un traf. Il capo, infin, 
al veve trat un colp di rivoltele cuintri dal cjan dal spezziár, 
ch'al uacave daür dal cancel, e lu veve fat sec. (E qualchi 
setemane dopo, in pais, si veve savüt che il spezziár al jere 
plombát a Udin te sede dal fassio, furiós tant che un ors e 
ch'al veve tant fat e tant protestát che il capo de squadre 
al veve scugnüt là a fà il bulo jü pe Basse e di lui no si 
veve savüt plui nuje). 

La di dopo, di buine ore, Mariane 'e jere vignude-jü in 
pais, cul cür ancjemó sotsore e cu la muse che j brusave 
parvie di chel sberlot. Ma plui di dut — e vie vie ch'e po- 
jave il pas sul troi, cun Firmato tal bras, j cresseve dentri 
tant che un bar di grame — la savoltavin la rabie cuintri 
di chei ch'a vevin metüt-su Celso e il dolór di savélu in 
pericul. Prin di jentrá in cjase, 'e jere passade ca di Miute. 
La püare femine, plui di ca che di là, j veve contade la 
pore de gnot passade e la corse tal scür, daür di Redo e 
di Gjelindo, e che la squadre 'e jere vignude di Tresesin, e 
che tal miez al jere ancje qualchidun dal pais dongje. 

Apene für, Mariane 'e veve pensát di là ca dai carbinirs, 
ma luncvie de strade, si jere intopade in Setimio, ch'al vi- 
gnive a viodi di jê. Sul colp la fote ch'e veve dentri, j jere 
saltade tai voi. Cun sfide "e veve tacát a contaj il fat. Ma i 
gnarfs no j vevin tignüt, e li, su la strade, lis lagrimis a' 
vevin tacát a corij jü pe muse. Setimio al veve tirát un 
blestemon tant grant che Mariane 'e veve scugnüt fási il 
segn de crós. Po, a cjase, l'omp j veve dite clár e net che de 
bande dai carbinirs nol jere di spietási nuje, dato ch'a vevin 
vòt l'ordin di no impazzasi: ansit, di meti dentri i “ros”, 
dome ch'a vessin vòt fiât di viarzi bocje. Al veve fevelát 
inpins e Mariane lu viodeve grant, fuart, ch'al stropave dute 
la lús de puarte; e la fote di prin j jere tornade-su, tant che 
un bocon restát sul stomit. 

‘E je colpe vuestre!” `e veye berlát. 

Setimio nol veve dite nuje. Dome al veve sbassát il cjáf 
e cjarinát Firmato, che a viodi ché manone, si jere tirát 
di bande, dut spaurit. Cun ché berlade Mariane si jere un 

pòc sbrocade e cumò chel bocon di omp, che nol veve pore 
ni dai sanz ni dai diaui, dut imberdeát, j faseve squasi dül. 

J veve strucjàt un tai di verduz e lui lu veve parát-jú 
come ch'e fos stade aghe. Infin Mariane 'e veve savüt che 
Celso al jere lât a finile a Sterp, ju pe Basse, manoál tés 
tiaris dai conz di Colorét e che dopo chel prin di mai al 
jere zaromai segnát. 

Sul fini di ché zornade Mariane 'e jere disfate, ancje 
parvie che par dut il di, a cjase só, 'e jere stade une pur- 
cission di feminis. A” jerin riváz ancje i cugnáz e lis cu- 
gnadis e parfin só madone. Peró la viele no veve podút fa 
di mancul di barbotà framiez dai dinc’: 

"Eco ce ch'al ven a metisi cun-t-un disgraziát." 

Paraltri nissun dai parinc' nol veve dite di dáj une man. 
Darest Mariane no vares domandát nuje, nancje a copále. 
'E stave drete su la cjadree, a gloti lis cjacaris dés feminis, 
ch'a vevin cjapade l'ocasion par fevelá dés sòs disgraziis e 
dai siei malans. Dome Miute, une volte sintade, no veve 
mot pit o lenghe e si jere contentade di stá-li come une 
Madone doloróse, cul cjáf un póc in bande e il nas che j 
gotave. Finalmentri 'e jere vignude sere. La fie di Miute 'e 
jere rivade a puartá-vie só mari. 

Quanche Mariane 'e jere restade dibessole, la pore e il 
gnarvòs de gnot passade la vevin sdrumade a colp. 'E veve 
tacát a vai e Firmato daúr di jé. Par cujetási, 'e veve scu- 
gnüt ficjá il cjáf tal podin plen di aghe. "Eiere tornade-su 
come une quae. Firmato si jere bonát a colp, e prin la 
veve cjalade cu la bocjute spalancade e subit dopo al veve 
tacát a ridi e a ridi, che la panzute j lave su e jú. 

Apene dopocene Mariane lu veve menát disore ch'al 
clopave di siun. E ancje jé si jere butade sul jet, ma cul 
presentiment che no vares siarát voli. Invessit si jere im- 
bambinide e, tant che une sonambule, 'e veve vongolát di 
un pinsir e di chel altri. J jerin tornáz iniment so pari, püar 
omp, che no la viodeve di quanch'al veve menát Celso; e 
ancje Gusto, il so omp, cu la jachete di militár e — cuissà 
parcè — senze scarpis; e lis amis di quanch'e jere fantate. 

Po "e jere plombade tal siun, tant che un clap ch'al cole 
dentri tal poz. 

La matine dopo, une vòs di femine la veve fate saltá sul 
jet, cul cür ch'al coreve pal pet. 

"Ehilà! Voaltris! Ise cheste la cjase di Mariane?" 

Dabas la spietave une femenute dute vistude di neri. La 
cosse 'e jere colme di massarie di len. Mariane le veve co- 
gnossude a colp par Delie di Cjalminis. In-t-un moment ‘e 
jere rivade tal curtil, ma Delie no veve volút jentrá in cu- 
sine. 

Cussi, inpins, te córt plene di soreli, 'e veve savüt che 
so pari al jere in pont di muart. 

IV 


Tal timp che Mariane `e jere restade a Cjalminis, Firmato 
lu veve tignüt Alde, ch'e stave dongje di Setimio za di cinc 
agns inca, póc dopo, difat, di jessi tornade di Milan, indulà 
ch'e veve stade a servi. Sul prinzipi Mariane 'e veve stuar- 
züt il nás, nó par Alde o par Setimio, ma parvie dés cja- 
caris ch'a podevin saltá-für in pais, dopo dut ce ch'a vevin 
slengazzat su par jé e su par Celso. Ma Firmato si jere ta- 
cát a Alde, nancje che la ves simpri cognossude. Ven a stáj 
che Setimio, dopo di ché gnot tremende, al veve sintüt il 
dové di no bandoná Mariane e qualchi zornade dopo, in- 
tant ch'al lave a cjama glerie su la Tòr, al veve lassade-jü 
Alde. Il fat al è che in cjase di Setimio, cun Alde e cu la 
mari di lui, al jere ancje Santin, apene plui zovin di Fir- 
mato, fi di Alde e di Setimio. 

La sere prin di metisi in viaz, Mariane 'e jere tornade-jü 
cu la scuse di saludá un'altre volte il so frut. Lu veve cjatát 
cujet, ch'al zujave cun Santin. Dome co lu veve bussat, prin 
di slontanási, lui al veve fat un tic di blecut, ma in chel 
moment il gjat al jere saltát su la taule e Firmato al veve 
tacát a ridi. Par Cjalminis 'e jere partide la matine dopo, 
sul prin lusór, su la carete di Vico Flebus, ch'al lave une 
di si e une nó a Tarcint. In cheste maniere Firmato al veve 
cjatát il so prin ami. 

Santin al jere nassüt juste tre més dopo di Firmato. Alde 
"e vares volüt batiálu come duc’ i cristians, ma Setimio nol 
veve sintudis resons. Al veve dite di nó e vonde. Cussi Alde 
lu veve batiát di scuindon, un dopodimisdi, intant che Seti- 
mio al jere vie cul so cjár. E l'aghe sante al frutin j e veve 
strucjade il capelanut — don Tarcisio — plui spaurit di jê, 
parvie dal plevan ch'al jere deventát une bestie quanche il 
predezzut j veve proponút chel batisim. Poar don Tarcisio, 

ch'al scugnive fà dut daür dès spalis dal plevan, ancje zujà 
di balon cu la mularie e soredut scrivi cun-t-un altri nom 
su “La nostra bandiera”, il gjornál di don Ugo Masot ch'al 
predicjave 1'*Unione del lavoro”. 

Il plui biel al jere vignút quanche Alde e Setimio a’ vevin 
scugnüt sielgi il nom di da-jù in munizipi. Setimio si jere 
metüt di ponte: “Caserio” il prin nom e “Sante” il secont. 
Sul prinzipi Alde 'e veve crodüt che l'omp al ves morbin 
di mateá. 

“Caserio?” `e veve dite ridint. “Ce nom saressial?” 

Poscrodi Setimio! A tocjaj Sante Caserio, “martire del- 
l'anarchia” al jere come pestáj un cal. Il so vosá lu vevin 
sintüt fintremai insomp dal pais. Fato sta che dopo che 
Alde, piardude la pazienze, j veve siarade la puarte de 
cjamare, Setimio si jere un póc rindüt e in munizipi a' vevin 
notát il frut dome che cul nom Sante. 

La prime gnot, a cjase di Alde, Firmato la veve passade 
malut. Bielzà tal moment di là a durmi al veve frignàt un 
póc e clamade la mame, ma Setimio al jere rivat a straviálu 
fintant ch'al jere colát indurmidit. Ma vie pe gnot si jere 
dismot a colp e dato che nol veve cognossüt il jeton di só 
mari, al veve tacát a vai tant che un vidielut e Alde, fra 
un sacrament e chel altri di Setimio, "e veve scugnút tignilu 
tal braz fin che no si jere bonát. S'al veve tignüt-dongje, 
tal jet cun jé; e Setimio, bocon come ch'al jere, al veve 
scugnùt tirasi in grun, squasi su la sponde. Firmato si jere 
grampát intór di Alde e, te istesse maniere ch'al faseve cun 
só mari, j veve impirade une manute tal spalin de cjamese 
e cui deduz, ch'a saltavin daür dal siun, j veve fat ghiti dute 
la gnot. 

Cun Santin al lave avonde dacordo, parcé Santin no si 
scomponeve trop. Ma nó simpri. Ognitant si meteve di 
ponte e alore al saltave-für il pestel. Come inchevolte che 
Firmato al veve olüt par fuarze puartáj-vie il cjadin: un 
cjadin dut sgrumbulát che Santin al veve cjapàt in simpatie 
fin di quanche si strissinave a gjat; e al veve barufát cu lis 
gjalinis che dentri di chel cjadin a' becotavin il paston. Pal 

rest Firmato s'e gjoldeve a cjase di Setimio: al jere un mont 
plen di robis gnovis, come i cjavai o il purcit che j faseve 
bruseghin di ridi co j butave di mangjá. Ma soredut Alde, 
blancje e tenarute. A Firmato j plaseve il so odór, ch'al 
saveve di bon e daspes la nasave pardut, tant che un cjanut 
seneós. Alde 'e rideve e j strizzave la musute. Qualchi sere, 
quanche Setimio al restave für, a' lavin duc' tal jet di Alde: 
lui di ca, Santin di là e Alde tal miez. Firmato j lecave i 
braz, come ch'a fossin zucar e al pojave la manute sul sen 
colm e clip di jé. E Santin, di ché altre bande, nol voleve 
jessi dimancul e ancje lui al tacave a lecá, par là a finile, 
distirat, parsore di sò mari. 

La sole persone che Firmato nol rivave a gloti 'e jere la 
none, püare viele, parvie ch'e puzzave di “Santejustine”. Se 
guai lu bussave, al sfreolave i lavris o la ganasse fin a de- 
ventà di bore. Al pareve di strani, invessit, che nol ves pore 
di Setimio, di chel omenon che lu tirave-su cun-t-une man 
sole e ch'al veve la vós tant che il ton. Ma a' saran stáz i 
mustacs, zai di pêl e di tabac, o l'odór di tiare e di orbe 
che Setimio al spandeve dulintór, fato sta che Firmato nol 
viodeve l'ore che l'omp lu tiras-su; e se guai lui si dismen- 
teave, si picjave intór dés braghessis e al tirave, fin che Se- 
timio lu grampave pal grumalut. Podopo al jevave-su ancje 
Santin e al faseve la gjostre cun ducjidoi. 

Lis zornadis a' corevin-vie une daür di ché altre e za- 
romai 'e jere passade squasi une setemane che Mariane 'e 
jere lade a Cjalminis. Alde e Setimio a' jerin un pòc in 
pinsir, ma tal vinars Mariane `e veve mandat a di par Delie 
che il pùar omp al veve finalmentri finit di pati dopo tante 
agonie. Cumo si tratave di faj il funerál e di sepulilu come 
duc' i cristians. Ma il pinsir plui grant jé lu veve par Fir- 
mato, che nol ves di vai di un continuo e ch'al fos di fa- 
stidi. E po pés bestiis, che no vessin di pati. Par chel cont 
Setimio si rangjave come ch'al podeve, ancje a molzi, a 
risc che j rivas une ripade. Alde j stave daúr a lis gjalinis e 
ai cunins. 

Tal martars Mariane `e jere tornade. Blancje di polvar e 

di fadie, 'e veve vude dome che la fuarze di bussá Firmato 
che la veve cognossude a colp, ancje se il fazzoleton j 
scuindeve squasi dute la muse. 

“Ma dontri rivistu, par jessi in chei stáz?” 'e veve mur- 
mujat Alde, intant ch'e strucjave l'aghe in-t-un bocal. 

Fra un gloz e chel altri, Mariane "e veve fat capi: 

"Di Tarcint... A pit..." 

“Oh, Madonute!” 'e veye sanglozzat la viele. 

Cumò che il füc no j brusave il gargat, Mariane `e veve 
cür e voi dome che par Firmato. Lu veve jevát tal bras e 
lu nizzulave come quanch'al jere di scune. Ta ché sere 
Mariane 'e jere restade a cene cun lór e a Setimio no j pa- 
reve vere di mostráj cemüt che Firmato al fos stát ben in 
cjase s6 e incemüt che duc' a' lassin dacordo. Al semeave 
un altri, dut ros in muse e cun-t-un ridi che j vignive-su 
ogni moment. Alde lu cjalave pacifiche e il fun de polente 
si sfantave cuintri dai tráfs dai sufit. 

Par chel Mariane "e veve podüt contá di so pari e dés 
vitis che chel püar omp al veve fatis par muri, oramai in- 
gropát tant che il tronc di un morár, ma fuart come chel. 
Ma dopo un póc la strache j veve metude intór la voe di 
scjampa a cjase sò. Setimio no si jere inacuart di nuje e al 
spesseave a fevelá, a ridi e a strucjá il vin te tazze. Fin che 
Alde 'e veve dite cun ché só pachée: 

“Anin, po, Setimio... Tas, un póc. No viodistu ch'e cole 
partiare di siun? Ce spietistu di tacà la cjavale, benedet 
omp?" 

Mariane la veve cjalade cun ricognossinze. Setimio al 
veve fat in presse. In-t-un moment Mariane "e jere su pe 
strade cun Firmato pojat su la panze. 

Apene jentrade in cjase il siun de femine al jere sparit: 
ma nó chel di Firmato, che cumó al barbotave e al fricave. 
Dopo di vélu menát disore, Mariane `e jere tornade abas. 
Sot de lune grande il curtil al semeave plui clár e il caco 
un arbul misteriós. Mariane 'e veve rimiráz ogni cjanton e 
ogni ombre, come ch'e ves bisugne di fáju siei un'altre 
volte, dopo di vé stade lontane tant timp. Cun-t-un suspir 

Si jere sintade su la bancje: pardabon al valeve la pene di 
tigni dür, se dutis lis voltis che il cür al pareve ch'al sclo- 
pas, e podeve cjatá fuarze e sostegn dent di chel curtilut 
e ta ché cjase, tirade-su a vitis, tant che un calvari. Cja- 
rezzant il passeman scridelit e sclapát, 'e jere tornade disore, 
pas daùr pas, e finalmentri la strache di ché zornade e dés 
gnoz passadis dongje di so pari, j vevin cjoltis lis fuarzis e 
butade in-t-un siun senze respir. 

I prins dis, dopo che Mariane 'e jere di gnüf a cjase, 
Firmato al jere content di jessi cun sò mari e di torná sul 
ronc. Se nol stave picját intór di jé, si tirave in bande, in- 
somp dal ronc, indulà che la culine 'e faseve un salt; e su 
chel splazzalut, larc si e nó tant che un fazzolet, si piarde- 
ve-vie cu lis furmiutis. Di ché famose gnot nol pareve che 
si visas: invessit la veve dentri, e cumó daspes al veve dai 
momenz che si sblancjave in muse, senze che nissun nol 
rivas a capi parcé; e al bastave che un omp che lui nol 
cognosseve al passas devant dal portel, parcé ch'al las a 
platási. Par furtune só nol veve tropis ocasions di stá di- 
bessól, dato che cumó Alde 'e vignive squasi ogni di fin- 
cassü di lui e Santin j lave daür. Alde j dave une man a 
Mariane e lór doi a' corevin pal ronc, su e jú come cja- 
vrui. 

Paraltri une volte Firmato al veve metüt-sot Santin e lu 
muardeve su la muse, come un cjan, e se lis dós feminis no 
fossin corudis, cui sa ce ch'al podeve sucedi. Mariane 'e 
veve tirát vie Firmato di pés e lui, für di sintimenz, al ber- 
lave, al vaive e al ripave. Lu veve pestát tant che il bacalà 
e cun tante fuarze che Alde 'e veve cirüt di metisi tal miez. 
Epúr il pizzul no si rindeve e al berlave di un continuo sot 
des pachis: “Alè gno, al è gno!" slungjant la mans viars 
il zeut dés cjariesis che Santin al scuindeve daür de sche- 
ne. 

Par tre o quatri dis Alde e Santin no si jerin faz viodi e 
Mariane no veve vit cùr di lá-j¡ú a cjase lôr. Ma al jere 
destin che propit co Mariane 'e pensave che ni Alde ni Se- 
timio no la varessin plui cjalade in muse, propit Setimio al 

jere vignüt-su, ca di jè, par preále di cori a cjase sò, che 
Alde, ché istesse matine, si veve scuinzát un pit. Sul mo- 
ment, Mariane 'e jere restade sul forsit. 

“Ce mai? — al veve dite Setimio, jemplant la cusine cu 
la sò vosone. — Par chel stupidez dai fruz?” 

E zontant un sacrabolt, al veye concludút: 

“Anin, salte sul cjár e no sta fà la frute ancje tu.” 

Cussi Firmato al jere tornát a cjase di Santin. 

V 


Alde 'e jere sintade sun-t-une cjadree, in cusine, cu la 
cjavile sglonfe e Santin al stave dongje di jé, ingrumát sul 
so scagnut. La tignive pe man, squasi ch'al ves timór di 
viodile a svola. Firmato al jere jentrát daür di sò mari e 
quanche i granc’ si vevin dismenteáz di lui, al jere lat biel 
planchin dongje di Santin, che lu tignive di voli cu la muse 
zirade de bande ch'al podeve viodi, stant che la ganasse dal 
muardon j stropave la viste. Dut in-t-un colp Santin al veve 
tacát a vai tant che un spirtát. Duc' a' vevin fat un salt. 
Setimio, po, al jere deventát scür di bot. Ma nol jere su- 
cedüt nuje: dome che Santin si jere spaurit. 

“Sacrabolt! — al veve suspirát Setimio. — Ce spac di 
fami cjapa!” 

Al veve tirat-su pal grumalut Firmato e, ridint, al veve 
dite: 

“Cjan dal boe di pizzul. Nancje Atile nol faseve tante 
pore.” 

"Poar ninin... — "e veve gemút Alde framiez dai dolòrs. 
— Metilu-jú...” 

Cumo, paraltri, si tratave di vodi di jé. Mariane `e veve 
fat sinta Firmato e lui al veve ubidit, cujet e avilit. Al cja- 
lave i granc' ch'a làvin su e jü e ch'a vosavin senze rivá a 
capi la reson di tant cori. Dut in-t-un moment Setimio al 
veve dite: 

“Bon. Mularie, vignit cun mé. 

Alde 'e jere saltade-su a colp. 

"Sestu deventát mat a mená chestis creaturis là di ché 
strie?” 

Setimio al veve vùt un lamp tai voi e di bot la sò ridade 
`e veve tonát. 

“Lis striis e i diaui ju vés voaltris feminis, ca-sot!” 


,” 

E svelt tant che une saete al veve impirade la man parsot 
dès cotulis di Alde. 

“Besteate!” 'e veve berlat la femine, ma no veve podút 
platá un colp di ridi. 

La viele 'e jere scjampade barbotant lis jaculatoriis. 

“Moveisi, frutins, — al veve spesseát Setimio, senze fa 
cas a dinissun. — Diaul, striis, madonis e signórs: nol è 
di ce vé pore!" 

E cussi disint al veve cjapadis lis dós manutis e al veve 
menáz i fruz sul cjár ch'al spietave difür. Al prin sclop de 
scorie la cjavale 'e jere partide di corse. Firmato e Santin 
a' saltavin sul cjár tant che balis di stran e l'ajar ur faseve 
lagrimá i voi. Setimio al rideve. Póc dongje de tane di Me- 
lie mate, l'omp al veve tignude la cjavale. 

“O” sin rivàz," al veve dite, segnant cu la scorie la cja- 
sate, lajú-insomp. 

Ju veve tiraz-ju ch'a batevin i dinc’. 

“No varés mighe pore?" al veve berlát cun-t-un ridi ch'al 
rontonave dulintór pe campagne. Podopo al veve tacát a 
vosa: 

“Melie, Melie!” 

“Cui e?” La vôs gruesse "e vignive di daür dal gjalinár, 
un cjasot di bandons rusiniz. 

Póc dopo la femine 'e jere vignude-für. Firmato al veve 
fat un salt indaür e Santin nol veve vude nancje la fuarze 
di vai. 

"Tu scugnis vigni cun mé, — al veve dite Setimio. — 
Alde si à scuinzade un pit." 

Melie lu veve cjalát tai voi. Po 'e veve dite: 

“Spietimi ca." E senze zontá nujaltri `e jere jentrade te 
tane. 

Firmato al vares volüt scjampa di corse. 

“Dipo! — al berlave intant Setimio. — No tu mi faras 
mighe un filtro d'amór par Alde, che magari 'e vadi daür 
di qualchi altri?" 

“Tas, boe!” 

La bacanade di Setimio la vevin sintude fintremai in 

place. A chel ridi i fruz si jerin un tic cujetáz, ma a” cjala- 
vin instes parsot, viars la cjasate nere, cul timór di viodi 
une aparizion tremende. Invessit 'e jere jessude Melie mate 
cun-t-un fagotin in man. 

“Anin.” 

Firmato e Santin a' vevin fat un salt e si jerin platáz sot 
dal cjár. Melie no ju veve nancje cjaláz. 'E jere montade 
pardaür, cu lis gjambis a pendolon; e i fruz a' fissavin 
incjantesemáz chei muducs involuzzáz di pezzotis. 

"Duc' cussi, — 'e veve tulugnát Melie. — Ma chés pu- 
tanis di lórs maris mi clamin mé quanch'a son malaz!” 

Finalmentri il cjár si jere mot. Se a l'andade Firmato e 
Santin si jerin tignüz intór di Setimio, cumó si vevin in- 
grampaz, tant che medanis sul filistrin. Figurinsi in pais il 
spetacul di chel omenon, ch'al veve za nom di demoni, cui 
doi inocenz e cu la strie sul cjár. Duc' chei ch'a podevin, 
a” jerin saltáz su la strade, e ancje il plevan, clamát dal 
muini ch'al spesseave a segnasi. 

Cussi il cjár e il plevan si jerin cjatáz l'un difazze di chel 
altri te crosere de madonute. Li il plevan si jere metòt tal 
miez de strade e quanche il cjár al jere rivát dongje, al veve 
jevadis adalt lis mans, come ch'al fos sul pont di berlà 
"Vade retro satana!” Setimio al veve scugnüt dá un gran 
tiron di brenis. Melie no si jere scomponude. 'E veve dome 
che voltát il cjáf de bande dal plevan. Viodüt di cui ch'e 
si tratave, si jere zirade un'altre volte e di chel moment no 
veve fat nancje un sest. Cun-t-une muse spirtade, il plevan 
si jere butát cuintri di Setimio. 

"Eretic, scomunicát! Satana! Se tú tu sés danát, parcè 
ustu piardi ancje lis animis inocentis?" 

Setimio, sul moment, al veve fat i voi di trist, ma subit 
dopo al veve pensát miór di butále in ridi. 

“Parvie, siór plevan?" al veve domandát cun ande di se- 
rafin. 

Se in chel moment il predi nol veve dát un ton, si pó di 
ch'al jere stát un meracul. Cul cuel sglonf e cu la muse 
ruane, al veve menadis lis mans parajar, senze rivà a cjatá 

la vós. I doi pitinins, plui spauriz che mai, a’ vevin ficját 
il cjàf te jachete di Setimio, trimant tant che fueis di pòl. 
A sinti chei cuarpuz cuintri di lui, a l'omp la voe di ridi j 
jere calade daldut. Cun vòs seriose al veve dite: 

“Cumò vonde siór plevan. No us parjal ch'o vin mateát 
ancje masse?” 

E cun-t-un gran sclop de scorie al jere partit di sburide. 

Intant che il cjár al filave-vie, il plevan al veve cjatade 
la vós e menant i braz tant che lis palis dal mulin, al ber- 
lave: 

“Diu ju fas e il diaul ju compagne!” 

La muse spauride dai fruz — che apene riváz a cjase a’ 
jerin corüz a platási tès cotulis di lórs maris — a’ vevin 
pandüt ch'al jere sucedüt alc. Ma Setimio al veve metüz 
duc' a tasé cun-t-une rugnade di leon. 

"Moviti, — j veve dite a Melie mate. — O” vin piardút 
bielzà masse timp.” 

La conole di Alde 'e jere deventade gruesse tant che un 
balon. Melie si jere inzenoglade partiare e cu lis mans ch'a 
corevin sveltis, 'e palpave pardut intór dal mál. 

"Robe di nuje, — 'e veve sentenziát tal ultin. — Met 
cheste pape di frignacule e tenle par tre dis. Dopo tu às di 
fà un impast cul pissin dal to omp. Ma al à di jessi pissin 
di matine abuinore. 

In-t-un lamp 'e veve infassát la cjavile di Alde. Infin si 
jere tirade-su e senze cjalà nissun in muse 'e veve dite: 

"No covente nujaltri. Anin." 

Setimio al veve subit metude la man in sachete, ma Melie 
mate lu veve fermát sul colp. 

"Sta fèr. Mi baste la pae che tu j às dade al plevan.” 

Cussi dute la storie `e jere vignude für. 

Quanche Setimio al jere tornát, nol veve plui cjatade 
Mariane. 

‘E je scjampade-vie," 'e veve dite Alde. 

No si pò di che Firmato nol fos restát savoltát. Par 
qualchi gnot si jere insumiat di Melie mate, dal plevan dut 
ros in muse e ancje di un omp vistüt di neri. Si jere dismot 

a colp, dut in-t-un sudòr, trimant tant che un cuninut. Ma 
si sa, i fruz a' sepulissin insomp di lòr lis poris, ancje se 
no lis dismentein. Cussi Firmato, un pòc in di, al pareve 
che no si visas plui di ché corse e di dut ce ch'al jere nas- 
sòt. 

Cumò ch'e vignive dongje la stagjon de vendeme e cun 
dutis lis voris che sò mari 'e veve di frontá, al scugnive stá 
tant timp dibessól, mo sul ronc e mo tal curtil di cjase sò. 
Mariane j veve insegnát a butá la blave a lis gjalinis, ma 
parcadicà de sfiliade, e lui al slungjave la manute pe buse 
e al lassave colà i grignei, ma no cussi svelt che i polez plui 
seneós no rivassin a becotáj i deduz. Só mari j cridave e 
lui si ufindeve. Ma a fuarze di daj si jere fat furbo e al 
impirave la man plui adalt, indulà che lis gjalinis no po- 
devin rivá. J plaseve ancje sbisiá intór dés ghebis dai cunins 
e cun-t-un stecut ur faseve ghiti tal nas ai plui pizzui, ch'a 
saltavin indaür e ch'a starnudavin. Ma chel truc-culi par 
póc no j veve costát cjarot: une cuninone ch'a veve apene 
parturit, j veve muardude la ponte dal dedut. Firmato al 
veve tacát a vai come un disperát e só mari 'e veve ban- 
donáz forcje e ledan par cori dongje di lui. 'E veve capit a 
colp ce che j veve tocját e, di tire, tra timór e rabie, j veve 
moladis dós sberlis tal culut. J veve metude masse fuarze 
e il puarin al veve sbatüt il zarneli cuintri dai lens de 
scjaipule. Poscrodi lis lagrimis! Mariane, pintude e squin- 
tiade, lu veve strassinát in cusine e fra un figot e une ru- 
gnade, j veve suját il fil di sanc dal dét e lavade la muse 
cun aghe e asét. Il biel al jere vignüt quanch'e veve cirüt 
di fracáj une palanche sul zarneli par para-dentri la grum- 
bule. Diu nus deliberi: je jere vignude-jú la cjase. 

A Firmato il fat j jere restát sul stomit. Sotsere al veve 
cjapat il so svindic. Al veve spietát che sò mari `e fos te 
stale a molzi. Alore, planc planchin, al veve tirat-su un racli 
e cun chel in man al veve viarte la portele de ghebe e mo- 
lade une legnadone a la cunine. La bestie, cun-t-un gran 
plomb, `e jere saltade-jù, e vie di corse pal curtil tant che 
un sfulmin. A Firmato, che la cunine 'e fos scjampade, no 

j pareve un gran mal e dut content parvie de legnade che j 
veve slavinade, al lave atòr ancje lui pal curtil cul racli in 
man. 

Ven a staj che Mariane, finit ch'a veve di molzi, 'e jere 
jessude de stale e sul moment no si jere visade di nuje: 
ansit, 'e veve riduzzát a viodi chel microbo ch'al cjaminave 
cu l'ande di un vescul. Ma co jere lade a daj la jarbe ai 
cunins, la voe di ridi j jere passade a colp. "E veve cjapát 
Firmato pal bras e lu sbatocjave di ca e di là, e intant 'e 
berlave: 

"Indulà ise la cunine? Ce j àstu fat?" 

Firmato al jere blanc e al vaive e si parave la muse cul 
brazzut. 

“Indula, indulà?" 'e vosave Mariane, für di sé, cu la man 
parajar. 

Firmato al smicjave ché man ch'e jere come il cjastic di 
Diu parsore di Adamo e al barbotave: 

“Mame, mame...” 

“O vevi fat calcul di chei cunins, ástu capit? A” jerin i 
bêz dai cavalirs.” 

Firmato al bateve i voi, spaurit simpri di plui e pe prime 
volte al viodeve sò mari come une strie ch'e voleve dome 
che fáj dal mal. Par un moment j veve parfin parüt ch'e 
fos Melie mate, e alore al veve tirát un urli e si jere butát 
partiare, cu la muse scuindude framiez dai braz. 

Co si jere cujetát, al jere lèt dongje di jê e al veve pojade 
la musute cuintri dés sòs gjambis. Al veve sintüt un fremit 
cori pal cuarp di sò mari e la man di jê ciri il so cjavut. 
La cunine, la póre, Melie mate, dut al jere stát sepulit sot 
de contentezze che lu jemplave. Cui voi lusinz si jere tirát 
inpins e al veve tacát a ridi e a saltá dulintór tant che un 

zupet. Mariane no veve podút fà di mancul di riduzzà ancje 
jé. 

“Coragjo... — "e veve dite cun-t-un suspiron. — Metinsi 
a ciri la cunine.” 

Ma dopo di vé butát parajar dut il curtil e ficját lis mans 
e i bachez in dutis lis busis e cirút dal toglát fintremai in 

cjase, la cunine no jere saltade-für. Infin Mariane 'e jere 
jentrade, flape flape, in cusine. 

Firmato, par so cont, al veve bielzà dismenteát dut e j 
coreve daúr al gjat. 

A 


VI 


Cemüt che j veve bruntulát il plevan, Mariane `e veve 
decidüt di lá a confessási. Fincumò je jere stade in forsit, 
tignint chel grop sul stomit, massime dopo de gnot sul ronc. 
Infin, dute sotsore, ma cu la speranze che il metisi in ze- 
noglon devant di un predi al podeve discancelà ce ch'al 
veve stát e daj un fregul di pas, 'e veve cjapat Firmato pe 
man e si jere inviade. 

Jentrant te glesie vueide, Firmato al veve vòt come un 
imbast: il miez lusór dés cjandelis, l'odòr penc' dal incens e 
dai pavérs, la corse di chés colonis ch'a sparivin tal scür 
adalt, insumis dut j veve metüt intór une sudizion grande, 
e al stave dongje di só mari, cjalant cui voi spalancáz. Co 
jere jentrade tal confessionál, Mariane "e veve scugnüt ti- 
gnissal tacát. Lui al smicjave di sot in su e j pareve di 
strani ch'e fos inzenoglade e cul cjáf bas. Sul prinzipi, co 
Mariane 'e veve ficjade la muse ta ché buse nere, al veve 
fat un sest di tacá a fricá, ma Mariane lu veve cujetát cul 
falu sintá sul scjalinut dal confessionál. 

Daur de gridele al jere don Tarcisio. A scoltá la sbrocade 
di Mariane, al jere deventát mo ros e mo blanc e al veve 
sintüt un sbisiez tal stomit. Beadin, par solit al confessave 
i fruz e plui di qualchi remenade tal britul o di une russa- 
dine sot dés cotulis, nol veve scoltát dal sigür nuje di 
mancul inocent. Ma ancje lui al jere inocent come i pecja- 
duz di chei frutins, e il dolór di chei altris j strucjave il cür. 
Al veve glotüt il smariment e cun-t-une vós strozzade j veve 
sunsurát: 

"No sai dius, Mariane, s'al é ben cussi e s'al vares stát 
miór... ehm... ch'al fos restát. Dal sigür 'o sai che nestri 


Signor us disares: «Marianna, sei perdonata. Vai in pa- 
ce».” 

Al veve tirát-su cul nas. Ma subit dopo al jere deventát 
seriòs e graf: 

“Ego te absolvo a peccatis tuis...” 

Paraltri, te comozion, si jere dismentát di daj la peni- 
tenze. Firmato, intant, al veve scomenzát a stufási e al ti- 
rave só mari pe cotule. Ancje par chel Mariane no si jere 
fermade in glesie un minút di plui. Difúr il soreli al cja- 
rinave la palce cun-t-une lüs di aur vieri. A Mariane j 
pareve di jessi tornade in ca dopo un viaz tal siun. In chel 
'e veve viodude Miute che, dute ingrumade, 'e cirive di 
cjamina plui in presse ch'e podeve. 

“Mandi, Miute.” 

La viele si jere zirade cun-t-un scatúr. 

"Oh, Mariane... — "e veve dite, suspirant co la veve ri- 
cognossude. Ma subit dopo 'e veve fate une vós frignote. 
— Se tu savessis... Se tu savessis ce robonis!” 

“Ce robonis? Disimi...” 

Miute j veve contát cul cür sotsore che in vot di lór a' 
vevin spietát Setimio sul rival de Tór e che po j jerin saltáz 
intór; e quatri lu vevin tignüt-dür e chei altris lu vevin 
peát cuintri dal cjár. Lu vevin pacát senze remission e infin 
j vevin parát-jü pal sgrasajár no si sa tropis onzis di ueli 
di ricin. 

"E cumó?" "e veve domandat Mariane. 

“Al e tal jet. Dopo dispeát si è strassinát fintremai cja- 
se.... Al è rivát dut plen di miarde... Alde 'e à pore che j 
vebin rote qualchi cueste.” 

Firmato di dut chel discórs al veve capit dome che la 
peraule “miarde” e al veve tacát a ridi. Sò mari j veve 
cridát e lu veve strassinát di corse a cjase di Setimio. L'omp 
al jere distirát parsorevie dal jet, senze fuarze nancje di ble- 
stemá. Su lis mostacis al veve ancjemó un riulut di sanc che 
si sujave. Alde 'e vares olút clamá il miedi o Melie mate, 
ma Setimio al veve fat di nó cul cjâf almancul cent voltis 
e Alde `e veve scugnüt rinunciá. Quanche Mariane `e jere 
rivade, la veve cjatade dongje dal jet, cui voi plens di la- 
grimis. 

Firmato si jere fermát su la puarte e al cjalave cui voi 
spauriz chel omenon distirat e i piz di lui, granc' tant che 
palis di mulin. J pareve dal impussibil ch'al fos propit Se- 
timio. Il cricá dai scus al veve metüz duc in moviment. 
Setimio al veve viarzüz i voi e al veve ricognossüz Mariane 
e Firmato. Po, cun-t-un moto, al veye fat segn ch'al voleve 
fevelà e Alde si jere sbassade sui siei lavris. 

“Al úl vé dongje i fruz.” Alde 'e veve cjalàz Mariane e i 
frutins cun-t-une lòs spauride tai voi. 

Ma 'e veve scugnüt torná a scoltá Setimio, ch'al spesseave 


a tirále pe manie dal vistit. La muse di Alde `e jere deven- 
tade blancje. 


“Nò, Setimio, ti prei...” 

Ma Setimio si remenave e i dolòrs j disfiguravin la muse. 

“Ala dite che i fruz a’ an di viòdi e di visasi...” 

Nol jere stát cas di fâi gambja idee. Sichè Alde ’e veve 
cjapàz Santin e Firmato pe manute `e ju veve tiraz-dongje 
dal jet. Santin al veve tacát a vai a colp; Firmato si jere 
inclaudát li. Setimio al veve cirüt di cjarinaju, ma une 
spunzude tés cuestis massacradis lu veve fermát. 

“Cjalait, fruz... — te vos di Alde a” trimavin lis lagrimis. 
— Cjalait e...” 


Ma no jere rivade plui a tingi dür e si jere butade a vai 
tant che une frutine. 

Par fortune che lis cuestis di Setimio a” vevin di jessi fatis 
di azzál, parcé che dopo quatri dis l'omp al veve podút ti- 
rasi-su dal jet. Par dute ché prime zornade si jere remenát 
vie pe cjase, osteòs tant che une vedrane. Infin, ancje par 
no deventá mat, al veve tacade la cjavale e al veve fat il 
zir dal pais. 

“Duc? a’ an di viodi che Setimio al è bielzà inpins!” 

Il marasiál dai carabinîrs lu veve cjalát alunc dal sojár 
de spezziarie, plen di pinsirs. 

"Ho proprio paura che qua succede un quarantevot, 
come dite voialtri," al veve suspirát. 

“Ma si cognossjal cui ch'a jerin?” al veve domandát il 
spezziar ch'al veve ancjemò la fote parvie dal cjan. 

I! marasial al veve slargjaz i braz. 

“Che vi devo dire? Sconosciuti...” 

Po si jere pleát su l'orele dal spezziár e al veve mur- 
mujat: 

“Pare che nel gruppo ci fosse pure qualche fascista di 
qua vicino...” 

Ven a staj che dopo dinchevolte, Setimio nol jere plui 
chel di prin. La só bacanade si sintivile simpri plui di rar. 
Lis pócjis voltis che cumó Firmato al veve ocasion di vio- 
dilu, si tirave in bande: Setimio al veve la muse dure e 
squasi mai nol zujave cun lui. 

“Cuissa ce ch'al masane...” 'e diseve Mariane. 

E Firmato s'al imagjnave tal scür de stale ch'al menave 
une grande muele, cjalant atór cun doi voi di füc. 

Sot de Madone di avost, Alde, par straviálu, lu veve 
convinzüt di menaju a Udin, parvie de tombule che ogni an 
'e vignive tirade tal Zardin grant. Sul moment Setimio nol 
veve olüt savent, ma la pachee di Alde la veve vinzude. 

Un viaz fintremai Udin no jere robe di nuje e Mariane, 
sul moment 'e jere restade in forsit. Plui di Cjalminis e di 
Tarcint o di Tresesin, no si jere mai mote dal pais. E po 
'e veve sintudis brutis cjacaris su la int di citát. Ma dutis 
chestis poris no li vares confessadis nancje al predi. Pa la 
quál, co Alde 'e jere vignude a invidále, 'e veve tirade-für 
la scuse dés bestis. Ma Alde, pronte: 

"Prin o dopo a Udin ti tocjarà di là. No isal miór ch'o 
anin duc' insieme? E po, ti dirai, Setimio al cognos une 
vore di ustirs e al pò dáti une man a vendi il vin de gnove 
vendeme. 

La zornade stabilide a' jerin partiz la matine adore . Alde 
e Mariane a' jerin stadis inpins fintremai ore tarde par 
parecjá il mangja. Strassinade e sbruntade di Alde, Mariane 
'e veve parfin cuete une fujazzute, come chés che lis feminis 
dai pais a” impastin par Pasche. 

A” vevin cjapade la strade di Ravose e di li, jù fintremai 
Magredis, Sát e Godie, tal miez dal polvar. Sul prinzipi, 
apene che il cjár si jere mot, Firmato e Santin a' clopavin 

di siun, dato che la sere prin, sotsore parvie dal viaz, si 
jerin indurmidiz a dis oris, e Mariane 'e veve scugnüt pacá 
Firmato che no la finive di fricá, di berlà e di saltá sul jet. 
Ma vie vie che il soreli si slargjave pal cil e al scotuzzave, 
si jerin dismoz benenomál e lis dòs feminis a” vevin vòt il 
lór biel ce fà a tignju cujez. 

Setimio nol viarzeve bocje. Ogni tant j dave une scoreade 
a la cjavale ch'e faseve un salt, come ch'e protestas cuintri 
dal paron che no la veve mai tratade in ché maniere. AI 
veve parfin berlát ai fruz: 

“Alore, vino di finile?” 

Par fortune di duc', man a man ch'al montave il soreli, 
Setimio al piardeve la grinte di turc e al tornave cristian. 
Tant 'e je vere che a Godie al veve fermade la cjavale 
propit su la place e al veve sentenziát: 

“A cheste ore al covente un tai" 

E senze di ni tre ni quatri, al jere jentrát te ostarie dal 
so amigo Cisio, che apene che lu veve smicját su la puarte, 
al veve tirade-für la butilie di specjal disot dal banc. Un 
par di tais e quatri fetis di salam a” vevin tirat-su pal spèt 
duc’ quanc' e co a’ jerin partiz un'altre volte, Setimio al 
veve parfin tacát a cjantá. 

Firmato cumò al gjoldeve la gjte: l'ajarin j parave i cjavei 
su la muse e i morárs a' filavin un daür di chel altri su lis 
spondis de strade. Alde s'e rideve pacjfiche e parfin Ma- 
riane si lassave cjapá di chel slangòr. A ogni salt dal cjár 
su lis busis de strade — e dome Diu al sa tropis ch’and’je- 
rin — Firmato al saltave e al rideve, e al spietave cul flát 
in gole la prossime buse. Si tignive intór de schenone di 
Setimio, e Santin intór di lui, Siché, co il salt al jere plui 
grant di chei altris, a’ rondolavin ducjidoi sul cjár tant che 
balis di fen. 

E In viste di Udin, Setimio al veve metude la cjavale al pas. 

Cumò a scomenzavin lis primis cjasis, cui portons spalan- 
caz sui curtilons, e dentri si podeve viodi i pujiui e i togláz 
come jessi in-t-un pais, ma plui sul grant. La campagne "e 
jere dulintór. Dome sul viál, indulà che i platins a’ fasevin 

ombre su la roe, si capive ch'e jere citát, e la int e jere 
vistude in-t-un'altre maniere e invessit dai zocui `e veve lis 
scarpis. 

In-t-un momenti a” jerin rivàz in Cjavris, subit di là dal 
puint, li ch'e jere une ostarie cu lis taulis difür, sot de 
pergule. I fruz e Mariane a' cjalavin cu la bocje viarte il 
gran moviment di int, di cjárs, di bruns e di landó. Ma co 
al jere passát, tra fun e tons, un otomobil, Firmato par póc 
nol jere colát pal scatür. Setimio al veve tacát a ridi come 
un mat. Jú pal viál, dret tant che une sclopetade, lis cjasis 
e i palazzoz si tignivin-su un cul altri e dome ogni tant si 
podeve smicjá un sclip di vert o un ortut cu la só biele file 
di viz. Ma su la puarte Glemone, indulà che si fermavin la 
vaporiere di San Denél e il tram di citat, il vert dai cjamps 
e dai orz al jere sparit daldut. Poscrodi co i fruz a" vevin 
viodut il tram ch'al coreve picját intór di un fil parajar! 
Setimio al tirave indevant sigür, tal miez dal rebel. Nancje 
la cjavale no si scomponeve. S'e lampave un di chei tre- 
menz otomobi, si fermave, sgurlant il cjáf, e po 'e ripiave 
cul istes pas di prin. 


Apene di là de puarte, Setimio al veve poját sot dal li- 
ston, devant di une ostarione. 

“O” sin rivaz.” 

Un scrit, grant tant che un slac, al coreve dut dilunc dal 
porton, fintremai parsore de puarte: «Alla Colonna-Osteria 
con alloggio e stallo». E sul len de puarte un altri scrit, plui 
pizzul, al diseve: 

“Oggi trippe.” 

Setimio al pareve in cjase sò. Apene jentraz sot dal por- 
ton, si jerin cjatáz in-t-un curtil pavimentát di claz taronz 
e lustris tant che medais. Cjavai e bûs a’ lavin dentri e für 
e dutun cun lòr, cjars, caretis, biroz e parfin qualchi ca- 
rozze sbrindinade, cul folo plen di búsis. 

Dentri, te ostarie, fun, puce di frit, di tocjio e di fertae. 
Lant daür di sò mari, e tinginsi pe manute cun Santin, 
Firmato al dave qualchi olmadute toratór. Finalmentri si 
jerin sintáz intór di une taule, dute segnade dal cül dés 

tazzis e dai strics de ““more”. Il paron de ostarie, un pan- 
zon dut lustri, al veve ricognossüt Setimio a colp. 

“Folchetitrai! — al veve berlát dal banc — "E je ore che 
tu ti fásis viodi." 

Al jere vignüt-dongje de taule e al veve pacát Setimio su 
la schene, nancje ch'al palpas un torel. A Firmato j vignive 
inzirli. "E sarà stade la puce ch'e stropave il sufit o lis 
gnovis che lu vevin sturnit, il fat al e ch'al deventave sim- 
pri plui blanc. 

“Oh Diu! Il frut!” Mariane 'e jere saltade inpins e Alde 
cun jê. 

Lu vevin strassinât tal curtil. Là lu vevin fat sintà sun- 
t-une piere e Mariane j stave intór tant che una gjate cul 
gjatut. Ancje Setimio e il paron de ostarie a’ jerin jessuz e 
il paron al rideve. 

"Robe di nuje” al spesseave a di, senze scomponisi. 

E subit dopo, par dà la tacade: 

“L'ajar di citát nol è par duc’. 

“Al e slangór di stomit,” 'e veve ribatüt Alde. E senze 
tantis nainis 'e veve tirade für de sporte une mieze strusse 
cu la fertae. 

“Altri che ajar!” "e veve bruntulât intant che Firmato e 
Santin a' tacavin a mangja come doi lófs. 

Il panzon al veve ridòt un'altre volte e s'e gjoldeve che- 
mai. Cussi, profitant ch'al jere di lune buine, Setimio j veve 
proponût l'afár dal vin cun Mariane. Lomp al veve scru- 
tinade la femine di cjaf a pit, cui voi tant che dòs sfres- 
suris. 


“Si pò metisi dacordo,” al veye dite in ultin cun-t-un fa 
di amion. 

Ma par di la veretát, bon ustir come ch'al jere, ‘‘metisi 
dacordo" nol jere stát fazil. Al veve tirát sul prestit, cu la 
scuse che j faseve un plasé a Setimio e che lis quatris gotis 
di Mariane a' jerin un nuje a pari di ce che j coventave. A 
fuarze di tire e mole, finalmentri, a' vevin cumbinát e dato 
che i fruz a’ vevin finit di mangjà e ch'a vevin ripiáz i 
colors, a' vevin decidüt di movisi. 

“Visiti! — al veve vosát l'ustir a Setimio — Vuè "o ai lis 
. tripis.” é 
|! La strade fintremai Zardin grant no jere lungje. Si tra- ` 
tave di fa dut borc di Glemone e dopo di zirá-dentri, jù 
par vie Giovanni d'Udine, propit sul cjanton ch'e jere la 
tintorie di Lestuz. Setimio al cjaminave indevant, cui déz 
ficjaz sot dal gilè e un miez toscan in bocje. Un pas plui 
indaür 'e vignive Alde, cul vistit di fieste e intór di jè, 
come polezuz cu la clocje, a' talpetavin i fruz, tignüz par 
man di Mariane, ch'e veve ce fà a cjalá átor tant che un 
barbezuan. 

Par Firmato e Santin 'e jere une fieste. Passade la prime 
pore dai otomobi e dal tram, cumó, ogni volte ch'a lam- 
pavin di lontan la sacume dal vagon ch'a vignive-su cun-t- 
un rumór di ferazze (tant ch'al pareve che si disfas di un 
moment a di chel altri), "a tacavin a berlá e a saltá come 
cjavrui scjampáz dal stali. Setimio ur veve dite: 

“Dopodimisdi o' fasarin une corse la-parsore.” 

A Mariane j jere lát il sanc in aghe. 

“No tu sarás mighe deventát mat?” 

“Biele, cheste! — al veve ridüt Setimio. — S'a van i ci- 
tadins, tu puedis là ancje tò.” 

Ma Mariane no j veve rispuindüt, ancje parcé ch'e jere 
imbambinide a cjalá dós sioris ch'a passavin su chel istes 
liston, dutis galandinis e cul cjapiel sul cjáf. Setimio al jere 
lat dongje di jé e cun-t-un fà carogne j veve soflát: 

“Cjale, cjale, cemüt ch'a mènin il cùl.” 

La puare Mariane ’e jere scandulizzade: pardabon lis dós 
sioris, setadis tal vistit che ur segnave dute la persone, j 
davin di gheo a ogni pas ch'a fasevin. “E remenave chesc' 
pinsirs, co jere rivade devant de androne dal Puarti: une 
bocje nere ch'e dave sun-t-un budiel di clas e di cjasatis, 
che il soreli al rivave dome che sul midsi. Tal scür, butant 
il voli, 'e veve lumade une ancone, apene apene sclaride di 
qualchi lumin. 

“Spietait,” “e veve dite. 

L'ancone 'e veve, parsorevie, un baldachin di bande pi- 

turade e sul devant, a protèsi une Madone induliade, un 
cancelut di fiár, lavorát a man, cui agnui — un par bande 
— lizèrs tant che un svol, e tal miez, in cercli, lis stelis de 
corone. 

"Ce biel...” 'e veve dite Alde, che si veve segnade daür 
di Mariane. 

Une “Avemarie” dite cul cür, e po lis dós feminis a' 
stavin par vigni-vie: ma di dentri de androne al rivave un 
sbatocjà di podins e un scrosopament di aghe. Seneosis, a’ 
jerin ladis indevant, a cucá sul cjanton. Für dal puarti, 
l'androne si slargjave, e propit sot dal múr 'e jere la fon- 
tane. Tre o quatris feminis, involuzzadis in vistiz di miserie, 
a' lustravin il ram cu la farine e cu l'asét, inzenogladis sul 
pedrat. Intór di lôr a’ saltavin doi frutins discolz, infagotáz 
in-t-une cjamese ch'e veve plui angs di lór. 

Sul moment Mariane 'e jere restade a bocje viarte, ma 
subit dopo j veve cjapát un strinziment di cür par chés 
creaturis ch'a pocjavin te aghe. 'E nasave odór di mufe, 
misclizzat cul ransit dal asét. 

“Anin-vie” 'e veve dite, stuarzint la muse. 

La vós di Setimio 'e jere vignude di daür: 

"Ti às viodüt, nomo? La miserie si cjatile dapardut!" 

Für de androne il soreli al sblancjave mürs e pedrát. 

"Ben, po! 'E sares ore di comprá une cartele de tom- 
bule..." 

Lis peraulis di Alde a' jerin stadis tant che une sdron- 
denade. Setimio al veve batudis lis mans e no s'al veve fat 
di dós voltis. Póc dongje, difat, une viele 'e veve metüt-für 
un bancut cu lis cartelis parsorevie e un sacut di strache- 
ganassis in bande. 

"Comprait, comprait la furtune!” 'e berlave ogni tant. 

Setimio al veve volüt fà il splendit 'e al veve cjolte une 
cartele par ognidun, ancje par Santin e par Firmato. Ma- 
riane 'e vares volüt tornáj i béz, ma Setimio al veve tacát a 
ridi e, parplui, j veve metüt parsore de cartele un scartozzut 
di stracheganassis. 


In Zardin grant al jere un gran moviment di int intór 


56 


dal palc de tombule. I operaris a’ finivin di tirá-su il tabe- 
lon, larc tant che quatri bleons cusiz insieme e un omenut, 
cu la barete e un par di ocjái taronz, al lave intór biel- 
planchin e ogni tant al dave qualche consei a chei disore. 
Alde e Mariane a' varessin stadis vulintir daür dai fruz 
ch'a zujavin e ch'a saltavin come zupez, ma e' jere la di de 
Madone e si scugnive là a messe. 

"E tu, tas!” "e veve sentenziât Alde prin che Setimio al 
vignis-für cun qualchi resie. 

La scjalinade di Madonedigrazie `e jere colme di int. Al 
jere di dut. 

Su e jù a” làvin chei ch'a vendevin santins, coronutis dal 
rosari, cjandelis e ancje ampolutis di aghe sante. No si 
contavin i zuez, i vuarbs, i stuarz ch'a domandavin la ca- 
ritát. I citadins ch'a vignivin a messe grande, a" stuarzevin 
il nas e lis feminis a” tiravin-su un tic la cotule, nancje ch'a 
cjaminassin sul ledan. 

Firmato al jere imbambinit e si jere bielzà inzopedát dós 
o tre voltis. Apene jentrát tal puarti de glesie, al jere restát 
di clap a viodi ce ch'al jere picját tal mür, dutun cui 
quadruz dai “ex voto”: grucjis, gjambis e braz di len, un- 
cins di fiar, parfin gramulis e crepis di muart. Ancje Santin 
al jere avonde spaurit, ma co ducjidoi a' vevin viodüt 
l'armadure di fiar, a forme di diaul, propit parsore dal cjáf, 
a' vevin tacát a trima e a ripa. Firmato e Santin no jerin 
i prins fruz ch'a fasevin pissin intòr devant di chel orent 
simulacri, ch'al ricuardave — cussi almancul a' contavin — 
une braure fate di un zovin di Udin, tanc'agns prin, ch'al 
jere jentrát in glesie di carnevál, vistüt di ché armadure e la 
Madone lu veve fat sec par cjastic. 

Lis dôs feminis a’ vevin scugnùt spesseá a jentrà in glesie, 
ma par dut il timp de messe, Firmato nol veve fat nujaltri 
che smicjá daür di lui, cul teròr che il diaul al vignis dentri. 
E finide ch'e jere la funzion, no jerin stáz ni sanz ni ma- 
donis di falu la-fòr di ché bande-li. Co Setimio lu veve sa- 
vit! Par fortune al jere rivát misdi e la fan 'e veve cujetade 
la fote dal omp e la pore dai fruz. Dopo di vé sielgjòt il 

puest par sintási, si jerin metúz a mangjá di buine voe. 

Tal dopogustát il Zardin si jere jemplat di int e di bara- 
cutis. Il palc de tombule al jere prontát e duc' a” spietavin 
il moment che il sindic al vares tiradis-für, une a la volte, 
lis balis cui numars. Dal grun de int, che ogni moment al 
deventave simpri plui fis, al vignive-su un vosá ch'al pareve 
il bruntulà di un burlaz e ogni tant si slargjave il sgrasaj di 
une armoniche, compagnat de vosone dal liron. | 

Setimio e i siei a” vevin cjatàt un puest avonde dongje dal 
pale, inpins, su di une sente di piere. Cun-t-un frut par 
bras, chel omenon al jere parsore di duc’. Alde e Mariane, 
puarinis, a' scugnivin tirà il cuel tant che ocis. 

“TI sindic! Il sindic!” 

Difat un siòr, cun velade e bombete, al jere montat sul 
palc. Al jere stát dut un berghelà e un bati di mans. Daür 
dal sindic al vignive l'omenut cui ocjái, minudin dongje di 
chel mostro di tabelon. à 

“Silenzio, silenzio!” si veve sintût a berla. 


La int 'e veve tasüt squasi a colp. Dopo di un pocut un 


altri siór al veve cjapade in man une grande plere e la veve 
metude devant de bocje: 


"DODICII!" ' 

De int al jere vingüt-su un mugulà come di un grop di 
bùs. 

L'omenut al veve pojade la scjale cuintri dal tabelon e, 
dentri di chel, al veve impiràt un carton cun-t-un numar 
grant tant che il so cjàf. Dopo dal prin, come une litanie, 
a jerin vignùz altris numars, e ogni volte al jere dut un 
vosà. Setimio s'e gjoldeve une vore, ma sul plui biel al veve 
lampàt un trop di fassisc' cu la cjamese nere e il fez. Al 
jere deventát scür e colp. I bulos a’ lavin su e jù squasi 
ch'a fossin i parons de place. A scoltá la blesteme che Se- 
timio al veve tirade fra i dinc', Alde si jere metude in pinsir. 
Po, co lu veve cjalàt in muse, 'e veve capit ch'al tirave ajar 


di tampieste. Ancje Mariane "e veve viodúz i fassisc'. Blan- 
cje in muse 'e veve dite: 


"No isal miór là-vie?" 

Sul moment Setimio nol veve sintudis resons. Infin, a 
fuarze di preálu, lu vevin strassinát lontan. 

“Tornin a cjase — "e spesseva a di Alde — ’O ài pore, 
Setimio”. 

Senze viarzi bocje a’ jerin riváz tal curtil de osterie. Se- 
timio al veve dite: 

‘’O fas in-t-un moment.” 

Ma par fatalitát, co Setimio, al tornva cun cjár e cjavale, 
quatri umins a' jerin jessúz de ostarie, fevelant e ridint. E 
un al veve la cjamese nere. Setimio al passave dongje di lór 
in chel moment. Ricognossisi lui e il fassist e cjalási tai 
voi, al jere stát un lamp. Chel altri al jere deventát grís di 
bot. Ma non veve fat in timp a tirási indáur, che Setimio 
al jere bielzá saltát intór di lui e al veve scomenzát a sco- 
reálu di mat. 

“Carogne, viliac, bastart!” al rugnave. 

E jú colps ch'a gjavavin la piel. Chel altri al jere ingrúmat 
partiare, cu la muse dute segnade e insanganade. Al trimave 
e al fricave tant che un frut. 

Par fermá Setimio, 'e veve scugnút metisi mieze ostarie. 
Ce! Cui voi fòr dal cjáf e cu la bave in bocje, al sgurlave 
il trop nancje ch'al fos un ramaz. Dome Alde, `e jere rivade 
a cujetálu. Cu lis lagrimis che j corevin pe muse, lu veve 
cjarinát e bussát e po s'al veve strenzút al pet. 

“Sta bon, Setimio... Sta bon...” 

Setimio al jere montát sul cjár tant che un sunambul e 
salacór intant che la cjavale 'e scomenzave a movisi, nol 
veve nancje sintút il paron de ostarie che j diseve: 

“Al € miór che a Udin non tu ti fásis plui viodi. Cro- 
dimi. Tu as fat il plui gran fal de tò vite.” 

Mariane 'e vares volút jessi in-t-une buse di múr. E po 'e 
veve bruseghin parvie dai béz de cartele, zaromai làz — 
come che si dis — jü pe roe. 

VII 


Dopo di ché zornade a Udin, la vite no jere stade plui 
ché di prin, par nissun di lòr. Parfin i fruz s'an' jerin inta- 
jaz, a mòt lòr s'intint: e plui i granc' a' jerin gnarvós, plui 
nissun nol rivave a tigniju. Lis barufis fra Firmato e Santin 
po, a' jerin di ogni moment. Siché Mariane 'e veve decidüt 
di fási viodi mancul ch'e podeve a cjase di Setimio. A Alde 
j dulive il cúr, ma no olsave pandi i siei pinsirs a Setimio, 
simpri plui inmusonát e rabiós. 

Si sa cemüt ch'a son i fruz: cinc minüz dopo di vé ba- 
rufát, Firmato e Santin si cirivin un'altre volte, magari par 
sgrifignási dal moment. Siché Firmato al voleve torná ca di 
Santin, ma Mariane 'e tirave dilunc e ogni volte che il frut 
al pandeve il so desideri, jé 'e tirave für une scuse o j cja- 
tave une vore di fa. Parcè, ancje s'al jere pizzulut, Mariane 
lu meteve-sot. Ore a crevá lis bachetis, ore a fà jarbe pai 
cunins, ore a regolá il gjalinár. E nol é di crodi che Ma- 
riane 'e siaras un voli se Firmato al tirave-vie: lu cjapave pe 
orele e lu strisssinave sul puest, e li il frut al veve di torná 
a scomenza di bielprinzipi, fin che la vore no jere finide tal 
mát ch'e voleve jé. Cheste naine-ca si ripeteve ogni volte che 
Firmato al scugnive gjava la jarbe tal ort. No j lave propit 
jù. Mariane lu spietave insomp dés cumieris. 

*" Astu bielzà finit?" "e scomenzave. 

"Si." al rugnave Firmato. 

“Proprit daldut?" 

“Daldut.” 

“Anin a viodi.” 


Firmato al cirive di mocáse, ma Mariane lu grampave a 


svol e, strassinanlu pe man, "e passave di une cumiere a di 
ché altre. 

“Duncje al é finit daldut?" 'e diseve cul dét pontát ca 
e là, indulà che la jarbate 'e cucave framiez de verdure. 

Par solit Firmato si rindeve, ma qualchi volte al sbassave 
il cjáf a cjastron-vie e nol faseve un pas. Si pò imagjnasi 
sò mari. Il so berlà al rivave fintremai in place. Qualchi 
volte a' svolavin ancje pachis, ma dome co Firmato la ti- 
rave a ciment plui che simpri. Dopo, magari, 'e vaive di 
scuindon, daür dal sanglozzá dal frut. Ma chel boe, une 
volte glotút il bujór dés uiscjadis, al tornave a fà tant che 
prin, par puntilio. E Mariane 'e scugnive fà fente di nuje. 
La lote plui dure, paraltri, 'e saltave-für parvie di chel bati 
sul torná ca di Alde. Stranamenti Firmato no si pontave 
come par altris robis. Al faseve une vosute di prejere, pa 
la quàl Mariane 'e sintive sbisiási dentri e no rivave a tirá- 
für la vós par di di nó. Firmato al spietave cidin un pocut 
e po al tornave a taca: 

“Mamute, quan'lino a cjase di Alde?" 

Cussi, co une di, Alde 'e jere rivade a cjase só dute di 
corse, al veve crodüt che par un meracul jé 'e ves sintòt il 
so desideri. Ma Alde no veve vit il timp di cjarinálu. 'E 
jere dute sberlufide, cui voi sglonfs di lagrimis e di pore. 
La vós, puarine, no j vignive-für e Mariane j veve slungját 
un cop di aghe. Il fat al é che ta ché matine, a cjase di 
Setimio, a’ jerin rivàz i carbinirs e il marasiál al veve cirüt 
cu lis buinis di puartálu-vie. Für de puarte a' spietavin doi 
o tre fassisc', cu la muse grise. Il pùar marasiál al veve 
metüz i doi carbinirs su la puarte, parcé nissun nol podes 
passá e intant j cisicave te orele a Setimio senze fasi capi. 
Altri! Setimio non veve volüt sinti nissune reson. Fosc, cu 
la muse di piere, al menave il cjáf, e co il marasiál, dut 
sudat, al veve scugnüt dà ordin ai carbinirs di cjapalu, al 
veve fat un salt indáur, tant che un gjat salvadi. 

Cjapá-su une cjadree e fáur cuintri a duc’, al jere stát du- 
tun. 

“Che fai?” al berlave il marasial. 

Ma Setimio nol scoltave plui. Menant la cjadree, al jere 
làt-indevant e la sberlade ch'a jere vignude-für de só bocje, 

"e veye sblancjade la muse dai carbinirs. Dome i fassistaz, 
sbruntansi un cu l'altri, a? vevin tentát di fáj ciuntri, ma 
Setimio ur veve molade-jò une cjadreade cun dute la fuar- 
ze, e un di lôr al jere plombát partiare cul zarneli dut in- 
sanganát. 

“Fermo, fermo!” al veve berlát il marasiál; e po al veve 
trat doi colps di rivoltele, ma parajar. 

Setimio, zaromai, al veve scjavazzát pal vignalut da lort 
e al coreve su pai trois dai roncs. 

Firmato al veve capit un póc di dut chest afár, ma al 
viodeve Alde vai e alore j jere vignüt-su un grop ancje a 
lui e lis lagrimis a’ vevin tacát a corij pe musute. A” jerin 
làz-jù a cjase di Alde. Vie vie ch'a rivavin dongje, a Fir- 
mato j passave dut, ma co al veve viodude la maglone di 
sanc, sec e neri, sul scjalin di piere, al veve vude pore e si 
jere ingrampát intór dés dós feminis. Il conossüt bonodór 
di Alde lu veve cujetát. 

Di chel moment indevant Alde e Mariane a' jerin dutis 
dós dibessolis, leadis cun-t-un istes fil dolorós, e cussi, un 
pòc in di, si jere formade fra di lór une solidarietát cidine; 
e Mariane, qualchi volte, 'e veve un lamp di rimuars par 
ché ponte di gjelosie provade parindaür cuintri di Alde. 

Ma il rimuars nol rivave simpri a scjafojá la pore, parcè 
che il ricuart di ché gnot sul ronc al polsave dentri di jé e 
al bastave un nuje par fálu torná-su. E difat no jere la 
prime volte, dopo che Setimio al jere rivát a scjampa, che 
i fassisc' a’ vevin stáz a cjase di Alde e la vevin tormentade 
par oris, cirint di savé se Setimio al jere platát in qualchi 
pais dongje o lavie di un parint. J vevin butade parajar 
dute la cjase, par scuviarzi no si sa ce. L'ultime volte la 
squadrate `e veve brusáz tal miez dal curtil i quatri libris 
che Setimio al veve tignüz tant che une reliquie, e cun chei 
la fotografie di un cu la barbe, “sporco sovversivo, capo di 
sovversivi”, cemüt ch'al veve sentenziát un di lór. 

Par Firmato e Santin, che di chestis robis no savevin nuje, 
cumò "e jere fieste, soredut par Firmato. Sul prinzipi al jere 
plui il timp che lui al jere lajú, a cjase di Alde, che chel 

ch'al stave cun s6 mari. Se Alde 'e fos lade daür di lui, al 
vares stát ancje a durmi. Ma la femine, cun ché só pachee, 
j diseve: 

“Va mo', nini. Tu sás che la tò mamute ti spiete.” 

E lu compagnave sul portel e prin che s'invias j russave 
la codope, come che si fás cui gjatuz. Cussi fintremai co 
Alde `e veve scugnút cjàtà di vore. 

Di Setimio no si veve savüt plui nuje, come ch'al fos 
muart. Dopo di vé pensát e tornát a pensá, lis dós feminis 
a' vevin concludüt che non ur restave altre speranze che 
don Tarcisio. Il predezzut si jere racomanadat al siór cont, 
ma simpri di scuindon dal plevan. 

La prime volte che Firmato al jere jentrát te proprietát 
dal cont, vie pal cancel daür, al veve cjalát atór cu la bocje 
viarte. J veve parüt che la vilone si piardes tal cil. E lu veve 
incjantát la barchesse, cui arcs dal puarti che j semeavin i 
omenons dés flabis. Santin al lave indevant come ch'al fos 
il paronzin e no la finive di berghelá. Alde 'e jere vignude- 
für su la puarte de cusine, sujansi lis mans tal grumál. Un 
grop di cjavei j colave su la muse. Il so ridi al jere dolz 
tant che simpri. 

"Cui sono chesc' galandins, ah?" La coghe 'e jere vi- 
gnude ancje jé sul sojár. 

“Gno fi e un so ami..." e i voi di Alde a” lusivin. 

"Ah, cussi 'e je... Aló, zovenoz, vignit dentri." E la co- 
ghe, menant il culon che apene apene al passave pe puarte, 
ju veve faz jentra. 

Se prin Firmato al jere maraveát, cumó nol veve nancje 
flit. La cusine 'e jere grandone e no si viodeve il sufit; e il 
spolert al jere larc tant che une place, e parsore a” jerin pi- 
gnatonis di aluminio, plui largjis di une bote. E tór a tór 
a' jerin rams e vás pituráz e cjazzis e cops. Parfin Alde, li- 
dentri, j semeave pizzulute. La coghe 'e lave atór svelte e 
sigure. 

“O” vés fan, ah, fantazzins?” 

E intant `e tirave-su dal vas sedonadis di marmelade 
penge di meti su lis fetis di pan blanc che Alde e” veve ta- 

jadis cun grazie. Firmato al veye smicját chel grun neri cun 
voli difident e non si fidave di viarzi la bocje. Ma co al 
veve viodüt che Santin, senze tantis nainis, j dave dentri 
ch'al jere un plasé, ancje lui al veve dade une mardude. A 
viodi la muse ch'al veve fate, la coghe 'e veve tacát a ridi 
di tignisi la panze. : 

“Ce crodistu? — "e spesseave a sanglozzá — No je mighe 
miarde...!” j 

Santin ancje lui al veve tacade une ridade. Firmato j va- 
res cjazzade la marmelade te muse se Alde, cun vôs tenare, 
no lu ves fermât: 


“E je dolze, vere? Par fuarze, nini, a” son cjariesis cul 
zucar...” 

La coghe si sujave lis lagrimis tal grumal. 

“Ah, Diu, frut, tu mi às propit fat ridi di gust!” 

Podopo, rimiranlu intant ch' al mastiave cun circospe- 
zion, j veve dite: 

“Ma tú, non sestu il fi di Mariane la sclave?” 

Cun la man ruspie j veve dát un strenton te musute. 

“Eh, ancje tò tu as un biel destin.” 

In chel si veve sintude une vòs ch'e vignive de bande de 
puarte: 

“Nene! Mi fai o non mi fai questo panino?” 

Al jere il contin, sui sis agns, blanc di muse e neri di 
cjavei, come sò mari, darest. Apene jentrát, si jere fermat 
sul sojár a cjalà Firmato e Santin. 

"E questi, chi sono?" 

Nene la veve tirade curte: 

“Chel-ca al è il fi di Alde e chest-culi il frut di une con- 
tadine che no tu congossis." 

E subit dopo: 

"Ustu vélu chest panin, si o nó?" 

In cheste maniere Firmato al veve fate cognossinze cul 
contin Otavio. Nol é che sul prinzipi si vessin capiz trop. 
Il contin ur fevelave par talian, une lenghe che Firmato e 
Santin a' mastiavin vonde póc. Firmato al rispuindeve par 
furlan. Il contin s'inrabiave pardabon e ur diseve didut. Un 

póc par ripiche e un póc par passion só, ju veve menaz 
atòr pe vile e ur veve fat viodi lis colomberis, metudis in 
file sot de barchesse, e i cjans di cjazze di so pari, e la sta- 
le, cui cjavai di corse e di lavòr; e infin — maravee dés 
maraveis — l'otomobil. Parsore, paraltri, al jere montát 
dome che lui. 

Santin al vares volút laj daür e al veve bielzá poját il pit 
su la predeline, ma il contin lu veve sbruntát indaür senze 
tante grazie, che a momenz lu faseve cola. Santin al jere 
deventat blanc tant che un pezzot. Par fortune che, dopo, 
ju veve strassinaz tal zardin devant, ancje se Firmato, 
ufindút, al voleve torná in cusine. Si jere metüt daür dal 
contin e di Santin cul cjáf bas, senze nancje cjalá atór tés 
salis grandonis, che il pas al rimbombave e che si nasave 
un odór antic. 

Il zardin al jere plen di lüs. Pardut a' jerin plantis e flórs. 
Ma plui di dut — che Firmato si jere sbassát a tocjále — 
lu maraveave la jarbe, di un vert mai viódut e rasade, ma 
nó come un cjamp dopo seát. Juste parcé che nol veve mai 
viodüt un tapét, a Firmato j vignive dal impussibil di fa 
un paragon. Santin al veve tacát a cori e a fà lis tombulis. 
Firmato nol olsave. Il fof ch'al sintive sot dai piz lu meteve 
in sudizion. 

"Su, po, moviti!” al berlave Santin. 

In chel, lajü-insomp, sot dal bersó, al veve viodude vigni- 
indevant une figure blancje e sutile. Il contin j veve corút 
incuintri. 

"St, ho capito... Di Alda..." 

La vós de contesse 'e rivave drete a fuarte tés orelis di 
Firmato. Cumò la siore lu cjalave di parsore, cun-t-un libri 
in man. 

“Sei tu il figlio di Alda?” 

Su l'espression imbambinide di Firmato 'e veve ridüt di 
un ridi curt e sec. 

“Già non capisci, — "e veve dite. Subit dopo ’e veve ripiát 
in furlan. — Sestu tú il fi di Alde?” 

Firmato al veve sgurlát il cjáf. Santin, intant, al jere vi- 
gnút dongje e al voglonave la siore. 
"Sei tu, dunque...” 


Nancje par fálu apueste, ta chel istes moment Alde `e jere 
vignude-fòr a ciri i fruz. 


"Ch'e vebi pazienze, siore contesse... — 'e veve dite, 
lant dongje cun rispiet. — Cumò a’ tórnin a cjase.” 

La contesse 'e veve dade una spacade di spalis. 

“Si viót ch'al è to fi. — "e veve dite cun vôs sute. — Al 


a cjapat pòc di so pari.” 

Ma passant une man a fil dai cjavei di Santin, `e veve 
zontat: 

“Meglio cosi...” 


La strente che Alde j veve dade par cjapaj la man, 'e 
veve marveat Firmato, e plui ancjemò il tiron di bras. 

“Riveride, siore contesse.” 

E rosse in muse, cui lavris sgonfs, tignint un frut par 
man, Alde 'e jere scjampade in cusine. 

A só mari Firmato j veve contát dut, ma confusionát, 
in te maniere ch'al veye dentri tal so zarviel, ancjemò plen 
dés robis ch'al veve viodudis. 

“Cujetiti — "e veve taját curt Mariane. — ’E je robe di 
siórs. Pense, invessit, a la tò di robe. No tu varás bisugne 
mai dinissun, mancul che mancul dai siòrs.” 

Ma, par Firmato, la jarbe di chel zardin 'e sares restade, 
ancjemò par un biel piez, un siun di paradis. 

VIII 


La prime di che Firmato al jere jentrát a scuele, al veve 
un grumalut gnüf: j al veve cusit Alde dutun cun chel di 
Santin. La tele la veve crompade Mariane, sul marcját di 
Nimis. 'E veve metüz di bande un carantan a la volte, 
sparagnant dut ce ch'e podeve sparagná. La cartele "e jere 
di fibre, dure plui che no il corean, ancje ché cuistade a 
Nimis, dopo di vé tirát sul presit. Gnüfs parfin i zocui, o 
squasi, parcé il parsore al vignive di un par di scarpis dal 
contin, che Mariane 'e veve lampadis sul grun dés scovazzis, 
propit in bande dal cancel de vile. Senze fási viodi, lis veve 
cjapadis-su e scuindudis sot dal siál. 

Co só mari lu veve compagnát, Firmato al veve il magon, 
ma no lu lassave pandi. Tal moment ch'e jere sunade la 
campanele e co la mestre — tetone, cui ocjái a “pince-nez” 
e cun-t-un cocon grant tant che un coze — 'e veve batudis 
lis mans, al veve cjalát sò mari cun doi voi squintiaz. Si 
vevin cjaláz alunc mari e fi e Mariane si jere voltade tre o 
quatri voltis prin di piardi di voli la scuele; e Firmato, senze 
scoltà la mestre ch'e scomenzava a tufá, al lassave che lis 
lagrimis a' coressin-jü tant che un riulut. Tal banc al jere 
restát dür e mut; e nancje Santin nol jere rivát a gjaváj 
une peraule. 

Ta ché prime di i frutins no vevin stát trop alunc tal 
banc: juste il timp di clamáju par nom e fáur capi subit 
che, là-dentri, il furlan a' vevin di dismenteálu e che la 
lenghe ch'a varessin scugnüt impará, e a la svelte, al jere il 
talian. La mestre no veve piardüt timp. Si jere plantade 
daür de catedre, inpins, cu la canegargane in man, e ogni 
tant, par fáur intindi il concet, e molave une bachetade 
ch'e sclopave tant che une scoreade. 

La campanele 'e veve deliberáz i fruz di chel torment. 

Tant che pioris si jerin butáz viars la puarte, ma la mestre 
tetone, cul poro de muse ch'al balave, 'e veve tirát un urli: 

"Fermi tutti! Jo ’o ài di dá lordin di movisi! Capito? 
Non vi consiglio di dimenticarlo. No us consei di dismen- 
tealu.” 

E jú un'altre bachetade su la catedre. Se 1 scuelaruz no 
la vevin fate intór, alè parcé ch'a vevin presse di la-fòr. 
Une file a la volte, finalmentri, a” jerin jessuz, e tal clip di 
ché zornade, inviaz in glesie, che il plevan al veve scomen- 
zade une di chés messis che no finivin plui, piés che jessi 
a messe grande. A' jerin undis co ju vevin moláz. A viodi 
cemút che si jerin butáz-jü pe strade, al jere di crodi che 


dentri di lôr, a” vessin une suste e che cumó, dopo tant ti- 
gnile fracade, 'e fos saltade a colp. 


Firmato e Santin a' jerin làz a cjase di Alde. La viele, 
simpri plui imbambinide, 'e stave intór dal füc, a messeda 
la pignate de mignestre, dato che Alde, sul misdi, no po- 
deve movisi de vile. Firmato al veve pendolát un pocut e 
infin al veve cjapade la strade di cjase só, ma slungjánle par 
podé passá devant dal cancel de vile. Di là, platát dàur di 
une colone, al veve cucát ancjemó une volte chel prát ma- 
ravéos, che cumò al lave cjapant une tinte plui smuarte sot 
de lús svampide di ché zornade di otubar. 

A cjase, sò mari, lu spietave sul portel. Si jerin cjaláz 
senze viarzi bocje, mari e fi, e dome dopo che Firmato al 
veve pojade la cartele, j veve domandat de scuele. Firmato 
al veve tai voi il zardin e no j lave trop di rispuindi. Ma- 
riane 'e veve scugnüt fà i voi trisc'. Firmato al veve fevelát 
di cuintrivoe. Al parave-jù la mignestre a sedonadis, tant 
che un muart di fan. Nol veve nancje glotude la ultime, che 
bielzá al jere inpins, ingosát cu la fete di polente. 

"E cumò, ce intenzions àstu?" Mariane lu veve frontát su 
la puarte. 

Firmato, par dute rispueste, al veve tiradis-su lis spalis. 


“O feveli cun té. — "e veve ripiât Mariane. — Varessistu 
di cori-vie? Ah. si? E indula?” 

Prin di rispuindi, Firmato al veve glotüt, come par pará- 
jú un bocon masse grues. 

“A cjase di Alde...” 

“Ma Alde ‘e je a vore." 

Firmato al veve sbassát il cjaf. Mariane, cumò, 'e jere 
in-t-un biel cruzzi, parcè che no olsave d'inproibij, simpri 
par pore di ché maladete gjelosie. 

“I fruz a' stan ben a cjase sò,” "e veve bruntulat-su par 
finile. 

Firmato al veve scugnüt rassegnasi. Al jere lát-su sul ronc 
cun só mari. Al jere ancjemó inmusonát parfin co a’ jerin 
tornáz-jü. Al cjalave partiare, ustinát tant che un mul. 
Finquan'che il voli al jere colát sul fossál, che un omp al 
jere rondolát dentri o par malór o par cjoche. Al veve vòt 
un scjas. Mariane lu veve strassinát-vie, e intant i tonto- 
nave: 

“Ce ti vevio dite, jo? I fruz a' stan ben cun só mari.” 

“Ma cui è?” al domandave il frut, passât dal spavent a 
la seneositat. 

“No stá impazzáti...! — 'e veve ordenát jé. — No si sa 
mai ce ch'al pò tocja.” 

Sotsere, in latarie, al veve sintüt fevelá lis babis, e che 
l'omp tal fossál al jere Justin di Quals, cjalzumit, plom- 
bàt-jù cun dute la biciclete, plen come un gút; e dopo di 
vé durmit un pár di orutis cu la muse tal pantan, si jere 
tirát-su, e cussi, dut malmont, al veve tornát a tacá il zir 
dal pais, berlant cu la só vosute di cherubin: 

“Véso fuarpis, ombrenis, podins, feminiis!” 

Justin al jere il divertiment dés feminis. Chel boe di 
omp si fermave a butá la peraule, e lis feminis lu tiravin 
a ciment, parvie che lui al veve la lenghe pronte e ch'al ri- 
spuindeve cun-t-une stiletade di chès, che a lis fantazzinis 
ur vignive la muse rosse e il ghiti sot dès cotulis. 

“Purcit di un purcitat! — a' berlavin, ma ridint. — Urce 
vie!” 

La di dopo Justin si jere fermát ancje sul portel di Ma- 
riane. Firmato lu veve cjalát cui voi spalancáz, nancje ch' 

al fos une bestie rare. Justin j veve fat lis gatarigulis sot dal 
barbuz. 
“Ninin... — 1 veve dite — Ise a cjase la tó mame?” 


Mariane 'e veve scugnüt daj i vore, che no s'al gjavave 
d'intór. 


"Robe di nuje, — al veve sentenziát Justin, rimirant la 
pignate ch'e spandeve par sot. — La comedi in-t-un mo- 
ment." 


E senze spietà nujaltri, si jere sintát su la bancje, sot dal 
caco, e al veve tiráz-für i siei argagns. Firmato si jere 
plantát devanti di lui e no si jere plui mot di un pas. 

"Orpo! — al veve berlát Justin. — J véso fate la lenghe 
a vuestri fi, femenute?" 

Svelt, sigür ancje biel ch'al fevelave o ch'al cjantuzzave, 
Justin al veve slargjade la buse. Cumó la lüs 'e passave 
furparfür. 

"Cjale, — e al veve metude la pignate devant de muse di 
Firmato. — Al semee che ta ché busute-culi al sedi dut il 
lusòr dal cil. 

Firmato nol rivave a butá-für nancje une peraule, striát 
di chel puntin lusint che lu inceave. 

"Ti inacuarzistu mai dal lusór dal soreli? — Intant Ju- 
stin al veve gjavát un ribatin e lu impirave te buse. — AI 
è, tu disis tú. Ce isal di maraveási? E come tè 'e rasone 
dute la int. Ma..." 

Al jere restát cul martiel parajar. 

".. ma al é vonde meti la muse dentri di une pignate 
sbusade par viarzi la bocje tant che cocai, maraveáz di scu- 
viarzi il lusór di Diu." 

Firmato al sbateve lis palpieris come lis alis di une pavee. 
Justin al veve tacát a pestá sul ribatin e il sglindiná dal 
martiel su la pignate si slargjave, legri e fuart, par dut il 
curtil. Cun quatri colps al veve slissadis lis grumbulis e 
cun-t-une pajete di Där, imbombide di aghe e di un liquit 
ch'al puzzave di lissie e di visc, j dave dentri a lustrá la 
pignate, che sot dés sós mans 'e mudave muse. 

“Viodeit, femine! — al veve berlát tal ultin. — Viodeit 
ce capolavòr! Le ài fate torná gnove!” 

A Firmato j pareve un meracul. Intant il cjampanili al 
scjampanotave misdi. Justin al sgurlave la pignate e al ri- 
deve. 

"Diu, ce maravee! — al spesseave a vosá. — Indulá si 
cjatjal un cjalzumit miór di Justin? 

E Firmato, strassinát di ché ligrie, al rideve ancje lui e 
al saltave dulintór. Cussi ju veve cjatáz Mariane co 'e jere 
vignude su la puarte. 

“Cujetaisi,” `e veve dite. 

Co al jere rivát il moment di paja, Justin al veve cjalat 
un pòc dulintòr, e po al veve dite: 

“Fasin cussi: cumó alè misdi. Mi dais di mangjá — e 
di bevi si sa — e o' sin pari.” 

Al veve mangját te ombrene dal caco. E al veve parat-ju 
pal sgrasajar une flascje interie. Podopo, sglonf e ruan, si 
jere distirát su la bancje e al veve tacade une durmide fin- 
tremai tre oris. Ognitant Firmato al cucave su la puarte de 
cusine, ma só mari lu clamave subit dentri. 

"E fà i compis?” 'e vosave. 

Parcé che Firmato, a scuele, al jere tal moment de lote 
cu lis astis e cui quadretuz; e alc al saltave für, magari tal 
miez di maglis d'ingiustri e di sbregos te pagjne, cul penin 
che si slargjave come lis gjambis di un cjoc. Ma ta chel 
dopodimisdi nol jere cás che lis astutis a' vignissin dretis; 
e sò mari, co j passave dongje, no mancjave di voltaj-vie 
un scapelot. 

Tór tre, tal moment ch'al veve sintude la vós di Justin 
apene dismot, il frut al veve fat un salt su la puarte. 

“Femenute, — al berlave Justin tal curtil — Mandi. Si 
viodarin un'altre volte." 

E senze spietá nissun, al jere saltát su la biciclete, cjapant 
il portel di sburide. Mariane lu veve cjalát intant ch'al lave, 
menant il cjáf. Ma Firmato al jere corút su la strade e. fèr, 
no lu veve piardut di voli fintremai ch'al veve voltát insomp 


de strade. 

La di dopo, sul misdi, al jere tornát sul portel par spie- 
tàlu, sigür ch'al sares tornát. Invessit Justin al jere une vore 
lontan. Ven a stáj che Justin, une volte al més, al bando- 
nave i siei pais e al cjapave la napoleoniche a Sante Cata- 
rine, subit für di Udin. In pais lis cjacaris a' jerin tantis: 
cui ch'al diseve ch'al veve une sür, bigate a Codroip; altris 
a' crodevin ch'al ves un voli in qualchi paisut di chés 
bandis. Il fat sigür al jere che Justin nol saltave més, e al 
stave vie qualchi setemane. "Smicje" al zurave di vélu 
viodüt plui di qualchi volte a Udin e un cjaradór di Dedeá 
al dave par sigür ch'al bateve, par stradis e stradutis, dute 
la Basse, fintremai Rude e Flumisel. 

Fato sta che une di, sotsore, Mariane 'e veve sintüt cricà 
la glerie dal curtil e par póc no j veve cjapát un colp a 
viodi Justin su la puarte. Al rideve l'omp. 

“Il mont al è pizzul, ah, femenute? — al veve dite, cu la 
barete sui voi e cu la muse di faine.” 

“Ce volejso vé?" 

In chel al jere jentrát Firmato. 

“Jo? — Chel boe di Justin al rideve cui voi e cu la bocje. 
— Jo nuje. Vô, pitost. 'O vares-ca une robute...” 

E al bateve la man su la jachete, a l'altezze de pista- 
gne. 


“Anin, che no ài morbin di baronadis.” 


‘Astu sintude tó mari? — Justin al veve tirât dongje 
Firmato. — 'O ai corüt tal polvar par vigni fin ca e cjape, 
mo”!” 


Al veve fate une muse tant ridicule che Firmato al veve 
tacát a ridi. Ma no Mariane. Senze nancje un pél di grazie, 
j veve metút devant une tazze e il bocál dal vin. E Justin 
al veve butát-jü un tai senze nancje tirá flat. 

“Alore?” Mariane `e tirave in bande il bocál. 

Cun fà misteriòs, l'omp al veve gjavade-für une letare. 

“Par vò.” 

Mariane, sul colp, 'e veve crodüt ch'al fos un matez di 
Justin, ma subit dopo il sanc j jere saltát in muse e, rosse 
in bore, 'e veve cjapade la letare. Lis mans j trimavin. ‘E 

veve let aplanc, cu lis ruiz tal miez dai voi e i lavris che si 
movevin daür dés peraulis. Se prin 'e jere rosse, tal ultin 
'e jere blancje tant che il lat. 

“Madonute....” e no veve vit flòt di zontá nujaltri. 

In presse, j veve strucját un altri tai a Justin e j veve 
metòt in man un salam. Firmato ju cjalave instupidit. Ju- 
stin al bramave di fini il bocál, ma Mariane, fra un sbrun- 
ton e un ringraziament, lu veve fat jevá-su e lá-fúr tal cur- 
til. La femine no viodeve l'ore di restá dibessole. 

Finalmentri Justin al veve cjapade-su la biciclete e al jere 
lat, riduzzant e murmujant: 

"Contentezze e dolór, si seméin: o si rit o si vai." 

Firmato al cjalave só mari che, sintade dongje de taule, 
'e leieve un'altre volte chés peraulis. Parcé Celso al scriveve 
ch'al scugnive-là, forsit in Franze o in Svizzare, dato che 
lu cirivin ancje lui, e ch'al veve savüt di Setimio e di ché 
gnot sul ronc. Al veve scrit come ch'al podeve, e dal sigür 
al veve fate une fature mostre. Insomp al veve zontade une 
rie sole: “Ti penso sempre che cussì spero di te." Nol jere 
squasi vanzát spazi pe firme. 

Al jere une vore di timp che Mariane no vaive, e cumó 
lis lagrimis a' stentavin a vigni-für e j brusavin i voi. Fir- 
mato al voglonave dut imbambinit e jé, jevant i voi dal 
sfuei, lu veve viodüt cussi inocent e pitinin, che a colp s'al 
veve strenzüt al pet e j veve bagnáz i cjavei. Podopo 'e jere 
saltade inpins. 

“Anin, Firmato.” 

Lu veve squasi strassinát di corse ju pe strade, viars la 
vile dal cont. Sul colp il frut al veve stuarzude la muse: no 
j lave trop di sgjambetá daür di só mari, senze savé indulà 
che lu menave. Ma co si jere inacuart che jé 'e cjapave la 
vie de vile, alore par lui dut al jere deventát une fieste. 

“Cór, va clame Alde.” 

Mariane si jere platade daprüf dal mür, di pòc in bande 
dal porton daúr, e j faseve segn di lá. 

“Anin pardevant... — al veve dite lui, pitost deludút. — 
Al è plui biel.” 

“Ce devant! Ti spieti ca, moviti!” Mariane 'e semeave 
une cjavale ch'e rosee il smuarz. 

Firmato al veve scugnüt ubidile e di corse al jere rivat 
fin sot dal balcon de cusine. Alde 'e jere di schene. Al veve 
batüt sul veri. Apene che lu veve lumát, cu la musute ch'e 
spontave juste a fil de fignestre, Alde 'e veve fate viodi une 
di chés bocjis di ridi che a lui j làvin insomp dal cár. 

"Nini, ce fastu culi? Sestu vignüt a cjatami? Ah, bene- 
det... 

Ma Firmato al veve fat di nó cul cjaf. 

"La mame... 'E je là-difür che ti spiete.” 

“La-difúr? E parce?” 

Senze spietá rispueste, 'e veve siaráz i veris e in-t-un 
moment "e jere jessude. Mariane "e lave su e jù, in bande 
dal porton. Alde 'e veve il cür tal cuel. 

“Ce isal sucedút?” 

Mariane j veve slungjade la letare. Firmato al cjalave e 
un póc si stufave. Un passut a la volte, dilunc dal mùr e 
senze fási viodi, al veve fat il zir de vile e cumò al jere rivát 
sul cjanton, e di là al podeve imbrazzá cul voli dut il prat. 
Pardabon j vares plasüt une vore di jessi li, magari cun 
Justin, a cucà denn dès pignatis, cui piz pojáz sul molisin. 
La vós de contesse, dentri cjase, j veve fat fà un salt. Di 
sburide, nancje che j cores daür il diaul, al jere tornát ca 
di só mari. 

Si jere tirát dongje cul cür che j bateve, par pore che si 
fossin inacuartis: invessit lis veve cjatadis come prin, poja- 
dis cuintri dal mûr, a cjalási induliadis. 

. "..par simpri, crodimi... — Al sintive la vôs di Alde che 
fevelave planchin. — Al è mër cussi, par té e par lui.” 

E po, cun-t-un grop tal cuel: 

‘E je la to midisine...” No veve vajüt, ma si viodeve 
ch'an' veve une grande voe. 

Si jere drezzade e, parant inadür i cjavei, 'e veve dite: 


"Va a cjase, cumó. Almancul tu às savüt ch'al è salf. 
Magari cussi-jo!” 


TA 


Firmato, cujetát che sò mari no si jere visade di nuje, al 
jere deventát curiós: 

*Cui, mame?" 

Ma Mariane 'e veve menát il cjaf. 

“'E à reson Alde. Al è miór ch'o tornin a cjase.” 

Si jere inviade, cul cür sotsore. 

Firmato al rideve, voltansi a cjalá Alde e a saludále cu 
la manute. 

“Mandi, mandi..." al diseve, fasint la vosute di fantulin. 

E nol jere rivát a capi parcé che Alde, senze rispuindi, j 
veve zirade la schene. 

IX 


Firmato, cu la scuele, al lave avonde dacordo, dme che 
lu lassassin dibessòl. S'ingrumave tal banc insomp de cja- 
marone, al pleave il cjáf in bande e si piardeve daür dés 
primis peraulis, che j vignivin-für tarondis, tant che bufu- 
lutis di savon. Ma nol rivave a gloti che la mestre j stas 
parsore, squasi muse cuintri muse e, mancul ancjemò, al 
sopuartave la puce di razint che veve intór e chel poro pe- 
lós ch'al balave propit li, sot dai siei voi. "Eiere la volte 
ch'al impirave il penin tal sfuei e ch'al faseve une magle 
daür di ché altre. Si pó cordi la mestre. Svelte di man 
come che jere, no piardeve timp a moláj un scapelot te 
cope. E lui dûr, senze spandi une lagrime. Al vaive dopo, 
co la femenone 'e jere passade a tormentá un altri, ma no 
si faseve viodi e si sujave cu la manie dal grumál. Ancjemó 
nol olsave mostráj tant di lenghe, cemüt ch'al faseve Santin 
par daür, ma dentri di lui j bramave duc' i colps di chest 
mont. 

Al é di di che cheste femenone, simpri vistude di neri, 'e 
semeave propit un gjendarme. Mai une volte ch'e ves ridüt. 
Ce! Nancje il sest di tirá un tic i lavris. Firmato al jere 
sigür che s'e ves ridüt dome che une volte, la muse si sares 
sclapade tant che un vas di tiare sot dal soreli. Par fortune 
che, di pocjis cjacaris come ch'al jere, al sparagnave plui 
di qualchi bachetade di canegargane, dato che la siore me- 
stre "e jere cunvinte che par fáur capi l'ordin e la disipline 
a di chei cjavons ch'e veve devant ogni di, l'unic sistema 
al jere chel di ficjaes-dentri a fuarze di pachis. 

Insumis Firmato, a scuele, al stave atent, ma parcè che j 
plaseve a lui. S'e gjoldeve a passa lis pagjnis dal sussidiari, 
a rimirá lis figuris, senze che nissun no j rompes i tabars. 
Ma al jere destin che, di une bande o di ché altre, al fos 

tormentát. Parcé ogni volte che il fassio al veve qualchi 
ricorenze (e dome Diu al sa se no'nd'jere une ogni altre di), 
só mari 'e scungive meti-su il vistit neri, il fazzolet sul cjaf 
e strassinálu mo tal curtil de scuele e mo in place. E une 
volte rivaz, a” scugnivin, lui fà la part dal uarfin e Mariane 
ché de vedue di uere. 

Firmato al stave cujet un póc, ma si stufave avonde 
adore e al scomenzave a baliná su lis gjambis e a tirá pi- 
dadis ai clas. SÓ mari 'e bulive, ma Firmato nol podeve 
savé ch'al jere, si, parvie de pore ma ancje in ricuart di 
ché gnot sul ronc. Si visave dome che dai tirons che jé j 
dave, che lu fasevin cainà. Tirons o no tirons, a lui dutis 
chés banderis, chel berlá e chel suná tambúrs e trombetis 
no j làvin-jü. Nol viodeve l'ore di finile par cori-vie su pai 
roncs dibessòl, tal mùt che j plaseve a lui. 

I caporions dai fassisc' a' butavin voglonadis par sot, e 
une volte, un di lôr, al veve mastiat fra i dinc’: 

“Cjalailu. Nancje ch'al fos fi di chel cumunistat che si 
tignive in cjase.” 

Il fat al è che Firmato si jere inacuart che qualchi so 
compagn di scuele al podeve scapoláse, ma lui nò. A’ vi- 
gnivin a cjolju in cjase, lui e sò mari. Finalmentri, une di, 
al veve frontat chest cruzzi. 

"Mame, — al veve scomenzát cun pilio di omenut. — 
Parcè cheste int vegnje simpri ca di nó? No va púr a cjase 
di chei altris...” 

Mariane no s'e spietave e sul moment j veve rispuindüt 
a ruspi-vie. Ma Firmato nol intindeve mola, e cussì la fe- 
mine "e veve cirüt di gjaváse miór che veve podút. 

“Alè parvie di Celso..." 

*Ma parcé àno dite ch'al é cumunist? Ce vueljal di?" 

Mariane 'e balinave come ch'e fos sintade sun-t-un baraz 
di spinis. e 

“No m'intint di pulitiche. "O sai dome che chei-ca no van 
dacordo cun Celso. 

Firmato al veve pensát un pocut. 

“Alore Celso al è come Setimio?” — al veve dite tal ul- 
tin. 

Chés domandis, a Mariane, j ziravin un curtis tal cür. 

“Alore a’ an reson Celso e Setimio? — al continuave dut 
seriós Firmato. — E Alde? E nó? Sestu ancje tú cuintri di 
chei-ca?” 

Insumis no la finive plui, e a Mariane j vignivin i sudòrs, 
parcè ch'e spietave une domande che no vares vude fuarze 
di rispuindi. Firmato, intant, al cjalave, cuissà indulà, cu 
la bocje viarte, e alore Mariane 'e veve cirüt di finile li, a 
la svelte. 

“Bon, cumò o” vin fevelát avonde. 'E je ore di movisi e 
di fà alc." 

Invessit Firmato al veve fate propit ché domande: 

“Parcè Celso jerial cun nó?" 

Se no ves vüt chel bruseghin dentri di jé, Mariane 'e va- 
res cjatade une rispueste che lu cujetas, ma dut chel smali- 
tási dai siei sintimenz, la vevin lassade squintiade; siché 
ancje cheste volte 'e jere saltade-su malamentri. Si jere ro- 
seade par dute la gnot e la di dopo, adore, pintude e sber- 
lufide, si jere confidade cun Alde. 

“Alè mër ch'al sepi, — la veve conseade jè. — Ora- 
mai...” 

Pòc cunvinte, ma simpri cul dubi, Mariane no veve vude 
pas, almancul fin che no j jere tornát iniment don Tarcisio. 
Ta ché sabide 'e jere lade a confessasi. 'E veve spietát che 
la glesie 'e fos vueide. Il prin istint dal predezzut al jere 
stát chel di tirasi indaür: s'al fos stât dome che parvie de 
pulitiche, vada; ma j vignive l'imbast a pensá di frontá un 
argoment che j mandave la muse in bore. 

Mariane "e veve induvináz i pinsirs che si corevin daúr tal 
cjáf di don Tarcisio, e tiransi-su di zenoglon, `e veve 
murmuját: 

"Nol impuarte, siór capelan, nol impuarte.” 

Ma don Tarcisio, plui ros ancjemó, al veve butát-für il 
cjáf tal miez dés tendis e j veve fat segn in presse di torná 

tal confessional, lumant dulintór che qualchidune dés ma- 
stiegjaculatóris no fos cu l'orele tirade. 

"Va ben, va ben... — la veve sigurade cu la vós stroz- 
zade. — 'O cirarai di fà mër ch'al è pussibil. Ma di Celso, 
no podeviso faveláj vó?" 

Al è cussi che Firmato, tal lunis, tornat di scuele, al veve 
cjatàt don Tarcisio su la place, intent a scrutinà i scjalins 
sclapáz de glesie, nancje che ju viodes pe prime volte. 

“Scolte, tú.” Cussi, squasi di brut, lu veve fermat, ma cul 
santin te man, daúr de schene. 

Firmato al veve dome che intardát il pas e lu cjalave di 
stoz. 

"Ehilà, fermiti, — Don Tarcisio al cirive di semeá legri. 
— No ti mangi mighe.” 

Al jere lòt dongje cul santin, ch'al jere une Sante Luzie 
cui voi sul plat. 

“Cognossitu cheste sante-ca, ah? — E intant lu cjarinave 
sui cjavei. — 'E je Sante Luzie benedete. Si, propit la sante 
ch'e puarte i regai ai fruz bráfs e ubidienz. E ju cjate ancje 
s'e je vuarbe, puarine.” 

A Firmato ché fantate cui voi in man, par tant sante ch'e 
fos, no j plaseve trop. 

“A” semèin i voi dal purcit." al veve bruntulát. 

Don Tarcisio al veve sintüz i sgrisui. Ma, pür glotint, il 
santin j al veve metút in man istes. Dopo s'al veve cjapát 
pe man e lu veve tirát in bande e al veve tacát a domandaj 
de scuele, dai compis, di sò mari e vie-indevant cussi. 
Firmato al rispuindeve si o nò, russant il pit partiare e 
scoltant il bruntulá dal so stomit. E co don Tarcisio, plui 
imbrenát di lui, lu veve molát, al veve tacade la corse, 
masanant che chel predi nol veve di jessi just daldut. 

La fature di don Tarcisio 'e sares lade strucje, se Firmato 
nol fos stát zaromai in etát di là a dutrine. La prime di, 
co il frut al veve viodüt devant di sè il predezzut, il santin 
di Sante Luzie cui voi in man, j jere tornat-su. Ma biel- 
planchin, vie vie che don Tarcisio al piardeve il so imbredei 
e al contave, dut trasfigurat, di Abramo, di Mosè e di 

David, si jere piardüt daür dès peraulis di lui. E co il ca- 
pelan, smozant la vòs in-t-un bisibili, al veve tacát a re- 
presenta l'agnul ch'al jentrave te cjasute di Marie in-t-un 
fulgór di lòs, j jere scjampát di bot: 

“Come la pignate di Justin!” » 

Si pò crodi ce ch'al jere saltát-fúr. Il pùar don Tarcisio 
nol jere plui rivát a bonaju. A meti fin a chel zavalét al jere 
stat l'urli dal plevan, ch'al veve rontonát par dute la glesie. 
Cussi, cidins, cu lis gjambis ch'a trimavin, i frutins a' jerin 
jessüz. Ma no vevin nancje passát il cjanton dal segrát, che 
bielzà a' vevin tacát a fà il davoi. E Firmato si pestave cun 
Santin. Ju veve dividüz don Tarcisio, che ros in bore parvie 
dal diluvi che il plevan j veve strucját sul cjáf, al bateve di 
ca e di là lis mans, tant ch'al ves di pará-vie un trop di 
passarins. Cun buinegrazie di Diu, i fruz si jerin finalmentri 
dispiardüz e don Tarcisio al jere restát sòl cun Firmato, 
ch'al cirive di scjampá-vie. Al jere rivát a cunvinzilu che no 
la veve cun lui. Infin al jere rivát a tirálu sul portel, daür 
de canoniche. E li, cu la tenarezze che j sclarive i voi, al 
veve scoltade la storie di Justin e de pignate sbusade. 

Ta che sere istesse, intant ch'e messedave la polente, 
Mariane "e tignive di voli il fi, par cirî di capi se il predi j 
veve fevelát. Ma il frut al jere dut intent a fini i compis. 
Mariane no veve sigür caratar di spietà masse alunc. Cussi, 
di bot, 'e veve bandonát il len de polente par sintási devant 


di Firmato. Lui al veve tiráz-su i voi dal quaderno e al 
pareve secját. 


“Cemút ise lade a dutrine?” 


Firmato al veve dade una spacade di spalis. 
“Jerial don Tarcisio?” 


Firmato al veve fat di si cul cjáf. 

“Ti al dite alc? Ti al tirát in bande? Dis, po!” 
Firmato la veve cjalade in stoz, bielzà in suspiet. 
“’Astu piardude la lenghe?” 


Cheste volte Firmato al capive che alc al veve di di, 
magari dome che par fâle tasé. 


“Al úl che mi fermi un: póc cun lui, dopo dutrine.” 

“Quant? Doman?” Mariane no rivave plui a controlasi. 
Intant 'e tornave a messeda la polente, ma lu sfulminave 
cui voi. 

“Ma si, doman.” 

In chel moment il penin si jere crevát e su la pagjne si 
slargjave une biele magle. 

"Eco, cumò al é dut sporcjat!” Firmato al jere deventát 
dut ros e la cjalave di brut, squasi ch'e fos colpe sò. 

“Sta'ten, un'altre volte!” 

"E sares lade a finile in-t-une barufe, se Firmato, plen di 
gnarvós, nol ves plantát-sudut e se nol fos corüt a siarasi 
te stanzie. La-dentri, tal salustri dal fil di lús ch'al passave 
vie pés fressuris de puarte, si jere sintát sun-t-un caratielut, 
rabiós chemai. Al sintive sò mari ch'e bruntulave par ladilà. 
Al jere stát fèr un piezzut, senze nancje cjalá atór. Si sintive 
ufindüt, tocját in-t-une robe che jere só e dome che só. Plan 
e planc, paraltri — salacór parvie de calme dal lusór di 
bombás ch'al veve dulintór — si jere metüt simpri plui cu- 
jet. E po il parfum penc' dal formadi, poját su la scanzie, 
e duc' chei altris odórs, j vevin mote la fan. Lant dongje 
de puarte, al veve berlát: 

“Mame, isal pront di mangja?” 

S6 mari, zito. Al veve vosát ancjemò. 

*"Astu finit i compis?” 'e veve dite jé par dute rispueste. 

E Firmato, par ca dica de puarte: 

“No... Dopo.” 

“O cumò o no tu mangis.” 

Plui che cunvint che só mari non vares mudat proponi- 
ment, al veve viarte la puarte in sfese, par rindisi cont di 
ce ajar ch'al tirave in cusine. Po al jere lòt indevant planc 
planchin, fin ch'al jere rivát dongje de taule. E culi si jere 
sintát. Mariane no si jere voltade ni `e veve fat segn di 
abadálu. Ce ch'al jere sucedút a dutrine, al jere vignüt-für 
dibessól dopo cene, intant che Mariane "e lavave i quatri 
creps. Firmato al clopave di siun e propit par chest tal so 
cjavut si remenavin e si soremontavin i ricuarz de zornade, 
e don Tarcisio al saltave simpri für, misclizzat cun Sante 

Luzie. E cussi, prin di là disore, cjoc di siun, j veve mostrat 
a sò mari parfin il santin. 

La di dopo, puntüal cemüt che j veve imprometit, don 
Tarcisio lu veye tirát ancjemó di bande, ma cheste volte in 
canoniche, che tanben il plevan al jere lát-fúr dal pais. Si 
jerin sintáz in cusine, sot de nape dal spolert. "E jere la 
prime volte che Firmato al jentrave in cjase dal plevan, e 
al cjalave dulintór, plui maravéat che spaurit. Il füc al jere 
impiat e il spolert al mandave-su un clip ch'al jere une de- 
lizie. Pe cusine a” voglonavin odórs di canele, di salvie e di 
cui sa ce mai altri. Firmato al nasave come un cjanut. 

Par un póc don Tarcisio al veve lassát che il frut si am- 
bientas. Lu lumave senze fà viodi. Ma, in realtát, nol olsave 
tacá il discórs. Al pensave ch'al sares stát une vore biel 
restá cussi, senze fevelá, a gjoldi il cidin e il clip. Infin al 
veve cjatade une strade di miez: al veve tacát a discori di 
Justin e a domandaj s'al jere un piez che no lu viodeve. 

“Di quanch'al à puartade la letare.” 

Don Tarcisio al veve glotüt e, cirint di cjapá la ocasion 


a svol, al veve dite, fasint fente di nuje: 
“Ce letare?" 


“Ché di Celso." 
“Ah, Celso..." 


E don Tarcisio, beadin, nol jere stát bon di là indevant. 
Firmato, par so cont, nol veve nissun suspiet. Il calór dal 
spolért j scjaldave la muse, ch'e deventave rosse tant che un 
miluz. A colp al veve tacát a riduzzá, e cjalant don Tarcisio 
par in bande, al veve domandat: 

“Pardabon il Signòr al è nassút in-t-une stale?" 

Il predi, che non s'e spietave, al jere restát cu la bocje 
viarte. 

“Une stale come la nestre? — al veye continuát Firmato. 
— A mi mi pâr dal impussibil...” 


Dopo la maravee, a don Tarcisio j jere vingüt-su un grop 
tal cuel. 


"In-t-une stale, in-t-une stale, crodimi..." 


al veve mur- 
mujat. 

E dut content parvie dal fat che il discòrs al cjapave 
un'altre plete, ma ancje comovát, si jere lassát cola-ju di 
rive. Cussi al veve tacát a fevelà di püars e di siórs, di ju- 
stizie e di pecjáz, di amòr e di speranze; e Firmato al cirive 
di stáj-daür, strizzant i voi parvie dal sfuarz, e ogni tant j 
domandave qualchi cjosse, co propit nol rivave a capi. 
Cussi fin ch'e jere jentrade la perpetue, sbatint lis puartis, 
che dut in-t-un colp l'incjant si jere sfantat. Ma prin che si 
spiardes daldut, don Tarcisio si jere jevát inpins e strassi- 
nant Firmato pe man, al jere montát di corse in cjamare 
sò. 

“Spietimi-ca.” 

Al jere jentrát, lassant la puarte spalancade, e Firmato al 
podeve viodi ch'al sgarfave in-t-un scritori e ch'al butave 
parajar libris e cjartis. Finalmentri si jere tirát-su cui voi 
ch'a ridevin. 

“’O savevi ch'al jere di qualchi bande.” 

Al veve in man un quadernut dut sbrendolat e lu cja- 
rinave nancje ch'al fos une reliquie. 

“Chel-ca lu ài... Insumis, lu vevi in seminari... — s'al 
rimirave di dutis lis bandis. — 'O vares gust che tu lu cja- 
lassis. Al é pai fruz, sastu? Cjale, mo' ce tantis figuris... 

Firmato s'al veve cjatát in man e lu tignive in palme. Su 
la prime pagjne al jere piturat un Signór grant e grues, ma 
cu la muse dolze, e dulintór di lui al jere plen di frutins 
che lu cjalavin incjantesemáz. E parsorevie, scrit cun-t-une 
scriture di duc' i colórs, si podeve lei il titul: 

“Lasciate i pargoli venire a me. 
La parola di Gesü spiegata ai piccoli 

Firmato nol veve olsát di viarzilu, ma lant-jü pés scjalis, 
il so voli al jere sbrissát dentri e tal miez di figuris e di 
colórs, al veve cjatát il nom di don Tarcisio. Si jere fermat 
sul scjalin cun-t-une domande tai voi. Il pedezzut al jere 
deventát dut ros e menant lis mans parajar, al veve tar- 
tajat: 

“Lui ai fat...ehm... in seminari...” 

Po, tacant a ridi come un frutut, al veve zontát: 


y» 

“Dipo, viòt che si clame Pieri...” 

Firmato nol veve ridòt e al rimirave chel carantan di 
omp, sec tant che un Crist, cun-t-un voli di rispiet. Don 
Tarcisio lu veve compagnát fintremai su la puarte e culi, 
cun-t-une man sul cjaf di lui, al veve murmujat cun ande 
di misteri: 

“No sta dijal a dinissun, marcomandi.” 

E al jere restát fèr sul sojár a cjalalu biel ch'al lave. 

X 


"Eiere clare che don Tarcisio nol veve mai plui tacát a 
fevelà di Celso, nancje se il pinsir, ognitant, j muardeve la 
cussienze. Ma si meteve in pás, pensant che ancje Firmato 
— sigür prin di lui — al veve dismenteade ogni seneositát. 
Difat il frut, dopo di ché volte, si jere butát sul quaderno 
e al passave miezis oris a zirá planchin lis pagjnis, incjan- 
tesemát dai disens ch'al cjatave. In-t-une ventine di sfueis, 
don Tarcisio al veve piturade dute la vite dal Signoór, ancje 
il Golgota; ma un Golgota senze sanc e senze lagrimis, cul 
Crist ch'al semeave indurmidit. E sot 'e jere la só mame, 
cu la muse sute come chés dés vielis dal pais, ma cujete, e 
no si capive se ben rassegnade o in prejere. Ma il fat plui 
curios al jere che ogni pagjne 'e jere plene di fruz, ancje sot 
de crós. Don Tarcisio ju veve pituráz squasi simpri cu la 
bocje viarte, cu la muse rosse e cun doi voi taronz tant che 
palanchis. Po, dapit di ognidune dès pituris, al veve scrit 
dôs o tre ris in rime, par spiegà il fat representát, ma cun- 
t-une scriture di bambin, parcé che i fruz a' podessin lei 
senze fature. 

Mariane, invessit, 'e stentave a bonási. 'E spiave so fi 
senze paré. Vie vie ch'a passavin lis zornadis, si jere in- 
tajade che Firmato al semeave für di cjáf, dut cjapát in 
cui sa mai ce pinsirs. Ce che no rivave a capi, 'e jere la 
presse ch'al veve Firmato di scjampà simpri tal fen, apene 
ch'al ves un moment di padin. Sul misdi, dopo finide 
scuele, al jere simpri l'ultin a rivà a cjase. Ven a staj che 
tal cjáf di Firmato lis pituris di don Tarcisio e il prat dal 
cont a' jerin deventáz dutun e no passave di che no si 
fermas dongje dal cancel, a rimirà il tapét di jarbe che si 
slargjave-su cuintri de vile blancje, ancje se cumò il frèt j 
veve passade parsorevie une tinte fra il zalut e il perlin. E 

j semeave che sot dal bersò — nút e crüt senze i raps di 
glicine — 'e fos la grote dal Bambin e che di un moment 
a di chel altri al ves di rivà Josèf, compagnant Marie, a 
cjaval di un mussut. 

No si pò di ce ch'al veve provát la matine che, vignint- 
für de cjamare, al veve cjatade la néf. J veve parfin mancját 
il respir. Só mari 'e veve scugnút berlá plui di une volte, 
parcè ch'al vignis-ju. Lui no la scoltave. Al zirave i voi di 
ogni bande, imbambinit devant di chel blanc di bombas e 
di chel cil slis, colòr de smuee. No jere la prime volte ch'al 
viodeve la néf, ma in ché volte al jere plui pitinin e, mas- 
sime, nol veve dentri di lui il smalitament di cumò. Sichè, 
lant a scuele dut imberdeát tal siál di sò mari, al cjaminave 
tant che un sonambul e j pareve che la strade lu menas 
lontan, in-t-un pais di flabe epür cognossüt, e che daür 
dal canton a’ vessin di saltá-fúr lis figuris di don Tarcisio. 

Propit ta ché di, biel ch'e butave forcjadis di fen, Ma- 
riane 'e veve poját il voli sui tráfs dal toglát e li 'e veve 
lumát il quadernut. Sul prinzipi, devant de figure dal Si- 
gnoór, 'e veve fat il segn di crós, ma lant indevant, chel 
quadernut e chés pituris la vevin savoltade. J pareve che 
dut al fos für dal ordenari e no si dave reson cemút che 
Firmato si ves imbambinit. "E veve lete ancje qualchidune 
dés poesiutis, ma `e veve giavát dome che altre confusion. 
Infin 'e veve ficját il quadernut in sen cul proposit di clari 
la robe cun Firmato. Apene gustát, il frut al jere bielzà su 
la puarte. 

“Fermiti la!” e veve ordenat Mariane. 

Firmato al veve fate la muse dure, senze moli il pomul. 

“Intant siare la puarte.” 

A Firmato l'ande di sò mari no j diseve nuje di bon. Al 
veve lassade cola la man, ma no si jere mot. 

“Sintiti-ca.” 

Lant-jò planchin su la cjadree, Firmato la veve scrutinade 
in muse. 

“Indulaè intindistu di la, cussi adore?" 

“A dutrine.” 

“Dutrine 'e scomenze a dòs.” Mariane si jere sintade 
ancje jé, ma ancjem in forsit di tirà-fàr il quadernut. 

“Mi spiete Santin. O” vin di slizziá su la roe." 

“Ti fermistu ancje usgnot cun don Tarcisio?” 

“No sai... M'al dis lui...” 

“Bon... — Mariane "e remenave il spali de polente. — 
Bon...” 

Po al jere colat il cidin. Firmato nol olsave di movisi, 
ancje se sot de taule lis gjambis a’ saltavin di gnarvós. 

“Ce us insegnal don Tarcisio a dutrine?” La vòs `e jere 
vignude-für un tic strozzade. 

“Dutrine...” 

“Ma ce dutrine?” 

“Dutrine e vonde.” 

Plui si rindeve cont dal so imberdei e plui Mariane si 
sustave. 

“Insumis! — ’e veve taját cürt alore. — Us contjal flabis 
come chés ch'a son ca-dentri?" 

A viodi il quadernut in man di só mari e la ire tai voi 
di jé, a Firmato il sanc j jere scjampát de muse. Ma subit 
dopo, tornant dut ros, al veve fat un salt inpins. Il grop 
dal cuel no j lassave passá la vós. 

“Ise cheste-ca la dutrine, ah? — e intant Mariane "e 
slargjave lis pagjnis cun granc' colps de man. — Indula isal 
il timór di Diu? Ti parjal nestri Signor chest-culi? Al semee 
Justin quanch' al è cjoc, che Diu nus uardi!” 

J veve butát il quaderno partraviarz de taule. 

“Tornjal dal moment, dopo dutrine! E pree il Signór che 
nol vegni a savélu il plevan. Mi àstu capit?" 

Firmato la cjalave cui voi disledrosáz, ingropat, disfat. 
Ma d'insomp dal cür j vignive-su un burlaz, neri tant che 
il cjalin. E co j jere rivát tal sgrasajar, al veve butát-fur un 
urli di fà trimà i veris. 

“Onhila...!” 

“Va-vie, va-vie!” al berlave il frut, tignint il quadernut 
cuintri dal sen. 

"Sestu deventát mat?” Pardabon Mariane `e jere spau- 
ride. 

Ma il frut nol mostrave di bonasi. Ansit: co jé, sblancjade 
in muse, `e veve fat moto di laj dongje, lui al veve fat un 
salt inadür, lant a sdrondená la vetrine cu la schene. E 
subit dopo al jere scjampát-für, sgjarpendant pe néf dal 
curtil e jü pe strade. Mariane 'e jere corude sul portel cul 
cür sotsore. 

“Firmato, fermiti! Scoltimi!” 

Ma il frut al coreve senze remission, sglizziant su la néf 
batude. 

“Cjol-su la scufe, almancul...” 

Lu veve cjapát squasi in place. A sinti lis mans di só 
mari su la spale, Firmato al veve scomenzat a sdrondenasi, 
a ripá, a soflá come un bo. Intant ch'e cirive di fracaj la 
scufe tal cjàf, Mariane "e voglonave atór, cul timòr che 
qualchidun al vignis indevant. E difat, dut ingrumát di frét, 
al rivave propit don Tarcisio, ch'al lave a suná dutrine. 
Une cjalade, e a Mariane il sanc j jere lat in aghe. Don 
Tarcisio, po, al jere restát di cocál, cu la bocje mieze viar- 
te. Senze olsá di cjalálu in muse e tignint di voli Firmato 
che si jere bonát a colp, Mariane `e veve trabascjat un “sia 
lodato Gesü Cristo”. 

Une volte rivát dongje, a don Tarcisio no j veve ocorüt 
trop par rindisi cont di ce ch'al jere sucedüt. La muse 
sglonfe di lagrimis di Firmato e il quadernut, j vevin dite 
plui che ogni peraule. Cumò al jere lui ch'al barbotave, 
slungjant la man inglazzade in-t-un moto di cjariná i cjavei 
dal frut. Mariane 'e tignive i voi inclaudáz partiare, ma la 
muse si jere induride. 

“Mi displás, Mariane...” al veve tacát don Tarcisio. 

Jé j veve tajadis lis peraulis in bocje cun-t-un mená dür 
dal cjáf. 

"OT voi, siór capelan. Che s'al meni a dutrine. E tú... — 
ma no cjalave il fi — ...tú torne a cjase subit dopo.” 

“Lu compagnarai jo, se no us displas...” 

“Cemdit ch'al úl. — Prin di lá-vie, paraltri e veve zontàt. 
— Salacòr o' podarin fevelá.” 

Ju veve lassáz su la strade blancje. Firmato al jere restát 
dut il timp di dutrine in-t-une dés ultimis bancjis, dibessól. 
Santin al jere stát dongje di lui par un pocut, ma viodint 
che no j passave la lune, si jere intropát cun chei altris. 

Cun don Tarcisio, Firmato nol veve fevelát ni a dutrine 
ni dopo, su pe strade. J talpetave in bande, ingrisulit, cumó 
che la rabie `e jere colade. Co jerin rivaz a cjase, Mariane 
j veve ordenát di là te stale e di no movisi di li. 

“Poe-ca il quaderno.” 

Sul colp Firmato al veve fate la muse di trist, menant il 
cjáf cun ande di cjastron, ma la pachee di don Tarcisio j al 
veve fat tirá-für e pojà su la taule. 

“Va, mo', cumò... — al veve murmujat il predi. — Va...” 

Il calór de stale e la sflacje de vacje, ch'e veve zirát viars 
di lui il voli rassegnát, lu vevin cujetát. Sintát sun-t-une bale 
di stran, sot de barconele grise di sgjarpis, al veve tacát a 
fà cori lis sós fantasimis; e cussi fin che la vós di só mari 
no lu veve sdrondenát. Don Tarcisio al jere bielzà inpins, 
cu la muse rosse e lis mans che no savevin di ce bande 
stá. Ni Mariane `e jere mancul imberdeade di lui. 

“Salude il siòr capelan.... — `e veve dite a Firmato. — 
E ringrazilu che ti a compagnat.” 

Firmato al taseve, cjalant mo don Tarcisio e mo sò ma- 
ri. 

“Alore?” Mariane `e jere sui spins. 

Don Tarcisio al veve menát il cjáf cun-t-un riduzzá dut 
smavit, disint cun-t-un fil di vós: 

“...sia lodato, sia lodato, frutin...” 

E senze zontá nujaltri al jere jessüt. Par un póc, in cu- 
sine, nissun nol veve viarte bocje. Mariane si jere metude a 
lavá il pignat dal lat, e j dave dentri di pajete. Ma no veve 
durát trop. Si jere voltade de bande di Firmato e j veve 
fat moto di sintasi. 

“Scoltimi ben, Firmato, — 'e veve tacát cun vòs seriose. 
— Jo no ài nuje cuintri di don Tarcisio. Ansit, co j al ài 

domandat, non si é mai tirát indaür. Ma don Tarcisio al 


` 


è... Insumis al é don Tarcisio. Il plevan no lu viot di bon 
voli. Al à... al a...” 


No j vignive-su la peraule e no voleve ufindi Firmato, 
che la cjalave in spiete. 

“Capissimi.... — 'e veve tacát un'altre volte. — Salacór 
don Tarcisio al va ben a insegná dutrine in citát, no in-t-un 
pais come il nestri. NÓ o' sin püare int. Al covente ch'o stin 
atenz a ce ch'o fasin e a ce ch'o disin. I contadins püars 
come nó a' an dome che di stá par so cont e di no im- 
pazzasi cun nissun. Tu às viodüt ce che ur à capitát a Se- 
timio e a Celso..." 

No veve vüt plui cür di lá-indevant. 'E jere tornade sul 
seglar, inguside. 

“Crodimi, Firmato... — j dave di schene, cul zarneli pojat 
cuintri dai cjaldirs. — Pense dome a deventá omp e a tigni 
ament la tò tiare. No stá cori daür di buzaris. Chés a” van 
ben pai siórs, almancul fin ch'a son zovins. Tü ten i piz 
pojaz partiare e cir dome che il to interes.” 

Lis peraulis a’ lavin pe cusine, involuzzant Firmato ch'al 
scoltave sò mari cul zarneli ingrispát, tant che un vielut. Si 
jere voltat de bande de vetrine, come a parasi dés peraulis 
di sò mari, e in chel al veve vòt un spac: devant di lui, 
miez dentri e miez für, al jere il quadernut. Cun sveltezze 
Sal veve ficját in sen e, intant che só mari lu cjalave im- 
baucade, al veve cjapade la puarte e al jere sparit te stale. 
Mariane 'e veve menát il cjáf: j dulive il cür, ma pal ben 
di lui no vares molát, par nissune reson di chest mont. 

XI 


Cul vigni dongje de viarte, a Mariane no j vanzave trop 
timp di lambicasi. Lis voris la tignivin inpins di matine 
fintremai gnot, su e jü pal ronc. E ancje Firmato al scu- 
gnive metisi-sot. Al veve juste il timp di fà i compis, apene 
gustát. E dopo ancje lui vie, daür di sò mari, strassinant 
qualchi zei o la cossute, che Mariane 'e veve crompade juste 


par lui. 
, Une volte par setemane, — par vie dal fat che di joibe 
nol veve scuele — al lave a marcját a Tresesin, a vendi i 


ús o un cunin. Lis primis voltis lu veve compagnát Maria- 
ne, ma benadore lu veve lassát dibessól. Al cjapave la 
strade a siet di matine, cul zei impirát tal bras, e scjavaz- 
zant pai cjamps, al rivave su la Tór, largje, in chel pont-li, 
tant che un bleon. Il so divertiment al jere di traviarzá a 
vat, saltant di piere in piere, cu l'aghe che s'ingorgave intòr 
dal pit. Co al rivave tal miez, si fermave par cjalá, lajú, il 
puint di len, che — di là sot — j semeave grandon e 
spiardüt tal cil. Po, content, al ripiave i salz, fin ch'al rivave 
di ché altre bande. Prin di cjapá la strade, dopo di jessi 
montát sul àrzin, si voltave viars il so pais, poját cuintri dés 
culinis, in-t-un sflandór di soreli. A Tresesin al rivave tór 
nüf. A ché ore il marcját al jere une babilonie. 

Sô mari j veve insegnát di metisi rasint dal mûr dal mu- 
nizipi, propit dongje dal café e póc lontan dai scjalins ch'a 
menavin in domo. Par solit, jú par chei scjalins, a’ vigni- 
vin-jü sióris e massaris. Plui di qualchidune si fermave, e 
lui al slungjave il zuet cui ús o al tirave-für dal sac il 
cunin, bielzà mazzát di só mari. Nol fevelave: al stave li, 
cul bras distirát. Qualchi femine j domandave: 

“Trop ustu vé di duc' i ús?” 

E lui al recitave a puntin la lezion che Mariane j veve 

ficjade iniment fin de sere prime. Qualchidune 'e rideve a 
viodilu cussì seriós e no comprave nuje; altris a’ contrata- 
vin, ma lui dür, al continuave a ripeti il presit, fin che chés 
o a' cjolevin la sò mercanzie opür a' lavin-vie barbotant. 

Une volte un fantazzot braurin al veve cirüt di robaj il 
zeut, menanlu-vie par zonte. E lui, vaint e berlant, j veve 
corüt-daür par dute la place. E co si jere rindüt cont che 
chel altri al filave di plui, no j veve pensát dós voltis a 
cjapa-su un clap e a cjazzajal juste te cope. Il fantat al veve 
fat un salt. Inviperit, si jere voltat e j veve fat cuintri, cun 
un sberlot che lu veve butát partiare. Firmato, paraltri no 
si jere rindüt: distirát tal polvar, si jere ingrampát intór dés 
gjambis dal frutat e j veve smorseáz sgnich e braghesse. Il 
mengo lu vares massacrat di legnadis, se un contadin no lu 
ves cjapat pal bras e pe codope e no lu ves tirát indaür. 

“Jeve-su, tu,” j vede ordenat a Firmato. 

Il frutin si jere tiràt inpins cui ues che j dulivin. Sot dal 
zeut si slargiave une magle blancje e sglizziose. Senze di 
nujaltri, il contadin al veve dade une sdrondenade al fan- 
tazzot che, blanc plui che no un sujeman, si jere molát, e 
cumò al coreve-vie, plui svelt di un gneur. 

'E jere stade cussi che Firmato, pe prime volte te só vite, 
si jere sintát in ostarie come un omp e ch'al veve parát-jü 
miez tai di blanc. Il so torná al jere stát memorabil, parcè 
par un bocon di strade dut al jere lát benon, ma co al jere 
rivát pòc prin de glesiute di San Pelai, lis gjambis a” vevin 
scomenzat a clopáj e il cjáf a là atór. A fuarze di vitis al 
jere rivát dongje de capele e culi, oramai disfat e cul stomit 
disledrosát, si jere butát te jarbe alte e al veve tacade une 
durmide fintremai dës oris. Al jere rivát a cjase sò ch'al 
pareve un sunambul, pestát e masanát nancje ch'al fos vi- 
gnüt-für di sot de muele. Senze nancje squasi viodi sò mari 
disperade, si jere rimpinát-su pés scjalis e nissun nol jere 
stát bon di dismovilu fintremai matine. 

La setemane dopo Mariane 'e veve cirüt di tignilu a cja- 
se, ma al jere stát come bati il cjàf cuintri dal mûr. Si jere 
metude ancje Alde che, dopo di vé savút il fat, s'al jere 

strenzòt al sen. Santin, in gjelosie, al veve dite che se Fir- 
mato al lave dibessól al marcját, ancje lui al podeve fà ni 
plui ni mancul. 

La joibe di matine Firmato al jere lât-jù a cjase di Alde. 
Jé lu spietave daür dai veris de cusine. Santin al pendolave 
devant de scudiele dal cafelat. Cheste volte Firmato al veve 
la cossute su la schene, cui fasui e la blede. Tal braz al ti- 
gnive il zei dai ús. Alde lu cjalave cun voli tenar. Zaromai 
Firmato al lave pai dis agns, tant che Santin darest. AI 
stave inpins, balinant su lis gjambis, impazient che Santin 
al spesseas a fini di mangja. Intant Alde 'e veve spalancáz 
i veris e il soreli clip de prime matine al jentrave di squinz, 
a indorá dute la cusine. 'E tirave ancje une bavisele, lizere 
tant che un vél, e ognitant al vongolave un tuf di bonodórs, 
ch'a vignivin-su de cumierute, sot dal balcon. Finalmentri 
Santin si jere tirát-su e al veve metude a tracole la bisacje 
cul mangja. Alde 'e veve parecjade ancje une fujazzute. 
“Mieze paromp, dacordo?” 

'E jere restade ferme sul sojár, cui voi plens di tenarezze 
e cul cür che si sglonfave di ricuarz di Setimio, co la matine 
j dave di scorie a la cjavale. 

Firmato al veve tacát a cjaminà di bon pas. L'ajarin de 
matine e il soreli che ju involuzzave, lu vevin metüt di 
buine lune. Santin invessit, al stentave, ancjemò instupidit 
di siun. Tal so mùt solit, Firmato al veve scjavezzat pai 
cjamps, indulà che il forment al scomenzave a butá-fúr la 
crestute, e ognitant, ridint, si voltave indaür, a dàj la 
ghenghe a Santin, che j rispuindeve cun-t-un rugná stizzát. 
Co jerin rivaz su la Tór, Santin si jere inmussát di passá 
pal puint. A nuje no jerin zovadis lis peraulis e lis prejeris 
di Firmato. 

“Nò e po nò!” al veve berlát, batint il pit partiare. 

"E tò va sul mus!" al veve ribatüt Firmato, metinsi a 
cjamina sui clas. 

Santin al jere lat, si, pal puint, ma tignint di voli il so 
compagn, e co i baraz lu vevin taponat si jere spaurit, sichè 

Firmato al veve scugnüt torná indaür pe strade. Lu veve 
cjatát ch'al sanglozzave. 

"Ce barbe, ancje i fruz!" al veve sentenziát. 

Co a Diu j veve plasüt, i doi a' jerin riváz a Tresesin. 
Santin al jere disfat parvie dal gran cori e dal gran saltá e 
nol viodeve l'ore di sintási. Ansit, apene passadis lis primis 
cjasis dal pais, indulà che la strade 'e tirave-su di rive, si 
jere butát in sinton cun dute la buine intenzion di no mo- 
visi plui. Ma oramai Firmato al veve tal cjáf dome che il 
marcját e al veve pore che j vessin robát il puest. Senze 
pensáj dós voltis, al veve cjapát Santin par un braz e a 
fuarze di tirons lu veve strassinat in place. Par furtune il 
cjantonut al jere ancjemò libar. 

Ta ché joibe il marcját al jere plui vivarós di simpri. Al 
sara stat parvie dal ajarin ch'al zujave cui cjapiei dai umins 
e cu lis cotulis dés feminis, il fat al è che la int `e lave su 
e jü dute imborezzade. Firmato s'e gjoldeve une vore. E 
cjapát di ché ligrie, al veve tacát a berlá: 

“Us, üs di zornade!” 

"Sint, sint il polezzut, 
biel ch'e passave rasint. 

Intant üs e verdure a' passavin tés sportis. Dopo un póc 
Santin al veve scomenzát a lamentasi ch'al veve fan. 

"Mangje," j veve dite Firmato. 

‘’O ài ancje sèt.” 

“Va-béf.” 

Li-dongje 'e jere una fontanute che spizzigulave un fil di 
aghe. 

“Compagnimi tú.” 

Firmato al veve cjalát il compagn cu la bocje viarte. 

“No tu varás mighe póre?” 

Santin al veve tiradis-su lis spalis. 

“Ma a’ son doi pas!” 

Difat no nd'jere di plui. Insumis Firmato al veve scu- 
gnút bandoná zei e cosse e compagná Santin, ma simpri 
cun-t-un voli inclaudát su la robe. Púar Santin, al veve sét 
pardabon, che no si gjavave di sot di chel spizzul di aghe. 

e diseve qualchi fantate, ridint, 

Firmato j faseve presse. Ma intant ch'al cirive di tirálu in- 
daür, j jere vignude in orele une vosute cognossude, ch'e 
berghelave di un contino un sproposit daúr di chel altri, sul 
ciulá di une muele di uzzefuarfis. Al veve fat un salt, lant 
a cucá tal miez dai sterps de cise. Par la di là al jere un 
trop di int ch'al cjalave e ch'al rideve, e Justin, montát su 
la biciclete, ch'al faseve cori la muele e ch'al spargotave 
lusignis par ogni cjanton. 

“Justin!” al veve vosat Firmato. 

L'omp si jere fermat a colp, e cirint cui voi tal trop, al 
domandave dut legri: 

“Cui è? Cui è ch'al clame Justin, cjalzumit di prime ca- 
tegorie, cognossüt ancje tés Ongjariis. 

Firmato al jere dut content e al menave il bras adalt. 

“Ohilà, zovenot!” Justin lu veve ricognossüt e j lave in- 
cuintri. “Ce fástu culi?" 

“O soi a marcjat.” 

"E tó mari?" 

“A cjase." 

Justin al veve tacát a ridi, pacanlu su la schene, ma in 
chel, a Firmato, j jerin tornáz iniment la cosse e il zeut: 

“Oh, Diu! La robe!” 

E cun-t-un salt al jere tornát dongje dal mûr. Justin al 
vignive indevant bielplanchin, simpri ridint e menant il cjáf. 
Ancje Santin si jere tirát-dongje e cumò al cjalave Justin di 
sot in su. 

“Siché, tu sés deventát marcjadant?” al cjoleve-vie Justin. 
“E cemùt vano i afars?" 

Firmato al veve tiradis-für lis palanchis dal sachetin di 
pano e lis meteve sot dal nas di lui. 

“Corpodibio! Un capital.” Intant si jere visát di Santin. 
“E chel siorut culi, saressial il to socio?” 

“No, al è Santin.” 

“Ah, Santin.” Justin al veve fat un gran inchin. “Cun 
plasè, siorie... Ma Santin di cui?” 

A sinti il nom di Setimio, al veve dismetüt di ridi. Ma 
al jere stát un lamp. 

O vevi juste iniment di vingi in pais, ca di voaltris.” Po 
Si jere pleát su l'orele di Firmato cun fà misteriòs. "Sint, 
po. T6 mari ind'a ancjemò di chel bon refosc, ah?” 

A’ vevin ridüt duc’ insieme, sintàz sui scjalins, tal clip 
di ché zornade. Firmato, paraltri si jere intaját che Justin, 
ogni tant, al deventave seriós. Sot misdi, co oramai il 
marcját al lave murint, si jerin metüz a mangja. Justin al 
veve tirade-für ancje la flascje dal vin. Firmato al veve fat 
un salt indaür. A Santin, po, dome che l'odór j messedave 
il stomit. 

“Cumò...” al veve sentenziát tal ultin. ““... j covente une 
durmide. Zito, la!” 

Si jere distirát partraviarz sul scjalin, cu la cossute par 
cussin, e in-t-un moment al jere bielzà che partit. Ma prin 
al veve vùt mit di barbotá: 

“Un voli a la biciclete, marcomandi.” 

Sul prinzipi i doi fruz si jerin metüz intór dai argagns di 
Justin; ma si sa, ogni zuc al stufe e cussi a' vevin tacát a 
pendolá atór, cucant dentri de spezziarie, partraviarz dai 
veris mueláz o fra la fereade dal “Banco Ellero" o in te 
vetrine dal orlojár, che a' jerin ingrumadis sveis cu la panze 
viarte, ruedulis, ruedulutis e un “Cucú” sbugjelát, cu la 
suste a pendolon. Dopo un póc Santin al veve tacát a fri- 
cà: 

“Anin a cjase....” 

Une peraule. Justin al durmive ch'al jere un plasè, cu la 
cjapielate su la muse.. Cui lu varessjal dismot? 

"Spiete un moment!" al veve dite Firmato dut in-t-un 
colp, cui voi ch'a lusivin. 

Senze di nujaltri, al veve crevade une fuée de cise e cun 
ché, tignude fra doi déz, al veve tacát a fà ghiti tés büsis 
dal nas di Justin. A viodi i motos che l'omp al faseve, i 
doi fruz no podevin tignisi di ridi. Finche, dant-für in-t-une 
sborfade, il cjalzumit al jere saltát in sinton, cu la cjaladure 
smuarte di un che nol sa in ce mont ch'al &. 

“Bagajonaz dal sacrabolt!” al veve tacát a blestemá. 

Ma subit dopo la veve butade in frae. E cussi, sbacanant 

e zupetant, si jerin metüz vie pe strade. Riváz ch'a jerin in 
pais, l'omp j veve dite a Santin: 

“Cór ca di tó mari e tu j disis ch'e vegni-su a cjase di 
Mariane. 

Firmato, maraveát, al veve cirüt di lei alc tai voi di lui, 
ma Justin al veve vosát cun ligrie: 

“Alore, zovenot, vino o no vino di puartáj il capital a 
cheste femine? 

Lu veve poját su la cane e po vie. Mariane dal sigür no 
s'e spietave di viodi Justin. A meze strade fra le maravee 
e il fastidi, 'e veve tirát-für un riduzzà flap. Intant Firmato, 
cul pet sglonf di braure, al veve bielzá sparnizzáz su la taule 
i béz dal marcját e cumó al cjalave só mari cun voli lu- 
sint. 

“O” vés un vêr marcjadant in cjase!” al veve sentenziát 
Justin. “Cordpodibio, se je vere!" 

Mariane 'e contave i carantans cul cür plen di tenarezze, 
ma pardifür si podeve viodi dome che un riduzza ritignüt e 
une spacadine di cjáf. 

“Ce véso di crompà cun chest capital?” al spesseve Ju- 
stin, lant atór pe cusine con pas di bal. “Un vistit di sede 
par fà la galandine? Un cjapelin come chel dés sioris di ci- 
tát? o un manicot di pél par tigni cjaldis lis manutis?" 

Firmato al rideve di tignisi la panze. 

“Vonde-la! E tò, ce ástu di ridi?" Cirint di fà la muse 
ruspie, Mariane 'e pojave i béz in-t-une cjcare de vetrine. 

Podopo 'e veve strucját un tai a Justin, ch'al cjalave il 
vin, colór dal rubin, cun voli golós. Alde 'e jere rivade póc 
plui tart, cul respir cürt. Justin nol veve dismetüt di mateá 
a mit di pajazzo, e cun fà di cicisbeo al veve cumbinát che 
lis dós feminis si sintassin. Po al veve dite ai fruz: 

“Ohilà, galantoms! Mi an dite che us plásin lis carobulis. 
Eco-ca. Lait e che Diu us compagni." 

Ur veve metüt in man un carantan paromp. 

“E no stait a tornà dongje fin che no lis vès mangjadis 
dutis. Sino intindüz?" 

Poscrodi s'al veve bisugne di conferme. Une saete `e vares 

stade mancul svelte di lòr. Mariane lu cjalave cun-t-une 
grispe fonde tal miez dal zarneli; Alde, invessit, 'e moveve 
i lavris come ch'e fos in prejere. 

“Anin, vondé mateá, cumò!” 

La muse dal omp si jere splanade e al semeave ch'al ves 
tirade-vie une mascare. Al zujuzzave cu la tazze vueide. 

"Mi à rivade in orele qualchi nuvitát dai vuestris umins.” 
La veve butade-là, cu l'arie di no daj impuartanze. 

Alde `e jere deventade tant che la cere. Mariane `e veve 
fat un salt. 

“Par dius dute la veretát, lu sai dal sigür..." 

Alore ur veve contát che Setimio al jere rivát fintremai 
Milan e che là al veve di cjatási cun altris anarchics par 
traviarzà di scuindon il cunfin cu la Svizzare. Di Celso al 
saveve dome ch'al jere platát in-t-un convent di fraris, a 
Vignesie, inviát culà di don Masotti, ancje lui in pericul. 
Chestis gnovis a' vevin discjadenadis lis dós feminis, ch'a 
bramavin di savent di plui. Justin al veve scugnüt vosá: 

“Vonde, vonde! Ce ch'o savevi us al ài riferit.... — Po- 
dopo al veve cjapade-su un'altre volte l'ande di ridicul. 
— Dipo, femenutis, ce che us ài dite tignissal par vó. Pro- 
vait a tasé almancul une volte!" 

I doi fruz a’ jerin riváz propit apene che Justin al veve 
finide la sò sbrocade: a' mastiavin beáz i ultins fruzzons dés 
carobulis. 

XII 


Oramai lis zornadis di Firmato si corevin daúr tal istes 
mdt che i fruz co zuin di “ghega” e in-t-un moment a’ son 
bielzà insomp de strade. D'istát, finide la scuele, al jere sul 
ronc cun só mari, simpri plui siarade e simpri plui stielose. 
Dome sotsere, prin che il soreli si scuindes daldut, Firmato 
al lave pai siei afárs, ch'a jerin chei di là a cjapá gjambars 
pai fossai. Ognitant lu compagnave Santin e daùr di lui, 
qualchi volte, al. vignive ancje il contin Otavio, smaniós, ma 
atent di no sporcjasi. 

Firmato al ravajave lis braghessis fin parsore dal zenoli 
e al slitiave-dentri, in squaite. Il contin, parplui, j slungjave 
la uatute. Santin al dave ordins, siché daspes Firmato al 
deventave dut ros e lu mandave a remengo. Infin a” divi- 
devin in tre, e plui di qualchi volte 'e scjampave qualchi 
barufe, massime dopo che Firmato al veve cognossût che i 
gjambars, il contin, ju butave-vie, apene che ju veve mo- 
stráz a la siore contesse. Ma plui di tant Firmato nol ol- 
save, ancje parvie dal timór che Otavio no lu invidas plui 
tal so zardin. Si sbrocave cuintri di Santin. Di chei ch'al 
puartave a cjase, Firmato al tignive une part pizzule e ce 
che j vanzave al lave a vendilu te ostarie. Une volte al veve 
tentát ancje in canoniche, cu la speranze che a viarzi al 
vignis don Tarcisio. Invessit si jere cjatát devant dal plevan 
in persone. Sul prin il predi j veve fate la muse brute. Po- 
dopo al veve voglonáz i gjambars e bruntulant alc daúr dai 
dinc', s'aj veve tignüz e j veve siarade la puarte sul nas. Il 
frut al jere rivát a cjase ingrucit di rabie. 

“Zito-là! — 'e jere saltade-su sò mari. — Clamiti furtu- 
nat che il siór plevan al à fat bon acet, ch'al podeve ancje 
paráti-vie. Il siór plevan al à un gran podé su di nó, tenlu 
simpri iniment. 

E. 


Firmato al veve scoltàt e glotüt amar. Darest si jere 
inacuart dibessól che i contadins — umins o fruz ch'a fos- 
sin — a' scugnivin simpri sbassa il cjáf: ancje la sabide, co 
duc' i scuelárs a' vevin di cjatási tal curtil, cun intór la di- 
vise di “Balilla”, par marcjá su e jù. Dome il contin Otavio 
al podeve fà di mancul di presentási. Qualchi volte, quan- 
che ju fasevin là su pe strade, spacant il polvar tal “passo 
romano”, Firmato lu viodeve fèr daür dal cancel, e si sin- 
tive ridicul. Nol é di di che, qualchi volte, Firmano no s'e 
gjoldes, ma al sucedeve dome quanche ju fasevin cjantá. 
Chest si che j plaseve e nol stave a lambicasi su lis peraulis. 
Ogni tant chei di quinte a' tacavin une vilote. Alore Fir- 
mato ur lave daür cu la só vós ancjemó di cherubin, ma 
sclete e fuarte. Fin che il mestri, une volte, si jere voltat de 
bande dai plui pizzui e al veve domandat a colp: 

“Chi è che canta?" 

Firmato al jere deventát ros tant che une bore. 

“E lui signór maestro!” A Santin no j veve parút vèr. 

“Tu?” Il mestri lu veve tirát für de file. 

In chel moment Firmato al vares strozzat Santin cun dut 
il cür. Al stave devant dal mestri cul cjáf bas, come un 
cjastron. 

“Bene, bene... — al diseve intant l'omp. — Ti piace can- 
tare, eh?” 

Chei di quinte si pocavin, ridint e sbeleanlu. 

“Vieni con me.” 

Il mestri s'al veve strassinát cun sè e lu veve ficját tal 
miez di doi marcantonis. 

“Adesso canta come prima. Pronti?” 

Firmato, ancjemò spaurit, al veve tirade-für une vós di 
polez di fà vignî i sgrisui. Poscrodi i pandolos! A” vevin 
tacát a ridi e a cjolilu-vie, senze che il mestri al rivas a 
bonaju. Firmato nò che nol rideve. Cul bras al cirive di 
scuindi la muse, plui rosse che no il füc. 

"Pio, pio," al mateave un daúr di lui. 

“Insomma, basta!" al berlave il mestri. 

Ma nol veve finit di viarzi bocje che Firmato, tal moment 

che lis lagrimis a’ sclopavin-fúr, si jere bielzá voltát e al 
ripave tant che un demoni tai sghirez di chel che lu cojo- 
nave, grant il dopli di lui. Chest-ca, sul colp, si jere tirát 
indaür, ma viodint che il pizzul no la finive, j veve fat 
cuintri e cun-t-un manledrós lu veve butát in sinton par- 
tiare. Al jere restát cu la man parajar, spaurit dal so istes 
ton. Ma Firmato no si rindeve. Cui sa ce pesto ch'al vares 
tirat dongje, se il mestri, cjolint-su un racli, nol ves sco- 
menzat a uiscjá lis gjambis di chei che j capitavin sot. Infin 
al veve sbruntát Firmato tal so trop, berlant: 

“Tutti sull'attenti! Sull'attenti! Avete sentito?" 

Apene finide l'adunade, Firmato al jere scjampát sul ronc 
e là si jere distirát su la jarbe frescje, a disfredà il füc de 
muse. La só sodisfazion la veve vude qualchi di dopo, co 
il mestri lu veve mandat a clamá e, senze tantis nainis, lu 
veve metüt tal miez dal coro, a fà la vós di soprano. 

Cumò al veve il so bon ce fà, tra il ronc e il coro, par- 
céche il mestri no si contentave plui di fáju ciantá in oca- 
sion dés adunadis de sabide. Dato che la só passion 'e jere 
une vore grande e ch'al veve sotman lis vós, j jere vignüt 
il sghiribiz di meti-su un coro complet di fruz, e lu vev 
innomenát ““Lis vós de viarte". E cul siór mestri no si m: 
teave mighe. A” jerin oris e oris di provis, tal cjamaron « . 
"cjase dal fassio", che, tal ultin, nol jere nujaltri che 
magazzen de ex-coperative. Tre voltis par setemane, a cinc 
di sere, e guai a cui ch'al mancjave. Plui di qualchi volte 
al sucedeve che qualchidun dai plui granc', strac disfat 
dopo di vé sfladat dut il di sot dal soreli, s'indurmidis in- 
pins. No si saveve se ridi o se meni il cjáf cun compassion 
a viodi chés musis ruanis, che si sfuarzavin e che si stuar- 
zevin, daür dai sesz dal mestri e dal vongolà de melodie. 

“Al é come gjavà sanc di un raf! — al berghelave il siór 
mestri. — Sentimento, sentimento!" 

E al pestave tant che un sassin sui tasc' da l'armonium 
par faur jentrá lis notis tar zarneli. Firmato al lave plui che 
vulintir e j meteve un gran impegn, ancje se qualchi sere 
la strache j inplombave lis gjambis. Ma une volte tal trop, 

j passave dut, almancul fintremai co la prove 'e jere finide. 
Alore si che la cloparie j colave intòr dut in-t-un colp. Si 
rimpinave su pe strade a mút di cjoc e une volte a cjase 
nol viodeve l'ore di butasi tal jet. 

L'indoman di matine, a sis a buinore, al jere inpins, che 
só mari j spalancave i scürs e lu sdrondenave senze remis- 
sion. Coro o no coro, il ronc lu spietave. Cu la cosse su 
la schene al talpinave daür di Mariane. Oramai il so pas 
al jere plui franc e la cosse une vore plui grande. Par di la 
vertât, Mariane "e cirive di no cjamálu masse. Il pés plui 
grant s'al tignive par sé e qualchi volte la cjame 'e jere tant 
grande ch'al semeave ch'e ves di sdrumále. A” làvin-sü senze 
fevelá, cui voi inclaudáz partiare, squasi che la viste dai clas 
ur das fuarze par là-indevant. Par solit Mariane 'e sbache- 
tave di ca e di là, te jarbe alte, par spuari lis liparis. Lassü 
sul ronc, sot dal cjariesár, a' molavin lis cossis: Mariane si 
sintave sul zoc; Firmato, invessit, al zirave il voli dulintór, 
glotint l'ajar. Al jere un polsá di póc, parcé che subit dopo 
Mariane si jevave inpins e j dave i ordins de zornade. 

Chel istát-li 'e veve scugnüt metisi-sot ancje pal forment, 
ch'al vignive-su stentát, dilunc de cueste. Co si jere tratát 
di semená, Mariane "e veve menât il cjáf, ma il perit dal 
consorzi al veve taját curt, declarant sclet che chesc' a’ jerin 
i ordins parvie de “battaglia del grano”. 

"Ma no je tiare pal forment!” `e jere sbotade Mariane. 

"Ce savéso vó? — al veve replicát sustát chel altri. — 
Séso vó il perit?" 

Siché Mariane "e veve scugnùt tacá la “Bise” a la vuar- 
zine e spacá-fúr chel toc di cueste, cun-t-une fature mostre. 
Ai prins di lui, co si jere tratát di seá, j dulive il cür a viodi 
chei stecs incandiz. Tirant un suspir, j veve metude in man 
la roncee, e lui par póc, al prin colp, no si veve puartát-vie 
un sghiret. Ma il frut al jere svelt di cjáf e bielzà ta ché 
prime di al veve fat il so grumut di manis. Al jere un lavòr 
di spacá la schene, sot di chel soreli ch'al picave. Tal do- 
podimisdi Firmato no'n'podeve plui. Al lave indevant juste 
parcé ch'al jere inviát, ma al viodeve turbit. Fintremai a 

co, cjapát dal inzirli, si jere butát in sinton, sbusansi il cúl 
cu lis steulis. Par furtune só e di só mari la part de cueste 
semenade a forment 'e jere avonde pizzule, sichè, tal zir di 
tre dis, a” vevin ingrumát il balz e cumò si tratave dome 
che di puartálu in pais, che il consorzi al veve fate riva la 
trebie. Dal sigür al é che, il tai di chel forment, nissun dai 
doi lu vares dismenteát par un grun di timp. 

Insumis, di dopo di, il ronc al deventave dute la vite di 
Firmato. E no je maravee che lu sintis simpri plui dutun 
cun lui. Ancjemò, salacor, nol veve clare la idee dal “gno”, 
ma senze nancje rindisi cont, al sintive che il lambicási al 
jere un premi de nature. Prin di torná in país, la sere, al 
dave un ultin cuc dulintór, squasi une buinegnot, e po si 
meteve-jù pal troi, cheste volte devant di só mari. Sal ri- 
mirave Mariane, biel ch'al coreve cun pas ch'al voleve jessi 
di un omp e cu la cjamese che j sbrendolave su la schene. 

Nol é che Firmato al ves une vore di amis. Cui siei 
compagns di scuele nol leave trop. Co 'e scomenzave l'istát 
ognidun al lave par so cont. Al stave cun Santin e cul 
contin Otavio: Santin par abitudin, il contin parvie de vile 
e dal prat. Ma il so vèr ami al jere il pais, cu lis cjasis, cu 
la glesie tal miez, cu la roe ch'e coreve diluncvie de strade, 
cu lis culinis a parálu daür. Ognitant j vignive-su un sbisiez 
co al pensave a don Tarcisio, e alore al tornave a tirá-für 
il quadernut. Dopo l'ordin di só mari, nol veve plui olsát 
di là a ciri il predezzut. Che, darest, si faseve viodi vonde 
póc atòr pal país. 'E coreve vôs, ansit, che prin o dopo lu 
varessin mandát in qualchi paisut, spiardüt vie pés monz. 
Duc' a' savevin che nol lave dacordo cul plevan e che il 
caporion dai fassisc' nol _podeve glotilu. 

A Firmato chesc' sunsûrs j rivavin in orele come bugadis. 
Fin che, une sere, intant ch'al coreve su e jü pe barchesse 
de vile, al veve lampát un fevelá dal cont cul fatór. E il 
fatór al dave zaromai par sigure la partenze di don Tarci- 
sio. 

“Mah! — al veve dite il cont. — Forse é meglio per 
tutti." 

Firmato al jere restát un pocut pinsirós. 

“A mi no mi pâr juste...” al veve bruntulát. 

“Ma che cosa fai?” al jere saltát-su il contin Otavio. 
"Parli da solo, adesso? Dai, muoviti." 

E lu veve strassinát un'altre volte tal zuc. Al covente di 
che no passave volte che, quanch' al jere in vile, Firmato 
si dismenteas di jentrá in cusine a saludá Alde. Si sintave 
sun-t-une cjadree, dongje dal spolér, e la cjalave intant ch'e 
lave su e jù pe cusinone, dute imborezzade e legre tal lavór. 
Ognitant jé si fermave, 'e parave indaúr i cjavei e j riduz- 
zave. Daspes al rivave il cont. Firmato si faseve pizzul. Par 
solit il cont si fermave póc: al dave une olmade dulintór, 
al sbisiave in qualchi pignate e al domandave di Alde. Une 
di si jere fermát devant di Firmato che, dut ros, si jere jevát 
inpins. 

“Tu sei Firmato, vero? — j veve dite il cont. — Alda mi 
ha parlato di te. E anche il maestro del coro. Bravo." 

Dut-ca, e po al jere tornát-vie. 

‘VE à di jessi la mil di in cheste cusine...” 'e veve sponzút 
la coghe. 

Alde, di colp in bore, si jere butade tant che une mate a 
remena la paste dal pan. Firmato nol capive e al rideve. 

Tal mát che si diseve, il frut, timp di cori in vile o di 
zuja, no'n'veve trop. Al spietave la domenie, dopo gjespui, 
co la place si jemplave di int e di fruz, e lis maris, par une 
volte, a molavin la cjavezze e si tiravin in-t-un cjanton a 
passási i babez de setemane. Alore Firmato si sintive libar. 
Si remenave li-atór e magari al butave qualchi palanche tal 
zuc dal “muduc”, che la mularie "e faseve di scuindon, tal 
pradat, daür de glese. Ma dopo un póc, mastiant qualchi 
stracheganasse, s'inviave, pas daür pas, de bande de vile. 
Culi al cucave s'al lampave il contin Otavio. S'al viodeve 
la siore contesse o lis contessinis, si tirave indaür. Se propit 
nol cjatave nissun, alore al filave par daür, fintemai sot dai 
balcons de cusine, e une volte li, al cucave pai veris. Al jere 
zaromai un piez che Alde 'e faseve un scjampon ancje di 
domenie dopogustát, su ordin dal cont. Cul là dal timp, la 

coghe 'e vere profitat di cheste situazion e, senze di nuje a 
dinissun, `e lave pai siei faz. Firmato al cjatave Alde di- 
bessole, simpri in qualchi vore, magari dome che a torna 
a lustrá i rams de cusine. Co si meteve in cheste fazzende, 
Alde si sintave dongje dal balcon, cjantuzzant, cui voi 
piardòz lontan. In cheste ocasion, Firmato si pojave sun-t- 
un scagnut cujetut, e la rimirave cuintri-lüs, tal cidin de 
cusinone frescje. 

La vile, insumis (ma cun Alde dentri), 'e veve cjapát il 
puest di don Tarcisio tal cür di Firmato. Te cusinone, ch'e 
saveve di duc' i bonodórs di chest mont, cussi grande che 
la lis dal soreli no rivave a sclarile daldut, si sintive in pas. 
La figure plene di Alde, simpri pronte a riduzzaj, `e jem- 
plave l'ajar. Tropis voltis, intant che jé e la coghe a” corevin 
su e ju, si jere metüt cul nas adalt a cjalà i rams picjaz e 
a imagjnasi la int di une volte. Al siarave i voi e al viodeve 
lis figuris movisi atór, lizeris tant che plumis. Fin che la vós 
di Alde lu tirave in ca: 

“Benedet chel frut! — `e j cjapave la muse framiez dès 
mans. — Ti insumiistu, si?” 

E po il so ridi al sglindinave come une campanele d'arint. 
Pal solit, Santin, di domenie, al coreve-vie cui amis de place 
o al sparive cui sa-indula. Al tornave dongje dome che a 
ore di cene, che la mangjave li, insieme cun só mari, juste 
póc prin che Alde, une volte sujade la massarie, s'invias 
viars cjase sò. Chest là atór senze vé mai padin, al jere il 
cruzzi di Alde, ancje se s'al tignive par sé. Si cujetave dome 
co lu saveve in vile. Nol è di maraveási che sie gjoldes a 
vé Firmato, a savélu li, cidin e seriós. Qualchi volte, co 'e 
veve un minit di respir e la coghe 'e jere jessude pal solit 
scjampon, j faseve moto di làj daür e lu menave-su pés 
scjalis, a butà il voli tal salon de vile, plen di pituris sul 
múr e tal sufit. Prin ’e tirave l'orele pat sinti se nol jere 
nissun, e po 'e viarzeve la puarte in sfese, chel tant che 
Firmato al podes meti-dentri il cjáf. ' 

“Viodistu ce robonis?" j murmujave te orele; e il frut al 
sgranave i voi. 


Qualchi volte lu menave in-t-une cjamare che nol jentrave 

mai nissun, tant par fáj viodi la mobilie e il jet cul balda- 
chin. Firmato al cjalave e al meteve-vie. 

“Ise o no ise une maravee?” 'e diseve Alde. 

Il salon si che j plaseve a Firmato, ma cheste mobilie 
scure, chest zito, l'odór di siarát, lu metevin in malcujetezze, 
come ch'al fos jentrát te cjamare di un muart. Une dome- 
nie, pòc prin dai Sanz Pieri e Pauli, Alde j veve fat il solit 
sest, ma cheste volte smicjant di voli a la coghe. 

"Brave! — "e veve ridût la femenone. — Tu as cjatát un 
lavorent. Un biel campion!” 

“Ce ise cheste naine dal lavorent?” al veve domandat 
Firmato. 

“Robis grandis..." j veve rispuindüt Alde cun fà miste- 
riós. 

“Tu puedis molami — al veve protestat Firmato. — No 
soi mighe un frutin.” 

Alde `e veve fat sglindiná il so ridi plen. 

“Ce, po!” 

Intant `e veve traviarziadis no sai tropis cjamaris, par rivà 
fin tal cúr de vile. 

“Ve'-ca. O” sin rivaz.” Alde 'e veve spalancade une 
puarte di nojár, grande tre voltis Firmato. 

Il frut al veve butát il voli dentri de stanze, largje, scla- 
ride di quatri lampadis picjadis sui mürs e colme, fintremai 
al sufit, di scanziis plenis di libris. Si jere tirát indáur a 
colp, spaurit. 

“Alore?” 'e veve dite Alde cun-t-un riduzza lizér. 

Firmato, senze rispuindi, al veve olsát meti dentri il cjáf. 

"Signorut..." al veve murmuját. 

“Anin, po. Nol é mighe il lóf che ti mangje, ca-dentri”. 

E par faj cür 'e jere jentrade jé. 

“Sastu ce nom che à cheste cjamare? M'al à dite il sior 
cont... Spiete ... Bi... bi... birbioteche!” 

E veve ridüt un'altre volte. 

“Ce difizil, ah? Cui sa mai parcè che i siórs a' fevèlin che 
nissun ju capis?” 

Intant Firmato si jere fat coragjo e cumò al cjalave 


, 


E 107 


sturnit, cul nas parajar, duc' chei libris e chei quadris picjaz 
luncvie pai mürs. Co al veve pojat il voli sul prin, al veve 
fat un salt. Une muse imbrugnocade, sot dés mostacjs neris, 
lu cjalave cun voli di füc. 

“Al é un von dal siór cont — Alde 'e veve sbassade la 
vòs in-t-un sunsür, tigninsi la bocje par no ridi afuart. — 
Tu ás reson, nini. Al semee Satana in persone. Cuissà tropis 
ch'ind'à fatis di vite sô...” Cun-t-un suspir ’e veve spalan- 
caz i balcons. 

“Coragjo, scomenzin. Al é un scúr, ca dentri...” 

Cussi, biel che j meteve un pezzot in man, Alde j veve 
spiegat a Firmato che pe sagre dai Sanz Pieri e Pauli il cont 
al veve ordenát che dute la vile 'e fos netade e lustrade e 
che duc' chei ch'a jerin a servizi in cjase — für che la co- 
ghe, che nissun nol olsave tocjále — a' vevin di metisi di 
buine voe. 

“Tu nete sot, che jo 'o pensi pal parsore. 

Sul prinzipi Firmato si jere metüt di buine lene, ma man 
a man ch'al lave indevant, la curiositát di savé ce ch'al jere 
ta chei libris j veve fat molá l'ande. In prin cun riuart e 
po cun simpri plui cür, al gjavave i librons e al cucave 
dentri. Fin che, intivát un plen di figuris, intitulát “Giornale 
dei Viaggi — Fascicoli in abbonamento per i Signori As- 
sociati", si jere sintát in poltrone, bandonant il pezzot di 
netá di polvar. Alde lu veve smicját stant lassú adalt, ma 
no veve dite nuje. Ansit, 'e veve polsát un moment ancje 
jé e 'e cjalave il cjáf dal frut, dut pleát su chel libri ch'al 
stentave a tignî in man. Par prove ’e veve tacát a cjantuzza, 
ma al jere come nuje, che Firmato al veve inclaudáz i voi 


e la fantasie ta chés figuris strambis di int mai cognos- 
sude. 


“Bene, bene..." 


La vós dal cont j veve fat fà un salt, che par póc il libri 
nol jere plombát partiare. 
* Ah, vedo che hai un aiutante..." 


Il cont al jere vignüt indevant cun pas sigür e cun bocje 


108 


legre. Senze di nuje, ai veve tirát-vie il libri di man a Fir- 
mato. 

“Leggevi o spolveravi?” 

In bore, dut sturnit, Firmato nol veve vós nancje par 
piula. 

“Ch'al perdoni, siór cont. Si sa, i fruz...” 

Il cont j veve fat di moto a Alde di cujetasi. 

“Leggevi, dunque? — Slungjant la man sot dal barbuz di 
Firmato, al veve obleat il frut a tirá-su la muse. — Non 
vuoi rispondere? Fammi vedere. Vediamo un po’. Ottimo! 
Ii ‘*Giornale dei Viaggi”. Ti piace?” 

Firmato al veve fat di sì cul cjaf. 

"Bene. Dirò a mio figlio Ottavio di farti compagnia. 
Chissà che anche a lui non venga la voglia di leggere, fi- 
nalmente.” 

Alde, rosse d'imberdei e di contentezze, "e veve olsát 
murmujà: 

“Ch'al perdoni, siorie... Puedjal vigni ancje gno fi Santin 
cun lòr? 

Il cont la veve infissade nancje ch'al voles strapassále 
furparfùr. 

"E me lo chiedi?" 

Po, a colp, al veve zirade la schene e al jere jessüt. A 
Firmato no j pareve vere. Senze di nujaltri, si jere butát 
un'altre volte su la poltrone cul libron sui zenoi. No si jere 
inacuart che Alde, di rosse ch'e jere, si jere sblancjade. 

Cemût ch'al veve ordenát il siór cont, pe sagre dai Sanz 
Pieri e Pauli la vile 'e jere lustre come che la vessin apene 
tirade-su de roe. Darest al jere un pont di onór par dut il 
pais presentási cu la muse gnove quanch'e rivave la fieste. 
Difat la di dai Sanz Pieri e Pauli 'e jere sagre grande. Il 
plevan e la zoventüt de Azion catoliche si metevin in gran 
moviment almancul un més prime. Ma ancje furz, umins e 
feminis a' jerin tiráz dentri. E ancje il siór cont che, par 
antighe tradizion, al viarzeve il cancel de vile e al permeteve 
che tal miez dés colonis, sot de steme dal cjasát, 'e vignis 
metude inpins la barache de pescje. Naturalmentri dut il 


109 


pais al jere clamát a concori cun qualchi regál: e alore al 
saltave-für didut, ch'al vignive di ridi a viodi ce tante pez- 
zotarie disponude in file. 

Di agnoruns in ca il regál plui biel lu metevin, in volte, 
i sorestanz dal pais: in primis il siór cont e po il nodár e, 
bon ultin, il spezziár, ma chest-ca dopo ch'al jere muart il 
vieli avocat Ballico, un omenon fuart tant che un bo, ch'al 
faseve trimá i colonons e il pais intir. Sot 'e jere dute une 
storie. Profitant dés barufis vignudis-für fra i fis dal avocat, 
spiardúz cui a Rome cui a Milan, il spezziár al jere rivát 
adore a tirá dongje la gran párt de rediát, ven a staj la 
campagne cun cjasis, bestis e colonos. (E in pais si mur- 
mujave che qualchi imbroiez al veve di jessi dal sigür, 
cumbinat parsot dal nodár). Une volte in paronanze de 
robe, il spezziár al veve metüz i colonos a metadie e in 
quatri o cinc agns al veve bielzà recuperát il capitál. Co il 
siór cont, po, lu veve invidát cu la sò femine — la siore 
Matilde — e j vede dite che ta chel an j tocjave a lui di 
ufri il regál pe pescje, la reditát da l'avocat Ballico la veve 
vude pardabon e par simpri tés sós mans. 

Dut al pareve tornát cujet, ma dopo le jevade di Musso- 
lini, qualchidun al veve scomenzát a bruntulá, senze dási 
padin di jessi metüt di bande. Cemüt? Lui, il geometra 
Gubian, segretari dal fassio, representant dal podè, al veve 
di jessi inferiór? Mai e po mai! Sichè a fuarze di daj al jere 
rivát a sbruntási dentri tal trop. Ma al veve fate la fertae 
ancjemó prin di impiá il füc. Supiarbeòs di vé gjavát l'in- 
caric, no si jere contentát di ufri un servizi di cjacaris cul 
filet d'aur, ma al veve zontát un bust di Mussolini, cun tant 
di fassio litorio par ca di ca e par là di là, ch'al varà pesát 
almancul quindis chilos. Cun chest, bensintint, al voleve 
demostrá a duc’ che il vèr paron dal podè al jere lui. 
Dontri che lu ves tirát-für al jere restát un misteri; cussi 
cemüt che misteri al jere stát il fat che, sul fini de pescje, 
il numar dal bust nol jere jessüt. Nol veve zovát nancje 
disvudea la cassele e di viarzi duc' i biliez ch'a jerin vanzáz: 
chel numar-li al jere propit sparit, e il plevan al veve de- 

clarát, cu la man sul cûr, che lui, il biliet, lu veve misclizzát 
insieme a duc' chei altris, “con le mie proprie mani”. Il 
bust, intant, al jere bandonát dibessól, sun-t-une scansie, fra 
i sbrendui de cjarte-crep. Al segretari no j jere restát nujaltri 
che di cjapassal-su e menassal a cjase. Par tre dis al veve 
mastiade rabie e maludit il moment che si jere butát tal 
miez. 

Cheste volte ancje Mariane e Firmato a’ vevin puartát il 
lór don: une Madone di Barbane, incurnisade di len dorát, 
reliquie che la femine 'e veve menade-jü di so pari. I dis 
prin de sagre Firmato si jere fermát plui di qualchi volte a 
rimirá il quadri, lassü adalt, fra un Sant-t-Antoni di zes e 
une zuite impajade. Ma ancje lui, cun dut il pais, al spie- 
tave il regál bel, che chest an-culi j veve tocjat al nodár. 
La spiete e jere plui seneose di simpri, parvie dal fat che 
duc' a' cognossevin trop cancar ch'al jere l'omp. Figurási 
lis maraveis quanche, la prime di de sagre, il nodár al veve 
fat menà in place un mussut gris ch'al jere un gust a cjalá- 
lu. Il plevan al veve fat parecjá un pizzul stalo dongje dal 
barachin de pescje, in müt che duc' a podessin viodi, ma 
che i fruz no j làssin intór. E difat al jere dut un berghela 
e un saltà fra di lôr. Qualchidun, però, nol veve podút ti- 
gnisi di butá-lá: 

"Ce po... Tant al farà che il mus lu vinzarà un dai siei 
massárs, e cussi j rindarà pro e capital”. 

Finalmentri la di de sagre 'e jere rivade. Firmato al jere 
in place adore, juste in timp par viodi a rivá, in biciclete, 
la bande di Orgnan. A ché ore, in place, a' jerin dome che 
fruz e vielis, chestis apene jessudis di messe prime, ma si 
sintive bielzà ajar di fieste grande. Ancje il soreli si jere 
metüt in ligrie e al riave la place di aur e al zujave cu lis 
banderinis di cjarte, tiradis devant de glesie, luncvie dai fi- 
listrins. I prins umins, imberdeáz tai vistiz di fieste, a' jerin 
compariz tór nüf oris, senze dismenteá, prin di slargjasi vie 
pe place, di passá te ostarie di “Smicje” a pará-jú il prin 
tai de zornade. Cul golár de cjamese ch'al pareve sul pont 
di scjafojaju e cu la golarine picjade tant che une canevazze, 

a' semeavin für di puest. E lis musis ruanis di soreli e chés 
copis, neris tant che len stagjonát e segnadis di crituris, à 
davin l'impression ch'a fossin d'imprest parsore dés cjamesis 
blancjis e dai vistiz neris, che sul misdi ur varessin fat bu- 
ta-fòr plui sudór che no ará un camp, 

La bande 'e jere ingrumade in canoniche. De puarte al 
vignive für il vosà dal trop e il sglindini dés tazzis. I fruz, 
cun Firmato e Santin tal miez, a' fasevin grun. Il berghelà 
al stropave lis orelis. Finalmentri la bande 'e jere jessude. 
Tal soreli al jere dut un lusignà dai strumenz di leton. 
Metüz in morbin dal verduz dal plevan, i sunadórs no si 
vevin fat ripeti dós voltis di slargjási in taront. Un, doi, tre! 
Al segnál dal mestri a” vevin tacade une marcje cun dut il 
flàt dai polmons e dal sigür ancje i muarz, tal cimitieri, a’ 
vevin fat un salt. Il bordel al sturnive la int par almancul 
cent metros dulintór. Poscrodi i fruz. Par furtune che chel 
burlaz nol jere durát trop alunc: cun-t-une ultime sdron- 
denade, al veve dismetüt a colp, lassant la int instupidide 
€ un cidin strani par dute la place. Ma par póc. Subit dopo 
i sunadòrs si jerin metüz in file per quatri e cussì, cul me- 
stri dut galandin a cjaf, a” vevin scomenzát il zir dal pais, 
sunant une ariute legre, dute zujade sui flautos e sui clarins. 
E, naturalmentri, la code scalmanade dai fruz ur lave 
daúr. 

Intant che la bande "e passave, lis feminis a? molavin 
pignatis e voris di fà, par vigni su la strade; e il mestri, cu 
la barete butade sun-t-une orele, al smicjave lis polzetis 
cun-t-un'ande di mengo che ur faseve cori il sanc. Par an- 
tighe usanze, prin di torná in place, la bande si fermave a 
rindi onór al cont e a la contesse. Pa la quál, ancje cheste 
volte, i sunadòrs si jerin disponúz sul prat devant, difazze 
dal portonzin di jentrade, indula che bielzà al spietave il 
siór cont, cu la siore contesse, cul contin Otavio e cu lis 
contessinis. 

Pardabon al jere un colp di voli unic a viodi chel speta- 
cul ineát tal soreli zaromai in bore. I colórs dal prát, dés 
rósis, dai vistiz, dut al jere tant che une partidure musicál, 

disponude in mát di spandi la miór armonie. Apene che i 
sunadórs si jerin sistemaz parben, il mestri si jere pleat in- 
t-un gran inchin e gjavansi la barete devant de siore con- 
tesse — dure, cui lavris tiràz in-t-un riduzzá di circostanze 
— al veve declamát: 

"Cul permes dal siór cont e cu la buinegrazie de siore 
contesse, un omagjo a la grassia e a la belessa." E la bande 
"e veve tacát a suná “Tu às doi voi ch'a son dôs stelis”. 
Par dile dute, ognitant la trombe 'e tirave qualchi steche, 
ma l'ajar al jere cussi lizér e l'atmosfere cussi dolze, che si 
perdonave chel e alc altri. 

Il trop dai fruz nol veve podüt jentrá in vile e si jere 
sparnizzát dut su pe murae. Par ca di ca dal mür la musi- 
che `e rivave a vongulis e dopo si slargjave dulintór, par 
fini di sfantási luncvie de strade. Santin al voleve passá par 
daür, ma Firmato al veve menát il cjáf: 

“Va tu, se ti par.” 

Difat Santin no s'al veve fat ripeti. Par un pòc Firmato 
al veve balinát su e jú, dapit dal mùr. 

“Firmato, daj, ven-su!” 

A cavaloto de murae al jere Checo, un so compagn dal 
coro, vistüt ancje lui di fieste. Svelt tant che un gjat, Fir- 
mato si jere rimpinat. Al jere rivát adalt juste co la bande 
`e tacave “E la ligrie `e je dai zovins”, e il mestri al cjan- 
tave daür, sventolant la barete a müt di bandere. I fruz ch'a 
fasevin corone, no vevin piardüt il colp, e jú a cjantá ancje 
lór e a bati lis mans sul timp. 

I parons di cjase, invessit, no si jerin moz. Dome il siór 
cont al riduzzave, e ognitant al dave une spacadine di cjaf 
par condissendenze. 

Di lassü-parsore Firmato al veve lumát Santin ch'al cu- 
cave daür dal cjanton e che j faseve granc' motos cu lis 
mans al contin. Un póc plui indàur a jerin Alde e la co- 
ghe. Otavio si jere visát di dut chest messedá, ma no j dave 
rete. Ansit, al semeave pitost sustát. Par furtune, in chel 
moment, la bande, cun-t-une ultime tirade di cuel de 
trombe, 'e veve concludude la sunade e cumó il mestri al 

lave a riveri par dongje il siór cont e la só famee; e si 
viodeve che la siore contesse "e veve primure di finile. Cussi, 
cun-t-un salòt in ponte di lavris, ur veve zirade la schene 
al mestri e a la bande e si jere mote in cjase, tiransi daür 
Otavio e lis contessinis. Sul prat al jere restàt dome che il 
cont, e si jere disberdeat, clamant dongje il fatòr, ch'al veve 
capit a svol e al veve strassinát mestri e bande sot de bar- 
chesse, ch'e jere bielzà prontade la taule cun vin, pan e sa- 
lam. Il gran imborezzament si jere sflapit in-t-un moment. 
I fruz, cui prin e cui dopo, si jerin moláz-jü, par cori-vie 
di qualchi altre bande. Firmato, invessit, si jere fermát lassü 
parsore. Il prat, incolorit dal soreli, al jere tornát cidin e 
misteriòs. Lui al cjalave dulintòr tal cidinór che si slargjave 
tant che une coltre parsorevie di chel vert ancjemò slusint. 
Po un salt, e al jere plombát su la strade. Al veve tacát a 
cori viars il porton daúr. 

Sot de barchesse i sunadórs a' paravin-jü come lófs, 
sberlant e ridint a plene bocje. E la coghe ur dave la 
ghenghe, massime al mestri, ruan di vin e di cjalt. In bande, 
te ombrene, il contin Otavio e Santin si davin cuintri tant 
che doi gjaluz. 


“Non voglio, hai capito? Non voglio che succeda mai 
più!” al sberlave il contin Otavio. 


"Ma va sul mus!" j rispuindeve chel altri. 
“Vai tu!” 


“No, tà." 

“Tu, ho detto!” 
“Basoal!” 
“Mascalzone!” 
“Cagonat!” 

“Via, via da casa mia!” 


E il contin Otavio al veve lis venis dal cuel ch'a semeavin 
sul pont di dà un ton. Al jere un piezzut che il fatòr ju ti- 
gnive di voli. Cumò che il contin al jere fòr de grazie di 
Diu, nol veve piardút timp e si jere metút tal miez. 


“Ehilà, calme. — Ju sbruntave un di ca e un di là. — 
Ce nassjal, siorie?” 

Otavio, fuart dal jutori, no si jere cujetát: ansit, al sber- 
lave e al sgjarpedave ancjemò di plui. 

“Caccialo via! Non voglio più vederlo. Via!” al vosave. 

Il fatór, un póc cu la buinegrazie e un póc par fuarze, 
lu veve obleát a sintási. 

“Anin, che si cujeti, siór paronzin. cumò o' viodarin ce 
che si pò fa.” 

“Ho detto che deve andarsene. Mandalo via, hai capi- 
to?” 

Il fatòr al veve tacát a fevelà aplanc dongje de muse dal 
contin, butant qualchi ocjade de bande di Santin, ch'al 
stave fèr, inpins, no si sa se plui rabiós o plui spaurit. Infin 
il fatór al jere lòt daprüf. 

“Sint, po. Ti conven taja l'ajar. Va ca di tò mari o in- 
dulà dal diaul che ti par, ma sparis!” 

Firmato al jere bielza in suspiet dal parcè di dute ché 
sene. E difat, co Santin, cu la muse sglonfe e i lavris tiraz, 
al jere passát devant di lui, lu veve clamát e tirát daür di 
une colone. Framiez dai sangloz, al veve scoltade dute la 
storie, di cemüt che il contin Otavio j fos saltát intór, in- 
viperit che lui, Santin, al ves olsát di cjapási une cunfidenze 
che no jere permetude a dinissun tal moment che dut il pais 
al rindeve onór al cjasát. La fote di Firmato 'e jere cuintri 
ducjidoi. 

“Finissile, frignot! — al veve rugnát. — Un'altre volte tu 
imparis a stá par to cont. 

"Ma o' sin amis..." E Santin al sustave. 

"Amis? Come quanch'o 'nin a gjambars? Jo no sai ce fa 
di un ami come chel-li. Anin vie." 

Intant il contin Otavio al uardiave, al sigür sot de bar- 
chesse e tacát intór dés braghessis dal fatór. 

“Mai metisi cuintri dai sorestanz...” 

Un dai sunadòrs, gris di cjavei a cu la muse cuete dal 
soreli, al jere vignüt dongje dai doi fruz e ju cjalave menant 
in cjaf. 

“Scoltait un barbe ch'and'a viodudis di ogni fate. Mai 
cuintri. Cirî di gjavaur plui ch'al è pussibil e, co si pò, 

metjal tal còl. Vai il muart, salacòr, ma mai cuintri. Cheste 
'e je la regule." 

E cussi fevelant, al veva parát-jü, in-t-un colp sòl, un tai 
di blanc, dant-für in-t-une sbacanade. I doi fruz lu vevin 
cjalát al mút che si uardisi di un orcul. 

XIV 


A Santin e a Firmato no ur veve conventát cuissà trop 
par gloti la bile. Une volte für de vile, si jerin cjatáz un'al- 
tre volte dentri da l'ajar de fieste ch'e imborezzave dut il 
pais. Par Firmato, po, il biel al veve ancjemó di rivá, parcé 
tal dopodimisdi, tal teatrin dal plevan, il coro "Lis vôs di 
Viarte" al veve di cjantá dut il so repertori, e il mestri al 
veve butát-jü a man un avis grant tant che une puarte e lu 
veve fat picjà sul mûr de latarie. 

Di Udin al jere vignút-su ancje il gjelatár, a fuarze di 
gjambis, cul so caselot piturát di blanc e di celest. Passant 
luncvie pe strade ch'e menave in place, l'omp al sgrasajave 
cu la trombete di leton, e mai segnál al jere stát plui legri 
pai fruz. Ancje Firmato e Santin a” vevin spindúz i lórs 
quatri carantanuz sot di chel barachin. Par di la vertát la 
pastele che il gjelatár ur dave, 'e jere un misclizzot di glazze 
e di polvarine, ma ai fruz ur bastave di gjoldi il fresc su la 
lenghe e di ciucjá il dolzit che ur jemplave la bocje. 

Cumò la place `e jere dut un moviment, cu la int spar- 
nizzade tant che un trop di furmiutis; e al jere dut un sa- 
ludási, un ridi e un berghelà. Intant 'e jere rivade ore di 
messe grande e il scjampanotá al jere deventát cussi fis ch'al 
sturnive e ch'al faseve trimá i veris. Dentri dal cjampanili 
la mularie se gjoldeve a suná, picjade a mit di simis su pés 
cuardis. Invessit ché dal cjampanon la tiravin doi bocons 
di zovenoz, in manis di cjamese, cu la schene tant che un 
armár. “Din-don-dondon”, al rontonave, parsorevie dai 
cuviarz, e subit dopo il sun si spandeve atór pai cjamps, 
incuintri di chei plui lizérs ch'a rivavin dai pais dongje. E 
sot di ché musiche la int si preparave a jentrá in glesie e a 
gjoldi la fieste, lassansi daür de schene, almancul par une 
zornade, pinsirs e strussi. E si saveve bielzà cemüt ch'e sares 


117 


lade a finile: lis feminis in cjase o tiradis sul portel a fevelá 
dai fruz, dai malans o dai muarz, e i umins in ostarie, a 
bati carton fintremai ore di cene, e dopo, sturniz o cjocs, 
tal jet, a spietá — piardúz in-t-un siun di plomb — la 
gnove zornade. 

Ancje Alde a Mariane a' jerin rivadis in place. Si jerin 
intropadis cun Miute, beadine, e cun só fie. La campanele 
e veve sglindinát un'altre volte e la int si jere mote par 
jentra in glesie. Difür a' jerin restadis dome che lis dós 
muinis dal asilo, dutis imborezzadis a pará-dentri i fruz. 
Firmato e Santin a' jerin jentráz dutun cul trop de mularie. 
La glesie 'e jere dut un lusignà di cjandelis, di lumins, di 
aur, e parsorevie 'e polsave, penge, une fumate celestine, e 
l'odór dal incens si misclizzave cun chel dai mocui e dal 
tabac di nas. 

Lis bancjutis dai fruz a' jerin acjáf, squasi tacadis de ba- 
laustre: i fruz di une bande e lis frutis di ché altre. E lis 
muinis a’ vevin un bon ce fà a tigni l'ordin che, mo di ca 
e mo di là, a' jerin sbeleadis, ridadutis par sot, ripadis. Par 
solit messe grande la disevin il plevan e don Tarcisio, ma 
cheste volte, sul altár, al puest dal capelan, al jere montát 
un predi vignüt di für, ros in muse e cui ocjái. Co si vol- 
tave par l''*orate fratris" al semeave ch'al ves di sfulminá i 
fruz. Darest chel trop discjadenát nol capive un siet di dut 
che trabascja in latin. 

Al è di di che la gran part de int che jemplave la glesie 
no si rindeve cont daldut dal parcé ch'e lave a messe: si 
scugnive, che si nó il Signór, lassü, al podeve fà plovi dis- 
graziis. Darest si scugnive pür rindi obedienze al plevan, ai 
sorestanz, a chei ch'a comandavin cumó e al marasiál dai 
carbinirs. Siché, fra un “amen” e un “cun spirito tuo”, la 
int 'e veve tacát a domandási dal parcè che don Tarcisio 
nol jere sul altár come simpri. 

“Cuissa, pò jessi che don Tarcisio al confessi..." 'e veve 
murmujat Alde te orele di Mariane. 

Il predezzut lu veve lumat Firmato, par cumbinazion, co 
il so voli si jere poját su la tende rosse, in bande da Paltár. 

Difat don Tarcisio al cucave partraviarz de fressure cu la 
muse sute e doi voi di bestie bastonade. In chel Santin lu 
veve pocát: 

“Voltiti de bande dés frutis, — j veve murmujat. — *Astu 
viodude chè-la, cu lis stressis fin tal càl?" 

Difazze di lôr, par là di là dal curidòr, `e jere inzenoglade 
une bionde tarondute, e pardabon lis stressis a” jerin lungjis 
che mai. 

“Si clame Elide. — Santin al soflave te orele di Firmato. 
— Gjenio mi à dite che cun lui 'e zue simpri di dotòr.” 

Firmato lu veve cjalát cun tant di voi. 

“Ce ustu di?” 

Il riduzzà di Santin nol lassave dubi. 

“No tu às capit? — al spesseave. — Di dotór... J tire-su 
lis cotulis!” 

Cheste volte Firmato al veve spalancade la bocje di ma- 
ravee. 

"Lis cotulis?" 

Par istint si jere ancjemó voltát de bande di jé, ma Elide 
'e cjalave devant, dute compunte. La veve rimirade par un 
piezzut e intant lis peraulis di Santin si messedavin tal 
zarneli. Si jere mot tal banc. Al sintive ancje il dolór dai 
zenoi induliáz. Stizzát parvie di chest savoltament, al veve 
dade une sgurlade di cjaf. 

“Poben...! Nol ol di nuje.” 

“Sveiti, basoál! — j veve dite chel altri cun-t-un riduzza 
dispetòs. — No sastu che lis frutis a an la scjpulute sot dés 
cotulis?” 

Il pataf de muinie su la codope di Santin al veve fat zirá 
dute la mularie. 

“Vergogna, vergogna! — 'e sunsurave la muinie. — Ri- 
dere davanti a Gesü! Pregate e chiedete perdono!" 

Duc' i cjavuz si jerin sbassáz a colp, e Firmato, intant 
che s'ingrumave su la bancjute, al veve fat a timp a lampa 
la sbeleade di Elide cuintri di Santin, che j mostrave il 
pugn. Firmato nol veve vüt pussibilitát si pensáj parsore, 
parcé in chel il plevan si jere mot viars il pulpit. Co il predi 

al jere montát parsore, al jere stát dut un sgjarpedá e un 
Losst, che a duc ur corevin i sgrisui jù pe schene, dato che 
lis predicjis dal plevan si saveve quanch'a scomenzavin, ma 
no quanch'a finivin. Il biel al é che il predi si jere intaját 
di chest fat e lu veve cjapát par une ofese a la só dignitát. 
Pa la qual, plui la int si stufave e plui lui si stizzave, mas- 
sime co al lumave i zovenoz che s'e filavin di scuindon für 
de glesie, a spietá ch'al ves finit. Alore Diu nus deliberi! 
Dal pulpit a’ vignivin-jü tons e saetis e dutis lis flamis dal 
unfiar. 

Ma cuissà parcè, ta che domente-li, la veve tignude curte. 
Salacór parvie dal verduz che j balave sul stomit o de pre- 
sinze dal siór cont e di dute la sò famee tal banc dal cjasát. 
Fato sta che dopo di vé misclizzat Vanzeli e sagre, senze 
lassá indaür qualchi svol poetic, al veve let il program dal 
dopodimisdi, ch'al sares scomenzát a dós in pont, cul cjant 
dal gjespui. Naturalmentri il fat principal dal dopogustát al 
jere il coro, e Firmato nol veve podüt fà dimancul di vol- 
tási de bande di só mari, cun-t-une ande cussi braurine, che 
lis dòs feminis a' vevin scugnüt riduzzá. Il “Ite missa est" 
al jere rivát co la sopuartazion de mularie "e jere rivade 
insomp. Difür, il soreli al inceave. 

Firmato al veve cirüt di slontanási di Santin, ma sul jessi, 
chel altri al veve cjatát il mût di lòj dongje e di smicjaj di 
voli. Intant al jere jessüt ancje il siór cont, cu la famee 
daür, e la int si tirave in bande par lassá libar il pas. Il 
cont al saludave dulintór cun-t-un moto lizér de man, tant 
che un vescul, e al tirave-vie. Alde ’e veve sbassát il cjàf, 
tal mentri che une magle colór de porpore 'e comparive sui 
siei smursiei. 

Sul segrát a' spietavin i sorestanz. Nol mancjave nissun: 
il nodár cun sò sür; il spezziár insieme cu la siore Matilde 
€ cui fis e, un tic plui indaür, il geometra Gubian. Il ma- 
rasial dai carbinirs si tignive plui distant. Al mancjave dome 
che il plevan, ma "e jere quistion di minúz. Difat il cont nol 
veve fat a timp a riveri lis sioris incjapieladis, che il predi 
al jere rivát dongje, cul quadrát di canonic ancjemó in 

man. Po il plevan al veve fat moto viars la canoniche e a 
chel segnál dut il trop si jere mot e al jere jentrat tal fresc. 
Il sejampanotá di misdi al veve tacát propit in chel mo- 
ment, nancje che soreli e sorestánz si fossin metüz dacordo. 
Man a man la place e l'ostarie di “Smicje” si jerin disvue- 
dadis. 

*"O scuen là..." 'e veve dite Alde. 

Santin j saltave intór, imborezzát parvie dal bon gustá 
ch'al vares cjatát te cusine de vile. Ancje Firmato e só mari 
si jerin metüz su pe strade, comapagnansi par un piezzut 
cun Miute. Mariane 'e veve cuete la fujazze e cumó Fir- 
mato j tirave il voli, cu l'aghite che j coreve in bocje. La 
cjaminade, la fan, la fujazze lu vevin straviát dés peraulis di 
Santin. Il pinsir dal coro, po, lis veve sepulidis daldut. 
Fin cumò la gnove lu veve tignüt in ligrie, ma dopogustat, 
co al veve tacát a impirá un'altre volte il vistit di fieste, lis 
gjambis a’ vevin scomenzát a fáj jacume. Si jere inviàt cu 
lis mans in sachete e il cjáf bas; ma apene für dal borc si 
jere intopát in altris compagns dal coro e alore, duc' in- 
sieme, a' vevin tacadis lis corsis. A” jerin riváz in glesie duc 
imborezzáz e in aghe. Cheste volte la funzion ur veve pa- 
rude plui lungje chemai. 

Intant für dal teatrin si jere bielzá ingrumát un biel trop 
di int, soredut maris, agnis, nonis e sürs. I umins, si sa, a' 
saressin rivàz plui sul tart. I cantórs a’ jerin jentráz in file, 
sot dal voli dal mestri. Dentri, tal stanzon, al jere parecját 
il palc, dut fodrát di cjarte colorade. Vie pe sale a jerin 
disponudis bancjis, sentaz e cjadreis scompagnadis, für che 
une prime file di poltronzinis, che si saressin sintaz sore- 
stanz e invidáz. Se il mestri al veve qualchi dubi sul fat che 
la int no sares vignude, cumò al trimave par l'incontrari. La 
sale 'e jere bielzá plene tant che un úf e ancjemó no jerin 
riváz i sorestanz. Par cheste reson-culi Firmato nol veve 
viodute subit sò mari, ch'e stave cidine insomp, dongje de 
stue “Becchi”. Cujetát, cun-t-un riduzzá larc sui lavris, al 
veve cirude Alde. Invessit al veve scontrát il cjáf biont di 
Elide. 'E jere misclizzade in-t-un troput di frutinis de só 

etat. Un pas plui indaür si smenave Santin e dongje di lui 
al jere il famòs Gjenio. Firmato lu cognosseve di scjampon. 
Cumò Santin e Gjenio a” ridevin e si pocavin, ma nol se- 
meave che s'interessassin di Elide. Ni Elide no si jere mai 
zirade a cjalà-daùr. Firmato al voglonave la muse taronde 
di jé, rosse tai pomui, e il nasut a patate. Ma subit dopo 
il voli al saltave sul cjâf di Gjenio e un sbisiez strani J 
strenzeve il stomit. 

In chel al jere rivát il siór cont, cul contin Otavio e lis 
contessinis. Il plevan ur jere lát incuintri. Daür di lór si jere 
picjat il geometra Gubian, setát te divise dal fassio e cui 
stivai ch'a cricavin a ogni pas. Il cont al veve jevade une 
man in-t-un salüt al mestri e al coro, e po si jere sintát te 
poltrone bielzà parecjade par lui, tal miez de prime file. Il 
segretari, invessit, si jere plantát cu lis gjambis alarc e cu 
lis mans sui flancs, squasi che la fieste 'e fos par lui. Cumó 
a mancjavin il nodár e i spezziár, e difat a’ jerin riváz póc 
dopo, insieme cu la famee, e al jere stát dut un smovi di 
cjadreis, un svolá di salúz, un sventolá di fazzoletuz e di 
vintulis. 


Infin, co dut si jere cujetát, al jere rivát il gran moment 
dal coro. 

XV 


Zaromai la fieste si jere flapide e ché pocje di int ch'e 
jere restade in place, 'e pendolave di ca e di là, senze decidi 
di cjapà la strade di case Tra la cjantade dal coro e la 
purcission, cun tant di bande devant dal Santissim, il do- 
podimisdi al jere passát in-t-un marilamp. Sotsere, instupidit 
e sglonf di fujazze e di carobulis, Firmato al jere sintát sul 
murut de roe, a gjoldi il fresc ch'al vignive-su de aghe co- 
rint. De bande de place al rivave a bugadis il sun de ul- 
time sbrocade de bande di Orgnan, compagnát di un ajarin 
lizér. Firmato nol scoltave. Al jere piardüt daür di mil 
pinsirs, massime il ricuart dal terór di tirá une steche, che 
la vós, sul prinzipi, no j vignive-für; e i voi spirtáz dal 
mestri, e lis musis di chei de prime file ch'al semeave ch'a 
cjalassin dome che lui. E po Elide e Gjenio, e il gran bati 
di mans ch'al veve jemplade la sale, su la fin de ultime vi- 
lote, che lui, Firmato, al veve fat l'''assolo" di soprano. 
Jejsus, ce baticür! J tornave iniment la man blancje e fofe 
dal cont che j veve cjarezzade la muse, e lis peraulis di lui: 

"Bene, bene. — E dopo si jere zirát viars il plevan. — 
Lo sa, reverendo, che ci conosciamo con questo giovanot- 
tino?" 

E po il cjalt, il zavalét, e Santin che j saltave intór, e il 
riduzza di Elide e di chés altris frutinis, che si pocavin e 
che lu segnavin a dét. AI jere jessüt dut sberlufit e squasi 
squasi no si jere inacuart di só mari, che lu spietave in 
bande dal cancelut, mute, ma cu la braure tai voi. E Alde? 
Dome cumò s'impensave che Alde "e veve fat dome che un 
scjampon e che subit dopo 'e jere corude-vie, butant une 
bussade in primure d'insomp de sale. 

Cumò un gran cidin al jemplave la strade. Tal ajarin, si 
jere slontanát bielplanchin, luncvie de roe ch'e menave al 

mulin, e plui lontan, a cjase di Alde. La ruede `e jere ferme 
e l'aghe 'e coreve vie, gorgolant cuintri dés spondis dal 
canalut. Al veve butát qualchi fros su la corint che ju me- 
nave lontan, fin là che il voli al podeve staj daür. Framiez 
dal vert 'e spontave la cjase di Alde. Dopo vé vosát un par 
di voltis devant dal porton, Firmato al jere tornát indaúr, 
scjavazzant vie pai orz. In-t-un moment al jere rivát in vile. 
Ce cujetezze, cumó, rispiet a la matine. 

Cemút ch'al faseve simpri, al veve cucát partraviarz dal 
balcon spalancát. La cusine 'e jere vueide e no si sintive 
nancje un ghez. Pitost deludüt al jere in pont di torná vie, 
ma in chel il voli al jere colát sul veri: in rifles al viodeve 
il cjanton plui lontan e, ta chel cjanton, il siór cont e 
Alde, un difazze a di ché altre. Sul colp, par istint, si jere 
sbassát. Un moment dopo, paraltri, al veve tirát il cuel a 
fil dal balcon, a smicjá tal veri. Al viodeve Alde ch'e bali- 
nave e il cont ch'al moveve i lavris. E dopo il cont ch'al 
grampave lis mans di Alde e ch'al tacave a fevelá fis. Jê, 
cui voi siaráz, 'e lassave che lui al dises e che j strenzes lis 
mans e che la cjapas pai braz. 

Scrufuját come ch'al jere, Firmato al veve la cjár crete, 
ma nol sintive nuje. Alde 'e mostrave une muse di pati- 
ment: epür sui siei lavris 'e jere une ombre di gjonde, intant 
che sgurlave il cjàf a di di nò. La muse dure dal cont, chel 
fevelà in presse, senze concedi respir a Alde, j vevin mot a 
Firmato un inzirli che, misclizzát cu l'unduliament dés 
gjambis, lu ineave in-t-un patiment garp. Siché si jere in- 
2rampát intór di une asse nere cuintri dal cont ch'al ficjave 
i déz te cjár blancje di Alde. Par deliberási, al veve suspirát, 
ma il suspir al jere restát scjafoját a miez dal sgrasajár, 
parcé che, te ombre, il cont al bussave Alde e jé j meteve 
i braz intór dal cuel. 

Une stiletade tal stomit lu veve scosseát e dopo al veve 
sintude une disperazion senze fin. Al vares volüt berlá, 
strassiná vie il cont, sdrondená Alde. Invessit un grop di 
lagrimis j jere sclopát tai voi. 

Al jere fuit lontan, senze voltási indaür. Cumò nol vaive 

plui. Dome al sintive une buse tal stomit e un gran mal di 
cjaf. Si jere distirat su la jarbe. Parajar al jere dut un svol 
di cisilis. Ur veve corüt-daür cul voli, intant che i ingoz di 
ché zornade a' messedavin un torgulament tal so zarviel. 
Dome co al jere vignüt dongje il scür, spaurit e macolat, 
al jere tornát a cjase. Il püar frut nol saveve, paraltri, che 
la pene plui grande la vares provade la di dopo. Ta ché 
sere, sintát in taule, al veve glotüt dome che un tic di lat e 
pacját un fregul di polente. Podopo al jere montát disore, 
par cola tal jet tant che un plomb. 

Apene dismot, la matine dopo, il soreli di aur e l'ajar 
fresc ch'a jentravin te cjamare, j vevin metüt intór une fan 
di lóf e un morbin di ucelut. Ma al jere stát vonde che la 
tegne dal siun si fos sfantade daldut, parcé che ogni mo- 
ment de sere prime al saltas-su cun-t-une clarezze crude. 

“Alore, ti movistu?” 

La vós di só mari 'e strapassave il breár. Firmato al 
sintive sgripiá, remená gamelis, sbati puartis. Ma il blanc 
dai braz di Alde j jemplave il zarneli e i voi. Subit dopo, 
peró, chel blanc al deventave il biont dés stressis di Elide, 
par confondisi cul neri de schene dal cont. Dut chest tor- 
ment di figuris al jere compagnát di une pene amare. Epür 
un sgrisul mai provát prime, j coreve luncvie de schene, par 
ingrumasi lajú, indulá che lui no si vares mai impensát. 

“Salte-fúr, moviti!” 

Cheste volte Mariane 'e jere vignude disore, jemplant la 
cjamare di fuarze e di vitalitat. 

“Ju! Jú di chel jet, pelandron!” 

E intant 'e strucjave bleons e cussin sul balcon. 

“Va dispee la vacje e parecje lis cossis. E no sta dismen- 
teáti di cjapá-su il massanc. Viót ch'al covente di dàur la 
jarbe ai cunins.” 

Firmato si jere inviát cul cjáf a pendolon. 

“Dipo... — Lui si jere fermát su la puarte e la cjalave 
cun doi voi di cjan bastonát. — Visiti di fà di golezion.” 

Pene o no pene, la fan 'e jere stade plui fuarte, e lui si 
jere butát parsore de polente rustide come un ch'al sedi di- 

zun di cui sa trop. Dopo a’ jerin vignudis lis voris, ch'a 
vevin dade una man a straviálu. Infin mari e fi a' vevin 
cjamadis lis cossis su la schene e si jerin inviáz, cu la vacje 
devant ch'e lave-su pendolant. 

"Il més ch'al ven, al covente menále ca dal toro..." 'e 


veve bruntulát Mariane, intant che la spontonave cul ba- 
chet. 


“Indula?” 

“A la monte, ca dal toro.” 

No jere la prime volte che Firmato al scoltave la peraule 
“monte” e fin cumò, tal so zarviel, si jere imagjnat un brear 
come chel de pese, ma plui larc, indulà che la vacje 'e 
scugnive montá, no si sa parvie di ce reson misteriose. 
Cheste volte, peró, Firmato al sintive che dentri di chel 
cjason al veve di sucedi alc altri e che il toro al veve di fà 
la só part, ma lui nol rivave a imagjnáse. 

“Ce centrjal il toro?" al veve domandát con-t-une ponte 
di stizze. 

“Dimi tò, alore, cemüt ch'a puedin nassi i vidieluz.” 

“I vidieluz ju fas la vacje... Tu lu às dite tò...!” 

'""O crót! Ma senze il toro...” E culi Mariane ’e veve 
molát il discórs dibot. 


Firmato al jere dut tirát e nol veve nissune intenzion di 
mola. 

“Ce fasjal il toro? Parcè no si pò fà dimancul di lui?” 

“Parcè, parcè...! Parcè `e je cussi.” 

“No tu mi disis la veretat!” 

“Vonde, insumis! No son robis di fruz.” 

Ognidun al jere restát cui siei pinsirs. Firmato al lave-su 
cun-t-une ruze sorde insomp dal cür. Sul ronc, al jere dut 
un züc di lüs e di ombre. 

"Puarte dentri la vacje, — 'e veve ordenát Mariane. — 
E dopo tache a disjarba lis viz lassü-insomp." 

Par so cont, jé, 'e veve tacát a seà di sburide. Lant-su 
pal troi, Firmato si jere zirat a cjalà sò mari, e la viodeve 
fuarte, e nol veve podüt fà dimancul di metile a confront 
cun Alde. Une tenarezze dolorose j veve strenzüt il cür, ma 

nol vares podút clari s'al jere par só mari o par Alde o 
par sé. Al veve scomenzát a lavorá cun cheste pene dentri, 
ma vie vie ch'al lave indevant, pleát su la zapute, il cjalt e 
la fature lu vevin instupidit e disvuedát di ogni pinsir. 
Ognitant Mariane ’e vignive a controlá. 

“Astu intenzion di fà gnot, ca su?” 

Lui nol rispuindeve, ma si jevave-su a cjalà i filárs, ch'a 
corevin vie fis, jú pe rive de culine. E pardabon and'jere 
une vore. Misdi al jere rivát senze che lui si fos visát. 'E 
jere stade Mariane a berla, dopo di vé cucát il soreli adalt: 

“Vonde par cumò! Al é misdi!” 

Si jerin sintáz intór dal zoc. Firmato al parave dentri a 
otante e in-t-un moment al veve netát-fúr sudut. Jé lu 
scrutinave di scuindon e si sfuarzave di visasi il so profil 
di quanch'al jere fantulin e che jé lu menave sul ronc den- 
tri de cosse, e j semeave un timp tant lontan. Firmato, in- 
tant, al remenave te sporte, par gjavà alc di stropá la ul- 
time buse tal stomit. 

“Isal nujaltri di mangja?” 

“No. Va, tire-jü quatri emui.” 

Firmato al veve butade une ocjade viars dal arbul. 

“No ai voe di rimpinami.” 

Mariane, senze di nujaltri, j veve slungjade la fete di po- 
lente ch'e veve in man. 

ZE tu?” 

“No ài plui fan.” 

E subit dopo: 

“Usgnot 'o pareci une mignestre e la fertae cu la zivole. 
— Si jere jevade inpins. — 'O voi a butámi une miezoru- 
le 

Lajò, di qualchi bande, `e cjantave une ciale. Firmato si 
jere piardüt daür di chel sun che, cuissà parcé, j meteve 
intór la smare di un spazi senze fin. Cun chest sintiment 
dentri di lui, si jere mot pal ronc, cjalant atór, nasant l'odór 
gréf de jarbe apene seade, soflant su la tale-dal-boton che 
si dispiardeve in mil faliscjis. Ma man a man ch'al lave di ca 
e di là, j cresseve tal cür cheste voe di spazi, squasi che il 

ronc lu tignis presonir. Al jere lòt a platási daür dés viz, tal 
cjanton plui lontan. Il cidin al jere penc'. La ciale 'e veve 
dismetüt di fricá, lassant daúr di sé un vueit che Firmato 
al veve jemplát cul ricuart di Alde. S'e viodeve devant cu 
la só cjár blancje, il pet plen e chel riduzzá dolz sui lavris. 
E subit dopo, tant che un lamp, il candór dai braz intór 
dal cuel dal cont. 

Planc planchin, intant che il sanc j bulive a mit de ri- 
buele, la man 'e jere sbrissade luncvie de cuesse, par fer- 
masi indulà che lis braghessis a' fasevin il grop. Par un 
moment al veve mote la man su e jù, siarant i voi, ma 
pòc dopo la veve slontanade di brut e al jere saltat in sin- 
ton. Cumò si ch'al capive ce ch'al intindeve il plevan, co j 
sunsurave tal confessionál: 

“Ti tocchi? Quante volte? Dibessól o cun qualchidun?” 

Spaurit, si jere tirát inpins. Ma ce che j muardeve di plui 
la cussienze, al jere il pinsir che cheste vergogne j ves toc- 
jade intant ch'al pensave a Alde. 

“Diu...” al jere sbrissát fòr dai siei lavris. 

Al veve tacát a cori cul flát in gole e si jere fermát dome 
co al jere rivát devant di só mari, ch'e durmive te ombrene 
penge. Sul moment al vares volút dismovile. Invessit al jere 
lat dongje dal beveradór e al veve bagnade la muse. Il re- 
spir si jere cujetát, ma no i pinsirs. In chel Mariane si jere 
dismote. 

“Ben... — 'e veve barbotát cu la vós ancjemó imberdeade 
tal siun. — Al covente fà alc di sest.” 

E cun movimenz secs tant che colps di massanc, 'e veve 
cjapàz-su i impresc' e si jere infondade tal soreli. A” jerin 
tornaz in pais sotsere, co il cil, sul fil de planure, al jere 


di un colór ros sanc. Firmato al jere vueit di fuarze e di 
pinsirs. 

XVI 


La gnove "e jere saltade für une joibe, di matine abuino- 
re, subit dopo messe prime, e te ostarie di “Smicje” la veve 
puartade chel balengo di Agnul, cognossüt di duc' par 
“Turututele”. Sul colp “Smicje” no j veve crodüt, parvie 
dal fat che Agnul an' inventave une ogni moment. Ma 
cheste volte la veve contade juste. Difat la conferme la veve 
furnide Flebus cjaradòr, apene tornát di Udin, ch'al veve 
compagnát don Tarcisio. E il marasiál dai carbinirs, rivát 
ancje lui in ostarie par crompá i siei miez toscanins, al veve 
zontade la ufizialitat: 

“Eh, si...! — al veve dite cun ande pinsirose. — Ordini 
superiori... Curia, prefetto... Mah! Forse è meglio cosi.” 

Dome de bande de canoniche il zito al jere stát complet 
e in pais si veve savüt che il plevan j veve improibit di 
viarzi bocje parfin a la perpetue. Indulá ch'a vessin butát 
don Tarcisio, al sares stát un misteri par un biel piez. In 
pais 'a corevin lis vós plui strambis: cui ch'al diseve che il 
predezzut al jere a Udin, tignüt di voli de curie; cui che lu 
vessin consegnát ai fraris di Madonedimont; cui, adiriture, 
che lu vessin obleát a gjavá la vieste. La veretát, come 
simpri, la veve savude il marasiál, e il marasiál si jere cun- 
fidát cul spezziár, e a la femine dal spezziár no j veve parüt 
vêr di sparnizzá la nuvitát framiez des sòs ams, Insumis 
tal zir di une zornade dut il pais al veve savüt che don 
Tarcisio, puarin, al jere cunfinát a Lambrugn, su pe valade 
dal Chiarsó, in-t-un cjanton di mont dismenteát di Diu e 
dai umins. 

Il prin a movisi al jere stát il prefet, subit dopo che la 
questure "e veve obleát don Masotti a fermá il so gjornál e 
a siará barache e buratins. Cun discrezion, il prefet j veve 
fat intindi al vescul che zaromai al jere rivat il moment di 

disfredáur il cjáf a di chei predis che lu vevin un tic masse 
cjalt. Senze scandul, bensintint, ma une volte par simpri; e 
parcè che il prelát no la cjapas sot gjambe, al veve fat meti 
un trafilet sul “Popolo del Friuli”, indula che, framiez dal 
discòrs di “Dio, Patria e Famiglia", al saltave für un avis 
par cui ch'al veve voi par lei e orele par intindi. Che il ve- 
scul lu fases vulintir o cuintri volontát, no si pó di. Fato 
sta che, massime tés foraniis, al veve stát dut un messe- 
dament, ma bielplanchin e senze bacan. 


Ven a stáj ch'al jere bielzà passát un an di quanche il 
guviar talian si jere metüt dacordo cul pape. E par cum- 
binazion l'aniversari de firme dai “Patti Lateranensi" al 
colave juste la domenie dopo de partenze di don Tarcisio. 
Se un an prin il geometra Gubian si jere lassade scjampà 
l'ocasion, cumò al veve parecjade l'““adunata” une setemane 
prin, molant atòr i siei tirepiz. Al veve stát ancje a Udin, 
par ciri di cunvinzi a jessi presint nujechemancul che il fe- 
derál in persone. Par dile dute, lui, il federal, no lu veve 
nancje viodüt, ma j vevin imprometüt instes che qualchidun 
lu varessin mandat-su. Sigür di ché bande, ancje se nol jere 
content daldut, il segretari al jere tornát in pais, e prin di 
dut al veve convocát il marasiál dai carbinirs. Podopo 'e 
jere vignude la volte de mestre tetone e, infin, si jere pre- 
sentát di persone in canoniche, a fevelà cul plevan. 


In pais, dut chest cori e tarmenási, no vevin scumbussu- 
lat cui sa trop il “tran-tran” di ogni di, ancje se dutis che- 
stis fiestis, ai sorestanz, no ur lavin propit jù. An’ vevin 
discorüt une sere, te biblioteche dal cont, dopo cene, intant 
che lis feminis si contavin i petez in tinel. 

"So metin in cont dutis lis oris... — al veve rugnát il 
nodar, supant il café, — ...chestis adunadis nus cóstin un 
voli dal cjaf!” 

"Eh, si! — al veve suspirát il spezziár, rimirant la cinise 
dal “Virginia” che j veve ufiárt il cont. — 'O ài tiradis lis 
somis juste la setemane passade, e nol é di stà masse le- 
gris.” 

Po al veve sgurlade la cinise e al veve zontát, cjalant atòr 
come a domanda conferme: 

“Darest nol è pussibil nancje metisi cuintri...” 

“Ce cuintri e cuintri! Ca si trate di ficjájal tal cjáf a di 
chel... — e cussi sbotant, il nodár al veve strucjadis quatri 
gotis di cafè su la golarine. — Eco-ca! Une golarine ruvi- 
nade! Je metares in cont a chel-la!” 

“Mighe fazzil... — Il spezziar al sgurlave il cjáf. — Se no 
j à zovade la figure ch'al à fate cu la pescje...” 

“Al covente metilu in rie. Infin, culi, nol é lui ch'al co- 
mande." 

"Nol é dite, massime cumó che Mussolini si é metüt da- 
cordo cun Santa Romana Chiesa...!” 

Il cont al scoltave e al soflave cuintri dal sufit il fun dal 


sigar. 
"Santa romana chiesa? — al jere saltát-su il nodar, ros 
in muse. — Ur dares ben jo a di chei predezzaz! «Libero 


stato in libera chiesa», altri che fotis!" 

E il spezziár, pront: 

"Di quant in ca, siór nodár, lui isal dacordo cun Cavour? 
No jerial masse compagnon cun chel scjaldinós di Gari- 
baldi?" 

Il nodár, tocját tal “punto dolens", al veve fat un salt su 
la poltrone e dut ruan, ch'al semeave ch'al ves di scjafojasi, 
al veve tacade una filipiche che no finive plui. Cuissà trop 
ch'a saressin làz indevant a ticási, se il cont, jevant la man 
blancje, nol ves dite: 

"Signori miei, calma." 

Al veve zirát il voli, ch'al lusive di un lamp di cjoli-vie, 
su lis musis dai doi e al veve ripiát, cun ande indolente: 

“Ragioniamo. lo dico, né con né contro. Il nostro geo- 
metra vuol divertirsi con il suo teatro dei burattini? Bene, 
lasciamolo fare. Si, lo so, le ore perdute, le sovvenzoni al 
partito... Poca cosa, diciamo la verità. Del resto un certo 
prezzo bisogna pur pagarlo. Non dimentichiamoci dei patti 
colonici. Che ne sarebbe, oggi, della mezzadria? Resta co- 
munque il fatto che i contadini, magari non ci vogliono un 

gran bene, ma si fidano di noi. E noi di loro. Non certo 
del nostro geometra.” 

“Chest al é vér..." al veve bruntulat-su il nodar. 

“Il fascismo, signori miei, è estraneo al mondo friulano. 
I nostri contadini non lo capiscono e non lo capiranno mai. 
Lo subiscono, ecco tutto, né più né meno di come accet- 
tano una disgrazia o una malattia.” 

Ma il nodár al sgurlave il cjàf pòc persuadüt. 

“No dis di nò, siòr cont, ma chel tipo-là al smicje a lis 
nestris tiaris.” 

Cheste volte il cont al veve riduzzát. 

“Lo lasci guardare, amico mio. Può darsi che a lungo 
andare gli brucino gli occhi. Ad ogni modo il partito è in 
grado di offrirgli le soddisfazioni che cerca. Altrove, natu- 
ralmente. Basterà parlarne a chi di dovere. Bene: un bic- 
chierino di liquore, signori miei?” 

Dal sigür, in chel moment, il geometra Gubian al dur- 
mive pacific tal so jet, magari insumiansi di “folle oceani- 
che” ch'a scoltavin un so discórs in-t-une place senze 
cunfin. Paraltri, tra siun e realtát, "e coreve une qualchi 
diferenze, ma il geometra — magari blestemant cuintri dal 
“popolo bue” — nol molave e ta chei dis al saltave di ca e 
di là tant che un zupet, parcè che dut al fos parecját a 
puntin. Il so cruzzi plui grant al jere che, parvie de sta- 
gjon, il plevan nol veve sintudis resons di fà la “messa al 
campo”. E si che lui al veve bielzà sielgjút il puest. Natu- 
ralmentri nol podeve mancja il coro, e cussi, par dute la 
setemane, Firmato al veve scugnüt molà sudut e cori a 
provis. 

Il frèt, ta chel més di fevrar, nol perdonave. Lant-su viars 
la place, Firmato al slitiave su la strade inglazzade, invo- 
luzzát in-t-une siarpone che j veve gugjade só mari, disfant 
sbrendui di mais e di mautis, che dal sigür a' vignivin de 
vile dal cont. Firmato s'al veve imagjnát e sul prin nol veve 
volòt savént, tirant für la scuse che j becave la muse. Par là 
a provis al vares scugnüt passá devant de vile: invessit la 
slungjave pai orz. Al saveve che Alde "e veve domandát di 

lui e ancje il cont. Dut chest imberdei al veve zovát dome 
che a inmusoná il frut, che nol cjatave padin nancje tal 
cjant. Ansit, ogni tant al scjampave-vie cul pinsir e al 
piardeve il timp. Ma no jere dute colpe dal savoltament. 
Une buine responsabilitát la veve ancje la criure de sale. 
Ancje se ognidun al puartave cun sé un zoc, la stue — 
impiade dome che tal moment dés provis — no rivave ni 
póc ni trop a rompi la glazzadure di chel stanzon. Sichè, 
la púare mularie "e tirave für une vôs cussì uicante, ch'al 
semeave il sgrisulá dal diamant cuintri di un veri. Ognitant 
il mestri al scugnive ordená une pause, e alore il trop si 
butave intór de stue; e jú comedonadis par ficjási plui 
dongje pussibil. 

Par furtune só, Firmato nol pative i polez. Furtune 
pardabon, che squasi duc' i fruz dal pais ju vevin grues tant 
che coculis; e daspes si spacavin, massime tal cjalt; e alore, 
tra bujór e dolór, al jere di dá-fúr di mat. Plui di duc’, tal 
coro, al cainave Checo, un cracul di frut, bielzà sui tredis 
agns, ma cussì curt di gjambe che lu clamavin “Checo 
Gjambete". Ma, par cuintri, al veve dós mans tant che dós 
palis, e fuartis, che squasi squasi al pleave une palanche cui 
déz. E ancje la vós no jere dimancul. Difat il mestri al veve 
scugnüt metilu cui baritonos, te ultime file. Siché Checo al 
jere obleát a montá parsore di un scagnut par jessi a pari 
cun che altris, e chel scagnut s'al strassinave simpri daúr, 
sot dal bras. Parvie dai polez, al veve lis mans involuzzadis 
in qualchi pezzot di lin e ficjadis dentri di un par di guan- 
tons di lane. Co al scugnive gjaváju par lavorá, alore si 
ch'al viodeve dutis lis stelis dal firmament. Ma lui al 
strenzeve i dinc' e al cirive di butále in ridi. Ni plui ni 
mancul di dut ce che j sucedeve. E la só ridade fonde, che 
j sparnizzave la muse di grispis e di grisputis, 'e meteve in 
ligrie duc' chei che la scoltavin. Firmato si compagnave 
vulintir cun lui dopo dés provis. A' cjaminavin in companie 
par un tocut, fintremai la crosere de latarie, che Checo al 
cjapave la strade de Mote, luncvie dai cjamps, tal miez dés 

tiaris dal nodár. Il discòrs su don Tarcisio lu veve sco- 
menzat Checo, propit la vilie de adunade. 

“Jo no ai capide une robe, — al veve tacát cun vós di 
omp. — La fieste di doman ise parvie dal fassio o parcè 
che don Tarcisio al à scugnüt fa fagot?” 

Firmato no s'e spietave. Subit dopo, paraltri, al veve 
sintút come un muardon di rimuars: püar don Tarcisio, 
dismenteát di duc'. 

“Gno pari al dis che Gubian e il plevan a’ jerin dacordo 
di parálu-vie. Ur stave sul stomit a ducjidoi, par vie de pu- 
litiche. Dal sigür cumó il plevan lu fasaran monsignór. Po- 
scrodi!” 

Ma nol veve ancjemò finit di fevelá, che al veve tacát a 
riduzza malin. Al veve pojât il scagnut tal miez de strade 
e cun ché istesse ande d'impuartanze dal plevan, quanch'al 
montave sul pulpit, al veve pojáz i piz li-parsore, senze 
dismenteasi, paraltri, di stramotá l'estri e di tirá-su la ga- 
bane. Di là-adalt al veve tacát: 

"Frateli! — La vós 'e rontonave tal cidin de strade: bi- 
liose, tà] e qual di ché dal predi. — Frateli, ascoltate la 
voce del vostro pastore!” 

Cun-t-une polse, par vé il timp di sgrasajá e di spudicjá, 
Checo al remenave la barete tant ch'e fos il quadrát e al 
voglonave atór cun voi di füc. A conclusion di cheste pan- 
tomime, sglonfant la muse, al veve ripiát cun vós di ton: 

"Non vi inacorgete che il baratro del inferno si spalanca 
sotto i vostri piedi? Danati, pecatori, cancars e pedoi! Eco 
cosa siete!” 

L'eco al spandeve lis peraulis dulintór. 

"Indove sono i quartesi de la biava, del formento e del 
orzo? Il cjast del vostro parroco é vuoto e cosi anche la 
cantina, che non pendola neanche una sopressa.” 

A chest pont culi Checo al veve scugnút tirà il flat, ancje 
parvie dal fat che j vignive-su pal sgrasajár un tuf di ridi. 
Propit par chest no si jere intaját che il mulinár, cun ché 


só ande di gjesuit, al vignive dongje cun-t-une muse che no 
imprometeve nuje di bon. 

“Ah, mostro di un «Gjambete»!” e cussi berlant al veve 
grampát Checo pés spalis e lu sgurlave tant che un ramaz. 

Il prin istint di Firmato al jere stát chel di scjampá, ma 
un altri sintiment, plui fuart dal prin, lu veve tratignüt sul 
puest a sostigni il so compagn. 

"Eretic! Ancje tü come to nono. O' sés une razzate senze 
Diu e senze Madone! Ah, no sta crodi. Cumò o' fasin i 
conz une volte par simpri. Moviti ca dal plevan!” 

E intant ch'al businave e al spudave bave, al cirive di 
strassina Checo viars la canoniche. A cheste viste Firmato, 
cu la pore che j siarave il sgrasajar, si jere picjat intòr de 
jachete dal mulinàr. A l'omp no j veve mancját nujaltri 
par butálu für de grazie di Diu. Cun-t-une sgurlade al veve 
cirüt di deliberási, ma dato che il frut nol molave e ansit, 
slitiant su la glazze, al jere pericul di plombá duc’ partiare, 
al veve voltát-vie un brut scufiot: 

“Molimi, bastart!” 

Che lu ves fat di proposit o dome parcè ch'al jere spau- 
rit, fato sta che Checo al veve grampat un pols dal mulinár 
cu la tenae di une dés sòs manonis. Diu nus deliberi! 
L'omp al veve butát für un urli di fà trimà i mùrs. In-t-un 
moment si jerin impiáz i balcons li-atór, ma co la int 'e jere 
rivade su la strade, `e veve dome che viodüt il mulinar 
scrufuját e dós ombris ch'a talpetavin tal scür. 

XVII 


A Firmato no j coventave nujaltri par sintisi plui flap di 
un pezzot. Masse robis a' jerin coladis intór di lui in póc 
timp. E cumò al scugnive frontá doi avignimenz ch'a vevin 
finit di scanálu daldut: ven a staj il discórs di Gubian 
cuintri di don Tarcisio e il cjastic, a fuarze di bachetadis tés 
gjambis, difazze dal coro e dal plevan. 

Intant che lu bastonavin, Firmato al veve cirüt di tigni 
duris lis lagrimis, come ch'al veve fat Checo, che ansit, al 
veve sopuartat la punizion cun-t-un riduzzà di dispriesi. 
Invezzit lui si jere butát a vai e a lamentasi tant che un 
frutin, ma plui pe umiliazion che pal dolór. E par cheste 
reson-culi, apene finide la batude, al jere lòt a paràsi in-t-un 
cjanton, a sanglozá cui dinc’ strenz. 

Si pó crodi se la gnove no veve fat il zir dal pais. Ma 
sei Firmato sei Checo no si spietavin dal sigür che qual- 
chidun si moves in difese. Par dile dute, Checo lis veve 
cjapadis ancje di so pari, cu la scorie, e Firmato in” veve 
sintudis di ogni colòr de bande di sò mari. Il frut al vares 
podüt demostra che lui al centrave pòc o nuje; invessit, 
dopo di chel cjastic barbar, si jere siarát in-t-un zito dür e 
nancje Mariane no j veve gjavade di bocje une peraule. 
Alde "e jere lade dongje cu lis lagrimis tai voi a viodi i niz 
che j segnavin lis gjambis, ma lui la veve slontanade cun 
redrosez. 

"Lasse stà chel bintar, — ’e veve bruntulát Mariane. — 
A faj la barbe al mus si piart lissie e savon." 

Ma la püare Alde no si dave padin. Dut chest, paraltri, 
al jere vignüt dopo de adunade, ancje se ta ché di-là, la 
manazze dal cjastic 'e jere bielzà parajar. Difat ta ché 
istesse matine, co il segretari al veve fate la riviste al coro, 
lis peraulis no vevin lassát previodi nuje di bon. 

“So...! — al veve tacát Gubian. — So che due di voialtri, 
ieri di sera, hanno avuto la sfrontatezza di sbefegjare il si- 
gnor parroco con schiamazzi indegni dell'Italia fassista! 
Ebene...” 

E culi il segretari al veve fate une polse par cjalá, cun 
voi di azzál, la mularie spauride: 

“Ebene, io vi dico che costoro avranno una punizione 
esemplare! Come che abiamo spezzato la schiena alla 
marmaglia soversiva, cosi noi schianteremo chi osera in- 
frangere la legge del ordine e de la disiplina!” 

Si pò pensási cun ce cür che Firmato si jere inviát in 
glesie, intropát tal coro ch'al marcjave al cjant di “Giovi- 
nezza”. Une volte dentri, biel ch'e lave indevant la messe, 
al veve vude ocasion di sgambiá dós peraulis cun Checo. 

“Astu sintüt Gubian? Ce pensistu che nus fasaran?” 

Checo al veve tiradis-su lis spalis. 

“Uiscjadis, po!” al veve malinát un pandolo. 

A une messe come cheste il país nol jere usát dal sigür, 
siché plui di qualchidun al jere tornát in glesie plui sul tart, 
a la sò messe solite, cu la cunvinzion che cheste-ca, cun dut 
il cancan di divisis, di galiardez, di "attenti" e di "riposo", 
no ves nissun valór. Se nodar e spezziár a” jerin presinz cun 
dute la famee, il siór cont al veve fat savé che ta ché do- 
menie-culi al scugnive jessi a Vignesie, insieme *'alla con- 
sorte e ai figlioli", par une cunvigne di dut il cjasát. Gubian 
al veve scugnüt gloti la delusion che, in ogni mt, j jere 
restade sul stomit. Ma cheste istesse delusion 'e jere deven- 
tade fote co si veve cjatát difazze dal representant dal fassio 
di Udin, ven a staj il segretari dal “Dopolavoro postele- 
grafonici”, spedit-su tal ultin moment, setát dentri di une 
divise gnove resinte e cui piz induliáz parvie dai stivai. Si 
rive a capi, alore, dut il tuessin che Gubian al veve su la 
lenghe, quanch'al veve tacát il discórs, dopo di vé tentát, 
dibant, di cunvinzi chel di Udin a di almancul une pe- 
raule. 

Sul prinzipi al jere stát avonde judiziós, ancje se la bile 
j bulive dentri; ma cul là indevant nol jere plui stát bon di 

controlasi. Al jere vignüt für didut e dato che cun qual- 
chidun al veve pür di cjapáse, al veve strucját dut il tuessin 
cuintri dal poar don Tarcisio. La int intropade te sale dal 
plevan je jere restade, a scoltà un discórs cussì für dai dinc’, 
e ancje il plevan, sintát sul palc, sot dés bandieris taliane e 
dal pape, al veve mostrát segn di malcujetezze, sgrasajant 
simpri plui afuart. 

Ma a cui che lis peraulis di Gubian j strizzavin il cür, al 
jere Firmato, bielzà sotsore parvie dal cjastic imprometüt. 
Dome che sul misdi, co la cerimonie 'e jere muarte dibes- 
sole, Firmato si jere impensát dal quadernut di don Tarci- 
sio, e alore al veve tacát a cori su pe strade glazzade, e 
subit dopogustat si jere ritirát in-t-un cjanton de stale, cul 
quadernut platát tal sen. Cun ce emozion ch'al veve vol- 
tadis lis pagjnis, une a une. Cui sa trop timp ch'al sares stát 
siarát là dentri, se só mari, cu la muse de Madone dai siet 
dolórs, no lu ves clamât, che lu spietavin in canoniche cun 
dut il coro. Firmato al jere deventát blanc, ma nol veve 
olsat di viarzi bocje. Trimant, al veve platát il quadernut 
in-t-une fressure di múr e si jere presentát su la puarte. Tal 
curtil lu spietavin doi tirepis di Gubian. 

La storie dal cjastic 'e jere rivade ancje in orele dal cont. 
Al veve spedide Alde su, a cjase di Firmato. La femine "e 
jere rivade di sere, dopocene. Firmato al jere daür a fini i 
compis e al pendolave di siun. La viste di Alde lu veve 
dismot. Sul moment Mariane 'e veve cjapát un spac. 

“Cujetiti, Mariane... — "e veve dite Alde cun chel so ridi 
dolz. — Al é bon segn che il siór cont al intindi fevelá cun 
Firmato. Tu sás ch'al à passion pal frut. Se lu clame, al ül 
di ch'al à alc iniment par lui." 

Firmato al veve sbassát il cjáf a mút di cjastron. 

“Jo no ven,” al veve rugnát. 

“Ma nò, nini, ce crodistu? Mighe cumò... No viodistu 
ch'al é scúr? Doman, dopogustat.” 

A chest pont-culi 'e jere sbotade Mariane: 

"Dipo, galantom,, no'nd'astu vòt avonde? E po, isal 

chel-ca il mòt di rispuindij a Alde? Jeve inpins e domande 
perdon." 

“Ma nó, lasse sti...” la preave Alde cul cúr sglonf. 

“Ce lasse stá! Di un póc di timp in ca al é deventát plui 
salvadi di simpri.” 

Intant Firmato si jere tirát dongje de puarte e di sburide 
al jere scjampát-für, berlant pal curtil: 

“No voi, no voi, nancje se tu mi copis!” 

Invessit la di dopo, puntuál, si jere presentát in vile. Al 
jere un piezzut che Alde lu spietave sul sojár de cusine. 

“Mancumál che tu sés rivát. Jentre, jentre, nini." 

A cjatási te cusinone che tantis voltis al jere stát in con- 
templazion di Alde, a Firmato j jere vignüt-su il marum 
un'altre volte, tant che nol veve nancje saludát Santin. 

“Gjave, gjave la siarpe..." 'e spesseave a murmuráj Alde, 
biel che lu guidave viars le biblioteche. Il cont al jere sintat 
in poltrone e al leieve il gjornal. 

“Siorie, ch'al perdoni...” 

Alde, in bore, `e sbruntave indevant Firmato. 

“Al è ca Firmato, siorie.” 

Cheste volte il cont al veve molát il gjornál. 

“Bene. Vieni avanti.” 

Al veve squadrát Firmato, inmumiotát devant di lui. 

“Fatti vedere, giovanotto. Tu, Alda, puoi andare, se 
vuoi.” 

“Eccoci qua, — al veve ripiát l'omp, co Alde, dopo di 
vé cjarinát il frut sui cjavei, `e jere jessude. — Sai perché 
ho voluto vederti?” 

Firmato al veve fat di si cul cjáf. 

“Non ho capito bene.” 

“Sioriesi...” al veve rugnát il frut. 

“Come?” 

“Sissignòr...” 

“Cosi va meglio.” 

Si veve fat contá, par fil e par segn, dut ce ch'al jere 
sucedüt, scomenzant di bielprinzipi, e al scoltave soflant 
bielplanchin il fun dal sigar. Par so cont Firmato nol veve 

strazzadis plui peraulis di chés ch'a coventavin, ancje se il 
fevelà par talian j veve fate vigni la pivide. Infin al jere 
restát mut e dûr. 

“Non sei stato prodigo, ma ho capito, — al veve co- 
mentat il cont cun ande di tizzá. — Vedo che sulle gambe 
ti è rimasto un buon ricordo. Non mi pare, peró, che tu 
c'entrassi molto in questa faccenda. Come mai non hai 
parlato? È probabile che ti saresti risparmiato un po’ di 
vesciche.” 

Firmato al veve menât il cjáf, bruntulant fra i dinc’: 

“No crôt...” 

“Che intendi dire? — Cumò il cont al riduzzave com- 
plasût, ma al continuave a stuzziâlu di bielproposit. — Che 
ti avrebbero comunque bastonato? Allora non hai taciuto 
per solidarietà con il tuo compagno?” 

Nol veve nancje finît di fevelâ, che Firmato al jere sal- 
tât-su tant che un gjalut: 

“Jo no soi un spion!” 

Subit dopo al veve fat un salt undaûr, stramit. Ma la 
provocazion dal cont j veve mot il rusin ch'al covave cuintri 
di lui. Sichè nol veye podüt viodi il lamp di amirazion ch'al 
veve lusignát tai voi dal omp. 

“Calma, Calma! — e il cont al rideve cun gust. — Non 
ho mai pensato una cosa del genere.” 

J veve soflat su la muse un tuf di fun azurin. 

“Meno male che i miei contadini non hanno il tuo ca- 
rattere! — Po, deventát seriòs, al veve zontát: — Ti inte- 
ressa ancora quel libro di viaggi? Immagino ricorderai quale 
intendo...” 

Cjapát cussi, a tradiment, Firmato lu veve cjalát in for- 
sit. 

“Parlo sul serio. — E intant ch'al fevelave, il cont al veve 
tiràt-jù de scanzie chest famós libri. — Ecco qua. Potrai 
leggerlo con calma. Non qui dentro, naturalmente. Alda 
saprà trovarti un posticino tranquillo, vicino alla cucina." 

Cun-t-un moto lizér al veve dat un tiron al cordon dal 
campanel. 

“Se dopo vorrai leggere ancora, non avrai altro imba- 
razzo che la scelta. Bastera che me lo chieda. E adesso vieni 
qui.” 

Firmato lu uatave di sot in su, sotsore parvie di sinti- 
menz diviarz, ch'a fasevin barufe fra di lòr. Al veve slung- 
jade la man a cjapá il libri ed invessit si jere cjatát su la 
palme un lustri aquilin d'arint. Alde, jentrant, lu veve vio- 
dit ancjemó cun man e bocje viartis, e il cont ch'al riduz- 
zave. 

“Oh, siór cont...” "e veve murmuját cun-t-une note fonde 
te vòs. 

Il cont al veve dade une spacade di spalis, ma a Firmato 
no j jere scjampát il fat che, cu la scuse dal libri, l'omp si 
jere tirát dongje di Alde e la veve cjarezzade su la schene. 
Nol coventave nujaltri par savoltá il frut. Al veve rungát 
un “graziis” insomp dal sgrasajár e al veve ziradis lis spalis 
a duc’. 3 

"Vedi un po' di trovargli una stanzetta dove possa leg- 
gere in pace," al veve dite il cont, intant che Firmato al 
jesseve. 

Alde 'e jere in glorie. 

“Astu viodüt ce omp, ah, nini? Un siór, in dut e par dut. 
Oh, Firmato! 'O soi une vore contente par té." 

Fevelant lu veve strenzüt cuintri di sé, ma il frut al veve 
slontanáz di brut i braz di jê. 

"No sta tocjami!” 

Se j vessin molát un pugn a tradiment, Alde no vares 
sintút plui mal. A colp i siei voi si jerin jempláz di lagrimis. 
Firmato la uatave cun rife, ingrumát cuintri dal mùr. 

“Ma parce, Firmato?” 

Il dolór di Alde al jere font e al trimave dentri de vòs. 

“Alè un piez che mi soi inacuarte che tú no tu mi vuelis 
plui ben come prin. Ma parcè? Ce ti ajo fat a ti?” 

A colp Firmato si jere zirát cuintri dal múr, e al stave 


cussi, dür tant che un clap. lb CA 
“Tu scùgnis dimi ce che tu às cuintri di mè, nini. — Lu 

preave cu la vós e cui motos de man. — No pues restá 
cussi... Ven ca-dentri, ti prei." 

E intant 'e veve viarte la puarte di un stanzinut. Firmato 
al vares volüt cori-vie, epür no si moveve, come se dut il 
marum ch'al veve dentri di sé, al fos un pés che lu inclau- 
dave sul puest. Al jere jentrát tal stanzin strassinant i piz. 
La lüs de barconele 'e ploveve partraviarz su Alde e j se- 
gnave di ombris la muse disfate di lagrimis. Firmato si jere 
tirát insomp. 

“Oh, Firmato. Tu mi às strapassát il cür. Parcè? No ti 
ài mai fat nuje di mal. 'O ài parfin rimuars di vé trascurat 
gno fi par stá daúr di té... Rispuindimi, Firmato.” 

Ma il frut al taseve, blanc in muse. 

* Ma se duc' ti vuelin ben... Tó mari, jo, Santin... Parfin 
il siór cont..." 

“Divueli ch'al muris!" 

Lis peraulis a' jerin vignudis-für insieme cun-t-un grop di 
lagrimis, lassant Alde instupidide e senze flat. 

"Si, si! — Cumò Firmato al sbrocave dut il rusin e il 
patiment ingrumáz par tant timp. — Lu odei... E ancje tè. 
No pues vioditi!” 

Inmatunide, cul cür a tocs, Alde ’e scoltave chés peraulis 
plui grandis dal frut che lis berlave. 

“Us ài viodüz! Tu, tu..." 

Nol cjatave plui ni vós ni peraulis, e alore si jere butát 
cuintri di jé, cun pugns sui braz, su lis spalis, sui flancs, 
intant che la rabie lu sgurlave dut e j faseve cori sgrisui 
luncvie de schene e de panze. La pestave, e al sintive cressi 
la smanie bielzà provade la prime volte, lassú sul ronc; si- 
ché i pugns a’ jerin deventàz cjarinadis smaniosis sul pet 
plen e salt. Par un moment Alde no veve capit nuje, ma a 
sinti chés mans che la cirivin sot dal corpet, 'e veve fat un 
pas indaúr. 


e ARIE Ah, Diu!” Lu cjalave sberlufide e contra- 
fate. 


Firmato al jere scjampàt-vie cul cùr in gole e cu la ver- 
gogne che j tajave il respîr. Lis cinc liris lis veve butadis 
su la taule de cusine, apene jentràt in cjase. 

XVIII 


Di quanche don Tarcisio al jere partit par simpri, Fir- 
mato al lave in glesie mancul ch'al podeve. A messe si, ogni 
domenie, come duc', magari sbruntat di sò mari che j bu- 
sinave. O si nó cul coro, tés fiestis grandis. Il gnúf capelan, 
don Anacleto, al veve cirüt di tirálu dentri te Azion cato- 
liche, ma Firmato al veve dite di nó. Parfin Santin, stuzziat 
dal capelan, al veve cirüt di convinzilu, e smicjant di voli j 
veve sunsurát che ancje Elide 'e jere tal trop. Il nó al jere 
restat instes. Ansit, dut chest al veve rinfuarzade la decision 
di Firmato. Si compagnave simpri plui vulintir cun Checo, 
e dal sigür lis bachetadis patidis insieme a' vevin fat di 
malte a cheste amicizie. 

Nancje a Checo no j pocave masse di la in glesie e al 
cjapave messe dome quanche lu strassinave so pari. Fato 
sta che cul pari 'e jere dute une lote, e ancje sò mari no la 
finive mai di bruntulá. Cui che lu difindeve, al jere il nono, 
zaromai vieli e pitost imbambinit, ma di lui si discoreve 
tant che di un diaulat che a disevot agns al jere scjampát 
cun Garibaldi, dopo di une barufone cul plevan dinchevol- 
te, no si sa ben parvie di ce quistion. Firmato lu veve co- 
gnossüt a cjase di Checo, ma il vieli lu veve deludüt, parcé 
che si jere cjatát devant un omenut striminzit, ch'al fevelave 
für di cjáf e ch'al berlave di un continuo che j dessin di 
mangjá. In famee al cjatave da di cun duc', für che cun 
Checo, e in só companie al veve chei pós momenz di lusór, 
salacór parvie che il nevót j puartave simpri, e di scuindon, 
alc di mangjà o che lu stuzziave a contá di quanch'al jere 
cun Garibaldi, su pal Trentin, e dai austriacs, ch'a scjam- 
pavin cui piz tal cul, e dés fantatis di chés bandis, blancjis 
e rossis tant che sclopons. 

“An'vés patufadis avonde, vò nono, ah?” 

E il vieli al riduzzave e al faseve cu la man un sest une 
vore clar. Chei discòrs su lis frutatis a Firmato j metevin 
intòr gole e pore insieme, e s'al rideve ai sproposiz dal vieli, 
al jere plui par no displasé al so ami che par vere ligrie. 


Però il pinsir j restave plantát tal zarneli tant che une spine 
tal dét. Pa la quál, une domenie dopodimisdi, al veve do- 
mandat di brut: 

“Cognossistu Elide?” 

"Elide? Elide cui?" 

“Ché biondute che je simpri cun Gjenio e cun San- 
tin..." 

Checo al veve tacát a ridi: 

“Intindistu ché frutine di scune-li?” 

Firmato al veve glotòt prin di ripia: 

“Santin mi à cunfidat che... Si, insumis... ch'e tire-su lis 
cotulis...” 

Cheste volte Checo al veve dat-fòr in-t-une grande ri- 
dade. 

“Ma dipo... — al tufave sujansi lis lagrimis. — In ce 
mont vivistu? Se no a nancje stamp di scjpule!” 

Firmato lu cjalave imbambinit e nol saveve cemút cjapà 
chel ridi. Al jere stát bon dome che di domandá: 

“Ce intindistu?" 

Sul moment Checo al jere par rispuindi cun-t-une altre 
sbacanade. Invessit, a colp, lu veve infissát cun voli lustri. 

“Ven cun mè, — al veve soflát. — S'o varin furtune, tu 
viodarás alc che ti fasarà saltá für i voi dal cjáf." 

E senze zontá nujaltri, al veve tacade la corse, cun Fir- 
mato che j lave daür instupidit. Dongje di un boscut si jere 
fermát, fasint segn al so ami di tasé e di scrufujási. 

"Viodistu-là? — j veve murmuját, segnant lis plantis a 
dét. — Un pár di voltis 'o ài lampát Meni Franzolin che 
si platave là-dentri cu la só murose. Tu puedis inpensáti a 
ce fa!” 

Firmato al veve dite di si, ma tal zarviel al veve dut un 
mismas e, tai muscui, dute une trimarole. 

“Anin,” al veve dite Checo in chel, cu la gole stampade 
su la muse. 

Si jerin tiráz dongje dal boscut, cidins cidins. Lis plantis 
a' jerin vistudis di un vert tenar e slusint. Sot di chés ra- 
mazzis si sintive dome che il cisicá dai ucei e il murmui dés 
fueis. I doi a’ làvin indevant bielplanchin, ben atenz a pojá 
il pit: Checo devant, cu la muse tirade e Firmato daür, tant 
che un cjanut. A” vevin torzeát almancul un quart d'ore 
prin che Checo si decides di rindisi. 

"No son mighe vignúz!” al veve bruntulát cun stizze. 

Firmato, in cür so, al veve trat un suspiron. A Checo 
no j voleve trop parcé che j passas-vie ogni fote. Sichè al 
veve tacát a ridi e a smicjá di voli: 

“Nus an freáz... Poben, ur fasarin la tire un'altre volte." 

Ridint e mateant si jerin inviáz luncvie pal boscut, cu 
l'intenzion di rivà di ché altre bande, su la Maline, in-t-un 
lüc cognossüt di Checo, che si slargjave une pozze clare, 
plene di trutis. Il soreli al cucave a momenz jenfri dal fue- 
am novel e al zujave cu la sacume dai doi fantazzins ch'a 
làvin indevant nasant il bonodór de tiare frescje. Dut in-t- 
un moment Checo si jere blocát, ret e dür tant che un cjan 
in ferme. A l'interogazion mute di Firmato al veve ri- 
spuindüt cun-t-un sest de man. A” jerin restáz cussi par 
un pocut. Podopo Checo al veve mot qualchi pas, planchin 
e cidin, fintremai un baraz. Culi al veve tacát a cucá. Co 
si jere voltát de bande di Firmato, a fáj di moto di tirasi 
dongje, al veve la muse in bore. Apene scrufuját, Firmato 
nol veve viodüt nuje. Dome al sintive sfladá e murmujá, e 
un gran remenament. Ma co al veve tirat di bande un par 
di bachetis, alore al jere restát senze flat: dós formis si 
remenavin e si tombolavin partiare. Tant che in tal lusór 
di un lamp al veve lumát il cuarp blanc de femine, distirade 
cui braz alarc, prin che l'ombre dal mascjo la taponas 
un'altre volte. 

Nol jere stát bon di resisti e cun-t-un salt al jere scjam- 
pát-vie, in-t-un gran cricá di ramazzis e di fueis. Par trop 
timp ch'al ves corût in cheste maniere, nol vares savût dilu. 

Dal sigür al saveve dome che si jere fermát cul cúr che j 
bateve tai timplis. Butát in sinton, al cirive di meti un tic 
in ordin tai siei pinsirs, ma la vision di chel cuarp di femine 
j tornave simpri devant. 

“O tu sés stupit o tu sés deventát mat!” 

Checo, cui voi für dal cjáf, al sfladave parsore di lui. 

“No sastu che se Meni s'intajave, nus faseve a bocons?" 

Si jere sintat dongje dal compagn, tufant, e intant si su- 
jave il sudór che j riave la muse. 

“Fjuu! Ce spetacul! — al veve soflát. — Mi à gjavát il 
flàt." 

Ma Firmato al veve siaràz i voi e al spesseave a sgurlá 
il cjâf, par ciri di discancelà ogni memorie. Il moto no j 
jere scjampát a Checo. 

“Dipo, ce ti vegnjal-su cumó?" 

Lu cjalave cun ande di maravee. Paraltri, dopo un mo- 
ment, al veve zontát, fasint la muse di malizie: 

“No tu mi disarás mighe...? Ah, alore 'e je vere...? — Al 
veve dat-fùr in-t-une sbacanade. — L'ucelut al fas «cip- 
cip»!” 

“Pense par tè!” 

Checo lu veve cjalát ancjemó, ma cheste volte di seriòs. 

“Ben... — al veve barbotát. — Si capis che si reste pitost 
sotsore.” 

Lu veve pocát cun fa d'imbroi. 

“Però, dis la veretát, al valeve la pene." 

_Firmato no j veve rispuindút. Si jere tirát inpins, pinsi- 
rós. 

“Vino di là?" 

“Indula? Su la Maline?” 

“No, a cjase." 

Par torná indaür a' vevin fat un zir larc che nol finive 
plui. Sichè a’ jerin riváz ca di Checo tòr quatri, che bielzà 
il soreli al slungjave lis ombris. Si jerin saludáz tal curtil, 
framiez dés gjalinis che ur becotavin i piz. 

*Quand'si viodino?” al veve dite Checo. 

"No sai," al veve rispuindüt Firmato. 

“Doman?” 

‘’O soi a scuele e dopogustát 'o scuen lá sul ronc.” 

“Alore a provis?” 

“Come nuje.” 

Biel lant pe stradele, il pinsir di Firmato al vongolave di 
Elide a Alde e di Alde a la femine crote. La smanie, in 
prinzipi sbruntade indaür de pore, póc a póc si spandeve 
par dut il so cuarp. Il cuizzament, dentri dés braghessis, al 
deventave simpri mancul sopuartabil e j dave sgrusui 
luncvie de schene. Al veve scugnút sintasi partiare, pojat 
cuintri di un arbul, cu lis gjambis alarc. Ce che j sucedeve 
j dave gjonde, ma ancje lu spaurive, e cussi, cu la trimarole 
intòr, al veve slungjade la man o no la veve ritirade fin che, 
cun-t-une ultime spacade, la smanie no si jere cujetade 
daldut, lassanlu instupidit e plen di vergogne. Par no cjatasi 
muse cun muse cun Checo, al veve saltade la prove. Ni, 
mancul ancjemò, si jere fat vif de bande de vile. Il fat alè 
che j pareve di vé zaromai piardüt alc di biel e di dolz, 
come il prat, devant de vile, o i dopodimisdi cun don 
Tarcisio. 

A] veve bisugne di fevelant cun qualchidun ma nol saveve 
cun cui. “Ah, s'al fos ca don Tarcisio!" si ripeteve di un 
continuo. Al veve parfin cirüt la spiegazion dentri dal 
quadernut, ma senze risultát. Infin al veve decidüt di contá 
dut in confession. Tanben i fruz ju confessave il capelan, e 
chest fat culi j veve fat torná un pòc di cúr a Firmato. Ma 
ce delusion, co si jere visát che la confession no vignive 
sunsurade dentri tal confessional, cemüt ch'al usave don 
Tarcisio, ma pandude in sacrestie, in zenoglon sun-t-un 
bancut, dongje dal predi. A pensási di scugni rivelá il so 
segret ta chel stanzon, a Firmato j vignive mal. 

Al veve bielzà lassát passá devant di lui quatri o cinc di 
lór, senze vé la fuarze di jentrá. Al jere restát bon ultin, e 
salacór, se don Anacleto nol ves cucát su la puarte e no j 
ves fat di moto di spesseá, cui sa, come nuje, al sares tor- 
nat-vie. 

Don Anacleto al veve pòc o nuje dal so predecessòr. 

Adiriture, a diferenze di chel altri, al jere un bocon di omp, 
neri di cjavei e di pèl. Si viodeve che chest mistir di con- 
fessà i fruz no j lave masse. L'imberdei di Firmato al jere 
di tal fate, che s'inzopedave su lis peraulis e nol rivave a 
disgropa la lenghe. Infin, co don Anacleto al jere sul pont 
di parálu-vie malamentri, il grop al jere vignüt-für. Don 
Anacleto al veve dade une sustade e si jere zirát a colp 
viars di lui. 

“Ce astu dite?” 

“Che... Ch'o ài spiát doi morós ch'a fasevin... ch'a fase- 
vin robis...” 

Il pùar frut al glutive di un continuo. I voi di don Ana- 
cleto a' jerin deventáz dós boris. 

"Indulà? Quant? Cemùt? Cun cui?" 

Firmato al veve cirüt di parási, ma il capelan no j veve 
dat padin e cussi al veve scugnüt contáj un'altre volte dute 
la storie par fil e par segn. Al veve apene soflade la ultime 
peraule, che don Anacleto al veve tacade une filipiche di 
chés. Al berlave nancje che, devant di sè, al ves il diaul in 
persone invessit che un fantazzin di dodis agns. Infin lu 
veve grampát pès spalis e j veve domandát, ficjanij une 
voglonade ch'e semeave une stiletade: 

“Tu ti sés tocját, ah? Dis la veretat.” 

Firmato nol veve nancje fuarze di piulá. Si lassave sbati 
tant che un sac, stramit di fà dal. 

“Vergogne! Vergogne!” 

E cuissà trop alunc ch'al sares lòt indevant, se la perpetue 
no ves cucát su la puarte par visálu che il plevan lu cirive. 
“Va ben. Ma prin 'o ài di fini cun chest galantomp.” 

La perpetue 'e veve mostrade la bocje sdenteade in-t-un 
rinduzza malin: 

“Al è il fi de sclave. Fruz e diaui: gjambe e crazzule!” 

"Lait vó — al veve berlát don Anacleto. — 'O ven dal 
moment." 

Finalmentri al veve molade la spale di Firmato e lu veve 
obleát a inzenoglasi. Cun vós di orculat j veve dade la be- 

nedizion e ordenade la pinitinze. Ma prin di mola daldut, 
lu veve manazzat: 

“Ma no stá crodi. Cul Signór tu as ancjemò di siará i 
conz.” 

Co Firmato si jere inzenoglát par mastià i “Pater”, 
"Ave", “Gloria” che don Anacleto j veve cjamáz su la 
grope, la glesie 'e jere vuedie daldut. Ca e là, te mieze lüs, 
a' lusignavin i lumins flapoz di qualchi altár. Al jere un 
cidinór, che a Firmato j meteve intór un tic di sbigule. Ma 
al veve tignüt dür fintremai insomp de pinitinze. In cür so, 
paraltri, no j 'e veve perdonade a don Anacleto e mancul 
ancjemó a la perpetue. Cun chesc' sintimenz dentri di lui 
al jere jessút di glesie. L'ajar al jere garbin e lajú, indulà 
ch'al sflamiave l'ultin rifles dal soreli, la lüs 'e sacumave i 
braz dai morárs. Al jere come torná di un viaz tal cjalciut. 
Cumò si sintive lizér, e metüt in ligrie, al veve tacade la 
corse viars cjase só. Luncvie pe strade si jere fermát a di- 
scóri e a zujá cun qualchidun dai siei compagns dal coro 
e, pe prime volte dopo tant timp, al jere rivat fintremai al 
cancel de vile, scure cuintri da l'ultin lusór. Tant che il prát, 
darest, ch'al polsave cidin, e ca e là la lùs mulisite che si 
slargjave-für dai balcons, `e lassave colà qualchi magle zale. 
Al veve tornát a inviási, cjantuzzant a mieze vós la vilote 
che só mari j veve insegnát tés gnoz d'unviár, e che a lui j 
plaseve tant: 

“Montagnutis, montagnutis ribassaisi...” 

A cjase al veve cjatade Mariane cu la muse di piere e un 

sfuei plen di timbros in man. 

XIX 


Il marasiál dai carabinirs al veve volüt presentasi di per- 
sone, e no dome ca di Mariane, ma ancje in vile, parcé 
che un altri sfuei al jere par Alde. In vile, prin di dut, al 
veve domandát dal siór cont. Al jere jentrát te solite bi- 
blioteche indula ch'al polsave il solit odór di café e di si- 
gar. Il bati dai tacs e il salút militár j vevin pandút al cont 
che la quistion "e jere une vore seriose. 

“Dica pure, maresciallo, — al veve dite, jevansi inpins. 
— Immagino che non si tratti di una visita di cortesia.” 

"Infatti, — al veve rispuindüt pront il marasiál. — No, 
non fraintenda... É sempre un piacere... Voglio dire... Oh, 
non si tratta di questione personale. Mi € sembrato dove- 
roso mettere al corrente sua signoria prima di ogni altro. 
Dopotutto è coinvolta una sua domestica." 

Par no imberdeasi ancjemó di plui, al veve tirát für il 
famós sfuei e j al veve slungját al cont. Apene butát il voli, 
l'omp al jere deventát pinsirós. Ma si jere ripiát dal mo- 
ment. 

"Prima o poi c'era da aspettarselo.” 

A conferme e a comprension, il marasial al veve slargjaz 
i braz. Il cont nol veve piardüt altri timp e al veve tirat il 
cordon dal campanel. Alde 'e jere rivade di sburide, ma 
apene ch'e veve viodüt il marasiál, il riduzzà al jere muart 
sui siei lavris. 

*Non allarmarti. — al veve tacát subit il cont. — Pur- 
troppo è una faccenda spiacevole, ma tu c'entri soltanto 
come testimone." 

J veve slargját il stuet sot dai voi. 

“Tuo marito sarà processato in contumacia. C’è scritto 
qui. Mi dispiace." 

Alde "e cjalave come di un altri mont. 

“Hai inteso, Alda? Putroppo tuo marito si è messo con- 
tro le autorità. Tu mi capisci... Qui nessuno ha nulla contro 
di lui. Neppure il maresciallo. E un ordine del tribunale. 
Devi presentarti la settimana prossima." 

Póc a la volte, il significat dal sfuei e dés peraulis dal 
cont al jentrave tal zarneli di Alde e si spandeve vie vie par 
dutis lis sós venis. 

“Setimio...” "e veve dite a fil di lavris. 

Il cont la veve fate sintá te sò poltrone e stant che Alde 
'e tacave a jessi in angosse simpri di plui, la veve consolade 
miór ch'al podeve. Cirint d'inzolzi l'amár al veve clarit che 
"contumacia" no jere cui sa ce robone. Darest, dato che 
Setimio al jere vie da l'Italie, il judizi nol podeve fàj plui 
mál che jessi a remengo atór pal mont. Infin ancje par di- 
sberdeási dal marasial ch'al balinave, al veve concludùt: 

“Qualche cosa si farà. Non molto, data la situazione, ma 
almeno cercheremo di alleviare il tuo disagio. Questo sarà 
possibile, vero maresciallo?" 

Il gjendarme al veve slargjáz i braz un'altre volte: 

“Può darsi. Con qualche conoscenza... Chissà?" 

E cussi disint, al jere lòt indaür a cjassecül e al jere jes- 
süt. Al marasiál no j restave nujaltri ce fà che là-su, fin- 
tremai ca di Mariane, stant che cheste altre citazion 'e jere 
pal proces cuintri di Celso. Si spietave di scugni assisti a 
un'altre sene, ma si viót che nol cognosseve Mariane. In- 
tant, apene dentri, jé lu veve cjalát in stoz. Po 'e veve zirat 
e tornát a zirà il stuet, intant che une grispe s'infondave 
tal miez dai voi. 

“Ce vueljal di?” "`e veve tulugnát. 

“Eh, San Gennaro benedetto! — al veve suspirát il ma- 
rasiál. — Date qua.” 

J veve let l'avis senze cjalále in muse. 

"Avete capito? Siete chiamata a testimoniare al proces- 
so." al veve dite infin cun vós cristiane. 

“Testemonea? E di ce? Jo no sia nuje." 

*Come niente? Viveva con voi, no?" 

“E alore?” 

La vòs di sfide j veve fat capi al marasiál che la femine 
'e lave cjapade cu la pazienze. 

"Statemi a sentire, buona donna. Il vostro uomo sta nei 
guai. Guai seri. Reati contro lo Stato, mica sciocchezze. Il 
tribunale vi interrogherà, vorrà sapre della sua vita, della 
sua attività. Sta a voi chiarire che è stato... Come dire?... 
tirato dentro a sua insaputa... Che so! Ci siamo capiti?" 

Il marasiál al sudave. Mariane, de bande sò, lu veve cja- 
lat fis, passant l'olmade su ogni grispe de muse di lui. In- 
fin, cun vós che apene 'e trimave, 'e veve domandat: 

“Ano savüt indulà ch'al è?” 

“No. Verrà processato in contumacia. Come Settimio.” 

ZInyce2" 

“Senza la sua fisica presenza.” 

Su la muse di Mariane al jere calát un vél di maluserie. 
Si jere sintade rasint de taule e, par un moment, 'e veve 
mot lis mans senze cjatá la vós. Dopo, cul pinsir lontan, 
'e veve dite: 

“Bevjal un tai, siór marasial?” 

L'omp al vares olüt jessi mil miis lontan di li. Par che- 
ste reson al veve dite: 

"Vi conviene parlare con Alda. Puó darsi che il signor 
conte si interessi del vostro caso." 

Prin di spari tal curtil al veve zontát: 

“Il tribunale ha disposto che vi siano rimborsate le spese 
di viaggio. Passate da me per un anticipo." 

Cumò Mariane 'e jere dibessole difazze dal sfuei. A bo- 
cons, un disleát di chel altri, j vignivin iniment i momenz 
di quanche Celso al jere in cjase: la spacade dal zuf; la só 
ande di cjamina; il so mút di sintási a mangjá, dut ingru- 
mát sul palt. Ma massime la só zoventüt grameose. Di 
quanch'a fasevin l'amór, póc o nuje, squasi che chest fat- 
culi al fos un alc di plui. 

I agns ch'a jerin passáz j vevin insegnát a gloti ogni ri- 
cuart e a vivi dome che pal fi, dismenteant il so cuarp e il 
so dirit di vivi par sé. E cumò si visave che, in tant timp, 

par sè no veve mai vivüt e che simpri, te só vite, al jere 
stát alc ch'al veve pratindüt dut il so cúr, la sò volontát e 
la só fuarze. Ma no sintive nissun vai di cür, ch'al jere de- 
stin di ogni femine vivi te ombre dal omp, dai fis e de 
cjase. Epür 'e sintive che jé, paraltri, alc par sé istesse 'e 
veve vüt; e salacór — cussi 'e diseve — al jere par chest 
mutif che la só vite `e jere segnade come un calvari di di- 
sgraziis e di dolòr. In chel al jere rivát Firmato. Sul mo- 
ment il frut no si jere visát di nuje e ancjemò legri e im- 
borezzat parvie de corse, al veve berlát: 

“Mame, isal prontát di cene?" 

Mariane si jere jevade inpins e il sfuei al jere restát su 
la taule. 

“Astu stát a confessati?” 

Par un póc Mariane 'e veve remenáz cjaldirs e gamelis. 

“La setemane ch'e ven 'o scuen là a Vignesie.” 

“Indula?” 

“A Vignesie. Lei-ca.” 

“A Vignesie! Mi menistu ancje mè?” al veve dite Firmato 
bielza imborezzat, prin di meti il voli sul sfuei. 

Dopo al veve tirade-su une muse sberlufide. 

“Ce dal diaul ise cheste robe-ca?” 

“Parcè? No tu sas lei?” La vòs j vignive-fòr dure cuintri 
de só istesse volontát e si sares muardude la lenghe. 

“Disimi, no?” al veve ribatüt Firmato. 

Ma il pinsir al coreve daür dal ricuart smavit di Celso. 

“Celso.” al veve murmujat. 

“Si, lui... — Mariane `e veve il flàt moz. — J fasin il 
proces. M'al à spiegát il marasiál. Jo 'o soi clamade di te- 
stemoni.” 

Ma Firmato al continuave a laj daür a chel nom e al 
ripeteve a mieze vòs: 

$Gelso;..^ 

*Nancje ch'al fos un lari o un sassin... E cuissà indulà 
ch’al è cumò.” 

“Al veve i cjavei neris..." 

Firmato al sbisiave dentri de sò memorie e di culì j tor- 

nave-su la gnot sul ronc, e só mari cul massanc in man, e 
lis figuris neris ch'a berlavin e ch'a cirivin Celso. Cumó 
tanc' detais si metevin dongje, come in-t-un zúc di tassei e 
Celso al vignive indevant simpri plui clar. Cun naturalezze 
che lui istes si maraveave, al veve domandát: 

“Mame, trop timp al stát cun nó Celso?" 

Par Mariane chés peraulis a' jerin stadis tant che il 
sbrunton a un ch'al duär 'E veve cjalát so fi par spiá ce 
sintimenz ch'a jerin daür di ché domande, ma lu veve vio- 
düt seriós, cun-t-une grispe di omp tal miez dai voi. 

“Plui di doi agns...” 'e veve murmuját cun dolcezze. 

“Nus voleve ben, no ise vere?” 

Mariane 'e veve sintude come une stiletade tal cür, e 
alore si jere mote a messedá la polente. Ma no veve durat 
trop alunc. Bandonant la mesule, si jere pojade cuintri dal 
spolert. 

"Lu veve menat-ca to nono. Par judámi... Tú tu jeris tant 
pitinin... E lui cussi zovin...” 

Il fun de cjalderie j bagnave la muse. 

"Si, póc plui di doi angs..." 

'E veve fat un moto a vueit. 

"Däi, met-für i plaz. Al è pront di cene.” 

Firmato, peró nol veve nissune volontát di metisi a 
mangja. 

“No m'al visi cui sa trop, ma a mi mi par ch'al jere 
bon.” 

“Ustu finile? Parecje e vonde.” 

“Ma nol é mighe lui gno pari, no?” 

Cheste volte Mariane 'e veve scugnüt sintási. 

“Firmato, ti prei, lasse stá.” 

Ma cemût podevjal tasé il frut, cumò che i ricuarz si jerin 
metüz in moviment e che tal so cjáf, pinsirs e domandis, 
si soremontavin in-t-un imberdei desordenát? Cul voli intent 
e cu la muse tirade, Firmato si sfuarzave di meti un tic di 
ordin e di colocá ogni ricuart e ogni impression tal so puest 
just. 

“No rivi a capi," al jere scatát infin. 

Mariane "e veve scugnút rindisi. Li, sintáz un difazze a 
di ché altre, zaromai dismenteons de cene, a” jerin laz in- 
devant a sgarfá par indaúr, e Firmato al jere tant che un 
cjan ch'al à nasát il ues e Mariane come la Madalene sot 
de crós, che paraltri ogni tant, co il sgarfá dal fi j faseve 
plui mál, si difindeve cun ire. Siché, peraule daür peraule, 
'e jere vignude-für dute la storie. O almancul chel tant che 
Mariane "e veve vòt cúr di pandi, simpri in viste che Fir- 
mato nol ves di gjavaj ce che jé ’e custodive tal fondon de 
S6 intimitát. No je maravee che il frut al ves domandat 
ancje di so pari. E biel che só mari j fevelave di Gusto, 
zovin e fuart, e j contave dés vitis par tirá-su chei quatri 
mürs, e de fin di lui, in uere, Firmato la olmave in ogni 
plete de muse e de persone. Senze nancje savélu, si sfuar- 
zave di confrontà la femine ch'al veve devant di sé cu la 
figure ch'al cognosseve di simpri, ma senze rivá ni a di- 
spartilis ni a fondi une dentri di ché altre. Mariane si jere 
intajade e si jere tirade-su de cjadree. Tanben che l'aghe 'e 
bulive. 

“Astu fan?" 'e veve dite, smozant il discòrs. 

La vós agre di só mari 'e veve obleát Firmato a ubidi, 
ancje se mil altris domandis j spontavin tal zarneli. Ma só 
mari "e jere disfate, plui che no vé stade a vore une zornade 
interie sul ronc. A' vevin tacát a mangjá tal cidin. Dopo un 
póc la femine 'e veve dite: 

“Doman ”o voi ca di Alde e dopo o” scugnarin viodi di 
tè.” 

Firmato nol veve rispuindút e si jere jevát inpins. 

“Vastu a durmi?” 

LS FFE 

“Visiti che doman tu as di comunicati.” 

“Mi visi, mi visi...” 

Mariane `e veve cercjáz i voi di lui par tentá di displatá 
ce che si scuindeve daür dal zarneli ingrispát. Il voli di 
Firmato al jere graf, ma clar. 

“Buine gnot, frut.” 

“Mandi, mame.” 

Di disore, Firmato al veve sintude par un piez Mariane 
che si moveve atór pe cusine, ch'e sbatocjave plaz e padie- 
lis, ch'e sbateve puartis. Al faseve fature a indurmidisi, in- 
voltolát dentri de zirandule dai siei pinsirs. Un di chesc', 
soredut, j bateve tai timplis: che di cumó indevant no vares 
stade plui come prin fra lui e só mari. Ma nol sintive di- 
splasé o baticür o timór. Ansit, plui lu remenave e lu di- 
sledrosave e plui al sintive une gnove cujetezze slargjási par 
dut il so cuarp. Si jere indurmidit intorcolát intór di chest 
pinsir, e sò mari, co 'e jere jentrade in cjamare, `e veve 
lumat un riduzza lizér che j pleave i lavris. 

Mariane e Alde a’ jerin partidis par Vignesie la setemane 
dopo, di martars. Il siór cont al veve dat ordin che lis dós 
feminis a’ fossin compagnadis in otomobil fintremai Udin. 
Culi a’ varessin cjapade la vaporiere par Vignesie. La di de 
partenze lui nol veve metüt nancje il nas für di cjase. Il fat 
al saveve di strani, ma no dopo ch'e jere saltade-für la ve- 
retát, pandude di une des camarelis de contesse. Ven a staj 
che la siore 'e jere furiose e che qualchi zornade prin 'e 
veve fat il disio cul siór cont. In pais no si fevelave di altri 
e la storie dal proces si misclizzave cun ché dal otomobil, 
cun pocadis e ridadis par sot. Bensintint nissun nol veve 
olsát di viarzi il bec, ma il sunsür al coreve come un riul 
soterani. 

Ch'al fos parvie dal davoi de siore contesse o parcè che 
in vile 'e jere rivade qualchi cjacare, fato sta che lis dós 
feminis a' vevin scugnüt parti avonde adore, e sot de bar- 
chesse a' jerin presinz dome che i doi fantazzins, Nene la 
coghe e Clelie, la fie di Miute. Für dal porton al spietave 
un carbinir, ch'al veve vit ordin di stáur daür a lis dós 
feminis fin a la stazion di Vignesie. Lavie al vares passade 
la consegne ai gjendarmes dal puest. 

“Guaglio”, mi raccomando, — j veve dite il marasiál. — 
Con discrezione." 

Lis dós feminis a' jerin strunidis ognidune par une só 
reson: plui segrete ché di Alde; colpe de gnove ché di Ma- 
riane. No la finivin plui di saludá, intant che il safer, bielzà 
rabiós parvie di ché jevade al cricá dal di, al veve brun- 
tulat: 

“Alore, feminis? Ce crodejso? Di là incuintri a la 
muart?" 

Sparit ch'al jere l'otomobil, il troput si jere sfantát: San- 

tin al jere restát in vile, sot dal voli de coghe; Firmato al 
jere lòt daür di Clelie. "Eiere stade jé a ufrisi di tigni 
Firmato, co la nuvitat dal proces 'e veve motis lis cjacaris 
de latarie. Cussi si jere presentade a cjase di Mariane. 

“Alè dacordo ancje Redo, — `e veve dite. — No sta vé 
pinsir.” 

Par ché di Firmato al veve saltade scuele e cumò al cja- 
lave atòr pe cusinone, grande, nere di fun e di umiditát, cul 
paviment di piere dut a vongulis. Il fogolár al jere ficját 
in-t-un cjanton, in flanc de barconele ch'e butave sul ort: 
un plan di piere crude cu la cape parsore e un cjavedál dut 
roseat dal füc. Cuintri de parét difazze a' jerin ingrumadis 
lis gridelis dai cavalirs. La puce di fuee fraide, misclizzade 
cul odór di garp dai viárs, al smozave il respîr. Clelie `e jere 
dolze. A 

“Astu fat di golezion? Astu fan? — j domandave a 
Firmato ogni moment. — Ustu un bocon di fujazze?” 

Miute, beadine, 'e menave il cjáf, sintade dongje dal fo- 
golár, cun ché gote eterne che j colave für dal nas. J ri- 
duzzave di lajú e ognitant "e dave une messedade a la sta- 
gnade dai fasui. Redo e chei altris doi fradis a' jerin bielzà 
di dòs oris tai cjamps. Di Gjelindo nancje l'ombre. Par solit 
al capitave in cusine tòr nüf, che lu lassavin cujet tal jet. 

Firmato no si moveve. Dome che i voi a' corevin par 
ogni cjanton. Nol podeve fà dimancul di confrontá cheste 
cusinone-ca cun ché de vile. 

“Parcè no vastu für, a zujà? — j veve dite Clelie cun 
buinegrazie. — Al é cussi scür ca-dentri." 

Lui al veve fat moto di nò. 

“Nò? — `e veve ripiát Clelie come che fos maraveade. 
— Alore, sastu ce ch'o fasarin? Ur puartin di mangjá ai 
cavalirs. Tü mi daressistu une man?" 

Lu veve menát cun sè sot dal toglát e j veve cjamáz i 
braz cun-t-une grampe di ramazzis di morár. 

“Anin.” Il riduzzá di Clelie al veve simpri alc di lancu- 
ròs, tant che i siei voi di un celest smavit. 

In cusine a’ vevin tacát a spelá lis ramazzis e a ingrumá 

lis fueis parsore de taule. E intant Clelie 'e fevelave plan- 
chin. 

“Ti dirai che ancje a mi cheste cjase mi met intór la 
maluserie... Ma ce ustu fà? Contentási. Al é za ben vé un 

| cuviart parsore dal cjaf. Ti parjal?” 

Firmato al diseve di si. 

“Par cui che nol à tiare sô e al scuen metisi a metadie 

come nò, di grazie di cjatá un paron che ti dej di vore e 
| che no ti scjafoi... Par di la veretát dal siór cont no vin di 
ce lamentási. A' son plui di cinquant'agns che la nestre 
| famee 'e je su chestis tiaris. 

Clelie je veve une vôs lizere che lave-jü slisse pès orelis. 
Firmato la scoltave vulintir, e dopo un póc j veve dite: 

| “Tú tu varessis di conta flabis. Pardabon.” 
| La maravee di Clelie si jere butade in ligrie. 

"Oh ben, po!” 

Ma Firmato al veve ripetùt: 

“Pardabon.” 

Dal sigür a la fantate nissun no j al veve mai dite e 
cui sa mai se qualchidun j veve fat un compliment. Siché i 
siei pomui a’ jerin deventàz di un colór róse palit. Ma al 
jere stát un moment, juste il timp che Clelie si tiras dongje 
dal taefueis. 

“Cumò si pò parecjà la pape dai cavalirs," 'e veve dite 
cun vòs ch'e cirive di jessi natural. 

No jere la prime volte che Firmato al viodeve i cavalirs, 
ma simpri di sbrisson, in cjase di altris, stant che sò mari 
no'n'veve mai tignüz parvie ch'a pucjavin masse. Il frut al 
jere une vore interessát a cjalà Clelie che ficjave lis fueis 
dentri de tajarole, cun-t-une man bielzà sul mani dal curtiel 
ch'al vares smozát il fueam in tantis strissulis. E man a 
man che Clelie 'e lave indevant cu la só vore, un odór 
fuart, come di smuee, ur jentrave pal nas e pe bocje, e ur 
faseve ghiti tal gargat. 

“Cjape-su, mo'..." 

Firmato al veve infondadis lis mans tal grun mulisit e 
fresc e lis veve tiradis-su colmis. 

“Bielplanchin... Viodistu?” E cussì disint `e sparnizzave la 
mangjadure parsorevie dès gridelis. 

“Cumò squasi squasi no tu ju viodis, — 'e veve continuát 
intant ch'e segnave a dèt lis rujutis grisis. — Ma fra quindis 
dis a' deventaran grues tant che il to dèt.” 

Il frutat si jere metüt cun impegn a sparnizzá ancje lui e 
dopo al jere restát incjantát a spià i cavalirs ch'a roseavin 
dut chel vert cun-t-une sburidezze di fà impression. Miute, 
intant, 'e businave par so cont, cun voli smavit. Ma chel 
voli si jere sclarit a colp, apene che Gjelindo al veve poját 
il pit in cusine. Al riduzzave il pùar Gjelindo, piardüt par 
simpri dentri di un mont dut par lui. 

“Oh, sestu jevát? — *e veve dite Clelie cun buinegrazie. 
— Va ca de mame, ch'al é un piez che ti spiete.” 

Difat l'omp si jere tirát-dongje di Miute, ch'e j veve 
bielza prontat il so scagnut. 

“Alore Gjelindo? — J fevelave visavi la muse. — Astu 
durmit ben?” 

Il beadin al faseve di si cul cjaf. Firmato si jere inacuart 
ch'al russave di un continuo lis mans cuintri dés braghes- 
sis. 

“Al è come un frut, — 'e veve spesseát a clari Clelie. — 
Nol fas mal a dinissun.” 

“Ma jo no ai mighe pore.” 

Difat Firmato nol veve nissun timòr. Tropis voltis al veve 
viodüt Gjelindo tal curtil ch'al faseve-su zeis o ch'al intajave 
qualchi sedon di len. Pitost al veve riuart. 

"Astu viodüt cui ch'al é cun nó? — Miute 'e segnave 
Firmato a dét. — Firmato. Tu lo cognossis, no ise vere?" 

Gjelindo al faseve di si cun fuarze, spalancant la bocje, 
ma cuissà ce ch'al veve intindüt. Clelie j veve parecjade la 
golezion e j veve metude in man la scudiele dal cafelat. 

*Par furtune ch'al vise e che nol fás dut intór," j veve 
sunsurát a Firmato. 

Oramai il frutat al veve cjapade cunfidenze e al lave atór 
pe cusine. Al jere ancje jessút tal curtil. Il soreli al jere clip. 
Pressembolansi atòr, al sbisiave di ca e di là, parfin tal cjót 

dal purcit. Tal ultin si jere sintát sul zoc a gjoldi il soreli. 
I pinsirs si corevin daür, ma lui no ur dave cuarde e al 
lassave che la sflacje si slargjas par dutis lis venis. 

Dulintór no si sintive un ghez. Duc' a' jerin a vore tai 
cjamps, ch'e jere la stagjon dal gran ce fò, cumò che la tiare 
'e jere pronte par meti la blave, par butá la jarbe mediche 
e il zerfoi, par semená il uardi e par scomenzá tantis altris 
voris, che no jerin avonde lis oris de zornade e i braz dai 
contadins. A Firmato j rissuvignive che sò mari 'e veve 
bielzà prontát il teren par insedá lis viz gnovis, propit in- 
dulà ch'e veve scugnüt semená il forment. Al veve trat un 
suspir impensansi de fadie che lu spietave. Ma tant al va- 
leve rassegnási, che la vore 'e jere di fà. Subit dopo, paral- 
tri, al veve riduzzát, che la fature 'e veve il premi dal ri- 
sultát. Ce colp di voli co la ue `e jere madressude e i raps 
a' pendolavin tal soreli, indoráz o di neri perlin. Cul cori 
dal timp chel stá cui braz a pendolon e chel remenasi pal 
curtil a” scomenzavin a stufálu. Sichè, co Clelie e jere jes- 
sude par un moment, j veve dite: 

“Isal nuje ce fa?” 

Altri s'and'jere. Sul prinzipi Clelie 'e veve vit riuart, che 
lu tignive par un frut, ma co Firmato al veve tacát a regolà 
la stale, a sclapá lens e a peà i manei dal venc, alore "e 
veve spalancáz i voi. Firmato al lavorave saldo e seriós, e 
cussi lu vevin cjatát i fradis di Clelie sul misdi, vignüz 
dongje par gustá. Redo si jere fermát difazze di lui, intant 
che Blás e Albino a’ menavin lis bestis te stale. 

‘O viót che Clelie ti à metüt-sot," al veve dite cun ché 
so ande ruspie che no si capive mai s'al fevelave pardabon 
o par mateá. 

“No, — j veve rispuindút Firmato. — J al ai domandat 
10.7 
Redo lu veve cjalât cun-t-une olmade penge, come ch'al 
ves intenzion di discartozzalu. 

“Anin a mangjá ancje tú.” 

Clelie "e veve za metudis für lis scudielis, la brèe de po- 
lente rustide e la flascje dal vin. Intant che j umins si sin- 

tavin, `e veve biel che finit di cuinza il lidric cu lis frizzis 
di ardiel. Firmato al veve slangòr di stomit e l'odòr dai 
fasui, che si slargjave-für de stagnade, j faseve cola la leule. 
A cjaf de taule a jere sintát Redo. Blas e Albino in bande. 
Clelie e Firmato di ché altre. Invessit Gjelindo al stave 
dongje dal fogolar e Miute lu imboconave tant che un fru- 
tin. 

“Mame... — al veve bruntulat Blas. — T'al vin dite un 
mär di voltis ch'al è bon di mangjá dibessòl.” 

Ma Miute "e sgurlave il cjáf, e Gjelindo, beadin, sie 
gjoldeve une vore. Devant di Firmato "e fumave la migne- 
stre, fisse, cjalde. 

“Trope crodie astu metude ca-dentri?” Redo al veve 
molade la sedon su la taule. 

Clelie "e jere deventade dute rosse, tant che un frut cja- 
pat in fal. 

“Ma Redo...” 'e veve vüt dome che flat di soflá. 

“E veve di durá dute la setemane.” 

E dato che Firmato al jere restát cu la sedon parajar, 
senze olsá di là indevant a mangjá, Redo j veve dat un 
patafut su la codope: 

“Ce fástu, zovenot? Mangje, che tu às di cressi.” 

La mignestre 'e jere sparide in-t-un lamp, e dopo nol jere 
nujaltri ótri che une ostie di formadi e e une pladine di 
lidric. 

“Dibon che il vin no nus mancje, — al veve dite Redo 
su la fin, intant che j strucjave une tazze a Firmato. — Béf, 
che il vin al fás sanc." 

Ridint, Firmato al veve dite di nó, cun gran soro di 
Clelie. 

‘E je ore di là," al veve bruntulát Albino in chel. 

E senze zontà une peraule o un salüt al jere jessüt, par 
tacá un'altre volte lis bestiis. 

‘E je ore, si, — al veve suspirat Redo. E po a Firmato: 
— Scolte. Usgnot o' scugnarin viodi de t6 vacje. Al co- 
ventarà regolále e molzile.” 

“Lu sai. 'O proviodarai jo, soresere.” 


162 


Redo lu veve cjalát tal mit instes di prin, tal curtîl. Su 
la puarte, si jere fermat. 

“Clelie... S'al a fan ancjemò, tae qualchi fete di salam.” 

Cemit ch'al veve imprometüt, devant sere, Firmato al 
jere tornát a cjase sò, ma no prin di vé stát ca di un so 
compagn parvie dai compiz. Ju veve butàz-jù in primure, 
in-t-un cjanton de taule, a cjase di Redo; e Clelie ognitant 
si fermave daúr di lui, a cucá tal quaderno, dato che jê, a 
scuele, 'e jere rivade dome che fin in seconde; e a viodi un 
fantazzin a doprá la pene di ingiustri tant che un scriturál, 
j semeave un meracul. 

Apene metüt pit tal curtil di cjase só, Firmato al veve 
cjalát toratór, nancje ch'al fos vie di un secul. E biel ch'al 
rimirave i mürs di clap e il pujòl di len sec incandit, al 
sintive un'altre volte lis peraulis di sò mari, co j veve contát 
di jé e di Gusto, e di ché cjase-li, ch'e vignive-su piere su 
piere. Un cubo di clap e di len, cun dós cjamaris disore, e 
cusine e stanzie abas. Cjalanle tal salustri di chel amont di 
avril, la sintive só, tant che lis mans o i voi. Te stale la 
vacje 'e veve tacát a lamentàsi, cun muguladis di fà dal. 

‘O ven cumò, 'o ven cumò, no sta vé pinsir." E no si 
jere nancje inacuart di fevelá afuart. 

Redo al jere rivát sul pluitart, che zaromai il soreli al jere 
daür la mont, e al veve cjalát Firmato ch'al impiave il füc 
tal spolert. 

“Ce fástu?" j veve domandát. 

“O impii il füc." 

“Par ce fa?” 

“Par fá di cene." 

“Ah...” 

Al veve dite dome che cussi, senze movisi di un pas. 

“Bevistu un tai?" Firmato al veve pojáz bocál e tazze su 
la taule. 

Redo al veve fat moto di si cul cjáf e al veve strucját il 
vin. Prin di bevi al veve dite: 

“La vacje?” 

“Regolade.” 

SINE T4 

“In latarie.” 

“Bon. J disarài a Clelie di vigni a lavá la massarie.” 

Al jere jessüt. Al veve cjalát il cil di un colór perlin, za- 
romai strapontát di stelis. 

“Soreli ancje doman... — al veve dite. — Juste ben par 
inseda.” 

Al jere lát-vie bielplanchin, ma prin j veve batút su la 
spale a Firmato, come che si fâs cun-t-un ami. 

Tal vinars di sere, co nissun lis spietave, Mariane e Alde 
a' jerin rivadis in pais. Il treno lis veye discjamadis a Udin 
ancjemó di matine. Mariane 'e vares volüt torná subit a 
cjase e no veve nissun pinsir di fále a pit, ma a Alde j 
rincresseve une vore, squintiade come ch'e jere parvie dal 
proces, de condane di Setimio e dal cruzzi dal cont. Nol é 
di crodi che Mariane, dentri di sé, non fos dute sotsore, che 
ancje a Celso j veve tocjade une condane, e apont par chel 
`e bramave di scjampà-vie e di tornà te sò campagne, te 
só cjase, tal so país, par podé gloti il marum e ricognossisi 
tai lúcs e tès usanzis di simpri. Alde, strafate, la veve cun- 
vinzude. La veve preade cu la gramezze tai voi, e Mariane 
no veve vüt cür di di di no. Cussi si jerin strassinadis fin- 
tremai in Puscuel, ca de locande “A la Pueste", indulà 
ch'a fasevin depuesit duc' i cjaradórs ch'a rivavin a Udin. 
Alde ’e veve speranze di cjatá Flebus, ch'al vignive-jù dós 
voltis par setemane. 

La locande 'e jere une vore antighe e nissun j veve mai 
metüt man, e cussi 'e jere restade fin dal Lombardo-Veneto; 
e ta chei agns-là il “regjoimperial” guviár la tignive par 
stazion di pueste, ch'al vignive il gambit dai cjavai, e no 
jere rare la sorte che qualchi presonir impuartant, destinát 
al Spielberg, al durmis ta chei jez une gnot, cemît che j 
veve tocját a Silvio Pellico. 

Alde e Mariane no savevin che chel stanzon scür, pavi- 
mentát di breis, al veve tante storie daür di sè e dal sigür, 
in chel moment, no ur vares impuartát ni póc ni nuje, 
tanplui che, apene jentradis, ur veve cjapát l'imbast a viodi 
ché busate, che la puce di fun si misclizzave cun ché de 
friture. Daür dal banc al jere un omenut dut gnarf, in 
manis di cjamese, ma une cjadene d'aur, gruesse tant che 

un dèt, j traviarzave il gilé. Su e jù, spacant un pezzotut, 
'e lave une massarie, secje tant che un bachet. 

A lis dòs feminis no ur coventave nujaltri. Flebus al jere 
rivat dongje sul misdi, plen di primure e di vin. L'omenut 
al veve di cognossilu une vore ben, parcè il cjaradòr al veve 
apene metüt pit tal ambient, che bielzà j veve strucjat un 
tai di blanc. Soflant un tuf di flame, Flebus ur veve dite a 
lis dós feminis che lui al veve un gran ce fà, pa la qual nol 
podeve sigura nuje di nuje. A Mariane j jere vignude-su la 
fote: 

“Dipo, cjochelat, no tu crodarás mighe di lassánus culi?" 

“Tas, femine! — al veve sentenziat lui, drezzansi in dute 
la persone. — No stá intrigáti tai afárs dai umins.” 

Fato sta che lis dós feminis a’ vevin scugnút rassegnasi. 
Ma co a tre oris dopogustát, zaromai stufadizzis, a” jerin 
jessudis tal curtil, a? vevin scuviarzüt ce ch'al jere il “gran 
ce fa” di Flebus: sot la lobie, distirát cu la panze parajar, 
il cjaradòr al durmive de quarte. Nol jere stát cas di dis- 
movilu prin dai glons dal “Angelus”; e il muini de glesie 
di San Zors dal sigür al veve metude dute la só fuarze a 
tira lis cjampanis, par riessi indulá che ni rontonamenz, ni 
sberlandis, ni pocadis no vevin otignüt nissun risultát. 

No jerin rivaz nancje für dés puartis, che Flebus al veve 
scugnüt impià il ferál. Lis dôs feminis a” jerin ingrumadis 
tal miez dal zavalét di mercanzie e Mariane, nere di fote, j 
bramave al cjaradór duc' i colps di chest mont. Alde 'e 
taseve e si lassave sbalotá. Cemút che a Diu e a la cjavale 
ur veve plasüt, finalmentri a’ jerin rivàz in país. A’ vevin 
di jessi lis nüf di gnot e pe strade nol jere nancje un cjan. 
Naturál che Flebus al fermas la cjavale devant de ostarie. 
Lis dôs feminis a’ jerin cussì squintiádis che no vevin vude 
nancje la fuarze di contratá il presit de corse. Po a' jerin 
restadis dibessolis, tal ajarin ch'al vignive-jù de bande dai 
roncs. 

“Vastu in vile?" "e veve domandat Mariane. 

Alde "e veve vòt come un sgrisul di frèt. 

“Nò. Doman.” 

“Al coventara ringraziá il siór cont.” 

Une plete amare 'e veve pleade la bocje di Alde. 

“Ringrazialu, si...” e veve murmuját. 

Al pareve che ves di zontà alc altri: invessit 'e veve dome 
che suspirat. Subit dopo ognidune si jere inviade de só 
bande. Passant devant de cjase di Redo, Mariane 'e veve 
vude la tentazion di jentra, ma no si viodeve nissun lusòr. 
Cussi, cu la schene a tocs, 'e veve tirát dret su pe strade. 
Par póc no j veve cjapát un colp, co ’e veve lumát la lûs 
dal pavér in cjase só. 'E veve dismenteade la strache e senze 
pensaj parsore `e veve tacade la corse. Quanch'e veve spa- 
lancade la puarte, Firmato al veve fat un salt su la cjadree. 

“Cui è?” al veve berlát cun vôs ferme. 

Mariane 'e jere vignude indevant blancje in muse. 

"Oh, Diu... — "e veve murmuját. — Ce poré di fami 
cjapa...” 

Intant che si butave sun-t-ne cjadree par ripiá il flat, 
Firmato la cjalave fis e j slungjave une tazze di aghe. 

“Cussi o' sés rivadis cumó?" 

"Si, cun chel cjochelat di Flebus, folchelutrai!” 

“Tu sarás strache...” 

“Avonde...” 

Biel ch'e fevelave, Mariane "e cjalave atór: i podins dal lat 
a' jerin lustris e al so puest; il paviment al jere net; i lens 
in tasse sot dal spolert. Su la taule, il sussidiari e il qua- 
derno. 

“No vevistu di jessi ca di Redo?” 

Firmato al veve vòt un riduzzá lizér: 

“Cheste 'e je cjase mè.” 

A Mariane chestis peraulis j jerin rivadis fintremai in- 
somp dal cür. Alore si che si jere slungjade su la cjadree. 

“Isal nuje ce mangja?” 

“Mi à vanzade la polente. Se ti va ben, ti tai un toc di 
formadi e ti rustis un sanganel.” 

Mariane no si jere mote e, intant che il fi al messedave 
su e jú pe cusine, j lave daür cui voi, senze bandonálu 
nancje un moment. 'E veve mangját vulintir e Firmato si 

jere sintát devant di jé, e j veve domandat di Vignesie, dal 
viaz, dal proces. Mariane 'e sgurlave il cjáf, e a ogni do- 
mande `e rispuindeve: 

“Doman, ti conti dut doman.” 

Co jere lade disore, si jere inacuarte che Firmato al veve 
durmit tal jeton, e de bande sò. Òtri che la gnove dal torná 
dés dós feminis, ancje ché de sentenzie dal tribunál, 'e jere 
corude pal pais cu la sburidezze di un lamp. Si saveve che 
Setimio al jere stát condanát a disevot agns e che a Celso 
j vevin tocjáz siet. Ma ancje un altri sunsür al veve fat il 
zir dai borcs e dés cjasis, ven a stáj che il siór cont, cu la 
scuse dai afárs e dal parintát, al veve stát ancje lui a Vi- 
gnesie ta chei dis dal proces. Che fos vere o no, Firmato 
nol podeve savélu cun sigurezze. Nol veve olsát di do- 
mandaj a só mari e al veve tignüt chel cruzzi par sé. Ma 
prin o dopo al vares vòt di sbrocási, e la ocasion e jere 
capitade cun Checo. Par di la veretát al jere stát propit lui, 
il so ami, a vigni für cun cheste naine: 

“Firmato... — al veve scomenzát. — Sastu ce che si 
sunsure in pais? Che il cont j à corüt daür a Alde fintremai 
a Vignesie.” 

"Dal sigür a” son dome che cjacaris,” al veve rugnat 
Firmato cul cjaf bas. 

A Checo, voli fin, no j jere scjampàt paraltri chel sest dal 
so ami e cumò lu olmave cun-t-une vore di interes. 

“Sint, po. — al veve tacát dopo un póc. — Cemát ise? 
Va ben che ti à nizzulát di fantulin, ma a mi mi sa tant 
che tu la cjapis masse a cúr. 

“E alore?" La rispueste 'e jere stade una uacade. 

“Alore nuje." Checo al fevelave calm, ma nol rivave a 
platà dal dut une ponte di malizie. 

Firmato al balinave, squasi ch'al ves une bore sot dai piz, 
sbalotát fra la gole di cunfidasi e il pudór di ce ch'al vares 
vüt di contá. Infin al veve cjapade une vie di miez. 

“"O ài propit póre ch'al sedi dut vèr, invessit,” al veve 
murmuját cul grop tal sgrasajár. 

“Ce? — La maravee di Checo 'e jere rude. — Cui t'al à 
dite? T6 mari?" 

Firmato al veve sgurlát il cjàf cun gramezze. 

“Ju ài viodüz jo.” 

Dute la malusèrie ch'e jere tai voi dal so ami, j veve 
gjavade a Checo ogni bramosetát. Al jere lòt indevandaür 
un pocut, pidant i claz. 

"Ah, i sorestanz! — al veve tulugugnát. — Che Diu ju 
fulmini!” 

Intant Firmato si jere sintát su la sponde di un fossalut 
e al tignive il cjáf framiez dés mans. 

“Pò jessi... — al trabascjave. — Pò jessi... Ma jé no veve 
di brazzau.” 

Cheste volte Checo si jere plantát devanti di lui. 

“Dipo, no tu mi laras mighe für di cjaf?” 

Te istesse maniere che il cjalzon al salte vie sot dal colp 
dal mazzül, cussi lis peraulis di Checo a' vevin sdrumade 
la ultime difese di Firmato. Il fantat si jere sbrocát daldut. 
Al veve tasüt dome su ce ch'al jere sucedüt tal stanzin. Ma 
ancje se j al ves contát, Checo nol sares restát plui sberlufit. 
Par gjavasi für di chest scumbussolament, al veve dite: 

“Daj, moviti. Nus spiétin a provis.” 

E luncvie pe strade, par slontaná daldut il mismas ch'al 
veve dentri di lui, al veve tacát a cjantá come un mat: 

“Dindine, dindone, 
cui bale lassü..." 

Il sunsür su Alde e sul cont al discancelave squasi daldut 
l'impression dal proces. Darest nissun nol veve fiát di fevelà 
di cheste quistion, für dai mûrs di cjase só, stant che jere 
di miez la pulitiche e cu la pulitiche nissun nol veve morbin 
d'intrigási. Qualchidun si permeteve dome che qualchi ol- 
made, plene di rassegnazion, come a di: “No podeve fini 
che in cheste maniere"; ma al jere ancje cui ch'al cjalave 
lis dós feminis sgurlant il cjáf, a significá che, infin Setimio 
e Celso la vevin cirude. Chest al jere ancje il pinsir dai 
cugnáz di Mariane, e ansit lis cugnadis, in latarie, a' vevin 
fat intindi che il racuei al và daür di ce che si semene. 

“Puare cristiane... — la veve consolade Clelie, che in ta 
ché sere 'e jere scjampade für de latarie cu la muse in bore. 
— Mai ch'a vebin vòt un pinsir par té o par to fi. Dome 
cumò, in te disgrazie... Tant che ucelaz! Mi ven ribaltament 
di stomit.” 

Mariane `e veve strenzüz i dinc' fin a faju crica. 

“No m'impuarte di mé, — 'e veve tulugnát cun voli scúr. 
— Ma che no s'impensin di tocjà Firmato.” 

Nancje ch'e fos profet: propit in ché sere istesse de 
sbrocade cun Checo, Firmato si jere intopát in-t-un dai siei 
cusins. Par solit si cjalavin apene. Il cusin al jere intropát 
cun altris tre o quatri di lór, che Firmato ju cognosseve. 
Lui e Checo a’ jerin dome che passáz devant di lôr e Che- 
co, ch'al veve tornát a ripiá il so estri, al mateave dut legri. 
Si jere intaját lui che il troput la veve cun Firmato. 

“A” fevélin di té," al veve dite, fermansi di bot e tirant 
l'orele. 

Firmato al veve spacadis lis spalis. 

“Al é gno cuisin, ma jo no bazzili daür di lui.” 

“Miò6r cussì, — al veve sentenziát Checo cun ande pacj- 
fiche. — Parcé a mi mi par ch'a ti mènin pal cúl.” 

Chest, par un fantazzin, nol jere dal sigür un fat di gloti 
come nuje, siché Firmato al jere tornát indaür di qualchi 
pas, voglonant il troput cun-t-une ande che no imprometeve 
nuje di bon. 

“Mandi, cusin," j veve berlát chel altri, riduzzant cui siei 
compagns. 

“Mandi, mandi... — la vós di Firmato `e jere calme, ma 
dentri al scomenzeave a cressi il bujór. — Ti coventjal alc?" 

“A mi? No, bel, nuje di nuje.” E jù a ridi. 

“Mi semeave, dato ch'o sés daür a fevelà di mè.” 

La rispueste 'e jere rivade dopo un businament e altris 
ridadis. 

"Si fevelave di buere sclave e di miluz für di stagjon. 

Pò jessi che Firmato nol ves capit daldut il significat di 
ché pontade, ma la peraule “sclave” "e jere sunade clare tal 
so zarviel: tant clare, ch'al veve viodüt turbit a colp e si jere 

slanzát cuintri dal cusin tant che un burlaz. Saltaj intór, 
grampálu pal cuel e sbatilu cuintri dal mûr, al jere stát 
dutun, ancje se chel altri al jere une buine quarte plui bo- 
con di lui. Il troput si jere sfantát dal moment e cumò al 
cjalave scaturit la furie ch'e scjassave Firmato. So cusin, 
ch'al sintive di jessi daür a scjafojasi, al veve cirüt di faj 
cuintri, ma zaromai masse tart, che Firmato nol molave e 
nancje nol sintive lis pidadis che chel altri j slungjave tai 
sghirez. A” jerin rondolàz partiare, cun Firmato sintát a 
cavaloto dal so aversari. Al rugnave tant che un ors e al 
sbatocjave il cjaf dal cusin. I compagns dal troput a' jerin 
bielza fuiz. A' olmavin di lontan, intant che Checo al ci- 
rive di boná Firmato, che cumò al jere dal colór de smuee 
e al trimave di cjaf a pit. Chel altri si jere tirát-su in sinton, 
dut strafat, e un riulut di sanc j spizzotave für dal nas. 

“Gjude boe... — al murmujave Checo pitost impressio- 
nat. — A momenz tu m'al mazzavis.” 

Al veve bandonát Firmato par laj dongje al cusin, an- 
cjemò sintát partiare. Il sanc al maglave la cjamese. 

“Alè miór che tu ti bagnis la muse," j veve dite, stras- 
sinanlu inpins. 

Il fantat al semave cjoc. 

“Ah, dipo. Ce ch'al è sucedut culi, tental par tè. E laviti 
la cjamese.” 

Firmato si jere poját cuintri dal múr e al soflave ch'al 
pareve un bo. La muse `e jere dure e grise. 

“Ti conven di no fáti viodi a provis. J disarai al mestri 
che tu stás póc ben.” 

Firmato al veve dite di si, ma il so pinsir al jere une vore 
lontan dal coro e dés provis. Po Checo al veve tacát a 
ridi. 

“Dipo... Di cumò indevant 'o scugnarai sta 'tent di no 
véti cuintri.” 

Al veve ridút un'altre volte. 

“Magari al sara miór par ducjidoi.” 

E simpri ridint al veve slargjadis lis sós manonis cuintri 

bielzà il soreli al jere làt-jù di un piez. Difat, prin di metisi 
luncvie pe strade, al veve tonzeonát vie pai orz. Infin al 
veve taját dret viars cjase, cun pas franc e sigür. A viodi il 
fi sporc di polvar, discjavelât e sgrifignát, Mariane "e jere 
saltade-su tant che una gjate. 

“Ce isal nassüt? Cui al stát?” 


"Nuje, — al veve dite lui cun vòs sute. — ma cumò tu 
mi disarás dut di Celso." 

XXII 


Al contrari di tanc' siei compagns ch'a vevin bandonade 
la scuele in tiarze parvie che in cjase a' coventavin ancjemó 
braz e no and'jere mai vonde, Firmato al jere rivát fintre- 
mai te quinte. Par di la veretát, Mariane no veve viodüt di 
bon voli chest strussiasi ““senze costrut", come ch'e veve 
dite. Difat "e sostignive che chel studiá al jere dut dibant. 
Alde 'e veve dite la só framiez dai suspirs: 

"Magari che ancje il gno Santin al ves tante buine vo- 
lontát...! 

Mariane 'e veve scugnüt rindisi, ma sul fat che, scuele o 
no scuele, Firmato al veve di stáj daür a dutis lis voris ch'a 
coventavin, no veve molát. 

“Ala di tigni dacont il so,” al jere il so claut. 

“Ma s'al fâs ben e vulintir...” 'e ribateve Alde cun pa- 
zienze. 

“A savé masse si va a risc di meti il nas indulà che nol 
sta ben." 

Cun Firmato chel discórs culi nol tacave par nuje. Lui 
al sgurlave il cjáf e al tirave dret, dür tant che un mul. 
Cussi al jere rivát fintremai tal ultin, al veve sostignüt 
l'esam e cumò al veve il so biel cerificát. Paraltri la di che 
si jere presentát a scuele par ritirà pagjele e stuer, la mestre 
tetone 'e veve volüt sclari une só idee. E parcè che j restas 
ben plantade tal zarneli, j 'e veve mitude par furlan: 

“Scoltimi ben. Jo ti cognos. Stupit no tu sés e seadure 
ta chel to cjavat no tu 'nd'ás. Ma il to caratar al tache pòc 
cu la dissipline.” 

Firmato la infissave senze movi muscul. 

"Ore... — 'e intant 'e intorcolave i pelaz dal poro. — 
Ore, par lá ben in te vite, al covente stá ognidun tal so 

puest e di fà cun cussienze il so dovè, senze vé mataniz 
pal cjaf.” 

“Va ben, siore mestre.” 

“Tas, che no ài finit! — Lu veve sfulminát cun-t-une 

voglonade, e 'e veve tiradis-su lis tetonis. 
‘’O sai che il siór cont ti ten in considerazione, ancje se 
tu sès un bintar. Ma no stà metiti ideis strambis tal cjáf. I 
sotans a' son sotans. Contentiti di cheste cjarte-ca e tache 
a lavora di buinevoe.” 

Chest al jere stát il viatic de scuele. Si pò di che Firmato 
al jere tornát in vile propit par rife. Sul prinzipi al veve 
sielgjüt qualchi libri a cas, siarát dentri di un ruspiez che il 
cont al veve intindüt dome che par spieli dal caratar. Ma 
man a an ch'al lave indevant a lei, menât par man dal 
consei dal omp, si jere piardüt daür di chés pagjnis che j 
viarzevin devant dai voi un mont sconossüt; e daspes, co 
al tornave a cjase de vile, al cjalave cu l'anime tai voi il 
vêl celestin ch'al fuscave la planure lajù insomp. Insumis si 
jere butát in te leture squasi che il timp j scjampaz framiez 
dai déz. Il cont j veve permetüt di puartá a cjase qualchi 
libri, e alore lu cjapave-su ancje dopo di jessi vignùt-jù dal 
ronc, strac di no rivà a tigni viarz i voi. Si sintave in-t-un 
cjanton de cusine o si nó su la bancje plantade di so pari 
sot dal caco. E no je maravee che ognitant s'indurmidis su 
lis peraulis ch'a tacavin a baláj devant dai voi. Alore só 
mari j gjavave il libri par sot e lu dismoveve. 

“Va, va a durmi...” 'e bruntulave. 

Firmato al faseve di nó cul cjáf, sbatint lis palpieris. 

“Ma a ce ti zovjal dut chest lambicáti? — "e protestave 
Mariane. — Contadin tu sés e contadin tu restarás." 

Firmato, par solit, nol veve avonde fuarze par rispuindi. 
Al cjapave-su e al lave disore. Ma une volte, co Mariane 
'e veve tacade la solite manfrine, nol jere stát bon di trati- 
gnisi e al jere saltát-su: 

"Insumis, finissile! Jessi contadin nol ül di jessi ancje 
basoai. E po a mi mi plas!” 

Di bielprinzipi Firmato al veve tacát a lei contis di 

aventure, come chés di Salgari e di Motta, ma benadore si 
jer intopát tai libris di Kipling, di Molnar, di Twain, di 
Stevenson, di Dickens e parfin ta “I viaggi di Gulliver”. 
Prin o dopo al veve di inzopedasi ancje intór di Verne, e 
cussi al jere capitat. No lu veve molat plui. Il cont un póc 
lu cjoleve-vie: 

"Si viaggia! Dove andiamo questa volta? Sulla luna o al 
centro della terra?" 

Firmato nol rispuindeve: dome j mostrave il tutul e po 
al coreve-vie. Une volte, intant ch'al jesseve de bande de 
cusine, si jere intopát in te siore contesse. Si jere fermát 
rasint dal mùr, cu la barete in man. Jé lu veve cjalát di cjaf 
a pit, cun ande d'ingomit. 

“Ah., tu sês ca un’altre volte? — La só vôs "e jere plui 
dure di simpri. — Nissun ti à insegnát a netá i piz prin di 
jentrá in vile? 

Firmato al veve olmáz i zocui, gris di polvar, e al jere 
deventát ros tant che une bore, trabascjant un: 

"Si, siore contesse..." 

“Al è strani che la tó “santule” — e jú une cjalcjade su 
chel ““t6 santule” — .. no ti vebi mai dite che ca-dentri 'o 
pratint netisie e ordin. 

Al jere tant di chel tuessin te vós di jé, che Firmato la 
veve cjalade a bocje viarte. Jé 'e jere saltade-su: 

“Ce astò di cjala? File-vie e procure di no fati viodi mai 
di mè!” 

Chel fat-culi Firmato s'al veve tignüt par sé, ma dinche- 
volte, co al veve di torná in vile, al cucave alunc prin di 
passá il sojár de cusine. Alde j riduzzave simpri quanch'al 
jentrave, senze paraltri fáj fieste come une volte. Ognitant 
lu cjarinave cun man lizere sui cjavei, ma si viodeve che 
il pinsir al jere di un'altre bande. De part só, il fantat al 
fevelave póc o nuje, ch'al veve sbulie di cori-vie. La coghe 
si jere intajáde. Ridint 'e veve dite: 

“Il nestri galantom al à piardude la peraule. Si viót che 
cul cressi si è scurtade la lenghe.” 

Simpri plui di rár Firmato al cjatave Santin, che gran 

part dal so timp lu passave fòr de vile, a torzeon pal pais. 
L'intenzion di Alde "e sares stade ché di mandalu indevant 
cu lis scuelis, ma 'e vares scugnüt metilu in colez a Udin, 
come il contin Otavio e lis contessinis. E cun quai bêz? 
Cussi 'e cirive di fáj impará un mistir. Ma Santin nol sin- 
tive di ché orele e ogni volte che jé lu frontave a’ jerin ba- 
rufis di no crodi. Paraltri nancje il cont, di un póc di timp 
in ca, nol jere de só ande solite. Si, al mateave, al riduz- 
zave, ma al jere vonde ch'al crodes di no jessi viodüt ch'al 
deventave di bot pinsirós. 

Po dut al jere capitát a colp, tant che un burlaz ch'alè 
un piez ch'al busine lontan e, invessit, in-t-un momenti al 
e bielzà chen. ‘E jere une domenie dopodigustát e il 
cjampanili al scjampanotave gjespui. Firmato al jere jentrát 
de bande daür. Al saveve che la contesse 'e lave simpri a 
butási un par di orutis e al vignive indevant franc, cul libri 
sot dal bras. Il cont lu veve lumát di lontan, dato ch'al jere 
sot de barchesse a fevelá cul fatór. 

“Cjò, tú...! — j veve berlát chest-ca. — Ven-culi. Ti úl 
il siór cont”. 

Une volte dongje, Firmato al veve gjavade la barete cun 
rispiet. 

“Bene, sei qui — al veve dite l'omp cun vòs strache. — 
Sei arrivato appena in tempo. Sto per andare a Udine, dai 
miei figlioli. Hai già terminato il libro?”. 

Fevelant si jere inviát viars la vile, de bande dal prat 
devant. Siché no vevin fat cás a un omp, cul purilo sul cjáf 
e vistüt di fieste, ch'al jere jentrát tal curtil e ch'al cjalave 
atór. La biblioteche 'e jere infondade in-t-une lüs flapote. 

"Con questo hai letto tutto ció che ho di Giulio Verne 
— al diseve il cont intant ch'al meteve a puest il libri. — 
Adesso non so proprio che cosa darti”. 

Al passave cui voi e cu la man la cueste dai libris. 

"Vediamo un po'..— al barbotave. — Forse un libro 
di viaggi... Ma certo! Ecco qua”. 

Al veve tirát-jü un libri pitost antic, leát in piel e corean. 

"Guarda — e j al mostrave. — Sai cos'é questo? Il re- 

soconto della spedizione condotta da Stanley alla ricerca di 
Livingstone. Non sai chi sono, eh?” 
Su la copertine, stampát in aur, Firmato al veve let il ti- 
tul: 
Stanley Henry Morton 
COME HO RITROVATO LIVINGSTONE 
Con schizzi e cartine 
disegnate di suo pugno dall'autore 
Milano, 1873 


Po al veve cjalât il cont perples. ` 

“Leggilo — lu stuzziave lui. — E un documento unico. 
Oh, bada: è un libro prezioso”. 

In chel moment si veve sintüt a pocá la puarte e prin 
ancjemó che il cont al ves dite "avanti", 'e jere jentrade 
Alde, strafate. 

ache c'e?" 

Alde j veve mostrát un sfuei ch'e tignive strent in man. 

"Une letare. Di Setimio..." 

Il cont, sul moment, al jere deventát blanc. 

"Com'é possibile?" 

"De Franze. Al é rivát a scjampa in Franze...” 

“Ma come é arrivata fin qui?” Il cont si jere ripiát e al 
veve let il sfuei in-t-un marilamp. 

“M'e à puartade un di Tresesin, emigrant in Franze. Al 
€ ca, par visitá i siei...” 

“Un bel rischio...” 

“No sta vé timór. Al è lát-vie. Mi a dat il so indiriz di 
Tresesin”. 

“No sarai mica impazzita?” 

Ducjidoi si jerin dismenteáz di Firmato, che ju cjalave 
dut sotsore. Il cont, intant si jere tirát dongje di Alde e al 
tignive tés sòs une man di jê. 

“Non avrai intenzione di dargli ascolto, vero? Sarebbe 
una pazzia”. 

La muse di Alde `e jere sglonfe di lagrimis. 

“Ma 'o scuen. Ala bisugne di mè...” 

“Ma ti rendi conto che cosa significa passare il confine 
di nascosto? E con il ragazzo, poi!” 

“Tu as let ancje tú che a Milan...” 

“Pazzi, Siete pazzi incoscienti! — Il cont j stropave la 
bocje, soremontant ogni peraule cun-t-une plui fuarte. — 
Credi che i fascisti scherzino? Quelli vi ammazzano! Al 
confine hanno l'ordine di sparare a vista sui clandestini”. 

Alde 'e continuave a scjassá il cjáf cul respîr cùrt. 

“Ascoltami...” al spesseave a dij il cont, cirint di bonále. 

Ma nol veve podút zontá nissune altre peraule, parcé la 
siore contesse "e veve spalancate la puarte senze dî un “et” 
e ju sfulminave cun doi voi ch'a vevin il lamp dal azzal. 

XXIII 


Al jere bielzà un póc di timp che Firmato al veve ban- 
donát il coro cu la scuse che il ronc e lis voris di fà no j 
lassavin libar nancje un minit. Se si úl, 'e jere ancje vere, 
ma dome parcé ch'al jere stát lui a butasi tal lavór tant che 
un mat. Squasi che il ronc nol fos vonde, al veve sbruntade 
só mari a cjapá in afit un dai cjamps di Edo Degano, mi- 
grant in Romanie cun dute la famee ancjemò tal '20. Siché 
nol cognosseve plui ni domenis ni fiestis, e al veve vüt a 
ce di ancje cun chei dal fassio, massime cun Adone Del 
Cont, tirepit di Gubian, impiegat dal dazi, ch'al veve vòt 
dal so capo lordin di fà rispietá il “sabato fascista”, che 
Firmato si faseve viodi une volte si e tre voltis nó. In ché 
volte Mariane 'e veve trimát pardabon. Par furtune che 
Firmato nol veve viarte bocje, siarát in-t-un zito dür. Darest 
al fevelave simpri póc. Dibant al veve fevelat ancje il mestri 
dal coro, che nol intindeve piardi une vós cjalde come ché 
di Firmato, zaromai su l'intonazion di baritono. E nol jere 
stàt nuje ce fà nancje par Checo. Che póc di timp libar che 
ognitant Firmato si permeteve par polsá, lu passavin in- 
sieme, par solit sotsere, sintáz su qualchi rival. Lis primis 
voltis Checo al veve cirüt di cunvinzilu, ma Firmato j veve 
rispuindüt di brut. Checo s'e veve un póc cjapade, ma subit 
dopo la veve butade in ridi. Dome che su di un argoment 
nol veve vit cür di mateá. 

"A] é parvie di Alde, no ise vere?" al veve dite a mieze 
vòs, biel ch'a cjalavin il là a mont dal soreli. 

Firmato al veve gjavát il voli dal cil in bore e lu veve 
poját sul so ami. 

“Nò”. 

“Si dis che il cont nol è plui lui. Daspes al sparis par 
zornadis intéris, dibessól. Nissul nol sa indulà di sigür. Ma 

al semee ch'al zui une vore a béz. Ta chei lücs ch'a van i 
siórs... Cemüt si clamino?" 

Ancje a Firmato j jere rivat in orele chest sunsür. Intant 
Checo al menave il cjáf. 

“Al par che no j stei plui daúr nancje ai siei afárs. Al 
fás dut il fatór. Chel, viodistu, al é gabane! AI spiete che 
il cont al partissi par presentási ca de contesse. Ché no 
capis nuje e lui j remene la góse cemüt che j comude." 

Se di une bande chestis gnovis a' tocjavin il cür di Fir- 
mato, di ché altre lu butavin in maluserie. Dut ce ch'al veve 
cognussüt fin cumó j mudave sot dai voi, che squasi nol 
ricognosseve plui nuje: e mancul ancjemó i siei sintimenz. 
Par lui al jere come ciri di meti dongje lis stechis di une 
suaze, che j sbrissavin di ogni bande; e ancje s'al rivave a 
cumbinális, la curnis j vignive a sclauez. Qualchi volte si 
domandave se nol jere destin che dut al fos cuintri di lui e 
che ogni persone che lui al amave, ogni spazi di vite che 
si viarzeve devanti di lui, dut chest al ves di jessi ruvinát 
par colpe di qualchicjosse o di qualchidun. Chest pinsir culi 
al jere spontàt la di ch'al jere lât-jù a cjase di Alde, qualchi 
zornade prin che jé 'e bandonas par simpri il pais. 

Si jere inviát dibessól, senze di nuje a dinissun. La veve 
cjatade daür cjase, pleade su la podine. Un riduzzá apene 
segnat, ma sglonf di gramezze, j veve tirade la bocje co lu 
veve viodüt, fèr sot de pergule. ‘E veve parat indaúr i cjavei 
cul ledròs de man. Cumo ch'al jere rivat, Firmato nol ol- 
save ni di fevelá ni di là indevant. 

“Disimi, Firmato”. 

Lui al veve tiradis-su lis spalis e no si jere mot. 

“Alè un piez che no tu vignivis ca. Prin ancjemò che 
Setimio...” 

'E veve zoncját il discòrs, menant une man parajar. 

“Darest ancje jo... Ma nol zove. — E veve suspirat. — 
'O ai finit dal moment”. 

Cjalant atór, si viodeve che la cjase 'e jere bandonade. 
La grame e’ cresseve dapardut e sul mûr de stale `e jere 
spontade la jarbe-miserie. 

“Cjalistu cheste ruvine? — 'e veve dite Alde intant ch'e 
traviarzave chel tocut di curtil. — Cemút ch'al gambie il 
mont, nomo?” 

Si jere butade sul sentaz di piere. 

“Ancje la piargule, viodistu? Ma sintiti...” 

Alde ’e passave il voli su chei mûrs e sul ort. 

"Si crót che la vite 'e mudi e alore si bandone dut ce che 
si veve prin... 'O soi in peraule cun spezziár. Cheste cjase j 
à fat simpri gole”. 

Un suspir, e dopo Alde si jere zirade viars di lui. Par un 
moment Firmato al veve lumat tai voi di jé ché espression 
dolze ch'al cognosseve cussi ben e nasát il so bon odór, 
misclizzát, cumó, cul agri dal sudatiz. 

ME tò?” 

Firmato al veve tiradis-su lis spalis un'altre volte. Nol 
rivave a di nancje une peraule, che la vós si jere sujade, 
tant che la piargule cuintri dal mür. 

“Ah, Firmato, ce destin!”. 

Cul cori dal timp Firmato al vares dismenteadis tantis 
robis e discancelaz tanc' ricuarz, ma salacór mai chel ultin 
salüt. Cumó j pareve la fin dal mont. Tropis voltis, di 
parsore dal ronc, intant ch'al tirave dongje i impresc', si 
fermave a cjalà il pais, distirát sot di lui: simpri chel istes, 
nancje che i agns e lis vicendis no vessin nissune fuarze 
cuintri di chei mûrs, di chei cuviárz, di chei orz. E alore j 
semeave dal impussibil che lajù la vite de int e mudas 
squasi moment par moment. Al vares volüt fermasi lassü. 

E lassù al jere scjampát la di che Alde e Santin a’ jerin 
montàz sul cjàr di Flebus, cun dòs valîs e quatri fagoz, 
ch'al jere dut ce che ur restave. Il spezziár al veve crom- 
pade la cjase cun dute la mobilie, e si pò di che il cjár di 
Flebus nol jere ancjemò jessüt für dal pais, che bielzà i co- 
lonos dal spezziar a” vevin discjamáz i siei pezzoz tal curtil. 
Firmato al jere tornát-jü un biel piez dopo che la lune 'e 
jere montade tal cil, cul cür disledrosát, e só mari no veve 
dite nuje quanch' al veve slontanat il plat, dopo dés primis 
sedonadis. 

Ta chei dis di rar al rivave fintremai in place. Invessit al 
lave vulintir a marcját, a Tresesin. Il moviment de int lu 
gjavave dai siei pinsirs. Par solit al partive dibessól, la ma- 
tine adore, di joibe, ma qualchi volte Mariane lu compa- 
gnave. Lui no lu faseve viodi, ma al jere content di véle 
dongje e di cjaminaj a pari, ogni volte in amirazion pal pas 
di jé, ch'al jere simpri salt. E po, tornant a cjase, la gjonde 
de polsade in-t-une ostariute di Vergnà, par mangjá la fer- 
tae cu lis jarbis o il frico mol, compagnant il gusta cun-t-un 
quartin di neri in doi e une gazzose. L'ostarie no jere cui 
sa ce e, par dile dute, lis dós sürs che la vevin in afit, no 
movevin vulintir la scove. Ma difür lis taulis a' jerin dis- 
ponudis sot de piargule di vit mericane, ch'e slargjave une 
ombrene frescje. Dopo la cjaminade sot dal soreli, al jere 
un plasè butási su lis cjadreis impajadis a ripiá il respir e 
a rinfrescjasi, glotint a gloz il clinto penc', apene tirát-su de 
cantine. Si fermavin squasi une orute e Mariane 'e tacave 
ancje un pisul. 

Al jere stát propit une joibe, tór tre oris dopogustát, che, 
tornant di Tresesin, si jerin intopáz tal plevan, apene par 
là di là dal puint de Tór. Plui che intopáz, al covente di 
che lui ur veve corút daúr, dato che ju veve lumáz di lon- 
tan. J veve dat di scorie al cjavál e in-t-un moment ju veve 
brincaz. 

"Laudate Domino! — al veve berlát cun vós scure, me- 
tint al pas la bestie. — Cui che si viót!" 

I doi si jeri tiráz sul cei de strade, spacant il polvar che 
ur sbisiave tal nas. Mariane "e veve pleade la schene cun 
rispiet. 

“Benon! — al continuave il plevan cu la istesse ande. — 
Mari e fi”. 

Ju veve squadráz di parsore dal biroz. 

"Al semee che a voaltris doi il paviment de glesie us 
sbrovi sot dai pis”. 

Mariane 'e jere deventade di duc' i colórs. Epür, senze 
viarzi bocje e cul cjaf bas, `e veve ripiát a cjaminá. Ma il 

plevan nol veve nissune intenzion di molále e j stave sot, 
cul caretin ch'al rasintave la cotule di jé. 

"Une mari cristiane, prin di dut, 'e insegne a so fi il ti- 
mór di Diu — al diseve intant il predi, sfulminant la femine 
cui voi. — Mai a confessási e a messe quanche ur capite! 
Ce razze di famee ise la vuestre?" 

Il predi al vosave e dal sigür ognidun ch'al fos passát 
luncvie pe strade al vares sintude ogni peraule. Chest fat- 
culi j faseve boli il sanc a Mariane. Ma la femine 'e tignive 
dür, lant indevant cun ande ustinade. Tal istes 'e cirive di 
tingi di voli Firmato ch'al jere devantát blanc tant che un 
pezzot. Dentri dal fantat il rusin al barufave cul timór, 
stant che il riuart pe tonie, lui, lu veve tal sanc, rivàt fin- 
tremai di lui dai vons dai vons. Ma bielzà tal so zarneli si 
slargjave un dai siei mil “parcè”? Sichè si roseave il fiât. 

Il plevan nol veve ancjemò finit di businà. Cumò la veve 
tacade cul fat dal rispiet, ma fasint intindi ancje la só de- 
lusion parvie de scjarsetàt dai quartés di Mariane. Se fin- 
cum la femine `e veve glotüt, su chest ultin discórs no veve 
podút plu tasé. 

"Cun rispiet, siór plevan... — 'e veve dite cu la fote ti- 
gnude daür dai dinc' e cul voli fis sul polvar. — A mi mi 
par che la strade no sedi il lùc par frontá chesc' discòrs”. 

Sul colp il plevan al jere restát senze peraule, ma si jere 
ripiát dal moment, deventant ruan e zivilant cun ire: 

“Ricuardaisi che ogni lúc al va ben quanche si fevele di 
nestri Signor!" 

Po la veve olmade cun-t-une voglonade ch'e jere un 
concentrát dal “Dies irae”. 

“Domenie us spieti a messe, vó e vuestri fi. E a comu- 
nicási, bensintint!. 

Il sclop de scorie j veve fat fà un salt al cjavál, ch'al jere 
partit di sburide, framiez di un polvar fis. I doi a” jerin 
restáz intosseáz. 

“Parcè no j astu dite che s'intrighi tai siei afárs?" al veve 
barbotat Firmato, co al jere rivát a tira flat. 

“Sestu bon di tasé?" "e veve rugnát jé par dute rispueste. 

Chestis peraulis a Firmato j jerin restadis sul stomit e 
alore nol veve spietát di saltá-su: 

“Ma isal pussibil che duc', ta chest sfondrát di pais, a' 
an di comandámi e di ordenámi ce ch'o ài di fa?” 

“Dipo...!” 'e veve dite alore sò mari, plui spauride che 
maraveade. 

Ma Firmato al lave zaromai daür dal so pinsir. 

“Ancje tú, ancje Alde... Simpri a di "sissignór"!" 

Mariane 'e jere di piere e lu cjalave nancje ch'e ves di- 
fazze un'altre persone. 

"Ma parce? — al continuave Firmato. — “Parcé? Nissun 
nol sa dimi parcé! Ise juste?" 

J cresseve dentri une fote sorde, tant che il bujór ch'al 
fas saltá parajar il tapon di une pignate. 

“Al jere chest, alore, ce che tu masanavis di un póc di 
timp in ca?" 'e murmujave intant Mariane. 

Firmato al veve dade une sgurlade di spalis e al veve 
tacát a cjaminá cun pas rabiós. Fintremai cjase al jere stát 
dut un zito. Ma apene metüt pit in cusine, Mariane 'e veve 
siarade la puarte e si jere pojade cuintri. 

"Sintiti — j veve dite al fi. — E scoltimi ben. Ce che ti 
busine tal zarneli tu t'al tegnis par té. Di cumó indevant 
no vuei sinti une peraule che no sedi di ubidienze. Ca no 
je quistion di justizie. E je quistion di vivi. An' vin passadis 
avonde, Tú tu às la furtune di vivi dal to. Conténtiti e 
ringrazie il Signór di ce che tu às." 

Lu veve cjalát fis, pronte a saltáj-su se guai al ves viarte 
bocje. Ma Firmato al taseve. 

"Bon — 'e veve concludút jé alore. — Tant par sco- 
menza, sabide di sere tu vegnis a confessáti cun mè”. 

Firmato nol veve dite nuje: j pareve di jessi siarát dentri 
di quatri múrs, cence une barconele o un fil di ajar. 

XXIV 


Nene la coghe 'e jere rivade sul misdi, sudade in aghe. 
'E veve pojat il culon sun-t-une cjadree, butant-für un su- 
spiron ch'al pareve la soflade in un bo e jemplant la cusine 
cul so voson. 

“Sacrabolt! Chest pais alè masse di rive-su!” 

J veve fat di moto a Mariane che j strucjas alc di bevi 
e dal sigür no veve stuarzude la bocje devant dal tai di 
blanc. 

“Tu sarás maraveade di viodimi culi — 'e veve dite dopo 
di vé parade-jü mieze tazze cun-t-un gloz. — Par chel, "o 
soi plui maraveade di té. Ma i siórs, va a capju! 

I voi pitinins di jé no stavin férs un moment, saltant mo 
di ca e mo di là. 

“Eh si, la mé femine. Propit no si rive a capju. Ché altre 
di il cont mi è capitát in cusine. Al veve une ande di tor- 
zeon che no mi sunave juste. Prin al è lát su e jú e po al 
à tacát a meti il nòs dapardut. Al sa che a sbisiá tés pi- 
gnatis mi mande für dai sintimenz, e tal zuri ch'o jeri li li 
par dij ce ch'al meretave. Invezzit lui mi fás: «Nene, é un 
pesso che non vedi quel ragasso che era sempre qui?» Jo 
'o ài capit a svol, ma 'o ài fat fente di nuje. «Cui?» gjo. 
«Firmato», al dis lui”. 

Il fantat al veve drezzadis lis orelis a colp. 

“Si, biel galantom — ’e veve dite le coghe. — Al à do- 
mandat propit di tè”. 

Mariane 'e cjalave la coghe cun-t-une grispe tal miez dés 
ceis. 

“Disitu pardabon?” 

“Sacrabolt, par cui mi astu cjapade?” 

*"O intindevi dî se tu sás parce". 

“Ti ai pür dite che nissun nol cognos ce che j zire pal 
zarneli ai siórs!" 

Firmato al jere in spiete. Il fat che il cont al ves do- 
mandat di lui no j displaseve daldut, ma no s'e sintive di 
torná a ripiá l'usanze di prin. Cumò al veve sgjavade une 
cucje, dal pari di un cjan, e tant che un cjan nol veve nis- 
sune intenzion di slontanasi. Ma la coghe `e jere dáur a 
fevelà propit di chest. 

“A fuarze di tire e mole, mi à dite di visá il nestri zo- 
venot, che in ta chel sacrabolt di stanzon cun chel nom 
stramp, di libris and'e ancjemò”. 

La ruje di Mariane 'e jere deventade plui fonde. 

“Alore ti a mandat lui fin ca su?” 

La coghe `e veve smicját di voli. 

“Ustu che un sorestant si sbassi a preá la sò coghe? Ma 
jo 'o ai capide l'antifone. 

'E veve glotüt ce ch'al restave dal tai e si jere tirade in- 
pins. 

“Mancumál che cumò ”o voi di rive-jú”. `e veve dite, ri- 
dint a plene bocje. 

Mariane la veve compagnade fintremai sul portel. Culi "e 
veve olsát domandáj: 

“Ise vere che in pais si sunsure...” 

Ma Nene 'e jere deventade seriose a colp e no j veve 
permetüt di là indevant. 

“Cjale, mo” — e’ veve tacát. — A’ son trent'agns ch'o 
soi a servi ca di lui e 'o pues siguráti che di umins and'è 
pòs come lui. Al é un sorestant, si sa, e quanch'al ordene 
si scuen ubidi e muci. Ma nol á mai vude une tristerie o 
une malegrazie cun nissun”. 

Al saveve di strani a sinti ché femenone butási fúr in 
cheste maniere, e ancjemò no veve finit: 

"Sul moment jo no j vevi perdonát di vé bandonade Alde 
al so destin. A jé j al vevi dite ch'al podeve vignij dome che 
mal. Ma dopo ”o ài capit che lui al veve scugnút fà cussì. 
Tu mi intindis: la só pusizioni, il nom dal cjasát, i fis, ché 

striate de s6 femine.... Tu vevis di sintile la siore contes- 
Se 

'E veve slargjáz i braz cun avilizion. 

“E cumò... Ce ustu, si è butát vie”. 

Nissune dés dós si jere intajade che Firmato, platát daür 
dal cjanton, al veve tirade la orele. Co al veve sintüt che 
lis feminis si saludavin, al jere tornát svelt in cusine. Ma- 
riane 'e jere ancjemó pinsirose. 

“No sai se tu fásis ben a lá-jú in vile..." 

Firmato al jere bielzà in forsit par so cont e lis peraulis 
di Mariane no fasevin nujaltri che stuzziá il dubi che lu 
tormentave. Epür, pensant al cont, nol sintive cussi fuarte 
la rife cuintri di lui, come par indevant. J semeave parfin 
che ancje lui al fos cjapát dentri di ché fuarze plui potente 
di duc' e di dut, ch'e strenzeve il pais in-t-une smuarze. Al 
jere rivát sot de murae senze squasi rindisi cont di ce ch'al 
faseve. Il prat, ché sere, al jere infondat in-t-un scür mulisit. 
Firmato si jere fermát a lumálu framiez dai fiárs dal cancel. 
Duc’ i rumórs ch'a rivavin vongolant dal pâis, a" lavin a 
distudási su chel tapét di velüt. Gjavansi bielplanchin, il 
fantat al veve cjaminat luncvie dal mûr, fintremai al puar- 
ton daür. Culi la lòs de cusine si distirave für dai balcons 
e inluminá, rasint rasint, i clapuz de glerie che, ta chel lusór 
a fil di tiare, a' slungjavin la lór ombre tant che déz di une 
grande man. Firmato al veve scugnüt gloti il grop ch'al 
vignive-su a stropaj la gole. 

“Cui è là? — La vôs dal fatór `e nasseve tal scür penc’. 
Po l'omp al jere vingüt indevant. — Ah, tu sés tú? Ce fá- 
stu-ca, a chestis oris?" 

Senze spietá rispueste, si jere zirát de bande de barchesse, 
apene segnade cuintri dal cil. 

“Alè Firmato, siór cont. 

Di lajú al jere vignút un scjarpedà calm su la glerie. Póc 
dopo il cont al jere dongje di lór. Il fantat e l'omp si jerin 
cjalaz tai voi. 

“J coventjal altri, siòr cont?” 

“No, puoi andare”. 

“Buine gnot, siorie”. 

“Buona notte". 

Il fatór al jere sparit tal scür. Cumò ch'a jerin dibessòi. 
Firmato al jere dut intrapeát. 

“L'altro giorno la “Stella” ha fatto un puledro. Vuoi 
vederlo? — Il cont al fevelave cun vós senze colór. — Ero 
proprio là. Vieni”. 

Lu veve compagnát te stale, sclaride di une lús zale, Il 
pujeri al jere là, biel e spaurit. 

"Che te ne pare?" 

Par un pocut il cont al veve rimirát il cjavalut ch'al cirive 
la tete di sò mari. Firmato, invessit, lu olmave lui. Lu 
viodeve a puntin, come simpri, ma cu la muse supade. 

"Vengo spesso qui —. Il cont si jere sintát sun-t-une 
bancjute. — I cavalli sanno fare molta compagnia”. 

Al veve segnát cu la man un pomát, ch'al pareve ch'al 
sintis ce ch'al diseve il so paron. 

“Vedi quello? È il mio preferito. Una volta cavalcavo 
spesso". 

“Firmato al scoltave mut. 

“Siedi. Ti sei fatto giovanotto. Come Ottavio... Dovreste 
avere la stessa età. Già.... Chissà se sarà entusiasta del pu- 
ledro. Una volta lo sarebbe stato... Anche le mie figliole... 
Gli ho scritto. Forse questa volta rispondera”. 

Firmato al jere simpri plui sturnit, ma nol semeave che 
il cont si fos visát, parce ch'al continuave a fevelá: 

“Quand'erano piccoli li portavo spesso con me sul ca- 
lesse. Elena s'impauriva ogni volta...”. 

Al veve molát a colp il discórs e al jere restát in cidin 
par un pocut. Infin si jere jevát inpins a mát di suste, 

“Bene —, al veve dite sec. — A quanto pare abbiamo 
abbandonato la lettura”. 

Cjapát cussi, a tradiment, Firmato nol veve savüt ce ri- 
spuindi. 

“Dico a te, giovanotto”. 

Pardabon il fantat nol cjatave la peraule. Al jere deventát 
ros, e tant par di alc, al veve trabascjat: 

‘’O ài une vore di ce fa...” 

“Ce fa, ce fa”! Che cosa vuol dire? — Il cont al fevelave 
in-t-une maniere che Firmato nol capive s'al diseve parda- 
bon. — Non mi racconterai che sei sempre nei campi, 

iorno e notte! Ho anche saputo che hai lasciato il coro. 
È vero?”. 

Firmato al veve rugnát un “si” framiez dai dinc'. 

"Siete tutti uguali" Cum il cont lu squadrave di cjáf a 
pit. Nol podeve sta fèr, nancje che lu ves cjapát la smanie. 

"Dopo tutto neppure tu puoi scappare al tuo destino. 
Devi soltanto lavorare e ubbidire. E un marchio. Si puó 
forse scampare al destino?" 

Plui che fevelá, al tulugnave par sè, lant daúr di une rife 
segrete che a Firmato j semeave für di chest mont. Salacór 
il cont si jere visat che il frutat lu cjalave cun voi discoco- 
laz. Si jere fermát devant di lui e al veve indulzide la vós: 

“Forse non puoi capire, o forse si. Mi sto chiedendo se 
tu non faccia altro che seguire d'istinto la strada già segnata 
per te”. 

Al veve suspirat. 

“Sei un bravo ragazzo. Vuoi qualche altro libro?” 

Firmato al faseve di si cul cjáf, ma senze cunvinzion. La 
sbrocade dal cont lu veve scumbussolát. 

“Torna domani — al diseve il cont. — Adesso é tardi”. 

A” jerin jessüz insieme tal scür clip. Daür dai balcons de 
cusine si moveve la sacume di Nene. Ancje il cont al veve 
olmát di ché bande. 

"La casa sembra vuota, vero?" 

Al veve bandonát Firmato sul puest e al jere sparit tal 
scür. Il fantat no si jere mot par un piezzut. Dut j semeave 
strani. Ma une idee e” scomenzave a sclarisi: ven a staj che 
il cont e lui a' jerin part di dós razzis diviarsis une di ché 
altre, e che cui sa s'a vessin mai podüt là dacordo. 

XXV 


Tai pais di une volte la vite di duc' a” jere inguviernade 
daür de cadinze e dai timps dés voris tai cjamps: ven a staj 
che il nassi, il cressi, il vigni omp fat, il muri, a' làvin in- 
devant a pari cul spontá, il vigni-sú, il madressi, il vidrizzasi 
di ce che donave la tiare. Pa la qual l'infanzie, la pubertát, 
la zoventüt, la virilitàt e parfin i ultins agns de vite, no 
podevin fà dimancul di rispietá lis regulis, fondadis di 
timpon incà: darest cussi come il contadin, che tal cjamp, 
al scugnive abadá a chés ch'a regolavin l'ará, il semená, il 
grapá, il solzá, il ledrá, il sesolá, fintremai al moment dal 
racuei; e dopo dut al tornave a scomenzá dibielprinzipi. 
Guai a sgará. Parcè se chestis lez no jerin scritis di nissune 
bande, no jerin par chel mancul rigorosis; che, ansit, a' 
vevin plui fuarze di dutis chés ch'al podeve meti par scrit 
e imponi un sorestant o un qualunqui guviár, dato ch'a 
vignivin dal timp dai timps. Se il contadin al lave fúr di 
regule tai siei lavórs, al piardeve semenze e fature, ma s'al 
mancjave difazze dal país, al jere butát fúr de comunitát. 
Bensintin che in cheste maniere il país al restave unit e che 
il passaz di ete al vignive ordenát e senze strabalz, ma `e je 
ancje vere che dut al restave fèr incandit. : 

Lu veve ben sclarît une sere il cont, timp indaür, quan- 
ch'al usave lis cenis in vile e Alde 'e jere ancjemó par cjase. 
Il rimpin j al veve furnit la femine dal spezziár. Dal sigúr, 
prin di torná in tinel di vé fumát il so “Virginia”, il cont 
no s'e vares impensade che il discórs al sares colát propit 
su chest argoment. Il fat al è che lui e i siei invidáz a’ vevin 
cjatadis lis feminis ingolfadis in-t-une cjacarade cuintri da 
l'ignoranze e dal salvadeum dai contadins, e la plui scjal- 
dinose 'e jere la siore Matilde. Cui smursiei in flame "e 

spesseave a daur pal cjaf, nancje che j vessin fat cuissa ce 
tuart. Al so omp j jere vignüt l'imbast. 

“Oh, Signór! Le à tacade un'altre volte cui contadins” al 
veve suspirát. 

Il cont j veve fat di moto di cujetasi. 

"La lasci parlare — al veve dite cun vós lizere. — E poi, 
non vede che le altre signore sono interessate?" 

Par di la veretat, dés dôs feminis ch'a scoltavin, dome 
che la contesse j stave daür al discórs e la só muse 'e de- 
mostrave che la spezziàrie 'e doprave une man lizere rispiet 
a ché ch'e vares usade jé. La sür dal nodár, invessit, 'e veve 
sparnizzaz i siei otante chilos par dute la poltrone e si 
scompeneve dome che per fà di si ognitant, biel ch'e cjuc- 
jave il bicjarin di creme-marsale. Pó jessi che la sene 'e ves 
invidát il cont al gust dal stuzzi. Fato sta ch'al veve dite 
cun amabilitát:. 

“Come mai tanta acrimonia, signora mia?" 

Dato che la jentrade dal omp j veve zoncját a miez il 
discórs, la femine 'e jere restade sberlufide e cu la bocje 
viarte. 

"Chiedo scusa — al veve dite lui, scjafojant il riduzzá che 
j cuizzave i lavris. — L'ho interrotta. Me ne dispiace. Ma 
confesso che mi ha meravigliato la sua foga”. 

La femine `e veve fat in timp a ricomponisi e cumò 'e 
podeve pleá il cjáf in bande e cisicá dute contegnose: 

“Oh, lo so... Qualche volte me lasso trasportár”. 

"La signora Matilde ha perfettamente ragione!" La con- 
tesse 'e veve fevelát cun durezze. 

"Ragione di che, mia cara?" 

"Lo sai benissimo! — Po 'e veve cjapade-su une ande 
ch'e intindeve spontoná. — Mio marito sembra incline a 
particolare indulgenza nei confronti dei contadini". 

“Indulgenza? Non direi. Li considero per quello che sono, 
ecco tutto”. 

A chest pont-culi il nodár nol jere plui stát bon di tignisi. 

“Eh nó, siór cont, ch'al perdoni. Al à di ameti ch'a son 
salvadis, ignoranz e malfidaz!” 

“Eco, proprio quel che disevo anche mi —. La femine 
dal spezziar 'e jere saltade-su e i smursiei a” tornavin a in- 
colorisi. — Quando che j entra in farmacia el xe de sgriso- 
lárse. El provi lu a darghe una medicina che no j conosse! 
Le ghe faria ben... Nossignori! J vol el decoto o se no 
qualche impiastro che ghe ga consilià quela stregassa de 
Malie mate”. 

Il spezziár al jere dal colór de cjarte veline e al 
trabascjave “Matilde, Matilde..." nancje ch'al fos in agonie. 
Dome il cont al jere calm e al scoltave senze scomponisi. 
Ma il nodár al veve di zontá la só: 

“No si discór di fáur meti in pratiche une lavorazion plui 
moderne! An'sa qualchicjosse ancje il spezziár, culi. Che j 
domandi dinchevolte ch'o vin fate rivá la trebie." 

L'omp, tirat dentri cussi di brut, nol saveve di ce bande 
parási. Al barbotave-su un plait, dut squintiát, intant che 
la só femine lu sbruntave cun voglonadis di füc. 

"E po, laris! — al veve zontát il nodár par preonte. — 
Se no si sta in squaite, ti spélin ancje de piel." 

Il cont al menave il cjáf. 

"Ma signori miei.. — al veve tacát. — Si direbbe che mi 
credete un abitante della luna. Non vivo forse qui? Non 
sono forse proprietario di campagne e di coloni come voi? 
Ció significa che conosco altrettanto bene i contadini." 

Al veve riduzzat: 

"Forse un po” di pit, sia detto senza offesa.” 

A chestis peraulis-culi la siore Matilde "e veve piardüz i 
siei colòrs e il spezziár si jere remenát su la poltrone, squasi 
che il cussin j scotas sot dal cúl. 

"C'é un'antica ballata dove si favoleggia che il contadino 
apparve sulla terra allorché un'asina lo partori, emettendo 
un peto spropositato. Non la conoscete, non é vero? Del 
resto come potremmo noi, gente per bene, considerare simili 
volgarità? Tuttavia la sostanza del nostro giudizio sui con- 
tadini non é diversa da quella dell'ignoto autore della bal- 
lata. Si signori, perché anch'io sono dell'opinione che i 

contadini sono rozzi, ignoranti, retrogradi e, sovente, truf- 
faldini. Ma per delle ragioni ben precise.” 

Il cont al veve butadis chestis peraulis cun fa lizér, squasi 
ch'al sparnizzas qualchi compliment. Naturalmentri nissun 
nol veve rispuindút. 

“Ebbene, una di queste consiste nel fatto che io so — e 
perció lo ammetto — che a noi torna comodo che sia e che 
resti sempre così.” 

Il strabalz dal nodár e la sfulminade de siore contesse a’ 
jerin lis testemoneanzis ch'al veve tocjàt un madür. La siore 
Matilde, po, 'e jere parfin sglonfe pal sfuarz di tignî indaür 
ce che j becave la lenghe. Ma il nodár nol veve podút gloti. 

“Ma siòr cont... — e al sgrasajave di un continuo. — 
Chest so fevelá... ch'al perdoni... al sa di... ehm... di socia- 
list.” 

Il riduzzá dal cont al jere deventát ancjemò plui larc. 

“No, che dice amico mio? Il fatto che io abbia questa 
certezza dimostra, semmai, esattamente il contrario. Sono 
tranquillamente convinto che questo e non altro è il miglior 
ordinamento sociale. Quale socialismo, via...! Ma badi, non 
perché la proprietà e l'autorità ci vengano da Dio, per ca- 
rità!” 

Cheste volte il nodár al jere strunit pardabon e al sba- 
teve i voi tant che un zus. 

"E nell'ordine naturale delle cose, cosi come si sono 
formate attraverso i secoli. I socialisti, vede, lo avevano 
capito. Hanno solo commesso l'errore di chiamare i con- 
tadini ad una rivoluzione che essi non accetteranno mai, 
almeno fino a quando la loro condizione sarà legata alla 
terra e la loro esistenza sarà scandita sul ritmo dei cicli 
stagionali. 

Fevelant, al veve tirát-für un “Virginia” e lu rondolave 
framiez dai dêz. 

“Mi creda, amico mio. Il contadino non si staccherà mai 
dalle proprie tradizioni, dai propri usi, dalle proprie cre- 
denze. E una questione di sopravvivenza." 

Cumò si jere voltát de bande de spezziarie: 

“Lei si indigna perché i contadini si fidano di Melie mate 
e non delle sue medicine. La capisco, ma non può essere 
che cosi. Melie è una parte del loro mondo, è una mani- 
festazione della terra. Lei no, cara signora. Tutt'al piü la 
potranno accettare o subire, a seconda dei casi, ma consi- 
derarla parte di loro, mai." 

Cun-t-un suspir e cun-t-une ridadute a mieze bocje si jere 
butát sun-t-une poltrone. 

"Sopportatemi ancora un momento, amici miei, — al 
veve prát cun buine-grazie. — Ció che dovrebbe preoccu- 
parci é questo avventurismo mussolinano. (Lo dico senza 
offesa, caro farmacista). Prima o poi ci troveremo dentro 
qualche grosso guaio. Allora si che ci sarà il rischio di un 
ribaltamento, e Dio solo sa quali potrebbero essere le con- 
seguenze.” 

La siore contesse, fintremai chest moment, 'e veve tasüt, 
ma al jere stát tant che il cjariá di une suste che prin o 
dopo 'e scuen saltá parajar. Difati `e jere scatade verde in 
muse, e cu la scuse dal mâl di cjáf je veve declarát che si 
ritirave te sò cjamare. Si pò crodi che duc’ i invidáz a’ ve- 
vin vude, a colp, une grande presse di là vie, ni il cont al 
veve mote peraule parcè ch'a restassin. Ju veve, ansit, 
compagnáz fin sul portonzin, e dopo al jere lòt a siaràsi in 
biblioteche cui siei “Virginia” e cu la mieze tazze di cognac 
franzés che Alde j veve bielza parecjade, come ogni sere, 
prin di bandoná la vile. Cheste-culi `e jere stade une dés 
ultimis cenis cui sorestánz dal pais. E il nodár, qualchi an 
dopo, co zaromai il cont si jere butát-vie e la proprietát e 
lave a remengo, al veve sentenziát che lis ideis butadis in- 
devant ta ché sere famose no podevin fruta nujaltri che 
une fin a spiz. La uniche persone a vé un displasè sincir, 
'e jere stade sò sür di lui, che dinchevolte 'e pandeve a 
duc' che une creme-marsale cussi buine no la veve plui 
bevude di nissune bande. 

La regule ch'al veve discorüt il cont no veve dal sigür 
sparagnat Firmato, ancje se lui al veve fature a adatási. Il 
so caratar ch'al tirave al ruspi, ma ch'al scuindeve une 

sensibilitát porose tant che une carte sujante, no j perme- 
teve di viarzisi incuintri al pais. Darest propit cheste tem- 
pare, reditade di sò mari, 'e faseve di lint al sintiment, sichè 
daspes lis robis si sgrandivin dentri di lui e lu scosseavin. 
Dome co al stave dibessòl, al rivave a dismolá lis cuardis 
dai gnarfs e a gjoldi une pas complete. 

A” jerin stáz agns segnáz mo di gjonde senze pinsirs e mo 
di maluserie malcujete, chei che lu vevin viodüt deventa 
fantat, di par di, daür dal fási dal so cuarp. Al jere come 
une plante che, in prin, là-sot, 'e slungje lis ledris e che 
dopo di rinfuarze, e che infin, 'e creve la croste de tiare 
che la tignive siarade e si sbrunte e si slargje sot dal cil. 
Ven a staj, duncje, agns senze strabalz difür, ma vivüz duc' 
dentri, in-t-un travai di anime ch'al madresseve fra il lancür 
par agns indaür e la seneositát pal mont che lu clamave. 
Sichè al scombateve cu la só scusse di frut tant che une 
pavee co "e scuen bandoná il bussulut che la veve protezude 
fin chel moment. 

Zaromai al jere a doi pas da l'etat di là coscrit. Nol 
podeve gjavasi di jentrá in "scagn", cemût ch'al usave, ni 
di "iesst di badocli”, dal pari di duc’ chei de só classe (1). 
Al veve tignüt-dür par un póc, smaniós di no vé ce fà cun 
nissun, ma la lez ch'e regolave la vite dai zovins 'e jere plui 
fuarte de volontát di un sòl, e cussi al veve scugnüt pleasi, 
pajá il scagn (un salam par duc’ e un toscanin pal “santul”) 
e adatasi al nuviziát. Ma la so jentrade tal trop no jere 
corude vie slisse: dibielprinzipi al veve scugüt sopuartá i 
dispiez di chei compagns de classe ch'e jerin tal coro. Nol 
veve podút sbrocasi e consolási cun nissun, stant che Checo 
al jere bielzá a fà il militar. Dispiez di fruz sul prinzipi, ma 
dopo vie vie cun simpri plui crudezze, fin a la tocjade te 


(1) "Scagn": Trop di zovins de istesse classe, cun tant di regule, di re- 
gistro e di capo. Il zovin al restave tal scagn fintremai al matrimoni. 
Dopo al jere omp bielavuál e al jentrave cun duc i diriz te comunitát 
dal pais. 

“Jessi di badocli": Il vigni-für de condizion di fantat par deventà zovin 
e, dopo il militár, omp. 

roe, dut vistút. Inchevolte la quistion `e jere deventade brute 
pardabon. Intant a’ vevin scugnüt brancálu in cinc di lór e 
cun fature, che si smenave e al ripave tant che un demoni; 
€ po, co al jer saltát-für de aghe ineát tant che un quain, 
al veve cjapàt pal cuel il “vecjo” cun tante fuarze che par 
póc no lu strangolave. Poscrodi. Intór di lui a’ jerin saltáz 
almancul in vot, e par cjastic lu vevin discrotát squasi 
daldut e peát tant che un salam intór di une scjale. Podopo 
lu vevin menát atór pal pais, fasint un bordel ch'al veve 
clamáz su la puare umins, feminis e fruz. Lis polzetis, po, 
si taponavin i voi tal miez di ciuladis e maraveis, ma cu i 
déz alarc, che chel cuarp fuart, brustinát dal soreli, j faseve 
gole a plui di qualchidune. Infin chei matarans a' vevin 
plantade la scjale tal prin cjamp apene für dal pais, rasint 
dal stradon, e culi lu vevin bandonát dopo di velo sbeleát. 

“Cumò pree il to Diu che qualchidun al vegni-su pal 
stradon e che ti dispei, — j veve dite par viatic il capo. — 
Si nó si viodin doman di matine. Par tó consolazion ti 
lassin i vistiz. 

Par dute rispueste Firmato ur veve tirade une sbladacade, 
ma in cúr so al trimave dato che il soreli al jere bielzá a 
mont e il stradon al jere vueit tant che il desert. La só pene 
'e jere durade, si e nò, une miezorute, quanche Tilio “Cja- 
viestri” al jere rivát dongje bielplanchin, ch'al tornave di vé 
stát a Marsure, ca de marchese, a rimessá une puarte di 
armaron. Al veve tiraz i frenos de biciclete e al veve butat 
für: 

“Orpo da l'orpo!” 

A Firmato il sanc al veve tacát a galopá. Intant Tilio al 
veve scjavazzat il fossalut e cumò lu cjalave cu la bocje 
viarte. 

“Ce mi fásistu? Il Signór in cròs, ancje se no je Pa- 
sche?” 

Firmato al bulive: 

“Tirimi-jò, moviti!” 

“Ma io ti cognos! No sestu il fi di Mariane?” 

“Si, ma dispeimi.” 

Co Tilio al veve savüt il parcé di cheste sene, al veve 
tacát a sbacaná. Ma Firmato nol veve nissun morbin di 
ridi. 

“Scoltimi mè, — al veve dite alore Tilio. — No sta fa il 
macaco. Ustu restá badocli fin che tu ti maridis? E po 'o 
sares propit seneòs di viodi quale fantate ch'e vores vèti.” 

J veve slungjade la jachete, menant il cjaf. 

"Duc' o' vin pajat il scagn. Prove domande atòr. Legri, 
fantat, che chest an ch'al ven ti tocjará a ti di batiá qualchi 
pisseintòr!” 

A sintisi clamá “pisseintór”, a Firmato la fote "e jere 
cressude tant che il mercuri dentri dal termometro, ma Tilio 
al veve fevelát senze tristerie. 

“Rivistu a cjaminà dibessól?, — al veve domandát Tilio, 
viodinlu cloteá sul stradon. — Se tu vuelis, ti meni sul 
gambron.” 

Ma l'amór propi di Firmato al jere masse fuart parcè che 
si rindes al invit da l'omp. E cussi, ancje s'al sintive clopá 
i zenoi, al veve tacát a cjaminá viars cjase só: ma no pal 
pais, che la vergonge j brusave i pinsirs. Al veve fat dut un 
zir, vie pai cjamps. ma co al jere rivát a cjase, j vanzavin 
avonde fuarzis e smare par cjapá-su biciclete e massanc e 
par torná sul puest dal so martueri a spacá-fúr la scjale a 
fuarze di massangadis. Dilunc di qualchi zornade al veve 
covade la rife, ma un póc parvie ch'al veve cuintri dut il 
pais e pal rest in grazie di Enore, un fantat sudizionós, in- 
fin al veve glotút l'amár e si jere presentàt tal trop cul sa- 
lam e cul toscanin. 

Si à di savé che chest Enore al jere corüt une di, ca su 
di lui, a visálu che si preparave alc di plui pleós se si pon- 
tave ancjemó a no rindisi e, tal instes, lu preave di pajà 
chest sfondrát di scagn, parcè che i “vecjos” j vevin ordenát 
a lui di jessi esecutór de smatade ch'a vevin impensade. Di 
ché di indevant Firmato al veve triscát cun Enore e lu veve 
tignüt tant che un fradi pizzul, paranlu di qualchi prepo- 
tenze. Par solit il trop dal scagn nol faseve cuissà ce matez 
in pais. S'àj fasevin fra di lór, spietant l'ultin da l'an, l'e- 

pifanie e, soredut, il carnevál. Alore si discjadenavin e par 
qualchi zornade a' deventavin i parons dal pais. Ogni tant 
'a cumbinavin qualchi baronade cuintri dai zovins dai pais 
dongje. Squasi simpri al jere parvie di fantatis; e al capitave 
avonde daspes che i fantaz di un di chesc' país si metessin 
in uaite par clapadà i zovins foresc' che, massime d'istát, 
a' rivavin quacio quacio a ciri polzetis e a cjantaur sot dal 
balcon qualchi vilote di chés cul pél. 

Propit sul muri dal istát, il scagn al veve stabilit di fa 
l'ultime spedizione prin de siarade. La quistion 'e jere nas- 
sude une matine, sul marcját di Nimis, indulà che Enore e 
só sùr a’ puartavin a vendi i scagnuz e lis breis di lavá, 
faz-su di lór pari. Dongje 'e slargjave la bancje di pomis une 
famee di Primulà: pari, mari e dós fiis. La plui in etát 'e 
veve juste disevot agns e un cuarp e dós tetis di fà trima 
ancje un sant. Nol jere par cumbinazion che li-devant al fos 
un passaz di umins e di fantaz une vore fis. Darest la fru- 
tate "`e saveve ben smalitási co si pleave sui zeis e `e lave 
devant-daür, su e jú pal banc. Il pari al jere plui in ostarie 
che sul marcját, siché la mari 'e veve il so bon ce fà a stáj 
daür a la mercanzie e a la fantate. Ché altre sür no si 
scomponeve, dato che passave dut il timp a schizzà i 
bruscs che j jemplavin la muse. 

Il pùar Enore al veve il voli inclaudát su ché grazie di 
Diu, e jé, che si jere intajade di un piez dés olmadis golosis 
di chel zovenut imberdeát, 'e sbruntave apueste infür chel 
popò di latarie ogni volte ch'e veve ocasion di voltási de 
sò bande. Enore al mudave di colór. Se une biele di la 
fantate no j ves fevelát, come nuje lui al vares tignüt il so 
siun improibit dentri tal cür. Al jere vignüt che lui al veve 
fate une corse fintremi la fontane, par tirá un got a sò súr. 
Al veve ancjemò il gamelin sot dal sclipign, co al veve sin- 
tude une vòs che j diseve: 

“Mi fasejso la grazie di jemplámi il podin ancje a mi?” 

La fantate e' jere daür di lui, cun-t-une man pojade 
sun-t-un flanc e cul pet ch'al semeave sul pont di fà saltà 
duc' i botons de cjamese. J riduzzave cun buinegrazie, ma 

cun-t-une ande di tireboris che lui al veve sintit il sanc 
colaj di bot insomp dai piz. 'E jere scomenzade cussi e chel 
gnogno di Enore al jere plombát te bressane tant che un 
sturnel. Bensintint che jé si divertive a zujá cun lui di tire- 
mole-messede, magari dome che par gjoldi il so podè di 
manda für dai sintimenz dutis lis braghessis che j rivavin a 
tir. Cheste naine 'e podeve ancje là in nuje par consunzion 
naturál, se la fantate no si fos stufade dal zuc cu la istesse 
sveltezze che veve vüt tal scomenzálu. Ma no Enore, ch'al 
jere tant che un fiár in bore e par disfredálu al coventave 
altri che une tocjade ta l'aghe. Al restave simpri su di grat. 
Il destin al veve predisponút, paraltri, che invessit di aghe 
al intivas il petrolio. Parcé la fantate 'e veve smicját un 
bocon di zovenot, sui vincequatr'agns, ch'al puartave-jü 
legnam di Cjampei, e lui Enore, ju veve squajáz che si 
bussavin di cariere daür dal munizipi. 

Al jere stát avonde pal trop, parcè ch'e fos decidude la 
rife. Un di lór al jere lát-jü a Primulà, e cun ande di gno- 
gno, zonzolant un pár di vielutis, al jere rivát adore a 
congossi indulà ch'e stave di cjase la tetone. Nol coventave 
nujaltri. Te sere istesse dut il trop al jere saltát su lis bici- 
cletis e, cu l'armoniche in spale, al veve cjapade la strade 
di Primulà. A' vevin spietadis dis oris daür di une magle 
di acacis. Par scurtà la vegle a” vevin fat cori la flascje dal 
vin. Siché, co il moment al jere rivát, a' vevin il spirt tal 
stomit e la flame tal cür. Il scür al jere penc’ pardabon. A” 
làvin indevant a nas, a risc di intrigási un cu l'altri. Ogni 
tant 'e svolave une croste, segn che a qualchidun la pidivele 
j veve sbatüt tal sghiret. Finalmentri, a fuarze di vitis, a' 
vevin cjatade la strade juste e la cjase. No si sintive un 
ghez, ni si viodeve ardi nancje un lumin. 

“Bon, a' son a durmi,” al veve soflát un. 

In-t-un lamp il trop si jere dividüt in doi e ogni bocon 
si jere viarzüt in zercli. A la uacade di Vico Degano, capo 
dal scagn, 'e jere partide l'armoniche, e Firmato al veve 
tacát a cjantá cu la vós plui dolze ch'al podeve fa: 

“Benedet chel voli neri 
di ché cjare fantazzine, 
benedet chel voli neri 

che mi à fat inamorá... 


'O ài mangját un rap di ue 

par sclarimi un tic la vós, 

e cumò che l'ài sclaride 

vuei fà un cjant al gno amòr...” 

Nol veve nancje finide la prime strofe, che un prin lusór 
si jere impiat adalt. 

“Véle, vêle, la tetone!” al veve corüt-vie pal trop. 

Ma dal balcon 'e jere rivade une vós sustade di femine: 

“Cui è là?" 

Senze nancje zirà il voli, Firmato al jere làt indevant cu 
la vilote. 

“Insumis, sono oris di dismovi la int, chestis-ca?” 

Altri! Lis peraulis no vevin nancje fat a timp di slargjasi 
pal cidin, che bielzà un coro come di cjocs lis veve tapo- 
nadis: | 

“Isal chest il troi de braide 
che nus mene a fa l'amór?" 
(E fin culi la vilote 'e jere rispietade. Ma subito dopo...) 
*Sestu tü, biele tetone 
che tu cuzzis tanc' di lór?" 

Cheste prime sdrondenade no veve ancjemò siarade l'ul- 

time note, che di ché altre bande a' vevin tacát: 
“Tu sés mate tu, ninine, 
a vigni daür di mé! 
Quanche il mus a cjante gjespui 
ancje jo ti sposi tè!” 

In-t-un moment 'e jere rivade la fin dal mont. Sberladis, 
sbati di puartis, uacá di cjans, talpetá di int, e parfin une 
sclopetade tirade cul dopli. Ma co i prins paisans a” jerin 
vignüz dongje, il trop al jere biel che fuit e par ajar a' vo- 
glonavin lis sós bacanadis. 

Dut a puntin, insumis, ma nó par Enore, che, cul cür a 
tocs, no si jere visát dal monument e j veve sbatút intór. 

XXVI 


Cul passá dal timp la vite dal pais no jere mudade cui 
sa ce. I fruz a’ jerin deventáz fantaz e polzetis; i umins e 
lis feminis a' vevin qualchi cjaveli blanc di plui, e tal cimi- 
tieri 'e jere inpins qualchi gnove lapide. Lis nuvitáz plui 
grandis a' jerin stadis la aradio, la muart di Melie mate, i 
debiz dal cont e, massime, la uere in Abissinie. Ma salacòr 
il país al jere tant che un di chei ús incoloriz che i fruz a” 
fasin cori in timp di Pasche: il colór al podeve ancje gam- 
biá, daúr dal estri di cui che lu doprave, ma la sostanze "e 
restave simpri ché. Cheste veretát no rivave a discancelà il 
fat che il fassio al jere zaromai dapardut: in tés cjasis, in 
glesie, in latarie, a scuele. 

Il *Ministero della propaganda e della cultura popolare" 
al veve vude la inpensade di sparnizzá par dutis li scuelis 
d'Italie la aradio “Balilla, quattro valvole", cun tant di 
fassio litorio par ca di ca e par là di là, in müt che la vós 
dal Capo 'e rivas fintremai tal cjanton plui spiardüt dal 
stivàl. Naturalmentri chest argagn al jere comparit ancje in 
país, e al veve stát Gubian in persone a puartálu-su di Udin 
e a pojálu, cu la solenitát che la gnove 'e meretave, tal atri 
de scuele, sot dal marmul cul boletin de vitorie; e in chel 
moment no s'e imagjnave dal sigür che il bidel s'al vares 
menát in cusine par scoltá Rabagliati e il trio Lescano. In 
grazie de aradio, chest popul di contadins al jere vignüt a 
savé ch'al jere, invessit, un popul di “santi, di poeti e di 
navigatori". E al scugnive crodi, ma senze nancje insumiasi 
di jessi alc che nol fos il contadin. Siché nissun nol saveve 
di precis di ce bande ch'a fossin chesc' ‘‘santi, poeti e na- 
vigatori”: dal sigür für dal Friül, salacór a Rome, a Milan 
o a Turin. Pa la quál il contadin furlan si jere cunvinzút 
di jessi mancul di nuje e che il so destin al jere chel di 

strussiasi su la tiare, par mantigni i “santi, i poeti e i na- 
vigatori” ch'a vevin di meti-sot il mont, e che intant si 
contentavin di manazza un neri cul nas a bec, che i siei a' 
clamavin “Negus”. 

Al jere simpri Gubian in persone ch'al meteve in vore la 
aradio, ma cui sa parcè, ogni volte che lui j meteve lis 
mans, a' vignivin-für sgrasajamenz par nuje riuardós de 
ocasion e dal personagjo. In prin Gubian al deventave zál 
€ po, vie vie, al passave dutis lis tintis dal ros, fintremai al 
ruan penc', ch'al semeave pardabon un ráf di bruade apene 
tirát-su dal podin. Ma Diu nus deliberi se s'intajave dome 
che di un riduzza. J tocjave al bidel di vigni indevant e, 
tichignant e sbisiant par devant e par daür, al meteve a 
puest sudut. Ma se ridicule 'e jere la situazion, une vore 
plui seriosis a' jerin lis peraulis che si slargjavin-für dal 
strument. Almancul cussi la pensave il marasiál dai carbi- 
nirs, che la aradio la scoltave in caserme. Mancul pinsirós 
al jere il spezziar, ch'al lave disint tal trop dai siei amis che, 
finalmentri, l'Italie si faseve rispietá vie pal mont. Ven a 
staj che, un passut vué e un passut doman, l'omp si jere 
convinzüt che Mussolini al jere ce che di miór al podeve 
vigni pe Italie e pai afárs dai sorestanz di campagne, stant 
che il Capo al veve iniment dome che l'industrie — lontan 
dal Friül, ringraziant il Signór — e che tés campagnis al 
veve lassát dut tant che prin, ancje il contrat di metadie, 
cul dàur ce che ur coventave ai scalmanáz e ai soversifs. Il 
nodár al veve scugnüt ricognossi che jere vere, ma a lui 
cheste smanie di là a fà la uere a un neri, in-t-un pais a 
remengo vie parladilà dal mâr, no j lave propit jù, massime 
parcè che, par fà la uere, a covèntin soldáz e i soldáz a 
son tanc' braz di mancul te campagne. 

"Il «posto al sole»! — al rugnave. — Chestis buzaris a' 
van ben pai zus come Gubian!” 

E dato che lis cenis a case dal cont a’ jerin finidis di un 
piez, al podeve sbrocási dome che cul spezziár, cul risultát 
di un ticási e di un becotasi che nol finive plui. 

La int dal pais no scoltave la aradio, stant che no veve 

dal sigür i bêz par cuistále, e mancul ancjemò `e leieve il 
gjornal, ancje se Gubian j veve ordenát a Adone Del Cont 
di picjà ogni di il “Popolo del Friuli" für de latarie. Se 
qualchidun si fermave li devant, cul nas parajar, al jere par 
viodi cui ch'al jere muart o che si jere maridát. Ma si sa 
che lis gnovis, massime chés brutis, a' córin atór senze vé 
bisugne ni di aradio ni di gjornál, e zaromai duc' a' davin 
par sigure la uere in Abissine. Qualchidun, plui in cunfi- 
denze cul marasiál, al veve volüt spiticási di vé conferme. 

"Mah! — al rispuindeve il carbinir ogni volte. — Che vi 
devo dire? Dipende..." 

Ma in cür so al veve dül par cheste zoventüt, butade 
un'altre volte in-t-un massacri. 

A. Checo, ch'al jere bielzà militár (e alpin, naturalmentri), 
la gnove de uere j veve corüt daür fintremai su pal Matajür, 
che il so batajon al jere a fà il “campo”. Firmato, invessit, 
la veve savude a San Pelai, tornant di Tresesin. Al veve 
viodüt sul liston de stazion dal treno un trop di int che si 
smalitave e, tal miez, la barete rosse dal capostazion ch'e 
balinave su e ju. Al jere lòt dongje cu la biciclete a man. 

“Ce nassjal?" j veve domandát a un. 

Chel-ca lu veve cjalát cui voi für dal cjáf. 

“Ma in ce mont vivistu? — j veve berlát su la muse. — 
La uere, benedet fantat, la uere in Afriche!" 

Sul moment a Firmato la nuvitát no j veve fat cui sa ce 
impression. Al jere stát il fevelá di doi umins, pojáz cuintri 
de ringhiere di ciment de ferade, a sbruntáj il cjáf für de 
ghebe. 

“Disistu pardabon?” al insisteve un, gratansi la barbe. 

"Di ce classe sestu?" al domandave chel altri par dute 
rispueste. 

"Dal dodis.” 

“Alore tu viodaras che ti reclamin ancje tè.” 

Il pinsir di Firmato al jere saltát a colp a Checo e alore 
j jere vignüt strinziment di cür. Al jere montat in biciclete. 
Intant ch'al lave, al cirive di figurási la uere e j vignivin 
iniment lis figuris dal sussidiari di quinte e lis fotografiis 

ch'al veve cjaladis cui voi dislesdrosáz, tal timp ch'al lave 
ancjemò in vile. Ma j semeavin alc fòr dal real, tant che la 
conte di une volte. Al jere rivát in pais in quatri e quatri 
vot, e al crodeve di cjatá moviment. Invessit dut al jere 
come simpri. Dome te ostarie il zavalét al jere pitost fuart. 
Cucant pai veris de puarte, al veve lumát Redo che, cul tai 
in man, al scoltave inmusonát un che, dut imborezzat di 
cjacaris e di vin, j fevelave su la muse. Al veve pojade la 
biciclete cuintri dal mür e al jere jentrát. Un tuf di vin e 
di zivole j veve stropát il sgrasajár e il vosá di duc’ chei 
umins lu veve sturnit. Redo, co lu veve viodút, j veve fat 
moto di laj dongje. Chel altri nol semeave visát di nuje e 
al continuave, dür, il so discórs. 

“Bevistu alc?" al veve berlát Redo. 

Firmato al veve fat di nó cu la man e, par so cont, al 
veve vosát: 

“Ce zavalèt...! Isal parvie de uere?” 

Il compagn di Redo al veve lampadis lis ultimis peraulis 
di Firmato e no j veve parút vér. 

“Justapont! — al veve tacát a businá tant che un orcul, 
ma cu la lenghe leade dai cjocs. — 'O soi propit daür a 
spiegáj a chest cjavonat-culi che la uere..." 

Ma Redo si jere sbassát su la orele di Firmato par sun- 
suraj: 

"Sta in uaite. A” zirin i carbinirs e ca-dentri al è plen di 
int di Gubian.” 

Chel altri si jere ufindüt: 

“Alore, mi scoltistu, si o nó?" 

Redo nol veve nissune passion di stá daür di lui e j fa- 
seve di segn a Firmato di inviasi viars la puarte. 

“Ah! — al trabascjave intant il cjoc cui voi incrosaz. — 
Va sul porco!” 

Difür al scomenzave a imbruni. 

“Al è zaromai garbin sotsere... — al veve dite Firmato 
dopo un póc ch'a cjaminavin. — Ma a ti, ce ti parjal di 
cheste uere?" 

Prin di rispuindi Redo al veve masanát alc fra i dinc’. 

“A mi tu m'al domandis? — al veve bruntulát infin. — 
No astu vòt un spielt in cjase tò?” 

Firmato al veve sbassát il cjaf, squasi che il so compagn 
lu ves cjatat in fal. 

“Viodistu... — al veve ripiat Redo cun vòs cristiane. — 
La uere 'e mene dome che muarz e lagrimis. Di impero, di 
patrie e di dutis chés altris cjacaris, jo no m'intint. Jo o' 
sai dome che in ogni uere a' partissin in tanc' e ch'a tórnin 
in pós." 

Chel fà peraule di so pari, a Firmato j jere rivat fintremai 
tal cür. Al jere bielzà di un piez che daspes al pensave a 
lui e a cemüt ch'e vares stade la só vite e ché di sò mari 
se l'omp al fos tornát. Al veve clar di quanche chest bru- 
seghin si jere fat sinti e s'inpensave di ché zornade da l'an 
passat, che il mestri in persone al jere vignüt a cjase só, a 
preálu di torná tal coro, che cumò al jere deventát grues e 
impuartant, cun trente personis tra umins e feminis, e i 
fruz, zaromai, ju clamave dome une volte ognitant. 

Il mestri j veve dite de vilote di Arturo Zardini e che a 
lór ur veve tocját l'onór di cjantále a Udin il quatri di no- 
vembar. Sul prinzipi nol voleve savént, stant che si jere 
gjavat di dut, ma il mestri tant al veve fat e tant al veve 
dit che, infin, lui al veve butát-là cun stizze: 

"E va ben! Ma dome che par cheste volte.” 

Cussi al jere tornát a provis e al veve cjataz squasi duc' 
i siei compagns di une volte, ma ancje musis gnovis, mas- 
sime di fantatis, che lui al veve lumadis par sot, e, plui di 
dutis, un pár di morutis sui disenüf agns, che lu vevin 
smicját par dut il timp, massime une di lór, ch'e veve i voi 
tant che dós boris. Ta ché sere al veve dome che scoltat, 
stant che il coro al veve bielzá scomenzat a prová cheste 
vilote, intitulade ““Stelutis alpinis”. Ma man a man che lis 
vós a’ cressevin e che si slargjavin tal cjant lent e dolz, la 
melodie e lis peraulis j vevin strenzüt il cür. Mai prin di 
cumò al veve sintüt il lancür par so pari mai cognossit e 
la gramezze par la vite di lui, zoncjade fra i crez di une 
mont. 

“Jo 'o soi rivat.” 

La vós di Redo lu veve fat torná in ca. 

“No sta lambicáti su lis robis plui grandis di nó, — al 
veve concludüt l'omp, intant ch'al viarzeve il portel. — 
Ringrazie Diu che no ti è tocjade ancje a ti.” 

Firmato nol jere tornát subit a cjase. Al sintive il bisugn 
di sta dibessòl, tal miez dai cjamps e sot il cil libar. Cussi 
al jere montát su la biciclete e si jere inviát bielplanchin 
luncvie pe strade dai roncs. Dopo di vé strapassade l'ultime 
cjase, bielzà grise tal ajar sarotin, al veve taját dentri par 
un troi ch'al murive cuintri dal rival di une colinute, slisse 
di jarbe fisse, e taronde tant che une fujazze. Sul zuc al 
slungjave i braz un ròl antic, salacór il plui antic di duc' i 
arbui li-atór. A lui j veve simpri parüt che, di lassü adalt, 
il ról al brazzas dut il pais e une volte, a scuele, lu veve 
parfin scrit in-t-un componiment. Al veve molade la bici- 
clete cuintri di un baraz e si jere butát in sinton. I pinsirs 
j zirandulavin dentri tal zarviel senze ordin e lui al lassave 
ch'e coressin cemüt che ur plaseve. Di volte in volte lór a' 
tiravin für dal fondon de memorie momenz di chesc' ultins 
agns, massime il so tirási indaür e il so slontanási di duc’. 
Darest al viodeve che duc', in pais, a' vivevin in cheste 
maniere, ognidun par so cont. E plui di qualchi volte j jere 
vignüt il dubi che chest mút di tirá indevant la vite, nol fos 
che un scugni, un mostrà i dinc? par no jessi muardúz. 
Alore tant al valeve rassegnási. 

Cun-t-un suspir al veve cjalát il ròl centenari. Cuissà 
tropis ch'an' veve viodudis di lassü, e al di di vuè ancje 
cheste uere ch'e pareve fate apueste parcè che la int no 
rivas a capi un siet. Ce tantis voltis, come cumò, j yeve 
cjapade la smanie di scjampà-vie, no impuarte dulà. Dal 
sigür al jere parvie dal bujór di dut ce ch'al veve let tai 
libris dal cont e che si remenave te só cussienze, tant che 
il most dentri de brente. Al jere inevitabil che Alde j 
tornas iniment, ancje s'al veve cirüt di discancelále daldut 
par no sinti il cúr crevasi in doi. E daúr dal ricuart di jè, 

al vignive chel dal cont, zaromai plen di debiz par chel so 
zujá di mat. 

Al veve tacát a montá-su pe culine, fintremai al ròl, e 
culi si jere poját cuintri dal tronc ruspiós e salt. Il pais, 
lajü, al jere zaromai azurin tal ajar ch'al becave cul prin 
fresc de siarade. Il pinsir, cumó, si jere poját su Checo. 

“Domenie "o voi a cjatálu," al veve dit afuart, e il sun 
de só vós lu veve come dismot. 

Ma chest torná in sé, nol rivave a slontaná il lancür pai 
siei agns indaür, ven a stáj par une condizion di libertát che 
no sares tornade mai plui e che lu tignive a mieze strade 
fra l'istint di spacá-für ogni cjadene e la realtát di adatasi 
miór ch'al podeve, ni plui ni mancul di un cjan che si 
contente di cori chel tant che j concét il filistrin. 

Tornát in pais, al jere passát devant de latarie: Gubian 
al veve bielzà picját l'avis che, pe sabide, 'e jere in program 
la “grande adunata" par scoltá il discórs di Mussolini. 

XXVII 


Cheste volte Gubian al veve fatis lis robis in grant. AI 
veve metüz-sot duc’ a tirà filistrins, a picjà banderis, a in- 
claudá il palc, a piturá sui mürs lis peraulis plui famosis di 
Mussolini. Ancje frutis e fantatis a' vevin vüt il lór bon 
ce fà cun gusielis e machinis di cusi. Parfin te gnot dal vi- 
nars nol jere stát padin, dato che sul segrát, daür dal palc, 
Gubian al veve fat tirá-su un tabelon plui grant de puarte 
de glesie, ordenát a Tresesin. Parsore a’ jerin pituradis, in 
neri e ros, chestis peraulis: “Gesù / Re dei secoli / dona / 
anni lunghi vittoriosi / all'Italia / ed al suo duce / perché 
/ la civiltà del mondo / tragga luce perenne / da Roma 
cristiana”. 

Ta chel dopogustát di otubar, sot di une plovisine glaz- 
zade, che ore 'e colave fisse e ore `e dismeteve, ma ch'e 
imbombave senze remission, dut il pais o squasi al jere in 
place. I plui fortunáz a' jerin chei che no vevin intór la 
divise, dato ch'a podevin parási sot dés ombrenis o di un 
sac butát sul cjáf. Chei altris a' stavin in spadine sot de 
aghe e di un ventisel di tramontane ch'al bugave partra- 
viarz. Il plui rabiós di duc' al jere Gubian; il plui content 
al jere il nodár, squasi taponát sot de ombrenone di tele, 
che s'e gjoldeve a rimira la muse sberlufide dal spezziár, 
squintiát e ineát dentri de divise gnove resinte. 

Il coro al jere ingrisignît di frèt, e se fantaz e umins in 
qualchi maniere si paravin, lis fantatis, puarinis, cun ché 
divise lizere e cu la scufe di fil sul cjáf, a’ jerin tant che 
quains. A qualchidune la cjamesute blancje si jere tacade 
intór, e bon par lór che sot a' vevin impirade la stovieste 
di lin. Intant la aradio 'e spandeve tal umit la vós dal 
cronist e un sun lontan di bande, misclizzát cun-t-un busi- 
nament in continuo. No si capive se Mussolini al jere bielzà 

sul balcon o s'al veve ancjemò di rivá. Fato sta che il me- 
stri al jere lòt dongje di Gubian a feveláj te orele. Pardabon 
il coro al faseve dül. Gubian al veve vüt un sest di stizze, 
ma infin i puarins a' vevin podüt parási sot dal puarti de 
glesie. Lis fantatis a' jerin ingrumadis tal cjanton plui ri- 
parát, in trop tant che passarins ingrisigniz, e ai fantaz no 
ur veve parude vere di tacási intór di lór. Al jere dut un 
pocasi e un cisicâ. Il mestri al veve scugnút fà i voi di trist 
par cujetá il zavalét. Tal messedament Firmato si jere cjatát 
a jessi dongje di Lene, une di chés dós morutis che lu vevin 
smicját. La frutate 'e riduzzave, cirint di sujási la muse 
cun-t-un fazzolet imbombát. La cjamese blancje, di mada- 
polam, si jere incolade intór e 'e segnave il pet pizzul. 
Firmato al tentave di no cjalále, ma il voli j sbrissave sui 
piruluz, ch'a sbruntavin sot de tele. 

“Signorut, ce inglazzade!” "e diseve Lene ch'e scugnive fa 
un sfuarz par no bati i dinc’. 

* Almancul ch'o ves un fazzolet..." al barbotave Firmato, 
dut imberdeát. 

L'amie di jé, ché dai voi di bore, ju lumave di lontan, 
siarade dentri di un troput di cinc di lór che nol intindeve 
di molále. Lene 'e jere inglazzade pardabon. Cun-t-une 
voglonade che a Firmato j jere lade fürparfür, e veve dite: 

“No ti displás s'o impiri lis mans tès sachetis de tò ja- 
chete? Lis ài di glazze. Sint, mo...” 

E cussi disint j 'es veve pojadis sul cuel. 

“Sacrabolt!” al veve berlát il fantat. 

A jè, chel scjas, j veve mote la ridarole, ma `e rideve cun 
contegn. 

“Mi perdonistu?” je veve dite subit dopo, ficjant lis mans 
tès sachetis. 

Cumò a jerin squasi tacáz, ma jé si tignive indaür, 
slungjant i braz par rivà adore a tigni lis mans tal cjalt. 

“Stastu ben cussi?” E intant Firmato al glutive. 

“Avonde.” 

Lui al veve sgrasajat un pòc e, cjapát cür, al veve olsát 
murmujá: 

“Ven un tichinin plui dongje, che tu ti scjaldis miór.” 

Jé lu veve cjalát di sot in su e lui al veve sintüt un tuf 
tal sanc. Si jere pojade cuintri di lui. Firmato al sintive un 
gran calór che si spandeve par dut il cuarp e nancje no si 
visave dal ghiti che la scufe di jé j faseve sot dal barbuz. 
Istintivamentri la veve brazzade e tirade ancjemó plui 
dongje. Sul moment al veve sintude la schene di jé deventá 
dure, ma subit dopo, sot des sòs mans, i muscui si jerin 
molaz e dut il cuarp di jé si jere bandonát cuintri dal so. 
Firmato nol olsave nancje squasi tirá il flât par timór di 
distruzi chel incjant. Ma cun scatür al sintive che il sanc 
s'ingrumave daür de patele. 

"Ah, Diu! — al pensave cui sudórs che j spontavin tal 
zarneli. — Se s'intae 'e je fate." 

E al stave fér, cul flàt moz. Paraltri Lene no si moveve 
e no diseve un “et”. Dome che, dopo un moment, 'e veve 
tirade-su la muse e lu veve infissát cun voli fusc. Spaurit 
di chei voi, senze savé ce fà o ce di, Firmato al jere sul 
pont di fà un salt indaür. Lu veve blocát il berlá dal me- 
stri: 

"Presto, tutti fuori! Parla il duce!" 

Dal sigür Firmato nol veve scoltade nancje une peraule. 
Ma la “gran giornata” 'e jere costade cjarote a lis fantatis 
dal coro, dato che plui de metát, la di dopo, 'e jere restade 
tal jet cu la fiere. Lene 'e jere ta ché metát. Par fuarze la 
prove de sere 'e scugnive saltá parajar. Balinant pal stan- 
zon, Firmato no si decideve di là-vie. Chei altris si reme- 
navin intór dal mestri e dal armonium, ancje lór cun pocje 
voe di torná a cjase. Ma Firmato al veve un altri pinsir pal 
cjáf. J faseve la tire a Ane, ché amie di Lene dai voi di 
bore. Apene che cheste si jere slontanade, la veve clamade 
dongje. 

“Sastu nuje cemút ch'e sta Lene?” al veve domandát cun 
vòs ruspiose. 

Ché altre 'e veve vòt un lamp di malizie tai voi. 

“Cussi-cula... Parcé? Dut in-t-un colp astu tant a cür la 
só salüt?" 

Deventant dut ros, Firmato al veve ribatút: 

“E s'al fos?” 

“Thii!” 

“Ve ben. Ma sastu nuje?” 

“T'al ai dite: cussi-cula. Pocje fiere e tante tos.” 

Podopo la lüs maliziose 'e jere tornade a lusigna. 

“Pò jessi ch'o passi a cjatále prin di là a cjase...” 

"Disistu pardabon?" 

“Parcè? Varessistu gole di compagnami?” 

La case di Lene "e jere daùr dal mulin, propit indulà 
ch'e scomenzave la stradele ch'e menave viars la cjase ch'e 
jere stade di Alde. Ognitant Firmato al smicjave la sò 
compagne, ch'e cjaminave lizere, e ancje se il pinsir al jere 
cun Lene, nol veve podút no visási de figure svelte di jé, 
cul sen dret e fuart ch'al tajave l'ajar e cu la cotule ch'e 
sbatocjave di ca e di là, a ogni pas. 

Dongje de grande ruede Firmato si jere fermát. 

“Ti spieti ca.” 

La fantate `e veve tacade la corse. 

“Visiti di dij che la salude Firmato!” 

La ridade frescje di jé 'e veve jemplát il scúr. Che lis dës 
amis a” vessin di contáse o ch'a vessin volút tignilu su la 
gridele, il fat al è che Firmato al veve scugnüt spietà une 
buine mieze orute. Si pò crodi cun ce morbin. Co final- 
mentri Ane e jere spontade, lui al strucjave lis ultimis gotis 
de só pazienze. 

“Alore?” Al semeave ch'al fos sul pont di saltáj intór. 

“Bon, bon la. 'E sta miòr. La fiere 'e je colade.” 

‘O ai gust. Ma le àstu saludade par mè?” 

La fantate `e veve fate la muse lungje: 

“Oh si, sigür. E ti ringrazie. Dome che mi à conferit 
l'incaric di diti che nol coventave.” 

“Cemút?” Firmato al jere restát di clap. 

SE je .cussi.” 

“Ma parcè?” 

“No sta domandamal a mi.” 

Lu veve paját cussì, e senze zontà peraule `e jere sparide 

tal scür. Ancje Firmato al veve cjapade la strade di cjase, 
ma nol capive s'al jere avilit o stizzát. J veve pensát parsore 
dute la zornade e a la sere al veve concludüt che nol rivave 
a saltàj für. Pa la qual al veve cjamáz i pondis dal lat su 
la biciclete e si jere metüt in squaite. Cheste volte nol veve 
spietát trop alunc. La veve fermade apene-jü dai scjalins. 
Ane 'e veve fat fente di nuje. 

**O ài di fevelá cun tè,” al veve dite lui. 

"Cun mé?" La fantate 'e scocolave i voi tant che une 
pipine. 

“Dáj, Ane, no stá fami la gnogne...” 

Firmato al veye stentát un póc a scomenzá. Infin, framiez 
di barbotamenz e di gratadis di cjáf, al veve dite: 

“Tu tu sés la sò miór amie, no ise vere? Bon. Alore cun 
tè "e à di vé fevelát cul cür in man. No stà dimi di nò, che 
no ti cròt. Jo 'o vuei savé ce che ti à cunfidát veramentri ir 
di sere. 

Sul moment Ane no j veve rispuindüt. 'E passave i déz 
sul manubri de biciclete senze cjalálu in muse. 

“Ane, ustu deciditi?” 

“No úl savént di tè. Co j ài dite il to nom, al é stát come 
ch'o ves nomenát il diaul.” 

Un pugn te bocje dal stomit, a Firmato no j vares fat 
cussi mal. Al veve cirüt di dasi un contegno, ma la bote j 
dulive une vore. Ane, intant, lu cjalave in stoz, atente a lis 
espressions ch'a comparivin su la muse di lui. Co lu veve 
viodüt bastonát e squintiát, 'e veve trat un suspiron cussi 
grant, ch'al pareve che il cür j al vessin strapassát a jê. 

“Mi displás... — "e veve dite cun ande di compassion, ma 
voglonant l'efiet di chestis peraulis. — E pensá che fin- 
tremai ché altre di 'e veve fevelat simpri ben di tè.” 

Al jere stát come che Ane 'e ves strizzát un madür. 
Cussi, pe prime volte in te só vite, Firmato al veve tirade-jü 
une croste, ma cussi nere che Ane 'e veve vit un strabalz 
e j veve berlát: 

“Sestu deventát mat?” 

L'imberdei di Firmato al faseve dül ai claz. Al veve 

barbotát un “perdonimi” ch'al semeave il lament di un bo. 
Cussi no si jere intaját che su la muse di Ane a’ passavin 
duc' i colórs di chest mont e che il voli di jé al jere deven- 
tat turbit. Ma co la fantate, zaromai cul pit su la pidivele, 
e jere pronte par inviási, alore si ch'al jere restát cu la 
bocje viarte, dato che jê, cun-t-une voglonade di sot in su 
di fà trimà une Diere, 'e veve cjantuzzát cun vòs fonde: 

“Cuissa il gno moro 

indulà ch’al è...” 

XXVIII 


Di domenie, la matine adore, Firmato al jere partit in 
biciclete par la-su a Cepletischis, che Checo al jere a fa il 
"campo". Nol saveve di sigür se lu vares cjatát in país o 
cui sa indulà. I siei di lui j vevin dite ch'al jere lavie, in ta 
chel paisut infondát in-t-une valade dal Madison. Ma rivá 
a Cepletischis nol jere come fà la strade dal ort. Fintremai 
Cividát nol veve sfadiát cuissà trop, che la strade 'e ti- 
rave-su avonde planchin. Par furtune só 'e stave vignint-für 
une di chés zornadis di otubar ch'al semee che il mont al 
si vebi purgat in-t-un ruiuz di montagne. Firmato al gjol- 
deve l'ajarin garbin e l'impression che lis monz j vignissin 
incuintri. Lajú, a la sò manzine, la piche dal Matajúr e 
spontave daür dés crestis plui bassis, ancjemó verdis di 
jarbe e di bosc, e vie pés cuestis i paisuz a' maglavin di 
blanc il flanc de montagne. Di lajü a' semeavin cjasutis di 
pipine. Une zornade cussi, e chel là senze presse su la 
strade blanche, qualchi volte framiez dal vongolá di un 
scjampanota lontan, al judave i pinsirs a cori disordenáz 
tant che fruz molaz für di scuele. 

No je maravee che il plui prepotent di duc' al fos chel 
che j meteve devant dai voi mo la muse di Lene e mo ché 
di Ane. O, miór ancjemò, i voi fuscáz di Lene e il cuarp 
salt di Ane. Che Lene no voles savent di lui, j pareve 
gruesse. Nol podeve jessi che Ane j ves contade une buzare? 
Ma a ce pro? Par fà dispiet a lui? Ma se fintremai a qualchi 
setemane prin lui no si jere nancje inacuart che jé 'e fos in 
chest mont? Cumò si, che lu saveve! Diu, ce pet infür ch'e 
veve. E la bocje, cun chei lavris di cicine, tant che siespis 
maduris? Par cont di chel, nancje chei di Lene no jerin di 
butá vie, e mancul ancjemó chés sós tetutis, che j semeave 
di sintilis cuintri dal pet. 

“Doman la fronti, — al rumiave dentri di lui. — Doman 
"o devi spiticámi.” 

Dut chel messedament j veve fat montá il sanc in muse, 
ch'al veve scugnút molá il boton dal golár de cjamese. 
Framiez di chesc' pinsirs al jere rivàt a Torlan e bielzà, fra 
1 cuviarz, `e cucave la ciminiere de fabriche dal ciment di 
Cividát. Cu la bocje sute si jere butát sot di une fontane. 
L'aghe "e tajave i dinc’, ma `e jere un soléf. 

“Ce biela zornada, eh? — Une vielute dute gobe 'e jere 
rivade dongje cui podins ch'a pendolavin dal buinc' — Ju- 
sta di là in viaz par cui ch'al à la gjamba buina.” 

E riduzzave planchin, spacant il cjáf in-t-une sgurlade 
senze polse. 

“Insumis...” al veve barbotát Firmato, biel ch'al dave 
un muardon a une fete di polente. 

La vielute lu veve cjalát cul cjáf poját di une bande. 

* Vegnistu di lontan?” 

“Avonde...” al veve rispuindüt lui cu la bocje plene. 

“Eh, la zoventùt a’ cór...” 

Lu olmave cun doi voi umiz e smaviz, ch'a semeavin chei 
di un gjat malát. 

"E dopo? Vastu-su par Cjaurét?” 

“No, Cepletischis... Al è un gno ami ch'al fas il mili- 
tár." 

A scoltá chestis peraulis, la cjalade de femine si jere 
jemplade di gramezze. 

"Oh, püar frut... — 'e veve murmuját cun vós di vai. — 
Brut destin... A” partissin e no si sa quanch'a tórnin. Ancja 
gno fi. Lu an clamát apena scomenzada la vuera. Brut de- 
stin, brut destin..." 

Sul moment il fantat al jere restát. 

"La uere? — al veve dite maraveát. — Quale uere? In- 
tindeiso cheste-ca de Afriche?” 

Ma la vielute no lu scoltave. Firmato al veve capit che 
la püare femine 'e jere siarade par simpri tal pinsir di chel 
so fi, partit tanc' agns prin, e cuissà su ce front ch'al jere 
muart, e j al vevin dite, ma jé no j veve crodüt. Framiez di 

chesc' pinsirs, tal zarneli di Firmato 'e jere saltade-su la 
figure de Madone che don Tarcisio al veve piturade tal 
quadernut. Cumò si ch'al sclarive a cui che j semeavin ché 
muse induliade e chel cuarp stuarzüt dal dolór. Il model al 
jere sot dai voi di duc'. Senze fevelá, che nancje nol vares 
savút ce di, il fantat al veve ficjàt in te bisacje ce ch'al 
vanzave de polente e al veve grampade la biciclete. 

“Partissistu ancja tu? Bon timp par un viaz.” La vielute 
'e jere un'altre volte cujete e il so voli al veve une lòs plui 
clare. 

“Us al ài dite, nonute. 'O voi dome che a Cepletischis.” 

Si jere inviát in presse, par gjavási-fúr di chel sintiment 
di pene che j veve strenzüt il cür. Ma nol veve podút fa 
dimancul di voltási indaür prin di spari dentri dal pais. La 
vielute 'e jere simpri là, cui siei doi podins, e l'aghe de 
fontane 'e scrosopave cuintri de lamiere cun-t-un sun sec. 
O póc o trop, il sintiment di pene lu veve compagnát par 
dute la strade; fintremai Cepletischis, ancje se la fature 
che j tajave lis gjambis e j smozave il respir no j lassave 
cui sa ce di timp e di morbin di pensá a alc che nol fos 
cheste stradate che si rimpinave-su pe mont e che no finive 
plui. Par consolási e dasi cúr, al cirive di fà torná iniment 
Lene e Ane, ma al jere tant che pratindi di impiá un fur- 
minant sot de buere. Cumò nol jere pintüt di vé fate une 
polse a Cividat par là a viodi il puint dal diaul. No si jere 
contentát dal puint. Al veve torzeonát, fin ch'al veve cja- 
pade une stradute daür dal domo e al jere rivát in borc 
Brossane, propit tal larc parsore dal Nadison, vert e blu sot 
dal soreli; e la glesie di San Blás, incoloride di pituris di 
paradis, 'e faseve la uardie a la strade dal borc, strente 
framiez dés cjasis in file e de sponde a plomp dal flum. 

'E jere stade une mieze orute di pás. A Cepletischis al 
jere rivát ch'al sunave dibot misdi. Dut il pais al podeve 
stà in-t-une man: la glesie, il monument e quatri cjasis 
sparnizzadis atór. Il fantat al spudizzave polvar tal soreli 
ch'al sblancjave la strade vueide. No si viodeve nissun, e se 
nol fos stát par un vosá lontan e un sglindiná piardút, 

Firmato al vares zurát che il pais al jere desert. Al jere lat 
indevant cu la biciclete a man, ancjemò sturnit, cirint cui 
voi une fontane o une pozze. Si jere intivát in-t-un beve- 
radòr e alore cun-t-un suspir di contentezze, al veve ficját 
dut il cjàf dentri di ché aghe frescje. Cumò il mont j pareve 
mancul contrari. 

‘E sarà une ostarie in chest pais..." 

Sbruntat dal pinsir, al jere lat indevant, e la ostarie la 
veve cjatade squasi subit, daür de glesie. Plui che di une 
ostarie si tratave di une burete nere, ch'e vendeve didut, dal 
bacalà al tabac, e in-t-un cjanton 'e jere une taule taronde, 
cul plan di piere di Vignesie, capitade lassü cui sa cemüt, 
e dute l'ostarie 'e jere li. Une puce grivie di vin, di bacalà, 
di canele e di cragne 'e stropave il sufit. Apene jentrát, a 
Firmato j veve tacade la spisse tal glutidór e par tant ch'al 
sgrasajas chel savór di ransit no lu bandonave. 

“Isal nissun? Paron!” 

Un omp, ni zovin ni vieli, in maniis di cjamese e gilè, al 
jere vignüt-indevant di daür di une tende. 

“Dobro jutro,” al veve dite.(') 

“Eh?” 

“Ce volejso vé?” L'ustir al stentave cul furlan e in bocje 
só al sameave un lengaz di barbars. 

“Une gazzose.” 

La veve parade-jü cun golosetát. Lis bufulis che j fasevin 
ghiti tal nas, lu vevin metút in ligrie. 


“Perdonait... — al veve tacát alore. — Saveso indulà 
ch'al é il quartir dai alpins? 'O cir un gno ami.” 

"Ah, alpins! — al veve dite-su chel altri, mudant muse. 
— Alpins, ligrie!” 

"E boins afars, — al veve pensát Firmato. Podopo 
afuart: — Cul gno ami, dal sigúr!” 


In chel al jere rivát il sglindinà de campanele de glesie, 
compagnát dal uicá de puarte. 

*Clamat il diaul, il diaul di presenta." L'ustir al veve 
jevade une man a mo' di salát. 


(!) Bondi. 

Difat a' jerin jentráz doi alpins e sul moment Firmato 
nol veve ricognossüt Checo, che, apene metút pit dentri, al 
veve tacát a vosa: 

“Largo, ch'e rive la corvèe!” 

Si pò crodi lis fiestis e il zavalét. Infin si jerin sintaz 
ducjitre int6r de taule, devant di un litro di neri. 

“Tu as vòt un bon fiat a riva fin ca su!” al diseve Checo 
cu la gjonde tai voi. 

“Tu puedis dilu, — al mateave Firmato. — Dome che 
mi soi visát quanch'a jere masse tart par torná indaúr. 

Poscrodi la rispueste di Checo. Il ridi e il berlá al veve 
tirat dongje ancje la parone, une femenute secje tant che un 
bachet. Ju cjalave cun doi voi di un celest clár, riduzzant 
dute contegnose. Intant mil domandis a' corevin intór de 
taule e s'incrosavin fra di lór, e Checo al fevelave tant che 
une metrae, senze nancje tirá il flat. Ma il so compagn lu 
veve tirat in ca. 

"Ehilà, gamel! Visiti ch'a vin ce fa!” 

“Ostinate, 'e je vere! — Checo al gratave il cjáf. — Il fat 
al è che nó doi o sin in pais pe corvee e o’ scugnin tornà 
al campo." 

"Parcé no j cjacaristu al sargjente? — al veve dite alore 
il so compagn. — Al è däs tós bandis. Nol è dita ch'a nol 
siari un voli.” 

Dut content, Checo lu veve pacát su lis spalis. 

“Zarviel fin, chei di Cividat!” 

Cussì lui e Firmato si jerin metùz dacordo di cjatàsi culì 
un'altre volte. E dopo di vé paràt-jù di sburide l’ultin tai, 
Checo e il so compagn a’ jerin spariz di corse. Ch'al fos 
parvie dal digjiun o par colpe dés gnovis, fato sta che a 
Firmato il vin j veve metude intór une grande sflacje. Al 
cjalave atòr cun-t-un riduzza instupidit. 

“Al sta z Laskega?(!)" La vôs de femenute e il so lengaz 
forest j rivavin di lontan. 

Ma l'om j veve tajadis a colp lis peraulis in bocje e si 
jere pleát su l'orele di Firmato cun ande umile: 


(') Seso de planure? 

“Pardon... — al trabascjave cun afan. — No conos, no 
conos! Jé cjacara doma so lengaz. Proibito...!” 

Ma Firmato al veve jevade une man a fa di moto che la 
quistion no lu interessave. 

“Nuje, nuje... — al diseve cu la lenghe pitost ingropade. 
— Ancje mé mari 'e je sclave...” 

Al veve soflát parajar, sgurlant il cjaf. 

“Ca-dentri si scjafoisi!” e al tirave il golár de cjamese. 

Cun doi pas al jere jessüt tal soreli. Al veve glotút l'aja- 
rin cu la bocje viarte. Cumo la int `e vignive für di messe 
e si sparnizzave atòr pe plazzute, ziransi a cjalálu nancje 
ch'al fos vignüt di un altri mont. Massime j umins lu ol- 
mavin di cjáf a pit, cui lavris strenz. Un par di lór a' vevin 
bandonát il trop e si jerin moz de só bande. 

“Cuissa ce ch'e cirin, chei-ca?”, al veve pensát, metinsi in 
uaite. Invessit i doi umins a' jerin passáz dongje di lui cul 
cjaf bas e un al veve parfin butát-lá un salút, tocjansi l'ale 
dal cjapiel. Po a’ jerin spariz in ostarie. Firmato al veve trat 
un suspir. Slontanansi, al veve cucát un troput di fantatis, 
cui cjavei colór de stope, ch'a voglonavin di un cjanton e 
che si pocavin une cun ché altre. Ancje lui al veve olmát 
de lór bande, zirant il cjáf intant ch'al lave. Lis fantatis si 
jerin tiradis subit indaür, für che une, plui braurine di chés 
altris. "E jere pojade cuintri dal mûr, squasi che polsas, ma 
lu cjalave cun ande di sfide. 

“Marica!” e chel nom e il sglindiná dal ridi di chés altris 
a' jerin vignüz cuintri di lui tant che un sun di une cam- 
panele.Alore al veve slungját il pas e in-t-un moment al jere 
rivàt für de placute e dal pais. Nol veve podüt fà dimancul 
di voltási, ancje se si vares spacát il cjáf: ma il cjanton al 
jere desert sot dal soreli e ogni sun si jere sfantát come par 
incjantesim. Cui sa, salacór a' jerin stáz il lengaz e il ridi 
di chés fantatis a metij iniment il pinsir di sò mari, cressude 
ancje jé in-t-un lüc come chel-ca, cu l'orizont siarat jenfri 
lis monz e il bosc. Si jere visát che de zoventút di jé e dal 
pais indulà ch'e jere nassude nol saveve nuje. Ma nancje 
di nissun altri, che no fossin i siei amis. E si che ognidun 

al scuen vé une sò storie. Butansi-jü, alore, sot di un cja- 
stenar, si domandave s'al fos just vivi in cheste maniere, 
ognidun par so cont, abadant dome che a lavorá, a mangjá 
e a durmi. Ma, paraltri, ce vevjal te vite un contadin, òtri 
che il strussi dal lavòr e il laz de miserie intòr dal cuel? E 
alore? Darest só mari 'e veve simpri batút il claut de ras- 
segnazion: sbassa il cjáf e là indevant. 

Nancje no si rindeve cont di murmuja. I pinsirs j strizza- 
vin il zarviel. Ancje il stomit al veve tacát a bruntulá e a 
muardi. Par consolasi al veve concludüt ch'al jere parvie de 
debolezze ch'al viodeve la vite cussi nere. Miór mangja, e va 
ti sbombe dut. Ma dibant al veve sgarfát te bisacje. Plui di 
ce ch'al restave de polente e dal cül di un salam, nol veve 
cjatát. E in sachete nol veve plui di quatri palanchis. In-t-un 
moment al veve parát-jü il mangja. Cumò il stomit al se- 
meave bonát, ma no la sêt. Al jere stát in forsit se torná in 
ostarie a bevi un'altre gazzose. Po al veve pensát al viaz di 
dopo e cussì al veve tignúz sêt e carantans. 

Ch'al fos parvie dal cjaldiz o par colpe dal masse masa- 
na, il fat alèche si jere poját cuintri dal tronc. Bielplanchin 
al jere sbrissát in-t-une durmióle, cui voi sberlufiz ch'a 


smicjavin un trop di nui, ingrumát tór de piche dal Mata- 
jòr. 

XXIX 


Firmato nol vares savüt di se a dismovilu a' jerin stáz i 
grampons tal stomit o un riduzzá a mieze bocje che j jen- 
trave tés orelis tant che il siminament di un avon. Sul 
moment al veve tignüz i voi siaraz, seneós di piardisi-vie 
ancjemó un póc, ma al veve scugnát rindisi, che il riduzza 
lu stuzziave simpri di plui. Lis dós fantatis lu cjalavin cun 
voi lustris di ligrie maline, ma la plui spaurose, apene vio- 
dit ch'al jere dismot, je veve subit cirút di strissiná-vie ché 
altre. 

“Marizza!” nol veve podüt fà dimancul di butà für 
Firmato, sturpiant il nom de frutate. 

Cheste-ca 'e jere jessude in-t-une ridade sute, sgurlant il 
cjáf, biont tant che j cjavei di une panole. 

*Marica, — 'e veve dite cun ande di cjolilu-vie. — Ma- 
rica..." (!) 

E jù a ridi un'altre volte. Po `e veve zirade la muse de 
bande de só amie, cun-t-un lamp tai voi: 

“Nie takno slab za bitan an Lah!”(?) 

Ma ché altre 'e veve fate la muse scandulizzade: 

“Spot naj te bod, Marica! Se na diejo tele reci."(?) 

“Zaki? — Cumò Marica `e veve tai voi e in dute la per- 
sone ché ande di sfide di qualchi ore prime. Po 'e veve ri- 
dit a sec. — Saj vidis za stope se adne besiede.”(*) 

Difat Firmato nol capive trop e al cjalave mo une e mo 
ché altre cun-t-un riduzzà pitost sturnit. Ma cheste situazion 
j dave avonde fastidi. 


(') Marie. Marie... (si dis “Marizza”). 

(3) Nol è mail par jessi un furlan. 

(*) No stà tacále un'altre volte, Marizza. E po no si par bon a di chestis 
robis... 

(*) Parcè? Tant nol capis nancje une peraule. 

“Dipo, frutis... — al veve murmujat alore. — No croda- 
rès mighe di menami pe góse?" 

Alc di furlan lis dôs frutatis a’ vevin di mastiá, parcè 
che l'amie di Marica 'e veve fate une muse spauride, tor- 
nant a tira la compagne. Ma cheste, nancje par ideis. 

“Cemút tu à dita?" 'e veve domandat invessit, in-t-un 
furlan bastart, cun ande di gnogne. 

“Ah, alc tu fevelis? — Firmato al menave il cjáf riduz- 
zant. — Bon. Jo 'o soi ca. Disimi dut, se tu às morbin di 
fevelá cun mè.” 

L'amie di Marica, cumo, 'e semeave scaturide e si cjalave 
atór tant che un cjavrül ch'al à nasát il cjazzadòr. "E veve 
butát-fúr une lavine di peraulis tal so lengaz. Marica `e veve 
dade une spacade di spalis. 

“Ma ce j coljal a la tó amie?” al veve dite Firmato, pitost 
in squaite. 

Marica 'e veve vòt un lamp di malizie e riduzzant cun 
crudezze, 'e veve butat-la: 

“Jé pora. Pora di nestri zovins. Se lór viót, tè tu torna 
zuet in Friúl.” 

“Dipo...!” 

La ridade di Marica "e veve taponát il berlà di Checo 
ch'al rivave dongje in chel moment, cjamát di gavete e di 
boracje. Firmato lu veve lumát cun soro e cun ricognos- 
sinze. 

"Ce nassjal culi? — al vosave Checo dut legri. E po, 
apene rivat tal troput. — Marica. Mi pareve che no podeve 
jessi che jè!” 

Firmato, intant, al veve glotüt il spavent e al smicjave la 
frutate avonde sustát. 

“Mi sa tant ch'e cir di semená grame. Sastu ce che mi à 
dite?" 

“Nò, ma m'al figuri. E à fat cussi ancje cun nó, e no ti 
dis lis barufis ch'a son saltadis für in prinzipi. Legnadis di 
chilo e ancje qualchi curtizzade." 

“Disistu pardabon?" 

“Ce, po! No ise vere, Marica?" 

La fantate lu strapassave cun doi voi di füc. 

“Par cont di chel 'e je famose," al veve continuát Che- 
co. 

Cun ché istesse pachee j veve fevelát subit dopo ancje a 
la frutate. 

*Scoltimi ben, Marica. Se no tu sparissis tal zir di un 
minüt, 'o voi dret ca di to pari e lui ti sglonfarà chel biel 
culut a fuarze di cengladis.” 

Lis voglonadis di Marica a jerin saetis. Paraltri, prin di 
la vie, 'e veve volút cjapási la sò rife. 

“Furlans, phua!” E par daur plui fuarze a lis peraulis, 'e 
veve spudát sui piz dai doi frutaz. 

La s6 amie j lave daür tant che un cjanut squintiat. 

“Pfuii... — al veve soflát Firmato. — Poar chel omp...” 

“No disares, a cjalaj chel cúl...” 

Intant Firmato al veve smicjade la gavete e al sintive cola 
la leule. 

“Astu robe di mangja, la-dentri?” 

“Ce? Ma dal sigür. Viót tú ce basoál ch'o soi! Al è par 
té. E ca 'o ai strucját un bon litro di merlot.” 

Al veve distaponade la gavete. L'odór penc' di chei ri- 
gatons, ros tant che il sanc, a Firmato j veve fat vigni 
l'inzirli. Si jere butát in sinton e al veve tacát a mangjá dal 
pari di un disperát. Checo lu cjalave cun afiet, e ogni tant 
j passave la boracje. 

“Tu às fat ben a vigni fin ca su," al veve dite co la ga- 
vete 'e jere restade vueide. 

“E tú a no lassámi muri di fan.” 

A' vevin ridüt insieme. Checo si jere poját cuintri dal 
cjastenár e lui si jere jevát inpins. Mastiant un fros, al zi- 
rave il voli dulintór. La cujetezze de lüs, segnade apene di 
un vosá smavit di fruz, nol meteve morbin di fevelá. Ma 
dopo un póc Checo al veve tacát a bruntula: 

* A] é dut un schifo. Chest paisat, cheste nae, la uere ch'e 
ven indevant... Sastu ch'o vin vòt l'ordin di parti pe Afri- 
che? La setemane ch'e ven, al semee.” 

Al veve glotudis lis ultimis gotis dal vin. 

“Mah! Baste lá vie di ca. Cheste int 'e à asse cuintri di 
nó, cuintri dai furlans, cuintri dal guviár... E impensiti che 
ju fasin duc' alpins, tal gno stes batajon.” 

Cumó Checo al cjalave la piche dal Matajür, crote tant 
che une coze. 

“Nus an dite che lajú, in Abissinie, a’ an bisugne di nó 
alpins par tajále curte. Che sedi vere o no, tu puedis stá 
sigür che nissun di nó nol tirarà il cül indaür. E chei 
scláz-ca mancul ancjemò!” 

Firmato nol rivave a stáj daür dadut ai discórs dal so 
ami. 

“Ma ce disistu?" 

Checo si jere zirát de só bande cun-t-une lusigne tai voi: 

"Alpin, jo mame! — al veve dite afuart. — Tu provaras 
ancje tà." 

“Jo?” 

“Tú, dal sigúr. To pari no jerial alpin? Voressistu che ti 
fasessin di fantarie o di cavalarie?” 

“Veramentri jo no j ai mai pensát parsore.” 

'E jere vere, difat, ma cumò, scoltant lis peraulis dal ami, 
si visave che no j veve pensat dome parcè che la quistion, 
par lui e par duc' i zovins dal pais, no esisteve. Il fat di là 
militár e di jessi alpin 'e jere une robe natural, tant che la 
di e la gnot. Al veve cirude la boracje. 

“Checo, al é finit il vin." 

“Te ostarie and'é ancjemò.” 

A” vevin tacát a ridi come fruz intant ch'a làvin. Checo 
al veve fracát sul cjâf dal ami il so cjapiel cu la plume. 
Dentri dal buzigatul, insieme cul paron, a' jerin tre di lór. 
Doi a' tiravin la “more” e il tiarz al faseve di “siór”, 
discancelant lis strichis di zes dopo di vé tocját il dèt tat 
vin. Il paron al cjalave beát. Co Checo e Firmato a jerin 
jentráz, il zuc al jere restát a mieze strade e quatri musis 
Si jerin ziradis viars di lór. Ma Checo al veve menade la 
man parajar a mo” di salút e il plui vieli dal trop al veve 
rispuindüt cun-t-un moto di benevolenze. Siché il züc, cul 
so vosá e cu lis sòs pocadis su la taule, al jere ripiát dal 

moment. Intant il paron al veve fat saltá-fúr di daür dal 
banc dós bancjutis, e i doi amis si jerin cjatáz sintáz, cul 
litro poját partiare, framiez des gjambis. 

"Prosit! — al veve dite Checo, cjucjant la tazze. — Nol 
è un gran vin, ma al è simpri miór dal tuessin.” 

Po al veve fat fente di strenzi une fasse e al veve mur- 
mujat: 

“Viodistu chel ch'o ài saludát? No stà cjalá! Al è il pari 
di Marica.” 

SA... 

“Al à stát a vore par dut il mont. Ancje in Cine. M'al à 
contát lui une sere, ch'al jere plen. Ma crodistu, par chel, 
ch'al sedi jentrát in cunfidenze? Nancje par insium.” 

Firmato al veve olmát l'omp di scuinz: la muse sure 'e 
jere segnade di ruis tant che une piere. 

" A] à di vé il caratar di só fie," al veve soflát cun-t-une 
mieze ridadute. 

“Tu puedis dilu, se no piés." 

Il vin al scomenzave a messeda il zarviel dai doi amis. 

"Ma galantom! — al veve sentenziát Checo. — Ognidun 
al so puest. E quanche a só fie j ven-su la matane, j'e pa- 
re-vie a fuarze di legnadis.” 

Un prin sangloz al veve sfantade la rispueste di Fir- 
mato. 

“E à di jessi dut un füc, ché polzete!" Checo s'imbo- 
rezzave. 

Al veve riduzzat, sgurlant il cjaf. 

“Sastu che so pari si jere metüt tal cjáf ch'e deventas 
mestre?” 

“No!” 

“T'al zuri! E la veve mandade-ju a Cividat.” 

Il berlà dai zujadòrs al taponave lis peraulis e Checo al 
scugnive fevelà propit su la orele di Firmato. Siché, dopo 
un póc e stant che no rivavin a intindisi, a' vevin decidüt 
di torná te strade. Difür il pais al jere infondát in-t-une 
ombrene clare, che il soreli si jere bielzà platát daür de 
mont. 


“Ostinate! — al veve dite Checo. — AI é tart." 

Cul vin che j siminave tes orelis, Firmato al jere saltát- 
su: 

“No tu laras vie mighe zaromai? E po tu as di contámi 
di Marica..." 

"Ssst... 'O scuen torná... Tuti i militari sono consegnati 
nele tende! Lu à dite il colonel... Astu capit? Consegnati! 
Nuje libera ussita.” 

Firmato al veve fat di si cun gravitát. 

“Alore ti compagni. Ma tú, no astu cjalt?” 

Si jerin metúz jù pe strade che menave für dal pais, sot 
di un cil ch'al deventave di un celest simpri plui penc'. E 
intant ch'a làvin, Firmato al veve cognossude la storie di 
Marica e di cemüt che a Cividát, dopo di vé passát l'esam 
di amission, 'e veve scomenzade la prime classe dés medis. 
Ta ché só classe al jere ancje il fi dal daziár di Pulfar, e 
lór doi, spiardüz dentri tal trop di chei altris, duc' furlans, 
a' vevin tacát a fevelá fra di lór in marilenghe; e il preside 
ju veve clamáz tal so uffizi e ur veve improibit di di une 
sole peraule che no fos par talian, massime dopo de barufe 
cul nevòt dal podestà di Premarias, che ju veve clamáz 
“sclavaz” par vie di une gome di discancelá, scuindude par 
matez. Ma si sa, ai fruz lis peraulis dai granc' ur jèntrin di 
une orele par scjampa für di ché altre, massime chés che 
no ur comude. Pa la quál Marica e il so ami a' vevin con- 
tinuát a fevelá cemüt che ur veve insegnát so pari e só 
mari. 

No si à mai savüt cui ch'al veve pandüt al preside: la 
moral e je che i doi an'vevin sintudis plui che no Bertoldo 
e infin a' jerin tornáz a cjase cun tre dis di sospension. Il 
fi dal daziár la veve glotude vonde ben, ma no Marica. 
Dinchevolte no veve plui olút savént di torná a scuele e so 
pari al veve scugnút pleási. 

“Ah, chel preside! — al veve berlat Firmato. — Carogne 
plui che no la mestre dal nestri pais. 

“Brao, ben dite!” al veve confermát Checo cu la serietat 
dai cjocs. 

Il vin, la calme sarotine, la storie di Marica, dut insumis, 
al veve fat si che i doi amis si sintissin leaz chemai. 

“Mah! — la vós di Checo 'e pandeve rassegnazion. — Il 
mont al cór cussi. O tu ti pleis o si nó ti crévin." 

In Firmato la gramezze dal moment si sglonfave sul 
sbulium dal vin. 

“Ma isal pussibil ch'e vebi di là simpri in cheste manie- 
re?" al veve protestát. 

Checo si jere fermát di bot cun-t-une renzide. 

“Domandjal a chel lassù!” al veve trabascját. 

E cirint di tirá-su il cjáf par cjalá parajar, al veve scugnút 
pontási cu la gjambe par no colá daür cope. Po al veve ti- 
rat un mocul e al veve ordenát: 

“Anin, ch'al é tart!" 

Difati, lajù-insomp, a’ lusivin i fücs dal campo. Si jerin 
saludáz tal miez de strade cun qualchi pache su lis spalis. 

Co al veve cjapade-su la biciclete, Firmato al veve l'im- 
pression che cheste valade no j vares permetút di torná a 
cjase. 


lw 
lw 

XXX 


Al jere propit un biel otubar e ancje l'anade de ue `e jere 
lade vonde ben e il vin al jere vignút si scjarzot, ma savorit 
e di gradazion. Firmato al veve simpri gjoldüt il timp de 
vendeme, fin di quanch'al jere frut e al cjalave cui voi spa- 
lancáz só mari che pestave dentri de brente, e lis gjambis 
fuartis di jé a’ lavin su e jù tant che doi folcjadórs. E no 
si discòr cumò, che il vin lu faseve lui in persone, ancje se 
jere fature, e sot dai piz al sintive il lichigniz dai ásins che 
si disfavin un póc a la volte par deventá un paciuc par- 
fumat, e l'odór dal most j jentrave dentri pal nas a jempláj 
il zarviel. Co, finalmentri, il vin al mostave für de brente, 
i voi j lusivin, e ogni volte volte nol podeve fò dimancul 
di confrontálu cul sanc, bon sanc de tiare ch'al coreve a ciri 
lis venis dai umins par rinfuarzaju e par dáur cúr. 

Chesc' pinsirs no ju veve cunfidáz a dinissun. Par di la 
veretát j jere lampade la tentazion di cunfidasi cun Lene, 
ma subit dopo al veve glotüt il proposit. Intant nol veve 
plui vude l'ocasion di cjatàsi dibessól cun jé, che, no si sa 
cemút, Ane 'e jere simpri framiez dai piz. E po cui j sigu- 
rave che la fantate no vares ridút di lui? Il fat al è che, par 
dret o par ledrós, il pinsir di Lene al spontave simpri, du- 
tun cul spiticament di cognossi il mutif che jé no voleve 
sanvent di lui. A provis 'e jere come simpri, buinegraziose 
con duc'. Dome quanche i siei voi a' incrosavin chei di lui 
'e deventave seriose. E lui al sintive un sbisiament tal 
stomit, che nol vares savüt di s'al jere plui pal strussi o pe 
rabie. Dal sigür, ven a staj, che la viste de sò musute frescje 
e di ché só figure svelte che si moveve cu la grazie di une 
cjavale, j mandave il sanc tál cjáf. Plui di qualchi volte la 
veve impensade crote, fra la jarbe alte, cussi cemüt ch'al 
veve viodude la cjár blancje di ché zovine tal bosc. Par 

gjavasi di chest pinsir, s'intropave simpri plui daspes cui 
fantaz dal scagn. Par solit si univin a cunvigne dopo cene 
o di domenie. A” cjantavin, a' bevevin, a' mateavin. Ma la 
speranze di Firmato che la compagnie `e rivas a straviálu, 
'e jere lade strucje. Difat i discórs ch'a corevin pal trop a' 
colavin cun golosetát simpri li, sul misteri che lis fantatis 
a’ platin sot dés cotulis. Chel zirá intór di chel argoment 
al jere tant che une spisse che plui un la grate e plui j pi- 
cje. 

Lant indevant in cheste maniere, lis provis dal coro, par 
lui, a' jerin deventadis un torment. Al bramave dome che 
di stà dibessól, ma ancje cussi nol è ch'al rivas a gjava il 
claut. Se di zonte l'umiliazion de indiferenze di Lene, si pó 
capi che lis zornadis di Firmato a” jerin il preludi da l'un- 
fiár. 

Ma une domenie di sere, ce che il trop al veve tant 
bramát a peraulis e tant temút tai faz, al jere plombát cul 
ton di une saete. Se no fos vignude für la sfide, pó jessi 
ch'a varessin continuát a mená la lenghe fintremai la di de 
visite, che la scree 'e sares vignude a Udin, in-t-une di chés 
cjasis di borc Vilalte, cussi daspes nomenadis, ma mai 
viodudis di nissun di lór. Insumis ché domenie — no si 
veve capit ben se par invidie o par confermá la só autoritát 
di capo rigognossüt dal trop — Vico Degano j veve tajadis 
di brut lis peraulis in bocje a Nando Menis, ch'al jere daür 
a sfladocjà di une só aventure cun-t-une vedue, al sposalizi 
di un so cusin. 

"Cui? — al veve dite Vico cun ande strafotente. — Tu?” 

Chel altri, fermat cussi malamentri, al jere restát cu la 
bocje viarte. 

"E voaltris o' lais daür di lui? — al veve continuát Vico, 
saltant inpins tal miez dal trop. — Ma se une femine, lui, 
no le à mai viodude nancje in cartuline!” 

La ridade dai compagns e' veve sustát Nando. 

“Tú fevele par to cont! — al veve zivilát su la muse di 
Vico. — Che l'ultime volte che tu às viodude la fiode al à 
stát quanche tu sés nassút!” 

Insumis, robis di pacasi. La conclusion e jere stade une 
sfide, presint dut il trop, par demostrá cui dai doi ch'al ves 
plui pratiche dal misteri d'amór. Dome che duc' sul prin, 
si jerin cunvinzüz ch'e fos une sfide tant par di o, almancul, 
rimandade a cui sa quant. 

Siché la volte che Vico al jere rivát cu la gnove, duc'a' 
jerin restáz senze peraule. 


“Mi veso sintüt? — al spesseave a di il zovin, cul pet 
infür tant che un gjalut. — Doman di sere, in Prasingel, a 
núf”. 


Dome Firmato, dopo un póc, al veve vút vonde flát par 
domandá: 

“Ma cemüt?" 

Vico al veve riduzzát cun superioritát. 

“Gno fradi plui vieli al va daspes in Prasingel. Lu ái 
sintút che lu cunfidave a un so ami. Bon. Ir di sere 'o ài 
fat un salt. La femine 'e sta in-t-un cjasál, tal miez dai 
cjamps”. 

Il trop lu cjalave cun tant di voi e Nando al glutive, 
nancje ch'al ves la bocje plene di amar. 

“E alore?" al veve olsat un. 

"Nus spiete doman di sere, us al ài dite”. 

"E cemút ise cheste... ehm... cheste femine?" 

Vico al veve scocoláz i voi e sdrondenát il cjáf in-t-un 
segn vonde eloquent. 


"Ma dipo! — al veve zontát subit dopo. — Al covente 
tira für i zinzins!” 
mice? 


“I béz, basoal!” 

La tentazion di Firmato `e jere stade ché di tirasi indaür, 
ma un pòc pal timór di jessi cojonát e un altri póc parvie 
de smanie di cjatasi finalmentri difazze di une realtát in- 
sumiade tantis voltis, ancje lui al veve tiráz für i soi béz. 

Par rivà in Prasingel al coventave plui di un quart d'ore. 

Sichè, tór vot di sere, il trop si jere radunat daür de 
scuele. 

“Sino duc”?” al veve domandat Vico, tirant i voi tal scür. 

“No, al mancje Enore”. 

“Al scuen restà a cjase. M'al à dite a mi”. 

“Piés par lui, — al veve sentenziat Vico. — Anin”. 

A' semeavin animis dal purgatori chés ombris ch'a filavin 
cidinis vie pai práz. Devant di duc' al lave Vico e subit 
daür Nando, par dirit di sfide. Il trimá di un lusór, framiez 
di doi arbui, ju veve visáz che il moment de passion al jere 
zaromai dongje. Vico si jere fermát, e cun lui, dut il trop. 

“Vé-la — al veve trabascjat. — O’ sin riváz”. 

Firmato al sintive il sfladà dai compagns e il so baticur. 

“Daj, sò... Ce spietino?” Nando al fevelave cun dispera- 
zion, come ch'a vessin di gjavaj un dint. 

Ancjemó cinc minüz di martueri e infin il trop al jere 
rivát devant de puarte. Il lusór al vignive für di une bar- 
conele e al sclarive une fete di mür scrodeát. A Firmato j 
pareve di jessi di plomp. Al tucá di Vico `e veve rispuindüt 
une vós di contralt. 

“Cui è?” 

SAT Ge 

“Vico cui? Ah, sì”. 

A Firmato ché vòs no j semeave tant ordenarie, e chest 
j veve fat tornà i siei colòrs. Si jere inacuart che ancje chei 
altris a” jerin un pòc plui cujez, fùr che Nando, cjapàt 
dentri a mieze muse tal lusór ch'al rivave de barconele e 
che lu faseve paré un malat apene vignüt-für dal ospedal. 
La puarte `e veve ciulát e su la sfese si jere pojade une fi- 
gure di femine, che ta ché mieze lùs, 'e dave l'impression 
di jessi grandonone. La vós di contralt 'e vignive indevant 
di ché ombre. 

“Astu menát ancje chel to ami? Su, alore. Spessee a vigni 
dentri”. 

Vico prin al veve glotüt e po j veve fat di moto a chei 
altris di láj-daúr. 

In-t-un moment la sdrume "e veve jemplade la stanze, 
apene sclaride dal lusór zalit dal pavér. 

“Ohu! Ce vueljal di?" 

La femine, pardabon, 'e jere un bocon. Parant indaür i 

rizzoz cun-t-une man, e cjalave chel trop di squintiáz cun 
doi voi di fuc. 

“E cui saressino chei-ca, ah, galantomp?” 

Vico nol podeve piardi la muse devant dai compagns, pa 
la qual, cun-t-un riduzzá ch'al saveve di sfuarzat une mie 
lontan, al jere lòt dongje de femine e j veve batude une 
man sul bras fof.  . 

"No sta dáti pinsir — al veve dite cun ande di omp na- 
vigat. — A” son cun mè. Cumo ti spieghi....” 

“Intant tire-¡ú ché man! — La femine no mostrave nissun 
morbin di mateá. — Nô no jerin dacordo cussì. Ustu che 
doman mi capiti-ca il marasial? Alè bielzà vonde ch'o ves 
dite di si a doi snacajòs!” 

Firmato nol rivave a gjavá i voi d'intór de femine, che 
si smalitave tal miez di ché stanze scure. La scoladure de 
cjamese j distaponave a miez dós tetonis ch'a sbruntavin di 
dutis lis bandis e par póc no saltavin für daldut. La cotule, 
po, 'e semeave cuside intór. Intant ch'e dave-su a Vico, 'e 
menave i flancs plens cun-t-un moviment che a la mularie 
j faseve vingi il slangór. Ma la muse ordenarie, pastrocjade 
di ros sui lavris, no imprometeve dal sigür nissune delizie, 
tanplui cumò che la fote la veve strafate. Vico al cirive di 
parási e di cujetále, ma la femine no pareve par nuje in- 
tenzionade di scoltálu. Pa la quál Vico al veve scugnút 
pandi la quistion de sfide. 

"Sfide? Ce sfide?" Cheste volte la vós 'e palesave une 
note di divertiment. Lui la veve smicjade di sot in su, in 
dubi se fevelá, ma zaromai la peraule 'e jere butade e nol 
podeve tirási indaür. Cussi al veve scugnüt disvuedá il sac, 
in-t-un cidinór totál. La ridade plene de femine 'e veve 
spacát l'ajar. Si capive ch'e jere une ridade vere, stant che 
lis lagrimis a' vevin tacát a dismuelà il neri dal rimel. 

“Cui saressial il to sfidant?" 'e veve domandat co i san- 
gloz si jerin un tic bonáz. 

Il puár Nando al jere deventát di duc' i colórs. Dongje 
di jé al faseve la figure dal nano. 

“Chel ca?" e lu palpuzzave sui braz, nancje ch'al fos un 

vidielut, intant che un'altre ridade j sbalotave il pet. 

Il trop al semeave la spongje dopo ch'e je stade tal soreli. 

“... e lôr... — ju segnave a dèt, — ... lôr a’ varessin 
scugnüt stá in bande a controla?” 

No veve podút plui tignisi. Si jere butade sun-t-une cja- 
dree, a gjambis largjis, tacant a ridi che no la finive plui. 
Chel sbacanament senze misure al veve aviliz dal dut i 
fantaz. S'a vessin podùt, si saressin platáz in-t-une buse di 
múr. Par cheste reson Firmato al veve vüt un scat e al veve 
soflat: 

“Anin vie”. 

Lis peraulis a' jerin rivadis in orele de femine. Ju veve 
olmáz duc' cun-t-une sole voglonade. 

"Un moment, galantomps!" Ju veve inclaudáz sul puest. 
'E riduzzave biel che ju passave in riviste. 

"E i béz? O crodeviso di sujále a gratis?" 

“Chel po no!” al veve protestát Vico, ripiant fiát. 

“Ah, cussi? Bon, für ch'a vegnin”. 

Vico ju veve bielzà in man e j àj slargjave sot dal nàs. 
Riduzzant simpri plui afuart, la femine ju veve contáz un 
par un, cun sflacje calcolade. Infin ju veve butáz su la tau- 
le. 

"Cun chei-ca no tu pais nancje il pertolio dal pavér". Ma 
i voi a’ lusivin di une lùs strambe. 

Vico al jere smozát daldut. 

“Alèdut ce ch'o vin tirát dongje...” 

Chel lamp di prin al veve lusignát un'altre volte tai voi 
di jé. Si jere tirade inpins. ‘E jere lade visavi di Vico e lu 
veve cjapat pal barbuz. A 

“Disimi... — 'e veve tacát. — Ce speravistu di vé in 
gambit di chei quatri carantans?" | 

Intant 'e veve scomenzát a meni i flancs e a fà la bocje 
a butul. 

“Dis? 'O soi seneose”. 

Vico nol saveve di ce bande cjalá. ai 

*"Àstu piardude la lenghe? Ce disgrazie...!” Ma sintin ce 
ch'a disin i tiei amis. Tu, moro..." 

“E cjaminave bielplanchin, rasint dal trop. Si jere fermade 
difazze di Firmato. 

“Su, fevele.” 

Zito di tombe. 

“Chestis, salacór?" 

E cun-t-un colp sòl 'e veve fat saltá-für lis dós tetonis, 
che cumó a' pendolavin devant dai voi scaturiz dal fantat. 
Dut il trop al veve vòt un rantul. Ma la femine no veve 


ancjemò finit. "E veve fat un pas indaür par metisi te lûs 
dal pavér. 


“O cheste?” 

Lis cotulis a' jerin ladis-su tant che il sipari dal teatri. Al 
jere pardabon masse par chei püars fantaz che no vevin plui 
aghe in bocje. La sganassade di jé ur tontonave tés orelis. 
Ma dut in-t-un moment la femine `e veve fate la muse di 
triste, molant-jü la cotule e ficjant lis tetonis dentri de 
cjamese. 

"Für di ca!” 'e veve tacát a berlá cun vôs di orcul. 

Se ju vessiun scoreáz, i fantaz no saressin scjampáz cussi 
di sburide. A' vevin tacade la corse tal scür, inzopedansi e 
sbruntansi un cu l'altri. La ridade di jé ur veve corút daür 
par un biel piez, vie pe campagne nere e cidine. 

XXXI 


Che l'aventure di ché gnot 'e ves lassát il segn nolè 
maravee; se mai al ven di stupisi che l'efiet al fos contrari 
a ce che si podeve spietasi, ven a staj che la brame, invessit 
di calá, 'e jere cressude e che, dopo che il trop al veve so- 
remontát il prin strabalz, i discòrs ch'a passavin atór de 
flascje, a' jerin lustris tant che i voi di cui ch'al fevelave. 
Siché dopo qualchi zornade e cul sostegn di un pár di tais, 
la veretát 'e jere bielzà misclizzade cu la fantasie, ma in-t-un 
intric cussi fis, che nissun nol vares savüt distrigasi. Ancje 
Firmato al jere cjapát dentri di cheste esaltazion che j 
messedave il sanc. Pa la qual al veve simpri devant dai voi 
chés dós tetonis, cui piruloz neris tant che nolis, cussi, 
come ch'a vevin pendolát a un dét de sò muse; e no si di- 
scór de magle nere e misteriose che ju veve duc' incjante- 
semáz. Insumis la fantasie no j dave padin. 

Naturalmentri al veve cirüt mil voltis d'intopasi cun 
Lene, massime co la brame lu scjafojave, ma ogni volte 'e 
finive strucje, che la frutate si compagnave simpri cun 
qualchi amie. Che nissun, ancjemò, no si fos visat di chest 
trafic, al jere un meracul. Si pò crodi ce ch'al sares saltát 
für se 1 siei compagns de classe si vessin intajáz di chest 
so desideri segret. "Eiere Ane che, ognitant, j dave une 
sponzude. J passave devant, j faseve sgurlá la cotule sot 
dal nás cun ande di savé dut e nuje, e po, zac! la botonade, 
butade-là a mieze vós, ch'al ves di sintile dome che lui. 
Paraltri s'e cjatave atór masse daspes e propit tai momenz 
che lui al crodeve di podé frontà Lene senze nissun te- 
stemoni. Ma une sere, finalmentri, propit dongje dal mulin, 
Lene 'e jere restade dibessole. Ane e un'altre só amie la 
vevin saludade e si jerin slontanadis su la crosere. A Fir- 
mato no j veve parüt vér e cun doi salz, prin ancjemó che 

jé si moves, al jere rivát dongje. Al sfladave. Jé, `e veve ti- 
rat un criul di spavent. 

*"O soi jo...” al veve barbotàt Firmato. 

Tai voi di jé il lamp di timór al veve lassát il puest a 
une espression di redrosez. 

“Ce ti vegnjal tal cjàf di fami cjapà un spae cussì?” 

“Mi displas... No vevi l'intenzion”. 

Tal rifles de lum ch'e pendolave sul cjanton dal mulin, 
Firmato al cirive su la muse di jé i sintimenz ch'e veve 
dentri. Ma nol semeave che Lene `e ves intenzion di con- 
cedi nancje cheste sodisfazion, dato che, senze zontá une 
peraule, 'e veve tirát-su il barbuz e si jere inviade jü pal 
troi. 

“Spiete un moment!" Firmato al veve la bocje sute. 

“Parcè?” 'e veve dite jé cun durezze, ma 'e veve intardat 
il pas. 

Firmato, cul sgrasajár strent, al tentave di tirá für lis 
peraulis plui di sest par tacá il discórs, ma il so zarviel al 
jere vueit tant che un scus. 

“Alore?” 

SBH? 

“Cemût, eh? No mi àstu dite di spietà? Alore spessee”. 

“Ti compagni”. 

“No. No vuei che i miei ti viòdin”. 

Su la muse frescje di jê a’ jerin comparidis dôs maglis di 
ros e Firmato, a viodisse li-devant cul nasut parajar, al 
scomenzave a vê lis tarlupulis. 

“Parcè mi maltratistu?” al veve butât-fûr infin cul flat 
moz. 

Jé 'e veve ridût, ma no jere dal sigür une ridade di li- 
grie. 

“Jo? — ’e veve dite a sec. — E parcè? Cui sestu tù? Un 
parint, il gno morôs?” 

“No, ma...” 

“Ma, ce? Jo 'o soi bielzà imprometude. A Pieri Zorat, se 
tu bramis propit savélu, e apene che lui al torne di militar, 
mi maridi”. 

Chel nom, tal zarviel di Firmato, al veve sunát tant che 
il scjampanotá di Pasche. Al veve pescját in te memorie la 
muse di lui: blancje, cui voi dal colór de glazze, simpri se- 
riose. S'al visave chest Pieri Zorat, ch'al stave di cjase tai 
cjasai di Pascut, e so pari al veve tiaris sui roncs e a Fraelà. 
Co Firmato al jere tornát in sè, Lene "e jere bielzà jù pal 
troi, drete tant che un pól. Se sul moment la gnove lu veve 
sberlufit, cumó j messedave dentri un bruseghin che, vie vie, 
al deventave rife: ma une rife che j faseve cressi la gole pal 
cuarp di jé. 

“Al e frescot, cheste sere”. 

Firmato si jere zirát cun-t-un salt. 

“Ane!” 

La fantate 'e vignive indevant bielplanchin, cun-t-un ri- 
duzzá apene segnát sui lavris in sfese. 

“Ma tò, no jeristu lade par là di là?" 

"Si viòt ch'o soi tornade.” 

Lu veve olmát par un moment. 

"Mál, eh, fantat?" 

“Astu sintüt dut?" 

Jé 'e veve rispuindüt cun-t-une rugnadute. 

“T'al dis jo, robis di no crodi...” Firmato al menave il 
cjáf tant che un bo. 

Invessit di fevelá, Ane `e jere vignude ancjemò plui 
dongje. Te mieze lüs i siei voi neris a' lusignavin. Lui al 
veve tentát di sbrocasi: 

“Sastu cho," 

"Ssst... — La vós di Ane 'e jere calme e fonde. — T'al 
vevi dite che no voleve savent di tè. No jerjal vonde?” 

Cheste volte Firmato la veve cjalade cun plui atenzion. 
Jé no si moveve, ma chei voi lu sfulminavin. Al veve nasát 
l'odór zovin di jé che j rivave a vongulis. Cu la vós grocje 
al veve murmujat: 

“E je vere...” 

La fantate 'e veve paráz indaür i cjavei cun-t-une spacade 
di cjaf. 

“Al ven tart... — "e veve soflát. — Mi compagnistu?” 

Ane 'e cjaminave cidine, smicjanlu ogni tant cun ande 
ch'e semeave indolente. Invessit 'e veve i gnarfs tiraz tant 
che un elastic. Firmato al jere ancjemó sotsore e la com- 
pagnie di ché fantate frescje tant che un sclopon, lu butave 
ancjemò di plui für di square. J semeave di rivá a palpá la 
presinze di jé, squasi che chel cuarp di venc al jemplas dut 
il spazi ch'a vevin dulintór di lór. A Ane no j coventave 
trop par capi ce che si smalitiave dentri di lui. 

"Mi imagjni ce che tu sintis" 'e veve dite a mieze vós, 
cun notis fondis ch'a vevin trimát tant che lis cuardis di 
un liron. 

Lui al veve vüt un sangloz, intant che il sanc j dave un 
tuf. Al veve passát il voli su la muse plene di jé, sui soi 
lavris, sul sen, sui flancs. Ma subit dopo si jere metüt in 
difese. 

“No ti crót — al veve dite, cirint di controlà la vós che 
j vignive für scjafojade. — Tropis voltis no mi àstu dade 
la botonade?” 

“Anin, inchevolte al jere par mateá”. 

E cussi fevelant, jé j veve pojade une man su la spale. 
Lui al sintive i déz che si movevin e ch'a strenzevin. Sul 
colp l'istint lu spontonave a grampa ché man, ma il tremòr 
par ce ch'al intuive vongolá parajar, lu veve stratignút. 

“Ma tu, savevistu di Pieri Zorat?” 

Si jere picját intór di ché domande. Il respir di Ane al 
jere deventát plui svelt. 

“Si, si, lu savevi” 'e veve rispuindüt in presse. 

“E no tu mi as dite nuje...” 

“Ma ti parjal ch'al vebi impuartanze, cumò?” 

Chés peraulis, ditis cu la passion tignude cul smuarz, a 
Firmato j vevin gjavat il flat. Intant a” jerin rivàz dongje 
de vile dal cont. Tal scür si podeve induviná solamentri che 
la magle blancje dés colonis dal cancel. Ma Firmato al 
cognosseve masse ben il lüc, par no inacuarzisi indulà ch'a 
jerin rivaz. 

“Sastu ch'o sin dongje de vile?" 

“Ah, si? 

“Nus tocje torná indaúr, se tu vuelis lá a cjase”. 

Ane "e veve dite: 

“Jo no ai mai stade dentri de vile”. 

Firmato al veve glotüt, intant che tal so cjáf al jere dut 
un sglindinà di campanelis. 

“Ah...” e nol jere stát bon di di nujaltri. 

“E a di jessi une vore biele...” 

Ma zaromai lis peraulis no vevin plui ni spessòr ni si- 
gnificat. Fasint di si cul cjaf, Firmato la veve tirade cuintri 
di sé. I lavris di jé a jerin lustris. 

“Nò, culi nò...” "e veve suspirát Ane. 

“Ma...” 

“Al pò vigni qualchidun”. 

'E veve lassát che, par un moment, lui j passas sul pet 
la man ch'e trimave. 

“Anin”. `e si jere mote svelte e cidine. 

“Va ben, ma indula?” 

Ma jè, `e jere bielzà tal scür. A” vevin taját pai orz, tant 
che dòs ombris. Lui al lave indevant sfladant, tant che un 
vuarp ch'al a piardude la strade e come chest si savoltave 
man a man ch'al daspave tal scür, senze jessi bon di meti 
ordin tai pinsirs e di cjapá une direzion sigure. Dut in-t-un 
moment a' jerin saltáz-für daür de glesie. 

“E cumò?” al veve rugnát lui cun fote disperade. 

Ane no viarzeve bocje, ma lui al sintive il respir di jé su 
la cope e il sen cuintri de schene. 

“No pò là cussi!” al veve blestemát. 

E a colp al veve brazzade la fantate e la veve sbruntade 
cuintri de cjarande. Il flat cjalt di jé j cjarezzave la muse e 
lu imborezzave ancjemò di plui. 

“No spiete... — "e soflave jé, e intant lu bussave. — 
Pensin, pensin ancjemò”. 

Po, a colp, j veve slontanade la muse, cul cuarp dut 
in-t-un sgrisúl. 

“Scoltimi, scoltimi mé... Gno pari al è bielzà tal jet a 
cheste ore e mé mari 'e je a rosari...” 

Lui no veve spietàt che finis e la veve strassinade-vie. A” 

jerin riváz pardaür dal toglát, juste dongje de puarte de 
stale. 

“Ca dentri?” al veve trabascját lui cun vòs strozzade. 

La olmade penze de fantate lu veve strapassat fàrparfùr, 
sichè, apene ch’a jerin jentràz, lui si jere butàt cuintri di jé 
tant che un falc e par pòc no j veve sbregat il corpet. Ma 
Ane j veve tignudis fermis lis mans e in-t-un suspir 'e veve 
murmuját: 

“Nò, Firmato, cussi nò... Cun buinegrazie” 

La vergogne `e veve smozadis lis fuarzis dal fantat. Al 
vares fat qualsiasi cjosse pür di giavase d'intór, magari 
sciampá für di li. Ma Ane lu veve cjapát pe man e lu veve 
tirát cun sé tal cjanton plui lontan. Il lusór polvadiz di un 
pavér, sot dal sufit, j veve mostrade a Firmato la muse 
dolze di jé, indulà che, paraltri, l'imborez al veve stampa- 
dis dós maglis scuris. 

“Oh, Frimato...” 'e veve suspirát la fantate co a’ jerin 
riváz dongje di un erun di stran. Podopo, cun delicatezze, 
'e veve tacát a gjavaj la jachete. 

Un cjavrül cjapát tal laz no si vares sintüt plui presonir 
di Firmato in chel moment. Ma tal istes, il so sanc al co- 
reve cu la fuarze di un flum in plene. Ane lu veve strenzût, 
incolánsi cul cuarp a chel di lui e s'al veve strassinát sul 
stran, ch'al cricave nancje ch'al suspirás. Gust e spasim j 
. Stuarzevin il cuarp fin a fálu ciulá e un pore mai provade 
prin di cumò j strenzeve il cuel. 

Dopo, strafat e cu la muse in bore pojade sul sen crot 
di jê, nol veve vit plui ni volontát ni pinsirs. Al jere vignút 
in chel moment che Ane, cul cür in man, j veve dite che, 
par jè, no jere la prime volte. 

XXXII 


Il quatri di novembar il coro al jere làt-jù a Udin, cemùt 
ch'al jere stabilit. Ma mighe sul cjár, come qualch'al lave 
a sagre: su la coriere, vignude apueste su de citát. Pecjàt 
dome che il timp al fos neri tant che il cjalin e ch'e soflas 
une buere ch'e tajave lis orelis. Cheste volte ancje lis frutatis 
a' vevin la manteline parsore de divise e i guanz di lane. 
Ma la gnove de coriere e di chel viaz a Udin a' vevin fat 
dismenteá il timpat e il frèt, e il mestri al veve ce fà par 
boná dut il moviment. Naturalmentri al jere montát ancje 
Gubian, tirat a lustri. Sul moment il zavalét si jere cujetat, 
ma l'imborezzament al jere cussi fuart che subit dopo il 
vosá e il cori su e jü a' vevin ripiát tant che prin. Dome 
co la coriere si jere metude in moto sul berlà dai fruz e de 
int ch'e saludave su la place, al jere vignüt un póc di pa- 
din. 

"E semee parfin un'altre campagne, a viodile di ca” al 
veve dite Firmato, cjalant für pal finestrin. 

Ane, cul nas sfracaját cuintri dal veri, j veve rispuindüt 
cun-t-un suspir. A” jerin sintáz dongje, insomp de coriere. 
Veramentri, apene ch'al jere montat, Firmato si jere ritirát 
dibessól, intant che chei altris si sbruntavin par sintási 
dongje dai veris. Lene 'e veve fat fente di no viodilu. *E jere 
stade Ane a cirilu. 'E jere rivade dongje cun doi voi inlu- 
mináz di ligrie. A Firmato il sanc j veve fat un strabalz, 
come ogni volte che jé lu cjalave in cheste maniere, cui la- 
vris in sfese. 

“Ti ài tignüt il puest” al veve bruntulát-su. 

Jentrant tal coridurut, Ane non veve piardüt il colp di 
russási cuintri di lui. Une volte sintade no jere stade plui 
ferme: mo si jevave inpins, mo si zirave de bande dal fine- 
strin, mo 'e ciulave di contentezze. 

“Cujetiti un póc” al veve dite lui, cirint di scuindi la 
stizze. 

“Parcè, po?" 'e veve rispuindút jé, senze nancje abadà a 
la lune di lui. No isal dut biel? E po, 'o sin insieme..." 

La cjarinade di scuindon lu veve cjapát un'altre volte pal 
cuel. E cussi '.e lave a fini simpri, ancje che lui al fos ben 
decis di Gent dûr. Tropis voltis che si jere imponút di finile, 
di là ognidun par so cont. Dal sigür, sul prinzipi, lui al 
veve vivüt für dal mont. Co al jere lontàn di jé, il ricuart 
dal so cuarp lu strenzeve cun empit cussi fuart ch'al scu- 
gnive respira font. La cirive dutis lis voltis ch'al podeve, e 
se jé 'e rivave a scjampa-vie di cjase, a' corevin-su, sul ronc 
di lui. Dopo di vé fat l'amór, jé j cjapave la muse framiez 
dés mans e lu cjalave alunc. Epúr, ancje ta chés zornadis 
di buere, un bruseghin indecifrabil al sbrissave fra lis pletis 
de cussienze di lui, tant che un riul soterani. Vie vie che 
lis setemanis a' passavin, lui al sintive cressi cheste malu- 
serie. J veve dade la colpe al fat che si viodevin di scuin- 
don, al vivi simpri in uaite, al pinsir, fis tant che un claut, 
de cjár profumade di jé. Salacór al veve pore di frontá la 
veretàt. 

“Uh, cjale!" Ane lu tirave pal bras e j segnave a dèt il 
gran jet de Tór. 

Sot di lór al coreve il puint. 

“Madonute, ce adalt ch'o sin!” 

Firmato al veve vòt un riduzzà strac. 

“Astu mai stade a Udin?" 

Ma la rispueste di jé, Firmato no la veve nancje sintude, 
parcé che in chel istes moment j jere vignüt tal cjaf il pinsir 
che lór doi no si cognossevin e che no savevin nuje un di 
ché altre. Daür di lór la vós di Ivo Codut 'e veve tacade 
une vilote. Subit chés altris a' jerin ladis daür. Gubian al 
veve vüt un biel berlà: 

“I canti della patria. Cantate i inni della patria!” 

Nissun no lu veve scoltát. Firmato al stave muci. 

“Cjante ancje tú, daj!” Ane lu sbruntave e j riduzzave 
dute legre. 

“No mi va”. 

“Musonat...!” e jú a ridi bel che j cjarinave une man. 

A Udin a' jerin riváz adore. La citát 'e jere plene di 
bandieris, parfin su lis puartis dés ostaris. La gran part di 
chei dal coro no vevin mai stáz a Udin prin di cumó e par 
cheste reson a' làvin indevant tant che cocai. 

“In fila, in fila! — al rugnave Gubian. — Mi somigliate 
un branco di castroni!" 

La corriere ju veve dismontáz propit in vie Girardini, sul 
liston dell'O.N.B.('). La strade `e jere vueide e chés ban- 
deris, ch'a sbatocjavin für dai balcons, a' fasevin impression 
plui che ligrie. 

“No si pò di che la citát si dismovi adore” al veve dite 
Ivo, segnant la strade deserte. 

Dentri, invessit, al jere dut un zavalél di int in divise ch'e 
coreve di dutis lis bandis. In-t-un cjanton un troput di 
“Balilla”, cun tant di tambürs, al provave i strumenz, fasint 
un bacan ch'al sturnive. 

"Fermi qui — al spesseave a berlà Gubian cun grinte di 
lòf. — Dovete rimanere uniti e dissiplinati! Non fatemi fa- 
re brutta figura, che il prin che si mòf, lu crevi in doi! Ci 
siamo intesi?” 

“Ma no si pò sintasi di qualchi bande?” 'e veve soflát 
Ane co il capo al veve zirade la schene, par monta sui 
scjalins, doi a doi. 

Für che la scjale, altri no 'nd'jere di podé pojasi tal chel 
slondron dut lustri di marmul. 

“Ma indula nus ano menat?” al diseve intant un, cul nas 
parajar. 

“No viodistu Mussolini?” al barbotave un altri, segnant 
a dét un bust di piere dut voi e ganassis. 

“Ce brut che lu an fat, Madone!” 

In chel Gubian al jere tornât-jù di corse, daür di un ge- 


(!) O.N.B. — L'Opera Nazionale Balilla” (mudade, plui indevant, in 
“Gioventù Italiana del Littorio — G.I.L.”) “e jere une organizazion pa- 
ramilitar ch'e cjapave-dentri duc' i fruz, dal asilo fintremai lis scuelis 
medis. 

rarca lunc e sec, ch'al semeave mangjat dal viár solitari. 

“In riga! At-tenti!” 

Il gerarca al jere passát devant di lór, bielplanchin, cul 
voli scür, e ju squadrave un a un. Ognitant, cun-t-un moto 
de man inguantade, al tirave su la falde di une manteline e 
al butave une voglonade stomeade. 

“Non potevate curare di piü le divise? — al veve rugnat 
senze degnà Gubian. — Piü che un manipolo, sembrano 
un'accozzaglia di straccioni”. 

A] veve zirade la schene cun-t-un colp sec di tacs. 

"E sia! Ormai non si puó piü rimediare. Che tengano 
chiuse le mantelline!” 

E al veve lassát impastanát Gubian, ros tant che un pe- 
varon. Dopo di cheste sene il coro nol jere dal sigür tés 
miórs cundizions par cjantá, cun gran avilizion dal mestri, 
bielzà intrapeát par so cont dentri de orbace. 

“Nus cjalave nancje ch'o.fossin miarde!” al bruntulave 
Ivo parsot. 

“O ài gust par chel cagonat di Gubian...' j veve dade la 
preonte Ane, soflant lis peraulis te orele di Firmato. 

Ma il fantat al taseve. No si pò di che chei altris la ves- 
sin glotude tant che nuje, ancje se nissun nol olsave viarzi 
bocje. Dome Doro, un dai bas, al veve murmuját al me- 
stri: 

"S'o sin pezzotárs, ce stino a fà culi?" 

Ma chel bocon di fantat si dismenteave masse daspes di 
vé une vós di ton, siché chés peraulis a' vevin tontonát par 
dut il slondron. Gubian al jere saltát-su tant che une jene: 

“Ce àstu dite? — Al veve parfin bandonát il so talian. — 
TOMO 

“Che succede laggiù? — La vòs dal gerarca `e veve glaz- 
zaz suduc'. — Camerata segretario, che cos'é questa gaz- 
zarra? Tenetevi pronto, piuttosto, che fra poco formeremo 
il corteo!” 

Gubian al jere deventàt plui blanc dal marmul di chel 
stanzon e a Doro j veve zivilát: 

“Cun tè o” fasarin i conz dopo”. 

Conz o no conz, il coro al jere jentrát tal corteo, daur 
dés banderis, dai labari, dai “Balilla moschettieri" e dai 
tambürs. E cussi in file, a pas di marcje, al veve fate dute 
vie Asilo Marco Volpe e al jere saltát-für in puarte Puscuel, 
devant dal Tempio. Di dute la cerimonie, cun tant di messe 
grande e bande e soldaz, Firmato al veve un ricuart dut 
cunfusionát. Al veve clár dome il moment che ur veve toc- 
ját a lór e che tal cidinór di ché glesione ch'e meteve i 
sgrisui, a' vevin tacát lis vós dés sopranos, aplanc, tant che 
in-t-une prejere; e subit dopo dut il coro, cu lis notis fondis 
di Doro ch'al menave i bas, a cressi vie vie, par là indevant 
a vongulis, tant che vós de montagne istesse, che si spandes 
daür dés bugadis dal vint. J rivave in orele la vós cjalde 
di Ane, e in jé al sintive l'anime dal pais, la campagne e il 
so jessi contadin. La veve smicjade in stoz e il cür al jere 
deventát tenar tant che il vert dés primis fueis. Co la vilote 
'e jere muarte su lis ultimis notis, il sun al veve trimát 
ancjemó un pocut sot dai arcs, prin di sfantási daldut. Po 
si veve sintút un comand, il sbatocjá di tacs e di armis e 
dut al jere tornát come prin. 

A' jerin undis passadis co la messe 'e jere finide. Ma no 
la cerimonie. Il coro al veve scugnút intropasi un'altre volte, 
e marcjà luncvie pe citát, fintremai place Vitorio, sul te- 
raplen, sot dal puarti di San Zuan, a pojá une corone tal 
"tempietto dei caduti", scür par so cont e, cun chel timp 
culi, neri di fà avilizion. Ancje ca "''at-tenti". “ri-poso”, 
"presentat-arm", insumis tant che la place 'e fos il curtîl 
di une caserme. Naturalmentri il coro al veve scugnüt 
cjantá, ma cheste volte “Il Piave" e “Giovinezza”, paraltri, 
cumó, senze passion, cjalant atór e cu l'orele tirade al tór 
dal domo ch'al scjampanotave misdi. Par furtune che la 
buere 'e jere strache ancje jé. Siché, co la cerimonie si jere 
sflapide tant che un balon ch'al piardi l'ajar, la place 'e 
jere tornade a jessi de int, cun ché so arie indolente di 
ogni zornade di fieste. 

Ane, insieme cun qualchi altre fantate, 'e jere corude-su 
pe fontane, ch'e spizzotave un riul d'arint tal gran cjadin 

di piere, neri di agns e di mufe. Cun gran sventoladis di 
manteline, j faseve di moto a Firmato di laj dongje. Lui al 
bramave di stá in pas. 

”Dáj, mo'!" Il voson di Doro al jere rivât par daür e lu 
veve scaturit. 

Si jere voltát inviperit, ma la musone cjandide di Doro j 
veve gjavade subit ogni fote. 

"Se mi clamas mé... — al veve continát il fantazzon — 
...t'al siguri ch'o vares fat dut un svol. Moviti!” 

E lu veve sbruntát indevant cun-t-une manade ch'e vo- 
leve jessi un invit e che invessit par póc no lu veve sdru- 
mát. La ridade di Ane 'e veve mote in Firmato une stizze 
sorde, massime quanche, cu la code dal voli, al veve lu- 
made Lene ch'e veve fate une muse dismagade e si jere zi- 
rade di schene. Par ripiche lui si jere slontanát, lassant 
Doro cu la bocje viarte e Ane cun-t-un vél di maluserie su 
la muse. Ma 'e jere stade quistion di un minit. La frutate 
'e jere vignude-jü di sburide e j veve corüt daür. Lu veve 
cjapát sui scjalins dal monument di Marie Taresie. 

“Uh, ce corse!” "E rideve, cirint di boná il respir. 

La rugnade di lui, cheste volte, la veve urtade. 

"Se ti doi fastidi, tu puedis dimal!” 'e jere sbotade. 

“Ma nò, ce vegnistu für cun nainis!” 

“Tu sés scjampát-vie tant che un salvadi...” 

‘’O cròt. Mi fasés fà la part dal pajazzo”. 

“Jo?” 

“Ancje tú. Coventavjal che tu ti metéssis a ridi in ché 
maniere?” 

La fote di Ane, che par solit no durave nancje un minit, 
`e jere deventade maravee gjenuine. Ma lui al continuave, 
dür tant che un cjastron: 

"Si son duc' voltáz de mé bande, quanche tu às tacát a 
sbacaná!” 

“Duc”? Ma cui?” 

“Duc”, ti dis. Ancje il mestri e Lene”. 

La maravee di Ane "e jere scomparide dal moment. La 
só vós 'e pandeve un crepe di amarezze. 

“Alè par Lene, alore?” 

“Ancje. Ce crodistu? Ch'o vebi gust di jessi compatit di 
je" 

Il fantat no si inacuarzeve che chest so smalitási al jere 
tant che un sbisiament tal cür di Ane. 

“Cui sa tropis cjacaris che à fat atòr, su noaltris doi!" 

“No mi risulte”. La fantate 'e veve rispuindüt sute, intant 
che une ruje s'infondave tal zarneli. 

“"E vignará a pandilu a ti”. 

“T'al dis: no sa nuje. Ni jé ni nissun altri". 

La fermezze di Ane, indulà che si palesave un flic di de- 
lusion, no rivave a muda l'ande di Firmato, che la cjalave 
in stoz, nancje che jé 'e ves su la cussienze cui sa mai ce 
colpis. La frutate 'e jere sul pont di viarzi bocje, ma in ché 
la vós di Ivo ju veve scjassáz: 

“Dipo, voaltris doi! La veso finide di cisicá?” 

Ane `e veve gambjade muse a colp e cjapant-su une ande 
di aflizion, `e veve berlat: 

“Alè Firmato che nol sta masse ben. Sbisiament di 
stomit”. 

Lui la vares strozzade, ma Ivo la veve cjapade par bui- 
ne. 

“Ti dirai che ancje a mi il slangór m'intorcole i budjei. — 
Si jere lamentát, vignint indevant. — Ma ca nol tire ajar 
di mangja”. 

Ancje il mestri al jere lòt dongje, dut in pinsir. Firmato 
al veve scugnüt siguralu che nol jere nuje e che cumò al 
veve desideri dome che di mangja. Ma al veve il sanc tai 
voi, stant che Ane, visade dal comic di dute la sene, no 
podeve tignisi di ridi, cirint di scjafojá cu la man lis sbor- 
fadis che j scjampavin framiez dai déz. Dome Lene 'e fa- 
seve viodi di no interessási, cjalant parajar nancje ch'e ves 
la puce sot dal nas. In chel al jere tornát dongje Gubian e 
al veve guidát dut il trop fintremai la mense dai ferovirs, 
a remengo-vie daür de stazion de ferade. La cjaminade, la 
fan, la strade a' vevin distudát ogni ardór e nissun nol veve 
morbin di fevelà, di barufá o di morosá. 

Checo al jere partit pa l'Afriche juste sot San Martin. 
La gnove si jere sparnizzade pal pàis no si sa cemàùt, prin 
ancjemó ch'e rivas la letare di Checo, e salacór al jere stát 
il solit marasiál a butá la peraule, cussi senze paré. Intant 
a' vevin scomenzát a rivá ancje cartulinis, ma chestis di un 
colór ben cognossüt. I reclamáz si jerin moz senze fieste, 
un pós a la volte, man a man che l'esercit ju clamave sot. 
Al jere tant che il piardi di un brantiel: une gote vuè e une 
gote doman, senze squasi visási. E il país, tant che il bran- 
tiel, si sujave un póc in di, e dome che la domenie, in glesie 
o in ostarie, si visavisi di jessi simpri di mancul. AI jere 
come se cheste uere in Afriche 'e fos un fat che no ur ri- 
guardave e che ur veve tocját tant che une dés tantis dis- 
graziis de vite. 

Firmato, invessit, no j pensave, ingropát te quistion dal 
so rapuart cun Ane. Il pinsir lu roseave. Al jere istes che 
cjatâsi devant di dôs stradis, senze vé clarezze di ce bande 
cjapá, e vent, tal istes, plene cussienze che, une volte deci- 
düt, nol jere plui pussibil tornà indaür. Chest al jere de- 
ventát clár par lui propit ta ché sere di chel quatri di no- 
vembar, quanch'a jerin montáz su la coriere. S'al visave une 
vore ben. AI jere stát tant che un colp di lusór. 

Tal dopogustát il coro al jere lát atór pe citát, sul prin- 
zipi dut unit e podopo a tropuz. Al veve stát un biel lá e 
cussi in ligrie che Firmato si jere disglazzát e al veve cja- 
pade Ane sotbras. Darest ancje chei altris si jerin metüz 
insieme, lant daür de simpatie dal moment. Il mestri al veve 
lassát che si sbrocassin e ur lave daür bielplanchin. Al jere 
stát Ivo a butá indevant il proposit di là al cine. A” jerin 
propit devant dal “Cinema Impero”. 

“TI cine! — al veve berlát Ivo. — Vingit-ca!” 

In-t-un lamp il trop si jere ingrumát devant dal tabelon, 
cu la bocje viarte e cul nas parajar. 


“Gran-di-magaz-zini... — ’e veve let cun fature Pine, 
morute e minudine. — Cun Vitorio De Sica e Assia Noris”. 

"Uh, De Sica! — 'e veve dát-su Róse, une fantazzone 
bionde; e i siei voi a' jerin deventáz di zucar. — Lu ài 
viodüt su **Novella" di cheste setemane". 

“Ma tú? — j murmujave intant Ane a Firmato. — Tu, 
astu mai stát al cine?" 

SONO”: 


yo 


“Daj, menimi dentri 

I suspirs, lis lagrimis, lis batudis di man e lis ciuladis di 
Ane luncvie dut il cine, nol è pussibil contaju. Si jere 
strente cuintri di Firmato e co no veve il voli fis sul telon, 
lu pojave su la muse di lui, cun dentri dut il cür. Un pòc 
a la volte Firmato si veve lassát strassiná in ché atmosfere. 
Il pés dal cuarp di jé lu imborezzave. Daúr al sintive il ri- 
duzzá imberdeát di Pine e il murmujá strozzat di Ivo, ch'al 
cirive di bussále. Per un piezzut Firmato al jere restát cuiet, 
ma nol veve durát alunc, e cussi al veve slungjade la man 
a palpuzzá il sen di Ane. Jé no semeave visade, intente 
come ch'e jere a no piardi nancje un sest di ce ch'al pas- 
save sul fandal. 

“Oh, Signorut..! — 'e murmujave. — Ce ben che si vue- 
lin". 

Siché lui, ancjemó plui stuzziát, al veve impirade la man 
sot de manteline e, planc planchin, al jere sbrissát sot de 
cotule. Jé, cheste volte, 'e veve vüt un sgrisul, ma lu veve 
subit fermát, cui voi inclaudáz sul telon: 

“Nò, ti prei. Nó in chest moment”. 

Dal telon al rivave il sanglozzà disperát di Assia Noris. 
A Firmato j veve parüt che la man 'e deventas di bore. Al 
veve sgrasaját alc, butansi cuintri dal schenál. Jé j veve po- 
jade delicatamentri une man su la bocje e j veve mandat 
une bussadute. Co jerin jessüz, il cil al jere bielzà perlin e 
i lampions a' ardevin par dute la citát. 


“Uh, ce bell" "e spessevave a suspira Róse, cul voli in- 
colat sul manifest. 

“La nei grandi magazzinii...” al cjantuzzave Ivo, orele 
fine, ch'al veve bielzà imparát il mutif. 

Ane no diseve nuje. ‘E cjalave la strade inluminade e la 
int ch'e lave a spas tal garbin di ché sere clare. La ridade 
frescje di une fantate ch'e passave rasint di lór, j veve 
molzüt il cür. Jé 'e veve cjalát cun brame, intant che la 
zovine 'e lave, slungjant il pas par stáj daür a di chel dal 
compagn. "E veve suspirát. In chel al jere passat il tram, 
cun-t-un sbatocjament di ferazze di fà vingi i sgrisui. 

"Bon — al veve dite il mestri. — Fantaz, 'e je ore di 
la”. 

Il restant dal coro al jere un piez ch'al spietave. Gubian 
al veve mandat a di che si fermave a Udin. Finalmentri la 
coriere 'e jere partide. Propit in chel moment Ane `e veve 
suspirat: 

“Eco che si torne al strussi di ogni di...” 

E propit in chel moment Firmato al veve viodút clár 
dentri di sè. Il fat lu veve cussi sturnit ch'al veve apene 
sintüt ce che Ane j murmujave cun vós tenare; 

*".... ma par furtune che jo ti ai tè”. 

Là, su la coriere, lui al jere deventát di piere. Ane si jere 
visade, ma sul moment `e veve crodút che lui al fos ufindút 
parvie di ché man parade indaúr. 

“Ma nò, ma nò!” al veve rispuindüt lui cun stizze. 

Luncvie de coriere al lave dome che un ruzament di vós 
strachis. 

“No si viót nuje difür..." "e vede dite Ane. 

Ognitant 'e olmave Firmato cu la code dal voli, ma no 
viarzeve bocje. Salacór 'e veve mil peraulis su la ponte de 
lenghe. Dome co jerin riváz ai prins lusórs dal país, e veve 
domandat: 

“Doman, si viodino?” 

Firmato al veve menât il cjáf. 

“No sai”. 

Cheste rispueste la veve copade. Paraltri 'e veve cirüt cun 

dute la sò fuarze di no permeti a l'avilizion di cjapále pal 
cuel., Alore 'e veve dite cun-t-un riduzza sfuarzat: 

“Si, che tu sas”. 

“Se tu lu disis tu”. 

Ane 'e veve glotüt cun-t-une voglonade che'e veve dentri 
dute l'anime. 

“No covente che ti disi indulá”. 

Il fat di jessi finalmentri in pais, ur veve metút intòr la 
svearine a duc’. Si sintive vosà, ridi , berlá. Il ronfá de co- 
riere al veve clamát für mieze ostarie, ancje il marasiál dai 
carabinirs, ch'al saludave cu la man e cu la vòs: 

“Eco qua i nostri guaglioni! Bravi, bravi!” 

Tal miez dal mismas Ane 'e jere rivade a ferma Firmato 
prin che s'invias. 

“Visiti — j veve dite a mieze vòs. — Jo ti uei ben, ma 
pardabon”. 

Che a Firmato lis peraulis di Ane j fossin restadis tal 
zarviel e su l'anime, alèdi pòc. Difat par dute la gnot si 
jere remenát tal jet, in-t-un durmi malcujet e daspes rot. 
Lui si voltave di ché altre bande, cun-t-un salt rabiós. Co 
no 'n' veve podút plui, al jere restát distirát cu la panze par 
su, ben dismot. Il cruzzi al jere crüt e j bateve tai timplis. 
Il ricuart dal cuarp di Ane mo lu imborezzave e mo lu 
spaurive e al lave dut in-t-un sudór. Ma soredut a” jerin lis 
peraulis che lu tormentavin. Quant'mai varessjal imagjnat 
che jé la cjapas cussi di brut? E ce centravjal il “volé ben” 
cun chest lór rapuart, che ogni volte lu lassave vueit. Dal 
sigür Ane lu esaltave, che j pareve di jessi für di chest 
mont. Jé no si tirave mai indaür. Ansit, lu stuzziave, senze 
scuindi nuje di sé, cun-t-une passion che a lui j semeave 
senze pudór. A fuarze di daj, il torment al jere deventát 
cussi fuart, ch'al veve scugnit tirási-su. Il colp di grazie j 
al veve dat il pinsir di ce ch'e vares dite sò mari se ves 
savüt. Al jere talmentri infondát tal so strussi che nancje 
nol sintive il frèt. Quanche la glazze 'e veve scomenzat a 
muardi la cjár, al jere tornát tal jet e si jere inglimuzzat 
sot dés coltris, cemüt ch'al faseve di frut, tal jeton di sò 


251 


mari. Ma cumò al jere dibessòl e i pinsirs a' saltavin intòr 
dal pajon tant che striis. Par furtune sò, la zoventit e la 
plombe, infin, lu vevin butát in-t-un siun gréf, ch'al jere lat 
indevant fin che sò mari no lu veve dismot a fuarze di 
sgurladis. 

La zornade no scomenzave nuje ben: no si podeve clama 
propit fumate la brume ch'e stropave la campagne, ma dal 
sigür chest vél gris al faseve semeá cjamps e cjasis a di un 
cimitieri. 

*"O ài sintút cricá alunc i scuz, cheste gnot — j veve dite 
Mariane. — Tu sés stát dismot une vore". 

“E tu, alore?”. 

Podopo Firmato al jere scjampát a regolá la bestie senze 
nancje butá-jú la scudiele di lat. Intant ch'al sparnizzave la 
stiernidure e al jemplave il traséf, al scrupulave cun altri 
voli i pinsirs de gnot passade. Al jere ben vêr che clamá 
“amòr” ce ch'al jere fra lui e Ane, j pareve un fat für di 
ogni regule. Nol podeve jessi dut ta chest cirisi tant che 
nemai e simpri di scuindon. Zaromai, par lui, la brame pal 
cuarp di jê, 'e jere deventade une ossession tant che jessi 
colát in-t-un pantan che no si rive a distrigási. Al jere se- 
neós di vé un póc di padin, di podé stá dongje a une fan- 
tate senze che il sanc al tacas a cori. No jerial cussi par 
duc”? Pardabon al jere cunvint che nissun, in dut il pais, al 
fos tant für di regule. Darest, si diseve, lis fantatis ch'al 
cognosseve no jerin dal sigür come Ane, ancje jé für di 
regule, ma une vore plui di lui. Paraltri Lene... Ma jé si 
vares maridade e dut al lave a puest. Ma che fos propit 
vere? 

La rugnade lamentose de “Bise” lu veve dismot. La vacje 
si strangolave par slungja il cuel fintremai la forcjade che 
lui al tignive ancjemó a mieze strade. 

“Cjò, ingomeiti!” al veve bruntulát cun stizze, sforcjant 
te grepie. 

Ma zaromai la vite di ogni di lu veve cjapát dentri e i 
pinsirs a’ vevin scugnüt ingrumási in-t-un cjanton, daúr dal 
zarneli. Al jere stát il scjampagnotà di misdi a fáju saltá-für 

tant che purcinei. Ma lui al veve strenzüt i dinc'. La mi- 
gnestre di fasui 'e fumave su la taule. 

“Fieste grande, vuè” al veve dite Firmato senze ligrie. 

*"E jere la ultime crodie. — Mariane lu tignive di voli. — 
Ma tü ce àstu?" 

“Nuje”. 

“No, tú no tu sés just. Dut chel remenási di cheste 
gnot...! E cumò, indulá vastu?”. 

“Mame, al é un piez che no soi plui un frutin”. 

Mariane `e jere saltade-su a colp: 

“E alore?” 

“Nuje”. 

Al veve riduzzát di strac, cul cjáf in bande, come par 
sigurále. 

“Tu varessis fat ben a lá a butáti une mieze orute” 'e 
veve bruntulát jé, ma Firmato al jere bielzá tal curtil. 

Par rivá sul ronc, il fantat al veve scjavazzát dret vie pe 
culine. Al voleve jessi lassú prin di Ane, parcè che j se- 
meave di podé frontále cun plui sigurezze co al sares rivát 
il moment. Ma la fantate lu spietave, sintade sul zoc dal 
cjariesar. 

“Ah, tu sés belzá cassü?... al veve barbotát lui apene 
metüt pit sul splazzalut. 

“Alè un piezzut che ti speti”. 

“O” vevin dite dopogustát...” 

“No ti ai mighe cridat”. 

“O crót! — Ma al veve indolzide la vôs. — Alore tú 
no tu as gustat?” 

Ane no veve rispuindüt. Lu cjalave e vonde. Tai siei voi 
no jerin ni rabie, ni gramezze; salacór une ombre di la- 
grimis. 

"No astu frèt?” Firmato al cjaminave luncvie pal splaz- 
zalut. 

“Un póc..." 

Ane `e jere setade tal siâl di sò none. 

“Ustu là dentri?” 

“Nò, la dentri nò”. 

Firmato nol veve vit cúr di insisti. Ancje a lui la stale j 
moveve une vore di ricuarz. Dome che cumò lu scosseavin, 
ch'al vares bramát discaceláju daldut. 

“Sastu... — al veve dite alore par pará-jü la smare. — 
Sastu che mé mari, propit culi, a momenz `e copave un 
caporion di chei di cumó? T'al zuri, cul massanc”. 

"Si, e tú tu jeris ancjemò fantulin”. 

Lui, une rispueste cussi, no s'e spietave. 

"Ce sastu tü di mé mari? Se nancje no tu la cognos- 
SIS: ro 

‘O ài sintüt fevelá di jé”. 

“Ah, tu vas daür dai babez?” 

“Jo nó. Dome ch'o ài scoltat avonde par fami une idee 
par gno cont. 

La muse di Firmato 'e jere deventate scure tant che un 
núl. 

"Lasse stá mé mari!” al veve rugnát di brut. 

Ane 'e veve menát il cjáf e i siei lavris si jerin slungjáz 
in-t-un ridi pizzul che lui al cognosseve une vore ben. 

“Jo, a tò mari, j fas tant di riverenze, parcé ch'o ài un 
gran rispiet. Magari jo ch'o vés vit il fiât ch'e a vòt jé 
cun chel so Celso.” 

Che Ane 'e disepulis une storie che lui al veve ficjade 
insomp de só cussienze par no scugni judicá, no j procu- 
rave dome che redrosez. Lu scjassave. Al veve reagit cun 
rabie: 

“Mé mari no à nuje a ce fà cun nó!” 

“Pò jessi...” 

La calme di Ane lu butave-fûr di misure. Cumò nò che 
no j semeave la fantate plene di fûc che si ufrive crote de- 
vant dai siei voi fuscâz. 

“Tajnle curte! — al veve berlât alore. — T'al vevi dite 
ch'al jere dibant di vigni fincassù!”. 

Tal cuel di Ane si jerin ingrumadis mil peraulis, ma la 
fantate ’e jere rivade a tingnilis indaúr. Ma no veve podút 
restá sintade. 

“Va ben, tu as reson — 'e vede dite aplanc, cirint di 

controlá la vós. — Pò jessi. Ma prin di torna-ju, lasse che 
ti domandi une robe sole: astu pensát a ce che ti ài dite ir 
di sere?" 

Là inpins, involuzzade tal siál che j sblancjave ancjemó 
di plui la muse, la fantate 'e semeave il simbul di dut ce 
che di vif e di misteriós ogni femine 'e puarte cun sé. Si 
jere ben visàt Firmato, ch'al veve scugnút voltà i voi di 
un'altre bande, par no jessi strassinát un'altre volte tal de- 
sideri. 

*Vonde, vonde!” al veve rugnát fra i dinc', plui par sè 
che par Ane. 

Dopo al veve glotude a bocje viarte la fumate ch'e saveve 
di stiz. La fantate 'e spietave la rispueste che no vignive 
indevant, ma senze nissune smanie o speranze. 'E bramave 
dome che lui al ves il fiát di confermálu afuart, clár e net. 
Ma Firmato al taseve, muardüt dai pinsirs che nol rivave 
a butà für. 

“Parcè no ustu rispuindi?” 'e veve dite Ane in chel. 

Te só vós 'e trimave une vene di prejere. 

“Ce àjo di diti? — Firmato al saltave-su come che j fu- 
rigassin tal stomit. — Sigür ch'o ai pensát! Jo... Jo no mi 
sint di là indevant!” 

Al sperave che Ane si moves, ch'e cjapas-su e che 
scjampas, magari dopo di vélu maludit. Invessit jé no si jere 
mote di un pas. Chest fat-culi j mandave in fruzzons ché 
pocje di sigurezze che ancjemó j restave. 

“Tu às di capile... — al veve tacát a trabascjà. — Nol è 
plui pussibil. Jo om sint cjapát pal cuel, scjafoját...! Isal 
vivi, il nestri? O” scugnin simpri platási, stá atenz che nissun 
nol sepi, sbassà i voi devant di chei altris... A mi mi par 
che il nestri mût di stà insieme nol sedi ce che si dis ‘volési 
ben”. Jo no sai cemùt clamálu... 'O viót cho sin come für 
di sintimenz. Impensiti che ch'al nassares se i tiei, mé mari, 
il pais a” vignissin a savé dés nestris... si, di ce ch'o vin fat 
ca su. Ce disaressino di té? E chei dal coro?" 

Ane 'e veve lassát che si sbrocas, senze ciri di fermálu e 

lu veve scoltát cul cjaf bas. Ma il colòr de sò muse al jere 
deventát tant che chel dés cjandelis. 

“Astu finit? — 'e veve scomenzat co lui, strafat, al veve 
siarat il discòrs cun-t-un gran respir. — Cumò scoltimi mè, 
ti prei. Jo no ti ai mai domandat nuje. Mi bastave véti par 
mè. Ma se tú tu m'al vessis domandát, jo 'o vares frontát 
il pais dongje di tè. 

La frutate 'e fevelave a mieze vòs, cun-t-une passion ti- 
gnude cui dinc', ma ch'e faseve suná lis peraulis tant che 
cantins. 

“No stá crodi che no ves capit che, dentri di tè, tu vevis 
vergogne di mè. Quant'mai ti jerie scjampade una peraule 
ch'e pandes il nestri afiet? E quant'mai m'al astu dite? Ma 
a mi no m'impuartave...” 

“Ma nò, no je quistion di vergogne...” 

Firmato j veve tajat il discòrs in bocje, ma il ros che j 
veve imborezzade la muse, al palesave trop che lis peraulis 
di jé lu vevin scotát. 

""E je cussì, Firmato. — Ane 'e veve ripiât a fevelà. Cu- 
mò, framiez de passion, al spontave un crep di marum. — 
Ducjidoi o' savin parcé. Par chel, viodistu, ti ài dite fin de 
prime volte ch'al veve stát un altri prin di tè. Jo *o volevi 
che dut al fos clár, che dut al fos pulit fra nó. Tú tu vevis 
di savé che a cui che jo j vuei ben, jo j ufris dut che ch'o 
ài. 'O sarai fate magari mal, ma *o soi cussi.” 

Il fantat si sintive disledrosá fintremai il fondon dai siei 
pinsirs plui segrez e al bramave cun dute l'anime che jé la 
ves finide. Ma Ane 'e veve ancjemò alc di meti für: 

“Chés altris fantatis no viòdin lore di maridasi apene 
ch'a tirin dongje un fantat. Jo nò. No si pò stá insieme 
dute une vite par timòr dai sunsürs de int o di ce ch'al pò 
di il plevan. Par mé, prin di dut, al covente il sintiment. A 
mi mi par che un miluz al vegni plui savorit se si à passion 
dal miluzzar.” 

Salacòr Ane no veve disvuedat daldut il so cür, ma 
cumó si sintive strache. 'E veve tirát dongje il siál e si jere 
mote pal splazzalut. 

“Al ven scür adore in cheste stagjon. Vegnistu-jú ancje 
tú?” 

Firmato al veve fat segn di nò. Jé si jere metude pal troi. 
Ma prin di là 'e veve dite: 

“Sta pür sigür: nissun nol savarà nuje di tè, ni cumò ni 
mai.” 

Par un moment, tai siei voi, "e jere tornade a lusigná la 
lüs maliziose: 

“... daret, tal istes che a ti no ti ai mai dite cui ch'al jere 
chel altri”. 

Ma pardabon al jere stát dome che un moment, parcè 
che lis lagrimis a' vevin distudade ché lüs e fuscaz chei 
voi. 

Il “cinematografo” (peraule foreste ch'e restave sul 
stomit tant che un fertae di zivole mál-paidide) al jere rivát 
in país in ocasion dés "inique sanzioni". E dato che ancje 
cheste proposizion 'e vignive für di un lengaz oltran, Gu- 
bian al veve pensát ben di sclári, in timp di adunade, che 
“... tuto il popolo aveva di vedere con i suoi occhi come 
che le potenze demoplutocratiche, con in testa la perfida 
Albione, affamavano la grande nazione proletaria e fassi- 
sta." Qualchidun, dentri di sé, al veve bruntulát che par fà 
tirá la cengle a' jerin vonde i sorestanz di cjase só, ma dal 
sigür nol veve olsát di dilu afuart, nancje in famee. Siché 
una sabide di sere dal més di novembar, duc' i capos-famee 
a' vevin scugnút cjatási in cunvigne te sale dal plevan, che 
Gubian al veve fat prontá la machine dal cine, siarade 
dentri di un gabiot di breis e di bandons ch'al veve dute 
Pande di un gjalinár. La cartuline che il segretari al veve 
fate rivà tès cjasis 'e fevelave clár: “Tutti i capi famiglia si 
presenteranno nella Sala Parrocchiale (g.c.) alle ore 20 (otto 
di sera) per assistere alla proiezione di due giornali Luce 
sulla grande impresa abissina e sul bieco proposito della 
Società delle Nazioni di negare all'Italia romana e fassista 
il Posto al Sole. Saluti fassisti. — P.S. — È d'obbligo la 
camicia nera.” Al è cjert che la mestre tetone "e veve vit 
un strabalz a lei chel “fassista” ch'al clamave vendete, ma 
stant che Gubian nol vares tolerát il contraditori e che a jé 
j tocjave dome che la responsabilitát di stáur daür a lis 
“massaie rurali", 'e veve scugnút gloti il rabiosez. 

Cun devant dai voi la cartuline, Mariane 'e veve dite: 

“Jo no mi presenti!” 

Firmato j 'e veve apene lete. Jé la cjapave cun riviel, 

sbalotade, paraltri, fra la ruze ch'e covave di timp indaür 
e la disbisugne di ubidi. 

“E tu? No disistu nuje?” 

“Ce voressistu? Ch'o ti disi di si?” 

“Un consei o podarai domandatál, nó?" 

Il fantat al veve riduzzát cul malizie: 

"Di quant inca vastu daür dal consei di qualchidun?" 

“Dipo, rispiete tò mari!” 

E un póc par fente e un pòc pardabon, 'e veve cjapát -su 
il menul de polente. Ma la quistion 'e jere restade parajar. 

Ta ché sere istesse, a vot in pont, la sale dal plevan 'e 
jere plene tant che un òf. La gran part de int 'e jere im- 
borezzade e in seneositát. Qualchidun al veve menáz ancje 
femine e fis. Par dut il stanzon al coreve un businá fis. Un 
troput di fruz si remenave intòr dal gabiot, menant une vite 
chemai, e l'operatór de machine al veve scugnüt sacramentá 
par slontanaju. Gubian al jere là di plui di un'ore e natu- 
ralmentri Adone Del Cont al jere simpri picjat daür di lui. 
Ma il segretari al jere masse content dal risultát de cunvigne 
par no sopuartá cheste moscje che siminave intòr di lui. Su 
la puarte, a cjapá note di cui ch'al jentrave e di cui nó, 'e 
stave la mestre, sostignude di un “avanguardista” e di une 
"giovane fascista", ducjidoj in divise. Firmato ju cognos- 
seve. La fantate, po, 'e jere ché Róse dal coro, che si 
piardeve daür dés fantasimis di “Novella”. Al veve conse- 
gnade la cartuline e la fantate lu veve saludát cun-t-une 
ridadute vivarose. Mariane, di bielprinzipi, 'e veve batüt 
parcé che lui al restas a cjase, spauride che si metes in 
qualchi intric. Ma lui la veve sigurade: 

"No stá vé pinsir. A nó nus tocje simpri di sbassá il 
cjaf.” 

Dongje di lór al jere sintát Redo, e, un póc plui in là, 
Tilio “Cjaviestri”, tacát di sò mari. Però a' mancjavn tanc' 
di lór, ch'a jerin in Afriche e al lór puest a' jerin vignudis 
lis feminis o il vieli di cjase. Il mestri dal coro al jere ancje 
lui presint, sintát in-t-un cjanton, cun dongje il marasiál dai 
carbinirs. Insumis là dentri al jere representát dut il popul. 

A” mancjavin dome che i sorestanz, ma par lór Gubian al 
veve iniment une cunvigne specjál, magari cun-t-un rinfresc, 
tan par sclariur ancjemó une volte che il podé lu veve in- 
man lui e ben stret. 

La int, intant, "e scomenzave a jessi stufadize e il businá 
al jere deventát un bacan. Ma il segretari al spietave il 
plevan. Chest si, ch'al veve di jessi presint devant di dut il 
popul! Il fat che nol fos ancjemó rivát, a Gubian j messe- 
dave il stomit. 

"Silenzio! Fate silenzio!" 'e berlave la mestre con vós di 
catedre. 

E intant `e lave su e jù luncvie dés bancjis. Passant 
dongje di Gubian, 'e veve murmuját cun ande di cospira- 
tór: 

“A” son duc’, für che il mulinár e un altri che ancjemó 
no sai. Ma di chesc' no ài pinsir. Jo o' disares di scomen- 
za.” 

Gubian al veve mastiade une blesteme, ma in chel il 
plevan al jere jentrát di sburide. 

"Il dové dal ministeri! — al veve jesolát, slargjant i braz. 
— Jacum Pascut al è daür a jentrá tal regno dei cjeli.” 

Il segretari nol veve nissun morbin di làj daür de dis- 
grazie di Jacum Pascut e cui voi j faseve di moto al plevan 
ch'al las a sintási. Il predi, cun-t-un suspir, si jere poját su 
la poltrone parecjade apueste par lui. Cumó dut al jere in 
ordin. Gubian al jere montát sul palc. Cun-t-une rugnade 
di gjonde al veve slargjadis lis gjambis e ficjàz i poleárs 
dentri dal cinturon. 

"Siamo qui riuniti...!” al veve tacát cun-t-un urli. 

E dopo j veve dat sot a un discórs senze fin, imbombit 
di patrie, glorie, impero e tons e saetis cuintri de Inghiltere 
e de Franze, ch'al semeave ch'al ves di marcjá dibessól 
cuintri dal mont mr Il prin a tossi al jere stát il marasiál, 
ma no di proposit. Di un par di dis si lambicave cu la 
grocjarie. Ma la int, chel sbolzeá, lu veve cjapát par un 
segnál, pa la quál, in quatri e quatri vot, al jere deventát 
une pidemie. Se Gubian al ves podüt, al vares glotüt il 

marasial dut intir. Ma chel lu cjalave serafic, cu la man sul 
pet. 

Insumis che il camerata segretari al veve scugnüt tirá 
dongje dut il so armamentari e cusi un finál a la svelte. Il 
scür al veve puartát cun sé calme e zito. Par qualchi mo- 
ment, sul telon, si jere stampát dome che un gran lousór, 
intant che la pelicule 'e cricave nancje ch'a masanassin 
glerie. Po, di bot, cul sclop di un ton, la vós di Mussolini 
'e veve rontonát tes orelis e tal zarviel dai presinz. Daspó 
a' vevin tacát a cori lis figuris. Alore si, man a man che la 
proiezion `e lave indevant, al montave un sunsúr fis, ch'al 
tirave iniment il cisá di une farsorie. Si à di capi che di 
dute la int che s'ingrumave li-dentri, si e nó quatri o cinc 
di lôr a’ vevin stáz almancul une volte al cine. Lis feminis 
e i fruz a’ jerin dut un ciulá, massime co sul fondal a” 
comparivin i soldáz talians in Abissinie, e a ognidun j pa- 
reve di ricognossi int dal pais. 

Firmato, ognitant, al olmave só mari, che ore 'e mostrave 
maravee e ore timór. Ni chei ch'al veve dongje a' vevin arie 
di jessi in chest mont, se si gjave Redo ch'al bruntulave fra 
i dinc’: 

“Almancul da une tirade...! 
let. 

Gubian s'e gjoldeve une vore. Ognitant si pleave de 
bande dal plevan a cisicáj te orele e chel, cul cjáf imbombit 
dal sonoro ch'al spacave lis orelis, al faseve di si, ancje se 
nol veve sintude nancje une peraule. Il fisco al jere sucedüt 
co jerin comparidis lis senis di uere, cun tant di tons di 
canons e sbars di metrae, ch'al semeave di jessi dentri. 
Pardabon plui di qualchi mari 'e veve scugnüt puarta für i 
fruz che si jerin spirtáz. Cussi fin che la pelicule si jere cre- 
vade, sgnaulant tant che un gjat in amór. Cul torná de lüs, 
la int si jere cjalade in muse, cu la stesse arie sturnide di 
cui che si è salvát dal rogan. 

"Serata riuscita!" Gubian si freave lis mans. 

J fevelave al predi cun ande d'intric e al mancjave dome 
che j smicjas di voli. 

e al remenave un spagno- 

“Si, si... — al gemeve il plevan cul zarviel ch'al cricave. 
— Ma no si podaressjal sparagná un pòc lis nestris ore- 
lis?” 

Cun-t-une ridade Gubian al veve spedit Adone Del Cont 
a daj l'ordin a l'operator. Il predi al veve riduzzát cun ri- 
cognossinze. Ma il predi no s'imagjnave il mutif plui segret 
de gjonde dal segretari. A ogni mit al veve dite: 

“Gran omp, chest Mussolini. Bisugne ricognossilu”. 

Il segretari nol veve fat in timp a rispuindi, ch'al jere 
tornát il scür. Biel che la pelicule 'e lave indevant, cu lis 
adunadis, lis rivistis e i discórs dal duce, Gubian si jere 
pojat cuintri dal schenál e al lassave cori i siei pinsirs. Il 
progjet al jere chel di puartà, par simpri, il cine in pais. 
Pardabon s'al fos rivát a bon fin, chest al sares deventát 
un dai miórs afárs de só vite. Cumó j coventave dome che 
di cunvinzi il plevan a concedi la sale, cul so reon, bensin- 
tint. Naturalmentri j vares sunade la cuarde patriotiche, 
almancul par scomenza: une pelicule di propagande ogni 
quindis dis, pajade dal fassio di Udin. Cemút varessjal 
podüt oponisi il plevan? Se po al ves cloteát o refudát, 
alore al restave pür simpri di fáj lusignà devant dai voi il 
rochet di monsignór, pojánt qualchi peraule indulà ch'al 
coventave, in grazie dai amis dai amis. Insumis Gubian al 
argomentave che l'avigni, par lui, al jere incolorit di rose, 
almancul fintant ch'al durave il fassio. E daür di cemüt che 
si metevin lis robis, nol jere propit di ce vé póre. Cun 
cheste sigurezze tal cür e cun-t-un lusòr di furbetát tai voi, 
il siór segretari al jere montát un'altre volte sul palc par 
siará cemüt ch'al conventave cheste cunvigne. E quanche vie 
pe setemane si jere rindüt cont che, dopo d'inchesere, in 
pais si faseve un gran e bon fevelá di Mussolini e di Abis- 
sinie, si jere imborezzát tant che un gjalut. 

'E jé vere che tanc’ di lôr a’ vevin scomenzát a pensá 
che, infin, al podeve vigni plui ben che mál di cheste uere, 
stant che la gran part 'e sperave che, une volte cjapade dute 
l'Abissinie, Mussolini al vares concedudis tiaris e bestis a 
cui ch'al veve volontát e braz par lavorà, tal istes mùt ch'al 

jere vignüt in Libie dopo l'undis. Naturalmentri nol é che 
une pelicule 'e ves savoltát il cjáf de int dut in-t-un mo- 
ment, ma dal sigür 'e jere vignude incuintri a la sbulie di 
tanc' zovins apene maridáz che no viodevin l'ore di gjavási 
dal jóf dal patriarcje. Ma sot chesc' discórs — lassant di 
bande la malcujetezze di qualchi zovin e la matanie dai 
quatri fassistons — si podeve intraviodi l'antighe rassegna- 
zion, salacór cumó un póc smavide parvie di cheste spe- 
ranze di une gnove migrazion, dopo di chés, une vore ma- 
rumidis, di une volte, a remengo-vie di ogni part dal mont. 

“Man...! — al veve bruntulát Redo une sere, vignint-su 
de place cun Firmato. — Pò jessi ch'al sedi vêr dut ce che 
si dis di cheste Abissinie. Ma cui puedjal sigurálu? Par mé 
'e je une bale al lot. E se lavie si cole in-t-une miserie anc- 
jemó piés di cheste-ca?" 

Firmato al scoltave e al taseve. Se j vessin domandat la 
so inpinion nol vares savüt ce rispuindi. Nancje tal trop lis 
ideis no jerin claris. Ognidun al lave daür di ce ch'al veve 
sintüt in cjase o in pais. Vico Degano al stuarzeve la bocje 
e l'argoment al murive prin ancjemó di vé cjapade la corse. 
Ma une di un di lôr al veve butât-là: 

“Cuissa cemüt ch'a son lis neris?" 

Duc’ a’ jerin restáz senze peraule. Vico si jere ripiàt par 
prin e al veve gratát il cjaf: 

“Juste... Cuissà cemüt ch'a son?" 

Enore al veve tacát a gloti e Nando, ancjemó scotat 
d'inchevolte in Prasingel, al veve sgurlade la melonarie tant 
che un vidielut spaurit. 

"Lis neris? — al veve dite un altri. — Ben... A' son ne- 
ris!” 

“Brao, pote!” Il coro dés vòs al jere stát dutun cul sga- 
gni. 

“Hum... — al argomentave intant Vico. — A mi mi sa 
tant che no son istes che lis nestris feminis”. 

“Ce braure! Par fuarze, a' son di un'altre razze". 

Firmato al taseve. No j lave di impazzasi in discórs che, 
o póc o trop, a' strassinavin il pinsir sul ricuart di Ane. I 

siei compagns, intant, si ticavin. Al jere un mateà violent, 
ch'al sbrocave la voe cjastiade, ni plui ni mancul di cemút 
ch'a sclópin i bruscs su la muse o la fiere tai lavris. AI jere 
stát Ivo a butale in frae: 

“Razze o no razze, a mi m'impuarte ch'a vebin ché robe 
tal miez dés gjambis. Che se, po, ind'àn dós, miór an- 
cjemò!” 

E subit al veve tacát a cjantá “Faccetta nera", framiez 
dal zavalét dal trop e dal lancür di Enore. 


264 


XXXV 


Cemáüt ch'a fossin par vêr lis musutis neris, il trop lu 
veve viodüt e confermat ““de visu" une setemane dopo, co 
a Firmato 'e jere rivade une cartuline inlustrade. E ce car- 
tuline! In prin, a disledrosà i voi, j veve tocját al puestin, 
e se la só femine no lu ves squaját a supá la cartuline a 
fuarze di voglonadis, se vares tignude un pâr di zornadis 
par gjoldise di scuindon. Dopo il savoltament lu veve vòt 
Mariane. 

"Ce saressje cheste porcarie?" 'e veve renzit dute scan- 
dulizzade. 

“Eh!” al veve suspirát il puestin. “Altris usanzis, la mé 
femine!" 

Lant daür dal so istint, Firmato, la cartuline, la vares 
platade, ma la gnove 'e jere zaromai rivade in orele dal 
trop e al veve scugnút rinunciá al proponiment. Par plui il 
puestin an'veve fevelát atór, siché parfin Tilio “Cjaviestri”, 
che nol jere dal sigür un fantat, j veve domandat a Firma- 
to: 

“Ise vere ch'a son crotis daldut?" 

Tal trop chel retangul di cartonzin al jere passát di man 
in man. Dós fantazzinis, neris tant che il cjarbon, a' ridevin 
cun arie inocente, vistudis dome che di colanis e di un co- 
tolon che ur rivave fin tai piz. I fantaz dal trop no rivavin 
a distacá il voli di chés tetutis ancjemó garbis, ma dretis e 
a ponte. 

“Squasi squasi "o voi volontari in Afriche...’ 
murmuját Enore cu la vós grocje. 

Insumis, tal ben e tal mál, l'Abissinie e dut ce che si ti- 
rave daúr, e jere deventade une part de realtát dal país. Mai 
tant ben par Gubian. Cumò si ch'al podeve jessi sigür di 
vé in man il pais. E ancje chei di Udin a' varessin scugnüt 

fà i conz cun lui. Cuissà! Come nuje al jere su la strade 
juste par deventá federal. Cun cheste vision devant dai voi, 
Si jere mot bielplanchin a tirá dentri te uate il siór plevan. 
E i risultàz a’ jerin vignüz-für avonde adore. Difat tés 
predicjs di messe grande il predi nol veve trascurát di spindi 
plui di qualchi peraule su la “missione civilizzatrice e mo- 
ralizzatrice” da l'Italie in Abissinie. Une volte sigür di vé 
la glesie de só bande, il segretari al veve prontade la 
sgjarpie par cjapa dentri la zoventüt plui malcujete. No j 
veve conventát cui sa trop e cui sa ce: dome che di fáur 
lusigná tal zarneli l'idee che par meni tal jet une nere nol 
coventave plui di un spielut o di une colanute di veri. 

Sglonf di supiarbie, cumó nol dismeteve squasi mai la 
divise. A viodilu traviarsá la place, cun cheste sò mascarade 
di uerir, impetît e cul cûl indaúr, al semeave pardabon un 
dindiat pront pe cene di Nadal. Ogni volte che il nodar s'al 
cjatave devant, par póc no j cjapave un colp. Purtrop par 
lui, nol veve plui nissun cun cui sbrocási. Il cont al jere 
piardüt e il spezziár al jere simpri plui imbambinit daür di 
Mussolini. Al veve cirüt di pojási intór dal marasiál, ma 
senze nissune sodisfazion. Il vieli gjendarme an' veve vio- 
dudis masse te s6 vite par impeolasi in chestis quistions. Al 
slargjave i braz, al cjapave-su une muse rassegnade e al 
diseve: 

“Notaio mio, che volete, sara venuto il turno suo. Non 
so, abbiate pazienza, fra un anno me ne vado in pensio- 
ness 
E al dave un pàr di tiradis di toscanin. Intant Gubian al 
veve pensát ben di tacá a zonzolà il plevan parvie dal cine. 
Sul prinzipi, il fat di scugnî prealu no j lave par nuje. Miòr 
une convocazion tal so ufizi, cun tant di letare dal fassio e 
cu l’ordin di meti la sale a disposizion dal partit. 

“Juste! Ben fate!” al veve dite Adone del Cont. 

Ma Gubian lu veve sfulminát cun-t-un: 

“Zito-la!” 

Adone si jere ingrumát su la cjadree senze olsá di tirad 
flat. Il so capo al lave di un mûr a di chel altri, masanant 

fote e prudenze e fasint i conz dal reon so e di chel dal 
plevan. Cunvint che a cjapálu de bande dal interes, il predi 
al vares molát, al veve decidüt di bandona il proposit de 
letare e di presentási in canoniche. In divise, bensintint, 
tant par fáj capi che no si tratave di un zughet. Difat il 
predi si jere intaját a colp e, par no jessi dimancul, al veve 
cjapade-su une ande di vescul. Lu veve fat jentrá in tinel e 
j veve ufiárt il café. Gubian al cirive di dási un contegno, 
dret su la sente, ma la pusizion, cun chel dùr sot dal cál, j 
sbruntave il cinturon fintremai a miez dal pet. Par un póc 
si jere smalitat, ma infin, sustát, al jere saltát inpins. Piés 
di cussi, par lui, no podeve scomenza. A ogni mit al jere 
te cundizion di cjalà il predi di adalt e chest lu veve un tic 
bonát. Pa la quál al veve tacát a fevelá cun vós amabile, 
ma ferme, tal müt che si conven a une personalitát dal 
partit. 

Il plevan, in prin, nol semeave par nuje interessát e al 
supave la tiarze cjcare di café. Paraltri, man a man che il 
segretari al lave indevant, su la só muse si stampave une 
espression scandulizzade. 

“Ohibò — al veve dát-su in conclusion. — Puartá il 
cine culi? In chest pais timorát di Diu? Ma siór segretari, 
véso intenzion di distruzi la moralitat?” 

Gubian un póc s'e spietave, ma istes al jere secját. AI 
veve fat presint che si tratave di une azion patriotiche, stant 
che il popul al vares viodudis dome che peliculis sanis e di 
istruzion. E cul proposit di daj fuarze a lis peraulis, al veve 
zontat: 

“Ce al dite il duce? “Dio, Patria e Famiglia 

Ma il plevan al veve riduzzát cun furbetát. 

* Apont, siór segretari. "Dio, Patria e Famiglia". E che 
jo 'o sepi, il cine nol é fi di Diu, ma dal demoni". 

A Gubian, cjapàt di cuintripit, no j restavin in man che 
dós brisculis ta cheste partide a doi. Al veve zujade la 
prime cun judizi, lant, in prin, a palpe cun-t-un scartin. Al 
jere ben vèr, al veve ametút il predi, che il cjampanili al veve 
une sfese largje un dèt e che il cuviart de sacrestie al go- 

tave, ma lui, il siór plevan, al fidave soredut su la caritát 
dès animis cristianis dal pais. A chest pont-culi Gubian al 
veve pojade l'ultime cjarte. 

“Eh, si... — al veve dite cun ande di displasè. — Une 
biele foranie la nestre... Jo 'o soi dal parè che j coventares 
un monsignór”. 

La briscule 'e jere zujade. Cumò si tratave di viodi se il 
ragjo al jere so. Al semeave che il predi nol ves cjapade 
bote, epúr.... 

“Dut al pò nassi in chest mont — al veve dite, jevansi 
inpins. — Cuissá..! O” sin tés mans de Providenze... Vio- 
darin, viodarin...” 

Cun-t-un suspir Gubian al veve capit ch'al podeve segna 
un pont par sè. Paraltri la partide 'e jere apene scomenzade. 
Ce tant ch'al veve corüt, preát, furigát a Udin par sete- 
manis interis, fra cjase dal fassio, curie e prefeture, simpri 
cun chel ““viodarin” sul stomit. 

Intant a Rome a' vevin vude l'ispirazion di meti indevant 
dós gnovis impensadis in-t-un colp sól: ven stáj la lapide 
cuintri da lis “sanzioni” e la racuete dal aur e dal Där “per 
la Patria". Sul prin il segretari al veve blestemát cuintri di 
chestis nuvitáz ch'a vignivin a meti in risc il so afár. 
Rumiant parsore, paraltri, al veve concludüt che, salacór, 
dut chest al podeve jessi un bon jutori, stant che glesie e 
fassio a’ jerin zaromai “cúl e cjamese, cun rispiet fevelant”. 
Cumò si tratave di stà in uaite e di movisi cun judizi. In 
gjonde par cemút che si metevin lis robis, al veve dat il via 
a lis manifestazions. Al veve moláz atór pal pais fantaz e 
fantatis a tirá dongje ogni sorte di ferazze, di bandons, di 
gamelis, di gamelins, di urinai, di filistrins, di clostris, di 
cancars e qualunqui altre porcarie ch'e ves l'ande di jessi' 
di fiár. Lui in persone, plantát te braide daür de scuele, al 
controlave la pezzotarie che la mularie 'e discjamave cun 
gran zavalét. Infin, come ultin bot de sagre, al veve pron- 
tade la cerimonie de donazion dés veris e dal aur. La veve 
parecjade par timp e cu la calme, par jessi sigür che nissun, 
in pais, al ves di sbrissá-vie. E in prin si jere presentát di 

persone in cjase di ognidun dai sorestanz par invidaju — 
come ch'al veve dite — a furni il bon esempli dal lòr amòr 
di patrie a dut il pais. Ce sodisfazion ch'al veve gjoldude 
a scoltà i "si" ch'a jerin vignüz für di chés bocjs, magari 
framiez dai dinc', massime chel de siore contesse, che j vares 
molat vulintir il cjan. Il plevan lu veve lassát bon ultin. Al 
spietave l'ocasion buine. E cheste 'e jere rivade sot forme 
di un articul di gjornál. Si jere presentát in canoniche cul 
"Popolo del Friuli" in man. La prime pagjne 'e puartave 
l'esortazion de Majoritat de glesie catoliche a duc' i fedei 
a dá la sò partecipazion a la “nobile gara”. 

*"O ài let, 'o ài let — al veve bruntulát il plevan. — O” 
fasarin il nestri dové te predicje di domenie, cemüt ch'e 
comande Santa Romana Chiesa. 

Par la di sielgjude di Gubian, di Udin al jere rivát un pac 
di veris di azzál cromát. Lui, il segretari, lu veve disvuedát 
in-t-un elmet de ultime uere, gjavát-für dal grun de ferazze 
e piturát di vert par l'ocasion. Lu veve poját parsore di un 
trepis di cjamare e dongje di chel al veve slargjat il sac, che 
la int 'e vares pojadis lis sós veris d'aur. Devant di chel 
elmet, ch'al jere lui dibessól simbul di sacrifizi, al jere pas- 
sat dut il país, a bandoná par simpri une part de sò vite. 

Ma il segretari nol veve finide la só opare. Cumó al re- 
stave di fini di roseá il bocon plui dûr. No si jere trop 
maraveát di vé cjatade la cjár zaromai muliste, dato che il 
canonic dal Domo di Udin j veve scrit al so compagn di 
seminari che la speranze 'e jere sul pont di deventá "buona 
novella". Une setemane dopo il cinematografo, in pais, al 
jere une realtàt. Prime rapresentazion: “Vecchia guardia” di 
Alessandro Blasetti. Vie pés cjasis, in prin, al jere stát come 
un incuchiment, ma la sabide de scree, a vot ch'a spacavin, 
dute la zoventüt 'e jere in grun devant de puarte de sale. 
Di fantatis and'jere un biel trop, compagnadis di lórs maris 
e des sürs plui pizzulis, ancje s'a vevin il morós ch'al lave 
par cjase. Gubian si frave lis mans di contentezze, man a 
man che Adone Del Cont j puartave lis nuvitáz, nancje ch'e 
fos parajar une batae. Ma pal segretari une batae 'e jere 

pardabon. Nissun s'e imagjnave che l'omp si jere roseát par 
plui di qualchi gnot, tal teròr di rimeti ancje la cjamese. 
Parcè la gran part dai béz la veve tirade für lui, di sachete, 
e il rest lu veve cjolt in prestit de casse dal fassio, senze 
rindi cont a dinissun. E ancje chest nol jere un pinsir che 
lu lassave durmi in pas. 

Il plevan nol veve volùt savent di tirá für nancje une pa- 
lanche e al veve metudis lis mans indevant di bielprinzipi: 

"La sale 'e je là, a vuestre disposizioni. Plui di cussi jo 
no pues fa. Ce disaressino lis animis di chest pais s'a sa- 
vessin che la lór caritàt 'e servis a meti-su une... ehm... une 
ativitát che, par mè, 'e je simpri pòc cristiane?” 

Al veve cirüt di protestá il nestri segretari, ma il plevan 
j veve stropade la bocje a colp. 

"Dacordo, si trate di un sostegn a la patrie, ma cuissà 
se lajú, in curie, a’ son di chest paré.” 

Ma stant che Gubian nol pareve dispunibil a pará-jü il 
bocon senze almancul sbrocási, j veve metút il cjalcion, 
sot forme di un bicjarin di vermut. 

"Purtrop la nautre umane 'e je puartade a ciri simpri la 
só perdizion — al veve suspirát. — Lo spirito è pronto, 
ma la carne è debole! 'O uei spera che dopo a' vignaran a 
confessási”. 

Lu veve compagnát su la puarte. Gubian al jere sglonf. 
Ma la só passion no jere finide, parcé che il predi, prin 
che s'invias, al veve sclarit: 

“Al sarà ben che par ché ufiarte pe sale ch'o vin vit 
discorüt, an' fevelin ancjemó une volte, cu la calme. 'O vès 
di capimi, mi tocje rindi cont..." 

Se lis blestemis a' vessin il podé di distruzi, dal sigür 
glesie, cjampanili e sale parochiál a” saressin sdrumáz tant 
che sot di un taramot. Ma il siór segretari nol podeve 
permetisi di sbrocási in public e mancul che mancul su la 
muse dal so plevan. Pa la quál, cul pet e cul cjáf che j bu- 
livin tant che il vin su la flór, al jere jentrát di prepotenze 
tal so ufizi 'e j veve dite didut al phar Adone che lu spie- 
tave pai ordins de zornade. Dome quanche la fote si jere 

svampide, al veve scomenzat a meti in opare la só imprese. 
Intant al veve procurát che su la puarte de latarie al fos 
picjât il manifest dal cine: biel, grant, di duc’ i colórs, e un 
altri, cun qualchi fotografie sflapide, al veve ordenát ch'al 
fos in mostre te ostarie. Po al veve pensat a la sale. Par 
daj une muse plui di sest, al veve decidüt di sblancja. 
Cun-t-un voli al sparagn, al veve metüz sot il solit Adone 
e tre avanguardisc' di chei plui sfegataz. Ca e là, luncvie 
dai múrs, al veve fat picja lis bandieris de sagre di San Pieri 
e Pauli. Bancjis e cjadreis a' completavin il colp di voli. 
Paraltri insomp de sale, al veve riservát un spazi pai sore- 
stanz: vot poltronzinis in dut, in file par quatri, sun-t-un 
palcut, propit in bande de gabine. Lu veve siarát dut atór 
parmiez di une balaustre di len. Siché cui ch'al vares vòt 
l'onor di sintási lassù-adalt, al vares gjoldút il spetacul senze 
misclizzási cu la int ordenarie. 

Tropis voltis che si jere lambicát par previodi cui, fra i 
sorestanz, si vares presentát. 

La zoventút, intant, "e sbruntave par jentrà. A tirá bêz, 
il segretari al veve metude Róse, sintade dáur di un bancjut 
ch'al stropave squasi dute la puarte e ch'al permeteve il 
passaz dome che a une persone a la volte. Adone, invessit, 
al sbregave biliez, e al uardiave che nissun nol sbrissas 
dentri senze paja. Róse 'e semeave une matrone, ma ché so 
muse tonde e lustre 'e meteve ligrie. In mancul di un quart 
d'ore la sale 'e jere bielzà colme. I zovenoz a' jerin i plui 
discjadenàz e a’ fasevin i bulos, in trop, cu lis fantatis, ch'a 
ridevin parsot, tignudis pe cjavezze di lórs maris che, cun 
lenghe pronte, a' metevin in sinton i sbarbatei masse spiri- 
tós. Ma, nancje che duc' a' vessin ubidit a une lez, feminis 
e mascjos a' jerin dividüz, tant che in glesie, e al semeave 
che nissun nol ves il fiát di rompi cheste regule. 

Vot oris a” jerin bielzà passadis e al jere rivát il moment 
di scomenzá il spetacul. Ma il palcut, là-daür, al jere anc- 
jemó vueit, se si gjave la mestre, pojade a plen su la pol- 
tronzine de prime file. Gubian al balinave. Ma cheste 'e 
veve di jessi la sò gnot fortunagdg.parcé il spezziár, com- 

pagnát de store Matilde e de sûr dal nodár, al jere vignút 
indevant bielplanchin e cun ande di laudá. 

“Gavèmo fato le robe in grande, eh, siór segretario?" 'e 
veve cisicat la spezziarie. 

Gubian al stentave a crodi, ma ancje la súr dal nodár j 
riduzzave dute contente. Ur veve fate strade fintremai sul 
palc e culi si jere poját su la balaustre cui braz alarc e al 
veve olmát vie pe sale cun-t-une arie di vitorie che j stuar- 
zeve parfin la muse. Ma la só gjonde no jere finide, stant 
che póc dopo che la sale "e jere plombade tal scúr, il plevan 
al jere rivát quacio quacio e si jere sintát dongje de puarte, 
pront a scjampa-vie apene ch'e fos tornade la lús. Dome il 
marasial no si jere fat viodi e duc' prin o dopo, si jerin 
inacuarz. 

Ce che, invessit, nissun nol podeve abadá, al jere il fat 
che ni Firmato ni Ane no jerin presinz. Vico Degano al 
veve liquidade la quistion cun quatri peraulis: 

“Firmato al è il solit bintar." 

Di Ane lis sós amis no vevin dite nuje, nancje Lene che 
pür 'e veve nasát alc. Ma jé 'e veve lis sós resons par tignisi 
dut par sé. 

XXXVI 


Cu la fin de uere in Afriche e la proclamazioni dal im- 
pero, al semeave che zaromai il fassio al ves butade für 
la ledris, tant che la jarbe-salegne ch'e impeste il trifoi (e no 
dibant Malie mate, come vive, la doprave par fà dispierdi 
lis feminis gravidis, che no volevin cjamasi di un altri fi). E 
daür di chest fat-culi, ancje il geometra Gubian al veve ri- 
fuessadis lis sòs, e no dome che in pais. Al veve metüt-su 
un studi a Nimis e al jere daùr a traficá par pojá il pit 
ancje a Tresesin. Ma la só gole plui grande 'e jere ché di 
rivá adore a meti lis mans su la proprietát dal cont, che 
zaromai al veve molát di curiá il so interes e gran part dal 
an la viveve a Vignesie, dibessòl, simpri plui impeolát tal 
züc, che j supave la salüt e il patrimoni. Al capitave in pais 
dome quanch'al veve bisugne di béz o co il fi Otavio al 
tornave di Padue, ch'al studiave di miedi. Cussi Gubian, 
in país, la faseve di paron e parfin il nodár al veve scugnút 
gloti il bocon amar. Salacòr, alc cuintri de supiarbie dal 
geometra, 'e vares podüt la contesse, ma la femine si jere 
siarade in-t-une ruze triste che la slontanave dal mont di 
par di. E daür di jé 'e lave la fie plui in etát, ch'e invi- 
drizzave dongje di só mari. Invessit Elena, la fie che il 
cont al veve simpri tignude tant che un dèt madùr, si jere 
maridade cul nevòt di un cardinal de curie romane, e in 
pais nissun no la veve viodude plui. 

Ancje la vile, e parfin il prat devant 'a vevin cjapade-su 
cheste arie sarnizze. Chès pòcis di voltis che Firmato al 
passave devant dal cancel, al stuarzeve la muse. Dentri di 
lui si domandave se chel prat, che cumò j vignive tai voi 
tant che un cjamp di jarbe scridelide, al jere chel istes, fof 
e lusint, di quanche lui al olsave apene pojá il pit. E no si 
inacuarzeve che, si, la trascuratezze 'e veve vude la sò part, 

ma che il só voli nol jere plui chel incjantesemát d'inche- 
volte. Cui sa! Se par meracul Alde 'e fos tornade a svolá 
su chel tapét e se la só ridade frescje 'e ves sglindinát anc- 
jemó cuintri de fazzade de vile, pó jessi che la maravee di 
chés zornadis lontanis 'e vares podüt ripia un'altre volte. 
Un pinsir cussi Firmato lu cjazzave indaür. Al veve zaromai 
imparát che ce ch'al stát, al à stát, e ch'al covente vivi di 
par di, cu la speranze che il doman al vebi di jessi miór di 
vuè. 

Dal sigür ce ch'al jere nassüt e muart fra lui e Ane, al 
veve zovat une vore a metilu sul fil di chesc' masanamenz. 
Ma chest al jere dome che il parsore dal marum. Alc altri, 
intercolát intór de só vite, lu veve obleàt a cjalási dulinór, 
prin che la decision di finile cun Ane 'e fos rivade a pas- 
sion. Al viodeve che dut il pais al jere siarát in-t-une regule 
di fiar, ch'al jere dal impussibil di scjampá-fúr. E ancjeben, 
par fà ce, se la vite di duc' e' jere incjadenade a la tiare? 
Qualchi volte al riduzzave dibessól co s'impensave dai pin- 
sirs e dés vois che i libris dal cont j vevin moz tal zarviel 
e ta l'anime. Ma al jere un riduzzá ch'al platave une part 
di rimuars pa vé bandonáz chei desideris e par no jessi stát 
bon di fà deventà decision i siei proponimenz. 

Par solit al colave in cheste meditazion sotsere, co al jere 
strac. Al sintive un pés tal miez dal pet. Nancje che il 
cjalciut si fos poját cun dute la só fuarze. Alore al cjapa- 
ve-su e al cjaminave luncvie pe Tór, sgjarpedant pai clas e 
fasint sbalzá qualchi slace sul lemit da l'aghe. Po, s'al jere 
d'istát, al gjavave i vistiz e si butave dentri di qualchi 
pozze clare. Al svuatarave fintremai che l'aghe no j stren- 
zeve il cuarp in-t-un zercli di glazze. Dut chest no j al veve 
cunfidát nancje a Enore, che, ogni volte ch'al podeve, j 
stave dáur come un cjanut. 

"Se Checo nol fos cussi lontan...", al pensave qualchi 
volte. Ma nol podeve là alunc in cheste maniere. 

Tanben che il mestri al veve decidüt di fàj tirá il flat al 
coro. Almancul lui nol vares vude Ane sot dai voi. In re- 
altát la frutate si faseve viodi pocjis voltis pal país. Il so 


274 


caratar legri si jere come inrusinit e di rar si sintive la só 
ridade. Sichè a Firmato no j restavin che il lavòr e il trop 
de classe. No sj jere mai tirát indaür co si tratave di lavorá, 
nancje quanch'al jere fantazzin e al menave su la schene une 
cosse plui grande di lui. Mancul ancjemò ore presint, ch'al 
jere deventát un torel e ch'al passave di une quarte só mari, 
che dal sigúr no jere pizzule. Ma il lavór nol podeve jemplá 
dute la vite di un fantat di squasi vinc'agns, ancje s'al fos 
roseát di duc’ i cruzzis di chest mont. A” restavin i com- 
pagns dal scagn e, cumó che l'istat al vignive indevant, lis 
sagris pai pais. 

Par straviási al veve tacát ancje lui a là atór cul trop. A” 
partivin duc' insieme, in biciclete, la sabide di sere, cun 
tante gole di mateá e di nasà qualchi polzete. Magari a 
tornavin tal istes lúc la domenie dopodimisdi, a bali sui 
brears, sot dal soreli che ur imbombave la cjamese di sudór 
sot de jachete di fieste, buine par ogni stagjon. Se po a' 
vevin cjatát bon-stá, a' lavin indevant fintremai undis oris 
o miezegnot, fin che i sunadòrs, sfladáz, no 'n' podevin plui. 
E podopo jü a cjantá te ultime ostarie, intant che l'ustir 
al ribaltave lis cjadreis su lis taulis e al spesseave a distudá 
i lusórs. 

Plui di qualchi volte Firmato al veve scugnút strassiná-vie 
Enore, che nol rivave a tingi plui di un pár di tais e dopo 
al jere tant che un pezzot. Sul prinzipi al stave di sestin, 
ma qualchi ore plui tart 'e podeve tacáj la cjoche vajote. 
Alore si ch'a jerin dolórs, parcé che lui si picjave intór di 
qualchi fantate e j pacjave tés orelis lis sós disgrazis d'a- 
mór. Se la fantate la butave in ridi, dut al finive ben; al 
plui Firmato lu grampave pe jachete e lu strassinave a sin- 
tási. Ma se la frutate si sustave o al capitave dongje il so 
morós, la quistion, 'e deventave grivie, cul risc di qualchi 
barufone. Tropis voltis Firmato, biel ch'al sbruntave Enore 
su pe strade, j veve renzit: 

"Se la prossime volte no tu bevis dome che gazzose, jo 
ti inei in-t-un brantiel di vin!” 

In realtát j faseve dül parvie di ché só sudizion che, tantis 

voltis, j copave lis peraulis in bocje. Cussi al sopuartave di 
vélu daür. Ma par lui Enore al ven soredut il merit di savé 
adatasi e la sò companie, fevelant dome quanch'al coven- 
tave e lassant di bande il cantin dés fantatis, ancje se il 
biondin si jere intaját che vie pés sagris lis polzetis, il so 
ami, s'al mangjavin cui voi. Paraltri, par cumó, Firmato nol 
voleve vé altre companie. Par gjavasi dal pais, al lave-jü 
daspes a Udin cu la scuse di là a vendi üs o cunins; in ve- 
retat pal viaz, plui che pal uadagn, e il bon Enore j lave 
daür. Al jere stát lui a cunvinzilu di gambjà strade. Une 
volte rivàz a Godie, a' voltavin-vie par Pradattimis, fin- 
tremai Beivárs. Culi a' scjavazzavin rasint del cimitieri, par 
saltá-fúr sul viál di Planis. 

La prime volte Firmato al veve rugnát, dato che dute ché 
planure clapignose, livelade cui lavinai de Tór, j meteve 
intór il marum. Ma co jerin jonzüz in Planis, i siei voi si 
jerin jempláz di dut il vert dai poi che, in dople file, a' 
compagnavin il cori cidin de roe. L'ombrene fofe, che cu- 
viarzeve la glerie dal viál, `e jere tant che il respir dopo di 
une corse. Firmato si fermave vulintir a polsá, cun lis 
gjambis a pendolon jò pal rival. Une volte rivát culi, par 
lui al finive il vér plasé dal viaz, e come nuje al vares zirade 
la biciclete e al sares tornát indaür. Lu stratignive il rimuars 
di butá-vie une zornade di lavór e di piardi il uadagn. Si 
tirave-su, al saltave su la biciclete e al lave-jü, fintremai 
place San Jacum cu la muse imbrugnocade. Non èche la 
ves cuintri de citát. Dome che lui si sintive dutun cu la 
campagne. E po la citát j remenave dentri dal ricuarz par 
nuje gajós, ancje chel de muse sanganade dal fassist che 
Setimio al veve scoreát. Enore, invessit, al jere come inc- 
jantesemát, e a là daür di lui, a” varessin piardude dute la 
zornade, incoláz cu nas cuintri dés vetrinis. 

“Va, sbrochiti! — j diseve Firmato, co a' pojavin il pit 
in place. — Ma visiti che a ore di misdi jo 'o torni a cja- 
se 
Enore al sparive in-t-un marilamp viars Marcjavieri e al 
tornave dongje puntuál, cul flòt cürt e cui voi plens di 


276 


maraveis. Firmato, par so cont, si meteve cui zeus in flanc 
de glesie, dongje dal poz antic. Cun-t-un sol colp di voli 
al cjapave dentri dute la place. Al jere un biel viodi, intòr 
de fontane, il smalitasi de int che lave su e jú framiez dai 
zeis, dés casselis e dés ombrenonis. E sot dai puartis, che j 
fasevin di barchesse a la glesie blancje di piere di marmul, ` 
al jere il sclopá dés rósis, che lis rivendiulis a" metevin in 
mostre tai segloz di fiar. Insumis 'e jere une place plene di 
vite, ch'a vignivin a cunvigne ancje marcjadanz di sportis, 
di formadi, di foncs e, daspes, qualchi cjalzumit rosean o 
un fari di Manià, ch'al menave-jü lis sós fuarfis o i siei 
curtiz tiráz a lustri. A Firmato j plaseve rimirá l'ombrenar 
ch'al lavorave sigúr e svelt. J faseve torná iniment Justin e 
lis sós pignatis. 

Par solit il zovin si meteve in spiete poját cuintri dal poz. 
Al butave indaür la barete, al ficjave lis mans in sachete e 
al cjalave atór cun ande lemie. Prin o dopo qualchi siore 
o une massarie si saressin fermadis. E cussi al vignive, difat. 
Chest fat culi no j lave-jü a une femenone, nere e mostac- 
jose, ch'e sparnizzave la só marcanzie sul pedrát devant dal 
poz. Ogni volte che une fantazzine la scjavalzave par cuca 
dentri dai zeus di Firmato, 'e tulugnave tant che un ors. 
Firmato al faseve fente di nuje. AI lassave che la femenone 
'e ruzaz e che la fantate 'e sbisias. Nol fevelave ni al ri- 
duzzave. Ma dal sigür sul misdi nol tornave vie cui zeis 
plens. Däi uè, daj doman, la femenone si sustave simpri di 
plui, massime dopo che si jere inacuarte che une di chestis 
massariutis, tonde e ben fate, no lassave cori zornade senze 
passa rasint de glesie cun-t-une ande di nuje ch'e sunave 
mate pies che no un plat sclesát. Se Firmato nol jere, `e 
faseve la muse di stiz. Dibant la femenone la clamave e j 
slungjave i üs sot dal nás. Siché une matine, apene che 
Firmato al jere rivat sul poz, la rivendiule lu veve frontát 
cun-t-une ande di cjan pront a muardi. 

“Dipo zovenot, astu il permes dal munizipi par vendi sul 
marcjat?” 

Firmato la veve cjalade in stoz senze rispuindi. 

"Eri, mus! — e veve rugnat jé. — 'O feveli cun tè. Don- 
tri vegnistu? De mont Cjavalarie?” 

Par dute rispueste Firmato j veve zirade la schene. Nol 
coventave nujaltri par manda la femine für dai semenáz. 

“Tire für il permes, si nò 'o clami la guardie!” 'O pai la 
tasse, jo, par stá ca!” 

A Firmato, che pür al veve in asse lis barufis, l'ande de 
femine no j plaseve par nuje. Al veve cirüt di tajá cürt. 

"No sai nuje di permes”. 

Jeisus, no lu vessjal mai dite! La femine 'e veve tacát a 
berlá nancje che la scoreassin. Il risultát al jere stát chel di 
ferma la int pe strade e di fà vigni dongje une uardie, ruane 
in muse e cu la barete ficjade fin tés orelis. 

"Ce nassjal culi?" 'e veve renzit cheste-ca, butant inde- 
vant la gramule. 

Ma la istesse gramule 'e jere colade a colp, co la feme- 
none 'e vere tirát dentri tal burlaz il pùar omp. Cui voi für 
dal cjáf e cun-t-une vós di trombe dal judizi, chel bocon di 
femine 'e veve sglavinadis tantis di chés peraulis, che une 
metrae, in confront, 'e vares semeát il barbotà di un fan- 
tulin. Lui al veve cirüt di fà valé la só autoritát par cuje- 
tale, ma al veve fat piès. Quanche la femenone 'e veve 
scugnüt tirà flat, la uardie no j veve lassát il timp di torná 
a tacá. 

“Tú ven cun mè” j veve ordenat a Firmato. 

E lu veve menát cun sè sot dal puarti. 

“Ma tò, no vevistu nissun altri cun cui impazzáti? — 'e 
veve dite soflant tant che un bo. — No sastu ch'o vares di 
dati la multe?" 

Firmato al jere deventát blanc. 

“Tu, d'indulà sestu?" 

Firmato j al veve dite. La uardie, alore, 'e veve faz i voi 
golós. 

“Mi lassi tajá une man che sul to ronc tu às ancje qual- 
chi vit di Picolit”. 

Firmato al veve capide l'antifone. 

“Pò jessi — al veve rispuindüt. — A ogni mit, s'o vés 

ocasioni di vigni in pais, domandait di mè, o di mé mari. 
Al è vonde dî Mariane e Firmato.” 

*"O viòt che tu sés un zovin sveát — e intant lu pacave 
su lis spalis. — Ma ti conven domandá la licenze, se tu in- 
tindis vendi su chest marcjat”. 

Podopo j veve smicjat di voli: 

“Ce disaressistu di un tai?” 

Il fantat nol veve nissune gole di vin in chel moment, ma 
al veve scugnüt di di si. Il tai al jere sparit in-t-un lamp ta 
ché bocje ch'e semeave il poz dal Cjiscjel; e dopo dal prin, 
un altri, biel che la uardie 'e uacave e 'e sbacanave cui 
aventòrs dal “Caffè S. Giacomo". 

*"O scuen la” al veve dite alore Firmato. 'O ai lassade 
la biciclete cuintri dal mür. No vores che m'e robassin”. 

*"O soi pûr ca jo!” "e veve sberlát la uardie, ma no lu 
veve stratignüt. 

L'orlói de glesie al segnave undis oris. Cul zeut sot dal 
braz Firmato al veve traviarsade la place. Scjavazzant la 
strade, al veve cirüt di platasi dal orculat. Al veve apene 
inpirat il mani dal zeut sul manubri de biciclete, che une 
vòs cognossude `e veve dite: 

“Lajso vie bielza?” 

La massariute lu cjalave cun chei siei voi judiziòs. 

*Ma no vés vendüt nancje un üf!" 

La maravee j rotondave i lavris, polpós tant che cjariesis. 
Firmato al veve dade une spacade di spalis. 

“Colpe di ché-li. 'E à clamade la uardie. 

Se fin in chel moment la muse de fantate 'e veve mo- 
strade maravee, cumó, 'e pandeve asse. 

“Che brute mostacjone!” 

Firmato nol veve podüt fà dimancul di ridi devant de 
furie de fantate, dute tirade e cul nasut ch'al trimave. — ` 

“Cujetaisi, cujetaisi... — al veve dite lemi. — No je mi- 
ghe la fin dal mont. Kë 

Ma la massariute "e butave voglonadis di füc cuintri de 
rivendiule. 

“Anin — al veve dite alore Firmato. — Alè dibant 
fermasi ancjemò culi”. 

Bielplanchin si jerin moz jú par vie Paolo Canciani. 
Firmato si lassave strassina di jé, content di slontanási de 
place. Jé, intant, 'e fevelave cun vòs lizere, ma sigure. Lui 
un pòc al scoltave e un póc si piardeve daúr dés vetrinis. 
Ma al jere rivat instes a savé che si clamave Vera, che jere 
di Bueriis e che so pari, mutilát di uere, al jere condanát 
sun-t-une cjadree, siché jé ’e veve scugnút vigni a servizi a 
Udin par juda la famee. 

“Par furtune che la mé parone `e je tant ninine” ’e veve 
concludùt. 

Dome alore Firmato al veve viarte bocje, e par tulugnà: 

“Il paron al è simpri paron”. 

“Ce mi disejso-su?" La fantate 'e riduzzave malcjarte. 
“Si sa che il paron al è paron. Cemût podaressjal jessi in- 
t-un’altre maniere?” 

Firmato al veve sbassat il cjáf. 

“Al è ben vér” al veve bruntulát. 

“AI è ce ch'o disevi jo...” 

“Jo 'o intint che cui ch'al a la disgrazie di nassi sotan, 
al murarà sotan”. 

“Uh, ce discòrs!” 

La fantate 'e jere pitost impressionade, ma istes lu veve 
scrutinát cun voli franc. 

“Vo 'o vés di strassinaus un bon cruzzi, s'o masanais di 
chesc' pinsirs” 'e veve dite infin, cun ande judiziose. 

La rugande di Firmato 'e condensave une vore di sinti- 
menz. 

“Ma jo 'o crót ch'al sedi un tormenási senze costrut. — 
Vera 'e veve intardade la cjaminade, fevelant cun calme. 
— Gno pari m'al dis simpri: il destin al è destin. A ce zo- 
vjal roseási il fiát?” 

“A nuje, o sin dacordo, ma no si pò fà dimancul di 
pensá che, come destin, a nó nus à tocját il piés”. 

Su chestis peraulis di Firmato, la fantate 'e veve fermát 
il pas. 

*Véso pardabon cheste cunvinzion? Jo nò. Va ben, ”o soi 
a servizi, ma no mi mancje di mangjá e o pues parfin 
manda qualchicjosse a cjase mé. Eh, dome cu la pension di 
gno pari di sigür no rivaressin a tirá intevant. Chei doi 
cjamps ch'o vevin, o' vin scugnüt vendiju co jo e mé súr 
plui zovine o' jerin pizzulutis. Mé sür 'e je stade malade 
une vore di timp”. 

'E veve ripiát a cjamina e Firmato al lave cun jé, malc- 
jart fra l'amirazion e la perplessitat. 

“Jo 'o soi rivade”. 

La cjase 'e jere un vér palazzot. 'E veve il porton piturát 
di vert. I letons dés maniliis e de scudiele dal campanel a' 
lusivin di gnúf. 

“Biele cjase... 


” 


al veve murmujat Firmato. 


“Si, Antighe, ma tignude une vore ben. — Vera 'e riduz- 
zave. — Al è ancje merit gno". 

EU: crot..." 

“Viodejso? — 'e mateave. — 'O ài la clâf. Tant che une 
parone". 

Ma no si decideve di impirále te clavarie. 

“Mi displás pai vuestris üs. — 'e veve dite dopo un póc. 


— Parcé no m'àj lassájso a mi e doman o dopo o' tornais 
a tirà i bez? 

Firmato nol veve vude pussibilitát di viarzi bocje, parcè 
che jé 'e veve zaromai disfilát il zeut. 

“Ariviodisi, alore”. 

'E jere bielzà sot dal puarti. Ma sul porton in sfese 'e 
veve zontat: 


“Volèso savé une robe? A mi la campagne mi plas une 
vore". 

A só mari Frimato j veve dite: 

‘O crót di vé cjatade une buine buse a Udin, par vendi 
ûs e salacór alc altri”. 

Dut ca, ma la vision di Vera devant dal porton no si jere 
slontanade de só memorie. A Enore, naturalmentri, no j 
veve dite nuje, nancje de uardie, e quanche lui, la di dopo, 
al veve butade indevant l'intenzion di torná a Udin il plui 
adore pussibil, j veve ribatòt: 

“Mochile! 'O larai-jù quanch'o varai timp.” 

Paraltri la stagjon 'e jere sul plen e Mariane e lui no 
vevin timp che par lavorá. Zaromai lis faturis plui gruessis 
s'es cjamave lui. Mariane, a cinquant'agns, 'e jere ancjemó 
une femine fuarte, sute tant che un ról, ma daspes i dolórs 
romatics i blocavin la crosere de schene. Póc o nuje j vevin 
zovadis lis papis di varáli o il beveron di vin blanc mis- 
clizzát cul pevar. Jé no si rindeve e, se no podeve lá-su sul 
ronc, no stave ferme dal sigür. 'E ribaltave la cjase, pleade 
in doi. Une di si jere metude tal cjáf di lavà i caratei, sta- 
rassinanju un a la volte tal curtil. Ce po! Une stiletade tant 
che une curtissade la veve inclaudade sul puest e mandade 
tute in-t-un sudór. Firmato la veve cjatade tal jet che si 
stuarzeve e che si lamentave. Ma istes 'e veve la fuarze di 
murmujá: 

“Ah, se Melie mate 'e fos ancjemò ca!” 

Cu la buine stagjon i dolòrs no si fasevin sinti daspes, 
ma al jere vonde ch'e sesolas o ch'e sapas un póc alcunc, 
parcé che 'e restas pleade tant che un bachet crevát. La 
stesse robe ’e jere succedude qualchi zornade dopo che Fir- 
mato al veve stát a Udin. Bielzá prin di cjapá il troi dal 
ronc, Mariane e sintive mil gusielis sponzij la schene, ma 
no veve lassát scjampà nancje un lament. La cjaminade, 


282 


po, 'e jere stade un martuèri, tant che veve scugnút butá-jú 
la cosse. 

“Parcè no tornistu a cjase?” al veve bruntulat Firmato, 
di bot in pinsir. 

Ma Mariane "e veve dite di nó, dure e ustinade e a nuje 
no vevin zovát lis sigurazions di Firmato ch'al podeve fa 
dibessòl. Sul ronc, si, ch'e veve scugnüt mola. Dopo qualchi 
sapade no veve plui podüt drezzási. Un póc di soléf j al 
veve procurat il fi, a fuarze di russáj la schene cun-t-une 
grampe di jarbe di Sante Polonie, ma il dolòr mut no la 
bandonave. Firmato la veve menade-jù, squasi tal bras, che 
ogni pas al jere un calvari. Epùr Mariane ’e spesseave a 
bruntulà, in pinsir, pés voris bandonadis e pal timp piardút. 
Firmato al veve tiràt un mocul. 

“A remengo il ronc! — al veve businát. — O” varin dirit 
di stà pòc ben!” 

Dopo al veve cjapade-su la biciclete e al jere corùt in 
speziarie. Lis campanelis parsore de puarte a’ vevin sglindi- 
nåt cun sun delicát. La buteghe `e jere infondante in-t-une 
ombre frescje. Daùr dal banc s'impareve il spezziàr, invo- 
luzzàt tal so cjamisot blanc e al fevelave cun-t-un, pojàt cun 
ande di dandanasi. Sul moment Firmato no lu veve abadat. 
Si jere fermát un pas indaür, in spiete che il spezziàr si 
visas di lui. 

“Ce ustu vé, zovenot?” 

Ancje chel altri si jere voltat e alore Firmato al veve ri- 
cognossüt il cont: supát, ma simpri lui. Chest lu cjalave 
senze dà segn di visási di nuje. Un messedament di pinsirs 
al sdrondenave Firmato ch'al veve piardule la peraule. 

“Alore?” al veve mastiat il spezziar. 

Gjavant cun fature i voi dal cont, Firmato al veve bar- 
botat: 

*"O ài mé mari cul mal di schene. Dolórs romatics. No 
pò movisi”. 

Chel altri al veve menát il cjáf. 

“Il miedi le de viodude?” 

"Il miedi al è a Tresesin. Mi an dite ch'al sarà in páis 
joibe ch'e ven. 

Cun-t-une rugnade il spezziár al veve tirade für di un 
cassetin une scjatolute. 

“Cjape-ca. Onzile dós voltis in di, matine e sere. Dòs 
voltis, àstu capit? Un franc e vinc!" 

Biel ch'al sgarfave tal tacuin, Firmato al sintive intór di 
sé il voli dal cont e il fat lu imberdeave. Une palanche 'e 
jere colade sul paviment, dongje dal pit da l'omp. Co 
Firmato si jere tirat-su, tal voli dal cont al jere passát un 
lamp: 

“Tu sei Firmato!” 

Il spezziár al jere vignüt-für in-t-une ridade. 

“Ah, lu à ricognossüt? Al è propit il fi di Mariane la 
sclave”. 

Pò jessi che il spezziár al ves fevelát senze tristerie, ma 
il fat no j jere plasüt par nuje al fantat, ch'al jere deventat 
scür a colp. Ma il cont j veve fat moto di inviasi viars de 
puarte. 

“Vieni. Usciamo”. 

Il cont al jere vistút di blanc. L'ombre dal panama e 
indulzive la só muse, ch'e mostrave dutis lis marcaduris di 
une vite butade daür de schene. 

"Mi dispiace per tua madre — al veve dite, intant che il 
voli al vongolave atór pe place. — Sono certo che si ri- 
prenderà presto. Siete una razza forte, voi”. 

Cumò al veve tacát a cjamina, ma bielplanchin. 

“Ti va di fare due passi? Tua madre puó aspettare cinque 
minuti, ti pare?” 

"O crót di si, siorie”. 

“Ah, non hai ancora imparato a parlare in italiano?” 

“No ai plui vude l'ocasion”. 

Man a man ch'a lavin indevant, Firmato si sfrancjave dal 
trapei. Ma no dal riuart. Ancje se lis grispis j segnavin la 
muse e la só cjaminade 'e jere mancul elegante di une volte, 
l'omp al clamave rispiet. Intant une plete amare 'e veve 
pleáz i lavris di lui. 

“Me ne andrò presto. Domani forse. E tu? Che ne è di 
te? No, non c'é bisogno di chiederlo. E pensare che un 
tempo... Viaggi, viaggi! Sei diventato un torello. Ottima 
bestia da lavoro". 

Chestis ultimis peraulis il cont lis veve dite cun -t-une 
ponte di lancúr. 

*O buona carne da cannone, come si diceva durante la 
guerra". 

Intant, pas daúr pas, a” làvin-jù viars la vile, e al fantat 
chest fat no j lave par nuje. 

“Siorie, 'o ài lassade la biciclete für de spezziarie...” 

Il cont lu veve cjalât fis, squasi ch'al intindes, sgjavàj tal 
cür. 

* Vieni da me, nel pomeriggio — al veve dite di pont in 
blanc. — Abbiamo molte cose da dirci”. 

Difazze di chest invit, il prin istint di Firmato al jere stát 
chel di refudá. Ma al pareve che il cont al sintis i pinsirs 
dal fantat, parcè ch'al veve dite: 

"Abbiamo in comune piü di quanto tu non creda. Ti 
aspetto. Non mancare". 

Lu veve plantát dibessòl, senze zontá nujaltri. A cjase, a 
só mari, Firmato al veve contát dome di vé viodît il cont. 
Dut il rest s'al veve tignüt dentri e lu veve masanat par 
dute la zornade. Ma fin di bielprinzipi, in cür so, al saveve 
che lis regulis dal país lu obleavin a ubidi, stant che, ancje 
sot forme di invit, un sorestant j veve dat un ordin. Di 
proposit nol veve volüt presentási in vile pal portonzin 
devant. Al jere entrát de bande de cusine, a usance di duc' 
i sotans, ma cun in plui il proponiment di no permeti a 
nissun sintiment o pinsir o ricuart di scombussolálu. Epür 
il cúr al veve tacát a saltá apene ch'al veve pojat il pit sul 
sojar. 

“Cjò, cjale cui che si viòt!” 'e veve dát-su Nene la coghe, 
co lui al veve fate la só aparizion tal stanzon. 

La püare femine `e jere deventade un balon che si stras- 
sinave indevant su lis gjambis ch'a semeavin doi muducs. 

“Colpe de flebite, chè sfondrade!” Ma intant lu palpuz- 
zave e s'al rimirave dut, strenzint i voi stracs. 

Une femine sui trent'agns "e pestave i savórs sul taîr. 

“Cui € chest bocon di zovenot? Vuestri nevòt?” 

Nene 'e veve cjapade-su la muse di cjan-buldog. 

“Spessee a fruzzugna chei savòrs!” 

“No us al puarti vie, nò! — j veve ribatüt che altre. — 
No stajt a vé pore. E nancje pai savòrs”. 

“Besteate! — "e veve tulugnát Nene. E po, in te orele dal 
fantat. — 'E jé une foreste. Le a menade dongje la siore 
contesse. Crodistu che jo no vebi capit che mi cjazzares vie 
vulintir cun-t-un rip tal cül? Ma il contin Otavio, benedet 
frut, si è metüt di ponte. “Nene resta qua finquando che 
vuole", al à declarát. Ostro! E jo 'o ài dute la buine in- 
tenzion di là für di ca cui piz pardevant!” 

*E veve butade für une des sós sbacanadis e Firmato, par 
un moment, al jere plombat un'altre volte te cusine dal 
timp indaür, cu la só arie di fieste e i rams picjaz, ch'a 
clamavin in ca lis gjenerazions trapassadis. Ma al jere stát, 
apont, dome che un moment. 

*"O ài di viodi il siór cont, Nene, — al veve dite dopo 
di vé suspirát. — Mi à dite di vigni tór ché ore ca." 

I voi de coghe a' vevin dite plui che ogni peraule. Fir- 
mato al crodeve di cjatá l'omp in biblioteche. Invessit al 
veve sintude la vós di lui che lu clamave di un'altre bande: 

"Sono qui. Vieni avanti." 

Al jere tal salotin, distirát sul canapé. Il sigár al brusave 
framiez dai déz. i 

“Non vuoi sedere?” 

Firmato si jere pojàt in ponte di cjadree. Il cont nol 
semeave intenzionát a fevelà daurman. Al infissave no si sa 
ben indulà, fra i stucs dal sufit. In dute la cjase no si sin- 
tive un ghez, nancje che dute la int `e fos scjampade vie. 
Dopo un pòc il fantat al veve tacát a sfreolà i piz cuintri 
dal paviment e a passà la barete di une man a di ché altre. 
Intant al scrutinave l'omp ch'al veve devant e ch'al ri- 
cuardave il cont che lui al veve cognossüt. Al viodeve dome 

che une persone disfate, un voli senze lòs, dòs mans vi- 
drizzis e une muse segnade di grispis. Nò, lui Firmato nol 
veve nissune ce fà ta cheste cjase e framiez di cheste int. 
Parfin Alde 'e deventave une figure senze plui profil, un 
pont di lûs simpri plui lontan. 

“Pensavo...” Lis peraulis dal cont a” jerin restadis parajar, 
tant che fun dal sigar. 

Al veve zirát il voli. 

“Ti guardo... — al veve ripiát cun vòs flape. — ...e al 
tuo viso si sovrappone quello di un ragazzotto che non 
sorrideva mai. Hai visto in quale stato è Nene? Per fortuna 
Ottavio la protegge.” 

Al fevelave cussi, senze costrut, saltant di un argoment 
a di chel altri. 

“No, non pensavo. Ricordavo... Vuoi un consiglio? 
Cancella i ricordi dalla tua mente. Quanti anni hai?” 

Firmato al veve ruspuindüt di malevoe. Il cont al veve 
menát il cjaf. 

“Non vuoi proprio parlare in italiano?" 

Il nó sec di Firmato nol lassave ni spazi ni dubi. Ma il 
cont al veve bielzà il pinsir di un'altre bande. 

"Tu mi hai odiato un tempo, vero? L'ho capito, ma 
troppo tardi. Mi hai odiato per Alda, vero? Ma come po- 
tevamo sapere ció che covava il cuore di un bambino? E 
poi ci sono circostanze in cui si pensa soltanto a se stessi. 
Ah, se Ottavio mi odiasse! Sarebbe un sollievo. No, gli 
sono indifferente, come un mobile, un albero, un sasso. 
L'odio, almeno, consente di subire o di ricambiare.” 

Po, di pont in blanc, al veve tacát a cjantuzzá une nenie 
di fruz, ma par dismenti a colp, tal istes müt ch'al veve 
scomenzat. 

"Sai, noi — la nobiltà — siamo in procinto di scompa- 
rire come classe sociale. Dobbiamo lasciare il posto agli 
omuncoli come il farmacista, il notaio... Come Gubian 
stesso... E grottesco. Da un pezzo siamo in agonia. Ci 
danno continuamente per finiti e invece teniamo duro. 


Comunque prima o poi succedera. L'ora è ormai prossi- 
ma.” 

La vôs, cumò, "e jere ferme, come quanch'al faseve cun- 
vigne in cjase sò. 

“Voi, piuttosto? Voi, come vi troverete? Voi contadini, 
cosi attaccati alle poche certezze sulle quali potete contare? 
Noi siamo una di queste. Ci conoscete. Abbiamo in comune 
una storia di secoli, cementata da una avversione reciproca 
e da un patto non scritto di mutuo sostegno. La nostra 
sopravvivenza garantisce la vostra: precaria, se vuoi, mi- 
serrima, ma certa. E questi altri?" 

Al veve mudade muse di bot, bandonat il cjáf sul pet. 

"Povero Ottavio, che vedrà scomparire il mondo in cui 
é nato e cresciuto e per il quale é stato educato!” 

Cun dùl e fastidi insieme, Firmato si jere visát che i voi 
dal cont a' deventavin lustris. 

“Tu sei ancora amico di Ottavio, vero?" 

La maniere squasi di prejere, che l'omp al veve doprade 
par meti indevant chestis peraulis, 'e veve urtát il fantat, 
bielzà sustát par chel discóri che j veve jemplát il zarviel 
di peraulis di un altri mont. Al veve jevade la man adalt 
come a domandá licenze di fevelá. E difat al veve tacát, 
senze cjalá in muse il cont: 

“Ch'al perdoni. Jo no ài intindút trop di ce che mi a 
dite, siorie, e nancje il parcè che mi a sielgjüt propit mè. 
Jo 'o soi vignüt in cjase sò parcè che lui, siór cont, m'al à 
ordenát. Cumò, se lui al permet, j gjavi il fastidi.” 

Il cont al jere deventát colór de cere. 

"Che vuoi dire? E come ti azzardi a parlarmi in questo 
modo? — Si jere drezzát su la persone. — Mi deludi, lo 
sai? Volevo dirti tutto chó che ho meditato in questi ultimi 
anni. Ero certo che avresti capito. Sai, tu, perché ti accolsi 
qui, in casa mia, quand'ancora avevi il moccio? Parché ero 
rimasto colpito dalla tua intelligenza e dalla tua curiosità 
di conoscere. Per me eri la personificazione di quanto di 
meglio, in sé, ha il mondo contadino. Lo capisci questo? 
Con il tempo io e te ci saremo intesi, non come singole 

persone, ma come emblemi di due condizioni di vita, en- 
trambe radicate alla terra, indissolubilmente! E tu che hai 
fatto? Ti sei ritirato nella tua ottusa ignoranza!” 

Culi al veve siarade la bocje, scosseát parvie di un pinsir 
gnúf: 

“Non mi dirai che per una sciocca gelosia di bambino...” 

Ma Firmato, ch'al veve cjapade la sberlade dal cont tant 
che une brute patafade su la muse, al jere bielzá daúr a 
mená il cjáf, tant che un mil co nol intint di movisi. 

“Nò, — al veve dite a bocje sute. — Nò. Il frut dinche- 
volte al è scomparit. Jo, cumo, 'o soi un contadin, come i 
siei colonos e come duc' chei dal pais." 

Al cirive lis peraulis e la vene dal cuel si sglonfave, 
nancje ch'al strassinas une cjame spropositade. 

"Duc i siei discórs mi an sclaride une robe, siorie, ven 
a saj che lui al à vude la furtune di nassi sorestant e jo la 
disgrazie di jessi sotan. Jo no ài asse ni cuintri di lui ni 
cuintri dinissun. Ognidun al à il so destin. ma che chest 
mont-culi al sedi jsut, chel po nó. Mé, mari 'e dis simpri 
ch' o soi fortunát, dato che gno pari mi à lassát il ronc e 
la case, Pò jessi, ma jo o sai ch'o scuen lambicámi par tirá 
indevant e che mi tocje viodi mé mari che si consume.” 

Al veve tirât il flat, intant che il cür j tontonave tai 
timplis. 

"Cun rispiet siorie, — al veve ripiát, ben decis di rivà 
insomp. — Ma nissun mi gjavarà dal cjáf che sorestanz e 
sotans no podaran mai intindisi." 

Lui istes si maraveave di cemút che tantis peraulis, in-t- 
une volte sole, a jerin jessudis de só bocje; e plui ancjemó 
di ce ch'al veve vit fiát di dij in muse al cont. Al veve 
smicjat de bande da l'omp, sigür che lu vares butat für di 
cjase. Invessit il cont al veve sbassát il cjáf, pinsirós e al 
veve murmujat: 

“Che cosa succedera fra venti o trent'anni?” 

Dopo j veve fat di moto ch'al podeve là. L'indoman 
Firmato al vave savüt che il cont al jere tornát vie di ma- 
tine adore. Cheste 'e jere stade l'ultime volte che Firmato 

al veve fevelát cul cont, ancje se l'omp si jere fat viodi in 
pais ancjemò un par di voltis, prin di spari dal dut. 

XXX VII 


Che par qualchi zornade Firmato al fos pitost scjassát 
parvie di ce ch'al jere nassüt fra lui e il cont, al ven natu- 
ral. Ma zaromai al jere masse tart par tornà indaür. Dentri 
di lui al maludive il moment che si jere presentát in vile. 

"E ancjeben, parcé il cont vevjal di stuzziámi in ché 
maniere?" al rumiave. 

Paraltri al capive dibessól che chest al jere un discórs 
senze criteri. La veretát 'e je che j brusave di vé spampanát 
il so pinsir, e propit su la muse di un sorestant. Pardabon 
al veve fate une capele grande tant che une cjase. Al jere 
dome di sperá che il fat al restas segret, si nó cui, in pais, 
lu varessjal sostignüt? I compagns de classe? Nó, dal sigür. 
Redo? Mancul ancjemò, ch'al viveve parcè che il cont istes 
j permeteve di vivi. S6 mari? Diu nus deliberi. Checo al pò 
jessi. Ma Checo al jere lontan, e po, cui sa cemút che la 
pensave veramentri su di un argoment cussi delicat. Sul fil 
di chesc' rasonamenz j tornave iniment la muse scanduliz- 
zade ch'e veve fate ché Vera di Udin, quanche lui al veve 
tocját l'argoment. Al vares vüt duc' cuintri, cheste 'e jere 
la realtát. Al podeve rassegnasi. Epür une vosute dispetose 
j sunsurave che almancul une persone 'e sares stade de só 
bande e lu vares confuartát. Ma lui al veve tacát a mená 
il cjáf cun dispiet. Nó, Ane "e veve di jessi dismenteade par 
simpri, discancelade daldut. Altri! Al jere une vore fazzil 
proponissal. Meti in pratiche, al jere un altri afár. 

Voe o no voe, cumó che il timp al veve smozadis mal- 
cujetezze e póre, il desideri dal füc di jé j saltave intór da- 
spes e j scjaldave il sanc. Ma, tal istes, si inacuarzeve che 
chestis vampadis a' jerin compagnadis di une tenarezze mai 
provade prin. Al podeve ben disi e torná a disi che la fan- 
tate, cul so bujór, no podeve jessi une buine femine di cjase 

e che jere di squasi tre agns plui in etat, e che dal sigúr só 
mari no vares volüt savént di une brit cussi, cu lis ideis che 
Ane 'e veve sul matrimoni e massime se fos vignude a savé 
di chel altri (senze nom e senze sacume) che la veve vude 
prin di lui. Zaromai duc’ chesc' resonamenz a’ vevin piar- 
dude pe strade une part di ché fuarze che lu veve scaturit 
di biel prinzipi. Ma no daldut, e a' covavin-sot e lu tignivin 
pe brene, ch'a nassevin si de só pòre di fantat difazze di 
une esperienze plui grande di lui, ma plui ancjemò di dentri 
dés regulis ch'a guviarnavin il pais e che lui al veve supadis 
cul lat di sò mari. Insumis l'etat dai vinc' agns lui la viveve 
in-t-un quilibri malsigür, tant che un ch'al scomenzi a im- 
para a cjamina sul fil. Daspes al tornave indaür cul pinsir 
al timp ch'al jere frut e che dut al jere clár e sigür, al- 
mancul fintremai ché famose sagre di San Pieri e Pauli, co 
il mont si jere sdrumát parsore di lui. Cussi, framiez di duc' 
chei altris, ancje il profil di Setimio si sclarive tal so ricuart, 
squasi ch'al vignis-su di une profonditàt senze fin. `E jere 
la fuarze vital di lui che s'impareve devant dai siei voi tant 
che une lüs calme e ferme. E al jere cun maravee ch'al 
scuviarzeve cheste figure, ch'e semeave sparide daldut. Se- 
timio si che nol veve pore dinissun e ch'al lave dret pe só 
strade, senze abadá se sot dai piz al pestave il polvar dal 
stradon o il troi di un sorestant. S'al visave bocon, ch'al 
pareve il ròl dal zuc. Daspò un altri pinsir al fuscave ché 
vision, ven a stáj ce che j veve zovát a Setimio chel so là 
cuintri di regule, e ancje don Tarcisio, puarin. Infin, cun só 
maravee, 'e tornave für Vera, cun ché ande judiziose e cun 
ché só muse di miluz madúr.- 

Senze savélu, 'e jere stade Mariane a daj il sbrunt parcè 
ch'al cjapas-su la biciclete e ch'al tornas a Udin. 

*Quan'vastu a tirá i bêz dai tis? ‘Astu intenzion di fà un 
regal?” 

Si jere metüt-jü pal stradon la di dopo, adore, dibessòl. 
Vie pai cjamps il soreli al indorave la siale, bielza pronte 
par jessi sesolade. Firmato al nasave i mil odórs ch'a nuli- 
vin dulint6r e che la bavisele 'e sparnizzave di ca e di là. 

Si sintive lizér, dutun cu la campagne. Cussi fintremai lis 
primis cjasis di Planis, indula che la campagne si rindeve a 
la citát. Par rivá in Grezzan, devant dal porton piturát di 
vert, al veve scugnút traviarsá dute la citát e al veve ancje 
falade la strade. Sicheduncje a” jerin dis oris co al veve 
pojade la biciclete cuintri dal múr. Bielzà gnarvòs parvie di 
vé zirát atòr dibant, al jere in forsit se suná il campanel o 
torná-vie. Cumò la quistion dai üs j semeave un pretest 
ridicul. Al veve balinát un póc, senze cjapá nissune decision. 
Ma nol podeve fò gnot devant di chel porton. Cussi, fasinsi 
car, al veve fracát il boton lusint. "E veve di jessi stade une 
buine scampanotade, parcé che subit dopo la vós sustade 
di Vera 'e jere vignude-jü di adalt. 

“Cui e?” 

Lui al veve slungját un pas indaúr par fási viodi. 

“Oh!” je veve butat für alore la frute cu la bocje roton- 
dade di maravee. 

E senze zontá nujaltri, 'e jere scomparide. Il porton si 
jere viart dibessól, sun-t-un renzi lizér. Une volte dentri, 
Firmato si jere cjatát in-t-un sotpuarti ampli e in penombre, 
pavimentát di un pedrát ros e gris. Il bot dal porton che 
si siarave, si sfantave in nuje. Insomp, daür dai versi 
plombáz, s'induvinave il lusór dal zardin. Firmato al veve 
apene fat a timp a stupisi, che Vera "e jere rivade di sbu- 
ride, jessint für di une dés quatri puartis scuris ch'a seme- 
avin a uardie di ché pas. 'E jere lade incuintri di lui cun 
pas franc. I siei voi a' lusivin di contentezze. 

"Bondi..." al veve dite Firmato. 

Jé 'e veve metudis in ordin lis pletis dal grumál. 

“Bondi, — "e veve rispuindüt alore. — Cui che si viòt...!” 

‘O vevi di vigni prin di cumó, ma mé mari `e a stàt póc 
ben.” 

“Mi displas. 'O speri che nol sedi nuje di brut." 

Vera 'e fevelave cun calme, ma il respir al jere un tic in 
afan. 

“Dolòrs romatics... Ma ché benedete femine no ül ras- 
segnasi.” 


Il voli de fantate si jere sclarit ancjemó di plui. 

*"E varà il caratar di so fi..." 

Firmato al jere par rispuindij che lór doi nancje no si 
cognossevin, ma l'istint lu veve conseat di tasé. Jé lu veve 
involuzzát cun-t-une voglonade. 

"Bon, — 'e veve dite a colp. — Anin disore cun mé. O' 
vès fat ben a vigni. La mé parone us spietave.” 

Pitost sberlufit parvie di chestis ultimis peraulis, Firmato 
al jere lát daür di jé, su pe scjale di piere. La calme di Vera 
lu veve metüt in cujetezze, epür une part di lui 'e stave in 
uaite, nancje ch'e nasas cui sa ce pericul. Tal instes nol 
podeve fò dimancul di inmagási de schene fuarte di jé e dai 
siei flancs plens, e di gjoldi il sun de só vós. Vera 'e lave-su 
lizere, e intant j contave de só parone che jere vedue e che 
l'omp di jé al jere stát paron di filandis, e jù-abas — lui 
vif — a” jerin i ufizzis, e che cumò i fis a' vevin vendudis 
tiaris e filandis e si jerin metüz in societát cun altre int tal 
cotonifizi di Torean, plui grant di un pais intir. Firmato al 
scoltave e al smicjave atór. Pardabon cheste 'e jere une 
cjase di siórs, plui ancjemó di lusso che la vile dal cont. 

“Ma ise a stá dibessole la vuestre parone ta chest palaz- 
zon?" 

*Oh, no! — Vera 'e rispuindeve sigure e si moveve tant 
che a cjase só. — Cun jé 'e sta ancje une fie, la plui zovine 
dai fradis. Mah! Al semee ch'e buti-jù i modei di vistiz par 
une sartore di chés di lusso. Cuissà...! Jo 'o sai di sigür che 
la só cjamare e je simpri un disio.” 

Lu veve fat jentrá in cusine, une stanzone plene di lûs, 
lustre di netisie e di mobile. Firmato al jere restát incjantát 
dal spolert, larc tant che une place e dut fodrat, parfür, di 
piastrelis blancjis, e i pomui a’ jerin ancje chei di ceramiche. 

“Ve-ca il gno regno!” "e veve dite Vera ridint. 

La lüs 'e jentrave a plen di une puarte ch'e dave su di 
une terrazze, e ótri si podeve viodi la magle verde dai arbui 
dal zardin. 

*"O ài ancje la glazzere, savejso?” 

J veve mostrat un mobil di ròl, cu lis sportelis penzis tant 
che portons e fodrat pardut di lamiere. 

“Ce fresc, ah? Chei de birarie, ca-dongje, nus puartin la 
glazze ogni dopomisdi. 

Firmato al cjalave e al taseve. Ma lis maraveis par lui, 
no jerin finidis. 

“E chel argagn-ca, ce saressjal?” 

Jé `e veve butade für une ridadute. 

“Par di la veretát al à un nom difizzil. No mi ven mai 
nancje a mi. Jo lu clami dome che termo. 

a ON daki 

“Termo. D'unviàr al sparnizze une vore di cjalt.” 

Firmato al veve trat un respir. 

“Vô 'o semeais nassude ca-dentri.” 

Ma il mût che lui al veve vòt di meti-fúr chestis quatri 
peraulis, la vevin lassade in forsit se cjapális tant che un 
compliment o tant che une delusion. 

“No stait a dismenteasi che culi 'o soi a servizi." 

Firmato nol veve podút fà dimancul di laudá la dignitát 
che la frutate 'e veve metude tal so discórs. Cheste ande 
gajarde j stampave su la muse tonde une tinte di róse che 
je faseve pardabon plui biele. E po chel nasut ch'al tri- 
mave, come inchevolte de rivendiule, al zontave alc di ca- 
ratar. 

"Uh, la parone!” Cumó Vera 'e veve vude une espression 
cussi di frute, che Firmato no si jere tignüt di ridi. 

"Mi soi dismenteade di visále che vó o' sés ca. Spietaimi. 

E vie di corse. Tal voli di Firmato a’ jerin restáz il colór 
dai stafez e la grazie des sós gjambis turnidis. 

Dal zardin al vignive-su il cisicá dai passarins e il “gru- 
gru" dai colombs. 'E jere propit une gran pas, li-dentri. 

"Buine zornade, zovenot." La vós lizere de parone di 
cjase lu veve fat voltá. 

Al jere difazze di une siore minudine, vistude di neri, cui 
cjavei d'arint. Un fil di perlis al zirave intór dal cuel e si 
pojave sul pet. Lu scrutinave cun doi voi di un vert anc- 
jemò vif, ch'a semeavin doi botons lusinz. 'E stentave a 

fevelà furlan, dato che no jere usade, e ognitant j sbrissave 
qualchi peraule tal dialet di Udin. 'E cjaminave pojade a 
di un baston e chest so zoteá apene apene la faseve plui 
delicade, e a Firmato j vignive iniment une ampolute di 
veri. Al veve rispuindút al salüt cun-t-un inchin dal cjáf e 
une rugnade che a la siore j veve di vé parude il bruntulá 
di un cjan in cucje. No si jere scomponude e, ansit, 'e veve 
vòt un moto come a di ch'al lave ben cussi. 

“Stant a chel che mi à dite Vera, noaltris o' vin di fa 
conz." La siore 'e fevelave cun buinegrazie, senze nissune 
primure. 

Firmato al veve fat di si cul cjáf. 

“Humm... E tros jerino?" 

Dato che lui al veve dome che tiradis-su lis spalis, Vera 
no veve podùt tignîsi di rispuindi par lui: 

“Vot, siore parone.” 

La siore parone 'e veve vòt un amp di malizie. 


“Precisa, come sempre... — Ma intant ch'e fevelave cu la 
massariute 'e tignive di voli il zovin ch'al restave mut e 
ch'al cirive di scrutinále jé. — Imagino che te sia dacordo 


sul presso.” 

“Si, siore parone.” 

“Ben. No ocòre altro. Ise juste, zovenot?” 

Cheste volte Firmato nol veve tasút. 

“Si, siorie." 

A sintisi clama *'siorie", ma cun-t-une vós tant sute, la 
femine 'e veve pleát il cjáf di une bande, squasi che in 
cheste maniere 'e podes capi miór chel bocon di zovin ch'e 
veve devant. 

“Go idea che te parli poco, ma che te pensi tanto, — 'e 
veve murmuját. E po afuart. — ”O jeri propit curiose di 
cognossiti.” 

La maravee secjade di Firmato la veve obleade a zontá, 
cun-t-une divertide ingrespadure dai lavris: 

“No sta impressionarte. Vera la xe de familia. La me 
conta tuto... Tú tu ti clamis Firmato, no ise vere?” 

E cussi, metude in sbisiór dal caratar di chest contadin 

che j semeave für dal ordenari, 'e veve volüt savé di lui, de 
sò famee, de sò vite in país, ma cun-t-une seneositát ch'e 
lave ótri la persone di lui, squasi che parmiez di lui la sio- 
rute 'e ciris di scuviarzi un mont mai cognossüt par dongje. 
Sul moment a Firmato chest sbisiá te sò vite no j lave par 
nuje, tant al è vér che la siore ’e veve scugnút gjaváj lis 
peraulis une a une. Si jere un tic dismolát co si jere intaját 
di trop di cjandidezze e di ignoranze ch'a fossin tés do- 
mandis de femine. Ma, in dutun, si jere ancje rindüt cont 
che, in grazie di chest ciri e sbisiá, lui istes al sgarfave plui 
insomp te só cundizion e tal rapuart fra sé e ce ch'al veve 
dulintór di lui. 

Infin je jere restade l'impression di jessi stát disledrosát, 
dato che, pleàt a rispuindi parvie de seneosetát de siorute, 
al veve contát di cemút che só mari lu veve tirat-su dibes- 
sole, de scuele e de mestre tetone cul poro schifós, dés vitis 
sul ronc e de miserie dal pais; e alc j jere sbrissát ancje dal 
plevan e parfin dal cont, e dal so là in vile. Al jere póc o 
nuje rispiet a ce ch'al veve dentri di sé, ma la siore 'e se- 
meave une vore sodisfate. 

"Nol xe proprio un bel viver," 'e veve comentát co 
Firmato, ros in muse, al veve dismetüt di fevelà. 

Vera lu vere scoltát senze meti lenghe, e ancje cumó 'e 
taseve, squasi che i discórs di Firmato j vessin tocjat il cür. 
Dome i voi a” lusivin, no si capive se par stime o par co- 
mozion. 

“Bon, — 'e veve concludüt la siorute. — Gavemo trova 
el nostro fornitór. Quanche tu às alc di vendi, zovenot, vi- 
siti di noaltris." 

“Oh graziis, siore parone.” E stant che lis peraulis a’ je- 
rin scjampadis für senze vé podút tignilis nancje pe code, 
Vera si jere incoloride tant che un miluz sot dal soreli. 

Il riduzzá de siorute al jere in armonie cun ché zornade 
plene di lús. Co jerin restáz dibessói, Vera `e veve ripiade 
la só ande judiziose e par prime robe j veve contáz i béz 
dai ús. Firmato, cumò, al taseve, sbalotát fra il plasé di 
cjatási cun cheste fantate cujetine, te cusinone clare, e 

l'impression di jessi für di puest. Ma la veve vinzude un 
sintiment di pas. Intant Vera `e diseve: 

“Bevejso alc? Un cafè? Us al fòs dal moment.” 

Co al veve dat il prin gloz a chel beveron neri e fuart, 
Firmato al veve stuarzude la bocje: 

“Al € amár tant che tuessin.” 

“Zontait altri zucar.” 

“E je vere... — e nol olsave strucjá che une ponte di 
gucjarin. — Mé mari 'e met sal tal nestri café di uardi. Par 
sparagná il zucar.” 

A’ vevin ridút insieme e jé, òtri che il café, j veve indolzit 
ancje il cúr. 

“Uf! — al veve suspirát, slungjansi su la cjadree. — No 
ái mai fevelát tant in vite mé.” 

Al jere ben vêr e cumò al bramave il cidin. Ma Vera, in 
borez, 'e veve ancjemò alc di di. 

“Ce us vevjo dite de mé parone? No ise ninine?” 

Firmato al veve fat di si cul cjáf, ma un'ombre ‘e jere 
passade su la sò muse. Si jere ben intajade la fantate, parcè 
'e veve comentát: 

"No mi semeais masse dacordo.” 

La spacade di spalis dal zovin `e intindeve siará il discórs, 
ma Vera no jere di cheste inpinion. 

"Parcé? — *e veve insistüt. — Ce isal che no us va?" 

Firmato al veve butadis für lis peraulis cun fastidi. 

"Ma coventjal propit discóri?" 

E dato che Vera, seriose, s'indurave a fà si cul cjáf, lui 
al veve tacát di malevoe: 

“Mi dà fastidi sintius clamá «parone».” 

La muse di Vera 'e mostrave mo maravee e mo scandul. 
Infin 'e jere sbotade: 

“Cheste, po! 'O scuen pür clamále in qualchi mút! E po 
no ise jé ch'e comande di mè?” 

*Lu sai, ma mi urte instes.” 

La fantate lu veve voglonat malcjarte di ce che lui al in- 
tindeve pardabon cun chestis peraulis. 

“Ma lu disejso par mè o cussì, tant par fevela?” "e veve 
domandát cun-t-un fil di tremòr te vós. 

“Par vó e par duc'!” al veve rispuindút lui franc e net, 
ma si jere inacuart subit che Vera 'e jere restade mâl. La 
fantate, paraltri, 'e veve glotude la smare e si sfuarzave di 
riduzza. 

“Pardabon, — al veve ripiát lui alore cu la muse di 
passion. — Mi dûl il cür a sinti une persone come vô che 
scuen di di un continuo «parone si, parone nó»." 

I lavris di Vera si jerin slargjáz in-t-un riduzzá di rico- 
gnossinze, e cun-t-un estri für de só paronanze, "e veve 
strenzude la man che lui al veve pojade su la taule. 

“O sês un omp fat par so cont... — 'e veve dite dopo, 
cun ande di matez. — Us suste che jo la clami «parone» e 
vô j vés dite «siorie». Alore, cemüt la metino?” 

Firmato nol veve nissune intenzion di ufindile, ma cheste 
intrinsichezze ch'e jere daür a stabilisi fra di lór, lu meteve 
in malcujetezze, che nol jere preparát. Cussi al veve ritirade 
la man bielplanchin e si jere ingrampát intór dés ultimis 
peraulis di jé: 

"Parcé «parone»? — al veve dite, cjalant di un'altre 
bande. — No sés mighe la só sclave. «Siorie» 'e je un'altre 
robe. Si ricognos la majoritát, ma ognidun al reste libar tal 
so puest.” 

La fantate lu supave cui voi, ma si jere inacuarte che lui 
al veve gjavade la man. Pa la quál, cjapant-su une ande 
ritignude di femenute di criteri, si jere jevade inpins e j veve 
dite: 

"Eh, vó 'o vés un biel caratarin! 'O ài propit pore che 
us tocjarà di bati plui di qualchi volte il cjáf tal mür." 

Firmato al veve ridüt, spacant lis spalis. 

“Pò jessi. Al sarà di viodi s'al è plui dür il mûr o il 
cjaf.” 

Vera 'e veve la rispueste pronte su la lenghe, ma `e veve 
stimát cun prudenze ch'al jere miór tignile daür dai dinc', 
stant che se guai lui al ves intraviodüt dome che l'ombre 
di un laz, al vares ripát tant che un cjavál ancjemó salvadi. 

No pot de EVE: GM fantate, ce razze di disio ch'al jere 
dentr i tal zarviel d i Firr ato, ni che framiez di dut chest 
mismas di Em e di incjarz, il fantat al cirive sigurezze. 
a Firmato no lu veve ancjemò capît, e se 
ves dite che Vera, par lui, "e representave si- 


alchidun 
gu d 
ES ave € ordin, , lu vares cjapát par mat. 


XXXIX 


La matine passade in case de siore di Vera `e veve di 
deventá par Firmato un moment che lui nol vares dismen- 
teat. Bielza tornant in pais, sul misdi, al lave indevant senze 
squasi viodi la strade. Al veve devant dai voi la cusine 
plene di lús e la maravee dal zardin daúr, cul so sclopá di 
mil colórs e cu la solenitát dai arbui antics, ch'a semeavin 
protezi cjase e personis. Vie pai vialuz glereós al veve nasát 
odór di muscli e di len vif, e ju veve ricognossüz tant che 
chei dai siei boscs. Al jere restát mal co, insomp dal zardin, 
al veve squasi batüt il nàs cuintri de murae. 

“Pecját...” al veve murmujat. 

Vera `e veve suspirát cujetine: 

“Di qualchi bande al veve pür di fini, nomo? Darest, no 
isal cussi ancje in chest mont? Dut al sta a contentasi.” 

Lui nol veve rispuindüt e a' jerin tornáz indaür cidins. 
Dal pujùl di piere dal salon, il cjàf de siore al pareve chel 
di une statue. Lui la veve smicjade cu la code dal voli. 

Se cumò, devant di sé, al veve la vision de cusine e dal 
zardin, tal zarneli j ziravin i discórs faz cu la siorute. Nol 
e ch'al viodes une vore clár dentri di sé, ma alc al jere 
stabilit, ven a staj che nuje e nissun a' varessin mudade la 
sò condizion di contadin. Mai come dentri di chel palazzot, 
in contat cu la siore, lu veve capit cun tante claretát. Daür 
di ché viele buinegraziose, ch'e pareve vignude indevant di 
qualchi flabe, lui al intuive un mont une vore diviars di 
chel che lui al cognosseve: un mont lontan no dome che dal 
so, ma parfin di chel dai sorestanz dal pais. Dome a pen- 
sási di bandoná la tiare, j semeave di piardi ogni sigurezze 
e di tradi lui istes e só mari. Ma al sintive che no jere 
quistion di amór pe tiare o di petament al lüc indulà ch'al 
jere nassüt e cressüt. Si tratave di alc altri, plui ingredeát; 

salacór un sintiment di dispossenze cuintri dal destin che lu 
inclaudave e j zoncjave ogni pussibilitàt di cjapà un'altre 
strade, ancje s'al ves bramát. Un'altre strade? Par là indulá 
e a ce fà, se für dai siei braz e de só capacitát di sfadiá 
plui che no un máül, nol veve nujaltri? E chest destin no 
jerial infissát par simpri, ancje par man dai sorestanz, che 
Diu o la furtune o la lór tristerie ur veve consegnát il podé? 
Si jere impensát ancje dal so fantasimá di frut, sui libris dal 
cont e un riduzzà amar j veve stuarzüt i lavris. Epür sot 
sot, tant che une bore taponade de cinise, la tentazion di 
no rassegnasi, di faj cuintri a chest destin schifòs, no si 
distudave. Al veve scugnüt fermasi. 

No si sintive un ghez vie pe campagne. Lajú un contadin 
al spontonave la vacje e daúr di lui a’ vignivin indevant lis 
feminis di cjase e i fruz, ch'a rastielavin ce che lis feminis 
a' lassavin sul prat. A viodilis dal stradon, chestis figuris a 
semeavin gjavadis für di un libri, ma Firmato al saveve trop 
di fature e trop di sudòr ch'a jerin in ogni sest e in ogni 
pas. Ma instes ché viste "e zovave a cujetálu, tal mût che j 
sucét a cui che, di lontan, al smicje il cuviart di cjase só 
dopo une lontananze. In chel al veve sintüt sglindiná il 
campanel di une biciclete. 

“Tanben ch'o ti viót! — Róse `e berlave di lontan, cun 
bocje di ridi, dute in aghe parvie de corse sot dal soreli. 
—No sta moviti.” 

Dongje di jé 'e vignive indevant un'altre fantate, e par 
Firmato al jere stát avonde un colp di voli par ricognossi 
Ane. A” ridevin e a' matetavin fra lór lis dós frutatis, e 
Firmato al scoltave cun-t-un tuf tal cür il scrosopá de ri- 
dade di Róse, compagnade des notis fondis di Ane. Co a' 
jerin rivadis dongje, i muscui de muse di Ane no vevin 
ancjemó piardude la distension de ligrie, ma i voi a' vevin 
bielzà tacát a deventá turbiz. Il cjalt dal misdi e la fature 
de corse ur vevin infogade la muse e sun chel ros di bore 
a' lusivin lis perlis neris di Ane. Róse, puarine, 'e gotave 
tant che l'ardiel dongje de flame. 

“Signorut, ce cjalt! — 'e veve suspirát la fantate, pojant 

il pit partiare. — E nó a cori come matis... Ma ce ridi!" 

'E rideve ancjemó, a plene bocje, spacant la panze e lis 
pletis dal barbuz. Ane j lave daür, ma ore cun-t-une arie 
di sfide in dute la persone. Par sfantá il borez, je veve mo- 
laz un par di botons dal corpet e cumò al semeave che 
sbruntas apueste indevant la scoladure, indulà che Firmato 
al viodeve cimià la sglonfadure dal sen. 'E jere plui sute, 
la fantate di quanche lui la veve vude dongje pe ultime 
volte, ma propit in fuarze di chest fat, il so cuarp si moveve 
e si pleave cu la grazie di un tuartesin. 

“Dontri vegnistu? — 'e veve domandat Róse cun vós 
maliziose. — 'O ti viôt vistüt di fieste. Astu stàt... ehm... a 
Udin?" 

“Ma ce vistit di fieste! — Firmato al cirive di cjapa-su 
une ande di matez, ma la vós j vignive für pitost grocje. 
— Ce varessjo di di di té, alore, cun ché cotule plene di 
rosis?" 

“Va-la, ch'o savin che zaromai tu cognossis dome che la 
strade di Udin! L'ucelut nus al à pandút!” 

“Ucelut! Al è chel basoál di Enore ch'al à dome che 
fantasimis pal cjáf. Vastu daür di lui?" 

“Poben, si viodara s'a son fantasimis!” 

A Firmato chest discórs j dave une vore di fastidi, tanplui 
che Ane, cui comedons sul manubri de biciclete, lu infissave 
cun chei siei voi di füc, indulà ch'a passavin lusignis di 
ironie. 

“Mi àstu clamat dome che par dimi chestis sflandognis?” 
al veve dite brusc. 

Ma Róse no jere tipo che s'e cjapas. 'E veve ridüt un'al- 
tre volte e dute gajose j veve dite: 

“No tu sás lis gnovis? Sabide a” tórnin i nestris zovins 
ch'a an stáz in Afriche!” 

Firmato al jere restát a bocje viarte. 

“Pardabon?” 

“T'al zuri! Tant'e jè vere che jo e Ane o' sin atòr par 
cumbiná la fieste. Robonis, tu viodaras!” 

La contentezze di torná a viodi il so ami Checo dopo 


303 


tant timp, j veve fat dismenteá a Firmato ogni imberdei. 


“Ce ti àjo dite? — e spesseave Rôse, sdrondenant il 
campanel nancje che fos fieste grande. — E il mestri al úl 


vénus duc' a provis, doman di sere. Al à tiradis für dós 
vilotis gnovis, ch'a seméin scritis apueste.” 

'E veve scugnût tirà il flat, ma par ripiá: 

“Al è dute la matine ch'o sin atòr pal pais e par dongje. 
Impensiti: parfin «Smicje» si è comovüt e al à declarát che 
lis taulis lis met lui. Ah, ma tú no tu sás che te braide de 
scuele al vignarà un banchet, cun tante robe di mangja! 
T'al dis jo: une robone mai viodude prin!" 

Róse 'e jere cussi imborezzade ch'al vignive di pensá che 
la fieste 'e fos par jé. Ma a chest pont-culi 'e veve fat un 
tic di music. 

"Pecját che Ane no puedi jessi cun nó. Fintremai joibe 
quindis 'e je a Quals, ca di só agne. No ise vere?" 

Firmato nol veve vüt fiát di di nuje. Al veve zirát il voli 
a cjalá la ruede de biciclete. Ma chest nol jere stát d'im- 
pediment di sinti Ane ch'e diseve: 

“Parcè, pitost, no j contistu ché altre nuvitat?” 

La tacade ch'e jere te vós di Ane, a Firmato j veve fat 
jevá al colp il cjàf. 

“Ah, sì! — "e vosave intant Róse. — Si maride Lene! La 
domenie de Sense, Nus al à dite cheste matine.” 

Firmato nol scoltave plui. Al veve il voli infissát ta chel 
di Ane, ch'e cjantuzzave fra i dinc' l’arie di “Casta diva" 
e ch'e sostignive la cjalade di lui senze movi muscul. Po, 
dut in-t-un moment, la fantate `e veve dat un sbrunt a la 
biciclete e si jere inviade. 

“Jo 'o voi. Il gno stomit al bruntule.” 

A” jerin riváz in pais in file. Ane devant, Firmato daür 
e Róse tal miez, ch'e lave vie a zigo-zago par smalitási a 
fevelà mo cun-t-un e mo cun ché altre. 

“Jo 'o scjavazzi par ca di ca, — e veve dite quanche si 
jerin fermáz su la crosere de scuele. — Ane, 'o passi par 
cjase tò dopogustat.” 

E dute contente "e veve cjapade la corse pe stradele daúr 

de latarie. Il soreli al picave. Il rifles sul polvar dal stradon 
al inceave. Pòc dongje, in bande de scuele, il monument al 
slargjave une ombre frescje, ch'e cjapave dentri ancje la 
fontanute spizzotose. E là, senze di nuje, Ane si jere pojade. 
Firmato al jere lòt daür di jé cu la biciclete a man. 

“Ce soléf, cheste aghe frescje!” 

Ane 'e veve imbombit un fazzoletut e s'al passave su la 
muse e dentri de scoladure. 'E veve leáz i cjavei a code di 
cjavàl e a ogni sgurlade dal cjáf, cheste só cjavelade nere 
'e sbatocjave su lis spalis e sui braz. Firmato nol saveve se 
là o restá. Cumò ch'al jere vignüt par cas ce che lui al veve 
cirüt di tigni lontan, la pore e la vergogne si jerin come 
sfantadis, lassant dentri un imberdei smaniós che j faseve 
trimá lis mans. La figure di Ane e balinave devant di lui 
cun movenzis che j metevin intór il bruseghin. Dal sigür 
Ane 'e jere deventade plui biele, squasi che alc al fos ma- 
dressüt dentri di jé, sujanle in te cjár, ma cul donáj la 
plenezze di femine. Lui nol podeve fà dimancul di voglo- 
nále, paraltri cul suspiet che jé 'e ciris di tirálu a ciment di 
proposit, par scoreálu, guai che lui al ves fat o dite un 
segn für di puest. Epür nol jere stát bon di tasé: 

“Sichè no tu saressis in pais pe fieste?" 

"Nó, — Ane "e veve rispuindút senze voltá la muse de 
sò bande. — 'O disares propit di nò.” 

Bee," 

Ane lu veve cjalat in stoz: 

“Par mè o par tè?” 

La rispueste lu veve butát für di square. 

‘’O disevi pal coro... — al veve barbotát. — Une vôs 
come la tò...” 

“Ah, 'o sin in vene di complimenz? Bon, alore ti dirai 
ch'al sarà une vore difizzil che tà e chei dal coro a' podejs 
sintile ancjemò.” 

“Ce intindistu?” 

“Ce ch'o ài dite.” 

Si viodeve che Ane 'e veve i gnarfs a fil di piel. 'E jere 
daür a strizza il fazzoletut, ma cun tante fuarze che la tele 


305 


'e cricave. Firmato al veve butát-là, tant par di alc: 

“Astu intenzion di creválu in doi?” 

"E a ti ce t'interessjal?" 

“Nol covente rispuindimi cussi malamentri...” 

Ane `e veve vit un scat cun dut il cuarp, squasi che ves 
di saltáj intór o di cori-vie. Invessit si jere tratignude, e, 
intant ch'e fevelave, 'e tormentave i frenos de biciclete. 

“No varessin vòt di cjatási, ni ore ni mai.” 

'E veve fevelat cun-t-une vós fonde, indulà ch'a trimavin 
lis lagrimis. Firmato si jere sintút scjassá di cjaf a pit. 

* Ane..." al veve murmuját. 

Ma la fantate 'e veve jevade une man, come a parási. 

“Tas, ti prei, e va vie di ca.” 

Pitost savoltat, Firmato al scrutinave la figure di jé e si 
domandave se pardabon Ane no fos la persone ch'e podeve 
acolzi dut ce che, a lui, j jemplave sintimenz e pinsirs, par 
ciri di capi ce dal diaul ch'al nasseve dentri di lui, in cheste 
dade tormentade de sò vite. 

“No, Ane, scolte..." 

La fantate `e veve sgurlát il cjáf cun ustinazion: 

“T'al ai dite, va vie di ca.” 

“Ma jo...” 

“Ustu lassámi in pas?” 

Plui che ditis, chestis peraulis a” jerin stadis berladis cul 
car sglonf. Podopo ’e veve voltade la muse, parcè che lis 
lagrimis a’ vevin tacát a gotá sul corpet. Desideri e dûl a’ 
vevin scombussolat Firmato, che, sbalotat tant che un ra- 
maz sot de buere, al jere saltát su la biciclete e al veve 
cjapade la strade di cjase senze voltasi nancje une volte. Sul 
plui tart, sul ronc, si jere distirát su la jarbe, e dute la sene 
'e jere passade devant dai siei voi. In conclusion al veve 
capit che, piardint Ane, al veve zaromai piardude ancje 
ogni pussibilitát di mudá il so destin. Co si jere jevát-su, il 
cür j pesave tant che une piere. Par consolasi al veve cla- 
made te memorie la muse pacjose di Vera e il so nasut 
ch'al trimave. Dal sigür `e jere une persone che meteve 

intòr un sintiment di calme e di ordin. Ma par lui, saressjal 
stat vonde? 

Lajú, dapit dal ronc, il pais al semeave strafat tal lusór 
blanc dal soreli. Firmato al veve trat un suspiron, e il sanc 
dai siei vinc'agns al veve tacat a cori. Darest ni lui ni chei 
come lui a? podevin permetisi di polsá trop alunc par staj 
daür ai pinsirs o par vai su lis sòs disgraziis. Il ronc al jere 
culi, devant dai siei voi, distirát sul flanc de culine, in spiete 
dal so falcet e dal so sudòr. Al veve tacát a sea cun sole- 
nitát, slargjant i braz in-t-un moto larc, tâl e qual di chel 
di so pari, dal pari di so pari e di cui sa tros de so int, 
ancje lui cu la schene brustinade e lis mans gropolosis che, 
te polse, a” semeavin dôs vuarzinis bandonadis. Al jere lat 
indevant fintremai cinc oris, senze mola un minit, se si 
gjave il timp di uzzá il falcet o di butä-jù un gloz di aghe. 
Nancje Mariane, rivade fin lassü par daj une man, no lu 
veve gjavát de só fature, e jé 'e veve cjapade-su la forcje e 
j lave daür a slargjá e a sparnizzá la jarbe pognete che 
lusignave ogni volte che il soreli j bateve cuintri. Un póc a 
la volte l'ombre de culine 'e veve taponát squasi dut il ronc. 
Alore Firmato si jere fermát. 

“No viót l'ore di butámi tal roiuz, — al veve dite a sò 
mari. — Usgnot 'o soi a provis." 

Ma une volte a cjase, prin di podé svuatarà in te aghe 
frescje, al veve scugnút regolá e molzi la vacje, bagná Port, 
dàur di mangjá a polez e cunins, e, infin, crevà i bachez 
a só mari che, dopo de fature dal ronc, 'e veve la schene 
a tocs. Al jere te stale co Enore al jere rivàt dongje dut 
imborezzat. 

“Firmato! Firmato! — al vosave ancjemò difür de puar- 
te. — Grandis gnovis in pais!” 

“Ce berlistu? No viodistu che tu mi spaurissis la vacje?” 

Firmato al rugnave e al molzeve, ma al jere content di 
viodilu. Come che si pò crodi, lis “grandis nuvitàz" a jenn 
la fieste de sabide e duc' i preparatifs che il pais intir al 
parecjave. Enore al jere imborezzát tant che un frut e no 
la finive di fevelá e di ridi. Al jere vignüt für ancje il nom 

di Róse e a chest pont Firmato al veve inclaudát il so 
ami. 


“A proposit!... — al veve tacát il zovin cun-t-une cjalade 
in stoz che il püar Enore al veve fat un pas indaür. — Ce 
ti isal saltat di contáj a Róse dai nestris afárs?" 

“Jo? — Enore al semeave l'agnel dal sacrifizi. — Ce 
afárs?" 

“I nestris viaz a Udin.” 

“Ah, par chel...? — Il fantat al veve ripiát cür. — Jo 'o 


crodevi cui sa ce!" 

"Par mé and'é plui che avonde. E po Róse 'e sarà une 
buine frutate, ma "e à la lenghe un tic masse lungje.” 

“No je vere!" 

Il zigo di Enore al veve lassát Firmato di clap. La muse 
dal biondin 'e jere deventade ruane.” 

“Ma ce ti vegnjal?" al veve dite Firmato. 

"Nuje... — al veve trabascját-su Enore. — Jo... Jo... Mi 
urte che tu fevelis mal di Ròse.” 

“Jo no feveli mal di nissun. 'O ài dite dome che..." 

Ma culi Firmato al veve scugnüt fermási, stant ch'al veve 
capit dut in-t-un lamp. 

“Ustu dimi che tú e Róse...?" 

Enore al veve i voi lusinz e al faseve di si cul cjáf. 

"Noo..." La gjonde di Firmato 'e jere sincere. 

“Tu lu sás dome che tà." 

Firmato al menave il cjáf e al riduzzave. 

"E quant...?" 

“Une domenie, dopo dal cine..." 

Al veve contade la sò maraveose aventure intant che 
Firmato si lavave tal roiuz. E al jere vignüt für cemút che, 
tra il curtil de cjase di Enore e chel di Ròse, al jere dome 
che un crep di mûr, indulà che la fantate `e pojave i siei 
canelons di duc' i colòrs; e che jé, daspes, `e restave vulintir 
a mirá lui, dentri de buteghe di marangon di so pari, biel 
ch'al seave e ch'al planave o ch'al rimessave. E ogni volte 
jé 'e diseve: 

“Ce che mi plas a mi il bonodór dal len!” 

Alore lui, par mateà, al domandave: 

“Ancje chel de cole caravele?” 

E jè: 

“Ise vere che la fasin cui ues dai muarz?” 

E cul là dal timp, lui al veve cjapade l'usanze di lavora 
tal curtil, cu la scuse che in buteghe al jere masse scür. Al 
veve tacát ancje a fà lavòrs d'intaj, ma in segret, e cheste 
'e jere pardabon une nuvitàt par Firmato; e dome co al jere 
stát avonde sigür dal mistir, si jere riscját di fá-su une 
mensulute di picjá in cjamare, cu lis spondis e la curnisute 
devant intajadis di tanc' canelons, ch'e jere une gjonde pai 
voi. E Róse, la mensulute, la veve viodude spontá d'insomp 
dal mûr e par póc il tuf dal cúr no la veve fate plombá-jú. 
E daür de mensule 'e veve cimiát la muse di Enore; e Róse 
dute inluminade di tenarezze, 'e jere scjampade in cjase, 
cul intaj strent sul sen. 

Par doi dis `e veve mandade só mari a sborfá i vas sul 
mûr, fin che, ven a staj, `e veve podút cjalá Enore tai voi 
senze sinti il cür saltáj tal cuel. Al veve ben custodit il se- 
gret il biondin, che j al veve fat imprometi Róse, parcé 
che *...prin ‘o ài di jessi sigure dal gno sintiment...”, cemüt 
ch'e veve dite. E qualchi setemane dopo je jere rivade la 
domenie fatidiche: lui al veve spietát che Róse 'e siaras i 
conz dal cine, e dopo la veve compagnade tal ufizi di Gu- 
bian, a deposità i bèz. La sere `e jere dolze e sui práz a’ 
mulignavin i mil colórs des rósis di cjamp, ch'a parevin 
metudis-li apueste. 

Si jerin inviáz par daür dal mulin e a” vevin passade la 
cjase ch'e jere stade di Alde e di Setimio, par riva indulà 
che il troi si piardeve framiez dai cjamps. E culi, sot di un 
piruzár salvadi, "e jere rivade la robe maraveose, che lui no 
si visave nancje cemút. E si ricuardave dome che dal savór 
di miluz dai lavris di Róse, e che lui, a momenz, al colave 
in deliqui se jé no lu ves tignüt inpins cul so braz turnit e 
fuart e se no lu ves frontát cuintri dal tronc. Po j veve dite, 
menant il dét in moto di uardiálu: 

“Viòt che ce ch’al è nassüt culi, nol úl di nuje.” 

Ma i voi a” mostravin il contrari. Tant `e je vere che, 
prin di movisi, "e veve suspirát cun passion e murmujat 
cun sanglòr: 

“Ma al cür no si comande.” 

Firmato al veve scoltade dute la storie une vore divirtit, 
massime parvie dai mancjamenz di respir e dai stramota- 
menz de muse di Enore. Il biondin al veve finit, si, senze 
fuarzis, ma tant che il plui beat dai umins. Cumò al tirave 
il flòt, sintát su la sponde dal roiuz. Firmato al sintive 
cressi dentri di sè une tenarezze dolze, che il clip sarotin 
al mudave in pas dal cúr. Pa la quál al podeve pensá a 
Vera e a Ane senze afan, semai cun-t-un vêl di lancür. 

“Sastu? — j diseve Enore in chel. — Usgnot 'o ven ancje 
jo a provis.” 

“Tu? E a ce fa?” 

Il biondin al veve sbassáz i voi. 

‘O compagni Róse. Ma sta pûr sigür che no darai nis- 
sun fastidi. Mi met in-t-un cjanton.” 

Devant dai voi di Firmato 'e jere passade, par un mo- 
ment, la vision di Ane quanche, cjantant, lu cirive cu la 
cjalade e cul cür. Al veve compagnát l'ami fin sul portel. 

"Bon, — al veve dite. — Si viodin a provis." 

Enore al veve fat di si cul cjáf, ma apene metút pit te 
strade, si jere voltát. 

“Tal dis a ti... — al veve murmuját cu la fierezze tai voi. 
— Domenie dopogustát mi presenti ai siei di Róse. Cumó 
si ch'e je sigure dal so sintiment!” 

Firmato al jere restat sul portel ancje dopo che Enore al 
jere scomparit insomp de strade. Für de cusine, a vongulis, 
si spandeve l'odór de polente. 

XL 


Pal rest di chel istát, dopo la grande fieste dal páis, 
Firmato e Checo no si jerin plui slontanáz un di chel altri, 
squasi ch'a vessin smanie di ripiá a la svelte ce ch'a vevin 
piardüt par colpe de uere e che ur scoreas la pore che il 
timp ur sbrissass vie framiez dai déz. In realtát ognidun di 
lór al cirive tal compagn la dimension dal mont cognossüt 
e vivüt prin de partenze di Checo pa l'Afriche. Firmato nol 
veve vit dibisugne di fevelá, par capi che Checo al puartave 
dentri di sè une piere. No j veve domandat nuje, ni de uere 
ni dai siei sintimenz, nancje che si fos metüt dacordo cun 
lui; e Checo, paraltri, al rispietave il riuart dal so ami, che, 
salacór, al jere content di cheste situazion, stant che j dave 
pussibilitát di meti ordin tai siei pinsirs, prin di cunfidási. 
Cussi a jerin stáz més di sbalditezze, volude e cirude, cun-t- 
une frenesie di vite che, sul prinzipi, 'e veve spaurit Fir- 
mato. Ma j veve coventát póc par jessi cjapát dentri ancje 
lui. Si butavin in ogni sagre dai pais li-atór, e a’ jerin parfin 
riváz jú pe Basse, a Percüt, a Merlane, a Trivignan, senze 
discóri dés pontadis a Orsarie o a Buri, a ciri il miór tai e 
a furigá tal miez dés polzetis, ch'a làvin a trops vie pe sa- 
gre. 
Checo al jere come invasát, e pardut indulà ch'al capi- 
tave, al rivave adore a meti ligrie e zavalét e a deventá il 
mulignel dai breárs, no senze scontrási, muse cuintri muse, 
cui zovins dal pais. Ma benadore i doi amis si jerin faz 
cognossi tant che doi che no si lassavin pojá il pit sul cjaf, 
e Checo — tant par cunvinzi di bielprinzipi i plui scjal- 
dinós a tignisi cujez — al faseve, tal miez dal breár, la 
demostrazion di cemüt ch'al rivave a pleà cu lis mans un 
Där di cjavál. Al jere co a' tacavin a cjantá che la int s'in- 
grumave intór di lór. Checo nol veve piardude la só vós 

fuarte, di baritono. Ansit l’etàt j e veve rinfuarzade. Fir- 
mato j faseve di secont o di bas, o si nò al jere lui a inviá 
il cjant, e Checo al partive in falset, lant su e jù pe scjale 
musicál nancje ch'al ves la góse di un rusignül. No je ma- 
ravee che lis fantatis a' fossin incjantadis e che, prin o 
dopo, a' rivassin dongje. Qualchi volte une vós frescje di 
soprano e’ vignive-su dal grun dés polzetis, intropadis 
cuintri dai lens dal brear: di lontan e malcjarte sul prinzipi, 
ma po vie vie plui dongje e plui salde, che la melodie de 
vilote 'e discancelave riuart e trapei ta lis fantatis plui riti- 
gnosis e ur dave la ghenghe a chés plui sgajarinis. 

An' vevin batüt di fen o di siale o di forment i doi amis 
ta chei més di gjonde, ma senze che ur restas segn: un 
muardon e vie, robant chei momenz improibiz cul sgrisul 
€ cul pofarbio di cui ch'al sfide ogni regule. Par solit nancje 
lis fantatis no vevin pinsir dal dopo: a' strucavin la pome, 
butant daür dés spalis ogni pore e ogni rimuars, e po a' 
sparivin tal grisat dai lórs pais. Dome une gnot, a Lonerià, 
dopo che si jere pognete cun Firmato, une bionde scridelide 
'e veve tignüt dür il zovin pal bras e no lu molave, fri- 
cant: 

"Cui sa ce che tu pensis di mè, cumò...” 

Firmato, sul moment, al veve provát dome che redrosez, 
ma la fantate lu strenzeve e j murmujave: 

“No sta là vie ancjemò, ti prei...” 

Tal lusór de lune, lui al podeve viodi lis lagrimis ch'a 
vevin tacát a vingîj-jù pe muse. Ven a staj che la veve co- 
gnossude la domenie, su la sagre. 'E jere rivade cun-t-une 
só amie, cheste si spirtade e pronte di lenghe. Checo e 
Firmato si jerin tacaz intór di lór. Checo al veve brancade 
l'amie che lu stuzziave cun ande braurine. Siché Firmato al 
jere restát cun ché altre, che si clamave Martine e ch'e veve 
i voi tant che un agnel. Juste par tignile lontan de sò amie, 
il zovin al veve scomenzade la ronde. Di biel prinzipi jé si 
jere schivade, pleant il cjáf su la spale e voglonant atór, 
vergognose che i paisans a podessin viodile in buinis cun- 
t-un forest. In grazie di chel, Firmato la veve convinzude 

a slontanasi, e la veve menade daür de barache dai bom- 
bons, che nol rivave il lusòr dai lumins a carburo. La veve 
compagnade senze tante cunvinzion. Al veve passát un bras 
intór de vite di jé e la veve sintude sutile che squasi al vares 
podüt strenzile cun-t-une man sole. I ues dal fil de schene 
a' sbruntavin infür. Nol jere tal caratar di Firmato chel di 
ejapá lis fantatis a salvadi-vie, ma nancje di vé masse pa- 
zienze. Pa la quál, dato che cun Martine al jere dut un ti- 
re-mole par bussále, al veve voltát il pit par tornà indaür. 
Ma jé lu veve fermat. 

“Perdonimi... — 'e veve dite aplanc, dute savoltade. — 
No sta lassámi. 

“Ma nò — al veve rispuindút lui, cirint di doprà la bui- 
negrazie. — Ti compagni”. 

Jê, paraltri, no si jere mote. "Eiere lade cussì, che lui al 
veve podüt bussále e strenzile, ancje cumò framiez di resi- 
stenzis e di slangòrs. Ma co la veve tirade cuintri di sè, jé 
no lu veve plui molát, e lui al sintive cori dut un sgrisul 
su e jú par chel cuarp di nuje. 

"Ce fuart che tu sés..." 'e soflave jé instupidide, cu la 
muse infondatde sul pet di lui. 

Al jere stát Firmato a gjavasi par prin, parcé che Mar- 
tine, se sul moment si jere bandonade tés mans di lui, 
dopo un póc 'e veve fat un salt indaür, cui voi disledrosáz 
e ancjemò senze respir. Alore lui al veve bruntulat: 

“Anin., Pò jessi che nus spiètin.” 

"Eiere lade daür di lui tant che un cjanut squintiát, e fin 
che no jere tornade dongje la só amie, 'e jere restade sin- 
tade cul cjàf bas, devant de gazzose. Dut al sares finit in 
nuje, se Checo, imborezzát, nol ves cumbinát di cjatasi 
ducjiquatri il martars, ven a stáj juste la sere che lór dós a 
lávin a scuele di tai. Firmato j al veve dite clár al so ami 
.che lui nol veve nissune intenzion di torná. In realtát il mòt 
di compuartási di Marine j veve metút intór un sintiment 
di colpe, che lui nol veve nissun morbin di torná a prová. 
Ma Checo al veve smicját di voli cun ande di furbetat. 

“Ma ce, ma ce! — al veve dite a sostegn dal moto. — 

No àstu ancjemó imparát, pote, che une sparagnade, `e je 
piardude par simpri? E po, ustu che la tò bionde `e vegni 
a tignimi il mocul?” 

Il forment al veve cricát sot dal pès di Firmato, co lui 
si jere tirat in sinton. Al vares volüt jevási-su e là vie, ma 
no s'e sintive di plantá-li la fantate in maniere barbare. Jê, 
cumò, "e sustave, cirint di tir dongje la cjamese. A Firmato 
j vignive-su il gnarvós par no jessi bon di saltá für di chest 
imberdei. 

“Ma astu di vai fin domanmatine? — al veve rugnat di 
cuintrivoe. — No je mighe la fin dal mont. 

Si jere stratignüt par un pèl di dij che lui, la puarte, la 
veve cjatade bielzà viarte, ma la fantate j veve let tal pinsir. 
J veve ripetút: 

“Cumò tu mi tignarás par une di chés...” 

E daûr di chest lament 'e jere vignude für dute la storie 
dal so moròs ch’al veve zurát di sposále, ancje devant dai 
siei di jè, e jé 'e veve prontàt il coredo: e par fà-su i bêz, 
'e jere lade bigate a Gradiscjute; ma il so moròs si jere in- 
testát che lui nol intindeve di tirále dute la vite, e cussi al 
veve decidüt di là migrant in Meriche, ma dopo un an al 
veve scrit ch'e jere dure e che nol saveve nancje s'al vares 
podut torná indaür, ni doman ni mai. E prin di parti la 
veve preade di vigni tal jet cun lui, e jé no veve vit cür di 
neáj cheste grande prove di amór. Dut chest al jere vignüt 
für fra un sangloz e chel altri, intant ch'e brazzave Firmato 
e j bagnave la spale cu lis lagrimis. Infin j veve confessát 
che si jere pognete cun lui, parcé che lui, cussi fuart e gjen- 
til, j veve messedát tal cür dut il lancür par chel timp — 
zaromai piardüt — che jé 'e veve stade in paradis. Lui nol 
veve comentat. Al veve dome tulugnát: 

“Anin”. 

Ma Martine, in zenoglon, 'e veve solengát cun vós fri- 
gnote: 

“Ma tú...? Tú mi ustu almancul un fregul di ben?" 

Firmato nol jere stat bon di rispuindi che: 

“Moviti, si nò ’o fasin vigni matine”. 

A Checo dut il fat j al veve contat la sere dopo, co si 
jerin cjatáz in pais. Ma chest-ca al veve spacadis lis spalis. 

“Se no veve gust, no sares vignude — al veve dite a sec. 
— Si viot ch'e veve plui gole di tè”. 

Une rispueste cussi Firmato no s'e spietave. Ma Checo 
nol veve ancjemò finit: 

“Jo zaromai 'o ài une regule: tirá dongje dut ce che si 
pò, e vatisbombe! And'é avonde di tribulá e di scombati 
in te vite, e fin ch'o pues, jo 'o vuei gjoldime. 

Sul moment Firmato al jere restát senze peraule, ma 
dopo un pòc al veve bruntulat-su: 

“Dacordo, ma a mi mi par di jessi stát carogne”. 


“Carogne? — La ridade di Checo `e veve une crepe di 
amarezze. — Alore no tu sás pardabon ce ch'al vol di jessi 
carogne”. 


Chés grispis, che par solit su la muse dal zovin a' davin 
l'idee di legre furbetát, a' jerin deventadis tant che sclaps 
sun-t-une piere. 

“Al covente vé viodüt ce ch'o ài viodùt jo... — al veve 
murmujàt cun vôs dure. ‘Int brustinade tai ““tucul”, cente- 
nárs di lór scjafoiáz cul gas....” 

Finalmentri il grop ch'al veve sul stomit di tant timp in ca 
al tacave a dismolasi. Firmato al jere sturnit. Al scoltave 
il so ami cul cúr savoltát. A” jerin laz invevant a fevelá par 
oris, fintremai co l'agadiz de rosade no ur veve dismuelat 
la piel. Dismenteons dal timp ch'al coreve vie, a' vevin 
discjamadis dutis lis penis, i pinsirs, i dubis, lis speranzis de 
lór zoventüt ancjemó resinte, ma zaromai scotade. Checo al 
fevelave dür, cun rife cuintri di dut e di duc', salacór par 
scjafoja l'oròr che ancje cumò j slargjave la bale dai voi. 
Al semeave ch'al ves decidüt, bielzà e par simpri, di fronta 
la vite cjáf cuintri cjáf. Ma co Firmato al veve tacát a 
cunfidáj i siei pinsirs plui segrez e il so smalitási tra fà 
cuintri o rassegnási, tant che can ch'al brami la libertát ma 
che nol à cür avonde par bandoná la cucje sigure, alore i 
doi amis a' vevin scuviarzüt che ur tocjave par destin di 
restá presonirs di cheste esitanze. Nissun dai doi, paraltri, 

lu veve dite aclar, ancje parcè si tratave di un sintiment 
ancjemò turbit, tant che l'aghe di une pozze, co si remene 
il pantan ch'al polse sul fondon. 

“Sichè tu as un voli a Udin?" al veve butát-là Checo, par 
rompi la smare. 

“Firmato al veve tiradis-su lis spalis. 

“Un voli? — al veve bruntulát cul pinsir sui discórs di 


prin. — No disares. 'E je un sestin, ninine une vore... Un 
scloponut, salacòr, ma...” 

“Ma?” 

“No sai”. 


Checo al veve butave für une ridade strache. 

*"O ài capit. No te mole." 

“Ma nò, ma nó! Par chel no ài nancje provat —. Fir- 
mato al balinave. — Il fat al è che s'o la met in confront 
cun Ane... Mi capissistu? Ane 'e je un taramot. Vera, in- 
vessit, une aghe lemie. Si sta ben dongje di jé. Dome che 
sbasse simpri il cjáf, che si rassegne a dut..." 

“Parcè? Nô, ce fasino?” 

Checo al veve mudade vòs, ma subit dopo, sfuarzansi di 
deliberasi di marum e di malusèrie, al veve batudis lis 
manonis e al veve sentenziat: 

“Ch'e vadi cemüt che úl! Domenie ch'e ven 'e je sagre a 
Faedis. E dopo 'o fasarin un salt ancje a Udin. Se no tu 
vuelis vêle tú, mie cjapi jo, e viodarin se a mi no mie mo- 
le!" 

Difat, a Faedis, a' jerin láz; e dopo a' vevin batüz i pai- 
suz sparnizzas tòr di Cividat, fintremai Prepot, Albane, 
Craorét e Mernic, e culi a' vevin tirade-su une cjoche tál 
che, dopo di vé sfladát su la biciclete par un pár di chi- 
lometros, a’ vevin scugnút rindisi e butási a durmi qualchi 
ore sun-t-un cól di fen. A" jerin riváz in pais, ingrisigniz e 
blancs tant che la muart, che bielzà 'e sunave messe prime. 
Di là a Udin, peró no vevin plui discorüt. 

Cul vigni indevant de siarade, lis sagris a' lavin srarinsi 
e sflapinsi. Ni lór a' vevin plui in cuarp la smanie di prin: 
la gnot dés cunfidenzis 'e veve lassát il segn. Ché 'e jere 

stade la prime e la ultime volte che Checo al veve fevelat 
de uere in Afriche, e se qualchidun al butave la peraule, lui 
al voltave il discòrs. Cussi al jere vignüt ancje cun Gubian, 
une sere a provis. Il segretari al jere jentrát cu la só solite 
arie di paron e il mestri al veve scugnüt fermá la prove. 


“Comodi, comodi — al veve tacát il geometra, doprant 
chel so talian peát cul fildifiár. — Ho da parlare col signór 
maestro”. 


Par dile dute, il mestri al jere avonde secját di cheste 
jentade, ma instes al veve fate buine muse, cu la speranze 
di deliberási a la svelte. Ma Gubian nol jere omp di piardi 
une ocasion oratorie. Difati: 

“Voi sapete che fra quindici giorni riccore il quindicesimo 
aniversario della marcia su Roma. Ebene, l'Italia fassista 
deve celebrare degnamente questo grande avenimento che 
adesso abbiamo conquistato l'impero!” 

Il mestri, di scuindon, al veve fate une muse di avilit 
chemai, e cussi ridicule, che gran part dal coro nol jere ri- 
vàt a tignisi di ridi. Ma Gubian la veve cjapade in maniere 
contrarie, tant 'e jere vere ch'al veve sentenziát, dut sglonf 
di albasie: 

“Bene! Vedo che lamor di patria inlumina di maschia 
fierezza i vostri petti!” 

A qualchi mascjo il voli j jere sbrissát sul peton di Róse 
che, inacuarte, 'e jere deventade rosse tant che un pevaron. 
Il mestri al veve voglonát di brut, daür de schene di Gu- 
bian, ch'al lave indevant pe só strade. In conclusion al in- 
tindeve che pal vincjevot di otubar, il coro al prontas quatri 
o cinc cjanz dal fassio, stant che lui al veve iniment, dopo 
une messe in onór dai muarz, une cunvigne te sale dal ci- 
ne. 

“Mi rimet a vó, siòr mestri, parcè ch'e vegni cjantade 
ancje la “Preghiera del legionario”.” 

Po al veve ripiát il so talian. 

“So che framezzo di voi è un reduce della gloriosa im- 
presa. Legionario Francesco Mattiussi, un passo avanti!” 

La vós di Checo 'e jere vignude für dal grun: 

“Alpin”. 

“Ce? — Par qualchi atim Gubian al jere restát sturnit. 
Ma al veve ripiade la s6 grinte daurman. — Alpino Fran- 
cesco Mattiussi, un passo avanti!” 

"Checo al jere vignüt indevant cun dute calme, ma 
Firmato che lu cognosseve miór di duc', al saveve che il 
futar j scjassave il sanc. 

“No stà fà monadis” j veve racomandát a fil di lavris. 

Si jerin cjaláz tai voi, lui e Gubian; e al jere di crodi 
che il segretari nol ricognosses tal zovenot ch'al veve de- 
vant, il “Gjambete” di agns indaür, che lui al veve uiscjat 
benenomal. Ma Checo s'al visave. Gubian al veve voglonat 
il trop cun voli di flame. 

“Voi avete davanti di voi un valoroso combattente che 
noi tutti dobiamo essere grati, insieme alle gloriose truppe 
che hanno dato all'Italia il suo spazio vitale!” 

Propit in chel moment, squasi che une lampadine si fos 
impiade tal so cjaf, il segretari al jere stát fulminat di une 
ispirazion. Pa la quál, bandonant a colp l'art di Cicerone, 
al veve berlát: 

“Corpodibio! Cheste si ch'e je une grande jevade! Siór 
mestri, scoltaimi ben.” 

Al jere cussi imborezzat che no si visave dal sunsür ch'al 
coreve par dut il coro e dal bujór di Checo. Struche-stru- 
che, l'intenzion di Gubian `e jere ché di fà vingi indevant 
Checo sul fini de cunvigne e, a nom di duc' chei ch'a ve- 
vin combatüt in Afriche, meti für quatri peraulis di cele- 
brazion de conquiste. Subit dopo il coro al vares cjantade 
la “Preghiera del Legionario”. A sinti chesc' sproposiz di 
Gubian, Firmato al veve vòt un strabalz, Checo, paraltri, 
al jere stát bulo, parcè ch'al veve dome che dite: 

"Cui? Jo? Nò, jo no sai fevelà. Mi imberdeares. Miòr 
ciri un altri, siòr segretari. 

Gubian al veve intindudis chestis peraulis tant che un 
matez e cun-t-une spacade di spalis al veve liquidade la 
quistion. 

“Alore dacordo, siór mestri. O' tacais cun “Giovinezza”, 

apene ch'o ài finit il discórs. La jentrade dal zovenot 'e 
vignará al gno segnal. Viodeit vó di butá-jú quatri peraulis 
di sest. No uei che s'inzopedi o ch'al tartai”. 

'O ài dite di nò”. La vós di Checo 'e jere clare tant che 
une note musical. 

Gubian lu veve cjalát plui cun maravee che cun rabie. 

*Cemüt?" 

‘E je cussì, siór segretari. No pues”. 

Cheste volte il geometra si jere plantát a gjambis largjis 
devant di lui. 

“Ma tò, no sastu ch'o podares dati l'ordin?" 

Il mestri al jere deventat blanc e sul coro al jere colát un 
zito di plomb. 

“Miòr di nò...” al veve mastiát Checo fra i dinc'. 

“Cosa hai deto?” 

Cun-t-un sfuarz Checo al jere rivát a riduzza: 

“Crodeimi, siór segretari, and'è pòs di chei ch'a an pa- 
tide la uere su la s6 piel, ch'a an voe di fevelant”. 

Pardabon il geometra Gubian al jere sturnit daldut. Al 
cjalave cun voli sberlufit mo Checo e mo il mestri, e intant 
al barbotave: 

“Su la s6 piel...? Patide..?” 

A salvá la situazion al jere rivát il mestri, ch'al veve vude 
la prontezze di metisi tal miez. 

“Al covente intindilu, siór segretari. Si trate di riuart, di... 
di pudór, eco! Mighe duc’ a’ son boins di butasi indevant. 
Il nestri Checo al é un di chei. Jo lu cognos ben". 

Il “nestri Checo", paraltri, ancje se la fote j fuscave la 
viste, al veve impiade la flamute de malizie e ore, cun dis- 
perazion dal mestri, al diseve dut compunt: 

“Ce pecját, siòr segretari, che ancje vó no vès stat in 
Abissinie! Cuissà ce biel discórs ch'o podaressis fà la di de 
cunvigne”. 

Cul suspiet di jessi stát cojonát, ma ancje strent dal dubi, 
Gubian al veve dandanát un pocut, cun-t-un tulugnament 
insomp dal sgrasajár. 

“In ogni caso... — al jere sbotát infin, — ...questa ce- 

rimonia si fara, in un modo o in-t-un altro! Saluto al du- 
ce!”. 

La cunvigne, difat, lui la veve metude inpins e al veve 
cjatát ancje il so reduce, ven a stáj chel Pieri Zorat, morós 
di Lene, ch’al veve stát in Abissinie cu lis ‘‘camicie nere", 
ma il suspiet che Checo Matius lu vés menát pal boro, no 
si jere mai discancelát daldut. Cheste `e jere stade la uniche 
maglute di une cunvigne che, darest, lu veve contentát in 
dut e pardut. La sale 'e jere cussi plene, che lui si jere 
pintút di no vé imbastide la cerimonie su la place, tantplui 
che, difúr, 'e jere une di chés sflandorosis zornadis di otu- 
bar ch'a végnin daspes in Friül, cun-t-un cil clàr tant che 
un cristal e cun-t-un soreli mulist, ch'al cjarine i colórs di 
pastel. 

Che la int 'e fos cunvinte pardabon o che, a fuarze di 
tontonáj tés orelis, 'e ves cjapade par buine ancje la monede 
false, il fat al è che zaromai 'e dave par sigür che il fassio 
al vares durât par un biel piez. Pa la quál si jere adatade, 
come ch'e veve simpri fat cu lis disgraziis, cu lis invasions 
e cu la migrazion. Di une sole veretát a' jerin sigürs i con- 
tadins, ven a staj la miserie che ju strangolave. E se qual- 
chidun, par vé la fuarze di là indevant, si ustinave a crodij 
a lis buzaris dal fassio, instes al saveve che tés campagnis, 
chel fassio, nol veve mudat nuje di nuje, e che, semai, ai 
sorestanz di prin si jerin zontáz chei di cumò. 

In país, cui si visave di Setimio, di don Tarcisio, di Celso 
e di duc' che ch'a vevin cirüt di fáur front ai fassisc' e di 
discancelá par simpri la metadie? Nissun o squasi: i umins 
faz, par volontát o par fuarze, si jerin ingrampáz intór 
dal lòr cjamput e de lór bestie; i zovins sui vinc' agns a'je- 
rin masse pitinins inchevolte e cumó a’ vevin altris pinsirs; 
i fruz a’ vevin ancjemò di fasi. Darest il fat che parfin il 
contin Otavio al fos presint, magari dome che a la messe, 
ta chel “28 ottobre — XV dell'Era Fascista”, ai voi de int 
dal pais al jere un altri segnál che si scugnive gloti e sbassá 
il cjáf. Al veve un bel rugná Checo: 

“Mai che nissun nol strangoli chel Gubian-li!” 

Lui istes, e Firmato cun lui, a' savevin ch'a jerin E 
che peraulis. Semai, par Firmato, al jere il prinzipi = 
stabilî par simpri la sò regule di vite. Par istint, lui nol n 
seve nujaltri che ripeti ce che la int furlane `e veve fat 
luncvie par dute la sò storie: val a di, siarasi dentri di sè, 
mudant rassegnazion e dolòr in ustinazion di vite e amòr 
propi de razze. 

XLI 


Fin che jere stade ben, Mariane "e veve viodüt simpri jé 
dal vin, e jé 'e lave a contratá cui ustirs, e no molave fin- 
tremai che chesc', par deliberási, no si rindevin a pajá il 
presit che ur veve domandát. Ma cumò che la schene no 
la tignive plui su, "e veve scugnüt passá la man a Firmato, 
e no senze malincür e mil racomandazions. Cheste, dal vin, 
'e jere la uniche pussibilitàt che Mariane e Firmato a’ vevin 
di tira dongje alc di béz, e se guai une anade `e lave strucje 
alore si ch'a jerin dolórs. Agns dürs chei-ca par duc', ma 
soredut pai contadins, e massime par chei ch'a vevin alc di 
so, scjafoiàz dai sensai o de prediál, e cu lis bancjis a supaúr 
il sanc parvie dai interes su li cambialutis a quatri o a sis 
més, firmadis par rivá a crompá lis semenzis o il purcit o 
si nó dome che per rivá a pajá lis tassis. Ancje Mariane "e 
veve scugnüt pará-jú chest erop, che par jé al valeve tant 
che une umiliazion, e Firmato, propit tal chel muri dal 
istát, al veve vòt il so bon ce fà a cunvinzile. A’ vevin de- 
cidòt dopo chel brut fat de vacje. Dut al jere vignòt un 
dopodimisdi, intant che Firmato al regolave la stale. 

“Mame, la vacje je scór!” 

Al jere saltát fúr di sburide e Mariane 'e veve moladis 
pignatis e pignatutis. 

“Ma nol é il so timp!” 

La puare bestie si lamentave di fá dúl. 

"Al covente clamá il veterinari”. Mariane `e jere in a- 
ghe. 

Ma il veterinari al stave a Paulét e tra lá e torná j co- 
ventave une ore buine, simpri che l'omp al fos ancjemò in 
cjase. 

“Intant 'o clami Redo!” al veve berlát Firmato, biel ch'al 
saltave su biciclete. 

Redo no si jere fat preá e al jere corüt insieme cui siei 
fradis. Purtrop nancje la man dal veterinari, rivát di cariere 
cul so biroz, no veve zovat a salvà il vidiel, e nancje pe 
vacje no jere cui sa ce speranze. Il veterinari lu veve dite 
aclar: 

“Par mè no dure. Si pò tentá, ma 'o ài pore ch'a' sedin 
béz butáz vie. A ogni mit, jo la ricete us 'e scrif instes”. 

Difat, dopo doi dis che la bestie "e veve mugulát dì e 
gnot, Firmato e Mariane a' vevin scugnüt clamá il vidielár 
e mazzále. In bancje a Tresesin a' jerin riváz qualchi zor- 
nade prin di Sanmartin, framiez di une brume lizere ch'e 
fuscave cjamps e boscs. Checo al veve di fáur di garant e 
ju spietave sul stradon. Mariane no veve volüt sinti resons 
di montá sul Där de biciclete. 

ʻO soi lade simpri a pit e no ài nissune intenzion di 
muda cumò ch'o soi viele. 

"Ma ti va vie mieze matine.” 

“Al dl dí che mi jevarai adore. 

Checo e Firmato a’ jerin riváz a cjapàle dome che su la 
crosere di Vergná, squasi a Tresesin, si pó di. 

“O” sês di gjambe gajarde, ah Mariane? — al veve ma- 
teat Checo. — Magari che ancje lis polzetis di cumò a’ 
talpinassin tant che vó. Si podares sparagná la spese di un 
mus”. 

Mariane 'e veve dome che sgnargotát par dute rispueste, 
ma si viodeve che il compliment j faseve plasè. I doi zovins 
a' vevin pojadis lis bicicletis te ostarie di Meni Patus e 
dopo, a pit, a' jerin riváz fintremai in bancje, daür dal pas 
salt di Mariane. I locai a' jerin für di man. Prin di passá 
la puarte, Mariane 'e veve vude la ultime esitanze. 

"E se dopo no rivin a pajá?” 

“Ma nò, mame, cun ce vègnistu für, cumó? 'O vin faz e 
tornaz a fà i conz centmil voltis!” 

“Animo, Mariane! — al veve dát-su Checo cun ande le- 
gre. — Di ce véso pore? E po, jo, sojo ca dibant?" 

Dentri, il stanzon scür e maglát di mufe, al jere dividüt 
in doi parmiez di un bancon di nojar, ch'al semeave cjolt 

d'imprestit in-t-une spezziarie, e parsorevie a' pendolavin 
quatri lusórs zaliz, impiáz ancje sul misdi. Un omenut gris, 
cun-t-un par di miezis maniis impiradis tai braz, al veve 
voglonát il troput parsore dai ocjái. 

“Ciriso alc, buine int?" al veve domandát, strassinant lis 
peraulis. 

Al jere lat indevant Firmato, pitost in trapei. 

“O” sin vignúz parvie di ché cambialute... An'vin vit 
discorüt cun-t-un siór, la setemane passade....”. 

“O” jerin insieme" al veve confermát Checo. 

"Ah si, cumó mi visi". L'omenut al veve suspirát. 
“Qualchi disgrazie nomo?" 

“La vacje...” 

L'omenut al veve suspirát un'altre volte e, ziransi de 
bande di un frutat plen di linz, al veve dite. 

“Rico, va clame il diretór. Tu sas ben indulà ch’al è”. 

Ancje i tre a' jerin riváz a capilu, parcè che co l'omp — 
un stangjon cun-t-une muse di ucelat — al jere rivát dongje, 
a’ vevin nasát il ben conossüt odór di vin. Al veve une 
ande di amion, il diretór, e lant daür dal so plaida, al se- 
meave che i béz al ves di regalaju. Ma co al jere vignüt il 
moment di tirâju für pardabon, alore il discórs al veve 
mudát registro. 

"Ma o' vevin fevelát di une tratignude di otante francs! 
al veve dát-su Firmato co j vevin poját il cont sot dal nás. 

"Dacordo — al veve ribatüt il diretór. — Ma dome di 
interes. E la spese de cambial? E lis comissions?" 

“Ma dut chest vegnjal a costá squasi cinc francs?" 

“Il cont tu lu às viodüt, nó?" 

Firmato al jere tant che un che j mancje l'ajar. 

"Anin vie, Firmato” 'e spesseave a murmujáj sò mari 
par sot. 

L'omenut cui ocjái al veve olsát butá für un: 

“Si6r diretór..." 

Ma chel altri lu veve sfulminát: 

"Chal tasi! J al ài dite mil voltis di no intrigási!” 

Il püar omp al jere deventát di flame e al jere sparit daür 
dal banc. Alore il diretór al veve tacát: 

"Scoltaimi ben. Lis condizions us 'e vevi ditis la setemane 
passade. 'O ai za fat plui dal gno dovè a cjapá dome che 
la garanzie di chest vuestri ami. Jo in persone 'o ài stát a 
Udin a preá il diretór gjenerál che nol voleve savent. “Po- 
che garanzie, poche garanzie", al diseve. Difat, cumó che 
us é muarte la vacje, ce véso? Il ronc e la cjase. Un biel 
capital! Ce crodejso di cjapà se us tocjas di vendi par pajá 
la bancje?" 

Mariane `e jere si sturnide, ma a sinti nomená la cjase e 
il ronc in maniere sifate, 'e veve cjapade-su la muse di ché 
gnot dal massanc. 

“Nissun nol tocjarà cjase e ronc” "e veve ruzát cul cjáf 
bas. 

“O disevi par fà un esempli — si jere pinsirât di clari il 
diretòr. — La moral 'e je che jo us fás un plasé a impre- 
staus i bêz”. 

A chest pont culì al veve trat un suspiron, nancje che j 
gjavassin il cûr. 

“Cjalait, a risc di sintilis di Udin, us ten dome che otan- 
tetre francs. Se us va ben, mi firmais la cambial e l'afar al 
è fat”. 

I tre a” jerin tornàz ca di Meni Patus avilîz e squintiáz. 
Par tirasi-su a” vevin ordenát un litro di neri e une fertae. 
E Firmato, dopo che il vin e il mangjá j vevin indulzide la 
pirule, al veve bruntulát: n 

“Cumò si ch'o scuen, torná a Udin. Us, spongje e magari 
qualchi cunin”. 

“E salacór qualchi polzetute... Di screá, bensintint”. 

Mariane `e veve tiradis-su lis orelis, ma i doi zovins, ri- 
dint e mateant, no j vevin dade sodisfazion. Nancje par 
tornà indaür Mariane no veve volüt savent de biciclete. I doi 
zovins a' jerin partiz dibessói. Il cil al jere dal colór de ci- 
nise. Par un piezzut a’ vevin pidivelát senze passási peraule. 
Po Checo al veve tacát: 


“Cussì tu as decidüt di là-jü a Udin? Mighe pote, il zo- 
venot. Al va in cucje e in plui al tire bèz”. 

Firmato al veve riduzzát di strac. 

"Su, mo’, Checo. No stà scomenza. Tu sás mior di mé 
che cumó "o ài bisugne di uadagná”. 

Ma Checo nol veve nissune volontát di molále, cumó che 
la veve tacade. 

“Va là, che ti cognos! Ma no stà crodi di là-jü dibessòl. 
Afárs a' son afárs!”. 

E vie cussi. Firmato al lassave che Checo al mateas e no 
j rispuindeve. Ansit, al veve plasé di scoltá il businament 
di chest so ami che no j veve pensát parsore nancje un 
moment di di di si, co j veve domandade la firme. Al 
scoltave, e une gran pas j jemplave il cür. Apene in país, 
Firmato al veve proponút: 

“Zaromai la zornade 'e je rote. Parcè no ti fermistu a 
gustá ca di mè? Mé mari e a cuete une stagnade di fasui e 
uardi. 

Dal gran messedament devant de cjase di Miute si jerin 
visaz di lontan. Un trop di int dal bórc s'ingrumave sul 
portel. E tal curtil al stave il cjár, cul mus bielzà tacát: e 
Redo al cjamave chei quatri pezzoz di mobilie e di massarie 
che i siei fradis e Clelie a? menavin für di cjase. Gjelindo 
al jere sintát sul so scagnut sot dal toglát. Miute j tignive 
la man, tal mt che si fâs cui fruz spauriz. 

“Ce nassjal?" 

I doi zovins si jerin fermáz dongje de mari di Bepo 
Modot, siarade tal siál neri. 

"San Martin... 'e veve murmuját la femine, cjalant cui 
voi agadiz chei pùars cristians tal curtil. 

“Al e destin..." al veve bruntulát un vieli. 

“Ce destin!” 

La vòs di Tilio “Cjaviestri” si jere slargjade a colp, 
fuarte. 

“A” son i sioraz ch'a fasin bon e burlaz cemút che ur par 
a lór!" 

“Tas, ti prei.." e sò mari lu tirave pe manie de jachete. 

Cun-t-un par di sbruntons Tilio al jere jessüt für dal 
trop. 

“Tasé, simpri, tasé! Tas ancje tú, sastu Redo. E ringrazie 
la store contesse se ti a butát, tú e i tiei, sun-t-une stra- 
de!” 

Redo al jere inpins sul cjar, fèr, cui braz a pendolon e 
al saveve di strani a viodi ches sòs mans bandonadis su li 
cuessis, squasi che no servissin plui a nuje. 

“Si, Tilio. No nus reste nujaltri”. 

Tilio al veve tirade un'altre blestemone e, cu la gòse in- 
gropade, al veve dat un scart e al jere scjamát vie. Il trop 
de int no si jere mot e cumò, su dute la strade, al polsave 
un cidinór gréf. 

“Ma parce?" 

A Firmato j veve rispuindüt Bepo Modot: 

"La contesse...". 'E à vendudis dutis lis tiaris di Primulà, 
dutun cun cheste cjase. A lòr-ca, ur à disdetát il contrat”. 

“Vendudis. A cui?” 

“Al fatór e al nodár. Un bel duet, nol è ce dî. Culi al ve- 
gnarà a stá il fatór. Al sa di vé robát, chel diaulat di 
omp!” 

“Ma ce ur tocjara cumò a cheste int?” 

In chel il cjár al jere jessüt für dal cutil. Al voltave sot 
dai roncs, de bande di Nimis. Al lave indevant uicant, e 
Redo al menave il mus pe brene. Miute e Gjelindo a” jerin 
parsore, sintaz frmiez de massarie. Clelie `e vignive daùr, a 
pit, cui siei fradis. Parsorevie, picjade intòr di une gjambe 
dal armár di cjamare, 'e pindulave la cjalderie de polente. 
Checo nol veve resistüt plui: 

“Ve-ca il destin di cui che nol à nujaltri che i braz par 
lavora! — al berlave cun vòs strozzade. — Al ven un San 
Martin e in-t-un moment si cjate senze cjase, senze lavór e 
senze pan. Ah...!” 

E al veve jevát il pugn cuntri dal cil, colór de smuee. 

“No stá clamá maludizions”. Lis vielis si segnavin spau- 
ridis. 

“Parcè? Cheste no ise une maludizion?" 

Firmato nol scoltave. Al veve il voli ta chel curtil, cumó 
senze vite di strenzi il cür. Al pensave che une a la volte, 
a' jerin sparidis lis personis ch'a vevin vude une part in te 
só vite. Quanmai saressjal finit chest spergotá di animis? 
Cun-t-un tuf tal cür al veve slontanát il pinsir che ancje só 
mari 'e vares scugnüt lassálu, prin o dopo. 

“Oh, Checo! — al veve suspirát, grampant il so ami pal 
bras. — 'E je une pene...” 

Chel altri al taseve, ancjemò sotsore. Po al veve pojat il 
voli su Firmato e Firmato j veve let une gramezze crude. 

“Al podares tocjámi ancje a mì e ai miei” al veve brun- 
tulát Checo a mieze vós. 

L'amare gnove si jere sparnizzade pal pais in-t-un lamp 
e duc' a' jerin restáz, dato che di timpon in ca nol vignive 
un fat dal gjenar. Par zornadis interis no si j ere discorút 
di altri. Chei ch'a vevin dal so, si consolavin che, miserie 
par miserie, nissun ju vares paráz vie de só tiare; chei ch'a 
jerin ancje lór a metadie, a' vevin il cür te góse e qualchi- 
dun al jere corüt in pais, ca dal nodár, ca dal spezziár, e 
fintremai ca de contesse, a palpá lis intenzions, zurant fe- 
deltát e imprometint di lavorà ancjemò di plui. "E coreve 
»arfin la vós che int di Ravose, ch'e stave su lis tiaris dal 

pezziar, 'e fos stade cjapade pal cuel e che, sot dal teròr 
li jessi cjazzade-vie, "e ves scugnüt acetá di calá la part che 
ur tocjave. Il spezziar si difindeve, dant-su di vós: 

“Jò? Ma di quant in ca? Cjalait, cjalait il contrat! No je 
stade mudade une virgule". 

E podopo, sostignüt de só femine, al sbavave: 

“Fami a mi chest tuart? Salacór si podares savé la veretát 
sbisiant in qualchi ufizi ch'o sai jo!" 

“E la siora contessa? — *e zontave la spezziàrie cun dut 
il tuessin pussibil. — Dopo tuto la xe ela che la ga bisogno 
de vènder”. 

Par so cont il nodár al stave muci e ogni volte che j ri- 
vavin in orele chestis cjacaris, si freave lis mans dut con- 
tent. 

“Ma cemút? — "e sgnaulave maraveade sò sûr. — Si fe- 
vele mal di tè e tú tu te gjoldis?" 

“Lasse ch'a disin — al sgagnive lui. — Al torne dut a 
gno pro. Miór fà pore che dül. Mi astu capit?" 

La contesse, invessit, 'e jere für di sé. Chei püars cristians 
che si jerin presentáz in vile, a vevin podút, si e nó, meti 
pit tal curtil, stant che jé j veve lassát ordin al fatór di 
manda vie duc' chei ch'a fossin vignüz a vai su la só 
puarte. La veve imbaucade ben il fatór. Di dopo di, soflant 
su lis boris de rife di jé cuintri dal cont, al jere rivát adore 
a convinzile di otégni la procure de aministrazion. Par chel 
che si veve podút savé, il cont al veve firmat senze nancje 
butá une ocjade sul document, baste che lu lassassin in 
pás e j mandassin i béz che j coventavin. E a Vignesie la 
contesse "e veve mandat propit lui, il fatór, che jê, il so 
omp, no voleve plui viodilu, nancje piturát. Otavio, inche- 
volte, al jere a Padue, ma ancje s'al fos stát in pais, nol 
vares podüt fà nuje, dato che nol veve ancjemó vinceun 
angs. Al veve protestat, chest si, ma plui par fote cuintri 
dal fatór che par difindi la dignitát di so pari. Senze co- 
strut, a ogni mút. Ansit, la contesse `e jere saltade-su tant 
che une jene. 

“Ma che ne sai tu di ció che succede qui? Una donna 
sola, abbandonata dal marito! A chi dovevo affidarmi, se 
non a una persona fidata?” 

“Ci sono anch'io, madre mia — al veve ribatüt Otavio. 
— Potevate almeno parlarne con me”. 

“Tu? E quando? Con il pretesto degli studi ti sei ritirato 
nel tuo guscio e mi hai lasciata sola a lottare contro tuo 
padre e contro i contadini". 

Otavio al veve scugnút sbassá il cjáf. Ma prin di mola il 
discórs, infissant sò mari, al veve sclarit daldut il so pin- 
sir: 

“Scusate mamma, ma vi prego. Non fidatevi troppo di 
quell'uomo. Sento che ci portera alla rovina”. 

No lu vessjal mai dite. La contesse si jere jevade inpins 
in dute la persone e segnant la puarte cul bras distirát, ch'e 

semeave une figure vignude für di une pelicule dal muto, 
'e veve ordenát: 

“Vattene! Esci da questa stanza!” 

Cui che s'invelegnave il sanc pardabon, al jere il geome- 
tra Gubian, stant ch'al jere restát für dal afár. No si dave 
padin e al lave rugnant atór: 

"Jo no sai s'a son veretáz i sunsürs ch'a córin in pais. 
Ma se guai o m'intaj che qualchidun al profite par strenzi 
il laz intór dal cuel dai contadins, alore al varà ce fá cun 
mè!” 

Peraulis pai gnognos, bensintint, nassudis tant che la 
jarbe gramegne tal cjampat da l'invidie. Ma tant nissun no 
j crodeve. 

“Bon pal zus!” si diseve intór de taule de briscule. 

La veretát, come che si pò crodi, no jere vignude für e 
chel che j veve tocjat la disgrazie, al veve strnzüz i dinc' 
par no lassá scjampà nancje une peraule, sperant dome 
che in Diu o te buine sorte. 

XLII 


Tal mit ch'al veve declarát, Checo, une matine, al veve 
compagnát Firmato a Udin. Lajú, in timp di militár, al 
veve fate amicizie cun-t-un ustir di Praclüs, ch'al veve me- 
tude-su une ostarione cun tant di züc di balis; e cui ch'an 
veve morbin, al podeve gjoldi ancje un plat di gnarvuz cu 
la zivole o une sedonade di bruade, ma cuinzade cussi ben, 
di fà colà la leule. Par solit l'ambient al jere il regno dai 
alpins, dato che la caserme dal “Otaf” 'e jere li dongje, 
daür di Madonedigrazie, ma sotsere l'ostarie 'e deventave 
une babilonie e si jemplave di ogni razze di int, parfin i 
miedis dal lazzaret di Gervasute, cul primari in teste. 

“Corpodibio! — al veve vosát l'ustir apene che si jere 
cjatát Checo difazze. — Sastu che ti crodevi restát in 
Afriche?" 

“Cjò!” j veve ribatút il zovin. 

“Ma no! — al rideve chel altri. — 'O intindevi picjat 
daür di qualchi nerute”. 

Podopo al veve tirade la tende daür dal banc e al veve 
clamát: 

“Vigjute, Vigjute, ven viót cui ch'al é ca!” 

Dal scür de cusine 'e jere vignude indevant la femine dal 
ustir, grasse e lustre a pari dal so omp. 

“Ah, brigant! — e intant `e slargjave la só bocjone in-t- 
un ridi che j faseve trimá lis tetonis. — Sestu tornát, si?” 

Lu veve voglonát di cjáf a pit: 

“Tu stavis miór vistút di alpin”. 

Fevelant e ridint, si jerin sintáz intór di une taule e culi, 
devant di un tai, Checo al veve puartát il discórs su Fir- 
mato e sul so vin. Par campion il zovin al veve menade cun 
sè une flascje e l'ustir al veve cjucjade mieze tazze cui voi 
siaráz e al veve pacját alunc cui lavris e cu la lenghe. 

“Nuje mal... — al veve sentenziat infin. — Tros etoli- 
tros?” 

A” vevin cumbinát l'afár daurman e Firmato si jere im- 
pegnát a mená-jü lis botis di ca a doi dis. 

"Tignissal in buinis" al veve concludüt Checo prin di 
torná vie. Nol è nissun, tal nestri país, ch'al fâs un vin mär 
dal so. E po al é un gno ami”. 

La riesside dal afár 'e veve metuz i doi zovins di lune 
buine e cussi si jerin butàz-jù pe rive di Madonedigrazie, a 
risc di rabaltá i zeus che Firmato al veve siguráz sul puar- 
tepacs de biciclete. 

“I ús, i ús!” j berlave daür a Checo, ch'al lave-jù tant 
che une saete. 

Insomp dal Zardin grant, Checo si jere fermát. 

"E cumò? Di ce bande vino di la? 

“Cognossistu la strade par Grezzan?" 

“Ah, al è lenti il cjiscjel de principesse?” 

“Ma no stà di monadis!” 

Sot dal matez, paraltri, Firmato al jere pitost malcujet. 
Cemût la varessje cjapade Vera, dopo tant timp che lui no 
si jere fat viodi? L'ultime volte, lui si jere tirát indaür co 
jé 'e veve bandonát, par un moment il so riten e chestis a' 
son robis che une femine no glot cun tante facilitát. 

“E tú Checo, ce disistu?” 

“L'ami lu veve cjalát tal müt che si voglone un püar 
beadin. 

“Ma a ti, no ti coventjal di vendi i üs e la verdure? E 
alore ce vastu a tirámi für nainis? Che fási ce muse che 
al!” 

“No vores ch'e fos ufindude”. 

Checo al jere daür a piardi la pazienze. 

“Tu as di decidi: ti vadje o no ti vadje cheste frutate?” 

Firmato al veve menát il cjáf tant che un mus sot de 
cjame e al veve suspirát: 

“Daj, anin”. 

A” jerin apene jentráz in plazze Garibaldi, che Firmato 
al veve dat un gran frenon: 

“Ve-la, ch'e je!” 

Difati Vera `e passave rasint dal palaz del Torso, drete 
e sigure, cu la sporte de spese impirade tal braz. 

‘E à un personal ch'al tire a ciment" al jere stát il co- 
ment di Checo. 

Dal sigür Vera si spietave qualsiasi robe, ma no ché di 
cjatasi Firmato devant. Pa la quál, sul prin, un tuf dal sanc 
j veve inflamade la muse. 

“Bondi...” al veve tentat Firmato. 

"Vera `e veve rispuindüt dome che cun-t-une sbassadine 
di cjáf. 

“Lajso a fà la spese?" 

"Si, 'o voi in place”. 

La fantate 'e fevelave sute sute, cui lavriz tiráz. Ma 
Checo al jere stát pront: 

“Alore us sparagnin la strade. Culi o' vin dut ce che us 
covente”. 

Jé lu veve apene smicját cu la code dal voli. 

"E chel-ca, cui saressjal?” Il so nasut al tacave a trimá. 

“Checo. Il gno ami”. 

Par un póc, fra di lór, al veve polsát un zito penc'. Da- 
rest 'e jere clare che no podevin stá a discóri li, su la 
strade. E difat Vera 'e veve dite, tornant di flame: 

“Ben, jo 'o voi. Plasé di veus viodúz”. 

La muse di Firmato 'e veve di pandi vonde avilizion, 
parcé che la fantate "e veve glotút, prin di fevelá cun vôs 
no tant salde. 

“Tornait a cjatami.” 

"E cheste robe? Vino di butále-vie? Le à tirade-su dal ort 
cheste matine adore, apueste par vó”. 

Il nasut di Vera al trimave chemai. 'E veve dadis un par 
di sgurladis di cjáf, 'e veve maltratade la sporte, e infin 'e 
veve dat-su: 

“Poben, puartajme a cjase!” 

Si jere inviade plui drete di prin, senze voltási indaür 
nancje une volte. Checo al veve fate la muse di satiro e, di 
gnüf, al veve sentenziat: 

“Si, 'e tire propit a ciment. 

Dentri tal atri Vera 'e veve dite: 

“Viodejso ché puarte lajù-insomp. Jentrait-là e spie- 
taimi. 

Il lúc al jere un stanzon crùt, ch'al cjapave ajar e lüs di 
doi balcons adalt, cun tant di ferade. Tal miez 'e jere une 
taule e, cuintri di une dés paréz, a' jerin ingurmáz un scri- 
tori antic, di chei di scrivi inpins, un armár a veris e pacs 
di gjornai, leáz cul spali. 

“Mi par che nus à butáz ancje nó tal grun dés scovaz- 
zis. 

La vós di Checo, ta chel vueit, 'e sunave di strani. Fir- 
mato al cjalave atór e il bruseghin al cjapave il puest dal 
aviliment. 

“Eh...! — al continuave par so cont Checo. — La pujere 
'e je di caratar. Mi plasares a mi di metij il smuarz”. 

Nol veve nancje finit di fevelá, che Vera `e jere jentrade, 
menant cun sé dós tazzis e un bocalut. 

"Bon — 'e veve dite a muse dure. — Viodin ce ch'o vés 
tai zeis”. 

Ma Firmato no si jere mot. Invezzit al veve segnadis 
tazzis e bocalut. 

"E ché-ca? Ce robe saressje?" 

“Vin. Par voaltris doi. Parcè, no us va?” 


“No” 
“A mi, si! — Checo si jere metút tal miez e riduzzant al 
strucjave un tai. — “E je criure, ca-dentri”. 


Ma Firmato nol mateave di sigür. 

“Met-ju ché tazze”. 

“Dastu di volte?” 

“Met-ju, ti ai dite, e anin-vie!” 

Lis ultimis peraulis di Firmato, par Vera, a’ jerin stadis 
tant che une spunzude di af. Si jere butade indevant cui 
smursiei dal colòr dés boris. 

“Paron di là indulà che us par! Ma alé miór ch'o dis- 
menteais la strade di Grezzan!” 

Cheste volte Checo al veve soflát, che no la finive plui. 

“Dipo, la véso finide di compuartasi tant che doi fruz? — 
al veve tacát cun sflacje. — Mi semee di jessi tal asilo dal 
gno pais. Tü, tás! E vó, fantazzine, molait un póc cheste 
muse imbrugnocade e tratájlu di cristian. Us vadje ben di 
crompá cheste robe-ca, che lui al puartade-jù apueste par 
v6? Se us comude, metejsi dacordo e amis come prin. Otri- 
dut culi al è avonde frèt”. 

La filipiche, darest butade für cun-t-un'ande fra il matez 
e il stufadiz, 'e veve tocjat Vera tal madúr. Jé 'e veve cirút 
di replicá, ma Checo no j veve lassát il timp. 

“A la vuestre!” al veve dite, jevant la tazze fin sot dal 
nas de fantate. 

“Cun-t-un gloz sòl al veve parát-jú il tai. 

"E cumò... — al veve concludit... — ... 'o voi ancje jo 
pai miei afárs. Cun te Firmato, si viodarin fra un par di 
oris, ca-difúr”. 

Ju veve bandonáz ch'a jerin imbambiniz. Vera no jere 
stade buine di di nujaltri che: 

"Ah, ben po..." 

La sdramassade dal porton che si siarave, ju veve tiráz 
in ca. Firmato al veve ficjadis lis mans in sachete e segnant 
i zeus cul barbuz, al veve bruntulát: 

"A' son une dozene di üs, blede, verzis e capüz. Ah, 
ancje une coze pal zuf. Ma cheste 'e voleve jessi un regal”. 

Pal cuarp di Vera al jere corüt un sgrisul. 

“Véso puartade ancje la bruade?” je veve butát-lá, tant 
par di alc. 

“Nò, alè ancjemó adore. 

Po il zovin al veve sgrazját. 

“La setemane ch'e ven...” 

“Ah, si...? 

L'imberdei di Vera si palesave in dut e pardut: `e veve 
tichignát dentri dai zeus; `e veve palpuzzade la coze; si jere 
netade lis mans tal grumalut. 

“Alè propit crüt, ca dentri” 'e veve barbotát infin. 

Cussi lu veve menát disore, te cusinone plene di lüs; e 
intant ch'e lave-su, il so voli si sclarive e il so cür al tacave 


335 


la corse. J veve parecjat il cafè e j al veve servit in-t-une 
cicare di porcelane, parsore dal centrin, e intant che lui al 
beveve, je 'e meteve tis e verdure dentri de glazzere, ma la 
coze nò, che cheste sie tignive par sè, di mangjá un póc in 
di. Si moveve cun grazie e ognitant 'e domandave: 

“Isal bon il café? An' voléso un altri got?” 

Firmato al faseve di nó cul cjáf e la gjoldeve cui voi. 
Paraltri al cirive di imagjnase a cjase sò, in cusine, cui sei 
scarpetins sul paviment di madons. Al veve sgurlát il cjáf, 
come a para vie un pinsir fastidiòs. In chel jé 'e diseve: 

“Voléso viodi il rest dal palaz? So savessis ce salon!” 

Lui la veve cjalade ancjemó für cul pinsir: 

"Si, sigür. Ma cumó?" 

“Quant, si no?” 

“Ma la siore?" 

Vere 'e jere deventade di bore. 

'E je vie. Für di Udin. Ma ”o sai che no vares nuje da- 
lincontrari. 

La fantate "e veve metude tante buine volontàt par uantá 
un'altre volte la sò ande judiziose, ma il borez j faseve 
trimà lis mans. "E veve vit reson di laudá il salon. Firmato 
nol veve viodüt nuje di tant magnific in vite sò. Ma dutis 
li cjamaris a” jerin une bieleze, une mior di ché altre, mas- 
sime i tineluz, cui lórs canapé di velüt o di damasc e lis 
poltronis fofis, cu lis curnis intajadis. Vera j faseve strade 
sui tapéz mulisiz ch'a distudavin ogni rumór, e ogni tant' 
€ cisicave: 

“Viodejso trop ch'o ài di netá?” 

A' vevin zirát dapardut, für che tés cjamaris disore, e 
infin a’ jerin riváz tal studi ch'al jere stàt dal paron di cja- 
se. 

“Dopo che il sior al è muart, nissun nol à plui doprade 
cheste cjamare, nancje i fis. Ma a mi mi plas plui di du- 
tis." 

A Firmato chés paréz plenis di libris fin tal sofit e chei 
tendons di velüt cremisi, j movevin dentri un zavalét di 

sintimenz. Al veve tirat-su cul nas par scuviarzi odòr di 
“Virginia”, e pardabon i veve parút di nasálu. 

“Ce disejso, ah..." 'e veve murmuját Vera cun-t-un fil 
di vós. 

Lui nol veve rispuindüt e si jere bandonát bielplanchin 
sul sofá, cul pinsir lontan. Jê si jere sintade dongje di lui, 
calme parfür. 

“Culi jo 'o ven a sotetami ogni volte che mi cjape il 
lancür... Mi consoli. — Cumò Vera 'e fevelave cun fature 
di respir. — 'O ven ancje a scoltá ce che mi dis il cúr...” 

Firmato al veve fat di si. Vera 'e spietave. Alore lui j 
veve tignudis lis mans tés sós, e jé si jere slungjade viars 
di lui cui voi siaráz e cui lavris a butul. 

Checo al jere rivát sot dal porton un bonc' vinc' minüz 
dopo che Firmato al jere jessüt. 

"Orpo! — al veve dite il zovin apene dismontát de bici- 
clete. — Tu as fat in presse. O ti à butat für?" 

Firmato al riduzzave. 

“Anin a bevi un tai” al veve dite. 

“Ma alore il smuarz tu j al às metüt tú!” 

A jerin jentráz in-t-une ostarie póc dongje, nere tant che 
il cjalin e vueide di aventórs, für che un cjocheton che si 
barbotave su la piturine. Ai doi zovins ur interessave dome 
che si stá cujez. Difat si jerin apene sintáz, che Checo al 
al veve bielzà tacat: 

“Contimi. Cemût isal nassút?” 

Firmato al sgurlave il cjáf cun-t-une ridadute sturnide sui 
lavris. 

“Man... — al murmujave. — Al é vignüt dut in-t-un mo- 
ment. No savares diti ni parcè ni parcò”. 

Checo lu veve pacát su lis spalis. 

“Ma daj! Se jé no spietave nujaltri!” 

“Pò jessi — Firmato al veve trat un suspir. — Però 
ancjemò no rivi a distrigami s'o soi content o nò. La fan- 
tate mi da tal geni. 'E je ninine, judiziose... Pardabon, co 
le ài bussade, ’o stavi ben cun jê... Epúr al è alc che nol 
va..." 

Checo si ustinave a butále in frae: 

"Ih! No tu mi dirás ch'e a une gjambe di len o lis tetis 
di gome?” 

“Ma nó, ma nò! Di ché bande, ansit, `e je plui che 
apuest. Alè...” 

Ma Checo no j veve permetüt di fini: 

“Alore tu sés lat in cucje? Benon! E cuissá ce colps di 
grope ch'e dave la pujere!” 

Firmato nol jere sustát par chest smatá pitost gréf dal so 
ami. Al saveve che Checo nol intindeve permeti a penis e 
a gramezzis di intosseáj la vite, almancul quanch' al podeve 
fàj cuintri cu la só volontát. Pa la quál si jere contentát di 
riduzzá e di sclari che cun Vera nol jere succedüt nuje di 
ce che lui al pensave. E biel che l'ami al strambolotave, lui 
al jere cul pinsir tal studi cidin, indulà che ogni rumór e 
ogni peraule si sflapivin cuintri dai tendons e dai tapéz. E 
Vera 'e jere dute ingrumade fra i braz di lui, e lui al sintive 
sul pet il *tum-tum" dal cúr di jê. La veve bussade alunc 
sui cjavei ch'a mandavin in lizér odór di café, e jé j veve 
rispuindüt cun tanc' basins sul cuel. Si jere visát dal cressi 
dal borez di jé, tal trimá dai gnarfs. Ma, dutun, al veve 
come palpade ancje une pòre che, cun concretezze, 'e 
inumidive lis palmis de fantate. E difat, quanche lui al veve 
motis lis mans a ciri la schene di jé sot dal golfut, Vera `e 
veve jevaz doi voi di implorazion. Il sbrunt di Checo lu 
veve clamát in ca. 

"No mi scoltistu? — al diseve lui. — Jo qualchi volte no 
ti capis mighe. La fantate `e viòt tarlupulis par tè e tú tu 
restis tant che un cocál. Tropis voltis àjo di diti ch'al co- 
vente gjoldi fin che si pó?" 

“No je quistion di gjoldi” al veve scomenzat Firmato cun 
pazienze, ma Checo lu veve blocát. 

"Alt! — al veve vosát, e il cjoc al veve tirade-su la muse. 
— No tu mi dirás che tu às intenzion di metiti il laz intór 
dal cuel?” 

Firmato al veve fate la muse seriose. 

“Al covente pûr pensaj prin o dopo. Tal dis, Checo: "o 

soi stuf di cori atór tant che un cjaval salvadi. Si, tü tu às 
reson quanche tu fevelis di libertát... Magari ch'al fos pus- 
sibil. Purtrop lis regulis ti inclàudin. Ce crodistu? Che jo no 
vebi provat a disberdeami? Ma nol é nuje ce fa. Mé mari 
no je plui ché di une volte. Une femine par cjase 'e covente. 

Tantis voltis Firmato al veve pensát di sbrocasi daldut 
come cumò, e si jere imagjnat di falu une sere d'istát, ma- 
gari sul ronc, sot di une basivele ch'e vignive-jù a daj respir 
e la tiare e ai umins. Invessit al jere sucedüt in-t-une zor- 
nade di crüt, dentri di une ostarie. 

“Ma nol é mighe chel mal che ti pár a ti — al veve dite 
cun ligrie sfuarzade, tant par finile. — Tu lu às dite ancje 
tú che Vera 'e je une pujere. E jo 'o cròt di razze”. 

Checo nol intindeve mola la ultime peraule. 

"Di razze, dacordo. — al veve sentenziát. — Ma razze 
di citát, visiti!” 

Il frèt al veve judát i doi zovins a dismenteá i pinsirs. 

Firmato al voleve metisi daurman su la strade di cjase, 
ma Checo nol veve intindudis resons. Al veve tirade-su la 
pistagne dal capot e fracade la barete su lis orelis. 

“Cumò tu vegnis cun mè!” al veve ordenát. 

“Ma indula?” 

“Tú ven, e no stá dati pinsir. Tu viodarás che tu colis 
ben." 

Checo al veve iniment di rivá fintremai a San Gotárt, tai 
contorns di citát, ca di un so compagn di Afriche ch'al 
veve piardude la man zampine par colpe di une bombe. Al 
veve taját adret tal miez de citát. Firmato j lave daür 
cujet, ben content di straviási. Ogni tant j tornave-su il 
savòr dai lavris clips di Vera e chest ricuart, cumò, j mol- 
zeve il cür; e lui istes nol capive il parcè di chest sintiment, 
ch'al mudave il pinsir di prin. Alore al sbatocjave i voi e 
al dave un sbrunt di pidivele. A jerin apene riváz dongje 
dal palaz de curie, co Firmato al veve tacát a berlá: 

"Checo, ferme!" 

Al veve lumát — intant ch'al tentave di scjavazzà la 

strade — un predi minit, involuzzát in-t-une manteline 
nere. 
“Cjale là! — j veve dite Firmato. — Ce ti parjal?” 


“Indula? Cui?” 

“Chel predi ch'al ven in ca.” 

Checo al veve butade una ocjade indiferente, ma subit 
dopo al jere restát cu la bocje viarte.” 

“Don Tarcisio!” al veve dite cun tant di maravee. 

Il predi non si jere visát di nuje e al vignive indevant 
cloteant. Cumò ch'al jere dongje, i zovins no vevin nissun 
dubi ch'al fos propit lui. 

“Don Tarcisio...” 

Chest-ca si jere fermát e al veve infissáz i doi zovins cun 
voli fusc. La muse'e jere sgjavade, segnade di qualchi frizze 
di rasòr mal uzzát. Ma ce ch'al faseve impression, al jere 
il nas, sglonf e ruan. 

“Don Tarcisio...” La viste di chel omp disfat, a Firmato 
j veve sflapide la vòs. 

Il predi ju veve squadráz prin cun difidenze e po cun 
contrarietát. 

"Perdonait, ma jo no us cognos," al veve sbrundulat 
senze cjalalü in muse. 

Il prin istint di Firmato al jere stát chel di insisti, ma 
Checo j veve fat moto di tasé. 

“Perdonait vó... — al veve dite. — Al vòl di ch'o vin 
sbaliát. E se je cussì, reverendo, "Sa lodato Gesù Cristo”. 
Anin, Firmato." . 

“Firmato? — Chel nom al veve otignút l'efiet che Checo 
al cirive — Firmato, 'o vés dite?" 

A] veve passade une man su la muse, squasi ch'al voles 
discancelá il presint. 

"A' son passáz tanc' agns... — Al trabascjave e al tri- 
mave. — Firmato, il fi di Mariane... Oh, Jejsus-gno!” 

Il zovin al sintive ingruessisi il grop tal cuel. 

“’O soi propit jo, don Tarcisio. E chel cà alè Checo 
Matius. Nô lu clamavin “Gjambete” di fruz. Us visajso?” 

No coventave rispueste par capî che dut ce ch’al veve stàt 

par indaùr, al predi j saltave intór dut in-t-un colp. E propit 
par chest su la sò muse a' passavin, in dutun, gjonde e 
marum, pore e cujetezze, vergogne e afiet, in-t-un miscliz 
che mo lu imbrezzave e mo lu spontonave a scjampä-vie. 
Ai doi zovins, paraltri, dut chest messedament ur pareve 
dome che impaz, siché Checo al veve pensát ben di tajále 
curte. 

"Mi semee che vó o' vés primure, don Tarcisio. Tanvál 
che si saludin daurman." 

"Jo — Il predi al jere dut intrapeát. — 'O ven cumó de 
curie... Nissune primure... Vál a di... Ben, si, 'o vares une 
comission.” 

Al balinave e i siei lavris, segnàz di crituris, a" trimavin. 

“Ce frèt, ah? — al diseve ancjemò il púar omp, cui voi 
ch'a fuivin. — Al coventares un biel fogolár, cu la só flame 
alte...” 

“O un bussulut di sgnape!” 

Chestis peraulis Checo lis veve butadis-là juste par di alc, 
ma la golosetát che jere tés pipinis dai voi di don Tarcisio, 
lu veve come incandit. Subit dopo al veve cirüt, si, di fa 
fente di nuje, ma nol rivave a dominá daldut la rivesse che 
cheste rivelazion 'e veve mote dentri di lui. 

“Cumò o” scugnin propit là," al veve bruntulát-su. 

Ma Firmato lu veve brancát pal bras e obleát a sta fèr. 

"Don Tarcisio... — al veve dite. — Jo, il so quadernut, 
lu ài ancjemò.” 

Il predi al veve spalancade la bocje squasi che j mancjas 
l'ajar o ch'al ves di sberlá. Invessit nol veve fat nujaltri che 
mena il cjáf, intant che une pene senze cunfin j disfigurave 
la muse. Nol veve resistüt alunc. Al veve motis lis mans 
e, infin, al jer lát vie, puartansi cheste pene su lis spalis. La 
manteline nere, ch'e sbatocjave cuintri de gabane, 'e seme- 
ave l'ale di un corvat che s'invias pal so ultin svol. 

XLIII 


Firmato al veve menát-jú il vin a Udin, juste doi dis 
dopo, a rispiet dal pat ch'al veve stabilit cu l'ustir. E chest 
j veve pojáz i béz in palme di man, un parsore di chel al- 
tri, e par demostráj la só stime, lu veve pacát su lis spalis 
e al veve declarát: 

“Cemdit che si dis in Friûl, bêz in man e cûl partiare. 
Cussi a’ üsin i galantoms. La peraule e” je peraule.” 

Firmato al veve ringraziat, ma dentri di lui al veve trat 
un suspiron, stant che gran part di chel uagagn s'al vares 
gjoldüt la bancje. Cjár e cjaval ju veve metüz Doro, che 
ognitant al faseve il cjaradór, cumó che no si podevisi fida 
di Flebus, simpri plen tant che un gút. E il cjavál al veve 
imparat di lui. La bestie no si moveve se no j metevin sot 
dal mustic la sope di vin. No jere lungje che une sere, tor- 
nant di Udin, si jerin strucjáz — paron, cjavál e mercanzie 
— a Sat, apene für dal puint. E sul cjár a” menavin ancje 
une vetrine pal tinel de siore Matilde, che par póc, co j 
vevin metüt sot dai voi ce ch'al restave dal so mobil, no 
veve butát-jü, dato ch'e spietave un'altre volte. 

Cun Doro e Firmato a' jerin vignüz a Udin ancje Róse 
e sò mari, parvie dal coredo, e daür dal cjár, in biciclete, 
al tirave la lenghe Enore, inbrugnocát parvie che la mari 
di Róse ’e veve fat didut par gjavási dés cuestis ches “fe- 
miniti", come ch'e veve clamát il so squasi-zinar. 

"Ma a ti, ti parjal ch'al sedi just daldut? — si jere sbro- 
cade la femine cun Firmato. — Di quant in ca un nuviz al 
met il so nasat tai afárs dal coredo?" 

Firmato al riduzzave e al stuzziave Róse, ma la fantate 
'e spacave lis spalis e j mandave al so amór, ch'al soflave 
daür tant che un folo, mil e tenaris bussadis cui voi. 

SS lis gnozzis?” al berlave intant Doro cul so voson di 

“Ih! Cale, cale! — "e spesseave a sclari la mari di Róse. 
— Prin al à di fà il militar.” 

"No va alunc. Chest an ch'al ven o'sin coscriz, nomo 
Firmato?" 

Firmato al diseve di si, ma il pinsir al coreve libár mo 
ca di Vera e mo ca di Ane. E j vignivin iniment Lene e 
qualchidune di chés fantatis ch'al veve cognossudis vie pés 
sagris. Al meditave che il matrimoni al fos, si, la conclusion 
dal morosá, ma ancje un dové rispiet a la fantate, a la 
famee di jé, al pais. Insumis la fin obleade di un rapuart 
che nol podeve stabilisi che cussi. 

La fermade in ostarie 'e veve fat ben a duc', e plui anc- 
jemó a Enore, ch'al jere dismontát de biciclete cul cúl in- 
duliat. 

“Scoltimi ben, — 'e veve tacat la mari di Róse. — Fin 
a Udin tu sés rivát. Ma di cumó indevant tú tu vas par 
cont to, indulà dal diaul che ti pâr. No stà vigni a meti la 
petezze tai mistirs dés feminis.” 

“Ma jo...” al veve tentát Enore. 

Róse lu veve involuzzát in-t-une olmade plene di slan- 


gór. 

“Va... — lu veve esortát. — Fas cemit ch'e à dite la 
mame. Crodimi, al ben cussi... A” vin di viodi certe blanc- 
jarie...” 


E il sbati dai voi al zontave ce che il pudór nol podeve 
palesá. Doro al veve butade für une sbacanade, intant che 
il grop dal cuel di Enore al lave su e jù tant che une su- 
ste. 

“Oh finile, purcitaz! I uminz a an dome chel tal cjavat. 
E tò vergoniti!” 

La mari di Róse 'e veve strassinade vie la fie che, lustre 
di gjonde, e' veve saludát Enore cu la man e j veve vosát: 

*Sot misdi, culi. Al sarà un fór, ca dongje, di là a man- 
gjà lis pastis.” Kee GN - 

Cun ché sene devant dai voi, Firmato si veve fat mena 

di Doro fintremai dongje Grezzan. Al riduzzave ancjemò 
co al veve fracát il boton dal campanel, tingint dür il zeut 
cul scartoz de bruade. Ma Vera no si faseve viodi. Al jere 
daür a dà un'altre sdrondenade, quanche il porton si jere 
viart in sfese, e une siore incjapielade, sui trent'agns, cu la 
bocje largje e i lavris ros tant che la conserve, "e jere vi- 
gnude indevant. Alc di no definit al ricuardave il profil de 
siorute grise, salacór tal tai dai voi. Ce ch'al impressionave 
di plui Firmato, paraltri, a' jerin lis ganassis, sidiadis, cui 
smursiei infür. La prime reazion de femine 'e jere stade un 
miscliz di maravee e di stomit. 

“Che cosa vuoi? — ’e veve dite di brut, cu la vôs grocje 
dai fumadórs. — Non mi piacciono i vagabondi." 

Firmato, cjapát a tradiment, al jere rivát a sgnargota 
dome che un: 

Cert 

Ma la siore, taponansi mieze muse cul pél di volp nancje 
che Firmato al mandas cui sa ce odòr, j veve fat segn di 
slontanasi. 

“Vattene. Su, va via.” 

“Ma no siorie...! — al veve reagit Firmato, miez intra- 
peát e miez sustat. — Jo 'o soi ca par Vera." 

Ché altre `e veve poját-jü il pél par cjalálu miòr. Po 'e 
veve tacat un ridi fond. 

“Tu saresti il contadino dal nome così buffo?” "e veve 
dite framiez dai suston. 

Nissun, prin di cumò, al veve considerat il nom di Fir- 
mato al pari un strambolot di fà ridi, pa la qual il zovin, 
urtát, nol veve piardüt timp a ribati: 

“No sai se il gno nom al é ridicul, ma ”o pues sigurà che 
nissun, nancje framiez dai sorestanz, no si é mai inpensát 
di ridimi in muse.” 

La vós e la grinte che Firmato al veve metudis ta chestis 
peraulis, a” vevin zoncjade la ridade de femine, che, paral- 
tri, no si jere impressionade cui sa trop. Pitost 'e veve 
strenzüz i voi in fressure e lu veve olmát alunc, cun-t-une 

lüs d'interes parsot dés ceonis dés palpieris, impeoladis di 
neri. Firmato al bulive. a 

“Vera non c’è, — "e veve dite la femine. — E uscita con 
mia madre. Entra. Puoi aspettarla qui.” 

Il mudament improvîs a Firmato no j sunave just. Si jere 
metüt in uaite. 

“Su, cosa aspetti? — lu stizzave la femine. — Muoviti, 
Il portone è pesante." 

Tal sotpuarti lui al veve gjavade la barete. Jé lu misurave 
cul voi, e i lavris ros a” mostravin di preseá chel bocon di 
zovenot. 

"Sei robusto." 'e veve dite dopo un póc. 

Ma no dave sgno di slontanási. Invessit 'e veve zontát, 
cjapade di un pinsir: 

“Dovresti riempire il forno della caldaia. L'uomo che se 
ne incarica non é ancora venuto." 

“Jempla-ce?” 

“La caldaia. Vieni, ti mostro dov'è.” 

Lu veve menát devant di une puartute, apene dür dal 
atri, dontri al vignive un sbrundulament intignüt. 'E jere 
une burete nere, cun tal miez la bocjone de cjalderie. Il 
businament dal füc al semeave il renzi di un cjan. 

“Coraggio, riempila di carbone." 

Il prin istint di Firmato al jere stát chel di sbati la puarte 
e di manda la femine a chél pais, ma jé 'e veve stampát su 
la muse un ce di sfide che lu veve tuzziát. 

“Va ben, — al veve rugnát. — Par fáus un plasè.” 

Al veve gjavade la jachete e cu lis manis de cjamese 
tirdis-su fintremai sot dés lesinis, al veve tacát a butá dentri 
il cjarbon cun empit, palotis sore palotis, intant che il calór 
j brustinave la muse. La femine no si jere mote e no j 
gjavave i voi d'intór. 

“Vadje ben cussi?" al veve dite Firmato cun rabiosez, 
co il fór al jere plen fin su la bocje. 

Al veve la muse nere e i braz puntináz di cjalin. La fe- 
mine si jere gjavade de puare e s'inviave sot dal puarti. 

“Vorrai lavarti,” 'e veve dite sute. 

E dato che Firmato al slungjave lis mans sot dal spizzot 
di une fontanute li-dongje, jé 'e veve ordenát: 

“Non qui. Di sopra.” 

Salacór il zovin al veve ubidit parvie che intant il timp 
de spiete di Vera si scurtave. Cussi si jere metüt daür di 
jé, cu la jachete sul bras, pront a saltá-su al prin moto de 
femine che no j ves parüt di rispiet. Ma jé no diseve nuje. 
Lui al crodeve di fermási sul plan ch'al cognosseve; invessit 
jé 'e jere lade indevant, su par un'altre scjale, plui strete 
cheste e cui scjalins di len. 

"Ecco, — ’e veve dite la femine co jerin rivàz insomp. 
— Puoi lavarti la.” 

Il sufit al jere bas e il curidór di bree al cjapave lüs di 
un balconut, ch' al butave sui cuviarz dés cjasis difazze. 

"Laggiü... — 'e insisteve la siore. — La porticina bianca. 
È il bagno di Vera. E quella accanto è la sua camera.” 

'E veve riduzzat la femine, e a Firmato j vignive-su il 
bujór. 

"Conpermesso..." al veve rugnat. 

Il camarin al jere un buzigatul nüt e crüt, se si gjave un 
spieli e un lavandin di fiár smaltat. Ma al saveve di bono- 
dór, e daür de puarte 'e jere picjade une veladine a rósis. 
Lui si sintive pitost sturnit. Dutun cul parfum, al nasave 
odór di femine. Il spieli j mostrave une muse nere, segnade 
di un grispe clare framiéz dai voi. Biel ch'al gjavave gilé e 
cjamese, al menave il cjáf, pensant a ché balorde di siore, 
là-difür; e po ancje parvie dal fat di lavási cun chest savon 
di bonodór ch'a dopravin dome lis feminis di citát. Diu nus 
deliberi se lu ves savüt Checo! AI jere daür a gratasi be- 
nenomal, co al veve sintút ajarin su la schene. “La puarte”, 
al veve pensát. 'E jere la puarte difat. La veve sbruntade 
la siore; e cum lu cjalave par sot dal cjapiel, pojade cuintri 
dal antil e cul spagnolet impiát in man. Lui si jere zirát 
de bande di jé cu la muse ch'e gotave. La siore, peró, no j 
veve lassát il timp di fevela: 

"Continua pure. — 'e veve dite. — Fai come io non ci 
fossi." 


346 


Firmato al sintive tal ajar une sbisie penze che squasi si 
podeve nasá, tant che l'odór ch'al jemplave il camarin. 
Cuintri de só istesse volontát ches fat lu cuzziave. Alore, 
cun ruze, al veve fat par siará la puarte, ma jê `e veve 
slungjade une man e j 'e veve blocade. 

"Cos'é? — 'e veve murmuját cun ande di provocazion. 
— Ti vergogni di me?" 

“Jo no soi un bo sul marcjat!” 

La rispueste 'e jere vignude für par rifles, tant che il 
sbaton di puarte. Ma il respir, cumò, al faseve fature a vi- 
gni-su. Al veve sintüt talpetá tal curidòr e podopo la vós 
di jé ch'e diseve: 

"Sbrigati, ché devo uscire, Vera l'aspetterai nell'atrio o in 
strada, come preferisci." 

Lu spietave sul pat de scjale, cul pél di volp butát un'al- 
tre volte intór da cuel, pronte par torná vie. Firmato si 
sintive pitost ridicul cul zeut in man, stant che l'odór di 
bruade e di savon a” lassavin un codáz daúr di lui. 

"E li, che cos'hai?" 'e veve domandát jé. 

“Bruade.” 

“Ah! Per la tua Vera, immagino.” 

Cumò che la fote si jere sfantade, Firmato al sintive su- 
dizion di cheste femine strambe. Abas al veve dite: 

**0 spieti difúr.” 

Jé 'e veve tiradis-su lis spalis. 

“Come vuoi.” 

E senze zontá ni une peraule ni un salút, si jere inviade 
vie par Grezzan cun ché só cjaminade strache. Cun Vera 
al veve tasüt: nol voleve cjapá dent ancje la fantate tal ri- 
viel cuintri di chest palazzot che cumò lu stomeave. La veve 
mastiade alunc cheste rife intant ch'al spietave tal frèt. Par 
straviási, al veve tacát a spazzisá pal borc, tignint simpri 
di voli il porton vert. 

La strade si slungjave-vie a mit di serpint, compagna- 
de, a man drete, dai fiárs de roe, ch'a scomenzavin propit 
sul cjanton de filande di Pantarot e ch'a paravin il cori 
cujet de aghe verde rasint des cjasis, Ognitant un puintut 

di piere al soremontave la roe, ancje chest cui siei fiárs lu- 
stris. Ma a man ch'al lave, Firmato si intajave che il borc, 
cu la só glesie e cul so palaz, in realtát al veve l'ande di 
un país insedát tal cuarp de citát: zaromani senze orz du- 
lintór, ma cu la só int di popul, e cui sa cetanc' di lór a' 
vignivin di vons contadins. Cheste impression si jere rin- 
fuarzade co al veve scjavazzat il pedrát e si jere pressem- 
bolát luncvie dal liston. Al jere vonde un colp di voli par 
capi cui ch'e jere cheste int e in cemüt ch'e viveve, massi- 
me cucant dentri dés andronis che, biel scomenzant dai 
noms, a’ savevin di popul e di vicendis antighis, ch'a vevin 
segnát par simpri il lúc e la fantasie dai siei abitanz: “Re- 
petela”, “Schiopetino”, “Dal Paradis", “Dal Cuc", “Pan- 
gras” e cussi vie indevant. 

Firmato al veve metüt il nas dentri di une di chestis an- 
dronis, voglonant, par jenfri dés barconelis, lis cusinis scu- 
ris, cu la cape dal spolert o dal fogolár a jemplà une parét 
interie; e la pùare mobilie (une taule, une vetrine, lis cja- 
dreis impajadis, la machine di cusi) ur fasevin di corone. 
Dentri si movevin feminis e fruz, e i vielis s'ingrumavin 
dongje dal calòr; e su-adalt, i bleons, strucjáz a cjapá ajar 
e lùs, a" maglavin di clár i mürs neris di etàt e di umiditát. 
In orele j rivavin la vós frescje di une fantate ch'e cjantave 
cun passion o il fricà di un fantulin. Une femine `e spacave 
i lens sul sojar. 

“Véso alc di vendi, ta chel zeut?" j veve domandát. 

Lui al veve fat moto di nó. 

“Ciriso qualchidun, alore?” 

“Nò. 'O cjalavi.” 

La femine 'e veve ridüt. 

“Alè póc ce cjalá, ca-ve'. Miserie tante che si vol" 

I colps dal manarin si slargjavin par dute l'androne. 
Firmato al jere tornát e cumó il palaz j semeave ancjemò 
plui manazzós: un sorestant ch'al tignive di voli i sotans. 
Vera la veve lumade di lontan. 'E vignive indevant a pas- 
süz, daür dal cloteà de siorute. 

“Oh, varda chi che xe vede!" 'e veve dite cheste, riduz- 
zant cidine. 

Vera 'e jere parfin sglonfe di tante gjonde. 

“Ma ti... — ’e veve butát-là la viele cun-t-une ponte. di 
furbetát. — ...ti no giéristu vignüo due giorni fa?" 

“Cemût, siorie?” 

“No jeristu ca irlaltri?” 

"Ah, si. — Firmato nol rivave a sinti ruze cuintri di 
chest sestin di siorute ch'e furigave cun chei siei voi verz. 
— Ma ué 'o ài menát il vin, e alore..." 

Il frèt al becave e la femenute `e jere dut un sgrisul. 
Firmato, paraltri, nol veve volût jentrá. 

"Almancul sot dal porton" 'e bateve Vera che s'al 
mangjave a voglonadis. 

"No. Dopo, salacór. Cumó 'o vares gust di fà une cja- 
minade”. 

“Andè, ande...” 'e veve dite la siorute. 

Vera 'e jere involuzzade in-t-une siarpone che j lassave 
für dome che il nasut e i voi. 

“Ma tú, no astu frêt?”. 

“Jo 'o soi usát. — Daspò al veve slungját il zeut. — 
Cjò, par tè”. 

S'e ves podüt, la fantate lu vares brazzát e bussát culi, 
tal miez de strade. Si jere contentade di picjási intór dal so 
braz. 

“Di ce bande 'nino?" 

“Cul zei?" 

Jé 'e veve butade für une cisicadute di ucelut. 

“Tu às reson. Spiete”. 

Cul zeut ch'al polsave daür dal porton, a' vevin cjapade 
la stradele in bande de glesie. A” vevin cjaminát par un biel 
piez luncvie dal viál daür dés muris, bielplanchin, rasint de 
Ledre. 

“Se tu savessis ce maravee, d'istát, chest vial — je dise- 
ve Vera cul nasut parajar. — Ca-sot 'e je dute une om- 
brene fisse”. 

A” jerin rivaz fintremai für puarte Grezzan, une vore 
movimentade cumò. 

“Mi à contát la parone che une volte, agnoruns indaúr, la 
puarte, ca, 'e jere ancjemó inpins e che la gnot i daziárs a' 
siaravin il portonat. Ce robis, ah? Inpensiti che lis bigatis 
a” scugnivin spietá difür ch'a viarzessin, la matine adore. A” 
vignivin-su a pit di Lumigna e parfin di Risan”. 

Vera 'e fevelave cun borez e Firmato s'è gjoldeve a scol- 
tale, ancje se ognitant une domande j sglindivane tal zarneli. 
Invessit al veve dite cun galantarie: 

“Ti laressjal di mangja lis pastis?” 

“Lis pastis? Oh, Firmato!” 

*"O dis pardabon.” 

Vera 'e veve i smursiei in bore. 

“Ven cun mé — 'e veve gorgolát dute in visibili. — In 
Grezzan al è un fôr ch'al fas ancje di scaletarie”. 

Für che lis fujazzis ch'e faseve só mari, Firmato nol co- 
gnosseve nissun altri goloses. Pa la qual, sul prinzipi, lis 
pastis sul banc no j vevin fate cui sa ce impression. Ma co 
an'veve metude in bocje une, al veve lecáz i lavris. 

“Cum si ch'o ài capit parcé che Róse 'e veve tante gole 
di là a mangja lis pastis!” 

"Róse? Róse cui?" 

"La morose di un gno ami. 'E je a Udin parvie dal co- 
redo”. 

“Isal chel Checo di chê altre dì?” 

“Nò, un altri”. 

ANTO: 

Vera 'e mangjave di sestin, in ponte di déz, mentri che a 
Firmato la creme j sbrissave di dutis lis bandis. 

“Viodeit-ca ce slapagnot!” 'e mateave Vera, intant che j 
netave lis mans cun-t-un fazzoletut. 

Il cjalt dal fór e il bonodór dal pan apene cuet ju vevin 
metúz in ligrie. A” ridevin par une fufigne. Cussi par dute 
la strade. Ma apene che Firmato al veve lumát il palaz, al 
jere deventát pinsirós. 

“Vera... — al veve dite. — A ti ti parjal che il gno nom 
al sedi tant ridicul?” 

La fantate, cheste volte, no veve ridüt. Pitost 'e veve fate 
la muse lungje. 

“Ridicul? Ridicul nó. ..Für dal ordenari, ’o disares .. 
Parcé m'al domandistu?" 

“Nuje, cussi”. 

A” vevin tasüt un pocut. Podopo Firmato al veve ripiat: 

“Varessistu miòr clamami cun-t-un altri?” 

“Ma cun ce vegnistu für? Lasse sta...” 

Si viodeve che la fantate no veve nissun morbin di fron- 
ta chel argoment. 

“Fami un plasè — al insisteve Firmato. — Disimi ce 
che tu pensis”. 

Vera 'e tentave di sbrissá-vie, cirint di sotetási tal matez. 
Pa la quál, ingrampade intór dal bras di lui, 'e diseve cun 
ande lizere: 

“Ce muson che tu sés! Pontási par un stupidez come 
chel-cà. Un nom o chel altri, ce impuartjal?" 

Daspò 'e veve strenzüt il so compagn ancjemó di plui e 
j veve murmujat: 

“Sastu? Domenie ch'e ven 'o ài la mé zornade di libertat. 
Cui sa che nol vegni far il soreli...” 

Firmato la veve scrutinade e il grop tal stomi si jere un 
pòc dismolat. 

“S'o mi visi ben... — al veve dite. — ... mi par che a ti 
ti plas la campagne”. 

Jé `e veve fat di si cul cjaf. 

“Si. T'al ài dite sul porton, la prime volte che tu mi as 
compagnade”. 

Devant di chel istes porton a’ jerin bielzà riváz. Vera e 
veve tirade für la claf. 

“No astu di cjapá-su il zeut?” 

Te mieze lòs dal sotpuarti Vera `e veve slungjade la man 
viars la bruade, ma Firmato la veve fermade e obleade, cun 
buinegrazie, a zirasi de sò bande. 

“Ce siarpone...” al murmujave intant che j 'e dislazzave. 

“Le ai fate jo, sastu?” 
Lui la veve tirade cuintri di sè e jé j veve butáz i braz 
intór dal cuel. 


“Alore... — al veve dite Firmato in-t-un bisibili. — Do- 
menie in campagne?...” 
“Oh, ninin... — 'e veve soflát jé su la bocje di lui. — 


Mi plasares une vore cognossi il to pais”. 

Firmato nol veve rispuindüt ni si ni nò. Pal moment al 
veve butát il pinsir daür de schene: nol jere plui il timp di 
fevelá, ma chel di gjoldi i doi lavris di cjariese ch'a spieta- 
vin di jessi gjoldüz. 

XLIV 


Il pinsir di Vera ch'e voleve vingi-su in pais, al veve tacát 
a emergi biel ch'a tornavin. Il puár Enore al veve scugnüt 
parti dibessól, prin di duc', parcé che la mari di Róse 'e 
jere furibonde cuintri di lui e se guai al ves insistüt di re- 
stá, lu vares sbilfát. 

“Ala vòt car di vigninus daür di scuindon! — "e dave-su 
la femine". — Dibon ch'o ài lampade la sò muse di bar- 
bezuan tal veri di une vetrine, si nò chel-li nus vares spia- 
dis ancje tal cagadòr!” 

“Ma mame..!” 'e tufave Ròse cun sante sflacje. 

Lis pastis, però, lis veve mangjadis ancje Enore, te osta- 
rie, stant che la fantate, par no restá a bocje sute, an' veve 
crompat un cabarè, cun dut che só mari 'e bruntulas: 

“No tu às avonde cúl... Ancje lis pastis ti coventavin”. 

Ma Róse no si jere scomponude e, dute gajose, 'e veve 
parát dentri a otante. Salacór a' jerin stadis lis pastis a 
mená il pinsir di Firmato su lis ultimis peraulis di Vera. Sul 
sbalotà dal cjár, ancje lis riflessions di Firmato a' rondo- 
lavin di ca e di là, senze permeti al zovin di rivà a tira für 
une conclusion. La sigurezze di Róse, dute cjapade tal so 
inamorament, j meteve intór une ponte di invidiute ino- 
cente. Enore, po, j faseve tenarezze e al jere content che j 
fos lade drete a colp, senze delusions o patimenz. Sul fil di 
chesc' pinsirs al veve riduzzát, che j jere tornade iniment la 
gnot di Primulà e la sdramassade di Enore cuintri dal 
monument. Ma tal istes moment ancje Doro al jere tornát 
a ché aventure, e cussi i doi amis si jeri cjaláz, e Doro al 
veve tacát a cjantuzza la vilote che Firmato al veve slar- 
gjade dal cidin di ché gnot d'istát. La ridade dai zovins `e 
veve mote la sbisie di Róse, e alore i doi amis, smicjansi 
un cu l'altri, a” vevin butade für la vós: 

“Benedet chel voli neri 
di ché cjare fantazzine...” 

"Däi Ròse, fas tú di prin”. 

A” vevin cjantát a tre vós, e la melodie ju veve cjapáz 
dentri, e parfin la mari di Ròse 'e veve stampade su la 
muse une arie di gjonde, ancje se il so caratar di sbrundu- 
lone la veve obleade a tulugna: 

“Diu, ce tre maz!” 

A Doro no j jere parüt vèr, e al veve tacade une cjantose 
tantis voltis butade par stuzzi sot dai balcons di missérs e 
di madonis, la di dopo di un matrimoni: 

"E mé madone m'ala dite 
e no m'al à mandat a di, 
che pitost di vémi in cjase 
jé 'e fâs picjà so fi. 


Ma ancje jo j al ai dite 
no j al ài mandat a di, 
che si picj jé bessole 

e che mi lassi a mi so fi”. 

Poscrodi la mari di Róse, tanplui che la fie no si jere ti- 
rade indaür, e salacór j dave dentri a plene vós. 

“Besteatis, besteatis!” "e renzive la femine. 

Ma nol jere ce fà. Cumó che Róse `e veve tacade la cor- 
se, nissun nol rivave a bonále, e co i doi zovins a' vevin 
dismetüt cul sgrasajár sec, jé 'e jere lade indevant dibessole, 
e j meteve dut il cür, parcé ch'e veve pescjadis dutis lis vi- 
lotis di amór, e no contente ancjemó, e jere passade a lis 
cjanzonz di mode. Pai cjamps indurmidiz sot de coltre de 
glazze, 'e lave cheste vós frescje, ch'e semeave une capare 
de viarte. A” jerin zaromai in pais, e l'ustinát Enore al jere 
là, dongje dal monument, cu la biciclete a man, a spietále. 
Firmato j veve dat il so a Doro e si jere mot viars cjase. 
Enore al menave Róse su la cane e no sares stade maravée 
ch'a vessin sparnizzadis lusignis daür di lór, tant che i pi- 
gnarui de Pifanie o lis cidulis de ultime gnot dal an. 

Par dute la zornade Firmato al veve lavorát in cjase. 

Sotsere al jere lât-jù in plazze, incuintri a Checo ch'al rivave 
ancje lui a puarta il lat. Il frèt al veve un tic molát, ma il 
cil al mostrave muse di néf. Checo no si jere piardüt a fe- 
vela dal timp, cemút ch'al sperave Firmato. A’ vevin poiáz 
i piz sul fogolàr de ostarie di “Smicje”. 

“Alore, a Udin? Cemút?” 

"Benz 

“Dadr l'estri no mi par”. 

Firmato al veve suspirát. Tant par scomenzá j veve con- 
tat de fie de siorute. Al jere di spietáse che Checo al vares 
dite: 

“Pote, po. Come simpri”. 

E Firmato di tir: 

“A mi mi plas di sielgi, no di jessi sielgjút”. 

Ma il grop al stentave a vigni für. Podopo Firmato al 
veve tacát cu lis impression che j vevin lassát borc e an- 
dronis e dal ticási di Róse cun Enore e di cemût che i doi 
zovins si volessin ben. Chest ultin discórs j veve ufiárt a 
Checo l'ocasion di tocjá il cantin plui delicát: 

“Ti fásin gole chei doi, ah?” 

"Si, par di la veretát. Si son intiváz ben..." 

Checo al veve sgagnit: 

“La clocje cul polezzut!” 

"No sta jessi trist”. 

“Ma nò!” 

Firmato al veve tasüt un'altre volte cu la scuse di pará-jü 
un glut. Po, a colp, al veve butát für il magon: 

“E vil vigni-sú, ca, domenie che ven”. 

Checo al veve dite: 

"Ah! E a ce fà?" 

“A cognossi il gno pais”. 

*"Astu intenzion di menále a cjase di tò mari?" 

“S'e ven-su, 'o scuen”. 

"E alore mandi”. 

Firmato al veve bandonade la ostarie. Chel altri al jere 
rivat póc dopo. 

“No sai ce fà, Checo. La fantate mi guste, tu lu sàs, ma 


355 


chest imponisi di vigni in país, mi sa masse di furbetát...” 

Checo al veve butade für une soflade. 

“Il gno pinsir t'al ai bielza pandùt ché altre di. Se po tú 
tu bramis di picjáti daurman, poben, “requiescant”.” 

Ma Firmato al intindeve sbrocási daldut: 

“A” son i sunsürs dal pais che mi dan fastidi. Se Vera 
no fos foreste..." 

"E alore molile". 

"Darest se no viót cui siei voi cemüt che si vif in chest 
pais..." 

“E alore tegnile”. 

Zaromai il discórs fra i doi amis al jere deventat un zujà 
di rimandin. In chel al passave Enore, ch'al lave a morosá 
te stale di Ròse. Al puartave cun sè un fagotut sot dal bras. 
Checo nol veve piardút il colp: 

“Dipo, cemüt cun tó madone?" al veve berlàt. 

Enore al veve fate une muse di avilizion di fà dal ai 
clas. 


“Lassimi stà... — al veve dite. — ’E je une sbilfe”. Fir- 
mato an'sa qualchicjosse. 
“Ma l'amore trionfa! — Checo al veve ridüt cun afiet. 


— E li, ce àstu?" 

La muse di Enore si jere inluminade. 

“Un libri. “I misteri di Parigi". Ogni sere j lei un tocut 
a Ròse. Tu varessis di viodi cemüt ch'e sta intente. 'E vai, 
'e rit.... Un tesaur”. 

Al jere corüt vie biát, cun chel so libri sot dal bras. 

“Anin, va-là..." 

"Si viodino dopo cene?" 

“Ca di tè?” 

“Ce, po... J fasarin contá a gno nono qualchi bulade dés 
sôs, se par ché ore nol è belzá in sfisie”. 

Firmato al spietave par visá só mari de visite di Vera. 
Ogni matine al cjalave il cil cu la speranze ch'al ves di ne- 
veá. Il timp, invessit, si jere butát in siroc e i nui a discja- 
mavin une ploe inglazzade. “Cuissa che il timp no la fermi", 
al pensave. Ma nol veve fat il cont cu l'ustinazion di Vera. 

A 
Sum. tt E 


Difat tal vinars, sul misdi, intant che lui e Mariane a’ jerin 
daür a gustá, al veve sintút dut un sclopament di motór. 
Podopo une vós 'e veve berlat: 

“Oila di cjase! Isal a stà culi un ciert Firmato?” 

Sul portel, a cjavál di une motociclete rosse tant che il 
füc, al jere un, vistüt di corean di cjáf a pit e cun-t-un par 
di ocjalons che j taponavin mieze muse. Al jere sclipignát 
di pantan fin su la cope. 

“O ài une letare par lui”. 

Al veve tiráz-su i ocjai sul zarneli e al mostrave une muse 
zovine e spirtade. Ancje Mariane 'e jere vignude su ta 
puarde: 

“Ce diaulez...?” 

"Nuje pore. No morsei” al veve ridüt chel de motoci- 
clete. 

A Firmato j veve slungjade la letare. 

“Us 'e mande Vera". 

E al veve lassát il zovin sul sojár cu la letare in man. 
Mariane 'e veve faz subit i voi di suspiet. 

“Cui saressje cheste Vera?” 

“Une fantate ch'o cognos”. 

“D'indula? E parcè ti mandje cheste letare?” 

Firmato, cul moto dés mans e dai voi, j veve fat capi che 
si cujetas. Al voleve lei in pas, senze che nissun j soflas su 
la cope. E difat si jere tirát tal so solit cjanton de cusine e 
al veve gjavát il sfuei. La letare "e jere butade jù cun-t-une 
sciture dute a ponte. 'E diseve juste cussi: 

"Caro Firmato ti mando questa mia perché ti avisi di 
domenica come abiamo discorso. Di matina o da andare 
dai miei a Bueriis ma dopodimezzogiorno vengno nel tuo 
paese. Faccio la strada di Sanpelagio che tu puoi aspetarmi 
su la crosera alle ore 2 anche se sglavina. Il uomo che ti 
da la letera e un mio cugino con la moto vuol fare il co- 
ridore e tutto da ridere. 

Ti penso nel mio cuore e cosi spero di té. Vera". 

Mariane, ch'e tufave e ch'e balinave dongje dal seglár, no 

veve vit pazienze di spietà plui alunc. 


“Alore! — e jere sbotade. — Puedio savé cui ch'e je 
cheste Vera?” 

Firmato nol podeve tirasi indaür. Cul pinsir j veve bra- 
mat un “sacrabolt” a Vera e dopo al veve dite afuart: 

*"E je une massarie di un palaz di Udin. Chel ch'o puarti 
la verdure e i ús”. 

“Ce mistir àstu cun jé?” 

“Ma ce mistir!” 

“Dipo!” 

“Nissun mistir... — al veve dite alore Firmato cun vòs 
plui cristiane. — "E jé une cognossinze”. 

Mariane `e veve menát il cjáf, póc o nuje persuadude: 

“Pò jessi — 'e veve rugnat. — Ma vustu dámi d'intindi 
che une ““cognossinze”, come che tu disis tú, 'e ven-su di 
Udin dome che par diti bondi?” 

‘E ven di Bueriis...” 

“Alè chel instes”. 

Firmato al jere simpri plui sustát, parcè che lis peraulis 
di só mari a' metevin-fúr il pinsir che lui al veve bielzá 
messedát e remenát alunc. E al saveve ancje che chesc' di- 
scórs a’ saressin corúz par dut il pais. Tant `e je vere che 
Mariane 'e veve dite: 

“E il pais? Ce disarano in pais?” 

Il zovin al veve vòt lempit di cjapà a pidadis lis cja- 
dreis. 

“Ma no pues mighe parale-vie tant che un cjan!” 

Al jere jessüt tal curtil, sot de ploe inglazzade. Plui al 
tornave cul pinsir su la letare di Vera e plui j cresseve la 
fote. 'E jere clare che la fantate lu veve siarát tal sac, che 
lu ves calcolát o nò. Al jere lat te stale, a sintasi sun-t-une 
bale di stran. Mastiant un fros, si lambicave sul mút di de- 
liberási. Ma al jere un roseási dibant. Si tignive il cjáf 
framiez dés mans co Mariane `e jere vignude a cirilu. 

“Ven in cjase — 'e veve dite ancjemó inbrugnocade. — 
Tu as lassát il mangjá a miez”. 

Firmato al veve si fan, ma nol intindeve di torná a 

scombati cun s6 mari. Mariane, paraltri, 'e jere di un altri 
pinsir. 

"Prin o vuei sclari ancjemó une robe — 'e veve tacát. — 
E dopo no feveli plui. Ma tü às di scoltámi. Une fantate 
parben no va dibessole a cjase di un fantat, nancje s'al ves 
di deventá il so morós. Quanche jo 'o soi vignude culi, la 
prime volte, dopo che to pari mi veve domandade, mi soi 
presentade cun la mé comari". 

Firmato al veve l'implorazion tai voi. 

“Mame, ti prei...” 

Jê, come ch'e veve inprometüt, no veve plui dite nuje, 
ma lande di mem il plat sot dal nas e di strucjà la polente, 
`e diseve plui che ogni peraule. Cul stomit plen Firmato al 
veve considerât il fat cun-t-un altri voli. Dacordo, Veta lu 
veve metüt in-t-un biel imberdei, ma a pensáj-su, al jere di 
domandasi se dut chest al vignive dome che di un calcul o 
se, pardabon, no si tratave dal desideri di viodilu, di stá 
cun lui une mieze zornade e di cognossi il pais? Ma insomp 
dal so cür 'e restave pojade une malcujetezze che lui nol 
rivave a scjafoja. 

Fin ch'e jere rivade la domenie. Bielzà vie pe gnot al veve 
dismetüt di plovi, ma l'ajar al jere restát umit, e cjamps e 
stradis a'jerin duc' une pozze. Fin de matine adore Mariane 
'e veve tacát a netá e a meti ordin dapardut. Co Firmato 
si jere tirát-su dal jet, la veve cjatade ch'e freave i madons 
de cusine. 

“Ma ce fástu? — al veve dite. — Se tu ju as gratáz ché altre 
di. Vustu che ti vegni l'ingropament di schene?” 

Mariane j veve butát cuintri une rugnade ch'e semeave 
ché di un ors. 

“Nancje ch'e ves di rivá la regjne...” al veve bruntulát 
Firmato. 

Ma Mariane, che bielzà 'e bulive tant che la stagnade dai 
fasui, 'e jere saltade-su. 

“Vustu che mi fási di cragnose di une lichignose di ci- 
tat?” 

Sul misdi al jere rivát Checo, cun-t-une ande di mincjonà 
che Firmato al jere deventàt di fuc. 

“Scoltimi — al veve dite prin che il so ami al ves il timp 
di viarzi bocje. — Ind'ai za plene la góse di mé mari. No 
stá tacále ancje tú, cumò.” 

Checo al semeave l'inocenze fate persone. 

“Jo? Jo no, ve'...! 'O soi dome vignút a domandáti se tu 
ás bisugne di une man”. 

Firmato j veve corút daúr cun-t-un racli par dut il curtil, 
biel che Mariane `e vosave ch'a jerin pandolos e purcinei. 
A dôs in pont Vera 'e jere su la crosere. "Eiere rivade 
parsore di une biciclete che uicave tant che un che si la- 
mentas, ben infagotade te sò siarpone e cun-t-une scufute 
sul cjáf, une vore graziose. 

*""Astu viodüt'? — "e veve dite dute in borez, intant ch'e 
meteve sot dai voi di Firmato un orlojut indorát. — A" 
son dós ch'a spachin”. 

La ligrie di Vera "e veve smozát il bruseghin dal zovin. 
Lui la veve rimirade un pocut e po al veve dite: 

“Nuje mal cheste scufe”. 

“M'e a regalade la paronzine, quanch'e à savüt ch'o vi- 
gnivi ca su. Sastu che mi a domandát di tè?” 

“Va a capju i citadins..." al veve bruntulat Firmato. 

Vera `e veve ridùt: 

“Tante asse, si, cuintri de citát?” 

E dato che Firmato nol mostrave ande di movisi, 'e veve 
cisicát: 

"Ce disistu? Vino di là?" 

Il uicament de biciclete di Vera al meteve intór i sgrisui. 

"Dopo j darin di ueli. Visimi”. 

A” vevin scjavazzat il puint de Tór, sglonfe di aghe colór 
dal pantan. La corint 'e sbatocjave cuintri dai pai di so- 
stegn squasi ch'e ves di strassináju cun sé. Vera `e cjalave 
atór, une vore interessade. Daúr dal país a’ siaravin la viste 
lis culinis, di un perlin penc' tal vél di umiditát che ur 
sfumave 1l profil. 

"Il gno ronc al è lassú-adalt — al veve dite Firmato. — 

'O ti menares, ma si scuen rimpinási a pit e il troi alè 
dut un pantan. 

Vera no veve comentát. Pitost j veve domandat: 

“Astu vude la mé letare?” 

Firmato al jere partit di case cun ché di no tocjà cantins 
delicáz, ma lis peraulis di Vera lu tiravin dentri. 

"Ce tipo, ah, gno cusin? — 'e veve dite ancjemó jé cun 
vós vivarose. — Vuè al è lat a fà no sai ce corse a Tarcint 
o li atòr”. 

A” jerin riváz in pais. Lajù, daür dés cjasis, a man drete, 
a' spontavin il cjampanili e il cuviart de glesie. Di ché al- 
tre bande, ma plui scuindude, 'e mostrave la sacume la to- 
rete quadre de vile dal cont. 

"Ce pecjât ch'al è brut timp...” "e jesolave la fantate. 

Firmato si jere fermát su la crosere d'indulà ch'a partivin 
tre stradis. 

“Lajú-insomp `e je la place e plui indevant lis scuelis, sul 
stradon par Udin. Par ca, invessit, si va a cjase mé. Ché 
strade li 'e mene sui roncs. Il pais al é dut ca. 

Al segnave a dèt, fevelant senze colór. Si rindeve cont che 
a Vera chestis stradis e chest pais no podevin dij nuje, cun 
dut che la fantate "e segnas ogni peraule di lui cun granc’ 
motos dal cjaf. E, darest, cemüt varessje podút? Vera `e jere 
pardabon foreste in dut e pardut. Jé si jere visade de fla- 
périe dal so compagn. 

"Nol è che Bueriis al sedi plui grant — 'e veve dite, ci- 
rint di ripiá la ligrie di prin. — E cumò, indulà mi meni- 
stu?" 

“A cjase mé. Dal sigür no pues puartáti in ostarie”. 

La malegrazie di Firmato, che fos o no fos doprade di 
proposit, 'e veve tocjade la fantate tal cür. Par un tocut di 
strade no veve dite nuje, ma dopo un póc si jere fermade. 
Cul nasut ch'al trimave 'e veve dite: 

“Prin ch'o cognossi tó mari, al è ben ch'o fevelin noaltris 
doi.— La só vós 'e jere pitost sfesade. — 'O crodevi che 
tè tu vessis capit parché che ”o jeri seneose di vigni ca su 
di tè”. 


, 

'E veve spietade une rispueste che no jere vignude. 

“Par cognossiti miòr. Jo a Udin e tu culi... Quant e 
cemút varessino podút fevelá fra di nó? — Il marum de 
fantate al vignive-su tant che il sür dal pescjadór. — Jo... 
Jo ti vuei ben. No stá domandámi parcé. Ancjemó no lu 
sai. 'O sai dome ch'o vores dividi in gno destin cun té". 

La sbrocade 'e veve infogade la muse di Vera, ma jé, 
judiziose come ch'e jere, 'e lotave cuintri dal sintiment. 
Firmato al jere su lis boris. Cheste strade, indulà che duc' 
lu cognossevin, no j pareve il puest par fevelá di robis cussi 
delicadis. 

“Jo no soi un salvadi... — al veve murmujat. — Mé mari 
nus spiete. Ven Vera". 

La strade 'e jere vueide, ma lui al saveve che il so passaz 
al vignive segnát e che te sere istesse, in latarie, il sunsür 
al vares fat il zir dés feminis. 

"Indulà menje cheste strade?" 'e veve domandat Vera 
tant par rompi il zito che j pesave sul pet. 

“A Nimis, luncvie de Tor D'istát 'o voi a nadá di chestis 
bandis”. 

“Al è biel, ca, d'istát..." al veve zontat”. 

Mariane `e jere sintade dongje dal balcon, a cusi. Dentri 
de cusine al jere un clip di consolasi. 

"Ce razze di umiditat ch'e je là-difür" al veve dite Fir- 
mato, gjavant siarpe e barete. 

Vera "e veve fat un moto d'inchin, tal mût ch'e jere usade 
a Udin, tirant für une vós contignude e di rispiet. 

"Bondi, frutate, bondi" 'e veve rispuindüt a sut Mariane, 
senze jevási-su de cjadree. Ma i siei voi la scrutinavin plete 
par plete. 

Vera 'e spietave qualchi altre peraule. 'E veve gjaváz 
dome che i guanz. Mariane 'e taseve, ma la fantate no 
podeve pensási nancje par lontan che la só aparizion dentri 
de cusine 'e veve mot, a colp e a tradiment, dut un mes- 
sedament tal cür de femine, che si jere viodude jé, fantaz- 
zine, a fronta il pais par amòr dal so Gusto. Ma la femine 
'e jere usade di un piez a guviarná i siei sintimenz, pa la 

qual "e veve dade une spacadine al cjaf, e 'e veve dite: 

“Ustu scjafojáti, ca-dentri? Gjave, gjave la robe che tu às 
intòr. Jo 'o voi indevant a cusi”. 

Vera 'e veve metit il so vistit di fieste, di un colór creme 
a balins blu, cun-t-une fibie di tartarughe mate in vite. 
Toratòr dal cuel 'e veve la só cjadenute di cresime, cheste 
si d'aur, tant che la crosute minudine. Firmato al veve dite 
cun ande di matez: 

“Alèun vistit di citadine...!” 

“M'ala fat une sartorute di Grezzan. Lu dopri dome che 
la fieste. — "E veve riduzzát. — Ma tú tu lu sás..." 

Cussi, dome che cun dòs peraulis, Vera, senze intenzion, 
`e veve tuzziade un'altre volte la gjelosie di Mariane. Nol é 
che la femine 'e ves dite alc, ma il so drezzási cuintri dal 
schenál, al veve fevelát par jé. Bensintint Vera si jere inta- 
jade, e alore 'e veve dite: 

“S'o vès alc di dami a mi di cusi...” 

“Ma ce? — al jere saltát-sú Firmato. — No tu sés mighe 
vignude fin culi par lavorá!" 

Mariane no jere rivade a tignisi: 

“Nol sares nuje di mal. Ma no impuarte. Ti ringrazi in- 
stes”. 

Firmato al scomenzave pardabon a piardi la pazienze. 
Paraltri al veve tignüt dúr par no fá pies e al veve dite, 
cun-t-une freolade dés mans: 

"No tu sás che mé mari 'e à cuete une fujazze? No a 
nuje di piardi rispiet a lis pastis di citát. Dopo ti mostri il 
fòr ch'o vin daúr cjase”. 

Al veve tirade für ancje une butiliute di blanc frizzantin 
e i tavajuz di lin, puartáz in dote di Mariane. ’E intant che 
lui al tajave la fujazze e al pojave lis fetis sui plaz, Vera 'e 
demostrave a Mariane d'intindisi di ponz e di ricam. Epúr, 
ancje se l'ande 'e jere squasi legre, fra lis dós feminis s'in- 
duvinave un trapei simpri plui evident. Difat Vera 'e veve 
finit di mangjá cu la muse in bore, e Mariane seriose, par 
no di inbrugnocade. 

“Bon — al veve dite alore Firmato che lis tignive di voli. 

— Ven cun mè, Vera, che ti mostri la cjase”. 

In chel moment Mariane 'e veve metüt für dut il so pin- 
sir: 

“Ciert al è che la zoventüt di vuè "e à usanzis strambis. 
Par solit a'son i fantaz ch'a van “'a fila" ca dés fantatis”. 

Firmato al veve menade für Vera di sburide, ma apene 
tal curtil la frutate no veve plui podüt tignisi e finalmentri 
si jere sbrocade a vai. Firmato al veve vit il so bon ce fa 
a bonále. La veve menade cun sè te stale. Jé ’e jere lade 
daür di lui cui sustons che j scjassavin il stomit. Par tant 
ch'e fos judizione e provade de vite, Vera 'e jere simpri une 
fantazzine. 

“Sintiti, Vera, sintiti... — al spesseave a dij Firmato. — 
No sta cjapate. Mé mari 'e je a l'antighe. 'E à lis sòs ideis." 

Ma Vera 'e lave indevant a sanglozzà e a fà di nò cul 
cjáf. Cun chel so vistidut di fieste e cu la ridicule fibie in 
vite, cussi für di puest ta chel lüc, 'e faseve ancjemó plui 
dúl. Il tanfo de stale al stropave il respir. 

“Anin für di ca... — 'e rivave a barbotá tal miez dai 
sangloz. — Mi sint scjafoja..” 

Firmato al capive ch'al vares vòt di brazzále, ma plui 
fuart di chest pinsir al jere il timòr che jé s'inludes di un 
afiet che lui nol sintive afuart al pari di jé. La veve dome 
che cjapade pès spalis e guidade viars lis balis di stran. 

"Cujetiti, sintiti... — al diseve intant. — Polse un mo- 
ment..." 

In chel la vacje 'e veve scoreát cu la code propit dongje 
de fantate, e cheste 'e veve trat un scriul e fat un salt in- 
daür. 

“Ma nó, nol é nuje..." Firmato nol saveve plui ce di”. 

Vera 'e jere savoltade e spauride. 

“Il gno vistit...” 'e jesolave. 

Finalmentri Firmato al jere rivát a fále sintá sun-t-un 
scagnut. La veve cjarinade su la muse e j veve sujadis lis 
lagrimis. Sot de man dal zovin, la fantate si bonave: un póc 
a la volte, vie vie che il so judizi al rivave a controlà la 
comozion. 


364 


“Cuissa ce odór ch'o varai dopo intòr...” 'e veve mur- 
muját” 

Firmato al veve suspirát e si jere poját sun-t-une bale di 
stran. 

“Ce che mé mari 'e intindeve di, al € propit chest. — 
Firmato al doprave lis peraulis tant che il pit par prová la 
glazze. — Viodistu, tú tu sés usade in citát... Mi capissistu? 
Tú tu vivis tal net, tal cjalt. Tú no tu molzis, no tu regòlis 
lis bestis, no tu sesolis, no tu lavoris tai cjamps. Salacór a 
mi no m'impuartares, almancul 'o crót... Ma mé mari e il 
pais no te perdonaressin”. 

Vera lu scoltave cui voi spalancáz. 

“Ma tò...” 'e veve cirût di butá indevant. “Tù, no po- 
daressistu tentá di gambjà mistir?” 

“Nò, e tu che tu sés une fantate di criteri tu lu sás an- 
cje tú. Nó, Vera. Jo 'o soi nassút contadin. Al é il gno 
destin.” 

Si jere tirát-su e al veve spalancade la puarte. Lis culinis 
a' gotavin umiditát. 

“Ancje jo, timp indadr, 'o vevi coltát chest desideri. M'al 
vevin cuzziát tre personis ch'e jo mi visarai simpri di lór. 
A' son sparidis dutis tre, une a la volte". 

Al veve suspirát ancjemò. 

“Jo 'o soi zaromai tant che un morár ch'al à infondadis 
lis ledris sot tiare. Prove a butálu für..." 

Ancje la fantate si jere jevade inpins e cumó 'e veve po- 
jade la muse ccuintri de schene fuarte di lui. 

“E se jo ti dises ch'o soi pronte a frontá cheste vite-ca? 
Ancje jo 'o soi nassude contadine”. 

Firmato al jere pardabon in patiment. La frute j faseve 
dül e cheste só ustinazion j pesave sul cür tant che une 
piere. Al veve sgurlát il cjáf: 

“Crodimi, al sares un fal ch'o scugnaressin pajà par dute 
la vite”. 

Vera lu capive cul zarviel, ma si rivielave cul cür. Pa la 
quál, slontanansi di qualchi pas, 'e veve dite cun dute l'a- 
marezze de só anime: 

“Ancje tú come tó mari.... Ancje tú tu mi crodis une 
fantate senze pudòr. Dis la veretát. 

“Ma nancje par ideis!” 

“T'al ai let tai voi quanche ti di domandat de letare! 
Ustu neá che tu crodis ch'o sedi vignude tal tó pais par 
comprometiti devant di duc?" 

Firmato al veve scugnút sbassá il cjáf. 

“Prin, forsit... — al veve ametüt. — Ma cumò nó". 

Vera 'e jere tirade tant che une cuarde di violin. Il dolór 
j uzzave la muse, par solit rotonde di semeá un miluz. 
Cun-t-un gran sfuarz 'e veve glotudis lis lagrimis, ancje se 
la smare 'e onfegave la lüs dai siei voi. Ma al jere tant 
amór dentri di lór. Cumò la fantazzine judiziose `e cirive 
di faj cuintri a la plene dai sintimenz. Si rindeve cont che 
zaromai Firmato nol sares tornát indaür de só decision. 
Chest pinsir j dave, si, alc di soléf, ma jé, `e saveve che il 
patiment la vares cjapade e tignude tai dis avigni. Un sgri- 
sul la veve scosseade. "E veve metüz i braz intór dal cuel 
di Firmato. Dute la tenarezze dal so cúr `e jere ta chei siei 
voi ch'a semeavin supá la muse di lui. Firmato no si jere 
mot. Al sintive un gran rispiet viars di jé. Podopo la fantate 
'e veve moláz i braz. 

*"O voi. 'O torni a Bueriis, a fini la domenie ca dai miei. 
A Udin "o larai-ju doman di matine. — "E veve fat un 
moto come a fermálu. — Tu no stá vigni a cjatámi subit... 
Lasse ch'e passi qualchi setemane... Sastu? La mé parone 
mi à racomandát di diti che la tò verdure `e je une vore 
gustose...” 

Il so nasut, ore ros parvie dés lagrimis di prin, al jere 
dongje de bocje di Firmato. 'E veve slungjáz i lavris a ciri 
chei di lui, ma invessit si jere tirade indaür. 

“Ti onz la biciclete" al veve barbotát il zovin. 

Co Firmato al jere tornát di vé compagnade Vera fin sul 
puint de Tór, Mariane 'e jere ancjemó dongje dal balcon a 
cusi. Lui al veve dite: 

*Molzistu tú la vacje, usgnot? Jo no ài voe”. 

“Tornistu vie?” 

“Si. Ca di Checo" SES. 
Sul sojár si jere fermát ur n mome ti j 
“Mame, no je une e fantate lihignose. "E. je uni 

Ta che fin di unviar il marasial dai carabinirs al jere lat 
in pension e la tenenze "e jere stade unide a ché di Paulét. 
A” jerin agnoruns che cheste vôs `e zirave, fin dal timp che 
al pais j vevin gjavat il munizipi. Cumò il fat al jere suce- 
dot pardabon e la casermute ’e jere restade vueide e nissun 
nol saveve ce fin ch'e vares fate, salacór la varessin fitade 
par magazzen o 'e sares lade in ruvine dibessole, an dopo 
an, 'e i fruz a' varessin zuját di uere framiez dai rudinaz e 
dai baraz. 

"Nus calcólin propit i ultins dal mont" al bruntulave 
qualchidun. 

Se il marasiál al jere presint, al dave une tirade al so 
toscanin e al diseve cun ché só pachée di omp navigát: 

“Ma no, ma no! Anzi, è bene, credete a me. Segno è che 
il paese non ha bisogno né di guardie né di guardine. Che 
cosa volete di più?” 

Podopo al slargjave i braz e al concludeve: 

"Amico mio, il mondo cambia. Guardate me: da fun- 
zionario dello stato a vignaiuolo in proprio. Un bel salto, 
no?" 

Al semeave che ancje la proprietát dal cont 'e ves cjapade 
la strade de casermute, nancje che dutis dós a' fossin se- 
gnadis di un destin disgraziat. La proprietát si sfruzzonave 
un bocon a la volte, e il fatòr si ingrassave ogni di di plui, 
e ancje Gubian al jere rivát a meti i dinc' su une fete di 
torte, raspant lis tiaris di Predeman, luncvie de Tòr, e al 
veve bielzá iniment d'insedá viz di Pinot gris e di Malbek. 
La vile, trascurade, si disfave di par di, e ogni di `e vignive 
a semeá di plui a une maserie: tant che la contesse e sò fie, 
darest. Dal siór cont nissun nol veve savüt plui nuje e il 
contin Otavio al capitave in pais mancul ch'al podeve; e vie 

pal istat, co nol jere plui a Padue pai siesi studis di midi- 
sine, al scjampave a Grado, in cjase di une só agne, baro- 
nesse austriache, imparintade no si sa ben parvie di ce 
misclizzot di matrimonis e di sanc. De vile e de proprietát 
nol pareve che j impuartas cui sa ce e atór si sunsurave che, 
apene jentrát in majoritát, j vares tornade la dote a só mari 
e al vares vendüt sudut. 

"S'an' reste...” a’ disevin i vielis, menant il cjáf. 

Firmato, il contin Otavio, lu veve viodüt un pár di voltis 
in dut vie pai ultins agns, e une di chestis co il nobil si 
jere degnát di cjatási cui siei compagns di classe qualchi 
zornade prin de visite. Al veve il portament di só mari e 
ancje il tai supiarbeós de muse, ma la nature, par fà pate, 
j veve concedudis la vós di so pari e la buinegrazie di lui. 
Intant ch'al beveve e ch'al scoltave i matez di chei ch'al 
veve atór, al tignive di voli Firmato ch'al fevelave cun 
Enore. Benadore la mularie 'e veve tacát a cjantá e alore 
Otavio al veve tiraz i doi zovins in-t-un cjanton. 

“Toglimi una curiosità — j veve dite a Firmato. — Come 
ti chiami?" 


“Firmato”. 
“Ecco, ne ero quasi certo. — Al veve mostrade une 
ombre di riduzzá. — Devo a te, se mio padre mi ossessio- 


nava con le letture..." 

Po al veve segnát Enore, intant che une grispe s'infon- 
dave tal miez dal zarneli. 

“Questo qui non sarà per caso quel Santin che viveva in 
villa?” 

“Lui, siorie? Nò, si clame Enore. Santin al è une vore di 
timp ch’al è vie di ca”. 

Il contin al veve trat un suspîr. Chest al jere sucedùt un 
an plui tart di co il marasiàl al jere làt in pension e che 
Justin cjalzumit al jere tornàt a comparî in paîs, quanch’e 
duc’, zaromai, lu crodevin muart. L'omp al jere simpri chel. 
Salacòr la muse ’e jere plui scridelide, tant che une dove 
di ròl; e dal ròl stagjonát ’e veve il colór. 

“Ma nò la lenghe no si è sidrade!” a” ridevin lis feminis 

a scoltá 1 sproposiz ch'al spergotave, apene ch'al lampave 
qualchi cotule. 

“Dipo, mostro di un Justin! — j berlavin daür i umins. 
— Dontri vegnistu? Dal unfiár?" 

"Ce, po! — al rispuindeve lui cun ché só vosute. — Il 
diaül mi à parát-vie parcé che j butavi in zavalét dut il so 
regno. Ce cjastic isal, al porconave, se duc' a' ridin par 
colpe di chel Justin-ca?” 

Pardabon al semeave che dut al fos tornát come timp 
indaür. Ma póc dopo 'e jere rivade unaltre gnove, cheste 
di dà pensir. 

Ven a staj che in Spagne i spagnui a” vevin tacát a 
mazzasi fra di lór e che Mussolini al veve dute la buine 
intenzion d'impazzási, dutun cun-t-un todescat, inomenát 
"firer" dai siei. Al jere stát dal impussibil savé cui ch'al 
veve sparpagnade la vós. Cui ch'al diseve il marasiál, come 
in ché volte de Afriche; cui ch'al dave Gubian par sigür e 
cui ch'al cuntindeve che la vós 'e jere vignude für de spez- 
ziarie. Dome “Smicje” e altris doi o tre di lór a” vevin fat 
cas che la gnove 'e veve tacát a cori pal pais dutun cun 
Justin. Justin s'e rideve. E al veve mateát ancje quanche, 
in ostarie, si jere intivát tal maresiál ch'al crompave il sal 
di cusine. Duc' 'a vevin viodüt che Justin al ordenave une 
bire e une gazzose. 

“Dipo, Justin, àstu fat un voto a Madonedimont?" 

"Dal sigür o' vin di spietási qualchi taramot!” 

Ma Justin no si scomponeve e al ribateve bote par bote, 
cun lenghe fine. Dome il marasiál al veve fat mostre di no 
maraveási. 

"Dolori allo stomaco, eh?" al veve dite cun ande di nuje. 
“Cattiva alimentazione... Capisco...” 

Podopo al veve suspirat: 

“Come vedi, Giustino mio, sono in borghese. A riposo". 
Si jere tirát dongje di lui e al zughetave cul scartoz dal sál. 
“Tale e quale a questo paese. Ma non mi vogliono lasciare 
in pace! Dicono che un carabiniere resta sempre un cara- 
biniere. Informazioni... Su questo, su quello..." 

E Justin: 

“Bevjal alc, siòr marasial”. 

L'omp al veve riduzzat. 

“Ti ringrazio, ma mi dispiace assai. La mia signora 
aspetta il sale e tu sai come sono le donne... Perché non 
mi accompagni? Ho giusto un paio di forbici da arrotare. 

“Lavora, simpri lavorá! — al veve mateát Justin. — Ma 
par lui, siór marasiál, chest e alc altri. 

Cussi a' jerin saltáz für de ostarie e bielplanchin, feve- 
luzzant tant che doi amions, a’ vevin tacát a lá-jú pal pais. 
A “Smicje” no j jere scjampade nancje une peraule dal 
discorsut dal marasiál e cussi un gnüf sunsür al veve sco- 
menzát a jentrá pés cjasis. Al jere sul misdi co Firmato al 
veve cjatade devant di sé, sul ronc, la muse furbe di Justin. 
Il cjalzumit al jere sintát sul zoc, cu la lenghe für, stant 
ch'al veve sbruntade la biciclete su pal troi, cun muele e 
dut. Sul colp Firmato no lu veve ricognossüt e al veve fate 
une muse difidente. Po al veve lampade la biciclete. 

“Ma vó o' sés Justin!” 

“Mago!” j veve rispuindüt chel altri, sfladant tant che un 
folo di armoniche. 

Firmato al spietave che l'omp al fevelas ancjemó, e intant 
j vignive iniment chel lontan dopodismisdi a Tresesin e lui 
ch'al durmive sui scjalins, sot dal soreli. 

“La biciclete ise simpri ché? al veve dite, lant daür dal 


so pinsir. 

“Tu ti visis ancjemó? — Justin lu cjalave squasi par sclari 
il sens dés peraulis di lui. — Eh, 'o ài scugnüt procurant 
un'altre”. 


Al veve polsát un moment. 

“Al è biel ca su. E tò mari? Vegnje a puartáti di mang- 
ja?” 

Cheste volte Firmato si jere metüt in uaite. 

"Parce?" 

“O ài morbin di fevelá cun jé. No si pò?” 

Il zovin nol veve savút ce rispuindi, e chest fat-culi j dave 

fastidi. Pa la quál al veve dat un glot te flascje dal vin e 
la veve slungjade a l'omp. 

“Mi va al cür... — al veve dite chest cun ande cussi ri- 
dicule che Firmato nol veve podüt fò dimancul di ridi. — 
No pues. Il gno stomit al é deventát un sac sbusát. 'O piart 
la farine”. 

Firmato al veve fat il moto di cjucjá, ma Justin al veve 
disledrosáz i voi tant che un San Bastian sul martuèri. 

"Magari! — al veve suspirat. — Il gno desideri alè 
simpri stát chel di muri ineát in-t-une bote di refosc. Cjape, 
mo”!” 

Ma nol veve volút zontá nujaltri. L'ande vivarose dal 
cjalzulmit e chel mateá su lis sòs disgraziis, a' vevin metút 
Firmato di buine lune. : 

"E lis pignatis sbusadis? — al veve dite alore. — Cjalaiso 
ancjemò la lòs dal soreli partraviars dés busis?” 

“Ce mi disistu-su? — Justin lu cjalave cun maravee. — 
Lis pignatis?” 

“Si... — Firmato si divertive. — M'al vés insegnat vò”. 

Si jere stupit di viodi compari une ombre di gramezze su 
la muse dal omp. 

*"O ai simpri sostignüt che il mont al semee miór di chel 
ch'al è, se si lu cjale füparfür di un cùl di pignate”. 

Podopo al veve mudat estri e al veve dite brusc: 

“Ma tó mari, vegnje o no vegnje?” 

“Ce véso di dij?" 

Sul moment Justin nol veve rispuindüt. Pitost al veve 
scrutinát il zovin squasi ch'al intindes di spiá tal so zarviel. 

“Tros agns astu?” al veve domandat infin. 

*"O voi coscrit chest an ch'al ven”. 

Justin al veve balinát malciart ancjemó un pocut. Infin 
al veve decidüt di fevelá. Ma la veve cjapade largje. 

“Tu tu semeis un che nol à tantis cjacaris — al veve ta- 
cát. — Se tu as cjapát di tó mari, dal sigür lis peraulis a’ 
scügnin gjavátes cul gjavestropui. Simpri ch'o mi visi ben. 
Eh, i agns a' còrin... Tu tò jeris un cracul snacjós. Cui sa 
se tu ti visis di un ch'al à stát lavorent ca di voaltris?" 

Che Justin la tiras inlunc par prepará qualchi gnove di 
pòc plasè, Firmato lu veve capit, ma siguramentri no si 
spietave che al disepulis cheste storie. 

“Mi visi...” 

La vós di Firmato 'e jere sute. Justin al veve voglonat 
dulintór. 

“Tal dis a ti parcé che tú tu j al disis a tó mari. Alè 
vif. Pò jessi ch'al sedi zaromai in Spagne. Mi an dite che 
il batjon al jere sul pont di parti”. 

L'omp j fevelave squasi su la muse e Firmato al jere 
sturnit. 

“Alore 'e je vere cheste naine de Spagne?" al jere rivát 
a barbotá. 

"Altri! — al veve confermát Justin. — Ma il batajon 
ch'o dis jo al é cuintri... Nò, no ài timp di spiegati”. 

"No capis nuje”. 

"Nol impuarte. Lasse stá cumò. Visiti di contáj a tó mari 
ce che ti ai dite. E ancje che, insieme cun cui ch'o savin, 
al è un altri. Tu varessis di cognossilu. Al faseve il cjara- 
dòr....” 

No j veve lassát il timp di tirá flat. Al veve cjapade-su 
la biciclete e al jere sparit jü pal troi. Ma prin di la, al veve 
dite: 

“Jo e tè no si sin viodúz Dacordo?” 

Si pò impensasi cemút ch'al jere restát Firmato. Lis musis 
di Setimio e di Alde e ché plui fuscade di Celso a' vigni- 
vin-su tal so zarneli e j muardevin il cür. Al stentave a meti 
dongje i noms e lis vicendis di cheste int cun ce ch'al su- 
cedeve al di di vuè. Dut al jere turbit devant dai siei voi, 
epür tal miez de fumate, al rivave a intraviodi che dute la 
realtát di cumó, in qualchi maniere, 'e veve la responsabi- 
litàt di vé ruvinade la vite di tantis personis che, cui póc 
cui tant, a” jerin stadis part de vite só. Sintát sul famós zoc 
dal massanc, si roseave intór di chesc' pinsirs. Ma nol po- 
deve tignissaj par sé. E difat si jere inprometút di fevelant 
cun Checo. Ma il so ami no ierial inpotent ancje lui a dà 
rispuestis a lis domandis che Justin al veve semenadis? 

Il rindisi cont ch'al jere dibessól difazze di chest cruzzi, 
j veve mote la fote. Si jere tirát inpins e al veve tacát 
un'altre volte a lavora. Ma dopo apene quatri colps, il 
pinsir di sò mari j veve fermáz i braz. Cemit la varessje 
cjapade dopo tanc' agns? Nol rivave a figurasi sò mari zo- 
vine e mancul ancjemò a meti dongje di jé la muse di Cel- 
so. Dut in-t-un colp al veve molàz i impresc' e si jere inviát 
ju pal troi. Mariane 'e veve fatis maraveis a viodilu capitá. 

“’O vevi sbisiór di vigni-jü"'. al veve dite lui. 

Dome co jerin rivaz sul fini dal gusta, Firmato j veve 
contát il fat di Justin. Dal moment Mariane `e jere lade 
dilunc a mangjá. 'E tignive i voi sul plat. Podopo, co e 
veve tirade-su la muse, i voi a’ jerin lustris. 

“Sichè alè vif?” 'e veve dite. 

Firmato si jere slungjat su la cjadreee e al taseve. 

“Ala di vé plui di quarant'agns, cum...” 

'E veve respirát font, squasi che j mancjas l'ajar. Cetant 
di timp ch'al veve svolát-vie! "E veve sdrondenát il cjáf. Ma 
dibant. Alore 'e veve induride la muse. 

*"E je ore di fà alc di sest. Jeviti e torne sul ronc. Jo 'o 
ven-su sul plui tart”. 

Ma Firmato no si jere mot. Al viodeve ben che lis fan- 
tasimis la vevin cjapade pal cuel. Mariane 'e veve tacát a 
disbrata. No cjalave il fi, ni i plaz ch'e pojave sul seglar. 

“Alore, ti movistu?” 'e veve dite. 

"Fra un moment. Ma tü, parcé no polsistu un minüt?" 

“Polsa, cun ce ch'o ài ancjemò di fa?” 

"E lave atór pe cusine nancje ch'e ves di butá parajar 
dute la cjae, ma dopo un pòc, 'e veve cjapade la puarte e 
'e jere sparide sot dal toglat. 

XLVI 


De Spagne e de uere ch'e veve tacát a insanganá ogni 
solz di ché tiare, benadore il pais al jere vignüt a savé alc, 
ma dome ce che ur tornave cont a chei ch'a comandavin. 
Se di une bande Gubian al predicjave cuintri dai ““bolsce- 
vichi" (o “bosèvici”, tal mit ch'al diseve lui), di ché altre 
bande il plevan, zaromai monsignór, al tonave l'iredidio sul 
cjáf dai ‘‘sacrileghi, assetati di sangue” ch'a profanavin lis 
glesis e ch'a' cjapavin a sclopetadis lis statuis de Madone e 
di nestri Signór. Al veve fat zirá, vie pés fameis, un librut 
di un ciert don Cargnelutti, ch'al insegnave tés scuelis di 
Udin: un librut imbombit di fotografis ch'a mostravin i 
"ros" ch'a fusilavin i predis e ch'a distruzevin lis glesis. 

“A” son robis di fà vigni il pêl dret” al veve dite Firmato 
une sere, biel ch'al zirave lis pagjnis dongje di Checo. 

Il so ami al veve sgurlát il cjáf. 

‘E je la uere — al veve bruntulát cu la muse scure. — 
Intant bisugne viodi ce che ur an fat i predis a lòr e s'alè 
dut vèr. E po no stà crodi che chei di Franco a’ sedin fa- 
rine di fà ostis. In uere l'omp al devente une bestie. 

Al veve suspirát. 

“Mal, mal. Par mè cheste uere-culi 'e va a risc di de- 
ventá tant che la ultime. Masse oltranz s'impazzin. Ancje 
nó, cumò”. 

A” jerin sintáz sul murut de roe, come simpri tès gnoz 
d'istát. Firmato al veve ancjemò tal cjáf Justin, Setimio e 
Celso. Zaromai al veve sclarit di ce bande ch'a stavin, ma 
chest fat culi no lu veve bonát, semai j veve tacade intór 
la malcujetezze. Ancje il pais al jere inciert. Tontonáz e 
savoltáz come ch'a jerin, duc’ a’ viodevin saltà parajar 
l'ordin e lis tradizions ch'a vevin conservát intat il pais di 
éte in éte. Parfin l'invasion no veve procurát tant ribalton. 

Intant tre o quatri zovins si jerin presentáz volontaris. Ch'al 
fos parvie di une convinzion o in grazie de pae ch'e vares 
justade une cueste in famee, il fat alè ch'a jerin láz. A” 
jerin partiz di gnot, cun zaino e valis, e nissun ur veve dät 
il bonviaz, che il pais al jere stramit e al pareve ch'al fos 
scjafoját sot di une coltre di siroc. 

“Ma parce?" al veve dite Firmato tal indoman. 

Lui e Checo a’ jerin sintàz sot dal caco e Mariane ‘e la- 
vave la massarie tal roiuz. 

"Nol é un parcé — al veve sentenziát Checo. — Di 
quant in ca i sotans ano savüt parcè ch'a vevin di là a fasi 
mazza in uere? A” scügnin là e vonde”. 

Mariane 'e veve vüt un scjas. 

"Ce pinsîrs j metistu tal cjàf a gno fi?" `e veve dite tra 
spavent e colere. 

“Nissun pinsir, Mariane, dome che la veretát”. 

Firmato j dave reson al so ami, ma la dispossenze di faj 
cuintri al destin, j gjavave ogni volontát di rivielási. 

“Ma tü, crodistu che lis robis no podaran mai mudasi?” 
al veve domandat cun avilizion. 

Checo al veve ridòt amar. 

“Vustu prova?” 

A' jerin discórs bielzà messedaz e disledrosáz mil voltis 
€ la conclusion 'e jere, regolarmentri, la sentenze di Che- 
CO: 

"Pense par té. Sgjave une cucje e cir ch'e sedi comude 
chel tant che si pó. Pal rest spere che il destin no ti buti 
un laz partraviarz dal troi". 

Ancje fra i compagns de classe al jere dut un sbulium, 
massime dopo che Gubian al veve fate vigni-su di Udin la 
pelicule di propagande “L'Assedio dell'Alcazar". Cui ch'al 
jere restát impressionát une vore, al jere Nando Menis, chel 
istes dal Prasingel. Pardabon la di dopo de proiezion al 
voleve lâ-jù a Udin a inscrivisi te milizie. Naturalmentri a 
ciase s6, pari, mari e sürs a' vevin cirüt di disfredálu in 
dutis lis manieris, e so pari, püar vieli, lu veve preát in 
zenoglon, che, lui Nando, al jere l'unic mascjo de famee, e 

s'al partive cui sa ce ch'al sares stát di lór e di chei quatri 
cjamps ch'a jerin dute la sostanze. E ch'al veve di pensá a 
lis sòrs, che la plui in etat 'e veve bielzà nom di vedrane, 
e almancul dòs su tre a' vevin di maridasi. Ancje chel fat- 
culi di Nando al veve zovat a poja sul scagn une arie di 
mortuorum. Plui che aviliz, i zovins a' jerin spauriz. Fin 
cumó ur jere tocját a qualchidun altri e la uere 'e jere 
passade dome che rasint di lór. Ore presint s'e sintivin su 
la piel, tant che miars di furmiutis ur sgripiassin intór. Sa- 
lacór Nando al vares metüt in opare il so progjet, se in 
pais, une biele di, no fossin capitadis musis forestis, cun 
tant di “Balilla” nere e une ande di sgrisulasi. Par dut il 
pais al jere stát come un torná indaúr a la gnot dal fúc de 
coperative. 

A' jerin in quatri. Chel ch'al semeave il capo, apene 
dismontát, al veve voglonát dulintór nancje ch'al ves in 
suspiet il pais intir. Al jere scür di piel e il cjapiel j faseve 
ombre sui voi. AI jere jentrát dret te ostarie di "Smicje" e 
culi al veve volüt cognossi indulà ch'al stave di cjase il ma- 
rasial. Podopo ai siei ur veve comandat quatri ordins e al 
jere tornát te “Balilla”, par lá-jú, ca dal vieli carbinir. Il 
pais al jere inmatunit. Chei ch'a jerin tornáz a cjase sul 
misdi, a vevin cjatadis vueidis stradis e place e l'ostarie 'e 
jere cidine tant ch'al fos un muart in cjase. Benadore si 
veve savüt che chei foresc' a' jerin questuroz e ch'a cirivin 
Justin. Sul moment duc' a' vevin pensát che il cjalzumit 
an' ves cumbinade qualchidune di cjoc. La quistion si jere 
palesade par chel ch'e jere co Gubian, ruan di bile, si jere 
metüt atór pal pais dutun cui questurins. L'omp al spudave 
bave e tal miez de ostarie al veve renzit che, s'al vares co- 
ventát, al jere decis a disledrosá il pais. Cheste volte no 
jerin dome che cjacaris. Pardabon no j veve dat padin a 
dinissun. Al jere jentràt pès cjasis, compagnàt dai quatri 
sbiroz, e al interogave di brut, manazzant proces e galere. 
In cheste maniere al jere vignüt für che Justin al veve faz 
quatri agns di cunfin in-t-un país disgraziát, jù pe basse 
Italie. Cumó la questure lu cirive parcé ch'al jere sparit, 

senze presentási a firmá il libri dai “sorvegliati speciali”. 

"S'al é vignüt-ca su di nó, alèsegn ch'al veve di di o 
di fà alc in pais. Qualchidun j ten man, cheste `e je sigure, 
e, pemadone, al à di saltá für!" 

Gubian si jere parfin dismenteát dal so talian, di tant 
ch'al jere furiós. I questurins, invessit, a' tasevin. Il capo al 
lassave che il segretari al fases il disio, vosant e pestant i 
pugns su la taule. Lui al dave dome che qualchi ordin cun 
motos dal cjaf ai siei tirepiz, e chesc' a ficjavin lis mans 
dapardut. 

Firmato s'àj veve cjatáz devant sotsere. Al jere apene 
vignüt-jü dal ronc e al veve ancjemó intór odór di jarbe e 
di tiare. I questurins a' jerin jentráz tal curtil cun Gubian 
in teste. Un di lór si jere fermát sul portel e un altri al veve 
metüt pit in cusine. 

Il scriul di Mariane al veve savoltát Firmato. 

"Buono — al veve dite alore il capo. — Non succede nien- 

te”. 
J veve fat di segn al tiarz sbiro e chest al jere lát a sbi- 
sid sot dal toglát. In cusine, Mariane, 'e jere inpins cuintri 
dal spolert, dure tant che il menul de polente ch'e tignive 
in man. Co veve viodüt Gubian, la ruze antighe la veve 
scosseade. 

"Ce volejso vé?" 'e veve dite cun-t-une vós che la pore 
'e jere misclizzade cu la rabie. 

Gubian si jere sintát e al tamburave cui dés su la taule. 

"Prin o dopo al rive simpri il momenti di tirá lis so- 
mis”. 

La cjapave a la lontane di proposit. Ma il temperament 
di Mariane al jere tant che i crez dès sòs montagnis. 


“Ce somis? — *e veve rispuindút. — Jo e gno fi no vin 
di dà a dinissun”. 
“Ah, no? — al veve dite chel altri. — E je ancjemó pa- 


rajar une viere storie che no si à mai capit ben daldut”. 
“Nol è nuje ce capi”. Al veve fevelát Firmato. 
“Sint-ca il gjalut... — al veve dite Gubian cun ande sme- 


laniose. Ma 
feveli cun tò 
Mariane n 
presinze mu 
bian no si j 
Cjastron. 


suo 


subit dopo al veve uacát. — Tù tas! Cumò 'o 
mari. Cun tè la viodarin dopo”. 

O Veve cuissà ce sudizion dal segretari, ma la 
te di chel altri la meteve in malcujetezze. Gu- 
ere visát di nuje e al lave indevant tant che un 


TWA De femine, che no si à mai sclarit ce ra- 
cmi vút cun chei doi cumunistaz dopo ch'a son 

iz a scjampà. No vignarés a contámi che no vés savút 
plui nuje?" 

"Difat. — Mariane 'e tirave il flàt fra ogni peraule. — 
Lu ài dite ancje al proces e mi an crodude”. 

Gubian al jere saltát inpins. 

“Ma nò jo! Justin us puartave lis letaris. No ise vere? E 
cumó nus disarés indulá ch'al è lat a platäsr. 

Prin di rispuindi, Mariane "e veve glotùt: 

“Jo no cognos nissun Justin”. 

Gubian al veve molát un gran pugn su la taule. 

“V6 no cognossés Justin il cjalzumit, ah? Dut il país al 
sa cui ch'alè, e vó no lu cognossès!” 

“Jo no m'impazzi cui afárs dal pais. Jo ‘o stoi par gno 
cont”. 

Firmato al sintive il cür sdrondenáj il pet. Ancje lui al 
tignive di voli la figure nere che no fevelave, ma ch'e 
plantave dapardut chei siei voglaz come dòs furducis. Par 


fási cür, al veve dite: 


“Par ca nol è passât”. Ce Pra 
“Buine cheste! — Gubian al veve ridùt cun tristerie. — 


La mari `e zure di no cognossilu, ma il fi al ven a “Au 
che nol é passát par chent. Alore, cemüt la metino?” 

Ancje se i zenoi j clopavin, Firmato al jere stát pront a 
rispuindi: 

“Jo lu 
mai di cjase”. 

Il fat di no rivà a : 
intindeve lui, a Gubi 
al veve tacát a berla: 


ai viodüt in pais, come duc'. Mé mari no si móf 


saltá für di cheste storie tal mòt ch'al 
an j sglonfave il fiat. Ruan in muse, 

“Vonde! Cui crodejso di cjapá pal cül? O ca 'e ven für 
la veretát o jo us met duc’ in galere! Véso sintüt Ancje 
tè!” 

Al jere lát sot a Firmato a j soflave il flòt su la muse. 

“Jo us insegni a rispietà l'autoritat, véso capit?" 

I! zovin al jere blanc, ma nol veve fat sest. Alore il 
segretari s'e veve cjapade cun Mariane. 

"E vó la vés finide di parási daúr de naine de vedue di 
uere! Biele vedue! An” savin di chés pócjis!” 

Se prin al jere blanc, cumó Firmato al jere deventát gris. 
Al veve strenzüt i pugns cussi afuart, che lis ongulis si jerin 
plantadis te palme. 

“Ce véso dite?" 

La vôs dal zovin `e semeave il zivilá di une lipare. 
Gubian, istintivamentri, al veve fat un pas indaür, squasi 
che dome in chel moment si visas di trop bocon ch'al jere 
Firmato. E il zovin, cui muscui sglonfs tant che une suste 
cjariade, pardabon al meteve intòr qualchi pinsir. Il capo 
dai questuroz al veve ficjade une man in sachete. Invessit 
Firmato al veve parade la fote jú pal cuel. Alore chel altri 
j veve fat di moto a Gubian e lu veve tirát in bande. J veve 
fevelát te orele e il segretari al veve fat di si tre o quatri 
voltis, e, par ripiasi dal spavent, al veve businát afuart: 

“Sicuro! Da cima a fondo! Vedrete che qualche cosa 
saltera fuori”. 

Il capo al veve clamáz i siei e ju veve sparnizzáz pe cjase. 
A' vevin butát parajar sudut, disvuedant parfin i pajons di 
scuz. A jerin laz indevant par un'ore buine. Infin lis pocjis 
cjartis di cjase a' jerin sparnizzadis su la taule: un breviari 
sbrindinat, la fotografie di Gusto vistüt di alpin, il librut 
de latarie, la letare dal comant suprem cu l'avis di muart, 
qualchi certificát dal munizipi, lis cambials pajadis, il qua- 
dernut di don Tarcisio, dós o tre cartulinis militárs e ancje 
ché famose de Abissinie. Al jere come che i questurin a' 
vessin sparpagnade e dispiardude su la taule dute la storie 
de famee. Mariane no tirave squasi il respir. Firmato al 
veve il cür tal cuel. Al jere vignüt in chel moment che, 

iniment, j jere tornade la sene di tant timp indaür, cun Se- 
timio distirát tal jet e il riulut di sanc ch'e j sporcjave lis 
mostacjis ch'a savevin di muscli e di tabac. 

“Qui non c'é nulla". 

Al jere stát il capo dai questurins a fevelá. A Firmato j 
pareve che lu vessin gjavât fût di un brut siun. Gubian al 
jere vert di bile e di delusion. Al veve tulugnát, batüt i piz 
partiare, sacraboltát, ma chel altri al continuave a fà di nó 
cul cjaf. A” jerin laz vie póc dopo, lassant il disio daür di 
lór. Mariane si jere tirade-su cun-t-un suspir: 

ʻE je passade”. 

Ancje Firmato al veve suspirat, epûr il soléf si misclizzave 
cul presentiment che alc, te vite só e dal pais, al jere 
gambjat par simpri. E il pais difat, al spietave il piès. Ma 
`e jere la spiete rassegnade dal contadin ch'al viót vigni in- 
devant il burlaz e al sa che nol pò fà nuje par fermálu. 

Ta ché sere istesse, lant-jü pal pais incuintri a Checo, 
Firmato dut chest lu veve ben sclarit dentri di lui. Si sintive 
rot, nancje che se ta chés oris al ves sgjavát il ronc intir. 
La companie dal ami lu veve un póc tirát-su. Checo i veve 
batude une man su la spale, senze di nuje. 

“Al destin no si scjampe, su chest jo e tè o' sin dacor- 
do — al veve dite infin Firmato. — Ma t'al zuri, s'al vi- 
gnarà il moment, jo ur presentarai il cont a duc' i Gubians 
e a duc' i sorestanz di chest mont”. 

Checo al veve cjalát lontan, ótri Firmato e òtri il pais. 
“Se mai al vignarà... — al veve murmujat”. — ... e s'al 
zovarà a mudá alc”. 

Firmato al veve tasüt, ma al veve scugnüt ameti che 
ancje lui, insomp dal cür, la pensave cussi. 

XLVI 


Al jere stát un an dür e patit. Zaromai lis gnovis dal 
massacri a’ rivavin di par di, squasi che la Spagne 'e fos 
apene für dal pais. Pe int nol veve cui sa ce impuartanze 
savé cui ch'al vinzeve e cui ch'al piardeve. 'E cjalave cun 
voli sturnit lis senis di muart e di distruzion ch'a passavin 
sul telon blanc de sale dal plevan, senze rivá a capi il parcè 
di tante asse e di tantis lagrimis. Al veve un biel predicja 
Gubian e un biel bati il tambür: il pais al scoltave cul cjáf 
bas e cun-t-un brut presentiment tal cür. 

Dome Vico Degano, capo ricognossüt dal scagn, no si 
jere lassát strassinà in cheste atmosfere di rinunzie e al jere 
di carnevál in ca ch'al tontonave e ch'al meteve sot i siei 
pe fieste dai coscriz. I parecjamenz a’ jerin láz indevant a 
strac. Dome Enore e Róse, ch'a vivevin in-t-un altri mont, 
a' jerin imborezzaz, che di li a un an si saressin maridaz, 
e Róse istesse 'e veve cuside la bandiere de classe, che dopo 
la visite la varessin picjade in place al pari di chei ch'a jerin 
vignüz prin di lór. Cul fasi dongje de viarte, a” jerin rivadis 
lis cartulinis. Alore si che Vico al veve scoreáz i siei. Pal 
cjár al jere ancjemó adore, e si saveve bielzà che lu vares 
metüt Doro. Ma pés fiestis e pés scritis sul mür al coven- 
tave movisi a la svelte. A chest proposti Enore e Nando a' 
vevin parecját un stamp di carton ch'al intindeve rapresentá 
la sacume di un canon. Co an’ vevin fate la prove sul mür 
de casermute, paraltri, 'e jere vignude für une figure ba- 
lorde. 

"A mi mi à dute l'ande di un caz cun tant di balis sot" 
al veve comentát un dal trop. 

“Poben! — al veve dat su Vico. — No sino umins?” 

Podopo al veve detade la scrite ch'e veve di jessi piturade 
sot: 

“1918 NATI AL ROMBO DEL CANONE” 

(e cuissa che chel sbalio di ortografie, sbrissát für dal pinel 
in dute inocenze, nol platas l'intenzion di sflapi il sun ma- 
nazzòs ch'e veve la peraule di chel argagn di muart). 

“Gia..! — al veve comentát l'ex marasial par so cont. — 
Nati al rombo del cannone. E come no? Ma qua, dall'aria 
che tira, altro che nati! Nati e vissuti!” 

Ma Vico Degano nol intindeve mola. "Eiere la fieste de 
só classe e, uere o no uere, `e veve di risultà biele e grande, 
che la int s'e vares visade par un biel piez. Cussi al veve 
ordenát che pe di de visite dut il pais al veve di jessi in- 
ghirlandát e inbanderát. Pa la quál sürs, maris, agnis e 
morosis a, vevin scugnüt rassegnási a tirá spalis, a fá-su 
ghirlandis e a tajá für banderutis di duc' i colórs. Il pais 
al cjalave cun indulgjenze e i vecjos de nae si divertivin a 
spauri chesc' gamei ch'al làvin atór cun ande di gjaluz. Ma 
no jere la ligrie dai agns indáur. A Firmato j veve tocját di 
là-jù a Udin a crompá lis bustinis e i fazzolez di meti intór 
dal cuel. Sul prinzipi lui al veve tirât il cül indaúr. 

"Rangjti tú” j veve dite a Vico. 

Vico s'e veve cjapade pardabon. 


*Tü tu sés il solit salvadi! — al veve rugnat. — Ma 
cheste volte tu vás e vonde. Ognidun al à di fa la só 
part”. 


“Daj, ti compagni jo” al veve dite Doro. i 

Par vér, Firmato nol veve nissun morbin di tornà a Udin. 
D'inchevolte che Vera 'e veve stade in pais, lui, in citàt, no 
si jere fat ancjemò viodi. E po, par dîle dute, cheste fieste 
dai coscriz lu lassave avonde indiferent. 

“Jo 'o cròt di savé il parce — al veve dite Checo, fra il 
matez e la serietàt. — E vie jé, la zoventút!” 

“Ih!” al veve fat Firmato. 

“No j crodistu? — al veve ripiat chel altri, ma cheste volte 
senze nissun morbin. — Cjale atòr. Dopo il militàr si mari- 
din, a” mètin-su famee... Prin de visite il pais ur lasse fà la 
ultime sbrocade, e dopo, alé! duc' in rie!" 

“E tu, alore?" 

Checo lu veve cjalát in-t-un mát strani, squasi ch'al vio- 
des alc che si palesave dome che a lui. 

“Jo? — al veve dite cun lizerezze. — Salacór al è destinát 
che i Matius a' finissin cun mé." 

Duc' chesc' discórs a Firmato j tornavin iniment intant 
ch'al pidivelave viars Udin in companie di Doro. Ju veve 
remenáz, cirint di scuviarzi il mutif de malcujetezze che j 
vevin lassade intór. 

“Doro... — al veve dite dopo un póc. — Vino di fermasi 
a bevi alc?" 

Si jerin sintáz in-t-une ostarie, in Bariglarie. L'ambient 
al jere squasi vueit daldut. Dopo di vé zughetát un pocut 
cul miez litro, Firmato al veve tacát: 

"Doro, dopo vignüt für de nae, varessistu intenzion di 
maridati?” 

La muse buine dal zovenot si jere splanade. 

“Eh, magari...! — al veve dite. — La idee jo la vares e 
ancje un voli. La sür mezane di Nando. Une peraule, jo le 
ai butade.” 

Firmato lu veve olmat cun tenarezze. 

"Dome che un voli?" 

"Par intant. 'O spieti i bai de setemane ch'e ven. Vico al 
à dite ch'an' sarà un par sere. 

Firmato nol veve vit cúr di domandaj se no j pareve un 
risc chel di picjási intór de prime fantate che j plaseve. 
Invessit al veve lassát che il pinsir al vongolas di Ane a 
Vera e di Vera a Ane: e j jere vignude-su l'idee strambe 
d'inpensási cemüt ch'a varessin podüt jessi i fis, nassüz di 
une o di ché altre. E stant che il so zarviel, a chest pont, 
al veve fat un salt squasi che lu vessin sbrovát, si jere 
domandat se il rogan che lu veve savoltát cun Ane, no j 
ves gjavat par simpri la voe di maridási. Par cumò al veve 
dal sigür che Ane 'e jere restade ficjade dentri di lui tant 
che une sclese sot de piel. E alore? Doro al suspirave e al 
diseve: 

“Enore nó, chel nol à di chesc' pinsirs...! Róse lu spie- 
tarà e lui al cjaparà la buteghe di so pari.” 

Firmato si jere gjavát cun fature dai siei pinsirs. 

“Ce vustu... — al continuave Doro. — Nò o' sin in siet 
in famee e il ronc nol dà avonde reon par duc'. Jo 'o ài 
pensát di metimi a fa il cjaradór. Al é un bon mistir. 

Si jere gratát il cjaf. 

“Un gno barbe, almancul, al a podut migrá in Meriche, 
póc dopo ch'o jeri nassüt jo. Lui si che le a induvinade!” 

“Man... — al veve murmujat Firmato. — Par gno cont 
no sai se jo 'o sares stát bon di fà come lui. 

Difür, il frizzantin dal ajar ju veve rinfrancjáz. Luncvie 
pés spondis dai fossai a' cucavin j ciavuz blancs des mar- 
garitis e il ros sanc dai papavars. 

"La stagion 'e je indevant, chest an..." al veve dite Fir- 
mato. 

“Si viôt che vol fa fieste cun nó." 

Firmato al veve ridut. 

“Tu disis? — E dopo. — Crodistu che nus fasaran al- 
pins?" 

Doro nol veve dubi. Firmato al veve suspirát. 

"Ancje gno pari al jere alpin..." 

A Beivárs si jerin fermáz un'altre volte parcé ch'e jere 
saltade la cjadene de biciclete di Doro. La strade di Bari- 
glarie `e spacave in doi il país. Plui indevant si slargjave la 
plazzute cu la glesie e, ancjemó un póc plui indevant, la 
strade 'e incrosave ché ch'e vignive-su di Vát e ch'e lave a 
muri su la rive de Tor Dut il lúc al mostrave une muse di 
miserie, e nissun nol vares dite che la citát 'e jere a doi pas. 
Doro la veve cjapade cun calme. Difazze de buteghe di 
colonai, and'jere une di marescalc, ch'e spandeve luncvie pal 
borc il sglindinà dai martiei sul incuin. 

“Cjale! — al veve dite Doro in chel. — O” sin coláz 
ben." 

In bande de puarte al jere piturát, cu la vernis rosse, un 
“W IL 1918“ ch'al saltave tai voi. Doi a'jerin i faris, pari 
e fi, e il zovin al jere un bocon di zovento, grant e grues 
plui di Doro, ma cun muse di bambin. Doro al veve do- 

mandat cun buinegrazie qualchi imprest par tirá la cjadene, 
e cussi a’ vevin tacát a discori. 

“Ah! — al veve dat-su dut content il fari zovin ch'al 
tartajave un pòc. — A-ncje voaltris o' s-sés coscriz! P-pari, 
astu s-sintüt?" 

L'omp, neri di cjalin, al jere vignüt dongje, e nol semeave 
par nuje di buine lune. 

“Alè póc di jessi legris, — al veve bruntulát. — No son 
momenz di cjapale lizere. La vin scjampade par un pèl.” 

Doro e Firmato si jerin cjalaz in muse. 

“Ve” -ca, — al veve dite alore chel altri. — Al è scrit sul 
gjornal.” 

J al veve slargjat sot dai voi. 

“Viodejso? Ca al è dite che Mussolini... Cjò, baste lei. “Il 
duce ha scongiurato la guera..." Par un pél, us al ài dite." 

Al menave il cjáf Pomp dut pinsirós, ma il fi lu veve 
pacát su lis spalis. 

“Anin, po, p-pari. Al è pûr s-scrit che Mussolini al à c- 
cumbinade la pas.” 

Il fari al veve tiradis-su lis spalis. 

“Va daur di dut ce ch'a scrivin i gjornai... Ancje ché al- 
tre volte 'e je scomenzade cussi, cun-t-un ticási e un metisi 
dacordo. Crodeimi a mi, nuje ben.” 

“Eh, ma vó o' clamais disgraziis piès che no une zuite! — 
al veve berlát Doro, cirint di butále sul matez. — Tocjait, 
tocjait Där, che ca-dentri an” vès avonde!” 

Ma il pinsir al jere restát. Benadore la citát ju veve su- 
paz. In prin a' vevin fat un salt in Praclüs, che Firmato nol 
voleve strazzá dute la zornade daür di bustinis e fazzolez. 
L'ustir lu veve pacát su la schene e j veve sigurát che, se 
la qualitát no mudave, il vin al jere bielzà cuistát. 

“Ben, eh?" al veve dite Doro, gajós pal compagn. 

A” jerin partiz in cercje di ce che ur coventave. La citát 
'e jere ché di simpri. Salacór a' corevin plui otombi, soredut 
“Topolino”, e Doro al rideve al pinsir di lui ta chés scjai- 
pulutis, ch'al sares rivát, si e nó, a meti dentri i piz. Il 
pinsir di Vera al veve brincát Firmato co a' jerin passáz 

luncvie plazze Garibaldi. Al veve dat un colp di fren. 

“Ce nassjal?” al veve domandat Doro, frenant ancje lui. 

“Nuje, nuje...” al veve bruntulat Firmato, ma no si de- 
cideve di torná a parti. 

Infin al veve barbotát. 

“Jo.. ehm.. jo 'o vares di viodi une persone..." 

La musone di Doro si jere inluminade. Firmato al veve 
tulugnat: 

“Tu va indevant. Si cjatarin sul puint di Cjavris.” 

“E la robe di crompa?” 

“Fas tu.” 

Doro al veve riduzzat. 

“Ma no stá fami butá-fúr lis ledris, marcomandi!” 

Borc di Grezzan al jere li, difazze, e Firmato, pojat 
cuintri de ringhiere dal monument, al podeve lumá di 
squinz il palazzot e la glesie. I scürs verz a' jerin in sfese, 
ancje, chei adalt, dal curidòr e de cjamare di Vera. No si 
moveve . Nancje lui nol saveve se al sperave che la fantate 
e' comparis o s'al bramave che dut al restas cemút ch'al 
jere cumó. Intant al lassave cori vie il timp. Co si jere 
gjavat di li, si jere mot senze une direzion sigure, ma il 
pas lu veve menát in place San Jacum. La femenone ch'e 
veve barufát cun lui no jere plui e tal so puest si jere pojat 
il cinés ch'al vendeve golarinis e cordons di scarpis. Nol é 
che si spietas di cjatá Vera, ma istes il cür j veve dat un 
tuf. Al veve voglonade la place, vivarose di int e di colórs, 
e la veve sintude foreste. Lui nol veve plui nuje ce fá cun 
cheste place, cun cheste citát, cun cheste int. Al jere tornát 
indáur. Il palaz, cu la só fazzade di piere grise, al jere sim- 
pri lá, fér tant che il timp: dome che, cumó, une lame di 
soreli e’ sclarive la linde. Salacór al jere stát chel sclip di 
lusòr a dispeá il lancúr di Firmato. Opúr a' jerin i siei 
vinc'agns, cun duc’ i tremórs e dutis lis speranzis ch'a 
strassinin cun sé. 

Doro al jere sintát su la spuinde di piere e al mastiave 
un pagnut. 

“Al è ancjemò ch'al criche, — al veve dite cun ligrie. — 

Vustu vé un toc?” 

Firmato al veve fat moto di nò, che la bocje j saveve di 
amar. 

Ce che Vico Degnano al veve ordenát, al jere stát prontát 
une setemane juste prin de visite. Ancje il contin Otavio al 
jere in país. Für che in ché volte ch'al veve discorüt cun 
Firmato, no si jere mai misclizzát cul trop de classe e ancje 
la visite la veve passade dibessól, e stant che a Padue al 
veve fate la patente, al jer lát-jü cu la “Lancia Augusta” 
di so pari. Cumò, paraltri, la sò no jere la uniche machine 
dal pais, che ancje la siore Matilde 'e veve volüt vé il oto- 
mobil, e il spezziár nol veve podüt oponisi, ma la siore 'e 
veve scugnüt contentási de ''Balilla" magari cun quatri 
puartis, ma simpri di mancul credit. 

Si discoreve che in pais 'e sares rivade regolarmentri une 
coriere, ma di sigür no si saveve nuje. Dome il nodár e 
Gubian a' jerin restáz a pit: il prin parvie ch'al jere cancar; 
il secont parcé ch'al veve metüt dut il so su lis tiaris di 
Predeman. E i contadins, bensintint, “che chei alè di 
grazie ch'a vebin la biciclete", cemüt ch'al sentenziave il 
nodár, “che là a pit no j a fat mal mai a dinissun, e anzit 
al rinfuarze il cuarp”. 

Al jere stát Enore a butá indevant l'idee di lá-jú in oto- 
mobil la di de visite, cjapant lis machinis a nauli. Al veve 
vüt cuintri dut il trop, soredut parvie de spese, e no si 
discór di Vico Degano che, dome al pinsir di butá parajar 
ce ch'al veve bielzà masanát e disponüt di un an in ca. Sigür 
di vé un'altre volte in man la situazion, Vico al veve tacát 
subit a smalitási parvie dai bai. Zaromai 'e mancjave póc 
plui di une setemane a la gran zornade. Vico si jere pre- 
sentát di persone ca di Gubian, par otegni la sale dés provis 
dal coro. Il segretari la veve concedude. Di chel moment 
in ca il trop dai coscriz nol veve vit plui padin, ma dut al 
jere stát prontát a puntin. I sunadórs — tre in dut, un 
violin, une armoniche e un liron — a' jerin vignüz di Quals, 
ch'a ziravin a sunà vie pès sagris o tai matrimonis, e chel 
de armoniche al veve une vós nuje mál. La sale no jere 

cui sa ce grande, pa la quál la prime sere `e jere colme. Un 
trop di zoventút al veve tacát a balá difòr. Dentri al jere 
dut un zavalèt. Enore, che nol saveve movi un pas, si faseve 
sdrondena di Róse, dute in brit e vistude di celest, e lui al 
profitave par strenzisi intòr di jé e par gjoldi il fof des sòs 
tetonis cuintri dal pet. Par so cont Doro al veve grampade 
la sür mezane di Nando e no la veve molade plui, ancje se 
la mari di jè, sfracajade cuintri dal mûr, ur lave daür cun 
voli malcujet. 

"E tü? No tu balis?” j veve berlát a Firmato une fan- 
tazzone bionde, ch'e sgurlave tai braz di Checo. 

'E jere un dai contralz dal coro, e intant che il so balarin 
la sbalotave devant di Firmato, jé 'e butave il cjáf indaür 
e 'e faseve trimá i rizzoz. 

"Lasse ch'o tiri il flát..." al mateave lui. 

“E je un'ore che mi tormente par tirási dongje di tè.” 
Checo al rideve cun malizie. 

"Oh, boe!" 'e veve dat-su jé dute in sbisiór, e intant j 
molave pugns su lis spalis. 

Ma Checo, cun-t-un “Opla!”, j veve fat fà une pirule e 
la veve butade juste framiez dai braz di Firmato. Lui j veve 
strenzüt i flancs. 

Maris e agnis a' vevin cirüt, si, di tigni strent il smuarz, 
ma lis pujeris a" vevin tant sgurlát il cjáf, che smuarz e 
brenis ur jerin scjampadis di man. Darest l'odór di mascjo 
al jere masse fuart, parcè che lis cjavalis a” podessin rivà a 
tignisi in rie cemüt ch'a pratindevin i stalirs. 

“Beata gioventü! — al veve suspirát l'ex marasiál, ch'al 
jere jessüt a fà une cjaminade cu la sò femine. — E fra una 
settimana non saranno piü quelli di prima." 

A vongulis ur rivave in orele la musiche dal bal, e sot 
dai platins, póc dongje de sale, a” vevin olmadis dôs ombris 
ch'a semeavin une sole. 

"Eh, mia cara, chissà quanti matrimoni saranno combi- 
nati questa sera. — Podopo al veve riduzzát cujetut. — Ma 
tu credi che ne abbiano una minima idea?" 

La só femine lu veve cjarezzát su la schene. A” jerin 

undis passadis co lis maris a' vevin tacát a tirá dongje lis 
fis e a sbruntá indaür i trops di zovenoz ch'a cirivin di fer- 
mális. Intant quatri o cinc di lór, in-t-un cjanton, a' vevin 
scomenzat a cjantuzzà e chel de armoniche ur lave daür cul 
strument e cu la vós. Un póc a la volte la sale 'e lave 
svuedansi e i vecjos de nae a' vevin tacát a stuzzid e a 
mincjoná, tal miez di un vosá ch'al saveve di cjoc. Enore 
e Róse s'e vevin mocade di un piez e Doro si jere intropát 
cu lis sürs di Nando e ur lave daür tant che un cjan da 
uardie. 

"E Firmato? — al veve tacát a sberlà Nando ch'al sba- 
teve i voi, biel che insussît. — O” vin di fà une cjantose.” 

Checo lu veve sbruntát sun-t-une cjadree e j veve mitüt 
in man une tazze di vin. 

“Béf e tas.” 

Firmato al jere difür, tal scür di un puarton, e la fan- 
tazzone bionde `e lassave cori lis sòs mans. 

“Marie! Marie!” 

La fantate "e veve vit un scjas. 

“Oh, Diu! Mé mari!” 

Firmato al veve mastiade une blesteme. Intant jé 'e 
spesseave a meti in ordin vistit e cjavei. Une ultime bussa- 
de, e po la fantate 'e jere sparide plui svelte dal folc. Fir- 
mato al jere restát poját cuintri de colone dal porton. Nol 
veve nissune volontát di torná dentri. Vin e imborezzament 
j fasevin cisá lis orelis. Al veve cjalát il cil ch'al lusive tant 
che tés gnos avostanis e al veve glotiit l'ajarin a plene boc- 
je. Podopo si jere mot. “Cun Checo si viodarin doman...” 
al veve pensát. 

Nol veve fat plui di doi pas che, rasint dal múr, al veve 
olmade una figure di femine. Sul colp al veve pensât che 
fos un'altre volte la fantazzone, ma la sacume `e jere plui 
minude. 

“Cui è?” al veve domandát. 

L'ombre no si jere mote e lui al jere lòt plui dongje. Ane 
'e semeave di piere, ma il sen al lave su e jù, daür dal so 
respir scjafojat. 

“Ah, tu sés tú?” al veve murmuját Firmato senze nancje 
sinti la só vós. 

E, pardabon, al jere stát come che lis sòs peraulis a' 
fossin stadis senze sun, che Ane no veve fat moto. La vòs 
di lui si jere sfantade in nuje.. 

Firmato al veve cirüt di di alc altri, ma al jere stát bon 
dome che di cjapasi-su e di slontanasi cul cjáf bas. Si jere 
zirát, prin di voltá vie pe strade di cjase sò, e al veve in- 
duvinat, tal scür di velùt, la figure di jè, ancjemó ferme 
dongje dal mûr. 

XLVII 


Cun dut che Vico al tontonas e al butas bavis, i bai, tai 
dis dopo de prime spacade, a’ jerin riessüz simpri plui fla- 
poz. Pocjis lis fantatis: juste lis morosis o chés dal parintát, 
tant che in-t-une fieste di famee. Sta di fat che vie pés cjasis 
i umins a” vevin tacát a fà la muse lungje e a manazzá 
cengladis di gjavá la piel. E si sa che cul inrarisi dés ás, 
ancje i avons a’ dismètin di siminá. Naturalmentri il mon- 
signòr al veve vude la s6 part, che di bielprinzipi al veve 
sgnargotat cuintri dal progjet — “pagan e barbar” — di 
balá par sis dis di file, ancje te zornade dal Signór. 

Qualchidun dal trop, intant, al veve scomenzát a fà un 
tic di cont e al risultave che la spese dai sunadòrs no valeve 
par nuje il risultàt e che, salacór, al jere mër butà i bèz 
tal bevi. Pa la quál violin e liron a’ jerin stáz liquidáz e i 
coscriz si jerin ritiráz te cusinone di Nando, cun gran soléf 
di Doro e gran bile di Vico. Dome chel de armoniche al 
jere tés sós gloriis, ch'al mangjave e al beveve par tre, che 
une gnot a’ vevin scugnüt tirálu für di plomb dal fossál e 
metilu a durmi sul fen. Bensintint tal trop a' jerin sco- 
menzáz ancje i tulugnamenz e i sbrundulamenz cuintri di 
Vico ch'al veve ruvinade la fieste cu la só manie di fà lis 
robis masse in grant. E i plui rabiós a' jerin chei che, ta 
ché prime sere, a’ jerin riváz a doi pas dal paradis. Firmato 
no si jere scomponút cuissà trop. Al veve, si, cirüt di buri- 
für la fantazzone bionde, cul jutori de buine volontát di jé 
istesse, ma la mari la uardiave par dongje e j veve parfin 
inproibit di compagná i umins tai cjamps, almancul fin che 
“il fi de sclave" nol ves dismetüt di fà la ronde de bande 
dai orz. E Firmato al veve molát avonde adore. 

Checo, cheste volte, no lu veve stuzziát plui di tant, al 
pó jessi par vie dal fat di Ane, che lui, Firmato, j al veve 


392 


cunfidat. La sale, in ché sere, 'e jere un mortuorum. Vico 
al bulive e al coreve ogni moment su la puarte a vogloná 
s'a rivavin lis fantatis. I doi amis a' jerin riváz sul plui 
tart. Checo al veve butát un cuc dentri e al veve dite, sga- 
gnint parsot: 

“Miserie, usgnot.” 

Ancje Firmato al veve slungjat il cuel. 

“Metiti cujet, — al veve riduzzát Checo. — Mi sa tant 
che la cjavale bionde le an tignude te stale.” 

Ma Firmato al veve dade une spacade di spalis. Checo 
al cognosseve une vore ben il so ami, pa la qual al veve 
domandat: 

“Ce nassjal?” 

“Ane, — al veve bruntulat Firmato. — La gnot passade 
'e jere ca-difür. 'E a di vémi viodüt cun ché altre.” 

Checo al veve trat un suspir e la robe 'e jere muarte li. 
Ma Firmato al jere restát dute la sere cu la speranze e cul 
timór che Ane 'e comparis un'altre volte. Dibant. 

Par so cont Doro al veve scomenzat a parecja il cjár. Lu 
veve puartát tal curtil di Enore e ducjidoi j lavoravin intór 
a oris piardudis, sotsere, fintremai che jere lûs. Ognitant 
Róse `e spontave di parsore dal mûr, a butá un cuc o a 
slungjáur une tazze di vin. La sere de vilie dut il trop al 
jere jentrát tal curtîl a rimirá il capolavór. La vore `e jere 
vignude propit a puntin. Intant il cjár al jere dut involuzzát 
di blanc, di ros e di vert. Podopo, parsorevie dés sentis, 
inclaudadis su lis spondis, a’ jerin tiráz tre arcs di filistrin, 
di chel grues dai vignai e, intór di lór, a' jerin intorcoladis 
frascjis di orár e di noglár, ma misclizzadis cun rósis di duc' 
i colórs. Par finile, propit in bande dal puest dal cjaradór, 
la bandiere de classe, biele resinte, che Enore no la finive 
plui di laudále, e Róse, parsore dal mûr, si disfave di con- 
tentezze. 

Ancje Vico al jere apaiát e al zirave dulintór dal cjár 
menant il cjáf cun ande greve, e rugnant: 

“Pulit, pulit... Une vore fate ben.” 

Nol restave nujaltri che **bagnálu", come ch'al veve dite 

Doro, e subit 'e jere saltade für une damigjanute di merlot, 
cun tant di gome, e ognidun di lór al cjucjave tant che un 
vidielut, framiez dai sclipigns e dal zavalét dai compagns. 
Ju veve butáz für il pari di Enore, quanche ore di cene 'e 
jere zaromai passade di un biel póc. 

"Duc' a cjase di Nando!" al veve ordenát alore Vico, 
nancje ch'a vessin di là alassalto. 

La sdrume si jere butade jò pe strade. 

"E mangja?” 'e veve berlat une vós tal grun. 

“Juste!” al veve dite un altri. 

"E bevi?” 

Vosadis e criuladis a” vevin compagnadis chestis peraulis. 
Alore Vico al veve dite: 

"Che ognidun al puarti dongje ce ch'al pó di cjase só! 
Cheste sere, si, che sarà fieste grande!" 

Mancul di mieze ore dopo si jerin cjatáz duc' te cusine 
di Nando cun ogni sorte di robe di mangjá e di bevi. Lis 
quatris fantatis si jerin spauridis. 

"Ah no, eh? — 'e veve protestát Róse, cjapant Enore pe 
vite, squasi a parálu. — No us incjocais in nestre presin- 
ze!” 

Ma al jere un berghelá dibant. Chel de armoniche al veve 
tacát a suná e Doro al veve cjapade-su la sür mezane di 
Nando e la strassinave te mazurche, e jé, tra il ridi e il tu- 
lugná, lu pacave su lis spalis, ma batint il tac sul timp de 
armoniche. Pe cusine a’ vongolavin odórs di vin e di 
mangjative.Nando si jere picját intór di une sopresse, puar- 
tade no si sa di cui, e al parave-jü tant che un lòf. Ni la 
gran part di chei altris si tirave indaür. Sichè, in-t-un cjan- 
ton, la sür anzianote di Nando si jere metude cun-t-une só' 
cusine, vedrane ancje jé, e dutis dós a' pirulavin, duris, 
par so cont, squasi a dàur te muse a di chei bagajonaz di 
zovenoz ch'a pensavin dome che a sglonfási tant che lu- 
dros. Si jere ben intaját Doro, ch'al veve tacát a berlá: 

"Dipo, int! Di quant in ca lis feminis a' balin dibesso- 
lis?” 

I zovins a’ vevin butade une olmade a lis dós vedranis, 

ma nissun nol veve mot un pas. La robe 'e sares lade vie 
cussi, se un, di nom Ivo, biel che partit, nol ves butat fòr 
malamentri: 

“Qualis feminis?” 

Nando lu veve sintüt. A” vevin scugnüt metisi tal miez 
Vico e Doro e sbruntáju un di cà e un di là, che si vevin 
cjapaz pal stomit. 

“Nol a tuart dal dut... — al diseve Vico, ch'al viodeve 
clár a bugadis, framiez de fumate de cjoche. — Cun rispiet 
par tò sür, di feminis and'é avonde pocjis... 

“Vustu ch'o ti spachi la muse ancje a ti?" j rispuindeve 
Nando, soflant tant che un folo. 

Lis dós vedranis si jerin sustadis pardabon e nissun no 
lis veve stratignudis di là a durmi. 

“O” sarés contenz, cumò! — "e veve berlát Róse, rosse di 
fote. — E savéso ce che us dis? Ch'o voi a durmi ancje jo. 
O sés une manie di bintars!” 

J veve fat di di moto a Enore e chel, slargjant i braz 
cun rassegnazion, al jere jessüt daür di jé. A jerin restadis 
dome che chés altris dós sürs di Enore e la morose di Ja- 
cum Revedin. 

“Us conven là tal jet ancje a voaltris... — ur veve dite 
Doro cun buinegrazie. — Oramai..." 

Il trop al jere flap tant che une bufule disglonfade. Di- 
bant chel de armoniche al veve tacade une vilote. 

“E cumó?" al veve dite Vico cun lancùr. 

“Anin a durmi ancje nó." al veve ribatüt Firmato. 

“Cemit? — Il sunadór al veve dat für in-t-une ridade 
legre. Ce razze di zoventüt saressje la vuestre? Se lis fantatis 
no végnin, si va a cjolilis! No ise la vuestre fieste? E alore? 
Ce spietatiso?" 

Cussi, cu l'armoniche devant di duc', il trop si jere butát, 
scriulant e vosant sot dai balcons dés fantatis dal pais. 
Firmato al vignive indevant cu la calme, in code. Al veve 
bevuzzát, ma no di strunisi, e al jere in ché condizion di 
distac dés robis di chest mont, che ur capite ognitant ai 
cjocs. La gnot 'e jere frescje, ma clare. J plaseve il so pais 

tal scür, plui che no di di, in plene lüs. La fermezze penze 
dai múrs e dés cjasis, il cidin ch'al nasseve de ombre de 
gnot, lis stradis ch'a semeavin scjampa vie sot dal pit, dut 
chest j bonave ogni asei di cür e j meteve intór une sorte 
di clarezze di pinsir. Nol jere par cumbinazion che i di- 
scórs e lis decisions plui impuartanz de sò vite a’ jerin vi- 
gnüz di gnot. E ancje cumò il pinsir al coreve libar e al 
saltave mo a ce ch'al veve stát e mo al avigni; senze ordin, 
al pareve, ma in realtát sul fil de malcujetezze dai soi vinc” 
angs. 

Si maraveave che, a momenz, j pares di no vé nuje daür 
di sé e che, subit dopo, il frutin di une volte e il zovenot 
di cumò a' fossin dutun. Pa la qual ce che lu spietave tai 
dis indevant, s'inpareve come la continuitát di une etat 
senze fin, Su chest pinsir culi si jere fermát, sgurlant il cjaf, 
Dal sigür tal indoman, cul lusór, chestis fantasimis si sa- 
ressin sfantadis dibessolis. Ma intant, doman, lu spietave 
la visite. 

“Militar...” al veve bruntulat. 

Al veve zirat atór di cheste peraule senze sinti nissun 
sintiment. Pitost `e jere vignude-su un'altre considerazion. 

"E dopo? — Al lave indevant a fevelá dibessól e nancje 
no si visave di mena lis mans daür dal discors. — Dopo, 
ce? Il ronc, Checo, il coro... Dut ca? Ce po! E mé mari?" 

Un colp di tenarezze j veve molzût il cür. 

“Noaltris doi... Dibessói, come simpri...” 

Al veve glotüt l'ajar cun golosetát. ma dut in-t-un colp 
al si sintive urtát. 

"Alc al varà pür di gambiá!” 

Cheste volte al veve fevelát afuart e la só vós istesse lu 
veve scosseát. 

“Ssst...” al veve murmujat cirint di ripiá il fil. 

Al jere stat dibant, che zaromai, devant di sè, al viodeve 
dome che ombris senze profil. Cun-t-un moto come a pará 
vie une moscje dispietose, al veve slungját il pas e si jere 
unit cul trop. Un di lór lu cirive. 

“Còr, moviti! — j veve soflat su la muse cun-t-un tuf di 
vin, — Daj, ch'o tachin une serenade!” 

An' vevin cjantadis di chés pocjis, parfin sot dai balcons 
de store Matilde che si jere ufindude a muart e j veve cjapát 
il gnarvòs, e 'e lave su e jú pe cjamare, in camisin, cun-t- 
une pezzote bagnade sul zarneli. Il spezziár al veve spa- 
lancáz i scürs cussi di fote che al jere stát in pericul di 
strucjási. Ma il trop dai scalmanáz no si jere rindüt. A” je- 
rin coventáz qualchi seglot di aghe e il cjan-lupo dal mu- 
linár par cunvinzju a plantále-li. Cul cjanat 'e podeve fini 
mál une vore, se il paron no lu ves tignüt cu la cjadene 
curte. Il trop si jere dispiardüt pai orz e pai curtii. Chel de 
armoniche, po, s'e veve mocade in biciclete e nissun no lu 
veve viodüt plui. A une passade a' jerin duc' un'altre volte 
a cjase di Nando. No si pó di ch'a fossin legris. A qual- 
chidun il spavent j veve fate passá la cjoche e cumò al jere 
senze flat e blanc di muse. Par tirasi-su a' vevin fate zirà 
la flascje. 

“Diu, ce sbigule...” al veve vat fiât di ameti Nando. 

"Sbigule? E di ce?" Vico al sbajafave, ma si viodeve che 
lis mans a' trimavin. 

Cussi al jere tornát a sintasi tal cidinór gjenerál. Al jere 
stát Doro a fronta il cruzzi plui graf. 

“Cuissa il spezziár, doman..." 

“Mah...!” 

Firmato al veve suspirát: 

“Al é di sperá che j passi... Plui di qualchidun, de nestre 
clape, al è so colono.” 

“Ih! — al veve dite Doro senze crodi al pericul. — Vustu 
ch'al sedi cussi carogne?” 

“Lui no, salacór, ma la só femine..." 

Al veve fevelát Ivo, che la sò famee `e jere a metadie sot 
dal spezziár e lui al cognosseve une vore ben trop di tuessin 
che la femine 'e veve cuintri dai contadins. Ancje Jacum dai 
Revedins e Meni Vidon a’ jerin colonos dal spezziár. 

“Purtrop 'e je vere..." a' vevin confermát. 

Duc’ di jerin voltáz de bande di Vico, ma il zovin al veve 
il stomit sotsore e al jere scjampát tal curtil. 

“Tú ce disistu?” j veve domandát Doro a Firmato. 

Lui, cjapát cussi a colp, al jere sul pont di tirási indaür, 
ma Ivo, Jacum e Meni a’ jerin spauriz pardabon. Al veve 
pensát un póc e al veve proponüt: 

"Par mé, jo 'o lares a domandaj scuse al spezziar. 'E je 
dure di gloti, ma nol è nujaltri ce fà.” 

‘E je vere, — al veve dát-su Ivo dut content, — Brao, 
Firmato!” 

“Ma ch'al sedi vonde?” Meni Vidon al veve il dubi 
stampát su la muse. 

Firmato si jere inrabiát: 

“Ce vustu ancjemò di plui? Lecaj i piz?" 

Se cum il mût di boná il spezziár al jere stabilit, `e re- 
stave parajar la quistion di cui che lu vares frontát. 

“Eh, si... — al veve dite Doro. — Cui va?” 

E Ivo pront: 

“Tú e Firmato.” 

Ai doi zovins ur veve tocját di fà bon acet. Cumò Ivo e 
Meni a" tiravin il flat e Meni al veve proponüt di bevi un 
altri tai prin di lassasi. 

“Però... — al bruntulave Doro, sujansi i lavris cul ledrós 
de man. — Viòt ce che nus tocje. 'O soi content di vé siel- 
gjüt di fà il cjaradòr. S'o patirai la fan, al sarà par colpe 
mé e no dadr dal ghiribiz di un sorestant. 

“Tu disis...? — Nando al sossedave di siun e di avilizion. 
— A mi mi par che in-t-un mit o in chel altri a” son lòr 
ch'a decidin par nò.” 

“Baste che mi lassin cujet e che no mi gjavin il lavòr...” 
al veve comentat Jacum cun rassegnazion. 

E Nando al veve zontat: 

“Jo 'o soi l'unic mascjo de famee. Muart gno pari, mi 
tocjara a mi. Poben, jo 'o brami dome che di rivà a marida 
lis més sürs. Pal rest, o' vin simpri tirát indevant e no viót 
parcè ch'o vares di lambicami plui di ce che mi tocje cu- 
mò.” 

A” jerin discórs che il vin e l'ore di gnot a judavin a vi- 
gni für slis, e ognidun di lôr al veve vòt alc di di: progjez, 
speranzis, e inlusions salacór, ma dut grampát intór dal pais 
e de lór contadinanze, sintude tant che un miscliz di ma- 
ludizion e di gajardezze, che il crüt de fature dal vivi, par 
lór, al jere tál e quál dal levan pal pan o dal ledan pal ra- 
cuei, e senze i cai su lis mans e la schene rote no si podeve 
deventá umins. 

Il tornà dent di Vico, sberlufit e strafat, al veve fat di 
segnal ch'e jere ore di la. Difat a” jerin squasi dòs e mieze 
co il trop si jere dividüt e ognidun al veve cjapade la strade 
di cjase só. Cui cul cür plui lizér, cui cul cür plui gréf. 

La spezziarie 'e jere apene viarte co Firmato e Doro si 
jerin presentáz su la puarte. A' vevin il fazzolet de classe 
intór dal cuel e la bustine in man. Difür al spietave il cjár. 
Firmato al veve il sotmit disledrosát e Doro al clopave di 
siun. Ma nol é che il spezziár al stas miór, che la siore 
Matilde je veve smatát fin squasi a matine, E squasi che nol 
fos vonde, lu veve dismot abuinore, parcé ch'al las-jü in 
buteghe a cjolij lis gotis pal cür. Oramai ch'al jere inpins, 
l'omp al veve parecját ancje il café e al veve viarte la spez- 
ziarie. Ma la só femine, dopo un pocut ch'e spietave, 'e jere 
dismontade abas ancje jé, cun ande di martare, e intant che 
lui al tirave clostris e al viarzeve scürs, 'e veve metüt a 
scjaldà il fiár dai rizzoz sul fornel a spirt dal laboratori. 

Siché, apene ch'e veve sintudis lis primis peraulis di 
Firmato, 'e jere saltade für de tende, sberlant tant che une 
mate: 

“Mandeli via! Mandeli via che no vojo gnanche veder- 
li!” | 

Il spezziâr al jere deventât dal colôr de tiare. Firmato si 
jere sustât par cheste sene che la siore Matilde 'e veve mo- 
strade devant di lór. Pa la quál al veve tulugnát cun vòs 
ruspie: 

*"O jerin vignüz par domandá scuse e par clari che nis- 
sun nol intindeve ufindi la siore. Ma daür di cemüt che si 
son metudis lis robis...” 

Nol veve podût fini il discórs, parcè che il spezziâr al 
jere saltát-su: 

“Ah, nò! No stait a crodi che la quistion `e finissi culi. 
Vigni a cjantá porcaris sot di cjase mé, a la mé siore?" 

Doro al veve cirüt di bonalu: 

“Ma nò, siór dotór... Ce porcaris...? A” jerin vilotis. Sa- 
lacór un ninin garbinutis, ma senze tristerie...” 

No lu vessial mai dite! Il spezziár al jere deventát furiós 
tant che une faine cjapade tal laz. Al jere talmentri fòr di 
sè, che la vòs j vignive fòr plui uicante che simpri. 

"For, für di ca! — al berlave. — 'O sai ben jo ce ch'o 
ài di fá! Intant us denunci e dopo o' viodarin! Us cognos 
duc', un par un, tignissal iniment!” 

Se Doro, dut scaturit, al veve tacát a là a cjassecúl, 
Firmato no si jere mot. Al jere, si, dal colór de néf, ma il 
timór al jere pari a la rife. Al veve sbassát il cjáf e al ti- 
gnive il voli inclaudát sul paviment.” 

“Nol covente paranus vie. Cumò o’ anin. Dibessòi.” 

Su la place si jere ingrumát miez pais, che la vós 'e jere 
bielzà corude di cjase in cjase. Fra i coscriz no passave dal 
sigür arie di ligrie. Parfin la bandere 'e pendolave sul so 
baston. Co Firmato e Doro a” jerin rivaz dongje, Róse no 
veve podút tignisi: 

“Viodejso ce ch'al sucét a fà matanis?” 

Ma Firmato j veve dite: 

“Tas Ròse, ti prei.” 

Checo al jere lòt dongje e al veve saludát cu la man. 

“Bon viaz a duc', — al veve dite. E podopo al so ami. 
— An' fevelin quanch'o tornais.” 

Doro j veve dat di scorie al cjaval. 

“Viva la classe!” al veve berlá Nando. 

J veve rispuindút dome che qualchi frutat. 

Firmato al veve cirút cui voi Ane, ma dibant. Al veve 
incrosade, invessit, la voglonade di sò mari. Cul cùr strent, 
si jere voltát a cjalále, che mai, come in chel moment, j 
veve parude cussi dibessole. 

Daspò al jere rivat il diluvi. 

Sul prin al pareve di podé parasi, come d'istát, co de 
bande di Nimis, a' vignivin-su i nulaz neris, sglonfs di 
tampieste. Altri! Benadore ancje lis ledris dal vivi a' jerin 
stadis savoltadis. E ce di dai progjez, metüz für in-t-une 
gnot di cjoche e di sinceritát? 

A Firmato il destin j veve permetüt di scapolále sei di 
soldát che di partigjan e di torná tal so pais. Sal jere do- 
mandat plui e plui voltis parcé ch'al jere stát sparagnát: 
salacór par testemoneá la stupide tristerie di un destin 
stabilit di altris e coltát cu lis lagrimis di tanc', che nissun 
si vares mai plui visát di lór, für che su pés lapidis o tal cür 
dés maris, ma dome fin che chestis a' varessin vivüt. A 
cheste conclusion al jere rivát cul passá dai agns. Ma lui 
al saveva ancje che il destin j veve fat pajá un presit: in 
Grecje al veve lassáde la só zoventüt e in Russie tre déz dal 
pit zampin. 

Cheste disgrazie `e jere stade la s6 salvezze, che lu vevin 
mandat in Italie póc prin de ofensive dai rus. Il vot di se- 
tembar lu veve cjapát in-t-un ospedál militár, dongje di 
Rimini. Il viaz par torná in Friül al jere stát un calvari. A 
pit, in treno, su qualchi cjaruz, che todesc' e fassisc' no 
sparagnavin nissun. Si strassinave ancjemó cu la grucje e si 
jere salvát in grazie di fási passá par un püar disgraziát 
ch'al mendicave, come ch'al jere sucedüt a Bologne, e un 
todescat lu veve butát di bande cun-t-un rip tal cül. Ma 
nancje in pais nol veve vüt padin, e al veve scugnüt 
scjampá in montagne, e lassü lu vevin cjapát i partigjans di 
Tito, e cun lór al jere jentrát a Triest a la fin de uere. 

Militár al jere lát parcé che nol podeve di di nó; parti- 
gjan par disperazion. Tal ultin di dut al veve scuviarzüt di 
jessi dibessól: la só gjenerazion 'e jere scomparide e cun jé 
dut un mont. A? jerin restáz il nodar, il spezziár, il fatór, 
e Gubian, ch'al veve faz i béz cul marcjàt neri e che za- 
romai nissun nol olsave tocjá. Ancje só mari 'e jere restade, 
pleade in doi dai romatics, ma simpri salde. Tal timp che 
lui al jere lontan, 'e veve tignüz dürs il ronc e la cjase, e 

dome il taramot, agns dopo, al jere rivát a sdrumále, tal 
istes mút ch'al veve sdrumát ce che jé 'e veve fat-su cu lis 
sòs mans. 

I siei compagns de classe ju veve cjatáz su la lapide che 
il comun di Paulét, tal '52, al veve fat inmaltá sul monu- 
ment, dongje di ché dai muarz de uere dal "15. A’ jerin 
duc', framiez di tanc' altris: Ivo Codut, Vico Degano, Doro 
Del Fabro, il contin Otavio, Nando Menis, Enore Pitot, 
Jacum Revedin, Meni Vidon, e Checo, il so ami: cui muart 
in Grecje, cui mazzat in Afriche o in Croazie, cui sparit in 
Russie. 

Ju veve lez e tornáz a lei chei noms ch'a jerin stáz per- 
sonis, e al veve pensát che, cun lór, al vares vüt di jessi 
ancje chel di Ane, copade dai cosacs su la Tór, intant ch'a 
cirive di jentrá di scuindon a Nimis, bielzà dut un füc, che 
só mari `e jere restade intrapeade colà e nissun nol saveve 
nuje di jé. 

Lui, Firmato, al veve sposade la sür mezane di Nando, 
e chest matrimoni lu veve cirüt di proposit, squasi par disfá 
un voto o par ciri di comedá il destin. E Róse ur veve fat 
di copari e di comari, e ancje la di dal sposalizi no veve 
dismetüt il so vistit neri ch'e vares tignüt intór par dute la 
vite. 

La zornade de inaugurazion de lapide, Firmato al jere 
devant dal monument cul cjapiel di alpin. Chei da l'A.N.A. 
a' vevin scugnüt squasi strassinálu, che lui, sul prinzipi, nol 
voleve savent. Al jere misclizzát cu la mularie apene tornade 
di militár. 

“Ju cognossevistu? — al spesseave a domandáj il fi plui 
grant. — Disimi, po. Jerino in Russie cun tè?” 

Lui al jere stát bon di rispuindi dome: 

*"O vevin vinc’ agns...” 

E dut il rest — lancür, rabie, ricuarz — s'al jere tignüt 
par sè, che lui al saveve par clár che nol sares stát pussibil 
fâj capi a chei altris, no si dis une ete, ma dome la vite di 
une persone, cu lis sós sfumaduris, i siei sintimenz, i siei 
pinsirs, che senze di lór cheste persone si riduseve a une 

ombre. Tanplui che il mont di cumò, lui, lu cjalave di 
adalt, e no simpri al veve volontát di staj daür, e co al 
scoltave peraulis come ““democrazie”, ““justizie”, “libertát”, 
j tornave iniment un dai tanc' discórs cun Checo, sul rival 
de roe, une sere d'istát: 

Lui, Firmato, al veve dite: 

“Al destin no si scjampe, ma t'al zuri che s'al vignara il 
moment, jo ur presentarai il cont a duc' i Gubians e a duc' 
i sorestanz di chest mont." 

Checo al veve cjalát lontan, ótri di lui e ótri dal país. 

"Se mai al vignarà... — al veve murmuját. — E s'al zo- 
varà a mudá alc..." 

Alore al menave il cjáf, al cjalave i fis e al pensave: 

“Salacôr ur tocjarà a lôr, simpri ch'al rivi il moment...” 

E dopo che il taramot j veve sdrumade la cjase, al veve 
lassát ch'a fossin i fis a decidi cun ce criteri meti inpins ché 
gnove. Ma al veve ordenát che la piere angolár di ché an- 
tighe 'e fos pojade, salde, tal miez dal curtil. 

“Nissun nol à di tocjále, almancul fin ch'o sarai vif jo. 
Dopo o' fasarés ce che us semearà." 

